
KØBENHAVN  —  FORLAGSTRYKKERIET 


GOLDSCHMIDT,  MEIR  AARON  blev  født  i  Vordingborg 
26.  Oklbr.  1819,  og  døde  paa  Frederiksberg  15.  Aug.  1887.  For- 
ældrene vare  begge  Jøder.  Faderen,  en  Købmand,  skildres  som 
en  oprindelig  livsglad,  noget  fantastisk,  begavet  Natur,  der 
var  hemmet  i  Væksten  af  en  snæver  Ortodoksis  Tryk,  saa- 
ledes  at  han  paa  een  Gang  længtes  ud  over  Ortodoksien  og 
tilbage  til  den.  Moderen  var  smuk,  et  livligt  og  udadvendt 
Gemyt.  Faderens  Familie  var  en  kjøbenhavnsk  stillesiddende 
Købmandsfamilie,  medens  Moderens  udelukkende  hørte  Pro- 
vinslivet til,  vant  til  Friluftsbevægelse  og  til  at  færdes  mellem 
Almuen.  Denne  Forskellighed  spillede  en  Rolle  for  Datidens 
jødiske  Familier.  Jøderne  i  Danmark  udgjorde  da  som  nu 
(1891)  omtr.  b,000  Individer;  men  medens  nu  ca.  3,500  opholde 
sig  i  Kjøbenhavn  og  Omegn,  ca.  500  uden  for  denne,  var  der 
dengang  kun  2,500  i  Kjøbenhavn  og  ca.  1,600  i  Provinserne, 
i  nærmere  Berøring  med  det  omgivende  Folk.  I  Anordningen 
af  181k  havde  Frederik  VI  i  Princippet  tilstaaet  Jøderne  Li- 
gestilling med  Landets  andre  Borgere,  men  endnu  havde  An- 
ordningen ikke  øvet  sin  fulde  Virkning  i  det  sociale  Liv.  Jø- 
defejden 1819  strakte  sig  baade  over  Kjøbenhavn  og  Provin- 
serne, og  dens  Følger  viste  sig  dels  deri,  at  en  Mængde  af 
de  mere  dannede  Jøder  gik  over  til  Kristendommen,  dels  i  en 
naturlig  Ængstelse  hos  de  tilbageblivende,  som  endnu  ikke 
betragtede  sig  som  ret  hjemmehørende  blandt  den  øvrige  Be- 
folkning. Disse  Barndomsindtryk  havde  paa  G.  en  Virkning, 
som  strakte  sig  gennem  hans  hele  Liv  ved  Brydningen  mellem 
hans  jødiske  Herkomst  og  Natur  og  hans  stærke  danske  Na- 
tionalfølelse. Hans  Barndomsliv  hengik  under  meget  omskif- 
tende Forhold.  Indtil  sit  6.  Aar  levede  han  i  Vordingborg  og 
kom  saa  til  Kjøbenhavn  hos  en  meget  ortodoks  Onkel,  hos 
hvem  han  i  et  Aars  Tid  levede  sig  ind  i  det  jødiske  Ceremo- 
nialliv.  1826  købte  Forældrene  en  Gaard  i  Valby,  hvor  han 

atter  levede  et  Friluftsliv  blandt  Bønderne;  1830  flyttede  de 
under  meget  smaa  Forhold  til  Kjøbenhavn,  hvorfra  de  1833 
flyttede  til  Næstved,  hvor  de  for  en  Faderen  tilfalden  Arv  købte 
et  Bryggeri  og  Brænderi.  Kort  forinden  var  G.,  der  havde 
nydt  en  meget  vekslende  Undervisning,  bleven  sat  i  det  v.  We- 
stenske  Institut,  Datidens  bedste  kjøbenhavnske  Skole,  og  Sko- 
lelivet, under  Borgen's  og  K.  C.  Nielsen's  Ledelse,  havde  en 
befriende  Indflydelse  paa  hans  livlige  Aand,  som  der  modtog 
ny,  fra  den  jødiske  Ortodoksi  meget  forskellige  Indtryk;  navn- 
lig Religionsundervisningen,  som  lededes  af  P.  Rørdam,  og 
som  han  overværede  uden  egentlig  at  deltage  i  den,  gav  baade 
Anledning  til  mangfoldige  stridende  Følelser  og  til  Bitterhed 
i  Drengens  Sind  over  at  være  stillet  udenfor.  Hans  Forældre 
ventede  sig  fra  tidlig  Tid  meget  af  hans  Begavelse  og  Skole- 
flid;  det  var  en  bestemt  Tro  hos  dem  og  hos  ham  selv,  at 
han  skulde  blive  Student  med  Udmærkelse  og  derefter  blive 
en  berømt  Læge.  Saa  meget  større  var  Skuffelsen,  da  han, 
trods  en  i  øvrigt  udmærket  Eksamen,  fordi  han  ikke  vilde 
eller  kunde  svare  paa  et  Spørgsmaal  i  Lærebog  stillet  af 
Professor  H.  N.  Clausen,  fik  haud  i  Religion  og  derfor  ikke 
opnaaede  at  blive  »indkaldt«  (1836). 

Denne  uventede  Begivenhed  var  for  G.  af  indgribende  Be- 
tydning. Han  tog  anden  Eksamen,  men  Lysten  til  Studierne 
var  borte,  og,  nærmest  for  at  faa  nogle  Noveller  trykte,  stif- 
tede han  Oktbr.  1831  »Næstved  Ugeblad«,  som  fra  Nytaar  1839 
udgik  under  Navnet  »Sjællandspostena.  Bladet  affødte  en 
Proces,  i  hvilken  G.  blev  idømt  Mulkt  og  et  Aars  Censur,  og 
han  solgte  det  i  Beg.  af  1840  for  200  Rdl.  Frederik  VI  var 
imidlertid  død  1839,  og  der  herskede,  navnlig  i  Hovedstaden, 
en  stærk  politisk  Gæring,  da  Christian  VIII,  hvem  man  ifølge 
hans  Fortid  tiltroede  liberale  Tendenser,  skuffede  Forventnin- 
gen. Under  Paavirkning  af  disse  fejlslagne  Forhaabninger, 
især  hos  Ungdommen,  stiftede  G.  da  det  snart  berømte  Uge- 
blad »Corsaren«,  hvis  første  Nummer  udkom  8.  Oktbr.  1840. 
Bladet  var  redigeret  med  Talent  og  med  en  vis  Hensynsløs- 
hed. Som  det  første  Fænomen  af  denne  Art  i  Danmark  vakte 
det  ualmindelig  Opsigt  saavel  i  Regeringskredse  som  hos  den 

dannede  Del  af  Folket.  Det  repræsenterede  en  ungdommelig 
Republikanisme,  paa  een  Gang  rettet  mod  den  absolute  Kon- 
gemagt og,  noget  senere,  mod  de  liberale  Førere.  »Naar  man 
slikker  Spyt«  —  hed  det  engang  i  »Corsaren«  —  »for  Chri- 
stian VIII,  er  man  servil,  naar  man  slikker  Spyt  for  de  libe- 
rale Majestæter,  Drewsen,  Lehman,  Tscherning,  Ploug,  er  man 
liberah.  Det  udtalte  en  oprigtig  Medfølelse  med  de  fattige 
Samfundsklassers  Kaar  samtidig  med  en  Tvivl  om  deres  po- 
litiske Modenhed.  Det  hyldede  »Genietog  Lidenskaben«,  kunde 
være  begejstret,  »baade  for  Revolutionen  og  Napoleon,  der 
satte  sin  Jærnhæl  paa  den«  og  var  kun  uvillig  stemt  mod 
»Bourgeoisiet,  som  repræsenterer  Tingenes  faste  daglige  Gang, 
Erhvervet  og  Nydelsen  deraf«.  Med  al  Forfatterens  Begavelse 
led  han  under  en  Mangel  paa  den  Modenhed,  som  kun  Al- 
deren giver  —  »en  næsten  barnlig  Mangel  paa  Erfaring«  (P. 
L.  Møller)  —  efter  hans  egen  Tilstaaelse  parret  med  Arro- 
gance i  Optræden,  og  han  anede  næppe  Omfanget  af  den 
Indignation,  »Corsarens«  Hensynsløshed  havde  vakt,  bl.  a. 
ogsaa,  fordi  det  udgik  under  Beskyttelse  af  lejede  »Ansvars- 
havende«. En  Højesteretsdom  paa  6  X  4  Dages  Vand  og 
Brød,  en  Mulkt  og  livsvarig  Censur  mod  G.  som  formentlig 
Redaktør  i  Anledning  af  forskellige  beslaglagte  Artikler  bragte 
ham  ikke  til  at  opgive  Bladet,  men  denne  Virkning  fik  der- 
imod et  uventet  Sammenstød  med  S.  Kierkegaard  i  Slutn.  af 
1845.  Denne,  hvis  Forfattervirksomhed  tidligere  havde  været 
forherliget  i  »Corsaren«,  skrev  som  Frater  taciturnus  i 
Anledning  af  en  Afhandling  af  P.  L.  Møller  i  »Gæa«  en  flam- 
mende indigneret  Artikel  i  »Fædrelandet«,  i  hvilken  han  paa 
det  heftigste  angreb  Møller  som  Medarbejder  af  »Corsaren«, 
kaldte  hans  Skrift  et  af  disse  »væmmelige  Corsarangreb  paa 
fredelige  respektable  Mænd,  der  i  hæderlig  Ubemærkethed  røg- 
tede hver  sit  Kald  i  Statens  Tjeneste«,  og  udtalte  Ønsket  om 
at  blive  angreben  af  »Corsaren«.  Denne  gik  ikke  af  Vejen 
for  Angrebet,  men  gik  uden  om  Frater  taciturnus'es  Ano- 
nymitet og  latterliggjorde  Kierkegaard's  Person  ved  at  aftegne 
ham  med  hans  smaa  personlige  Ejendommeligheder  (et  kort 
Bukseben)  etc.  Dette  foranledigede  et  voldsomt  Gensvar  fra 

Kierkegaard,  som  navngav  sig,  kaldte  »Corsaren«  et  offent- 
ligt Fruentimmer,  talte  om  »lejede  Sjovere«,  og  i  det  hele  op- 
traadte  med  stærk  Lidenskab.  En  Række  Udkast  i  Kierke- 
gaards efterladte  Papirer  bære  Vidne  om,  hvor  dybt  hele 
denne  Sag  havde  krænket  ham.  Paa  G.  havde  Kierkegaards 
Optræden  en  stærk  Virkning.  Han  havde  i  Slutn.  af  1845  of- 
fentliggjort sin  første  Roman:  »En  Jøde«,  som  var  modtagen 
med  Forargelse  af  Datidens  Jøder,  men  med  Velvilje  og  Be- 
undring af  de  litterære  Organer,  deriblandt  »Fædrelandet«. 
(Anmeldelse  i  »Nord.  Litteraturtid.«,  Jan.  1846).  I  denne  Ro- 
man fremstiller  han  med  ungdommelig  Lidenskab,  hvorledes 
en  ung,  begavet  Jøde,  opdragen  i  Ortodoksien,  som  han  i 
Løbet  af  sine  Studier  forlader,  paa  een  Gang  tiltrækkes  og 
frastødes  af  det  omgivende  kristne  Samfund  og  som  Følge 
af  den  sygelige  Pirrelighed,  som  disse  stridende  Elementer 
vække  i  hans  Sind,  gaar  til  Grunde  i  Fortvivlelse.  Kierkegaard 
sondrede  mellem  Forfatteren  af  »En  Jøde«,  og  »Corsarens« 
Udgiver;  han  anerkendte  den  første,  udtalte  sin  Foragt  for 
den  sidste.  Hans  Angreb,  hvor  overdrevent  det  end  kan  synes 
os,  virkede  saaledes  paa  G.'s  Sind,  at  han  opgav  og  solgte 
»Corsaren«.  Samtidig  udgav  han  et  Bind  »Fortællinger  af 
Adolph  Meyer«,  i  hvilke  bl.  a.  »Min  Onkels  Tømmerplads«, 
Skildringer  fra  hans  Provinsliv,  og  tiltraadte  med  de  saale- 
des erhvervede  Penge  Oktbr.  1846  en  Udenlandsrejse  »for  at 
blive  af  med  Vittigheden  og  lære  noget«. 

Rejsen,  som  strakte  sig  til  Oktbr.  1847,  gik  til  Hamburg? 
Leipzig,  Wien,  Venezia,  Firenze  og  Rom.  Paa  Tilbagevejen 
traf  han  Juni  1841  i  Coppet  den  reformerte  Præst  Pignet,  om 
hvem  han  skriver:  »Det  var  endelig  et  Menneske,  det  eneste 
paa  min  Rejse,  som  kom  mig  helt  i  Møde  og  svarede  til  et 
Krav  i  mig.  Han  var  naturligvis  Kristen  og  talte  om  Kristen- 
dom, men  for  ham  var  Kristendommen  guddommelig  Huma- 
nitet. Det  var  dog  ikke  blot  hans  Ord,  men  ogsaa  hans  Per- 
sonlighed, der  virkede  saa  stærkt  paa  mig,  og  fra  det  Øjeblik 
fik  jeg  i  mil  Indre  en  stærk  Følelse  af  et  Centrum,  hvorom 
alt  kunde  samle  sig.  Grundlaget  for  »Nord  og  Syd«  med  dets 
halvkristelige  Farve  blev,  mig  selv  endnu  ubevidst,  lagt  her«. 


Da  G.  kom  hjem,  stiftede  han  Decbr.  1847  dette  Tidsskrift, 
»hint  uudtømmelige  og  aandrige  Repertorium  for  Samtidens 
Historie«,  som  udgik  1847—59,  i  alt  væsentligt  forfattet  af  G., 
og  som  næppe  lod  noget  Træk  af  Samtidens  aandelige  Liv 
uberørt.  Det  udgik  under  hans  Navn,  da  Censuren  ved  Tron- 
skiftet 1848  blev  hævet.  Udenlandsrejsen  havde  bragt  ham  i 
Berøring  med  en  Række  af  Tidens  aandelige  Bannerførere 
rundt  om  i  Europa,  og  hele  denne  bevægede  Tid  hjemme  og 
ude  skærpede  hans  Iagttagelsesevne  og  modnede  hans  Talent, 
som  ikke  dannede  sig  »i  det  stille«,  snarere  »In  dem  Slrom 
der  Well«.  Hans  ungdommelige  politiske  Standpunkt  fra  »Cor- 
saren«  forandredes  nu  til  »Kongedømmet  med  republikanske 
Institutioner«,  en  stærk  Kongemagi  med  Prærogativer  over 
for  den  almindelige  Valgret.  Under  de  hjemlige  Forhold  var 
dog  G.  med  al  hans  politiske  Sans  og  Idérigdom  temmelig 
enlig  stillet.  Under  de  heftige  Partikampe  mellem  Helstats- 
mændene  og  Eider-Statsmændene  hævdede  han  nærmest  de 
førstes  Standpunkt.  Han  havde  imidlertid,  som  han  fortæller, 
efter  Faderen  arvet  »en  sælsom  Trang  til  at  være  ene,  som 
gjorde  ham  udygtig  til  den  Kammeratlighed,  hvori  »Venska- 
bet« saa  ofte  bestaar«,  og  med  sin  »kvindelige  Natur,  med 
Kvindens  Finfølelse  og  ogsaa  med  hendes  Nervøsitet«,  var 
han  kun  lidet  skikket  til  politisk  Partimand.  Egentlig  aktiv 
Politiker  synes  han  ikke  at  have  villet  være  —  i  sine  »Livs- 
erindringer« erklærer  han  kun  at  have  villet  være  Skribent 
—  men  det  er  dog  ikke  usandsynligt,  at  der  i  Fantasien  har 
foresvævet  ham  Billedet  af  D'Israéli,  som  1852  første  Gang 
var  Toryministeriets  Skatkammerkansler.  G.  kom  i  Beg.  af 
1850'erne  i  Forbindelse  med  Godsejerne,  som  efter  Begiven- 
hederne 1849  atter  traadte  frem  i  det  politiske  Liv.  Han  skrev 
for  dem  det  væsentlige  af  en  Adresse  til  Kongen  (»Grundejer- 
foreningens« Adresse)  om  Opretholdelse  af  en  Helstat  med 
borgerlig  Frihed  og  flere  lignende  politiske  Aktstykker,  og  han 
forsvarede  den  dertil  knyttede  Politik  i  »Nord  og  Syd«,  hef- 
tig angreben  af  Eider-P årtiets  Presse.  Man  vil  imidlertid  i 
Tidsskriftet  ogsaa  finde  en  Række  Artikler  om  Arbejderstan- 
den og  de  sociale  Forhold,  som  G.  vedblivende  nærede  varm 

Interesse  for  —  han  rejste  bl.  a.  1855  i  Østerrig  med  Under- 
støttelse af  det  Reiersen'ske  Fond  for  at  gere  sig  bekendt  med 
Fabriksskoler,  og  senere  vil  man  finde  en  Række  Artikler  om 
engelske  Skoler  af  samme  Art,  —  og  skønt  hans  Virsomhed 
i  denne  Retning  ogsaa  var  Genstand  for  hidsige  Angreb,  navn- 
lig af  den  unge  Socialist  Fred.  Drejer  (»M.  A.  Goldschmidt, 
et  Litteraturbillede«,  1852),  vil  man  ikke  kunne  frakende  G. 
det  skarpeste  Syn  i  Samtidens  danske  Presse  for,  hvad  Frem- 
tiden her  vilde  bringe.  Forbindelsen  med  Godsejerne  kølnedes 
i  Tidens  Løb,  men  Pressens  Angreb  vedvarede  med  uforan- 
dret Hidsighed,  og  efter  Eider-Politikkens  foreløbige  Sejr  op- 
hørte »Nord  og  Syd«  at  udkomme  1859,  idet  navnlig  de  sid- 
ste Bind  helt  havde  været  udfyldte  af  den  1853  paabegyndte, 
i  Omfang  betydelige  Roman  »Hjemløs«,  hvis  Hovedinteresse 
Fremtiden  vistnok  —  afset  fra  dens  fortræffelige  Skildringer 
af  det  provinsielle  Liv  i  Heltens  Barndom  —  vil  se  i  dens 
Fortælling  om  det  sejrende  politiske  Partis  Tilblivelse,  Vækst 
og  endelige  Erobring  af  Magten.  Et  1861  paabegyndt  Tids- 
skrift »Hjemme  og  Uden  opgav  G.  kort  efter  og  rejste,  util- 
freds med  de  hjemlige  Forhold,  til  England,  vistnok  halvt 
bestemt  paa  at  tage  fast  Ophold  der.  Han  deltog  imidlertid 
et  Aars  Tid  efter  i  en  dansk  Arbejderfest  under  Udstillingen 
i  London,  og  de  hjemlige  Minder,  som  den  vakte  hos  ham, 
bevægede  ham  til  dog  at  vende  tilbage  til  Danmark  1862 

G.'s  Forfattervirksomhed  vender  sig  nu  bort  fra  Politikken. 
Han  udfolder  i  de  følgende  10  Aar  1863—73,  som  han  hoved- 
sagelig tilbragte  i  Hjemmet,  idet  han  dog  ogsaa  stadig  fær- 
dedes paa  Rejser,  en  meget  betydelig  Produktion,  der  med 
Undtagelse  af  det  politiske  kan  siges  at  være  en  Fortsættelse 
af  Behandlingen  af  de  mange  Emner,  som  han  sysselsatte 
sig  med  i  »Nord  og  Syd*.  Samtidig  kulminerede  han  som 
Roman-  og  Novelleforfatter.  Han  udgav  saaledes  1863—65 
»Fortællinger  og  Skildringen,  som  bl.  a.  omfatte  Romanen 
» Arving  em,  1865:  »Dagbog  fra  en  Rejse  paa  Vestkysten  af 
Vendsyssel  og  Thy*,  1866:  »En  Hederejse  i  Viborg  eg  nem, 
1867:  »Kærlighedshistorier  fra  mange  Lande*,  »En  Roman 
i  Breve*,   »Den  vægelsindede  paa  Graahede*   og   » Ravnen* , 

1868—69:  »Smaa  Fortællinger«,  1873:  »Avromche  Nattergal* 
og  desuden  en  Del  Skuespil,  af  hvilke  »En  Skavank*  [1867], 
»I  den  anden  Verden*  og  »Rabbien  og  Ridderen*  [1869]  ere 
opførte  paa  det  kgl.  Teater,  medens  »Svedenborgs  Ungdom* 
[1863]  næppe  er  bestemt  for  Scenen,  i  ethvert  Fald  ikke  er  opført. 
G.'s  Ejendommelighed  og  Fortrin  som  Forfatter  vise  sig 
tydeligst  i  »Ravnen«  og  dens  lille  Fortsættelse  »Maser,  en 
Episode  af  Simon  Levi's  Liv*.  Efter  mange  Aars  Forløb 
fremtræder  her  en  egentlig  dansk  Roman  paa  hjemlig  Grund 
og  omfattende  den  betydningsfulde  Periode  i  Slutningen  af 
Christian  VIII's  og  Begyndelsen  af  Frederik  VIPs  Tid.  Den 
fortæller  3  Brødres  Historie,  som  udgaaede  fra  Folket  ud- 
vikle sig  til  dygtige  og  »fornemme«  Personligheder  i  Kamp 
mod  gammel  og  ny  Uret,  tilføjet  dem  af  overmægtige  Mod- 
standere og  overmægtig  Kapital.  G.  udfolder  her  hele  sin 
Fortællerkunst,  sin  klare  og  ægte  Stil  —  /.  Eks.  i  den  ufor- 
glemmelige Skildring  af  Troppernes  Indtog,  —  medens  et 
vist  fantastisk  Element  som  ofte  hos  G.  danner  Baggrunden, 
og  Fortællingen  gennemstrømmes  af  den  Tanke,  som  alle- 
rede fra  tidlig  Tid  optog  ham  stærkt,  og  som  former  sig 
som  hans  Livsanskuelse  i  hans  ældre  Aar:  Nemesis-Tanken. 
Kompositionen  er  fastere  i  denne  Bog  end  i  »En  Jøde«  eller 
»Hjemløs«,  og  hans  Mangel  paa  Evne  til  at  skildre  egent- 
lige Mandskarakterer  er  ifølge  Fortællingens  Gang  ikke  her 
saa  fremtrædende  som  i  disse,  ligesom  Heltenes  Deltagelse 
i  Krigen  1848—50  i  denne  Bog  er  mere  naturlig  begrundet 
end  i  de  øvrige  Romaner,  hvor  han  har  en  mærkelig  umo- 
tiveret Lyst  til  at  sende  sine  Helte  i  Krig,  saa  at  deres  Blod 
saa  at  sige  væder  alle  Europa's  Slagmarker  1830—50.  Han 
indfører  i  denne  Fortælling  Jøden  Simon  Levi,  hans  bedst 
lykkede  Figur  af  denne  Art.  Medens  man  tidligere  i  hans 
jødiske  Skildringer  sporer  en  vis  Ufrihed  over  for  Emnet, 
som  om  han  endnu  ikke  har  arbejdet  sig  ud  af  sit  nære 
Forhold  baade  til  de  ham  tiltrækkende  og  frastødende  Ele- 
menter hos  Jøderne  og  Jødedommen,  hæver  han  sig  i  Skil- 
dringen af  denne  Figur,  navnlig  i  »Maser«,  hans  ypperste 
Værk,  i  hvilket  intet  Ord  er  skrevet  forgæves,  til  den  sande 

Menneskegengivelse.  Sympatien  er  umiskendelig,  men  Forstaael- 
sen  tillige  saa  indtrængende,  at  det  kan  siges,  at  noget  nyt  her 
er  tilført  den  danske  Litteratur,  som  næppe  vil  kunne  gøres 
bedre,  og  til  hvilket  den  udenlandske  ikke  viser  noget  Sidestykke. 

1877  udgav  G.  en  Selvbiografi  »Livserindringer  og  Resul- 
tatert i  2  Bd.,  af  hvilke  det  sidste  kaldes  »Nemesis«.  De  to 
Bind  skulle  for  saa  vidt  supplere  hinanden  og  danne  Slut- 
stenen paa  hans  Forfatterskab,  som  han  i  Skildringen  af  sit 
Liv  overalt  vil  finde  Nemesis-Tanken  udtrykt,  et  Syn  paa 
Tilværelsen  som  et  vidunderligt  Fornuft-  og  Ordensrige,  saa- 
ledes  at  hans  Skrifter  og  hans  Liv  som  al  Leven  og  Virken 
i  Verden  skulde  være  under  Nemesis,  Tingenes  Natur- 
fornuft og  Ordensmagten  inden  for  Tilværelsens  Horisont. 
Denne  Verdensanskuelse,  som  gennemstrømmer  hans  hele 
senere  Forfatterskab,  saavel  »Ravnen«  som  navnlig  Skue- 
spillet »En  Skavank«,  søges  videnskabelig  begrundet  i  2.  Del, 
hvor  han  vil  føre  dens  Udspring  tilbage  til  den  ægyptiske 
Gudsdyrkelse.  Lærens  videnskabelige  Begrundelse  er  bestridt 
fra  sagkyndig  Side,  men  det  betyder  for  saa  vidt  mindre, 
som  dens  Livsb  eg  rundelse  og  Værdi  kan  søges  i  hans  Vær- 
ker. Som  egentlig  Biografi  ville  Livserindringerne  ikke 
kunne  benyttes;  Sandheden  er,  som  det  hedder  i  Fortalen, 
sagt  »mit  Euphemismus«,  og  Bogen  er  meget  mere  en  Art 
Filosoferen  over  hans  Livsskæbne,  set  i  Nemesis-Tankens 
Lys,  end  en  nøgtern  Meddelelse  af  Fakta.  Den  er  imidlertid 
skreven  med  megen  Kunst  og  giver  interessante  Indblik  i 
dens  Forfatters  indre  Liv.  —  Samtidig  med  Selvbiografien 
udgav  G.  en  Samling  »Fortællinger  og  Virkelighedsbilleder*, 
dels  Optryk  af  ældre,  dels  nyere  Sager,  og  1887  udkom  hans 
sidste  Fortællinger:  »Smaa  Skildringer  fra  Fantasi  og  Virke- 
lighed«, udg.  af  hans  Søn. 

Sine  sidste  Leveaar  tilbragte  G.,  der  1848  havde  giftet  sig, 
men  hvis  Ægteskab  kort  efter  var  blevet  opløst,  sammen  med 
sin  Søster,  stadig  syslende  med  et  udførligt  Værk  om  Neme- 
sis, der  dog  ved  hans  Død  ikke  var  fuldendt,  og  som  derfor 
næppe  vil  blive  udgivet. 

Ovenstaaende  levnedsskildring  er  oprindelig  skrevet  til  Salmonsens  Kon- 
versationslektikon  af  nærværende  Udgiver. 

„Og  Fjendskab  vil  jeg  sætte  imellem  Dig  og  Kvinden  og  imel- 
lem Din  Æt  og  hendes  Æt.  Den  skal  knuse  Dit  Hoved,  og  Du 
skal  saare  dens  Hæl."        1ste  Mose  Bog,  3dje  Kap.,  15de  Vers. 

FØRSTE  KAPITEL. 


, TTvad  mon  det  er  for  en  Støj?"  sagde  Philip  Ben- 
AA  dixen  sagte,  idet  han  lempelig  skød  Skodderne  fra 
og  aabnede  Vinduet  i  den  tidlige  Sommermorgen.  Han 
saa  flere  Borgere  ile  hen  ad  Gaden,  og  vinkede  ad  den 
nærmeste;  men  denne  bemærkede  ham  ikke,  og  han 
turde  ikke  raabe,  af  Frygt  for  at  forstyrre  sin  sovende 
Hustru.  „Det  forekommer  mig,  at  jeg  hører  en  Tromme 
gaa,"  sagde  han  og  lukkede  Vinduet;  „hvad  mon  det  kan 
være?" 

Sagte  listede  han  sig  ud  i  Butiken,  hvor  hans  Svend 
Benjamin,  halvt  sovende,  skjønt  paaklædt,  var  ifærd  med 
at  skyde  den  svære  Jernstang  fra  Indgangen. 

„Staa  ikke  der  og  sov,  Hramor!'1)  sagde  Philip  Ben- 
dixen med  dæmpet  vred  Stemme;  „skynd  Dig  over  til  min 
Svoger  og  se  at  faa  at  vide,  hvad  der  er  i  Vejen  i  Byen." 

Benjamin  skyndte  sig,  og  i  Ivrigheden  faldt  Jernstan- 
gen omkuld,  da  han  satte  den  fra  sig. 

„Krieg  die  mise  Meschunno!  Ske  Alverdens  Ulykker!" 
udbrød  Philip;  „er  det  en  Støj  at  gjøre  for  min  stakkels 
Kone!  Israels  Gud,  staa  hende  bi  .  .  .  Hør,  nu  kalder 
hun!  Du  har  vækket  hende,  Ohs!"*). 

„Hvad  fejler  Eders  Kone?"  spurgte  Benjamin. 

„Jeg  ved  ikke,  hvilken  Time  der  skal  gaa  Bud  efter 
Jordemoderen!"  sagde  Philip,  forbitret  over  hans  Flegma; 
„begriber  Du  det  saa,  Beheimo?"3). 


*)  Dumrian.    s)  Aadsel,  Onde  Menneske.    s)  Fæ. 
M.  Goldschmidt  i  Folkeudgave.  I 

I  et  Nu  bleve  Skodderne  tagne  ned  og  Døren  aabnet,  og 
Benjamin  skyndte  sig  til  den  skraasoverfor  boende  Svoger. 

Noget  efter  kom  Svogeren  over  med  sin  Hustru.  Han 
gik  munter  med  hende  ind  i  Stuen,  hvor  Philips  Kone 
havde  sat  sig  til  Kaffebordet.  —  „Naa,  hvordan  har  hun 
det,  Madam!"  henvendte  han  sig  til  Jette;  „vær  saa  god 
at  holde  sig  stærk  idag.  Vi  have  ingen  Tid  til  Narre- 
streger, Spanierne  desertere.  Hun  kunde  blive  bange  for 
Skuddene,   endskjønt   Ingen   vil   gjøre    Hende   Fortræd." 

„Schema  Jisroeil!1)  Hun  faar  Ondt!"  skreg  Søsteren 
og  løb  til  Døren  for  at  kalde  paa  Pigen. 

Philip  trak  Isak  Bamberger  med  ud  af  Døren.  „Hvilken 
Uforsigtighed  af  Dig  at  tale  saaledes  og  forskrække  hende!" 
sagde  han  bebrejdende. 

„Uforsigtighed?"  sagde  Isak;  „kjender  hun  mig  ikke 
nok  til  at  vide,  at  jeg  ikke  vil  forskrække  hende?  .  .  . 
Hør  nu,  hvor  de  tromme  og  skyde!  Var  det  saa  ikke 
bedst,  at  hun  blev  forberedt?" 

Stærke  Trommeslag  lød  paa  Gaden,  saa  at  Vinduerne 
klirrede;  efter  Trommeslagerne  marscherede  Borgervæb- 
ningen, hvis  Tænder  klaprede  omkaps  med  Ruderne.  En- 
kelte Kanonskud  dundrede,  uvist  hvor;  forvirrede  Raab 
krydsede  hinanden  fra  Nabohusene. 

Men  igjennem  al  denne  Larm  lød  pludselig  et  Skrig 
fra  Sovekammeret.  Isak  Bambergers  Ansigt  blev  meget 
alvorligt,  og  uden  at  sige  et  Ord  gik  han  bort,  over  til  sit 
eget  Hus.  Philip  Bendixen  løb  i  sin  Angst  først  mod 
Døren  til  Sovekammeret,  men  vendte  om  og  flygtede  ud 
i  Gaarden.  Men  han  Sjæl  var  inde  i  Huset,  Legemet  be- 
vægede sig  paa  egen  Haand.  Han  løb  ind  i  Kostalden  til 
Køerne  og  gav  sig  til  at  fylde  deres  Truge  med  Foder; 
saa  ilede  han  ud  ved  Posten  og  fyldte  en  Spand;  men 
hver  Gang  han  havde  postet  den  fuld,  skyllede  han  den 
ud  i  Rendestenen. 

Endelig  aabnedes  den  øverste  Halvdel  af  Køkkendøren, 
og  Jordemoderen  viste  sig  i  Aabningen.  Hun  vinkede  og 
raabte:  „En  Søn,  Hr.  Bendixen!  en  Søn!  Jeg  gratulerer!" 

Philip   sprang  bort  fra  Posten.   „En  Søn!"   skreg  han 


•)  Her  Israel!  —  Et  Forfærdelsesudraab. 

og  lagde  Haanden  paa  Hovedet,  „Adaunoi  Elauheinu! 
Gebenscht  sei  Dein  Norne!1)  En  Søn!  en  Søn!" 

Med  taarevædede  Kinder  løb  han  ind  efter  Jordemode- 
ren: „Lad  mig  komme  ind  og  kysse  min  Søn  og  hans 
Moder." 

„Ja  vist!  Nej,  gaa  Han  ud  og  post  igjen,"  sagde  Jorde- 
moderen og  lukkede  Døren  i. 

„Jeg  vil  være  taalmodig,"  sagde  han,  „jeg  vil  give  Tid. 
Gud  har  skænket  mig  en  Søn!  Jeg  er  Fader  til  en  Søn!" 

Han  skyndte  sig  ud  i  Butiken.  „Min  Kone  har  faaet 
en  Søn!"  raabte  han  og  omfavnede  Benjamin  og  kyssede 
ham. 

„Masaul   tauvl"*)   sagde   Benjamin. 

„Jeschar-kauach,  Rabbi  Benjomin,3)  jeschar-kauach!" 
raabte  Philip  i  sin  usigelige  Glæde. 

„Hør,  Benjamin,"  sagde  han  et  Øjeblik  efter,  „det  er 
bedst,  at  Du  strax  løber  hen  og  melder  det  til  Rabbi 
Jokuf,  han  skal  være  Maul*).  Meld  ogsaa  til  Simon  Nasche 
og  de  andre  Jøder  i  Byen,  at  min  Kone  har  faaet  en 
Søn.  Hvor  er  min  Svoger?  Det  er  sandt,  han  gik.  Spring 
over  til  ham  og  sig,  at  han  kan  gjerne  komme  tilbage  .  .  . 
Bi  lidt,  Benjamin!"  raabte  han,  da  denne  allerede  var 
ude  af  Døren;  „der,  tag  et  Pund  Kaffe  og  et  Par  Pund 
Sukker  og  lidt  Ris  og  Gryn  og  disse  Penge  og  bring 
det  til  den  gamle  Marthe.  Sig  hende,  at  det  er,  for  at 
hun  kan  gjøre  sig  en  glad  Dag  i  Anledning  af  min  Søns 
Fødsel  .  .  .  Min  Søn!  0,  jeg  har  en  Søn!" 

Næsten  ligesaa  hurtig,  som  dette  var  foregaaet  i  Huset, 
var  Borgervæbningen  bleven  forløst  fra  sin  Frygt.  Den 
havde  været  ude  og  set  Spanierne  lykkelig  og  vel  gaa 
ombord  i  de  engelske  Skibe,  og  det  kunde  være  et  Spørgs- 
maal,  hvem  der  nu  var  lykkeligst,  Spanierne  eller  Borger- 
væbningen i  den  lille  fynske  Stad. 

Det  gik  nu  ud  over  Jøderne.  Fordi  de  ikke  havde 
sluttet  sig  til  den  krigerske  Skare,  bleve  de  kaldte  fejge 
Uslinger,  hvem  Fædrelandskj  ærlighed  og  Borger  sind  vare 
aldeles  ubekjendte.   Flere  smaa  Hobe  gjorde   paa  Vejen 


x)  Herre,  vor  Gud!  Velsignet  være  Dit  Navn!  2)  Til  Lykke.  s)  (Ord- 
ret: Din  Kraft  skal  tiltage.)  Tak,  Hr.  Benjamin.  *)  Kan  ruaaske  over- 
sættes ved:  Staa  Fadder. 

til  Gjæstgivergaarden  et  Øjeblik  Holdt  udenfor  enkelte 
Jøders  Huse  og  gave  deres  store  Ringeagt  tilkjende  i 
kraftige   Udraab. 

„Kemech1)  ere  dog  i  Grunden  morsomme  Folk,"  sagde 
Isak  Bamberger,  da  en  saadan  lille  Hob  havde  sendt 
sin  Hilsen  ind  til  Philip,  og  han  med  et  ironisk  Blik 
saa  efter  dem;  „de  ville  ikke  taale,  at  Jøderne  tjene  med 
dem  i  Korpset,  naar  der  er  Fred,  og  saasnart  der  er 
Ufred,  skælde  de  Jøderne  ud,  fordi  de  ikke  tjene.  Jeg 
tror,  jeg  vil  gaa  over  og  skælde  min  Lænkehund  ud,  fordi 
den   altid  bliver  hjemme." 

„Hvem  vil  bryde  sig  derom?  Lad  dem  raabe!"  svarede 
Philip  Bendixen,  medens  han  lyttede  ved  sin  Kones  Væ- 
relse. 


Otte  Dage  efter  var  den  lille  Familie  samlet  om  Bar- 
selkonens Seng,  og  Gratulanterne  indfandt  sig  i  Anled- 
ning af  Drengens  Optagelse  i  det  jødiske  Samfund.  Alle 
udtømte  sig  naturligvis  i  Beundring  over  Drengens  raske 
og  muntre  Udseende.  Den  gamle  Rabbi  Jokuf  lagde  paa 
Vuggen  en  Horro  —  en  Guldmønt,  hvori  var  indskaaret 
en  hebraisk  Velsignelse,  der  sikrede  Barnet  mod  onde 
Øjne  —  idet  han  højtidelig  sagde:  „Han  vorde  stærk  som 
Juda  og  velsignet  med  Rigdom  som  Asser." 

Isak  drak  et  Glas  Vin  og  raabte:  „Ja,  det  er  godt  nok; 
men  jeg  vedbliver  dog  at  paastaa,  at  det  ikke  var  nogen 
fornuftig  Tid  at  gjøre  Barsel  paa.  Dersom  Drengen  endda 
var  en  Kristen,  saa  kunde  den  Larm,  hvorunder  han 
blev  født,  betyde,  at  han  skulde  blive  en  stor  Helt. 
Men  som  Jøde  vil  det  kun  give  ham  dobbelt  Aversion 
for  al  Krig  og  Ufred;  han  bliver  bestemt  saa  fejg,  at 
endog   Jøderne   ville   kalde   ham    fejg." 

Alle  lo  undtagen  Moderen;  thi  Kvinderne  have  af  Na- 
turen et  chevaleresk  Sind  og  ville  helst  føde  Helte.  Hun 
sagde:  „Naa,  naa,  Isak!  Naar  Drengen  opvoxer  under 
Dine  Øjne  og  hver  Dag  ser  paa  Din  store  Sabel,  saa. 
bliver   han   maaske   ikke   saa   bange   endda." 


»)  (Groft  Mel.)  De  Kristne. 

„Top!"  raabte  Onklen,  „jeg  vil  opdrage  ham!  Giv  Du 
ham  først  Patte;  for  det  kan  jeg  ikke,  og  lad  ham  saa 
komme  i  Skole   hos   mig." 

Det  er  bedst,  at  vi  allerede  her  gjøre  Læserne  nærmere 
bekjendte  med  denne  Onkel,  der  paatog  sig  en  Aristo- 
teles's  Rolle  hos  den  fynske  Philips  Søn.  Det  var,  hvad 
sjelden  er  Tilfældet  blandt  Jøderne,  en  høj  og  meget 
stærk  Mand.  Man  fortalte  om  ham  i  Byen,  at  han  en- 
gang, da  to  Bønder  kom  op  at  slaas  i  hans  Butik,  løftede 
dem  op,  hver  i  sin  Arm,  slog  dem  nogle  Gange  sammen 
og  derpaa  kastede  dem  ud.  Skjønt  han  var  hadet,  som 
Jøde,  og  misundt,  som  rig  Mand,  indgød  han  dog  altid  de 
andre  Borgere  Respekt,  naar  de  saa  hans  mægtige  Figur 
imellem  sig,  og  de  graa  spillende  Øjne  halvt  lunefuldt, 
halvt  udfordrende  betragtede  dem.  Hans  Haar  faldt  alle- 
rede i  det  Graalige  —  han  var  noget  over  de  halvtred- 
sindstyve — ;  i  sin  Ungdom  havde  han  i  Tyskland,  sit 
Fødeland,  gjort  Krigstjeneste  imod  Franskmændene  og 
var  efter  forskjellige  /Eventyr  og  Lykkesomvexlinger  kom- 
men til  Danmark,  hvor  han  slog  sig  til  Ro  og  giftede  sig. 
Hans  Kone  bragte  ham  ingen  Formue,  og  forskjellige 
Uheld  styrtede  ham  i  den  yderste  Fattigdom.  Han  plejede 
senere  med  en  vis  Stolthed  at  fortælle,  at  han  en  hel 
Vinter  havde  ernæret  sig  og  sin  Kone  med  en  Kapital  af 
2  Rbd.,  som  han  omsatte  i  Varer,  hvormed  han  ,,gik  paa 
Landet".  Da  han  en  Fredag  Aften  kom  hjem,  fandt  han 
sit  Hus  nedbrændt,  sin  Kone  syg  og  sit  eneste  Barn  dødt. 
Uforstyrret  helligholdt  han  sin  Sabbath,  begrov  om  Søn- 
dagen sit  Barn  og  drog  atter  ud  med  sin  Kapital,  i  et 
Bundt  Tørklæder,  under  Armen.  Nu  beboede  han  et  stort 
Hus  og  var  en  rig  Mand;  men  han  undlod  aldrig  ved 
Synet  af  en  Specie  at  bemærke,  at  hans  store  Hus  var 
fremgaaet  af  en  saadan  Specie,  og  deraf  kom  formodent- 
lig den  næsten  overtroiske  Ærbødighed,  han  nærede  for 
Specier. 

Philip  Bendixen,  den  unge  Fader,  var  en  stille  og  fred- 
sommelig Mand.  Tjenestefolkene,  der  som  oftest  give  de 
sikreste  Underretninger  om  deres  Herskabs  Karakter, 
mente  kun,  at  han  var  slem,  naar  han  blev  vred,  for 
han  vilde  slet  ikke  blive  god  igjen.   I  hans   Ungkarletid 

havde  der  gaaet  et  Rygte  om,  at  han  levede  for  lystig 
og  overtraadte  Ceremonierne;  men  det  var  et  usikkert 
og  dunkelt  Rygte,  og  vist  var  det  i  alt  Fald,  at  han 
efter  sin  Forlovelse  med  fordoblet  Inderlighed  var  vendt 
tilbage  til  Religionen  og  bittert  dadlede  dem,  der  for- 
sømte den. 

Sildig  om  Aftenen  efter  den  støjende  Gratulationsdag 
traadte  Philip  Bendixen  ind  i  det  lille  Sovekammer.  Hans 
Kone  sov  trygt  bag  det  hvide  Omhæng;  den  jødiske 
Matrone,  som  havde  paataget  sig  at  vaage,  var  sunken 
sammen  paa  Stolen  i  en  mild  Søvn;  det  rødmussede 
Barn  slumrede  i  Vuggen,  Natlampen  kastede  sit  dæm- 
rende Lys  paa  dets  Hovedpude. 

Philip  omfattede  med  et  langt  Blik  sin  hyggelige  Lyk- 
salighed; hans  Hjerte  svulmede,  og  han  bedækkede  sit 
Hoved  og  bad:  „Almægtige  Fader!  Hersker  over  Verden! 
Jeg  takker  Dig  for,  at  Du  gav  mig  en  Søn  til  at  læse 
Kadisch1)  over  min  Grav.  Hvis  det  er  Din  Vilje,  da  ske 
dette  snart!  Tag,  om  det  behager  Dig,  al  Lykke  fra 
mit  Hoved  og  skænk  den  til  min  Søn.  Jeg  vil  bøje  mig 
i  Støvet  og  velsigne  Dit  Navn,  naar  blot  han  er  lykkelig!" 

En  saadan  Velsignelse  blev  udtalt  ved  det  Barns  Vugge, 
som  er  Helten  i  denne  Fortælling. 


ANDET  KAPITEL. 


Da  Barnet  voxede  til,  udtalte  Faderen  endnu  en  Vel- 
signelse over  sin  Søn: 

„Han  skal  ikke  gaa  i  Skole.  Han  skal  ikke  døje  Ri- 
senes2) af  de  andre  Drenge  og  lære  Uartigheder.  Naar 
han  bliver  gammel  nok,  vil  jeg  selv  lære  ham,  hvad  en 
Jøde  bør  vide;  saa  vil  jeg  sende  ham  til  Kjøbenhavn." 

Ingen  var  gladere  over  denne  Bestemmelse  end  Onk- 
len; derved  kunde  han  ret  efter  Lyst  og  Lune  beskæftige 


>)  Sjælemesse.    2)  Ondskab  mod  Jøderne,  Jødeforfølgelse. 

sig  med  Barnet.  Tidt  kom  han  løbende  over  og  tog 
Drengen  fra  Moderen  og  bar  ham  hjem  til  sig.  Saa 
begav  han  sig  til  et  afsides  Værelse  og  lukkede  sig  inde 
med  Barnet,  saa  at  man  skulde  trot,  han  øvede  en  eller 
anden  Trolddomskunst.  Havde  man  beluret  Isak  Bam- 
berger,  vilde  man  maaske  være  bleven  bestyrket  i  Troen 
ved  at  se  hans  underlige  Bevægelser.  Først  hoppede  han 
omkring  paa  Gulvet  med  Drengen  paa  Armen  og  tudede 
ham  ind  i  Ørene,  trompetede,  trommede  og  efterlignede 
Hestens  Vrinsken,  Koens  Brølen  og  Hundens  Gøen.  Naar 
saa  Barnet  lo  højt  og  kradsede  ham  i  Ansigtet,  satte  han 
sig  ned  og  lod  det  ride  Ranke  med  en  saadan  Voldsom- 
hed, at  Jacob,  efter  frugtesløse  Forsøg  paa  at  finde  det 
morsomt,  kom  til  at  græde.  Da  tog  Onklen  ham  haardt 
i  Ørene,  stirrede  bistert  paa  ham,  indtil  han  tav,  og 
sagde:  „Jeg  skal  lære  Dig  at  være  bange,  Dreng!"  Han 
vedblev  at  stirre  ham  ind  i  Øjnene  og  skære  Ansigter, 
indtil  Begge  brøde  ud  i  en  skraldende  Latter,  saa  sprang 
han  atter  op,  dansede  omkring  og  trykkede  Barnet  saa 
kjærlig  og  heftig  til  sig,  at  det  igjen  græd  og  vilde  hjem. 
„Ti  nu  stille,  Jacob!"  sagde  Isak  forknyt,  „saa  skal  jeg 
fortælle  Dig  Historier.  Inte  sige  hjemme,  at  jeg  gjør  Dig 
Fortræd!  Vel?"  —  „Nej,"  hulkede  Drengen.  —  „Brav 
Kammerat,  saa  lille  Du  er!"  raabte  Onklen;  „hør  nu!" 
Og  saa  fortalte  han  om  Krigsfolk  og  om  Ryttere  og  om 
fremmede  Lande,  eller  bibelske  Sagn,  om  jødiske  Helte, 
saa  at  Barnet  i  en  senere  Tid  ikke  erindrede  at  have 
lært  disse  Sagn,  men  næsten  forekom  sig  at  være  født 
med  dem. 

Faderen  sagde  tidt,  naar  han  saa  Isak  løbe  med  Barnet: 

„Du   har   Drengen   for   meget   hos   Dig,   Isak!   Tilsidst 
ved  han  ikke,  hvem  der  er  hans  Fader." 

„Jeg  kan   altid  være  ham   ligesaa  god  en   Fader  som 
Du!"   svarede   Isak. 

„Drengen  bliver  klog  hos   mig,"   vedblev  Onklen;   „se 
bare,  hvilket  forstandigt  Ansigt  han  allerede  har." 

„Tror   Du   virkelig,   at   han   har   faaet   det   hos   Dig?" 
spurgte  Jette  skalkagtig. 

„Hvis  han  ikke  har  været  ude  i  Byen  at  stjæle  det!" 
raabte  Onklen;  „hvor  skulde  han  ellers  have  faaet  det 

fra?  —  Han  kan  allerede  sige  sin  Krischmo1)  udenad  — 
hvem  har  lært  ham  det?  Og  nu  vil  jeg  lære  ham  at 
bensche  fra  Bordet."2). 

„Ja,  ja,  Isak!"  sagde  Faderen;  „behold  Du  ham  kun, 
til  han  bliver  sex  Aar;  saa  er  det  min  Pligt  som  Fader 
at  lære  ham,  hvad  han  som  Jøde  bør  lære." 

„I  lære  ham  altfor  meget,  I  tale  altfor  forstandig  med 
nam,"  sagde  Moderen  bekymret;  „Drengen  trængte  til  at 
tale  fornuftig  paa  sin  Vis  imellem  andre  Børn  og  tumle 
sig  i  den  friske  Luft." 

Barnet  saa  paa  Moderen,  som  om  det  forstod  hende, 
som  om  hun  havde  opdaget  den  rette  Medicin  for  det 
sugende  Savn,  der  gjorde  dets   Kinder  blege. 

Onklen  raabte:  „Imorgen  den  Dag  gaar  jeg  med  ham 
et  dygtigt  Stykke  henad  Landevejen!" 


TREDJE  KAPITEL. 


I  lykkelige  Mennesker,  som  kunne  sige:  Det  var  en 
Barndoms  Legekammerat  af  mig!  Vide  I  vel,  hvad  dette 
ene  Ord  siger?  Taler  det  ikke  om  grønne  Enge,  hvor  I 
boltrede  Eder  i  barnlig  Overgivenhed,  elier  om  den  lille 
Gaard,  hvor  I  samledes  med  Naboens  Drenge  og  sloges 
og  græd  —  hvor  gjerne  vilde  I  atter  græde  saaledes!  — 
Eller  om  den  mørke  Stue,  hvor  I  skulde  lege  kjønt  stille, 
fordi  Bedstefader  sov  nærved,  hvor  I  ogsaa  legede  stille, 
indtil  Glæden  steg  og  I  glemte  Bedstefader  og  al  Ver- 
den —  da  stod  med  Et  den  gamle  Mand  venlig  truende 
i  Døren  og  bad:  „Lad  mig  blot  sove  et  Kvarter  endnu." 
Eller  om  de  tusinde  Spilopper,  I  senere  forøvede  som 
Skoledrenge:  Om  Urtekræmmerens  Appelsiner,  der  laa 
pyramideformig  i  Vinduet,  og  som  pludselig  til  hans  store 
Forbavselse   trillede   ned,   fordi   I  trykkede   paa   Ruden? 


l)  Jødernes  Trosformular  (Schema  Jisroiel),  som  siges  i  alle  Dagens 
Banner.  Her  sigtes  til  Aftenbønnen.    2)  Sige  Takkebønnen  efter  Maaltidet. 

Om  Kælderkonens  Kat,  som  I  bandt  et  Par  Blærer  om 
Livet,  saa  at  hun  maatte  gjøre  Jagt  efter  den  som  efter 
hendes  Kanariefugl?  .  .  .  Taler  det  ikke  om  den  lille 
Pige,  til  hvem  I  Begge  vilde  plukke  Blomster,  og  for 
hvis  Skyld  I  bleve  Uvenner  —  I  vidste  ikke  selv,  hvorfor. 

Det  var  den  Tid,  da  I  modtoge  den  første  Affiling, 
for  senere  at  passe  ind  i  det  bevægelige  Spil,  man  kalder 
Verden.  Det  var  den  Tid,  da  Sindet  beredtes  til  at  frem- 
skyde og  bære  Livets  Blomster:  Venskab  og  Kjærlighed, 
men  da  I  ogsaa  Alle  prægedes  i  samme  Form,  saa  at 
Eders  Karakterer  frembyde  næsten  den  samme  Ensfor- 
mighed som  Eders  Klædedragt. 

Jacob  opvoxede  ene.  Han  havde  ingen  Legekammerater; 
thi  de  andre  jødiske  Familier  i  Byen  havde  ingen  Børn 
af  den  Alder,  og  de  kristne  Børn  gjorde  ham  Fortræd, 
naar  de  saa  ham.  Skjønt  han  hed  Jacob,  kaldte  de  ham 
Moses,  og  naar  han  nærmede  sig,  gjorde  de  med  Haan- 
den  Tegn  under  Hagen,  som  for  at  spotte  over  hans 
Skæg.  For  det  Meste  skete  det,  naar  han  legede  med  dem, 
at  de  lidt  efter  lidt  gjorde  ham  til  G  jenstand  for  Legen, 
raabte  Jødesmaus  og  puffede  til  ham.  Naar  det  da  blev 
ham  for  stærkt,  gik  han  fra  dem  og  saa  i  Afstand,  med 
længselsfuldt  Blik,  paa  deres  Lege.  Alligevel  vilde  han 
saa  gjerne  være  sammen  med  dem.  Denne  Forfølgelse 
var  begyndt  saa  tidlig,  at  det  aldrig  var  faldet  ham  ind 
Sit  forske  efter  Grunden  dertil;  den  var  ligesaa  lidt  Gjen- 
stand  for  hans  Forundring  som  det,  at  han  var  født  og 
levede  —  han  var  jo  født  med  den;  han  troede,  at  det 
skulde  saa  være. 


Engang  kom  hans  Morbroder  fra  en  anden  By  i  Besøg 
og  medbragte  sin  lille  Søn.  Drengen  gik  venlig  hen  imod 
Jacob,  der  sky  veg  tilbage;  men,  da  Drengen  vedblev  med 
sin  Venlighed  og  kom  nærmere,  spurgte  Jacob,  med  de 
store  brune  Øjne  stift  fæstede  paa  ham:  „Hvorfor  kalder 
Du  mig  ikke  Jødesmaus?" 

Alle  Tilstedeværende  studsede  ved  dette  uventede  Ud- 
brud. 

„De  have  gjort  Risches  med  den  stakkels  Dreng,"  sagde 
endelig  Morbroderen. 

Faderen  gik  hen  og  tog  sin  Søn  om  Hovedet  og  kyssede 
ham  med  bævende  Læber.  Men  Onklen  raabte:  „Hvem 
har  kaldt  Dig  Jødesmaus,  Jacob?" 

„Det  sige  Drengene  nede  ved  Stranden  altid,"  svarede 
Jacob. 

Næste  Dag  gik  Onklen  med  ham  ned  til  Stranden;  men 
da  Drengene  saa  den  høje  Mand,  tav  de  naturligvis.  Isak 
Bamberger  kunde  desuagtet  ikke  styre  sig,  men  ilede 
hen  og  greb  en  Dreng,  som  han  kastede  midt  ind  i 
Flokken.  Da  Jacob  saa  dette,  blev  det  ham  pludselig 
klart,  hvorfor  hans  Fader  den  foregaaende  Dag  havde 
kysset  ham,  og  hvorfor  Onklen  var  fulgt  med  ham.  I 
et  eneste  hurtigt  Glimt  gik  Erindringen  om  den  ud- 
staaede  Overlast  gjennem  Barnets  Sjæl.  Som  en  løsladt 
Tiger  styrtede  han  sig  over  en  Dreng,  kastede  ham  om- 
kuld og  klamrede  sig  rasende  til  ham.  Onklen,  der  ansaa 
det  for  et  almindeligt  Slagsmaal,  tilraabte  ham  sit  Bi- 
fald; men,  da  han  saa  Blodet  flyde  fra  den  anden  Dreng, 
ilede  han  til  og  trak  sin  Nevø  bort.  Ved  at  se  Jacobs 
dødblege  Kinder,  blaa  Læber  og  sammenbidte  Tænder, 
Øjnene  ligesom  brustne  og  Hænderne  fyldte  med  Haar 
af  Drengens  Hoved,  troede  han,  at  han  var  bleven  syg. 
Han  lod  ham  bringe  tilsengs  og  en  Læge  kalde.  Barnet 
sov  i  mange  Timer  og  vaagnede  derpaa  op  som  af  en 
Besvimelse,  tilsyneladende  uden  Erindring  om,  hvad  der 
var  foregaaet. 

Men  Isak  Bamberger  maatte  møde  hos  Byfogden  i 
Anledning  af  de  Børn,  han  havde  beskadiget  ved  sit 
Kast.  Han  maatte  betale  endel  af  sine  dyrebare  Specier 
for  at  faa  Sagen  mindelig  afgjort  med  Forældrene,  og  for 
at  undgaa  lignende  Ubehageligheder  i  Fremtiden  blev  det 
besluttet,  at  Philip  Bendixens  Vænge,  der  gik  ned  til 
Stranden,  skulde  indhegnes  med  et  højt  Plankeværk. 

Her  sad  da  Jacob  mangen  en  Time,  ved  Plankeværket 
adskilt  fra  den  øvrige  Verden,  kun  det  brede  Belt  med 
dets  faa  Sejlere  udstrakt  for  Blikket.  Ensom  og  stille 
gik   han   her  imellem   Blomster  og  Træer  og  betragtede 

det  stolte  Hav,  naar  det  smilende  badede  sig  i  Solen 
eller  mørkt  og  truende  væltede   sig  imod   Kysten. 

Der  skabte  han  sig  i  Ensomheden  en  hel  Verden,  hvori 
der  ikke  var  andre  Personer  end  dem,  kan  kjendte,  og 
iblandt  hvilke  Den  spillede  Hovedrollen,  som  han  be- 
skæftigede sig  mest  med:  han  selv.  Naar  han  fik  Skænd 
eller  led  Ondt,  tyede  han  herhen  og  fortalte  sig  selv  om 
en  anden  Tilstand,  hvori  det  gik  ham  bedre.  Disse  smaa 
Episoder  uddannede  sig  lidt  efter  lidt  til  sammenhængende 
Æventyr,  hvori  hver  ny  Begivenhed,  han  oplevede,  gav 
Anledning  til  et  nyt  Kapitel.  Men  det  Vigtigste  deri  blev 
dog  altid  Erindringen  om  Drengene  ved  Stranden,  hans 
Længsel  efter  dem  og  hans  Uvilje  imod  dem.  Naar  en 
af  dem  havde  mødt  ham  paa  Gaden  og  hilst  ham  venlig, 
saa  gik  han  ned  i  Haven  og  opregnede  for  sig  selv 
alle  de  gode  Ting,  han  vilde  give  denne  Dreng.  Han  for- 
talte sig  en  Historie  om,  hvorledes  denne  Dreng  var  i 
Fare,  og  hvorledes  han  da  styrtede  til  og  reddede  ham, 
og  hvorledes  den  reddede  Dreng  viste  sin  Taknemlighed 
ved  hver  Dag  med  Livsfare  at  stige  over  Plankeværket 
ind  i  Haven  og  lege  med  ham. 

Men  havde  —  hvad  der  oftest  skete  —  en  af  Drengene 
fra  Stranden  mødt  Jacob  og  i  Tillid  til  Onklens  Fra- 
værelse gjentaget  Skældsordene,  idet  han  hurtig  foer  ham 
forbi,  saa  gik  hen  ned  i  Haven  og  fortalte  sig  selv: 

„Saa  stak  jeg  Ild  paa  Kornmarkerne  ved  at  fange 
Schakaler  og  binde  Ild  til  dem.  De  søgte  efter  mig;  men 
hver  Gang  de  kom,  jog  jeg  dem  paa  Flugt.  Men  saa  sov 
jeg  engang,  og  saa  fandt  de  mig  og  bandt  mig.  Og  saa 
stillede  de  mig  i  deres  Tempel  mellem  de  to  Støtter, 
hvorpaa  det  hvilede,  og  saa  troede  de,  at  de  havde  mig 
sikkert,  og  løb  omkring  mig  og  raabte :  „ Jødesmaus !  Jøde, 
kan  Du  spise  Flæsk  og  Fløde!"  Men  saa  greb  jeg  om 
Støtterne  og  løftede  dem  med  vældig  Arm,  saa  hele  Huset 
faldt,  over  dem  og  over  mig  med  ..."  Det  rislede  koldt 
i  ham,  han  lukkede  Øjnene,  han  følte  Synkningen  og 
Indstyrtningen,  hver  Gang  han  igjennem  forsk jellige  Ind- 
ledninger kom  til  dette  Sted.  Og  saa  var  han  nær  ved 
at  græde  af  Smerte  over,  at  han  havde  maattet  dræbe  dem. 

FJERDE  KAPITEL. 


Disse  Æventyr  voxede  op  og  bleve  Drengen  for  stærke; 
det  var  Aander,  som  han  havde  fremmanet,  og  som  han 
ikke  forstod  at  beherske.  De  laa  som  Taager  i  hans 
Hoved,  indtil  han  nærmede  sig  den  Plads,  hvor  deres 
Hjem  og  Fødested  var,  da  fik  de  Liv  og  sloge  med  Vin- 
gerne og  bemægtigede  sig  Barnet.  Han  led  ved  dem,  de 
bragte  hans  Hoved  til  at  svimle  og  hans  Nerver  til  at 
sitre,  og  dog  havde  de  en  hemmelig  Tillokkelse,  der, 
saa  ofte  han  kunde  være  ene,  drog  ham  til  det  ensomme 
Sted   i  Haven. 

Som  han  engang  sad  der  med  Øjnene  krampagtig  luk- 
kede og  Angsten  rislende  gjennem  alle  Aarer,  kom  hans 
Fader  gaaende.  Der  var  den  Dag  ingen  Folk  i  Butiken 
og  ingen  Beskæftigelse  i  Huset  for  den  stræbsomme  Mand, 
og  han  raabte  til  sin  Søn:  „Hvad  bestiller  Du  der,  Jacob?" 

Jacob  foer  op  og  svarede:  „Ingenting." 

„Det  er  paa  høje  Tid,  at  Du  lærer  noget  Ordenligt," 
sagde  Philip;  „Din  Onkel  præker  Dig  Ørene  fulde  med 
Historier  —  kom  med  mig,  saa  ville  vi  begynde  paa 
01'phbeis."i). 

Et  Instinkt  sagde  Jacob,  at  han  hos  Faderen  vilde 
finde  det  bedste  Værn  mod  de  frygtelige  Æventyr,  og 
glad   greb   han   Faderens    Haand. 

„Jeg  har  heller  ikke  endnu  givet  Dig  Dit  Arbakanpfaus*), 
skjønt  Du  gaar  i  Dit  syvende  Aar"  —  vedblev  Faderen 
og  rystede  paa  Hovedet  over  sin  Forsømmelse  —  „vi 
maa  skynde  os,  Jacob!  Fra  nu  af  skal  Du  vide,  at 
Du  er  en  Jøde,  og  kjende  Din  Religion." 

„Ja,  Fader,"  sagde  Jacob,  hemmelig  stolt  af  den  Moden- 
hed, der  tillagdes  ham. 

Faderen  vedblev  nu  daglig  med  stor  Iver  at  undervise 
sin  Søn,  og  Jacob  anvendte  al  sin  Tid  paa  at  indprænte 


l)  Det  hebraiske  Alphabet. 

*)  Et  firkantet  Stykke  Tøj  med  et  Hid  i  Midten,  til  at  trække  ned 
over  Skuldrene.  I  hvert  Hjørne  ere  nettede  Traade,  Zizis.  Det  er  Tegnet 
paa  Jødernes  rene  Religion  og  rene  Pagt  med  Gud. 

sig  det  Lærte;  thi  naar  han  fæstede  Tankerne  dertil, 
havde  Æven tyrene  ingen  Magt.  Han  levede  op,  som  en 
Plante,  der  faar  Vand,  og  hans  Kinder  bleve  atter  røde. 
Men  Moderen  skændte  dog  ofte  og  sagde,  at  Barnet  an- 
strengtes  for  meget. 

„Vist  ikke,  nej,"  afbrød  Faderen  hende  engang;  „han 
har  selv  Lyst  dertil.  Desuden  ved  han,  hvad  jeg  har  lovet 
ham,  naar  han  er  flittig." 

Med  disse  Ord  saa  hen  hen  til  Jacob,  som  om  der 
var  en  stor  Hemmelighed  imellem  dem. 

„Naa,  hvad  har  jeg  lovet  Dig,  Jacob?"  spurgte  Fade- 
ren. „Kan  Du  ikke  huske,  hvad  jeg  lovede  Dig,  naar 
Du  kunde  Schemoneesre?1).  Kan  Du  ikke  huske  det? 
Hvad  have  vi  paa  Mandag?" 

„Purim!"  raabte  Jacob;  „skal  vi  saa  gaa  forklædt, 
Fader?" 

„Nej,  men  saa  skal  Du  gaa  med  mig  i  Schulen2)  og 
høre   Megillen3)  og   faa   Lov   at   kloppe  Homon." 

„Hvem  er  det,  Fader?  Hvorfor  skal  jeg  kloppe  ham?" 

„Kjender  Du  ham  ikke?  Det  var  jo  ham,  der  vilde 
dræbe  alle  Jøderne  paa  een  Nat;  men  Vorherre  var  med 
Jøderne,  og  Homon  blev  selv  hængt.  Se  her  denne  Ind- 
retning: Naar  Du  trækker  i  Snoren,  falder  Hammeren 
ned  og  slaar  paa  Homons  Navn.  Hvergang  hans  Navn 
bliver  læst  i  Megillen,  trækker  Du  i  Snoren  og  slaar 
ham." 

„Jeg  vil  hellere  slaa  paa  den  rigtige  Homon,   Fa'er." 

„Han  er  død,  min  Dreng,"  sagde  Faderen  og  lo,  for- 
nøjet over  Sønnens  Iver;  „Du  skal  slaa  paa  hans  Navn, 
naar  vi  Ældre  læse  det  op." 

„Nej,  det  vil  jeg  ikke,"  sagde  Jacob. 

„Hvorfor  vil  Du  ikke,  Jacob?  Vil  Du  ikke  slaa  Homon, 
der   vilde   dræbe   Jøderne?" 

„Nej,  jeg  vil  ikke,"  raabte  Drengen  endnu  engang  og 
gav  sig  til  at  græde. 

„Naa,  Du  maa  gjerne  være  fri,  Du  skal  ikke  græde 
for  det,"  sagde  Faderen  og  klappede  ham.  „Men  vær 
nu  alligevel  kjønt  flittig,  saa  skal  Du  til  Peisach4)  sidde 

J)  De  atten  Bønner.  2)  Kirken,  Synagogen.  ?)  Fortællingen  om  Esther 
og  Haman.    4)  Paaske. 

ved   Siden   af   mig,  og  læse   Hagoden1),  og   saa  skal   jeg 
fortælle  Dig  Alt,  hvad  der  staar  deri." 

„Aa,   fortæl  strax,"  bad  Jacob  og  tørrede  Øjnene. 

„Nej,   derom   taler   man   kun   ved   Peisachtid." 

„Hvor  længe  er  der  til  Peisach,  Fa'er?" 

„Fire  Uger;  vær  nu  kjønt  flittig  og  artig  til  den  Tid." 


Den  længselsfuldt  ventede  Paaskefest  kom  da,  som  man 
flere  Dage  i  Forvejen  kunde  mærke  paa  Forberedelserne. 
Et  Skib  medbragte  en  veltillukket  Kasse  fra  Kjøbenhavn; 
den  blev  omhyggelig  bragt  til  et  afsides  Sted  paa  Loftet 
for  ikke  at  komme  i  Berørelse  med  Urent;  thi  den  inde- 
holdt Matzaus,  de  usyrede  Brød.  Alt  Husets  Glastøj  blev 
lagt  i  Vand  i  tre  Dage,  Kobber-  og  Jerntøj  renset  ved 
Ild,  og  paa  den  sidste  Dag  før  Festen  blev  hele  Huset 
rengjort,  alle  de  hrometsdicke  Kar2)  satte  tilside  og  de 
jaumtauvdicke  Kar3)  fremtagne  af  det  Gjemme,  hvori 
de  stode  hele  Aaret. 

Henimod  Aften,  da  den  første  Stjerne  kom  tilsyne  paa 
Himlen,  vandrede  Faderen  gjennem  Huset  med  en  Penne- 
fjer  i  den  ene  Haand  og  et  Trækar  i  den  anden,  for  at 
indstryge  alle  Hrometslevninger,  han  maatte  finde,  og  saa- 
ledes  forvisse  sig  om  Husets  Renhed.  Krummer  af  syret 
Brød  vare  af  Husmoderen  henlagte,  for  at  han  skulde 
finde  dem;  men  under  Sofaen  havde  hun  gjemt  en  stor 
Krukke  Smør,  fordi  hun  senere  skulde  smøre  Mad  til 
Husfolkene. 

Da  Faderen  stille  bedende  havde  indstrøget  Krummerne 
og  vilde  forlade  Værelset,  sagde  Jaoob,  der  opmærksomt 
havde  fulgt  ham: 

„Fa'er!  Moder  har  gjemt  en  Krukke  Smør  under  So- 
faen." 

„Ti  stille,  Dreng,"  raabte  Faderen  og  gik  til  Døren; 
„det  maa  jeg  ikke  vide,  ellers  skal  jeg  tage  det  med  og 
brænde  det." 


J)  Bogen  om  Udgangen  af  Ægypten.  2)  Hromets,  syrede  Ting,  alle 
Kar,  som  ikke  ere  brugelige  til  Paaskefesten,  fordi  de  ikke  kunne  ren- 
ses fra  Syren,  saasom  Porcellain,  Trætøj   o.  s.  v.    3)  Festligrene. 

„Men,  Fa'er,"  sagde  Jacob,  „saa  gør  Du  jo  ligesom 
Toldbetjenten,  naar  Du  giver  ham  en  Specie." 

„For  Guds  Skyld,  Dreng!  Din  Mund  kan  bringe  mig  i 
Ulykke,"  sagde  Faderen  ængstelig  og  gik  ud  af  Dø- 
ren. 

Næste  Dag,  Eref  Peisach,  hengik  i  ærefrygtsfuld  For- 
beredelse til  Festen.  Faderen  fastede  paa  sin  Søns  Vegne; 
thi  paa  den  Dag  havde  Herrens  Engel  ihjelslaaet  Ægyp- 
ternes Føstefødte  og  skaanet  Jødernes.  „Idag  og  endnu 
nogle  Aar  faster  jeg  for  Dig"  —  sagde  Faderen  kjærlig 
til  Jacob  — ;  „naar  Du  bliver  tretten  Aar,  betaler  Du 
selv  Din  Gjæld  til  Vorherre." 

De  andre  af  Familien  turde  ikke  spise  syrede  Ting; 
men  de  usyrede  Brød  turde  de  heller  ikke  smage,  før  de 
vare  indviede,  naar  Natten  brød  frem  og  Stjernerne  bleve 
tændte  paa  Himlen. 

Da  det  blev  mørkt,  kom  Isak  Bamberger  og  hans  Kone 
over  —  thi  de  havde  ingen  Børn  at  anrette  Festen  for 
—  og  man  gik  ind  i  Salen,  hvor  Paaskebordet  var  dæk- 
ket og  straalede  af  Lys. 

Der  var  rejst  et  med  Hynder  belagt  Højsæde  for  Hus- 
faderen; paa  Bordet  stod,  tildækket  med  en  skinnende 
hvid  Serviet,  S eider karret :  et  stort  Fad  med  Matzaus, 
søde  og  bitre  Urter  og  Knokkelen  af  et  Lam;  en  Flaske 
med  den  søde  Rosinvin   var  stillet   foran   Enhver. 

Faderen  tog  Plads  i  Højsædet,  iført  Kittelen,  den  fine 
linnede  Dragt,  som  Bruden  forærer  Brudgommen  paa 
Bryllupsdagen,  og  som  han  foruden  Paaskeaftenerne  kun 
er  iført  paa  Jaumkipur,  den  store  Forsoningsfest,  og 
naar  han  lægges  i  Ligkisten. 

Efter  en  inderlig  Taksigelse  til  Herren,  der  har  givet 
Paaskefesten,  velsignedes  Brødet  og  Vinen  og  Urterne. 
To  store  Stykker  af  Paaskebrødet,  Afikaumon,  bleve  hen- 
lagte i  Højsædet,  for  senere  at  omdeles  blandt  de  Til- 
stedeværende som  Amuletter  mod  Farer  paa  Hav  og 
Land1). 

Derpaa  blev  Hagoden,  Bogen  om  Trældommen  i  Ægyp- 


x)  Men  det  er  tilladt  at  liste  disse  Brød  fra  Husfaderen,  og  naar  han 
da  skal  uddele  dem  og  ikke  finder  dem,  maa  han  indløse  Afikaumon 
med  en  Foræring. 

len  og  om  Befrielsen,  højt  oplæst  af  Husfaderen  for 
den  lille,  andægtige  Menighed.  Ved  Opregningen  af  Ægyp- 
tens Plager  dyppede  man  den  lille  Finger  i  Vinen 
og  stænkede  en  Draabe  paa  Gulvet  for  hver  af  Pla- 
gerne. 

Da  der  var  læst  om  Frelsen,  standsede  Philip  og  gav 
Benjamin  et  Vink:  Under  en  dyb  Tavshed  rejste  denne 
sig  og  aabnede  alle  Husets  Døre.  Husfaderen  skænkede 
et  Glas  Vin  og  brød  et  Stykke  usyret  Brød  og  hensatte 
begge  Dele  ved  Siden  af  sig,  som  om  han  ventede  endnu 
en  Gjæst. 

Benjamin  kom  tilbage  og  satte  sig,  og  pludselig  istemte 
Alle  højt  en  inderlig  Bøn:  at  Gud  vilde  sende  sin  Frelse 
og  Lykke  til  Folket,  der  i  dette  Øjeblik  over  al  Verden 
aabnede  sine  Døre  for  hans  Naade. 

Alle  sad  bøjede  over  Bogen  og  uden  at  opløfte  Øj- 
nene, som  for  ikke  at  se,  hvad  der  i  dette  Øjeblik  kom 
ind  ad  Døren. 

Da  Bønnen  var  endt,  bleve  Dørene  lukkede,  og  Vinen 
og  Brødet  hensatte  paa  et  afsides  Bord  for  at  staa  Natten 
over,  paa  det  at  Huset  hele  Festnatten  kunde  være  for- 
beredt paa,  gjæstfrit  at  modtage  Eilio  No  vi,  Profeten 
Elias,  han,  som  skal  komme  og  bebude  Messias1). 

Nu  var  Huset  opfyldt  af  Naaden  og  helliget  til  at 
modtage  Guds  Sendebud,  og  nu  kastede  Husfaderen  et 
muntert  Blik  paa  de  Forsamlede  og  udstrakte  Haanden 
som  for  at  slaa  Takten  til  Sangen: 

Adir  hu!  jivne  béishro  bekorauv! 

Bimheiro ! 

Bimheiro ! 

Bejomeinu!  bekorauv! 

Eil  benei! 

EU  benei! 

Benei  beishro  bekorauv!2) 


1)  Jvfr.  Profeten   Malachias,  IV,  5.:   „Se,  jeg  sender  Eder  Profeten 
Elias,  førend  den  store  Herrens  Dag  kommer.* 

2)  Stor  er  Gud!  Snart  han  opbygger  Templet! 
Snart  det  ske! 

Snart  det  ske! 

1  vore  Dage  det  bygges! 

Glæden  steg  og  blev  næsten  vild;  man  sang  Dansk, 
Tysk  og  Hebraisk  imellem  hinanden;  Enhver  gav  Gud 
de  kjærligste  Tilnavne: 

Søde  Gud!  Store  Gud!  Velsignede  Gud,  Gebenschte 
Gud !  Reicher  Gott !  Starker  Gott !  Gewal tiger  Gott ! 
Nun  bau  Dein  Tempel  schier! 
Und  also  bau! 
Und  also  schier! 

Og  byg  Dit  Tempel  schier!  —  schier!  —  jau  schier!1) 
El  benei!  o.  s.  v. 

Højere  og  højere  hvirvlede  Jublen;  de  Ældre  sang  med 
Taarer  i  Øjnene,  Barnet  slog  Takt  i  Bordet  med  et  Glas 
i  den  ene  Haand  og  en  Flaske  i  den  anden  og  græd  af 
Jubel,  saa  de  klare  Taarer  trillede  ned   ad  Kinderne. 

Det  tarvelige  Maaltid  blev  frembaaret  —  thi  denne 
Aften,  i  Modsætning  til  de  andre  Fester,  spiser  man  simple 
Retter,  fordi  Forfædrene  paa  denne  Aften  rejseklædte 
og  i  Angst  holdt  det  sidste,  hurtig  tilberedte  Maaltid  i 
Ægyptens  Land  —  og  man  forlystede  sig  med  at  gjen- 
kalde  i  Erindringen  alle  de  underfulde  Gjerninger,  hvor- 
med Gud  dengang  stod  Jøderne  bi.  Med  stærke  Farver 
skildrede  Faderen  Jødernes  Trældom  og  Nød,  der  gik 
saa  vidt,  at  Kongens  Udsendte  kom  og  toge  deres  Drenge- 
børn og  dræbte  dem,  for  at  Jøderne  ikke  skulde  blive 
for  talrige  og  rejse  sig  mod  Undertrykkelsen;  men,  sagde 
han,  netop  denne  Grusomhed  blev  Jødernes  Frelse,  idet 
Moses  derved  kom  til  Pharaos  Hof  og  opdroges  til  Hær- 
fører og  Lovgiver. 

Den  onde  Kong  Pharao  anede  allerede  tidlig,  hvad  der 
stak  i  Moses,  og  pintes  af  ildevarslende  Drømme  om 
ham,  og  uden  Guds  Bistand  var  Barnet  blevet  dræbt 
Thi  Kongen  sammenkaldte  sine  Drømmetydere  og  raad- 
førte  sig  med  dem,  og  de  raadede  ham  at  sætte  Barnet 
paa  Prøve  ved  at  lade  bringe  to  Fade,  et  med  Guld  og 


Opbyg  Dit  Hus! 
Opbyg  Dit  Hus ! 
Byg  Templet  i  vore  Dage! 
])  schier  o:  hurtig,  snart;  jau  schier,  ja  snart. 

M.  Goldschmidt  i  Folkeudgave.  I 

et  med  Gløder;  hvis  Barnet  greb  efter  Guldet,  da  var 
det  et  ondt  Tegn,  og  da  skulde  det  dø;  men  greb  det 
efter  Ilden,  da  var  det  uskadeligt,  og  Drømmen  havde 
Intet  at  betyde.  Da  Fadene  bleve  bragte,  udstrakte  Moses 
allerede  sin  Haand  efter  Guldet;  men  Guds  Engel  greb 
hans  Haand  og  førte  den  til  Ilden.  Drengen  tog  da  en 
Glød,  og  da  han  brændte  de  spæde  Fingre,  puttede  han 
den,  efter  Børns  Manér,  i  Munden,  og  deraf  kom  det, 
at  Moses  ikke  talede  godt. 

„Og,"  sagde  Onklen  smilende,  „deraf  blev  hele  Moses' 
Folk  klogt,  og  greb  senere  altid  Guldet  i  Stedet  for  Glø- 
derne." 

„Det  kan  gjerne  være,"  sagde  Philip  og  lo. 

Det  var  blevet  sildigt,  og  efter  at  have  fremsagt  Bord- 
bønnen gik  man  tilsengs. 

Da  Jacob  kom  i  sin  Seng,  følte  han  ingen  Angst  for 
Æventyrene,  som  endnu  undertiden  plejede  at  komme 
i  Mørket  og  aflægge  ham  Besøg.  Han  havde  faaet  en 
anden  Gjenstand  end  Drengene  at  beskæftige  sig  med  og 
længes  efter;  det  var  det  elskelige  Væsen,  som  de  kaldte 
Gud.  Han  sagde  til  sig  selv,  idet  han  puttede  sig  ned 
under  Dynen:  Nu  vil  jeg  ikke  længer  gjøre  Drengene 
Fortræd;  naar  de  fortjene  det,  vil  Jødernes  Gud  gjøre  det. 

Næste  Festaften  fortalte  Faderen  Historien  om  Joseph 
og  hans  Brødre,  navnlig  om  Rejsen  til  Ægypten  og  de 
Bestræbelser,  Brødrene  anvendte  for  at  faa  Benjamin 
udløst.  „Da  det  ikke  vilde  gaa  med  det  Gode,"  fortalte 
Faderen,  „og  da  Juda  frygtede,  at  han  ikke  skulde  bringe 
Benjamin  tilbage  til  den  gamle  Fader,  besluttede  han  at 
vise  Joseph,  hvad  det  var  for  Folk,  han  havde  for  sig. 
To  af  dem,  Simeon  og  Levi,  havde  jo  ført  Krig  mod  en 
Konge  for  deres  Søsters  Skyld,  havde  indtaget  hans  Stad 
og  dræbt  alt  Mandkjøn.  Juda  sagde  til  Naphtali:  „Løb 
hurtig  hen  og  tæl,  hvor  mange  Torve  (Forsamlingssteder) 
der  ere  i  denne  Stad."  Naphtali  løb  og  kom  hurtig  til- 
bage og  sagde:  „Der  ere  tolv  Torve  og  paa  alle  Torve 
mange  Mænd."  „Godt,"  sagde  Juda,  „jeg  vil  dræbe  Mæn- 
dene paa  tre  af  Torvene.  I  Andre  tage  hver  sit  Torv  og 
rydde  det."  Derpaa  udstødte  han  et  Skrig,  Jacobs  Søn- 
ners Krigsskrig,  og  det  var  saa  stærkt,  at  Jorden  rystede 

og  Kongen  faldt  ned  fra  sin  Throne.  Da  traadte  Josephs 
Søn  Manasse  hen  til  Juda  og  lagde  Haanden  paa  hans 
Skulder.  Juda  vendte  sig  hastig  om  og  sagde  forbavset 
og  glad:  „Den  Haands  Styrke  er  af  min  Faders  Hus!" 
og  til  Manasses  Fader,  Joseph,  sagde  han:  „Du  er  ikke 
nogen  Ægypter,  men  Du  er  en  af  Vore,  Du  maa  være 
Joseph,  som  vi  troede  død!"  Og  da  gav  Joseph  sig  til- 
kjende." 

„Saadanne  Kæmper  er  der  nu  ikke  mere  blandt  Jø- 
derne," sagde  Philip  sørgmodig;  „derfor  ere  vi  ogsaa 
undertrykte." 

„Jo,  Onkel  Isak!"  raabte  Jacob. 

„Tror  Du  det,  Du  lille  Strik?"  sagde  den  smigrede 
Onkel;  „nej,  nej;  men  det  var  ogsaa  kun  i  de  Tider, 
at  slige  Brøl  bleve  taalte;  nu  fik  man  en  Ulykke  af  Kon- 
gen, om  man  skreg  saa  højt." 

„Det  var  da  ogsaa  underligt,  at  Juda  kunde  skrige  saa 
højt,  at  Kongen  faldt  ned  fra  Thronen,"  bemærkede  Jacob. 

„I  min  Tid,"  sagde  Isak  og  vendte  sig  med  hemmelig- 
hedsfuld Mine  til  Philip  —  „medens  jeg  endnu  var  i 
Tyskland,  skreg  Franskmændene  saa  højt,  at  deres  Mei- 
lech1)  faldt  ned  og  brak  Halsen." 

Ja,  dengang  var  Mackaus  Mizrajim2)  over  de  Store!" 
sagde  Philip. 

„Ja,  og  saa  vare  de  saa  venlige,  saagar  mod  os  Jøder, 
og  kaldte  os  patriotiske." 

„Hvad  var  det,  Du  sagde,  Onkel?"  spurgte  Jacob. 

„Det  var  Ingenting,  min  Dreng,  det  var  Noget,  vi  Ty- 
skere sloges  for  med  Franskmændene." 

„Aa,  Onkel,  fortæl  Noget  om  Franskmændene,  saadan 
som  Du  plejer.  Fortæl  Historien  om,  hvordan  de  fan- 
gede Dig  og  ansaa  Dig  for  en  Pige.  Den  har  Du  tidriovet 
mig!" 

„Ikke  i  Aften,  min  Dreng;  paa  Jaumtauvim8)  taler  man 
ikke  om  Sligt;  men  nu  skal  jeg  fortælle  Dig,  hvorfor 
Jøderne  i  Gnesen  ikke  bære  Kittel  Jaumkipur"*). 

„Hvad  er  en  Kittel,  Onkel?" 

„Det  er  saadan  en  linned  Kjortel,  som  Din  Fader  har 

»)  Konge.  2)  Ægyptens  Plager.  3)  De  store  Festdage.  *)  Den  store 
Forsoningsfest. 

2* 

paa  i  Aften.  —  Ser  Du,  Jøderne  i  Gnesen  havde  i  lang 
Tid  ikke  Ro  i  deres  Huse.  Hver  Nat  kom  Noget  gaaende 
ind  ad  Døren,  snart  hos  den  Ene,  snart  hos  den  Anden, 
og  næste  Dag  var  altid  En  syg  i  det  Hus,  hvor  det  var 
sket.  Da  befalede  Præsten  dem  Alle  at  sætte  nye  Mezus- 
saus1),  fordi  de  gamle  vare  blevne  posul2),  og  det  hjalp. 
Kort  Tid  efter  var  det  Jaumkipur,  og  lige  i  det  Øjeblik, 
da  man  sagde  Maskir  neschommos8),  blev  der  stor  Træng- 
sel i  Kirken.  Det  myldrede  ind  ad  Døren,  og  Menigheden 
var   tilsidst  nær   ved   at  kvæles,   medens   den   Ene  ikke 
kunde  kjende  den  Anden,  da  Alle  bare  Kittel  og  dertil 
Thailis  over  Hovedet;  thi  de  Døde  blive  jo  begravne  i 
deres  Kitler  og  Thalleisim.   Da  banede  Præsten  sig  Vej 
hen  til  Oraun  hakaudesch4),  greb  den  hellige  Pergament- 
rulle  og   strakte  den   frem   imod   Menigheden,   idet   han 
raabte:  I  den  almægtige  Guds  Navn!  Alle  de,  som  høre 
hjemme  her,  tage  deres  Kitler  af!  Dette  skete,  og  plud- 
selig blev  der  Plads;   men  siden  den  Tid  staa  de  Gne- 
senske  Jøder  den  Dag  i  Dag  uden  Kitler  Jaumkipur." 

„Mon  der  virkelig  skulde  være  slige  overnaturlige  Ting 
til?"  spurgte  Jette  beskedent. 

„Om  der  er!"  raabte  Isak  Bamberger  ivrig;  „var  jeg 
ikke  selv  nær  ved  at  kjøbe  en  Hest  af  Djævlen?" 

„Aa,  fortæl,  Onkel!"  bad  Drengen. 

Onkel  Isak  behøvede  slet  ikke  at  nødes,  da  det  tviv- 
lende Udtryk  i  Jettes  Ansigt  var  ham  Opfordring  nok, 
og  han  begyndte: 

„Hvad  jeg  ser  med  mine  egne  Øjne,  skal  Ingen  af- 
disputere mig.  Og  saa  vist  som  jeg  ønsker  at  gjense  min 
lille  Rebecca  —  hun  hvile  i  Fred!  —  saa  vist  er  det 
ogsaa,  at  jeg  saa  det,  som  jeg  nu  vil  fortælle.  Før  Kri- 
gens Udbrud,  da  jeg  endnu  var  en  Knøs  paa  tyve  Aar, 
stor  og  stærk  som  jeg  er  endnu,  og  ikke  bange  for 
Nogenting,  kjøbte  jeg  Heste  til  en  fransk  Hestehandler, 
der  laa  i  Frankfurt.  En  Torsdag  Eftermiddag  —  jeg 
husker  den  Eftermiddag,  som  det  var  igaar  —  kom  jeg 
ridende  til  et  Værtshus,  der  ligger  tre  Mil  hinsides  Sachsen- 
hausen. Jeg  skulde  være  hjemme  samme  Aften;  men  der 

i)  En  Art  Talisman,  som  slaaes  paa  Dørstolpen.  2)  Fordærvet,  uren. 
8)  Sjælemessen  over  alle  Menighedens  Afdøde.    4)  Tabernaklet. 

var  endel  Folk  i  Kroen,  som  tilbød  mig  Heste,  og  det 
blev  næsten  mørkt,  inden  jeg  blev  færdig  med  Handelen. 
Da  jeg  nu  vilde  ride,  badie  de  mig  om,  hellere  at  vente 
til  næste  Morgen,  for  ikke  at  ride  i  Mørke  gjennem  den 
lille  Skov,  som  var  paa  min  Vej.  „Tror  I,  jeg  er  bange?" 
spurgte  jeg  ærgerlig.  —  „Om  De  ikke  er  bange,  Hr.  Isak," 
sagde  Værten,  „kunde  det  dog  ikke  skade  at  være  for- 
sigtig." —  „Aa,  jeg  er  tilfreds,  Djævlen  selv  vil  komme 
til  mig  i  Skoven!"  raabte  jeg,  lod  Hesten  bringe  for  Døren 
og  red.  Men  nu  kan  jeg  ikke  nægte,  at  jeg  hemmelig  for- 
trød mine  sidste  Ord,  og  egentlig  fortrød  jeg  dem  i  samme 
Øjeblik,  som  jeg  sagde  dem.  Mennesket  skal  være  ydmyg 
og  ikke  udfordre  Gud.  Da  jeg  kom  ind  i  Skoven,  havde 
jeg  gjerne  vendt  om;  men  jeg  skammede  mig  og  sagde  til 
mig  selv:  „Fy  Isak!  Har  Du  ikke  en  god  Hest  og  en 
dygtig  Næve?  Ikke  bange!"  Havde  jeg  stolet  paa  Gud  i 
Stedet  for  paa  min  Hest  og  min  Haand  og  bedet  et  Schema 
Jisroeil,  saa  var  det  vistnok  ikke  sket,  som  senere  skete. 
Nu,  jeg  red  videre,  og,  underlig  tilmode  som  jeg  var,  kan 
jeg  ikke  nægte,  at  jeg  blev  glad,  da  jeg  hørte  raske  Hov- 
slag bagved  mig  og  saaledes  kunde  vente  at  faa  en  Rejse- 
kammerat. Jeg  holdt  min  Hest  an,  indtil  den  Fremmede 
kom  mig  paa  Siden.  Han  hilste  venlig  Godaften,  jeg  lige- 
ledes, og  vi  kom  snart  i  en  lun  Passiar.  Tilfældigvis 
kommer  jeg  til  at  fortælle,  at  jeg  er  Hestehandler,  og  den 
Fremmede  spørger  mig,  om  jeg  ikke  kunde  have  Lyst 
til  at  kjøbe  hans  Hest.  „Midt  paa  Landevejen?"  spørger 
jeg  smilende;  „man  skal  dog  se  en  Hest  paa  Tænderne, 
før  man  kjøber  den."  —  „Det  kan  De  jo  gjerne  gjøre 
strax;  en  dygtig  Hestehandler  maa  ikke  opsætte  nogen 
Handel.  Se  kun  paa  min  Hests  Tænder,  Isak  Bamberger!" 
—  Det  forundrede  mig,  at  den  Fremmede  kj endte  mit 
Navn;  men  uden  at  gjøre  mig  videre  Rede  derfor,  bøjer 
jeg  mig  ned  over  Sadelknappen  og  aabner  Kæften  paa 
hans  Hest.  Adaunoi  Elauheinu!  Der  slog  en  flammende 
Ild  ud  af  Hestens  Hals!  Jeg  jog  uden  at  mæle  et  Ord 
Sporerne  i  min  Hest  og  foer  af  sted  lige  til  Sachsenhausen." 

„Det  kunde  dog  maaske  forklares  naturligt,"  mente 
Jette. 

„Hvorledes  da?"  spurgte  Isak  Bamberger. 

„For  Exempel  ved  at  antage,  at  Du  havde  set  fejl,'1 
sagde  Jette  med  et  skalkagtigt  Smil. 

Men  Isak  rynkede  Panden  og  sagde:  „Du  ved,  Jette, 
at  Du  kan  sige  mig,  hvad  Du  vil;  men  husk  paa,  at  jeg 
besvor  Sandheden  ved  min  Datter,  min  lille  Rebecca, 
der  indebrændte." 

„Der  gives  ubegribelige  Ting  i  Naturen,  „tog  Philip 
nu  med  stille  Alvor  til  Orde.  „Og  er  ikke  allerede  hvert 
Blad,  der  udspringer  paa  Træet,  en  ubegribelig  Sag,  skjønt 
vi  se  det  saa  tidt,  at  det  forekommer  os  ganske  simpelt? 
Men  selve  Thauro1)  lærer,  at  der  gives  dunkle  Hemmelig- 
heder, som  det  ikke  er  godt  at  udgranske.  Forvandlede 
ikke  Moses  sin  Stav  til  en  Slange  og  Støvet  til  levende 
Insekter?  Men  om  han  end  gjorde  det  ved  Guds  umiddel- 
bare Bistand,  hvorledes  kunde  da  hans  Modstandere,  de 
ægyptiske  Vise,  gjøre  det  Samme?  Og  Sandheden  heraf 
tør  ikke  betvivles;  thi  det  staar  skrevet  i  Thauro.  Der 
skal  endnu  gives  Folk,  der  kunne  udøve  slige  Kunster. 
Sige  ikke  Jøderne  i  Lemberg  endnu  hver  Fredag  Aften 
en  aparte  Berocho2)  formedelst  et  sligt  Kunststykke?" 

„Hvad  var  det  da?"  spurgte  Jette. 

Jacob  vovede  næppe  at  aande. 

„Der  levede  i  Lemberg,"  begyndte  Philip,  „en  Rabbi, 
der,  som  Kemech  siger,  kunde  mere  end  sit  Fadervor.  Da 
han  ikke  havde  Raad  til  at  holde  sig  et  Tjenestetyende, 
dannede  han  sig  et  Menneske  af  Ler,  og  ved  at  lægge  et 
Stykke  Pergament  med  visse  hellige  Ord  under  dette 
Menneskes  Tunge  gjorde  han  det  levende,  og  det  arbej- 
dede for  ham  de  sex  Dage  om  Ugen.  Hver  Fredag  Aften 
udtog  han  Pergamentet  med  de  hellige  Ord,  og  Leret  laa 
da  dødt,  indtil  han  havde  gjort  Avdolo8)  og  atter  lagde 
Pergamentet  under  Tungen.  Men  en  Fredag  Aften  var  Rab- 
bien bleven  ude  i  Byen  længer  end  sædvanlig,  og  da  man 
i  Kirken  tændte  Schabbaslysene,  blev  Lermanden  ureger- 
lig. Han  styrtede  ind  i  Kirken  og  slog  Mennesker  ihjel 
ved  et  eneste  Slag  med  sine  haarde  Arme,  og  han  havde; 
sikkert  slaaet  Alle  ihjel,  hvis  ikke  Rabbien  endnu  i  rette 
Tid  var  kommen  til  og  havde  taget  de  hellige  Ord  ud  af 

r)  Thora,   Mose  Lov.    2)  Bøn,  Velsignelse.     8)  Velsignelsen,  hvormed 
Sabbathen  endes. 

Munden  paa  ham.  Saa  var  han  atter  død,  og  efter  Me- 
nighedens indstændige  Bønner  gjorde  Rabbien  ham  aldrig 
mere  levende.  Men  endnu  sige  de  Lemberger  Jøder  en 
aparte  Bøn  til  Tak,  fordi  de  dengang  reddedes  fra  Ulyk- 
ken." 

„Visselig  gives  der  dunkle  og  hemmelighedsfulde  Ting," 
vedblev  Philip  efter  en  Pavse;  „ere  vi  ikke  en  Hemmelig- 
hed for  os  selv?  Men  den  troende  Jøde  behøver  Intet  at 
frygte.  Forstyrres  min  Ro  hemmelighedsfuldt  om  Natten, 
saa  kan  jeg  være  vis  paa,  at  det  er  et  advarende  Tegn, 
Vorherre  tillader  de  Døde  at  give  mig  om,  at  mine  Mezus^ 
saus  er  posul.  Fører  jeg  mine  Tephilim1)  med  mig  da 
kan  jeg  rolig  gaa  over  Hav  og  Land  og  sove  hos  Gojim. 
Herren,  Israels  Gud,  er  med  sine  Børn.  Se,  min  Søn,  vi 
ere  kun  et  svagt  og  underkuet  Folk,  og  hvorledes  er 
det  desuagtet  gaaet  vore  Fjender  og  dem,  der  have  hoveret 
over  os?  Kejser  Titus,  som  brændte  Templet,  blev  dræbt 
af  sin  egen  Broder.  Antiochus  Epiphanes,  den  Syrer,  vilde 
tvinge  Jøderne  til  at  ofre  for  hans  Guder  —  Ægyptens 
Plager  over  dem  —  hvorledes  gik  det  ham?  Maatte  han 
ikke  levende  se  sit  Kjød  fortæres  af  Orme?  Og  nu  nylig 
Kongen  af  Preussen,  Frederik  Wilhelm  den  Tredje?  Skjønt 
han  vidste,  at  Jøderne  ikke  tør  opgrave  deres  Kirkegaarde, 
befalede  han  dog  for  syv  Aar  siden,  1806,  at  de  alle 
skulde  opgraves  inden  Oktober  Maaneds  Udgang.  Inden 
Oktober  Maaneds  Udgang  havde  Napoleon  taget  hele 
Preussen,  saa  Kongen  selv  knap  havde  en  Kirkegaard.  Og 
endelig  den  gevaltige  Napoleon  selv?  Saalænge  han  var 
Tyrk  iblandt  Tyrkere,  Jøde  blandt  Jøderne  og  Kristen 
blandt  de  Kristne,  saalænge  gik  det  ham  godt  og  Herren 
var  med  ham  i  Slagene.  Men  der  sammenkaldte  han  for 
et  Par  Aar  siden  Rabbinere  fra  alle  Verdens  Kanter  for  at 
reformere  den  jødiske  Religion  og  forandre  det,  hvori  hver 
Tøddel  skal  være  urokkelig,  saa  længe  Verden  staar  — 
hvad  sker?  I  Rusland  fryser  hans  hele  Hær  ihjel,  og 
lad  os  se,  hvor  længe  han  holder  ud  endnu,  nu  da  Zions 
Gud  har  vendt  sig  fra  ham." 


n)  Kapsler,  inden  i  hvilke  ligger  en  skreven  Fortælling  om  Udgangen 
af  Ægypten,  og  som  hver  Morgen  ved  Hjælp  af  Læderremme  under 
Velsignelser  lægges  om  Hovedet  og  venstre  Arm. 

„Men  Napoleon  er  dog  en  stor  Helt,  større  end  baade 
Joab  og  Abisai,"  bemærkede  Jacob  ivrig. 

„Aa,  hvad  Kunst  hører  der  til  at  holde  stille  og  ned- 
skyde Mennesker  med  store  Kanoner!"  sagde  Philip;  „det 
sker  dog  kun  ved  Hjælp  af  Evner,  som  den  gode  Gud 
har  givet  ham.  Nej,  større  var  Jøden  Eieazar!  Han  var 
ogsaa  Kriger;  men  han  opofrede  sig  selv  og  stak  Elefanten 
ihjel  for  at  dræbe  den  onde  Konge,  der  vanhelligede  Temp- 
let, skjønt  han  selv  maatte  dø,  naar  Dyret  faldt.  Min 
Søn,  naar  Nøden  kommer  over  Israels  Børn,  sender  Vor- 
herre Kæmper,  og  det  bør  sig  Enhver  at  holde  sig  færdig, 
om  Gud  maaske  udkaarer  ham.  Bensch  hver  Morgen  Dine 
Zizis1),  paa  det  at  Du  maa  være  Gud  velbehagelig." 

„Kemech  her  tale  om  En,  der  ligner  Eieazar,"  bemær- 
kede Onklen;  „de  kalde  ham  Hvidtfeldt,  tror  jeg.  Han 
sprang  i  Luften  for  sit  Folks  Skyld." 

„Han  var  ogsaa  en  stor  Helt,"  sagde  Philip,  idet  han 
bøjede  Hovedet  som  af  Ærbødighed.  „Opofrelse  og  Yd- 
myghed er  større  Heltedom  end  Sejr  i  tusinde  Slag,"  til- 
føjede han  efter  den  jødiske  Skik  at  uddrage  en  Moral  af 
enhver  Samtale. 

„Rebbausai,  wir  wollen  benschen,"1)  udbrød  efter  en 
Pavse  Husherren,  og  efter  denne  Formular,  hvormed  For- 
sangeren aabner  Bordbønnen,  naar  tre  eller  flere  Jøder 
spise  sammen,  bedækkede  Faderen,  Onklen  og  Benjamin 
tilligemed  den  lille  Jacob  deres  Hoveder  og  fremsagde 
Takkebønnen,  hvorpaa  man  gik  tilsengs. 

Det  stille  Folkefærd,  i  hvis  Midte  Jacob  levede,  sov 
trygt  og  roligt  ovenpaa  Aftenens  Fortællinger;  men  for 
Barnet  klang  disse  ikke  hen  saa  hurtig,  som  de  bleve 
udtalte;  den  hemmelige  Magt,  som  de  gjemte,  eller  som 
han  fandt  i  dem,  blev  gjærende  tilbage  i  Sjælen.  Mange 
Nætter  efter  saa  han  i  Drømme  forfærdelige  Skikkelser: 
den  frygtelige  Dommer,  der  sad  i  svimlende  Højde  og 
holdt  den  truende  Tordenkile,  beredt  til  at  slynge  den 
ned  mod  stakkels  ængstelige  Mennesker;  Heste  af  Ild, 
der  forfulgte  hans  Onkel;  hvidklædte  Skikkelser,  der  myl- 
rede  i  frygtelig  hemmelighedsfuld  Trængsel;   men  under 

*)  En  Art  Talisman,  se  Noten  Pag.  12;  bensche,  o:  velsigne,  holde 
Bøn  over.    2)  Mine  Herrer,  vi  ville  takke  Gud  for  Maden. 

Rædselen,  der  bragte  hans  Hovedhaar  til  at  rejse  sig, 
syntes  han  til  sin  Beroligelse  at  høre  sin  Moders  milde 
Stemme  hviske:  Det  kan  maaske  forklares  naturligt! 


FEMTE  KAPITEL. 


Hvad  er  der  vel  at  fortælle  om  Barndommens  Aar? 
Barnets  Liv  er  en  Modtagen ;  for  det  existerer  kun  Tilstande 
og  Tildragelser;  dets  Historie  er  Beretningen  om  Begiven- 
heder i  dets  Omgivelse.  Men  af  disse  Tildragelser  og  Til- 
stande er  det,  at  Barnets  Sjæl  suger  sin  Næring,  ligesom 
den  spæde  Plantespire  af  Jord,  Vand  og  Luft  bereder 
de  kommende  Blomster.  Skulle  disse  Blomster  være  yndige 
og  forfriskende  ved  deres  Duft,  eller  skulle  de  være  skumle 
og  bedøvende?  Skulle  de  plukkes  af  glade  Menneske- 
hænder eller  visne  forladte  paa  deres  Stilk?  Ja  for  Planter 
er  dette  urokkelig  forudbestemt  af  Naturen,  og  den  giftige 
Skarntyde  vugger  sig  lige  saa  livsglad  og  skyldfri  paa  sin 
Stængel  som  den  glædebringende  Viol.  Mennesket  der- 
imod —  det  skal  selv  skabe  sine  Blomster det  kalde 

Filosoferne  den  menneskelige  Frihed.  Milde  Gud!  Skaber 
jeg  da  selv  mit  Blod  med  dets  hemmelige  Sympathier 
og  Antipathier,  med  dets  Havblik  og  vilde  Bølgeslag,  væl- 
ger jeg  selv  den  Jord,  den  Luft  og  det  Lys,  hvoraf  mine 
Livsrødder  suge  deres  Næring?  .  .  . 

Jacob  voxede  op,  fredet  af  kjærlige  Hænder,  og  dog 
saa  ene.  Han  gik  om  som  en  Hjort  i  en  omgjærdet 
Have,  stirrede  med  de  brune  Øjne  ud  i  den  store  Natur 
—  ja,  det  kan  vel  siges:  som  et  af  Skovens  Dyr;  thi,  hvor 
kjærlige  Væsener  der  end  omgave  ham,  saa  var  der  dog 
i  mange  Henseender,  i  alle  barnlige  Forhold,  intet  Sprog 
muligt  mellem  ham  og  dem,  de  vare  som  Gjærdestave, 
der  omgave  hans  lille  Fristed  og  betegnede  dets  Grænser. 

Denne  Ensomhed  foranledigede  en  Begivenhed,  der  blev 
af  overvejende  Indflydelse  paa  hans  hele  Fremtid. 

Det  var  mildt  Foraarsvejr.  Solen  skinnede,  paa  Taget 

kvidrede  Spurvene,  Katten  laa  paa  Kælderlemmen  og 
solede  sig  og  skelede  med  halvtlukkede  Øjne  til  de  muntre 
Fugle.  Om  den  store  Bunke  af  Grus  og  Stenbrokker,  der 
fra  umindelige  Tider  laa  midt  paa  Gaden,  havde  en  talrig 
Skare  af  Drenge  forsamlet  sig;  med  Papirhatten  paa 
Hovedet  og  Træsablen  i  Haanden  stormede  de  vældig 
den  frygtelige  Skanse,  der  ligesaa  vældig  forsvaredes; 
høje  Angrebsraab,  Smertesskrig  og  Latter  lød  imellem 
hinanden.  Gjennem  et  Jalusi  kiggede  Jacob  ud  paa  al 
denne  Herlighed;  han  saa  paa  den  Mængde  hjertelige 
Prygl,  der  uddeltes,  som  den  tørstige  Vandrer  en  hed 
Sommerdag  ser  paa  den  fjerne  Sø. 

Flere  Gange  ilede  han  fra  Vinduet  ned  i  Haven  for  at 
begynde  en  lignende  Leg;  men  hver  Gang  vendte  han 
nedslaaet  tilbage,  da  han  havde  fundet  sig  ligesaa  ene  i 
Haven  som  i  Stuen. 

Pludselig  foer  ham  en  lykkelig  Tanke  gjennem  Hove- 
det, og  Planen  var  ligesaa  hurtig  udført.  Derude  laa  den 
dejlige  Kat;  den  bemægtigede  Jacob  sig,  stillede  den  op 
paa  et  Bord  i  Haven,  der  skulde  forestille  Skansen,  og 
selv  var  han  den  stormende  Hær.  For  at  Katten  ikke 
skulde  løbe  bort,  bandt  han  den  til  Bordet  (en  prisvær- 
dig Forsigtighed  mod  en  Fæstningskommandant).  Der  leve- 
redes nu  daglig  heftige  Skærmydsler,  hvorved  Blodet  flød, 
om  just  ikke  i  Strømme,  fra  Jacobs  Hænder  og  Ansigt. 
Efter  nogen  Tids  Øvelse  blev  Katten  saa  vant  til  Legen, 
at  den,  saasnart  den  saa  Bordet,  sprang  mjavende  op  og 
syntes   kampbegærlig  at  udfordre   sin   Modstander. 

Men  tilsidst  fandt  Jacob,  at  det  dels  ikke  gik  redeligt 
til,  idet  Katten  var  langt  bedre  bevæbnet  end  han,  og 
dels  at  den  hele  Krig  var  unaturlig,  idet  Ingen  faldt 
hverken  paa  de  Stormendes  eller  de  Bestormedes  Side. 
Maaske  blandede  der  sig  heri  ogsaa  et  hemmeligt  Nag  til 
Katten  over,  at  han  altid  maatte  være  den,  der  sluttede 
Fred,  og,  skjønt  han  blødte  overalt,  oven  i  Kjøbet  for- 
sone Katten  med  et  godt  Maaltid,  hvad  for  Resten  altid 
plejer  at  paaligge  den  tabende  Magt  ved  Fredens  Slut- 
ning. Nok  er  det,  at  Jacob  ikke  hvilede,  før  Onklen  havde 
foræret  ham  en  lille  Dolk,  en  Krigserindring,  og  væbnet 
med  den  begyndte  han  atter  Krigen.  Katten  mærkede  vel, 

som  Hektor  fordum,  at  dens  Modstander  paa  en  eller 
anden  Maade  var  kommen  i  Besiddelse  af  uovervindelige 
Vaaben;  men  den  veg  desuagtet  ikke  og  kæmpede  til 
sidste  Blodsdraabe. 

Philip  Bendixen  kom  netop  til  i  det  Øjeblik,  da  hans 
Søn  for  sidste  Gang  stødte  Dolken  i  sin  Fjendes  Bryst, 
og  han  udraabte:  „Men  hvad  er  det,  Du  tager  Dig  for, 
min  Søn?"  —  Den  forskrækkede  Jacob  svarede  aldeles 
forvirret:  „Jeg  vilde  se,  hvad  der  var  inden  i  Katten." 
Den  overraskede  Fader  stod  længe  tavs,  derpaa  sagde 
han  alvorlig:  „Min  Søn,  jeg  ser  heri  et  Vink  fra  Himlen. 
Tidlig  bestemte  jeg  Dig  til  at  studere;  men  halvt  havde 
jeg  allerede  opgivet  det  for  at  lade  Dig  hjælpe  mig  ved 
min  Handel.  Men  nu  ved  jeg,  at  Du  er  kaldet  til  at  være 
Læge  ligesom  der  Rambåm,  der  ogsaa  af  Naturen  dreves 
til  at  sønderlemme  Dyr  og  Planter  for  at  erhverve  sig 
Visdom." 

„Hvem  var  der  Rambåm?"  spurgte  Jacob,  beredt  paa 
at  høre  en  Fortælling,  og  glad  over,  at  den  dræbte  Kat 
blev  glemt. 

„Der  Rambåm1)  var  en  stor  Læge  blandt  Jøderne  i 
Spanien.  Saa  utrættelig  forskede  han  efter  Visdom,  at  han 
ved  Efterretningen  om,  at  der  i  et  andet  Land  levede  en 
endnu  større  Læge,  sendte  Bud  til  ham  og  bad  om  at 
blive  optaget  som  hans  Discipel.  Men  den  anden  Læge 
frygtede  for,  at  Nogen  skulde  lære  hans  hemmelige  Kund- 
skaber, og  svarede  Nej.  Da  forklædte  der  Rambåm  sig 
som  Tjener,  og  saaledes  lykkedes  det  ham  at  blive  antaget 
af  Lægen  til  at  opvarte  ham,  bære  hans  Instrumenter  og 
til  andre  saadanne  Tjenester.  Engang  blev  Lægen  kaldet 
til  en  Syg,  der  havde  en  Orm  i  Hjernen,  og  han  medtog 
der  Rambåm,  for  at  han  skulde  holde  Patienten  under 
den  smertelige  Operation.  Da  Hjernen  var  blottet,  ud- 
strakte Lægen  Tangen  for  at  gribe  Ormen;  men  da  holdt 
der  Rambåm  pludselig  hans  Arm  tilbage,  idet  han  sagde: 
Store  Mester!  Vil  Du  ikke  hellere  lægge  et  grønt  Blad 
udenfor  Hjernen?  Ormen  vil  følge  sin  Naturdrift  og  fri- 
villig begive  sig  ud  paa  Bladet,  hvorimod  den  vil  gjøre 

J)  Sammendraget  af  Begyndelsesbogstaverne  i  Mandens  Navn :  Rabbi 
Mausche  Ben  Maimon  (Maimonides). 

Modstand  og  maaske  dræbe  Patienten,  naar  Du  griber 
den  med  Tangen.  —  Lægen  vendte  sig  forbavset  til  der 
Rambåm  og  raabte:  I  Sandhed,  hvis  Du  ikke  er  Djævlen, 
saa  er  Du  der  Rambåm!  —  Jeg  er  ikke  Djævlen,  men 
der  Rambåm,  sagde  den  Vise  og  bøjede  sig  ydmyg.  — 
Nej,  nej,  raabte  den  gamle  Læge,  mig  sømmer  det  sig  at 
knæle  for  Dig,  der  er  den  Overlegne.  —  Min  Søn!  bliv 
saa  stor  en  Viis  som  der  Rambåm  og  ligesaa  ydmyg  som 
denne." 

Efter  mange  Raadslagninger  og  Diskussioner  med  Mode- 
ren og  Onklen  blev  det  bestemt,  at  Jacob  strax  efter  sin 
Barmitzvo1)  skulde  sendes  til  Kjøbenhavn  for  at  studere. 
For  hans  videre  Opdragelse  og  flittige  Øvelse  i  Religio- 
nen vilde  der  blive  sørget  af  Philips  Broder  Marcus,  der 
boede  i  Hovedstaden. 

„Og  nu,"  sagde  Faderen,  „ville  vi  tage  alvorlig  fat  paa 
Gemoro,  for  at  de,  naar  Du  kommer  til  Kjøbenhavn, 
kunne  overbevise  sig  om,  at  vi  ude  paa  Landet  heller  ikke 
ere  Umælende." 

„Min  Jacob,"  vedblev  han,  idet  han  fremtog  et  af  de 
store  Bind,  „bered  Dig  til  med  Ærbødighed  at  nærme  Dig 
den  Skat  af  Visdom,  som  Fortidens  store  Lærde  her  have 
nedlagt.  Der  er  ingen  Gren  af  den  menneskelige  Viden, 
som  de  ikke  have  undersøgt,  og  overalt  vil  Du  finde  Spor 
af  disse  Granskninger,  om  end  Udtrykket  ofte  er  dunkelt 
og  for  Lægmand  indhyllet  som  i  Gaader." 

Og  nu  begyndte  Studiet  af  de  gamle  Rabbineres  kløg- 
tige, spidsfindige,  haarkløvende  Lovfortolkninger,  gjen- 
nemvævet  med  interessante  Historier,  Sagn  og  Anekdoter, 
der  lettede  det  anstrengende  Arbejde  og  gav  det  Tillok- 
kelse. 

Men  blev  saaledes  Arbejdet  i  denne  fordoblede  Anstren- 
gelses Tid  parret  med  Nydelse,  saa  blev  ogsaa  enhver  Ny- 
delse parret  med  Lærdom. 

Han  spadserede  med  Faderen  udenfor  Byen.  Paa  Engen 
græssede  Faar  med  deres  Lam,  og  Jacob  ilede  i  stormende 
Jubel  hen  imellem  dem  for  ogsaa  engang  at  lege  med  Væ- 
sener af  sin  Størrelse. 


l)  Den  højtidelige  Optagelse  i  de  Voxnes  Samfund,  en  Art  Konfirma- 
tion. 


EN  JØDE  29 

„Jacob,  kom  hid,  jeg  vil  spørge  Dig  om  Noget,"  raabte 
Faderen  med  et  venligt  Smil,  som  om  han  havde  fundet 
paa  en  behagelig  Overraskelse  for  sin  Søn. 

Jacob  indfandt  sig  resigneret  og  tog  sin  Faders  Haand. 

„Kan  Du  besvare  mig  det  Spørgsmaal,"  begyndte  Philip: 
„Alle  Mennesker  spise  Lammekjød,  men  faa  Svinekjød. 
Jøderne  spise  det  ikke,  Muhamedanerne  og  Hinduerne 
heller  ikke,  og  selv  blandt  de  Kristne  spiser  kun  den  fat- 
tige Klasse  hyppig  Flæsk.  Videre:  Et  Faar  kaster  kun 
eet,  højst  to  Lam,  hvorimod  en  So  kaster  sex,  syv,  ja  indtil 
ni  Grise.  Der  fødes  altsaa  langt  flere  Svin  end  Lam,  og 
der  spises  langt  færre,  og  dog  er  der  flere  Faar  i  Verden 
end  Svin  —  kan  Du  forklare  den  Gaade?" 

Jacob  brød  sit  Hoved  med  at  udfinde  en  rimelig  Grund 
til  denne  frappante  Omstændighed;  men  det  var  ham 
umuligt. 

Endelig  løste  Faderen  ham  fra  hans  Utaalmodighed. 
„Se,  min  Søn,  det  er  et  nyt  Bevis  for  Rigtigheden  af  den 
jødiske  Religion.  Den  kjære  Gud  giver  ikke  sin  Masaul1) 
til  det,  som  ifølge  hans  Love  til  Jøderne  er  tereipho2); 
trods  al  dets  Frugtbarhed  kan  det  ikke  trives." 

Og  nu  geraadede  Faderen  ind  paa  Lovfortolkningernes 
og  Lovsammenligningernes  Gebet,  og  Sønnen  hørte  andæg- 
tig paa  ham,  indtil  de  kom  til  Hjemmet. 

Saaledes  levede  Jacob  sig  ind  i  sit  Folks  mysteriøse 
Lærdomme.  Den  Verden,  hans  Aand  bevægede  sig  i,  ge- 
staltede sig  for  ham  som  en  Række  af  stille  Celler  i 
Salomons  Tempel,  hvor  hellige  Mænd  med  lange  hvide 
Skæg  sad  og  bad;  det  syntes  ham  ofte,  at  han  stod  i  den 
lange,  lave  Tempelbygning  med  de  smaa  Vinduer,  men 
indvendig  med  rige,  gyldne  Forsiringer,  der  snoede  sig 
i  sære  Forviklinger  og  æventyrlige,  dunkle  Figurer;  fra 
Templets  Forgaard  hørte  han  de  Troendes  Mængde  mumle 
Bønnerne  omkring  Offerpræsten  og  Zions  Gud  sagte  tale 
til  dem. 

Men  gjennem  Alt  dette  lød  undertiden  en  fremmed,  liv- 
fuld Melodi det  var  hans  Moders  Sange,  naar  hun, 

som  det  ofte  skete,  i  Tusmørket  gik  op  og  ned  ad  Gulvet 


a)  Velsignelse.    2)  Urent. 

med  ham.  Naar  Maanen  kastede  sine  svage  Straaler  gjen- 
nem  Vinduet  ind  til  ham  og  hende,  der  sad  ene  i  Sofaen, 
rejste  hun  sig  og  tog  ham  ved  Haanden  og  sang  med  sin 
bløde  Stemme  de  Sange,  hun  havde  lært  i  sin  Ungdom, 
i  Theatret  og  blandt  Veninderne,  og  det  var  da,  ret  som 
om  hun  underholdt  sig  med  Erindringerne  gjennem  disse 
Melodier.  Det  var  for  Jacob  Toner  fra  et  andet  Land  og 
en  anden  Slægt;  gule  Lokker  og  blaa  Øjne  dukkede  op 
af  disse  Tonebølger,  de  betragtede  ham  saa  fremmed,  og 
dog  var  der  ligesom  et  hemmelighedsfuldt  Bekjendtskab 
mellem  dem  og  ham;  en  vemodig  Længsel  greb  ham,  men 
det  uoverstigelige  Stakit  stod  i  Vejen.  Og  naar  Moderen 
da  med  klar  og  frydefuld  Stemme  sang  en  af  hine  klare 
Melodier,  hvori  Rhytmerne  danse  og  klirre  som  Kvinde- 
fødder med  gyldne  Sporer  paa  den  nydelige  Hæl,  hæve 
sig  og  synke  som  en  Jomfrubarm,  og  de  lysøjede  Skik- 
kelser slyngede  sig  imellem  hinanden  som  Tonerne,  da 
var  det,  som  om  det  uhyre  Savn  af  al  barnlig  Glæde 
modnede  Barnets  Sjæl  paa  en  unaturlig  Maade;  ubevidst 
var  det  for  ham,  ikke  som  om  han  saa  ud  i  Livet  og 
længtes,  og  længtes  forgæves,  men  som  om  han  saa  til- 
bage paa  et  tilbagelagt,  goldt  og  glædeløst  Liv,  Savn  og 
Smerte  svulmede  ud  over  Hjertet,  og  Barnet  brast  i  heftig 
Graad.  „Hvorfor  græder  Du,  Jacob?"  spurgte  Moderen  for- 
undret. —  „Fordi  den  Vise,  Du  sang,  var  saa  sørgelig," 
hulkede  Drengen.  Det  var  Moderen  uforklarligt;  men  en 
Moders  Omhu  naar  videre  end  hendes  Erfaring,  og  en 
bange  Anelse  sneg  sig  ind  i  hendes  Bryst,  idet  hun  tænkte 
paa,  at  hendes  eneste  Barn  skulde  ud  at  færdes  i  Verden. 


SJETTE  KAPITEL. 


Disse  Melodier  traadte  i  Æventyrenes  Sted,  kun  at  de 
ikke  levede,  uden  naar  Moderen  sang.  Da  kom  de  under- 
lige Figurer  frem,  stedse  i  samme  Skikkelse,  boltrede 
sig  i  Luften  omkring  ham  og  Moderen,  legede  i  Krogene 

og  under  Loftet,  glædede  og  forfærdede  ham ;  snart  sprang 
de  spottende  ud  af  Vinduet  og  forsvandt,  snart  trak  de 
sig  sørgende  nærmere  og  døde  paa  Moderens  Læber. 

Det  varede  længe,  inden  Jacob  kunde  høre  saa  rolig 
til,  at  han  opdagede  Ord  i  Tonerne;  først  da  han  udenad 
havde  lært  de  forstaaelige,  haandgribelige  Ord,  fik  de  luf- 
tige Skikkelser  Kjød  og  Blod  og  tabte  deres  Tryllekraft. 
Saa  vilde  han  selv  lære  disse  Ord,  for  siden  at  kunne 
fremmane  de  legende  Billeder,  og  Moderen  foredrog  ham 
gjerne  Alt,  hvad  hun  selv  kunde.  Men  da  Jacob  stedse 
forlangte  Mere  og  Mere,  opsøgte  hun  gamle  Bøger,  Lev- 
ninger fra  hendes  Ungdomstid,  og  gav  dem  til  Sønnen  og 
lærte  ham  at  læse  deri. 

Saaledes  blev  ogsaa  hun  hans  Lærer,  uden  selv  at 
mærke  det,  og  hun  lærte  ham  det,  som  han  aldrig  glemte; 
hun  skænkede  ham  det  Skjønneste,  som  han  fra  det  fæ- 
drene Hus  bragte  med  ud  i  Verden,  et  Modersmaal,  saa 
rent  og  klart  som  det  klang  gjennem  Digternes  Rhytmer. 

Faderen  viste  sig  misfornøjet,  da  Jacob  begyndte  at 
oversætte  Gomoro  paa  Dansk  i  Stedet  for  paa  Tysk;  men 
da  Moderen  kom  Jacob  til  Hjælp  og  sagde:  „Vil  Du  da 
gjøre  Drengen  til  en  Rabbiner?  Skal  han  ikke  kunne  det 
Sprog,  som  de  Kristne  tale,  naar  han  dog  skal  ud  imellem 
dem?"  —  gav  han  efter. 

De  Bøger,  Jacob  saaledes  fik  ihænde  —  Komedier,  Sam- 
linger af  Drikkeviser,  Rejsebeskrivelser  o.  desl.  —  havde 
henligget  upaaagtede.  Af  nogle  havde  Rotterne  ædt  store 
Stykker,  andre  var  mer  eller  mindre  benyttede  til  Kræm- 
merhuse, nogle  manglede  Begyndelse,  andre  Slutning,  Fler- 
tallet begge  Dele;  men  for  Jacob  tjente  disse  Mangler  kun 
til  at  forøge  Spændingen  og  den  hemmelighedsfulde  Anelse 
om  Livet  udenfor  Stakitet,  hvor  han  tænkte  at  Fortsættel- 
sen fandtes. 

Under  disse  forskjellige  Studier  bevægede  Tiden  sig 
fremad  saa  ensformig,  som  Himmellegemernes  Omdrej- 
ning, der  bringer  Dagene.  Nymaanen  bragte  de  store  Hvile- 
dage; de  udgjorde  Aarets  Milepæle;  saare  sjelden  indtraf 
en  epokegj ørende  Komet  paa  Familielivets  Horisont.  Det 
var  en  af  de  rejsende  Polaker,  en  af  disse  forunderlige 
Gjæster,  der  pludselig  stode  i  Byen,  uden  at  man  vidste, 

hvorfra  de  kom,  og  efter  et  kort  Ophold  forsvandt,  uden 
at  man  vidste,  hvorhen  de  gik.  Men  hvilken  Fest  var  det, 
naar  Husets  Balbos1)  hjembragte  en  Polak,  som  han  havde 
kjøbt  i  Kirken! 

Der  var  mange  Grunde  til  Glæde  over  en  saadan  Gjæsts 
Ankomst.  For  det  Første  havde  man  da  Minjan  til  Syna- 
gogen2). Jødernes  Antal  i  Byen  var  kun  ringe,  og  naar 
En  blev  vred  paa  en  Anden,  hævnede  han  sig^i  Alminde- 
lighed paa  alle  de  Andre  tilsammen  ved  ikke  at  gaa  i 
Synagogen.  Naar  en  Polak  kom,  var  det  strax  en  hel 
Mands  Forstærkning,  og  Krakilerne  skammede  sig  des- 
uden for  en  saa  hellig  Mand  og  kom  i  Kirken.  Den  eneste 
Tid,  da  man  ikke  behøvede  en  Polak,  var  Jaumkipur,  den 
store  Forsoningsdag ;  thi  paa  den  Dag  forlader  den  ene 
Jøde  den  anden  enhver  tilføjet  Fornærmelse,  selv  Døds- 
fjender række  hinanden  Haanden  og  sige  Scholaum,  Fred, 
og  tilgive  hinanden,  som  de  ville,  at  Gud  paa  denne  Dag 
skal  tilgive  dem  —  men  næste  Dag  begynder  for  det 
Meste  Uenigheden  forfra. 

Dernæst  er  Gjæstfriheden  en  kjær  og  hellig  Pligt.  Det 
er  en  Mitzvo,  en  Gud  velbehagelig  Gjerning,  at  vederkvæge 
den  Rejsende,  beværte  ham  med  det  Bedste,  Huset  for- 
maar,  og  gjøre  ham  til  dets  Herre.  Nu,  da  Oplysningen 
er  stegen  og  man  gjerne  vil  tage  sig  godt  ud  for  de 
Kristne  uden  dog  ganske  at  bryde  med  Gud,  rives  man 
ikke  om  Polaken  i  Kirken,  hvor  han  først  tyer  hen,  fører 
ham  ikke  i  Triumf  gjennem  Gaderne  til  sit  Hjem,  giver 
ham  ikke  sine  bedste  Tøfler  paa,  efter  at  have  forsynet 
ham  med  Strømper,  men  affinder  sig  hellere  med  ham 
ved  at  betale  for  ham  paa  en  jødisk  Restauration  —  Re^ 
stauration!  Du  Boas-Upas  Træ,  i  hvis  Nærhed  Gjæstfri- 
heden forgiftes  og  dør! 

Men  i  hin  Tid,  og  i  hin  By,  hvor  Jøderne  endnu  vare 
forkuede  nok  til  at  føle,  at  de  ikke  vare  Andet  end  Jøder, 
hvor   de   ikke    fandt    sig   opfordrede   til    at    kappes   om 


])  Bål  ha  bajis,  Husfader,  Familiefader.  *)  Der  hører  ti  voxne  Jøder 
til  at  danne  Menigheder  (Minjan)  i  Synagogen.  Ere  færre  samlede,  tør 
de  vel  bede,  men  ikke  i  Fællesskab,  Thora  tør  ikke  læses  og  ingen  at 
Kirkeceremonierne  udføres,  ligesom  der  i  Parlamenterne  nok  tør  deli- 
bereres, men  ikke  afstemmes,  naar  der  ikke  er  et  vist  Antal  Medlem- 
mer tilstede. 

Andet,  end  om  hvo  der  var  mest  Jøde,  der  blomstrede 
endnu  den  gammeldags  Gjæstfrihed,  og  en  Polak  solgte 
sig  bogstavelig  ved  Avktion:  han  gik  hjem  med  den,  der 
bød  ham  flest  Rejsepenge  for  at  bo  hos  sig. 

Nu  er  det  vel  sandt,  at  Polakerne  just  ikke  altid  vare 
de  behageligste  Gjæster  for  en  renlig  Husmoder  og  just 
heller  ikke  de  beskedneste.  Det  hændte  sig  saaledes  en- 
gang, at  Philip  Bendixen  havde  en  Polak  til  Gjæst,  der 
holdt  meget  af  surkogte  Fisk.  Da  Philip  havde  spist  sin 
Portion  og  gjorde  Mine  til  at  forlange  Mere,  tog  Polaken 
Fadet  og  rakte  det  til  Jette  med  de  Ord :  Min  kjære  Jette ! 
Gjem  mig  dette  til  Aftensmad.  —  Men  Sligt  fandt  man  sig 
gjerne  i;  thi  jo  større  Ulejlighed  man  havde  af  Gjæsten, 
desto  større  Velbehagelighed  fandt  Gud  i  Ens  Gjæstfrihed ; 
og  desuden  var  en  saadan  Polak  uudtømmelig  paa  vittige 
Indfald  og  Fortællinger.  Disse  Vittigheder  bero  mest  paa 
den  ejendommelige  Tone,  hvori  de  siges,  eller  paa  Ord- 
spil, ved  hvis  Gjengivelse  man  vilde  behøve  et  helt  Lexi- 
kon.  Saaledes  fortælles  en  Historie  om  en  Polak,  der  skulde 
duellere,  hvorved  vi  maa  forudskikke  den  Bemærkning, 
at  det  danske  og  tyske  Ord  „Regel"  paa  Hebraisk  betyder 
Fod,  hvorimod  Rosch  betyder  Hoved.  En  Polak,  saaledes 
lyder  Historien,  var  bleven  udfordret,  og  man  kom  over- 
ens om,  at  de  to  Modstandere  skulde  slaas  paa  Klinger. 
Da  Polaken  fik  sin  Kaarde  i  Haanden,  gav  han  sig  til 
at  hugge  løs  paa  sin  Modstander  uden  at  bryde  sig  hver- 
ken om  Terts  eller  Kvart,  som  han  formodenlig  ikke 
engang  kj  endte  af  Navn.  Sekundanterne  løb  imellem  og 
sagde:  Aber,  Hr.  Ephraim,  das  ist  ja  gar  nicht  nach  der 
Regel.  —  Wie?  raabte  den  rasende  Polak,  Regel?  Ich 
schloge  nischt  nach  der  Regel,  ich  schloge  nach  dem 
Rosch ! 

Det  var  da  sande  Festaftener,  slige  Fredag  Aftener,  naar 
en  Polak  oplivede  Fortællingens  Gang,  og  den  Ene  havde 
en  Historie  paa  rede  Haand,  saasnart  den  Anden  var 
færdig.  Forudsatte  man,  at  en  saadan  Historie  var  den 
Ældre  bekjendt  blev  den  særlig  henvendt  til  Barnet,  de 
Ældre  kunde  have  betydelig  godt  af  at  høre  den  engang 
endnu.  Og  det  havde  de  virkelig.  Om  end  Enhver  selv 
kunde  fortælle  den  samme  Historie,  hørte  han  dog  paa 

M.  Goldschmidt  i  Folkeudgave.  I  3 

den  med  en  Andagt,  som  om  den  var  ham  aldeles  ny; 
det  var  ikke  det  blotte  Stof,  man  hørte  i  de  som  oftest 
religiøse  Fortællinger;  det  var  Guds  Aand,  man  erkjendte, 
altid  ny  og  interessant,  selv  i  det  gamle,  bekjendte  Klæde- 
bon. 

Det  var  en  saadan  Aften,  at  Jacob  fik  Onklen  til  at 
begynde  med  Historien  om,  hvorledes  han  blev  tagen  til 
Fange  som  Pige.  En  Gourmand  ser  ikke  med  mere  For- 
nøjelse de  duftende  Retter  vente  paa  ham,  end  Jacob 
beredte  sig  til  at  høre  paa  Onklens  Fortælling. 

„Vor  Fyrste,"  saaledes  begyndte  Isak  Bamberger,  „skulde 
i  Kompagni  med  sin  Nabo  stille  en  Mand  til  Rigsarmeen; 
men,  da  han  var  Uvenner  med  denne  Nabo,  vilde  han  for 
sin  Part  kun  stille  en  halv,  og  valgte  derfor  min  gamle 
blinde  Fader.  Da  en  ung,  rask  Knøs  altid  er  ligesaa  meget 
værd  som  en  gammel  blind  Mand,  fik  jeg  Lov  til  at  gaa 
i  hans  Sted.  Jeg  var  velvoxen,  næsten  ligesaa  høj,  som  jeg 
nu  er,  men  glat  i  Ansigtet  som  en  Pige. 

Medens  vi  laa  ved  den  belgiske  Grænse,  i  Landsbyen 
Kønigsdorf,  legede  jeg  Kjæreste  med  Datteren  af  en  rig 
Møller,  der  boede  tæt  udenfor  Byen.  Jeg  havde  truffet 
hende  inde  i  Byen,  men  turde  aldrig  komme  ud  til  hende, 
da  Faderen  passede  paa  som  en  Smed  for  de  mange 
Soldaters  Skyld.  Men  en  Aften  fik  jeg  Permission,  og  fast 
besluttet  paa  at  ville  tale  med  hende  tog  jeg  Fruentimmer- 
klæder paa  for  at  søge  Tjeneste  i  Møllen  og  saaledes  i 
det  Mindste  faa  Paaskud  til  at  opholde  mig  der.  Jeg  blev 
modtagen  med  aabne  Arme.  Der  var  trang  Tid  paa  Tje- 
nestepiger i  Møllen,  fordi  to  nylig  vare  løbne  bort  med* 
Soldater.  Hvad  er  saa  rimeligere,  sagde  jeg  til  mig  selv, 
end  at  Soldaterne  til  Erstatning  blive  Tjenestepiger?  Konen 
fandt,  at  jeg  var  stor  og  stærk  nok  til  Malkepige,  og  for- 
langte kun  det  højtidelige  Løfte  af  mig,  at  jeg  ikke  vilde 
lege  Kjæreste  med  Soldaterne.  Og  det  lovede  jeg  hende, 
med  den  Beslutning,  ærlig  at  holde  det.  —  Da  Sengetiden 
kom  og  Karlene  rejste  sig,  gjorde  jeg  uvilkaarlig  en  Be- 
vægelse for  at  følge  med  dem;  men  Møllerkonen  greb 
mig  i  Armen  og  sagde:  Er  Hun  vant  til  det,  hvor  Hun 
kommer  fra?  Det  vil  vi  ikke  vide  af  her  i  Huset.  Vær 
saa  god,  gaa  Hun  op  og  læg  sig  hos  min  Datter.  —  Jeg 

var  allerede  paa  Vejen  op  ad  Trappen,  da  der  pludselig 
opstod  en  stor  Larm  udenfor  Møllen  og  et  stærkt  Skin 
oplyste  Værelserne.  Vi  ilede  til  Vinduerne:  En  Trop 
Franskmænd  holdt  udenfor,  og  Kønigsdorf  stod  i  Luer. 
Vi  maa  forsvare  os,  raabte  Mølleren  og  kaldte  paa  sine 
Karle,  medens  Fruentimmerne  søgte  Skjul  paa  Loftet.  Jeg 
blev  hos  Mændene  og  væbnede  mig  med  en  Flint,  ligesom 
de  andre.  Mølleren  udtømte  sig  i  Lovtaler  over  det  raske 
Fruentimmer;  mellem  hvert  Skud,  han  gjorde,  saa  han 
beundrende  paa  mig.  Vor  Modstand  var  kort,  Fransk- 
mændene trængte  ind  i  Huset;  en  kæmpestor  Korporal 
slog  mig  Bøssen  ud  af  Haanden  og  greb  mig  med  det  Ud- 
raab:  „Det  er  et  Fruentimmer  for  mig!"  —  „Tyskerne 
komme!"  raabte  nu  Franskmændene,  og  ligesaa  hurtig 
som  de  vare  komne,  ilede  de  bort  uden  at  bortføre  andet 
Bytte  end  mig,  som  Korporalen  holdt  i  sine  vældige 
Arme.  Jeg  gjorde  ingen  Modstand,  glad  over,  at  Opmærk- 
somheden blev  bortledet  fra  min  Kjæreste.  Korporalen 
tog  mig  hos  sig  paa  Hesten,  gav  mig  paa  Vejen  et  dyg- 
tigt Kys,  og  af  sted  gik  det  gjennem  det  brændende  Kønigs- 
dorf. Da  vi  vare  komne  til  den  franske  Lejr,  gjorde  hele 
Eskadronen  Paastand  paa  mig,  og  Striden  blev  først  endt 
ved  Korporalens  bestemte  Erklæring:  Jeg  tager  hende  til 
min  Kone!  Jeg  har  bortført  hende  paa  gammel  Ridder- 
manér, og  det  er  i  det  Hele  et  Fruentimmer  for  mig. 
Imorgen  skal  Feltpræsten  vie  os!  —  Hermed  vare  Alle 
tilfredse.  Pierre  Lasusse  gifter  sig!  —  raabte  de  —  Hurra? 
Hele  Eskadronen  er  Forlover!  —  Mine  Venner!  sagde 
Pierre  Lasusse,  jeg  vil  blive  en  lykkelig  Mand.  Min  Kone 
maaler  sine  64  Tommer,  jeg  selv  holder  72;  det  vil  i  det 
Mindste  blive  68  Tommers  Børn.  —  Tys,  Pierre,  Din 
Kone  bliver  rød  ved  den  Tale,  sagde  En.  —  Det  maa  hun 
gjerne,  raabte  Pierre;  jeg  kan  godt  lide  rødmussede  Fruen- 
timmer. —  Jacques,  sagde  igjen  Pierre  og  vinkede  ad  en 
Karl ;  naar  jeg  engang  falder,  indtræder  Du  som  min  Efter- 
mand: Du  er  den  Højeste  efter  mig.  —  Vil  Du  ikke  ogsaa 
betænke  mig  i  Dit  Testament,  Pierre?  spurgte  en  lille 
munter  Rytter.  —  Du,  Arno  uld?  svarede  Pierre  og  maalte 
ham  med  et  Blik  fra  Øverst  til  Nederst  —  jo ;  naar  Turen 
kommer  til  Dig,  kan  Du  gaa  i  Kompagni  med  den  lille 

Jean;  tilsammen  vil  I  have  den  reglementerede  Højde. 
—  Jeg  var  Vidne  til,  hvorledes  man  paa  denne  Maade 
disponerede  over  mig  for  lang  Tid,  men  besluttede  at  vente 
til  et  belejligt  Øjeblik  med  at  give  mig  tilkjende.  Jeg  havde 
Pachat1).  Natten  blev  tilbragt  i  Teltet  under  munter  Sam- 
tale. Om  Morgenen  førte  Pierre  mig,  fulgt  af  sine  Kamme- 
rater, til  Feltpræsten.  I  en  Lejr  gjør  man  ikke  mange  Om- 
stændigheder. Da  Præsten  vilde  til  at  begynde  den  hellige 
Handling,  afbrød  jeg  ham,  idet  jeg  saa  godt  som  mulig 
søgte  at  gjøre  mig  forstaaelig.  —  Hvorledes?  raabte  Pierre, 
som  troede,  det  var  en  simpel  Vægring  —  tager  Jomfruen 
i  Betænkning  at  ægte  mig,  Pierre  Lasusse,  Korporal  i 
Regimentet  Anjou,  72  Tommer?  —  Jeg  begyndte  meget 
ivrig  mine  Indsigelser;  men  Ingen  forstod  mig.  Pierre 
raabte  utaalmodig:  Hvad  vil  det  sige?  Hvad  er  det  for 
Skrupler?  Er  Jomfruen  maaske  en  Kjætterske?  Hvorfor 
vil  Jomfruen  ikke  være  min  Kone?  —  Jeg  skreg  saa  højt, 
jeg  kunde:  Jeg  er  ikke  noget  Fruentimmer!  og  tog  Hoved- 
tøjet af.  Pierre  stod  nogle  Øjeblikke  maalløs,  ilte  derpaa 
hen  og  befølte  mig,  men  slap  mig  snart  med  et  smerteligt 
Suk  og  holdt  Haanden  for  Ansigtet.  Hele  Eskadronen  ud- 
brød i  en  skraldende  Latter,  Præsten  lo  med." 

Isak  Bamberger  gjorde  her  en  Pavse,  og  Moderen,  der 
var  ømfindtlig  over,  at  denne  Historie  blev  fortalt  i 
Barnets  Nærværelse,  greb  Lejligheden  til  at  sige:  „Det 
forekommer  mig,  at  Du  for  nogle  Aar  siden  har  fortalt 
den  samme  Historie  noget  anderledes." 

„Nu,"  sagde  Isak  og  kneb  Øjnene  skjelmsk  sammen; 
„nogle  Aar  gjør  altid  en  Forandring,  Du  saa  ogsaa  ander- 
ledes ud  for  nogle  Aar  siden." 

„Men  en  foregaaet  Begivenhed  er  ikke  et  levende  An- 
sigt; den  staar  i  Erindringen,  huggen  i  Sten,"  svarede 
Jette,  der  haardnakket  forfulgte  sit  Maal. 

„Naa!"  raabte  Isak  lidt  utaalmodig;  „en  Historie  er 
heller  ikke  Thauros  Mausche2);  en  Tøddel  deri  mer  eller 
mindre  skiller  ingen  Mand  ved  hans  Salighed.  Desuden 
har  jeg  ikke  fortalt  det  Vigtigste:  hvorledes  jeg  blev  arre- 
steret som  Spion,  men  slap  ud,  da  Fangevogteren  om  Mor- 
genen saa  mig  lægge  Tephilim8)  og  deraf  erkjendte,  at  jeg 

J)  Frygt.    ■)  Mose  Lov.    p)  Se  Pag.  23. 

var  en  Jøde  ligesom  han.  Det  skal  Drengen  høre,  for  at 
han  kan  vide,  at  Gud  ikke  forlader  den  troende  Jøde, 
der  holder  fast  ved  hans  Bud  og  fører  sine  Tephilim  med 

sig." 

Men  nu  tog  Polaken  med  Myndighed  til  Orde: 
'  „En  saadan  Fortælling  er  Intet  en  Fredag  Aften.  Om 
Schabbas  skal  man  være  sig  mehanno1)  med  et  godt  Bord 
og  Erindringen  om  Guds  Naade  mod  dem,  som  holde 
Schabbas  i  Ære.  Hvad  jeg  anvender  paa  at  fejre  min 
Schabbas,  giver  Gud  mig  fordoblet  tilbage,  som  der  staar 
i  Fortællingen  om  Joseph  Mauker  Schabbas  i  Sangen  Se- 
miraus.  Denne  Jeseph  var  fattig;  men  Halvdelen  af  hver 
Dags  Fortjeneste  lagde  han  hen  for  at  fejre  sin  Schabbas, 
og,  naar  han  om  Fredag  Morgen  gjorde  sit  Indkjøb,  var 
Intet  ham  for  godt  til  Forherligelsen  af  Herrens  Hviledag. 
Ligeoverfor  ham  boede  den  rige  Eliezer,  der  ikke  brød 
sig  om  Schabbas,  men  den  Dag  ligesaa  godt  som  de  andre 
Dage  arbejdede  paa  at  forøge  sine  Skatte.  Han  spottede 
over  sin  fattige  Nabo,  der  aldrig  kunde  komme  videre, 
fordi  han  paa  een  Dag  fortærede  hele  Ugens  Fortjeneste. 
En  Dag  mødte  han  Joseph  paa  Gaden  og  spottede  efter 
Sædvane  over  ham,  idet  han  tilføjede:  I  skulde  hellere 
tænke  paa  at  oplægge  Noget  til  Eders  Alderdom  og  til 
Udstyr  for  Eders  Døtre.  —  Forsynd  Eder  ikke,  svarede 
Joseph  Mauker  Schabbas;  thi  Alt,  hvad  I  ejer,  kan  Gud 
give  mig,  hvis  det  behager  ham.  —  Den  rige  Eliezer  blev 
ængstelig  tilmode  ved  disse  Ord,  og  den  blotte  Tanke  om 
Muligheden  af,  at  Herren  kunde  tage  hans  Rigdom  fra 
ham  og  give  den  til  hans  fattige  Nabo,  var  ham  pinlig. 
Paa  den  Tid  hændte  det  sig,  at  der  kom  en  stor  Spaamand 
til  Staden,  og  Eliezer,  der  ikke  kunde  blive  Herre  over  sin 
hemmelige  Frygt,  gik  til  ham  for  at  lade  sig  Fremtiden 
opklare.  Vær  kun  rolig,  sagde  Vismanden,  da  han  havde 
betragtet  hans  Haand;  Eders  Skatte  skal  hverken  Havet 
opsluge  eller  Tyvehaand  rane  eller  Ild  fortære;  i  alle 
Eders  Foretagender  skal  I  være  lykkelig;  og  dog  skulle 
alle  Eders  Rigdomme  tilsidst  kun  tjene  til  at  skaffe  Joseph 
Mauker  Schabbas  en  behagelig  Schabbas.  —  Men  forklar 
mig  denne  Modsigelse!   raabte   Eliezer.   —   Jeg   har   talt, 

*)  Gjøre  sig  tilgode. 

sagde  Vismanden  og  var  ikke  at  bevæge  til  at  sige  Mere. 
Eliezer  blev  nu  greben  af  Angst  for,  at  Vismandens  Spaa- 
dom  skulde  være  sand,  og  for  at  faa  den  gjendreven,  ind- 
lod han  sig  i  de  voveligste  Spekulationer;  men  alle  lyk- 
kedes. Han  sendte  sine  Skibe  til  de  fjerneste  Have;  men 
velbeholdne  vendte  de  tilbage.  Eliezers  Angst  tiltog  alt 
mere  og  mere.  Engang  rasede  en  Ildebrand  i  Byen,  og  den 
nærmede  sig  hans  Hus.  Han  forbød  at  flytte  Noget,  og 
da  Luerne  allerede  slikkede  Bygningens  Gavl,  løftede  han 
frydefuld  sine  Øjne  mod  Himlen.  Men  i  det  Samme 
drejede  Vinden  sig,  en  stærk  Skylregn  gød  sig  over  Byen, 
og  Ilden  blev  standset.  En  anden  Gang  blæste  en  Storm, 
og  man  ventede  just  nogle  af  Eliezers  Skibe.  Et  Sendebud 
nærmede  sig  ham  ængstelig  med  den  Efterretning,  at  et 
af  Skibene  antoges  at  være  strandet.  Da  trykkede  Eliezer 
henrykt  Sendebudet  en  fyldt  Pung  i  Haanden  og  lovede 
ham  det  Tidobbelte,  hvis  Efterretningen  stadfæstede  sig; 
men  forgæves:  Stormen  sagtnede,  og  næste  Dag  løb  hans 
Skibe  velbeholdne  ind  i  Havnen.  Eliezers  Angst  steg  næ- 
sten til  Vanvid.  Han  lod  sine  Pakhuse  og  Kældre  staa 
aabne  for  at  friste  Tyvene;  Tyvene  indfandt  sig,  men 
Dommeren,  der  havde  ventet  det,  indfandt  sig  paa  samme 
Tid  og  fik  derved  fat  paa  en  hel  Bande.  Endelig  hørte 
man,  at  Eliezer  pludselig  havde  solgt  alle  sine  Ejendomme 
og  var  rejst  fra  Byen,  Ingen  vidste  hvorhen.  —  Imidlertid 
fortsatte  Joseph  Mauker  Schabbas  uforstyrret  sin  Levevis, 
og  naar  han  om  Fredag  Aften  sad  ved  sit  velforsynede 
Bord  og  gjorde  sin  Kidusch1),  var  Ingen  lykkeligere  end 
han  i  det  hele  Land,  og  Kongen  selv  skulde  ikke  have 
faaet  ham  til  rejse  sig  og  gaa  ud  af  sin  Stue. 

Da  han  en  Fredag  Morgen  efter  Sædvane  kom  paa 
Torvet  for  at  gjøre  sit  Indkjøb,  saa  han  en  stor  Skare 
Mennesker  forsamlet  udenfor  et  Telt..  Han  gik  nærmere 
og  erfarede,  at  Anledningen  til  Sammenstimlen  var  en 
Fiskehandler,  som  forlangte  hundrede  Guldstykker  for 
en  Fisk.  „Hundrede  Guldstykker!  Har  man  hørt  Mage!" 
raabte  Folk;  „se,  om  I  faar  den  solgt,  gode  Mand;  naar 
den  har  ligget  otte  Dage,  bliver  den  nok  noget  billigere." 
Joseph  maatte  tilstaa,  at  han  aldrig  havde  set  skjønnere 

a)  Indvielsen  af  Brødet  og  Vinen. 

Gede,  aldrig  havt  en  saa  dejlig  Ret  til  at  forherlige  sin 
Schabbas.  Hundrede  Guldstykker,  tænkte  han,  det  er  rig- 
tignok dyrt.  Men  Vorherre  har  i  denne  Uge  givet  mig 
en  rigelig  Fortjeneste  —  til  hvad  Andet  end  til  ret  at  fejre 
hans  Schabbas?  —  Tilbage,  Folk!  skreg  han,  Manden  har 
Ret;  det  er  en  Fisk,  værdig  en  Konges  Taffel;  jeg  kjøber 
den  til  Ære  for  min  Herres  Schabbas.  Han  betalte  de 
hundrede  Guldstykker  og  bragte  Fisken  hjem  til  sin  Kone. 
Den  er  for  stor  til  os  alene,  sagde  han;  jeg  vil  sende 
Bud  og  indbyde  gode  Venner  lekovaud  Schabbas1).  Konen 
bifaldt  hans  Mening  og  gav  sig  til  at  skære  Fisken  op. 
Hvor  stor  var  hendes  Forundring,  da  hun  inden  i  Fisken 
fandt  en  Klump,  som  ved  nøjere  Eftersyn  viste  sig  at 
være  Levningerne  af  en  Handske,  hvori  laa  en  Ring.  Jo- 
seph tog  Ringen  og  besaa  den.  Kone!  sagde  han;  jeg  har 
gjort  en  god  Handel;  den  Ring  er  over  tusinde  Guldstyk- 
ker værd.  —  Han  aftørrede  den  omhyggeligere.  Kone! 
raabte  han,  den  Ring  er  ikke  betalt  med  hundrede  tusinde 
Guldstykker!  Tilsidst,  da  den  straalede  for  ham  i  sin  hele 
Skjønhed,  raabte  han:  Kone!  den  kan  ikke  betales  med  et 
helt  Kongerige!  —  Vennerne  kom,  og  da  Joseph  viste  dem 
sit  Fund,  lykønskede  de  ham  og  prisede  Gud,  der  saaledes 
havde  belønnet  hans  Fromhed.  Paa  den  Tid  vilde  netop 
en  nærboende  Kongesøn  gifte  sig,  og  Juveler  og  dyrebare 
Stene  bleve  søgte  med  stor  Iver  til  hans  Brud.  Joseph 
rejste  til  Kongesønnen,  der  fik  Lyst  til  Ringen,  betalte 
ham  en  stor  Sum  Penge  strax  og  for  det  Øvrige  udsatte 
ham  en  aarlig  Livrente.  Fra  nu  af  kunde  Joseph  ret  af 
Hjertenslyst  gjøre  sig  tilgode  Schabbas  og  indbyde  Venner 
og  Trængende,  og  naar  han  da  sad  blandt  sine  Gjæster, 
plejede  han  at  fortælle  Historien  om  Ringen.  —  En  Aften 
havde  han  blandt  Andre  indbudt  en  fremmed,  kummerlig 
udseende  Mand,  der  kun  havde  een  Haand,  og  fortalte 
da  atter  denne  Historie.  Da  han  havde  endt,  brast  den 
fattige  Fremmede  i  Graad  og  raabte:  Store  Gud!  Saa  er 
Din  Spaadom  dog  gaaet  i  Opfyldelse!  Alle  spurgte  om 
Betydningen  af  disse  gaadefulde  Ord,  hvorpaa  den  Frem- 
mede rejste  sig  og  sagde:  Kjender  I  da  ikke  mere  den  rige 
Eliezer?  Ja,  det  er  mig!  Saavidt  er  det  efter  Guds  uran- 

!)  Til  Ære  for  Sabbathen. 

sagelige  Vilje  kommet  med  mig.  Se,  Spaadommen  er  gaaet 
i  Opfyldelse:  al  min  Rigdom  har  kun  tjent  til  at  skaffe 
Joseph  Mauker  Schabbas  en  glad  Schabbas.  I  have  Alle 
hørt  om  denne  Spaadom,  og  hvorledes  den  mere  og  mere 
truede  med  at  gaa  i  Opfyldelse.  Tilsidst  kunde  jeg  ikke 
længer  holde  det  ud.  Jeg  gjorde  Bekjendtskab  med  en 
fremmed  Juveler,  der  ejede  en  Ring  af  uskatterlig  Værdi. 
Jeg  tilbød  ham  mine  ligesaa  uskatterlige  Ejendomme  i 
Bytte,  han  lod  sig  overtale,  og  jeg  rejste  bort,  langt,  langt 
bort  fra  Joseph  Mauker  Schabbas.  Rolig  bar  jeg  det  dyre 
Klenodie;  thi  jeg  vidste  jo,  at  det  hverken  blev  truet  af 
Hav  eller  Ild  eller  Tyvehaand  eller  andre  saadanne  Ulyk- 
ker, der  ramme  Menneskene.  En  Dag  var  jeg  gaaet  ud 
for  at  forfriske  mig  i  et  Søbad,  og  medens  jeg  glædede 
mig  ved  at  svømme,  bemærkede  jeg  pludselig,  at  en  stor 
Fisk  graadig  havde  nærmet  sig  mig.  Jeg  udstrakte  æng- 
stelig Haanden  for  at  værge  mig,  den  bed  mig  haardt, 
og  halv  bevidstløs  kom  jeg  tilbage  til  Bredden.  Tænk  Eder 
min  Rædsel  og  Fortvivlelse,  da  jeg  opdagede,  at  min 
Finger  var  af  bidt  og  netop  den  Finger,  hvorpaa  jeg  bar 
Ringen!  Fattig  og  hjælpeløs  har  jeg  siden  den  Tid  vanket 
om,  nu  kommer  jeg  tilbage  for  at  dø  i  min  Fødeby,  og 
nu  erfarer  jeg,  hvor  fuldstændig  Spaadommen  er  op- 
fyldt. —  Alle  udbrøde  i  Forundring  og  Lovprisning  af 
Guds  Storhed;  men  Joseph  steg  ned  af  Højsædet,  nærmede 
sig  den  ulykkelige  Eliezer  og  bad:  Bliv  for  Fremtiden 
hos  mig  og  del  med  mig;  det  Hele  er  dog  Eders!  Eliezer 
modtog  Tilbudet;  men  til  Erindring  om  denne  Begivenhed 
synge  vi  endnu  om  Fredag  Aften  Sangen  Semiraus.  En 
god  Jøde  bør  altid  mindes,  hvad  Gud  har  gjort  for  hans 
hele  Folk  eller  for  de  Enkelte;  paa  Schabbas  og  de  store, 
Dage  skulle  vi  Ældre  lovprise  Herren,  om  Hranucko1) 
skulle  de  smaa  Børn  danse  ved  Lamperne  og  lovsynge 
Ham,  der  friede  os  fra  de  grumme  Herskere,"  tilføjede 
Polaken  formanende. 


l)  Lampefesten,  der  fejres  aarlig  i  otte  Dage  til  Erindring  om  den 
Flaske  med  Olie,  man  efter  Templets  Vanhelligelse  ved  Antiochus  Epi- 
phanes  fandt  i  Tempelbygningen,  og  som  holdt  Lampen  vedlige  i  otte 
Dage,  skønt  der  kun  var  Olie  i  den  til  en  Dag. 

Jette  spurgte  Polaken:  „Mon  den  Historie  har  tildraget 
sig  i  Kanaan?" 

„Det  kan  jeg  ikke  sige  med  Bestemthed,"  svarede  han; 
„men  hvorfor  spørger  I  derom?" 

„Jo,"  vedblev  Jette,  „jeg  kom  til  at  tænke  paa,  at  her 
skulde  en  Jøde  gaa  paa  Torvet  og  kjøbe  en  Fisk  og 
sige,  at  han  kjøbte  den  til  Ære  for  sin  Herres  Schabbas, 
saa  skulde  vi  nok  høre!" 

„Er  her  megen  Risenes?"  spurgte  Polaken  opmærksom. 

„O,  nej,  vist  ikke  mer  end  andetsteds,"  sagde  Philip 
Bendixen.  „Vi  skjøtte  os  selv  og  holde  os  paa  vort  Eget. 
Hører  man  engang  Noget,  saa  lader  man,  som  man  ikke 
hører  det." 

„Og  raabe  de  engang  for  højt,"  tilføjede  Isak  Bamberger. 
„saa  er  man  heller  ikke  bange  for  at  vise,  at  en  Jøde  ogsaa 
kan  slaa  sin  Karl." 

„Um  Gottes  Willen!"  —  raabte  Polaken  —  „das  fehlt 
noch!  der  Jed  musz  mit  den  Gojim  anfangen1).  Hellere  ti 
og  taal  tusinde  Gange!  Hvad  en  enkelt  Jøde  forsynder 
imod  de  Kristne,  selv  naar  de  have  givet  Anledningen, 
gaar  ud  over  alle  Jøderne.  Det  saa  man  i   Prag." 

„Naar  var  det?  Hvad  skete  i  Prag?"  —  lød  det  spør- 
gende fra  alle  Kanter. 

„Det  er  nu  over  hundrede  Aar  siden,"  sagde  Polaken. 
„Dengang  levede  i  Prag  en  Jøde  ved  Navn  Læiser  (Lazarus) 
Ovæiles,  med  sin  Kone  Mirjam;  de  havde  en  Søn  paa 
14  Aar,  som  hed  Simon. 

En  Fredag  Eftermiddag  traadte  en  rejsende  Polak,  lige- 
som jeg  er,  ind  til  Lazarus  og  bad  ham  om  Hjælp  til 
Rejsen.  Lazarus  var  en  from  Mand  og  vilde  ikke  tillade 
Polaken  at  gaa  ud  af  hans  Hus,  før  han  havde  delt 
Schabbasmaaltidet  med  ham;  han  anviste  ham  et  Værelse, 
lod  ham  berede  et  Bad  og  førte  ham  derpaa  i  Kirken. 
Da  de  kom  hjem,  havde  Mirjam  tændt  S  ch  ab  baslysene 
og  dækket  Bordet,  og  glad  og  vel  tilmode  satte  man  sig 
til  det  velsmagende  Maaltid. 

Efter  at  man  havde  spist  og  mættet  sig,  kom  Talen 
blandt  Andet  paa  den  Forfølgelse,  Jøderne  maatte  lide 
af  de  Kristne,  og  paa  de  Forsøg,  som  bleve  gjorte  paa 

l)  Jøden  skal  kun  begynde  med  de  Kristne! 


42  EN  JØDE 

at  forlokke  unge  Mennesker  fra  deres  Fædres  Tro.  Den- 
gang havde  de  Kristne  i  nogle  Aar  havt  Fred  for  Tyr- 
kerne og  blandt  dem  selv  indbyrdes,  og  naar  de  selv  have 
Fred,  gaar  det  altid  ud  over  Jøderne. 

Lazarus,  der  var  en  stærk  og  kraftig  Mand,  sagde  harm- 
fuld: „Ve,  ve!  det  er  en  haard  Tid!  Vore  egne  Børn  falde 
fra  os  og  forbande  i  de  Kristnes  Templer  deres  Fædre 
og  Forfædre.  Lovet  være  Gud,  at  jeg  endnu  har  min 
Søn  og  kan  give  ham  Schabbasvelsignelsen!" 

„Jeg  hører,  at  i  den  forløbne  Uge  atter  to  Jødedrenge 
ere  faldne  fra  deres  Fædres  Tro,"  sagde  Leib  Lobel,  Po- 
laken. 

„Tal  ikke  derom,"  raabte  Lazarus  heftig;  „det  for- 
dærver mig  kun  min  Schabbasglæde.  Det  er  en  for- 
bandet  Trolddom,   hvorimod   vi   Intet  formaa." 

„Hvorfor  ikke  tale  derom?"  spurgte  Leib  Lobel.  „Den 
Magt,  der  synes  Eder  saa  dunkel,  lig  en  Trolddom,  er  jeg 
istand  til  at  oplyse.  Ja,  I  forundres  maaske,  naar  jeg 
siger  Eder,  at  jeg  paa  min  Vandring  her  i  Landet  netop 
opmærksomt  har  fulgt  denne  Sag,  og  at  jeg  er  kommen 
efter  Sammenhængen.  Vid  da:  det  er  Jesuiterne.  Og  for 
at  naa  deres  Maal  og  forlokke  Jødernes  Børn  betjene 
de  sig  af  Synden,  eller  for  at  sige  det  rent  ud:  af  Utugten. 
De  holde  slette  Fruentimmer,  som  gaa  ind  i  Jødernes 
Butiker  og  faa  Jødedrengene  til  at  bære  de  indkjøbte 
Sager  hjem  til  dem.  Have  de  nu  først  faaet  en  saadan 
stakkels  Dreng  i  deres  Garn,  saa  er  deres  første  Forretning 
at  bevæge  ham  til  at  aflægge  sit  Arbakanpfaus,  Tegnet 
paa  Renhed  og  Pagten  med  Gud.  Naar  Forældrene  op- 
dage, at  dette  er  borte,  tugte  de  i  deres  Forbitrelse  Barnet 
alvorligt,  hvorpaa  dette  i  Angst  for  ny  og  strengere  Tug- 
telse, hvis  værre  Ting  skulde  opdages,  i  Almindelighed 
løber  sin  Vej  og  tyer  til  Bolersken,  der  overleverer  det 
til  Jesuiterne." 

„Hvis  jeg  havde  et  saadant  Barn,  jeg  slog  det  ihjel!" 
raabte  Lazarus,  rystende  af  Harme  ved  den  blotte  Tanke. 

„Vorherre  fri  Eder  i  Naade  for  en  saadan  Ulykke!" 
sagde  Leib  Lobel;  „men  vær  desuagtet  forsigtig.  For  de 
hellige  Fædre  er  intet  Middel  foragteligt,  naar  det  gjælder 
om   at  naa   Maalet.   Eders   Søn   er  en   smuk,   rødmusset 

Dreng,  og  saadanne  Børn  ere  mest  udsatte  for  Faren, 
dels  fordi  de  slette  Fruentimmer  selv  helst  vælge  dem, 
dels  fordi  Jesuiterne  bruge  smukke  Børn  til  deres  Kirke- 
tjeneste." 

„Forbarmende  Gud!  jeg  kan  ikke  taale  at  tænke  derpaa!" 
raabte  Lazarus  og  holdt  Haanden  for  Øjnene.  „Min  Søn, 
min  kjære  Simon,"  sagde  han,  idet  han  vendte  sig  til 
denne,  „kom  og  glæd  Din  Faders  Øjne  ved  at  vise  mig, 
at  jeg  er  en  lykkelig  Fader,  at  Du  endnu  bærer  Dit 
Arbakanpf  aus. " 

Simon,  der  sad  ligeoverfor  ham,  rejste  sig,  aabnede 
sine  Klæder  og  gjorde  Mine  til  at  nærme  sig  Faderen; 
men  idet  han  kom  forbi  Døren,  aabnede  han  den  plud- 
selig og  smuttede  bort. 

Lazarus  blev  i  nogle  Øjeblikke  siddende  som  forstenet; 
derpaa  sprang  han  rasende  op  og  ilede  efter  Sønnen. 

En  aandeløs  Spænding  herskede  ved  Bordet,  indtil  man 
efter  et  Kvarters  Forløb  hørte  Lazarus's  tunge  Skridt  i 
Gangen.  Bleg  og  pustende  kom  han  ind  og  gik  hen  og 
satte  sig  paa  sin  Plads. 

„Vil  Nogen  spise  Mere?"  spurgte  han. 

Ingen  svarede. 

„Saa  tag  af  Bordet,"  bød  han  Tjenestetyendet;  „vi  ville 
bensche." 

„Hvad  har  Du  gjort  ved  Dit  Barn?"  raabte  Mirjam  angst- 
fuld. 

„Mit  Barn?"  skreg  Lazarus;  „jeg  har  intet  Barn!  Den 
Bastard,  der  for  nogle  Øjeblikke  siden  sad  ligeoverfor  mig, 
skal  være  forbandet,  hans  Navn  skal  blive  udryddet  af 
Jorden,  som  det  er  udryddet  af  mit  Hjerte!" 

„Mit  Barn,"  jamrede  Mirjam;  „Du  har  dræbt  min  Si- 
mon." 

„Fat  Mod!"  sagde  Leib  Lobel  til  Mirjam;  „Eders  Mand 
har  ikke  fundet  Simon.  Tror  I,  at  en  Fader  kunde  for- 
bande sit  Barn,  efter  at  han  havde  myrdet  det?" 

Simons  Flugt  vakte  stor  Opsigt  i  Menigheden.  Hidtil 
havde  det  kun  været  fattige  Folks  Børn,  som  vare  und- 
vegne; naar  de  vare  komne  igjen  og  havde  gjort  Bod  i 
Synagogen,  var  Sagen  snart  glemt.  Men  Lazarus  var  den 
rigeste  Mand  i  hele  Jødekvarteret,  og  Alle  talte  om  den 

indtrufne  Ulykke.  Det  blev  ogsaa  bekjendt,  at  Lazarus 
havde  lovet,  at  han  rigelig  vilde  lønne  den,  der  bragte 
hans  Søn  tilbage. 

Efter  nogen  Tids  Forløb  indfandt  sig  hos  Lazarus  en 
ung  Jøde  ved  Navn  Manasse,  der  lovede  ham  at  skaffe 
Simon  tilveje,  imod  at  han  fik  den  udlovede  Belønning. 
„Ja,  det  er  godt  nok,"  sagde  Lazarus;  „men  vis  mig  nogen 
Rimelighed  for,  at  det  kan  ske."  —  „Sagen  kan  godt  lyk- 
kes," svarede  Manasse,  „skjønt  den  kræver  Forsigtighed. 
Eders  Søn  er  bleven  sat  i  Huset  hos  den  døbte  Jøde 
Franz  Kawka,  og  Tjenestepigen  bringer  ham  hver  Dag 
til  Jesuiterne  for  at  undervises.  Men  hos  en  døbt  Jøde  gaar 
naturligvis  Alting  forkert.  Tjenestepigen  bestjæler  ham, 
og  hun  har  nylig  solgt  mig  to  Lagener,  hvori  Franz 
Kawkas  Navn  endnu  staar.  Jeg  har  truet  med  at  angive 
hende,  hvis  hun  ikke  imorgen  fører  mig  Drengen  ihænde 
paa  et  aftalt  Sted."  —  „Det  er  en  anden  Sag!"  sagde 
Lazarus,  glad  over  at  høre,  at  Simon  endnu  modtog 
Undervisning  og  altsaa  ikke  var  døbt;  han  gav  strax  Ma- 
nasse ti  Guldstykker  og  ventede  utaalmodig  den  næste 
Dag,  der  skulde  bringe  Sønnen  tilbage  til  det  fædrene 
Hus  og  den  fædrene  Tro. 

Næste  Dag  mødte  Manasse  nøjagtig  paa  aftalt  Tid  og 
Sted.  Da  Simon  saa  ham  komme,  raabte  han  til  Pigen: 
„Han  der  kjender  mig  og  vil  maaske  gjøre  mig  Fortræd." 
Men  Pigen  holdt  paa  Drengen,  Manasse  sprang  til,  ka- 
stede Lagenerne  til  hende,  greb  Simon,  hvis  Skrig  han 
kvalte  ved  at  holde  Haanden  for  hans  Mund,  og  bar  ham 
hurtig   ind   i  Jødekvarteret. 

Her  samlede  sig  snart  en  talrig  Skare,  der  under  Skrig 
og  Forbandelser  ledsagede  Simon  og  hans  Bortfører  til 
Lazarus's  Hus. 

Imidlertid  gik  Lazarus  urolig  op  og  ned  i  Værelset; 
Mir  jam  og  Lobel  sade  tavse  i  ængstelig  Forventning.  Laza- 
rus havde  udtalt  den  Beslutning  at  sende  Sønnen  til  sin 
Svigerfader  Rabbi  Feibel  i  Furth,  for  at  undgaa  den  Skam, 
at  han  gjorde  Bod  i  den  Pragske  Synagoge.  Nu  ventede 
han  med  Frygt  og  Spænding  det  heldige  Udfald  af  Ma- 
nasses  Foretagende,  og  dog  gruede  han  for  at  ecjense  sin 
vanartede  Søn. 

„Ja,  det  bliver  derved,"  sagde  han,  „han  skal  til  Furth, 
Rabbi  Feibel  skal  holde  ham  strengt,  og  jeg  vil  aldrig  se 
ham  mere.  Men  først  vil  jeg  dog  give  ham  en  alvorlig 
Tugtelse  til  Erindring." 

„Vil  Du  slaa  Din  Søn  i  Din  Hidsighed?"  spurgte  Mirjam. 

„Har  jeg  ikke  givet  Manasse  ti  Guldstykker?  Han  har 
skaffet  mig  Sorg  og  Uro  nok  og  Pengebekostning  oven  i 
Kjøbet." 

Dog  lykkedes  det  Mirjams  og  Lobels  forenede  Bønner 
at  bevæge  ham  til  det  Løfte,  at  han  slet  ikke  vilde  se 
Simon,  og  at  Lobel  ene  skulde  modtage  ham  og  føre  ham 
til  et  afsides  Værelse. 

Da  Simon  var  bleven  bragt  ind  i  Huset  og  Lazarus 
hørte  Jødeskarens  høje  Raab  udenfor,  troede  han,  at  det 
var  en  Lykønskning  til  ham  i  Anledning  af  Sønnens  Til- 
bagekomst. Men  da  Støjen  vedblev,  traadte  han  ud  i  sin 
Dør  og  spurgte  Skaren:  „Hvad  ville  I,  mine  Venner?" 

„Tugtelse!"  raabte  Mængden,  „I  skal  tugte  Eders  Søn!" 

Den  rige  Mands  Stolthed  oprørtes,  og  han  sagde:  „Om 
jeg  vil  tugte  min  Søn  eller  ej,  kommer  ikke  Eder  ved." 

Men  derved  tiltog  kun  Larmen,  og  En  raabte:  „I  har 
forkælet  Eders  Søn,  Eders  egen  Skyld  er  det,  at  han  er 
vanartet  og  løbet  til  de  Kristne!  Nu  vil  I  ikke  engang 
tugte  ham!  Fattige  Folks  Børn  have  maattet  gjøre  Bod  i 
Synagogen,  saa  at  Enhver  traadte  til  og  slog  dem,  og  de 
maatte  takke  for  Velgjerningen ;  men  I  sender  Eders  Søn 
til  Furth!  Der  skal  han  bøde?  Men  her  har  han  fornærmet 
vor  hellige  Religion,  her  maa  han  bøde!" 

Mængden  gav  sit  Bifald  tilkjende  i  høje  Raab,  og  Nogle 
skreg:  „Vil  I  ikke  tugte  Eders  Søn,  saa  ville  vi!" 

Man  kan  forestille  sig,  hvad  den  stolte  Mand  led  ved 
disse  Ord,  netop  fordi  han  følte,  at  han  med  Rette  blev 
saaledes  ydmyget. 

Hele  hans  Harme  vendte  sig  mod  den,  der  havde  givet 
Anledning  til  denne  Skændsel,  Tanken  om  Simons  Van- 
artethed   opvakte   paany   den   rasende   Forbitrelse. 

„Holdt!"  raabte  han  til  Mængden,  der  gjorde  Mine  til 
at  ville  trænge  ind  i  Huset;  „jeg  skal  vise  Eder,  at  jeg 
er  saa  god  Jøde  som  Nogen." 

Med  disse  Ord  greb  han  en  Stok  og  foer  op  ad  Trap- 

perne  til  Simons  Værelse.  Lobel  hørte  ham  komme  og 
lukkede  Døren  i  Laas,  men  Lazarus  sprængte  den  med 
sin  Fod  og  styrtede  hen  imod  Simon;  forgæves  sprang 
Lobel  imellem  for  at  holde  ham  tilbage.  Den  rasende  Mand 
kastede  ham  henimod  Væggen,  saa  at  han  blev  liggende 
bedøvet. 

„Bastard!"  skreg  Lazarus  tænderskærende,  „hvorfor 
vilde  Du  være  Kristen?" 

„Kjære  Fader,"  jamrede  Drengen,  næsten  afmægtig  af 
Angst,  „jeg  vil  tilstaa  Alt,  slaa  mig  blot  ikke." 

„Bastard!  fordømte,  formaledidede  Bastard!  Tilstaa, 
hvorfor  vilde  Du  være  Kristen?" 

„Fordi  Hr.  Doktor  Munzer,  Kollegiets  Rektor,  sagde, 
at  Jesus  Kristus,  den  Korsfæstede,  er  Guds  Søn  og  vor 
Messias." 

Disse  i  Dødsangst  udtalte  Ord  bragte  Lazarus  fuldkom- 
men ud  af  sig  selv.  Han  slog  med  den  svære  Stok  til 
Sønnen,  idet  han  raabte:  „Der!  det  er  for  Jesus!" 

Sønnen  skreg:  „Jeg  er  og  bliver  en  Jøde!  Schema  Jis- 
roeil,  Adaunoi  Elauheinu,  Adaunoi  echod!  Hør  Israel, 
Herren  Din  Gud  er  et  eneste  evigt  Væsen!" 

Men  Lazarus  hørte  Intet  mere:  „Det  er  for  Kristus! 
Det  er  for  den  Korsfæstede!  Og  det  er  for  Guds  Søn!  Det 
er  for  Messias!" 

Her  standsede  han ;  thi  Simon  skreg  ikke  mere  og  blødte 
stærkt.  Han  rev  ham  op  og  lagde  Haanden  paa  hans 
Bryst,  det  aandede  ikke. 

I  dette  Øjeblik  fyldtes  Værelset  med  en  larmende,  frem- 
med Mængde.  Det  var  Kristne,  som  havde  lagt  Mærke  til 
Bortførelsen  og  Larmen  i  Jødekvarteret,  og  som  i  stedse 
voxende  Antal  vare  trængte  derind.  Da  de  saa  Simon  død, 
raabte  de:  „Det  var  et  kristent  Barn!  Jøderne  have  slaaet 
det  ihjel!" 

Rasende  faldt  de  over  Lazarus  og  sloge  ham  næsten 
tiidøde,  ligesaa  Lobel  og  den  stakkels  Mirjam.  Derpaa 
adspredte  de  sig  i  Huset,  plyndrede  det  og  antændte  det 
tilsidst.  Saa  gik  de  løs  paa  de  andre  Jøder,  skjændte  og 
og  plyndrede  og  brændte,  indtil  der  kom  Soldater  og  joge 
dem  bort. 

En  Maaned  efter  bleve  Lazarus,  Lobel  og  Manasse  hen- 

rettede  under  skrækkelige  Pinsler.  Mir  jam  var  død  i  For- 
vejen. Simon  var  jo  ogsaa  død.  Saaledes  var  Lazarus's 
Forbandelse  gaaet  i  Opfyldelse:  At  hans  Slægt  skulde 
blive  udryddet  af  Jorden." 

Polaken  tav.  En  dyb  Bevægelse  stod  malet  paa  alle 
Ansigter. 

„Det  er  sildigt,"  sagde  efter  en  Pavse  Philip  Bendixen 
„vi  ville  bensche." 

Han  overdrog  Gjæsten  den  ham  tilkommende  Ære  at 
synge  for  ved  Bønnen,  og  da  denne  var  endt,  gik  man 
tilsengs. 


SYVENDE  KAPITEL. 


Ellers  saa  man  meget  sjelden  Fremmede  i  Huset.  Med 
Undtagelse  af  Byfogden  og  Toldinspektøren,  som,  naar 
de  indfandt  sig  i  Butiken,  ble  ve  budne  indenfor,  modtog 
man  kun  paa  de  store  jødiske  Festdage  Besøg,  nemlig 
af  de  faa  jødiske  Familier,  der  foruden  Philip  Bendixen 
og  hans  Svoger  boede  i  Byen.  De  idelige  Smaafjendskaber 
forhindrede  en  hyppig  selskabelig  Sammenkommen,  og 
naar  man  vel  var  samlet  i  Venskab,  havde  Selskabets 
Elementer  ikke  Aands-  og  selskabelig  Dannelse  nok  til 
at  beherske  deres  Pirrelighed  og  Lidenskabelighed.  En 
Smule  mere  Søgning  hos  Naboen  end  hos  En  selv,  lidt 
Tilvæxt  i  Pragt,  hvormed  Nabokonen  fordunklede  Ens 
egen  Kone  o.  desl.,  foranledigede  et  hemmeligt  Nag,  som 
ved  Lejlighed  brød  frem.  Saa  gik  man  største  Delen  af 
Aaret  og  saa  skævt  til  hinanden,  spyttede  ud  for  hin- 
anden paa  Gaden,  satte  Prisen  ned  paa  sine  Varer  for  at 
skade  Konkurrenten  og  gjorde  hinanden  saa  megen  For- 
træd som  mulig. 

Det  var  iøvrigt  Synd  at  nægte,  at  der  ikke  var  Etikette 
og  Ceremoniel  nok,  naar  man  kom  sammen  —  maaske 
vare  Etiketten  og  Uvenskabet  netop  nøje  beslægtede.  Ingen 
bortgav  noget  af  sin  Værdighed  ved  at  gaa  oftere  i  Besøg 
til  en  Anden,  end  man  selv  modtog  Besøg  af  denne;  man 

gav  Agt  paa  Værtens  og  Værtindens  ubetydeligste  Ord 
og  Miner;  fik  en  Anden  et  venligere  Smil  og  flere  Spørgs- 
maal  om  Befindendet,  saa  blev  man  pludselig  tavs  som 
Døden,  rejste  sig  lidt  efter  og  gik  bort  med  den  faste  Be- 
slutning, aldrig  oftere  at  formørke  denne  Dørtærskel  med 
sin  Skygge.  Men  hermed  vare  endnu  ikke  alle  Farer  og 
Vanskeligheder  overvundne;  thi  den  Matrone,  hvis  Mand 
var  rig,  ventede  at  blive  modtagen  med  større  Æresbevis- 
ning end  den,  hvis  Mand  var  mindre  rig,  og  denne 
vogtede  igjen  med  skinsyg  Omhyggelighed  paa,  at  den 
anden  ikke  blev  foretrukket  hende,  fordi  hun  var  rigere 
—  saa  at  det  syntes  næsten  umuligt,  at  en  Sammenkomst 
kunde  ende  uden  Fjendskab. 

Historien  beretter,  at,  medens  Romerne  belejrede  Jeru- 
salem, rasede  de  forskjellige  Partier  imellem  Jøderne 
ligesaa  heftig  mod  hinanden  indbyrdes  som  imod  den  uden- 
for staaende  Fjende.  Forunderlige  Folk,  som  i  Din  Land- 
flygtighed bærer  det  samme  Billede  til  Skue !  Var  Jerusalem 
Din  Moder,  og  har  Du  indsuget  Tvedragten  med  Moder- 
mælken? I  bo  adspredte  mellem  et  fremmed  Folk,  og 
medens  I  føle  Eder  hadede  og  foragtede,  hade,  misunde 
og  foragte  I  saa  ofte  hinanden  indbyrdes  —  ligesom  et 
Tegn  paa  den  sidste  Opløsning,  der  skal  komme.  Og  hvad 
er  Maalestokken  for  Eders  gjensidige  Vurdering?  Penge! 
Den  Rige  er  Din  Adelsmand,  og  Du  bøjer  Dig  ligesaa  dybt 
for  ham,  som  Kemech  bøjer  sig  for  Stjernen  og  Baandet 
nu,  Stjernen  og  Baandet  kan  endelig  Enhver  forfær- 
dige, men  Guldet  ...  Du  har  Ret!  Af  Jer  To  har  Du  Ret 
Og  har  Guldet  ikke  været  Dit  Sværd  og  Dit  Skjold,  har 
Du  ikke  dermed  kjøbt  den  Luft,  Du  indaander,  Dine  Børns 
Liv  og  Dit  Gravsteds  Fred?  Har  man  ikke  fra  Arilds 
Tid  tiltordnet  Dig:  Bring  Guld!  og  kan  man  da  forarges 
over,  at  Du  har  søgt  det? 

Og  elsker  den  Kristne  ikke  Guldet,  kaster  han  det  for- 
agtelig til  Eder,  at  I  kunne  opsamle  det  og  glædes  ved 
det?  Ere  I  alene  anstukne  af  denne  Sygdom,  eller  sidder 
Ormen  og  gnaver  den  hele  Slægt?  .  .  .  Ulykken  er  kun,  at 
nogle  af  Eder  have  den  slemme  Vane,  at  Øjnene  gnistre 
og  Fingrene  krampagtig  trække  sig  sammen,  naar  Guldet 
glimrer.  Aflægger  denne  stygge  Vane  og  lærer  nogle  smukke 

Fraser  om  Dyd  og  Menneskeværd  og  Pengenes  Smuds  — 
men  fremsiger  disse  Fraser  uden  Akcent. 

Der  var  endelig  en  temmelig  almindelig  Fred  i  Byen 
Rosch  ho  Schono1),  saa  at  Philip  Bendixens  Hus  kunde 
blive  hædret  med  Besøg  af  de  øvrige  Jøder.  Mændene 
vare  kun  gaaede  hjem  fra  Kirken  for  at  hente  deres 
Koner2)  og  indtraf  nu  En  efter  Anden  i  Salen,  hvor  Jette 
og  hendes  Mand  modtoge  dem  med  den  mest  anstrengte 
Opmærksomhed.  Efter  mange  Komplimenter  var  Selskabet 
bragt  til  Sæde  i  Værelset  under  den  hyggelige  Indflydelse 
af  Festdagens  Hellighed  og  Ro.  Leib  Essen,  den  sidst  An- 
komne, gned  Hænderne  og  sagde:  „Idag  havde  vi  da  en 
ordentlig  Schul!  Det  gik  saa  mejuschuf3)  til,  at  jeg  orden- 
lig havde  min  Glæde  deraf." 

„Jeg  ogsaa,"  sagde  Philip  Bendixen;  „siden  jeg  var  i 
Kjøbenhavn,  har  jeg  ikke  hørt  Nogen  blæse  saa  godt 
Schaufer4)  som  Rabbi  Jokuf.  Han  er  en  stor  Bal  tekeio6). 

„Tænk,"  sagde  Mausche  Nyborg  til  sin  Kone,  „Leib 
Essen  var  mig  idag  mechabaut  med  en  Mitzvo;  jeg  havde 
Gelilo"6). 

„Nej,  vil  man  se!"  raabte  hans  Kone  og  betragteda 
venlig  Leib  Essen. 

x)  Aarets  Hoved,  Nytaar.  2)  I  Kirken  skulle  Mændene  og  Kvinderne 
sidde  adskilte  fra  hinanden. Hvor  man  ikke  har  Kirken  indrettet  der- 
efter, kunne  Kvinderne  ikke  komme  til  den  fælles  Gudstjeneste.  s)  Pænt 
og  honnet.  4)  Paa  de  store  Festdage  fremstaar  Satan  som  Anklager  for 
Herrens  Throne;  i  den  Anledning  blæses  i  Schaufer  (et  Horn);  hver 
Tone,  der  udgaar  derfra,  bliver  til  en  Engel,  der  forsvarer  Menighe- 
den mod  Satans  Anklage.  c)  Blæsningens  Herre.  ■)  Jødernes  Guds- 
tjeneste er  baseret  paa  det  Princip,  at  Folket  selv  skal  forrette 
den  og  Kundskab  om  Loven  og  Ceremonierne  saaledes  ikke  være  en 
enkelt  Stands  monopoliserede  Ejendom,  Præsten  har,  efterat  Ofrin- 
gerne siden  Jerusalems  Fald  ere  ophørte,  aldeles  intet  at  gøre  med 
Kirketjenesten  og  kan  overhovedet  undværes;  en  af  Menigheden  læser 
Bønnerne  for,  naar  man  ikke  har  en  lønnet  Forsanger  (Hrasan).  Man- 
dag og  Torsdag  oplæses  tre  og  om  Lørdagen  otte  Stykker  af  Thora  af 
selve  Menigheden,  saaledes  at  hvert  Stykke  oplæses  af  et  andet  Medlem. 
Man  sørger  med  Omhyggelighed  for,  at  f.  Ex.  En,  der  har  en  Lyde  eller 
en  huslig  Ulykke  eller  har  begaaet  en  Synd,  ikke  kommer  til  at  oplæse 
et  Stykke,  som  kunde  minde  ham  om  Ulykken  eller  indeholde  en  Be- 
brejdelse til  ham.  Thora  staar  i  det  hellige  Skab,  Guds  Aand  antages  at 
throne  hos  den.  Ceremonierne  ved  Thoras  Udtagelse,  naar  den  skal  op- 
læses, ligne  i  Pomp  og  Etikette  dem,  der  bruges  ved  et  kristent  Hof. 
En  trækker  ærbødigt  bukkende  Forhænget  fra,  aabner  Skabet  og  frem- 
tager Thora  for  at  overlevere  den  til  Forsangeren;  hans  Hverv  kaldes 
Hautzoau  veharhnohso ;  naar  Thora  af  Forsangeren  er  lagt  paa  Bedepulten 
og  oplæst,  har  en  anden  det  Hverv  (Hagbo)  at  løfte  den  og  udstrække 

M.  Goldschmidt  i  Folkeudgave.  I  4 

„Det  var  for  at  styrke  vor  Forsoning,"  sagde  denne 
godmodig  og  rakte  Mausche  Nyborg  Haanden. 

„Jeg  skal  nok  huske  at  bede  for  Eder  Jaumkipur, " 
sagde  Mausche  Nyborgs  Kone;  „den  velsignede  Jaumki- 
pur! om  ni  Uger  have  vi  den.  —  Faster  Du  Jaumkipur?" 
spurgte  hun  Jacob,  da  hun  opdagede  ham  ved  Siden  af 
sig. 

„Ja!"  raabte  Jacob  stolt,  „jeg  faster  allerede  den  halve 
Dag,  og  jeg  faster  ogsaa  den  halve  Dag  Tischebeaf"1). 

„Du  er  jo  en  rar  Dreng!"  sagde  Madam  Nyborg  og  rakte 
Jacob  et  Stykke  Appelsin. 

Mellem  Faderen  og  en  af  de  Tilstedeværende  udspandt 
sig  nu  en  sagte  Samtale  om  Sønnens  gode  Anlæg,  og  der 
blev  en  Pavse  i  Selskabet. 

„Vistnok  gik  det  idag  meget  bekovaud2)  til,"  sagde  ende- 
lig Schaul  Bernburg;  „men  det  er  dog  ikke  Noget  imod 
Kjøbenhavn!  Hvad  gav  jeg  ikke  for  igjen  at  høre  en 
ordenlig  Durhno!3)  Das  Lef  thut  Anem  weih"*). 

den  imod  Menigheden  under  Udraabet:  „Thauros  Mausche  Emmes" 
(Mose  Lov  er  Sandhed!),  der  højt  gentages  af  Menigheden.  Nu  træder 
en  Tredie  til  for  at  sammenrulle  Thora  (Gelilo)  og  omvikle  den  med 
Mappo'en,  et  Stykke  Tøj,  der  ligner  et  Barns  Svøb,  og  derpaa  iføre  den 
Overbetrækket  af  Fjøjl  eller  Silke  med  tilhørende  Sølvsirater  (der  skænkes 
til  Kirken  af  fromme  Folk  ligesom  hos  de  Kristne  Alterklæder  eller  des- 
lige). Maftir,  den,  som  sidst  læser  af  Thoraen,  bringer  den  tilbage  til 
Laden ;  den,  som  tog  den  ud,  modtager  den  af  hans  Haand,  sætter  den 
ind  og  lukker  bukkende  Skabet.  Enhver,  som  rører  ved  Thora,  kysser 
den,  inden  han  giver  den  fra  sig,  ligeledes  det  Sted  paa  Fingeren,  der 
er  blevet  helliget  ved  Berørelsen.  —  Alle  disse  forskellige  Hverv  ere  Gud 
velbehagelige  Gerninger  (Mitzvaus)  og  kjøbes  ved  Avktion,  der  holdes 
paa  selve  Stedet;  men  man  kan  skænke  en  Anden  (være  ham  mecha- 
baut  med)  den  Mitzvo,  man  selv  har  kjøbt,  og  det  gør  man,  naar  den 
Anden  fejrer  en  huslig  Fest,  eller  naar  man  vil  vise  sit  Venskab,  Pengene, 
der  indkomme  ved  Auktionen,  tilfalde  Synagogen.  —  I  Kjøbenhavn,  hvor 
overhovedet  Alt,  siden  den  nye  Synagoges  Opførelse,  er  indrettet  med 
megen  Orden,  maaske  ogsaa  lidt  aristokratisk,  findes  ikke  længer  den 
demokratiske  Indretning  med  Avktioner;  man  kjøber  Dagen  i  Forvejen 
underhaanden  Mitzvaus  af  Kantoren.  De  kirkelig  Misfornøjede  have  let 
ved  at  trøste  sig;  thi  en  Samling  af  ti  Jøder  danner  en  Menighed  og 
Kirke,  paa  et  Tagkammer,  under  fri  Himmel,  tilsøs  eller  tillands,  overalt. 
x)  Den  10de  Dag  i  Maaneden  Af,  Aarsdagen  efter  Jerusalems  Øde- 
læggelse. Denne  Dag  er  en  Fastedag,  og  de  ni  foregaaende  Dage  spises 
ikke  Kød,  til  Erindring  om  Jerusalems  Trængsler.  2)  Med  Ære,  anstæn- 
dig. 8)  Paa  de  store  Festdage  fremstaa  alle  Meninghedens  Kaunim 
(Efterkommere  af  Ypperstepræstens  Slægt)  paa  den  ophøjede  Plads  foran 
Tabernaklet,  og  indhyllede  fra  Hoved  til  Fod  i  hvide  Thalleisim  udsige 
de  i  en  ejendommelig  Tone  og  med  mysteriøse  ensformige  Gestus  Vel- 
signelse over  Menigheden.  Man  tør  ikke  se  paa  dem,  medens  de  saaledes 
repræsentere  Guddommen.  Denne  Ceremoni  kaldes  at  durhne.  4)  Det 
gjor  ondt  i  Hjertet  af  Længsel. 


EN  JØDE  51 

„Hvorfor  blev  I  ikke  i  Kjøbenhavn?"  raabte  den  tykke 
Wulf  Mendel;  „altid  taler  I  om  den,  jeg  i  Eders  Sted  var 
bleven  der!" 

Schaul  Bernburg  havde  maattet  forlade  Kjøbenhavn  for- 
medelst en  ubehændig  Fallit;  han  bed  sig  i  Læben,  men 
tav  for  ikke  at  lade  sig  mærke  med,  at  han  havde  for- 
staaet  Hentydningen.  Men  de  Øvrige  forstode  den,  og  Sam- 
talen gik  paany  istaa. 

For  at  sige  Noget,  gik  Philip  Bendixen  til  Vinduet,  saa 
ud,  som  om  han  søgte  Nogen,  og  sagde:  „Gud  ved,  hvor- 
for vi  ikke  have  Æren  af  Simon  Nasches  Besøg  idag?" 

„Han  vidste  formodenlig,  at  han  vilde  træffe  mig  her," 
bemærkede  Wulf  Mendel  med  et  ondskabsfuldt  Smil. 

„Ere  I  blevne  Uvenner?"  spurgte  Philip. 

„Uvenner?  Den  Karl  stinker  af  Gavo1),  saa  man  ikke 
kan  komme  ham  nær.  Nu  skal  I  høre.  Forleden  Dag 
kommer  han  ind  til  mig  i  min  Butik,  og  da  der  ikke 
var  Noget  at  bestille,  sladrer  jeg  lidt  med  ham.  Han  taler, 
om  de  knappe  Tider,  om  det  Uheld  —  bei  ihm  bleib'  es! 
—  han  for  en  Tid  siden  havde,  da  Toldinspektøren  tog 
nogle  Varer  fra  ham,  og  beklager  sig  over,  at  han  ikke 
ved,  hvorledes  han  skal  betale  Vexlen,  han  har  udstedt 
for  Varerne.  —  Nu,  siger  jeg,  lad  Eders  Kone  ikke  gaa 
med  ligesaa  dyrt  Silketøj  i  Kjolen  som  min  Kone!  — 
Har  jeg  ikke  Ret?  Saadan  en  Lump  kommer  og  klager, 
at  han  knap  har  Brød  i  Huset,  og  naar  man  ser  hans 
Kone,  skulde  man  tro,  at  hun  var  gift  med  den  rigeste 
Mand  i  Byen.  Hvad  mener  I,  han  svarede  mig?  Han  spyt- 
tede ud  for  mig  og  raabte:  Eder  skal  det  ikke  gaa  godt 
indtil  Enden !  Tag  Jer  iagt,  at  Vorherre  ikke  straffer  Eders 
uskyldige  Børn  for  Eders  Hovmod!  Thi  Herren,  Israels 
Gud,  er  en  retfærdig  Gud,  der  straffer  Fædrenes  Brøde  .  .  . 
Mere  hørte  jeg  ikke;  jeg  løb  ind  for  at  undfly  hans  onde 
Ord,  og  han  løb  sin  Vej.  Ham  selv  ramme  Forbandelsen!" 

„Men  I  var  ogsaa  for  haard  imod  ham,  Wulf  Mendel," 
sagde  Philip  Bendixen  bebrejdende.  „Enhver  ser  dog  g  jerne 
sin  Kone  pyntet.  Siger  ikke  Abba  Hilkia:  Manden  skal 
give  sin  Kone  Pynt,  for  at  hun  kan  stræbe  at  behage 
ham,  og  at  han  ikke  skal  finde  Behag  i  andre  Kvinder." 

*)  Stolthed. 

4* 

„Hør,  Philip  Bendixen,"  raabte  Wulf  Mendel  med  blod- 
rødt Ansigt,  „jeg  taaler  ingen  Irettesættelse  af  Eder!  I  er 
endnu  ikke  Rof1).  Mener  I  maaske,  fordi  I  har  et  Par 
Skilling  mer  end  jeg,  at  I  kan  hovmode  Eder  over  mig? 
Herren  staar  de  Hoffærdige  imod  ..." 

Hans  Kone  holdt  ham  for  Munden,  for  at  han  ikke 
skulde  udsige  et  ulykkebringende  Ord;  men  den  for- 
bitrede Wulf  Mendel  rejste  sig  for  at  gaa. 

„Lad  ikke  den  kjære  Jaumtauv  blive  forstyrret  med 
Ufred!"  bad  Philip  Bendixen  og  tog  hans  Haand;  „jeg 
sagde  det  ikke  for  at  fornærme  Eder." 

Wulf  Mendel  lod  sig  forsone  og  tog  atter  Plads. 

„Der  gaar  den  gamle  Marthe,"  sagde  Isak  Bamberger 
og  pegede  ud  af  Vinduet  for  at  aflede  Selskabets  Tanker 
fra  den  foregaaende  pinlige  Scene. 

Næppe  havde  han  gjort  denne  Bevægelse,  før  en  sking- 
rende Stemme  lød  fra  Gaden:  „Ausgerottet  soll't  Ihr  wer- 
den!  Der  sidde  I  og  fraadse,  medens  en  gammel,  fattig 
Kone  som  jeg  ikke  engang  har  Raad  til  at  komme  en 
Kuggel  i  sin  Scholunt  til  Schabbas2).  Men  Herren  vil 
ikke  glemme  det!" 

Isak  Bamberger  svarede  godmodig,  idet  han  aabnede 
Vinduet : 

„Nu,  saa  kom  herind  og  vederkvæg  Eder  med  os.  Kom 
og  spis  et  Stykke  Butterkuchen,  der  er  gjemt  til  Eder 
fra  iaftes." 

„Butterkuchen  have  I  Fredag  Aften,  medens  et  andet 
Israels  Barn  darrer  ved  et  Stykke  Bersches  og  magert 
Kjød!"  raabte  den  Gamle  og  slog  Hænderne  sammen. 
„Men  jeg  vil  ikke  gaa  ind  i  Eders  Hus.  Jeg  kommer  dog 
kun  som  en  Tiggerske  til  den  rige  Mand,  og  I  er  ingen 
Boas.  Jemar  Schemecho!"8) 

Mismodig  over  det  uheldige  Udfald  af  hans  Bestræbelser 
for  at  tilvejebringe  en  muntrere  Stemning,  lukkede  Isak 
Vinduet;  men  for  at  gjøre  endnu  et  Forsøg  tvang  han  sig 

J)  Præst.  a)  Da  Jøderne  ikke  tor  koge  om  Sabbathen,  koges  om  Fre- 
dagen en  Suppe,  der  bevares  i  glodende  Aske  til  om  Løverdagen.  Den 
hedder  Scholunt  (ordret  oversat :  en  Ting,  der  har  staaet  Natten  over). 
En  Budding,  som  kommer  i  Suppen,  tillavet  af  Mel,  Sukker  og  Fedt, 
hedde  Kuggel.    a)  Dit  Navn  skal  blive  udryddet. 

til  at  smile  og  sagde  til  Selskabet:  „Jeg  er  ingen  Boas, 
siger  hun;  hun  er  da  heller  ingen  Naomi  (o:  Yndighed)." 

Man  lo,  og  en  af  de  tilstedeværende  Koner  tog  Ordet: 

„Hvem  vil  bryde  sig  om,  hvad  den  gamle  Marthe  siger! 
Om  man  klædte  sig  nøgen  af  for  at  give  hende,  vilde  hun 
forbande  En,  fordi  man  ikke  gav  hende  Skindet  med. 
Igaar  kom  hun  til  mig  for  at  faa  sin  sædvanlige  Rosch-ha- 
Hraudisch-Schank1).  Jeg  plejer  at  give  hende  6  Sk.;  men 
jeg  havde  netop  kun  4  Sk.  i  Smaapenge,  og  dem  gav  jeg 
hende.  Hvad  gjorde  hun?  Hun  kastede  Firskillingen  paa 
Gulvet  og  sagde:  Har  I  ikke  Raad  til  at  give  mig  6  Sk., 
saa  har  jeg  Raad  til  at  give  Jer  6  Sk.  Dermed  lagde  hun 
6  Sk.  paa  Bordet  og  gik  med  en  Forbandelse.  Ja,  hvad 
man  døjer  med  en  saadan  jødisk  Fattig!"  vedblev  den  Ta- 
lende; „giver  man  en  Goi  1  Sk.,  saa  ved  han  ikke  alle 
de  Velsignelser,  han  vil  tildele  En;  men  for  Jøden  er 
Almissen  en  Musz,  og  han  fastsætter  selv,  hvad  man  skal 
gixe  ham." 

„Jeg  i  Eders  Sted,  Memmele,  havde  gjort  med  Marthe, 
som  jeg  engang  gjorde  med  den  sorte  Ephraim  fra  As- 
sens," sagde  Isak  Bamberger;  „I  erindre,  at  han  her  gik 
og  samlede  ind,  da  det  havde  brændt  for  ham?  Han  kom 
ogsaa  til  mig,  og  jeg  vilde  give  ham  en  Specie.  Om  For- 
ladelse, Hr.  Bamberger,  sagde  han;  men  Eders  Svoger 
gav  mig  to  Specier.  Jeg  stak  Specien  i  Lommen  og  sva- 
rede: Om  Forladelse,  Hr.  Ephraim,  saa  har  min  Svoger 
givet  for  mig  med." 

„Vorherre  bevare  mig  fra  at  vove  Sligt  med  Marthe! 
raabte  Memmele  leende.  —  „Men  ved  I  vel,  Jette  Ben- 
dixen, at  I  kan  skatte  Eder  lykkelig  ved,  at  Marthe  ikke 
saa  den  dejlige  nye  Kjole,  I  har  paa  idag;  hun  vilde 
have  forbandet  Eder  hele  Natten"  —  tilføjede  hun  med 
et  skelende  Blik  paa  Jettes  Kjole. 

„Den  Kjole  er  ikke  ny;  det  er  en  gammel,  jeg  har  syet 
om  og  pyntet  op.  Man  hjælper  sig,  som  man  kan;" 

„Det  er  en   anden  Sag,"  sagde  Memmele  forsonet. 

„Siden  vi  tale  om  Marthe,"  tog  en  anden  Kone  til  Orde 
—  „have  I   hørt,  hvorledes  hun  forgangen  Dag  bar  sig 

x)  Rosch-ha-Hraudisch,  Maanedens  Hoved,  Begyndelse.  Almissen  gives 
helst  om  Fredagen. 


54  EN  JØDE 

ad  hos  Schaul  Esser?  Det  var  om  Fredagen,  Dagen  efter 
at  han  var  gaaet  fallit,  og  hun  indfandt  sig  for  at  faa  sin 
Schabbasschank.  Da  hun  vilde  banke  paa,  sagde  hendes 
Datter,  der  fulgte  med:  Moder,  er  det  ikke  bedre  at 
skænke  ham  hans  Gave  nu,  han  er  jo  gaaet  fallit.  Ej, 
hvad,  svarede  Marthe  ærgerlig,  wer  schenkt  mir  was?" 

„Det  ligner  hende!"  raabte  Memmele. 

„Jeg  ved  ikke,  hvad  de  Fattige  i  en  Kille1)  kunne  for- 
lange Mere  end  de  faa,"  bemærkede  Gidel,  en  lille  trivelig 
Matrone.  „Bliver  der  ikke  hver  Fredag  uddelt  Brød  og 
Kjød  til  dem,  og  Penge  faa  de  oven  i  Kjøbet?  Faa  de 
ikke  om  Peisach  deres  Matzaus2),  og  erindrer  man  dem 
ikke  Purim  med  Schlachmonaus  ?3)  Gaar  der  nogen  Jaum- 
tauv4),  uden  at  de  faa  deres  Del  af  Glæden?  Gjøre  vel  de 
Kristne  saa  Meget  for  deres  Fattige?" 

Nu  rejste  sig  den  gamle  Rabbi  Jocub  (o:  Jacob).  Det 
var  en  lille  graahaaret  Mand,  stille  og  fredsommelig  af 
Væsen.  Han  levede  af  en  lille  Rente  og  stod  i  stort  Ry 
for  Skriftlærdom,  hvorfor  han  fortrinsvis  tituleredes 
Rabbi.  Han  sagde: 

„Den  barmhjertige  Gud  ser  paa  Sindet,  ikke  paa  Gaven. 
Naar  Din  Broder  beder  om  Brød,  skal  Du  ikke  give  ham 
en  Sten;  men  et  ukjærligt  Sind  gjør  Brødet  til  Sten.  I 
give  den  gamle  Marthe  Almisse  og  ville,  at  hun  skal  takke. 
Erindre  I  den  Tid,  da  hun  var  rig?  Da  lød  hende  et 
kjærligt  Boruch  nabo5)  imøde,  naar  hun  aabnede  Døren, 
og  hun  sad  paa  Hæderspladsen.  Hun  erindrer  den  Tid, 
naar  hun  modtager  Almisse  for  den  samme  Dør.  Hun 
ser  ikke  paa  Gaven ;  men  hendes  Øre  og  Hjerte  sønderrives 
af  det  Boruch  habo,  hun  ikke  længer  hører.  Lader  os 
prise  den  almægtige  Gud,  som  uddeler  Prøvelser." 

„Sig  mig  engang,  Wulf  Mendel,"  begyndte  igjen  den 
utrættelige  Isak  Bamberger;  „hvorledes  gaar  det  med  Eders 
Proces?  Han  gjør  det  nok  surt  for  Eder  at  faa  Eders 
Penge,  denne  Kjøbmand  Jensen?" 

„Alle  mine  Plager  over  hans  Hoved!"  raabte  Wulf  Men- 
del. „Handlede  en  Jøde  saadan  mod  en  Goi,  saa  skulde 
vi   høre!    Det    er   nu   allerede    halvandet   Aar,    siden   jeg 


J)  Meniglied.    2)  Paaskekager.    8)  Gaver.    4)  Festdag.    *)  Velsignet  være 
Din  Indtræden. 

skulde  have  havt  mine  Penge  efter  hans  lovlige  For- 
skrivning, og  saalænge  han  har  trukket  det  ud  under 
Paaskud  af,  at  Varerne  ikke  vare  saa  meget  værd.  Tvang 
jeg  ham  til  at  kjøbe  mine  Varer?  Og  i  ethvert  Indlæg  i 
Retten  kalder  han  mig  Jøden  Mendel.  Men  bi  kun! 
Dommen  falder  snart,  og  om  jeg  saa  skal  sælge  hans  sidste 
Dyne,  vil  jeg  have  mine  Penge.  Hver  Gang  han  ser  mig, 
griner  det  Adsus  Ponim1)  mig  lige  ind  i  Øjnene.  Men 
bi  kun!" 

„Der  er  ingen  Tvivl  om,  at  I  har  Ret,  Wulf  Mendel," 
sagde  Isak;  „men  den  Jensen  gjør  en  forskrækkelig  Ri- 
senes i  Byen.  Han  hænger  hele  Dagen  paa  Gjæstgiver- 
gaarden  og  fortæller  til  Alle,  hvorledes  Jøden  Mendel  vil 
lægge  ham  og  hans  Børn  paa  Straa." 

„Um  Gottes  Willen!"  raabte  Flere  ængstelig;  „sørg  dog 
for,  at  der  ikke  bliver  Risenes;  hører  I,  Wulf  Mendel!" 

„Skal  jeg  forære  ham  mine  Penge  oven  i  Kjøbet?" 
skreg  Wulf  Mendel  forbitret;  „finder  jeg  mine  Bajis 
hrauro2)  paa  Gaden?  Tilbød  jeg  ikke  selv  for  at  faa  For- 
lig, at  jeg  vilde  nøjes  med,  hvad  tre  kristne  Kjøbmænd 
vilde  ansætte  Varerne  til?  Afslog  den  Kæltring  det  ikke? 
Men,  om  det  saa  skal  koste  mit  Liv,  skal  han  nu  betale 
mig  til  sidste  Hvid  og  Skilling.  Ja,  Jøden  Mendel  vil 
lægge  ham  og  hans  Børn  paa  Straa!"  tilføjede  Wulf  Men- 
del tænderskærende. 

Stemningen  var  nu  ikke  mere  til  at  gjenoprette.  De 
Fleste  havde  Tankerne  med  Bekymring  henvendt  paa  de 
Følger,  denne  Proces  kunde  have  for  alle  Jøderne  i 
Byen;  Wulf  Mendel  tyggede  paa  sin  Forbitrelse.  „Aus- 
gerottet  soll't  Ihr  werden!"  lød  igjen  den  tilbagevendende 
Marthes  skingrende  Stemme  udenfor  Vinduet,  og  med 
uhyggelige  Følelser  adskiltes  Selskabet  efter  tvungne  Kom- 
plimenter og  Ven  skab  sy  tringer. 


J)  Trodsigt  og  spottende  Ansigt.    2)  Varer. 

OTTENDE  KAPITEL. 
Jødefejden. 


Blandt  de  Breve,  Philip  Bendixen  en  Formiddag  modtog 
med  Posten,  var  der  et,  som  bragte  ham  til  at  slaa  Hæn- 
derne sammen  af  Skræk  og  Fortvivlelse.  Det  var  fra  hans 
Broder  i  Kjøbenhavn  og  lød  saaledes: 
Kjære  Broder! 

Naar  Du  modtager  dette  Brev,  har  formodenlig  Rygtet 
om  de  forfærdelige  Dage  her  allerede  naaet  Dig,  og  jeg 
skriver  Dig  til,  for  at  Du  kan  se,  at  vort  Liv  er  i  Behold, 
lovet  være  Herren!  Men  hvorledes  vil  det  gaa  fremdeles? 
—  saaledes  spørge  vi  ængstelige  hinanden,  og  Ingen  ved  et 
trøstende  Svar;  men  i  dødelig  Angst  se  vi  hver  Dag  Afte- 
nen imøde.  Kemech  ere  ganske  som  rasende,  de  slaa  Ru- 
derne ind  hos  alle  Jøder,  og  ve  den  Jøde,  der  vover  sig 
ud  imellem  dem !  Rabbi  Jehudo,  som  blev  slaaet  og  sparket 
af  dem,  da  han  kom  gaaende  til  sit  Hjem,  er  død,  og  flere 
andre  fromme  Jøder  ere  svært  mishandlede.  Min  Sviger- 
fader faldt  i  Hænderne  paa  to  Matroser,  som  truede  med 
at  slaa  ham  ihjel,  hvis  han  ikke  vilde  danse  for  dem. 
Hvad  skulde  den  gamle  Mand  gjøre?  Han  maatte  danse, 
hvorpaa  de  spyttede  ham  i  Øjnene  og  sagde:  Det  skal 
Du  have,  Jødesmaus,  fordi  Du  danser  saa  daarlig.  Men  de 
førte  ham  dog  uskadt  hjem.  Nu  ligger  han  dødssyg  af 
Skræk.  Det  er  kommet  hertil  fra  Hamborg  ligesom  en 
Pest,  der  drager  fra  det  ene  Land  over  i  det  andet.  Var 
det  blot  en  Pest,  de  havde  modtaget!  Om  Dagen  ere  de 
rolige  og  se  paa,  at  Vinduerne  sættes  ind.  Det  er  til  deres 
Morskab  om  Aftenen.  Vi  have  betænkt  at  undfly  fra  dette 
Gomorrho  og  søge  Tilflugt  hos  Dig;  men  Politimesteren, 
den  gamle  Haagen,  har  faaet  os  til  at  vente  nogle  Dage 
endnu.  Da  jeg  kom  op  til  ham  for  at  bede  om  Pas,  til- 
talte han  mig  paa  hans  Maade;  Du  erindrer  den  nok  fra 
tidligere  Tid,  da  han  kom  i  vor  Moders  Hus:  Er  Han 
bange,  Marcus?  Tror  Han  ikke,  vi  kunne  forsvare  Ham? 
Vent  Han  bare  et  Par  Dage,  indtil  Kongen  holder  Sol- 
daterne inde  og  overlader  Alt  til  mig  og  mine  brave 
Stokke!  Jeg  kjender  mine  Danske  bedre.  —  Herren  lægge 

sin  Kraft  i  Politiets  Stokke!  Men  sker  det  ikke  snart, 
saa  rejser  jeg  med  Kone  og  Børn  og  haaber,  at  Du  vil 
skænke  os  Ly,  indtil  Alt  igjen  kommer  i  Orden.  Hils  Din 
gode  Kone  og  Din  lille  Søn,  ligesom  Du  selv  hilses  kjærlig 
fra  os  Alle. 

Din  tro  Broder 

Marcus. 

Philip  Bendixen  ilede  i  navnløs  Hjerteve  over  til  sin 
Svoger  for  at  meddele  ham  den  skrækkelige  Tidende.  Der 
traf  han  flere  Jøder,  som  allerede  havde  faaet  lignende 
Breve,  hvori  Ulykken  tildels  skildredes  endnu  stærkere. 
Militæret  vægrede  sig  ved  at  tjene,  hed  det;  Borgervæb- 
ningen vilde  gjøre  fælles  Sag  med  Tumultuanterne;  Kon- 
gen stod  i  Begreb  med  at  opofre  Jøderne  for  at  redde  sin 
Krone;  alle  Jøderne  skulde  paa  een  Dag  ihjelslaas  over 
hele  Riget  o.  s.  v. 

En  forfærdelig  Frygt  for  den  truende  Ulykke  og  en 
inderlig  Medynk  med  de  Trosbrødre,  som  allerede  be- 
fandt sig  i  den,  greb  de  Tilstedeværende.  Mændene  græd 
som  Børn  og  slog  sig  for  Brystet  i  denne  Jammer,  hvor- 
imod de  intet  Raad  vidste.  „Lykkelige  ere  de,  som  hvile 
i  Gravene!"  saaledes  raabte  man;  „deres  Øje  har  lukket 
sig  i  Fred.  Vi  ere  som  i  Syndfloden,  Ulykken  drager  frem, 
og  intetsteds  er  der  et  Skjulested.  Ve,  ve,  ve  over  os! 
Herren  har  vendt  sit  Aasyn  fra  sit  Folk,  og  det  opfyldes, 
som  der  staar  skrevet:  Eders  Højtid  skal  forvandles  til 
Sorg,  Eders  Glæde  til  Graad!" 

„Hvad  hjælper  det  at  jamre?"  tog  Isak  Bamberger  Ordet; 
„vore  Brødre  staa  i  Guds  Haand,  og  vi  kunne  ikke  hjælpe 
dem.  Men  os  selv  kunne  vi  hjælpe,  naar  vi  holde  trofast 
sammen  og  ikke  tabe  Modet." 

„Hvorledes  det?"  spurgte  Alle  spændt. 

„Vi  ere  kun  faa,"  sagde  Isak  Bamberger  og  traadte  midt 
imellem  de  Forsamlede;  „men  vi  ere  nok  til  at  forsvare 
et  fast,  grundmuret  Sted.  Jeg  har  engang  set  en  Haand- 
fuld  Franskmænd  forsvare  sig  paa  en  Kirkegaard  imod 
et  helt  Regiment,  og  de  gave  si'g  ikke,  før  man  brugte 
Kanoner  imod  dem.  Kemech  her  have  ingen  Kanoner. 
Lader  os  Alle  samles  med  vore  Familier  og  forsvare  os 

til   sidste  Blodsdraabe.  Jeg   tilbyder  mit  Hus   dertil."  — 

—  „I  taler  godt  nok,  Isak  Bamberger,"  raabte  Wulf  Men- 
del;  „skulle  Alle  vi  Andre  forlade  Hus  og  Ejendom  for 
at  hjælpe  at  forsvare  Eders?  Og  hvo  siger,  at  vi  Alle 
blive  angrebne?  Maaske  nøjes  de  med  Enkelte  og  skaane 
de  Øvrige,  de  mest  fredsommelige.  Men  ere  vi  samlede  og 
blive  angrebne,  da  falde  vi  Alle." 

„Og  hvorledes  skulle  vi  forsvare  os?"  sagde  en  Anden; 
„vi  ere  ingen  Soldater,  ingen  Franskmænd.  Det  er  godt 
for  Folk,  der  ikke  have  lært  Andet.  Naar  jeg  skulde  staa 
og  forsvare  et  Hus,  og  de  kom  dragende  i  hylende  Skarer 

—  jeg  faldt  af  Angst  ud  af  Vinduet  til  dem.  Jeg  gjør  mig 
ikke  til  større  Helt,  end  jeg  er.  Caleb  var  en  Kriger,  men 
Aron  en  Fredens  Mand." 

„Fra  den  Tid  af,  da  Jerusalem  faldt,"  sagde  en  Tredje 
vemodig,  „har  det  været  Israels  Skjæbne  at  lide  værge- 
løs. Jeg  vil  gaa  hjem  og  vente,  hvad  den  kjære  Gud  vil 
bestemme  mig." 

Af  samme  Mening  vare  de  Øvrige,  og  nedslaaet  listede 
hver  til  Sit. 

Isak  Bamberger  fulgte  med  over  til  Philip  for  at  trøste 
og  opmuntre  hans  Kone. 

Imidlertid  var  Efterretningen  ogsaa  kommen  til  andre 
Indvaanere  i  Byen,  og  paa  forskjellige  Steder  var  man 
samlet  for  at  tale  derom. 

Amtsforvalteren  og  Toldinspektøren  vare  hos  Byfogden. 

„Jeg  har  faaet  Ordre  til  at  undertrykke  ethvert  muligt 
Forsøg  her  i  Fødselen,"  sagde  Byfogden;  „man  forlader 
sig  paa  min  Konduite,  Gud  ved,  hvad  jeg  skal  gjøre, 
hvis  det  virkelig  bryder  løs!  Jeg  har  to  Politibetjente,  af 
hvilke  den  ene  formedelst  Alder  og  Skrøbelighed  er  gaaet 
af  fra  Toldvæsenet;  den  anden  blev  ansat  som  Politibetjent, 
fordi  han  i  1807  blev  sat  ud  af  sin  Næringsvej  ved  at 
miste  sit  ene  Ben.  Det  er  min  hele  Styrke;  men  jeg  tæn- 
ker dog  nok,  her  skal  blive  nogenlunde  roligt.  Jeg  staar 
mig  godt  med  Borgerne,  og  et  Par  fornuftige  Ord,  anvendte 
i  rette  Tid,  kunne  udrette  Meget." 

„Dersom  Jøderne  kunde  faa  en  lille  Skræk  i  Blodet, 
saa  vi  for  Fremtiden  blive  fri  for  dem,  skulde  jeg  ikke 
have  Noget  derimod,"  sagde  Amtsforvalteren.  „Jeg  er  ikke 

intolerant;  men  jeg  tilstaar  ærlig,  at  jeg  ikke  kan  lide 
Moses  Folk.  Denne  Modbydelighed  mod  Jøderne  maa 
ogsaa  have  en  dybere  Grund;  den  ligger  os  Alle  i  Blodet." 

„Den  ligger  snarere  i  Opdragelsen,"  bemærkede  Told- 
inspektøren, en  venlig,  graahaaret  Mand,  nær  Oldingsalde- 
ren;  „de  opdrages  for  sig,  vi  for  os,  og  vi  indsuge  For- 
domme mod  hinanden  fra  Barndommen  af." 

„Men  det  er  dog  et  pengegrisk,  schofelt  Folk,"  tog  atter 
Amtsforvalteren  til  Orde;  „og  selv  de  Bedre  iblandt  dem, 
som  nu  her  i  Byen  Isak  Bamberger  og  hans  Svoger  Philip 
Bendixen,  have  dog  noget  Ubehageligt,  et  vist,  jeg  ved 
ikke  hvad,  ved  sig.  Man  føler  sig  ligesom  i  en  anden  At- 
mosfære hos  dem  ....  det  er  maaske  Hvideløgs-Atmo- 
sfæren," tilføjede  han  med  en  kort  Latter. 

„Bamberger  og  Bendixen  ere  to  flinke  og  brave  Mænd," 
sagde  Toldinspektøren,  „og  det  skulde  gjøre  mig  hjertelig 
ondt,  om  der  skete  dem  mindste  Overlast.  Og  har  De 
set  den  dejlige,  opvakte  Dreng,  Bendixen  har?  Naar  jeg 
ser  den  Dreng,  gjør  det  mig  ordenlig  ondt,  at  han  er  en 
Jøde." 

„Ser  De!"  raabte  Amtsforvalteren;  „De  har  dog  samme 
Følelse  som  jeg.  Naar  De  finder  noget  Godt  hos  Jøderne, 
synes  det  Dem,  at  det  ikke  passer  iblandt  dem." 

„De  misforstaar  mig,  og  jeg  udtaler  mig  maaske  heller 
ikke  tydelig  nok,"  sagde  Toldinspektøren,  idet  han  smi- 
lende rystede  paa  Hovedet. 

„Jeg  vil  gaa  ud;  jeg  vil  gaa  omkring  til  Jøderne  og  sætte 
Mod  i  dem,"  raabte  Byfogden;  „det  vil  ogsaa  gjøre  et 
godt  Indtryk  paa  Borgerne,  naar  de  se,  at  jeg  gaar  til 
Jøderne." 

Byfogden  tog  sin  Kasket  og  sin  lille  Spanskrørsstok,  og 
de  tre  Embedsmænd  vandrede  ned  ad  Gaden. 

Paa  Gjæstgivergaarden  var  en  anden  Forsamling  beskæf- 
tiget med  samme  Gjenstand.  Stuen  var  næsten  fuld,  og 
imellem  Larmen  af  Billardkugler  og  sammenstødende 
Snapseglas  trængte  de  Talendes  ivrige  Stemmer.  Den  tykke 
Brændevinsbrænder  Larsen  sad  med  Ryggen  mod  det 
aabne  Vindue  og  førte  Ordet.  „Ja!"  raabte  han  og  løftede 
den  højre  Haand  med  den  store  Merskumspibe;  „Kjøben- 
havnerne  ere  raske  Folk.  De  snakke  ikke,  men  slaa  til." 

„Kongen  skal  være  slemt  i  Knibe,"  bemærkede  Barberen 
med  en  vigtig  og  hemmelighedsfuld  Mine;  „de  have  sendt 
ham  Bud,  at,  naar  han  vilde  lade  dem  handle  med  Jø- 
derne, som  de  have  Lyst,  kunde  han  sidde  ganske  rolig. 
Hvis  ikke  .  .  ." 

„Maa  han  ulejlige  sig  med  at  lade  dem  prygle  fra  hin- 
anden," afbrød  den  unge  Dr.  Flor  Fortælleren. 

„De  er  altid  saa  spøgefuld,  Hr.  Doktor,"  sagde  Barbe- 
ren med  undertrykt  Ærgrelse;  „Kjøbenhavnerne  er  s'gu 
ikke  at  spøge  med." 

„Nej,  Kjøbenhavnerne  er  raske  Folk!"  raabte  Brænde- 
vinsbrænderen; „Hurra  for  Kjøbenhavnerne!" 

„Hurra  for  Kjøbenhavnerne!"  lød  det  i  Kor. 

„Jeg  gad  se  de  Ansigter,  Jøderne  skære,  naar  de  ligge 
paa  Knæ  og  faa  Prygl  og  bede:  Abraham,  Isak  og  Jacob 
staa  mig  bi!  og  Abraham,  Isak  og  Jacob  lade  dem  ligge," 
raabte  den  unge  Kjøbmand  Petersen  og  lo. 

„Det  Syn  var  da  ikke  saa  vanskeligt  at  faa  at  se,"  sagde 
Slagtermester  Carstens  med   et  betydende  Blik. 

„Hvad  Synd  skulde  det  vel  være  at  slaa  en  Jøde  ihjel!" 
raabte  den  skæve  Klokker  Green,  „det  var  dog  Jøderne, 
der  slog  Kristus  ihjel." 

„Og  nu  suge  de  os  Kristne  ud  til  Marv  og  Ben!"  skreg 
en  Anden. 

„Og  saadant  noget  Pak  holder  sig  for  godt  til  at  spise 
med  andre  kristne  Mennesker,"  sagde  Slagteren;  „jeg  kan 
slagte  alle  Mennesker  tilpas  undtagen  Jøderne.  Der  er  en 
Læsen  og  en  Vasken,  naar  en  Stud  skal  have  den  Ære  at 
ædes  af  dem.  Hvad  bilder  det  Rak  sig  ind?" 

Gjæstgiveren  skreg:  „Der  ligge  de  og  ruge  over  deres 
Penge,  som  de  snyde  os  kristne  Mennesker  for.  Jeg  skæn- 
ker for  de  første  Mænd  i  Byen;  men  aldrig  har  en  Jøde 
undt  mig  saa  megen  Søgning  som  en  Snaps.  Til  Helvede 
med  det  Skab;  hvad  er  det  til?" 

„Det  er  ikke  mer  end  otte  Dage  siden,  da  trak  den 
tykke  Wulf  Mendel  mig  endnu  2  Rbd.  af  for  det  Ar- 
bejde, jeg  havde  i  hans  Gaard,"  fortalte  Tømmermester 
Hansen;  „der  er  ikke  det  tørre  Brød  at  fortjene  hos  den 
Slags  Folk." 

„Wulf  Mendel,  det  var  ogsaa  ham,  der  bragte  Jensen  i 
Fattighuset,"  sagde  En. 

„Ja,  det  er  en  rigtig  Kæltring!"  raabte  en  Anden. 

„De  er  Alle  lige  gode!"  skreg  en  Tredje. 

„Man  burde  føre  dem  til  Grænsen  og  give  dem  et  Spark!" 

„Man  burde  slaa  dem  ihjel  som  gale  Hunde!" 

Man  kom  dog  ikke  længere  end  til,  hvad  „man"  burde 
gjøre,  og  da  det  lakkede  ad  Middag,  gik  den  Ene  efter 
den  Anden  hjem. 

Men  oppe  i  Fattighuset  løb  den  forhenværende  Kjøb- 
mand  Jensen  omkring.  Der  havde  han  nu  været  to  Aar 
siden  det  uheldige  Udfald  af  Processen  med  Wulf  Mendel. 
Han  var  bleven  forfærdelig  mager,  og  man  kunde  se,  at 
en  ødelæggende  Svindsot  tærede  paa  hans  Livskræfter. 
Men  hans  ellers  matte  blaa  Øjne  luede  med  en  uhyggelig 
Ild,  og  paa  de  blege,  indfaldne  Kinder  kom  og  svandt  smaa. 
røde  Pletter. 

Det  var,  som  om  et  dæmpet  Vanvid  havde  betaget  ham 
ved  Synet  af,  at  den  hidtil  for  uopnaaelig  ansete  Hævn 
var  saa  nær.  Han  løb  om  med  sære  Fagter  som  de  Mænd, 
man  undertiden  ser  i  Drømme,  og  som  synes  den  Drøm- 
mende at  meddele  deres  Ord  ved  Berørelse  mere  end 
ved  Tale.  Fra  sin  Arbejdsplads  foer  han  snart  til  den  Ene, 
snart  til  den  Anden,  stødte  ham  paa  Ærmet  og  hviskede: 
„Kongen  har  befalet,  at  alle  Jøder  skal  slaaes  ihjel  imor- 
gen.  —  Hæ,  Du!  Imorgen  plyndre  vi  de  rige  Jøder  og 
slaa  dem  ihjel.  —  Har  Du  set  Kongens  Befaling?  Imorgen 
betaler  jeg  Wulf  Mendel.  —  Vi  kalde  Bønderne  herind; 
de  skulle  hjælpe  os  at  plyndre  og  slaa  ihjel." 

Hans  Stemning  syntes  ligesom  magnetisk  at  meddele  sig 
til  de  Andre  og  voxe  i  Energi  under  den  Tilbageholden- 
hed, Opsynsmandens  Nærværelse  paalagde  dem.  Da  Ar- 
bejdstiden var  tilende,  fulgte  de  ham  ned  paa  Gaden,  hen 
til  Torvet,  hvor  Bønderne  holdt.  Der  løb  han  atter  om: 
•„Har  Du  hørt  Kongens  Befaling,  at  alle  Jøder  skulle  slaaes 
ihjel?  Kom  imorgen  med  Plejl  og  Høtyv,  saa  slaa  vi  Jø- 
derne ihjel  og  tage  deres  Penge."  —  „Næ,  er  det  virke- 
lig?" sagde  Bønderne;  „ja,  vi  har  nok  hele  Dagen  hørt 
mumle  derom.  Ja,  naar  Kongen  befaler  det,  saa  lyde  vi." 
—  „Ja,  kom  imorgen  og  gjør  Jert  Indkjøb  ligesom  sæd- 
vanlig; imorgen  Aften,  naar  det  bliver  mørkt,  slaa  vi  Jø- 
derne ihjel." 

„Hvem  er  den  Karl?"  spurgte  nogle  af  Bønderne.  — 
„Det  er  ham,  Jensen,  der  før  var  Kjøbmand,"  svarede 
andre;  „det  er  en  klog  Karl;  han  maa  nok  vide  det.  — 
I  Kjøbenhavn  er  de  slaaede  ihjel;  imorgen  saa  skulle  vi, 
og  vi  tage  deres  Penge!"  Saaledes  fortsatte  han  sine  Op- 
muntringer, indtil  Bønderne  vare  kjørte. 

Fra  Torvet  ilede  han  hjemad,  og  hvor  der  boede  en 
Jøde,  der  standsede  han  og  raabte:  Bi  til  imorgen!  og 
hele  Skaren  istemmede  det  hæse  Skrig:  Bi  til  imorgen! 

Om  Aftenen  sad  han  ene  med  sin  Kone  i  det  usle  lille 
Kammer.  „Imorgen,"  sagde  han;  „saa  faar  jeg  da  betalt 
Wulf  Mendel.  Jeg  vidste  nok,  at  Gud  ikke  kunde  lade  mig 
dø  forinden,  om  han  saa  skulde  gjøre  et  Mirakel." 

„I  Jesu  Navn!"  sagde  hans  Kone;  „han  lagde  dog  vore 
to  Smaa  i  Graven.  De  smaa  Stakler  døde  af  Nød  og 
Elendighed,"  tilføjede  hun  og  græd. 

„Imorgen!"  tog  han  atter  Ordet.  „Og  saa  vil  jeg  gjerne 
dø.  Jeg  ved,  Du  følger  snart  efter  mig  —  ikke  sandt,  Moer?" 

Konen  græd  stille. 

Han  vedblev:  „Det  var  tre  Aar  efter  at  vi  vare  blevne 
gifte.  Saa  førte  jeg  Dig  i  Fattighuset." 

Konen  hulkede. 

„Og  nu  har  jeg  i  to  Aar,  Dag  ud  og  Dag  ind,  set  Dig 
gaa  i  denne  grove  Dragt,  medens  hans  Kone  har  gaaet  i 
Fløjl  og  Silke.  Men  imorgen  gjøre  vi  Afregning,  Wulf 
Mendel!" 

„Men  han  tilbød  dog  Forlig,"  sagde  Konen,  dreven  af 
den  Retfærdighedsfølelse,  som  Kvinderne  saa  ofte  have  i 
højere  Grad  end  Mændene. 

„Vidste  han  ikke  godt,  at  jeg  ikke  kunde  betale? 
Kunde  jeg  gjøre  for  alle  de  Uheld,  der  ramte  mig?  Og 
hvad  var  de  Par  hundrede  Daler  for  den  rige  Mand? 
For  mig  var  de  Alt !  De  have  kostet  mig  Helbred  og  Lykke 
og  mine  to  Børn!  Det  var  dyre  Penge,  Wulf  Mendel!  Men 
imorgen  gjøre  vi  Afregning." 

„Lad  os  synge  en  Psalme,  Mo'er!"  sagde  han  efter  en 
Pavse;  „det  er  en  lang  Tid,  siden  vi,  have  sunget  sammen." 

Han  tog  Psalmebogen,  aabnede  den,  og  istemte  den  første 
Psalme,  hans  Øje  traf,  og  nu  hørte  man  udenfor  de  to 
Ægtefæller  synge: 

„Jeg  ved,  til  Graven  gaar  min  Vej, 

Og  jeg  skal  heden  fare; 

Men  naar?  o  Gud!  det  har  Du  ej 

Mig  villet  aabenbare. 

Det  ene  er  bekjendt  for  Dig, 

Du  i  Din  Verden  satte  mig, 

Du  talte  mine  Dage." 

Tonerne  døde  hen,  og  der  blev  stille  i  den  store,  uhyg- 
gelige Bygning. 


Tidlig  den  næste  Morgen  kom  Isak  Bamberger  over  til 
Philip  Bendixen. 

„Philip  Bendixen!"  sagde  han  alvorlig;  „vi  have  nu  i 
mange  Aar  holdt  med  hinanden  som  Brødre.  Vil  Du  som 
jeg,  saa  holde  vi  sammen  til  det  Sidste." 

Philip  trykkede  tavs  hans  Haand. 

Isak  vedblev:  „Byfogden  har  paalagt  os  at  holde  vore 
Butiker  aabne  hele  Dagen  og  lade,  som  om  Ingenting  var 
i  Vejen.  Det  vil  jeg  gjøre.  Men  saasnart  det  begynder  at 
skumre,  lukker  jeg  og  kommer  med  mine  bedste  Sager 
over  til  Dig.  Du  har  Mere  at  forsvare  end  jeg,  Broder! 
Du  har  en  Søn." 

„Min  Søn!  mit  stakkels  Barn!"  sagde  Philip,  og  Taarerne 
traadte  ham  i  Øjnene. 

„Vi  ville  forsvare  ham!"  raabte  Isak  med  kraftig  Stemme. 
„Saalænge  jeg  kan  svinge  en  Øxe,  kommer  Ingen  ham 
nær." 

„Mit  stakkels  Barn!"  jamrede  Philip. 

„Vær  Mand,  Philip!"  raabte  Isak  og  greb  Philip  i  Ar- 
men; „det  hjælper  ikke  at  klynke.  Forsvar  Din  Søn,  græd 
ikke  for  ham." 

„0,  Isak!"  stønnede  Philip;  „Du  ved  ikke,  hvad  det 
er  at  forsvare  et  Barn.  Kan  ikke  hvert  Slag,  der  føres 
mod  Angriberne,  falde  fordoblet  paa  Barnets  Hoved?" 

Isak  strøg  sig  med  Bagen  af  Haanden  over  Øjnene  og 
gik  til  sit  Hjem. 

Aldrig  have  Sælgere  været  mere  uvillige  til  at  sælge  og 
Kjøbere  mere  ivrige  efter  at  kjøbe  end  den  Dag.  Jøderne 
troede  at  kunne  forjage  Bønderne  af  deres  Butiker  ved 
at  opskrue  Priserne  i  det  Umaadelige;  men  Bønderne 
betalte,  hvad  de  forlangte,  og  saa  Pengene  glide  ned  i 
Skuffen  med  et  Udtryk,  der  syntes  at  sige:  Vi  skal  nok 
hitte  Jer  igjen  i  Aften. 

Over  hele  Byen  svirede  Bønderne  og  vare  særdeles 
lystige;  men  Intet  tydede  paa  den  Katastrofe,  der  var 
forberedt  til  om  Aftenen  —  et  Særsyn,  som  næppe  finder 
sin  Lige  blandt  et  andet  Folkefærd  end  den  sindige  danske 
Bonde.  Bønderne  troede  at  have  Jøderne  ganske  sikkert 
og  legede  nu  med  dem,  som  Katten  leger  med  Musen. 
Jøderne  havde  gjerne  været  Mus  —  blot  for  at  kunne 
krybe  i  et  Musehul. 

Da  det  begyndte  at  mørkne,  lukkede  alle  Jøderne  deres 
Butiker,  og  Bønderne  samlede  sig  paa  Torvet.  Lemmerne 
fra  Fattighuset,  Svende  og  Læredrenge  og  enkelte  Bor- 
gere sluttede  sig  til  dem,  og  nu  gik  det  i  ordenligt  Tog  uden 
Larm  mod  Wulf  Mendels  Hus. 

I  Førstningen  studsede  Skaren  ved  den  dybe  Stilhed, 
som  herskede;  men  da  de  intetsteds  saa  Tegn  til  Mod- 
stand, bleve  Dørene  snart  sprængte,  og  man  trængte  ind  i 
Butiken.  I  et  Nu  vare  Hylder  og  Skuffer  tømte  i  de  med- 
bragte Sække,  og  den  utrættelige  Jensen  førte  Angriberne 
ind  i  Værelserne.  Da  man  havde  sprængt  Døren  til  det 
inderste  Kammer,  saa  man  Wulf  Mendel  staa  foran  sin 
Kone  og  sin  voxne  Datter  og  sin  Pengekiste.  Kvinderne 
vare  ligblege  og  kunde  næppe  holde  sig  oprejste.  Wulf 
Mendel  bævede;  men  hans  Angst  var  blandet  med  et  kon- 
vulsivisk  Raseri  ved  at  se  Faren,  der  truede  hans  Penge- 
kiste. Men  der  foregik  næppe  saa  lang  Tid,  som  her  er, 
brugt  til  at  beskrive  hans  Tilstand:  De  to  Fjender  stode 
ligefor  hinanden.  t 

Uden  at  give  Lyd  styrtede  de  mod  hinanden.  Wulf  Men- 
dels kraftfulde  Haand  ramte  hans  Fjendes  syge  Bryst,  og 
et  vældigt  Slag  af  dennes  Knippel  faldt  paa  Wulf  Mendels 
Hoved.  De  to  Fjender  faldt  broderlig  ved  hinandens  Side. 

Denne  Scene  greb  uvilkaarlig  Bønderne,  som  ethvert 
energisk   Udbrud    af   menneskelig   Lidenskab   griber   Ge- 

mytterne;  man  ser  en  Vulkan  aabnes,  hvis  Mulighed  Alle 
bære  i  sig.  Nogle  gave  sig  ifærd  med  Jensen,  Andre  bare 
Wulf  Mendel  tilligemed  de  besvimede  Fruentimmer  ud  af 
Huset  og  overgave  dem  til  den  nærved  boende  Simon 
Nasche,  hvis  Dør  man  opbrød.  Som  om  hans  Hus  var 
blevet  helliget  ved  deres  Offers  Nærværelse,  droge  de 
videre  uden  at  tilføje  det  nogen  Men. 

Den  nærmest  boende  Jøde  var  Philip  Bendixen,  og  imod 
hans  Hus  gik  nu  Toget.  Dørene  bleve  opbrudte,  og  Fa- 
milien veg  langsomt  fra  Værelse  til  Værelse  for  tilsidst  at 
søge  Skjul  i  Kælderen,  hvor  deres  bedste  Gods  var  bragt 
i  Forvejen.  De  Stormende  kunde  høre  Kælderdøren  blive 
hurtig  slaaet  i,  men  betænkte  sig  lidt  paa  at  følge  efter 
gjennem  den  bugtede,  underjordiske  Gang. 

„Jeg  ved  Vejen!"  raabte  en  Bondekarl,  der  stillede  sig 
i  Spidsen;  „jeg  har  tjent  her  i  Huset." 

Man  rykkede  frem,  men  standsede  atter  ved  en  Krum- 
ning. 

„Følg  kun  mig!"  raabte  Bondekarlen,  og  ilede  foran  de 
Andre. 

Da  saas  et  svagt  Blink,  et  kort,  dæmpet  Hyl  hørtes,  og 
Bondekarlen  sprang  tilbage  med  et  højt  Skrig. 

„Hvad  er  der?"  raabte  Flere. 

„Det  er  Jødernes  Gud,  der  sidder  der!"  raabte  Karlen, 
næsten  vanvittig  af  Angst  og  Smerte;  „saa  I  ikke  den  lille 
Sorte?  Der  er  han  igjen!" 

Greben  af  en  panisk  Skræk  styrtede  han  tilbage  og  Alle 
med  ham  ud  af  Gangen. 

Oppe  i  Værelserne  stødte  de  paa  Byfogden.  Han  var 
iført  sin  røde  Kjole,  væbnet  med  Stok  og  Skilt  og  fulgt 
af  sine  to  Politibetjente,  der  i  det  Mindste  kunde  fungere 
som  Statister.  „Hvad  have  I  her  at  bestille?"  tilraabte 
han  barsk  de  Indtrængende. 

Ingen  svarede. 

„Og  hvad  fejler  Dig?"  spurgte  han,  idet  han  saa  den 
blødende  Karl  vakle  frem.  „Du  er  falden  paa  Dine  Gjer- 
ninger.  I  Kongens  Navn   arresterer  jeg  Dig!" 

Han  lagde  Haanden  paa  Karlen,  der  af  Blodtab  og  Angst 
sank  sammen. 

M.  Goldschmidt  i  Folkeudgave.  I  5 

Ordene:  I  Kongens  Navn!  virkede  paa  Bønderne  som 
en  Torden. 

„I  Kongens  Navn!"  sagde  atter  Byfogden  strengt;  „jeg 
befaler  Jer  at  drage  Hver  til  Sit;  den,  jeg  træffer  igjen, 
bliver  straffet  som  Oprører  og  Majestætsforbryder.  Forstaa 
I  mig?" 

Bønderne  listede  stille  bort  fra  de  fyldte  Sække. 

Imidlertid  havde  Familien  i  aandeløs  Angst  lyttet  til 
det  buldrende  Tog  og  med  stille  Bøn  takket  Gud,  da  det 
uventet  fjernede  sig. 

„Jacob!  Hvor  er  Du?"  sagde  endelig  den  ængstelige 
Moder  og  ledte  med  Haanden  efter  ham. 

„Hvor  er  Du,  Jaoob?"  raabte  hun  højere,  da  hun  ikke 
fandt  ham.  „Hvor  er  min  Dreng?  Lod  jeg  ham  ikke  gaa 
foran  mig  ind  i  Kælderen?  Hvor  er  han?  Hvor  er  Du, 
min  Søn,  min  Jacob!"  raabte  hun  i  Moderangst. 

„Han  er  vel  krøben  i  en  Krog,"  sagde  Onklen;  „maaske 
er  han  besvimet  af  Angst.  Jeg  husker  nok,  han  blev  født 
i  Angst  for  Krig  og  Ufred." 

Man  søgte  i   alle  Kroge;  men  han  var  der  ikke. 

„Schema  Jisroeil!  De  have  fundet  ham  og  ført  ham 
med!"  raabte  Moderen  i  navnløs  Fortvivlelse.  „De  dræbe 
mit  Barn!  Derfor  ere  de  saa  stille." 

„Saa  ud,  Isak,  og  hold  Dit  Løfte!"  skreg  Philip  Ben- 
dixen, rev  Kælderdøren  op  og  sprang  ud  med  en  Øxe  i 
Haanden. 

„Fader!"  lød  det  sagte,  da  han  var  kommen  ét  Par 
Skridt  frem. 

„Jacob!  Gud  i  Himlen!  Er  det  Dig!"  raabte  Faderen 
og  lod  Øxen  falde. 

Der  sad  Drengen  paa  en  Sten,  og  i  Haanden  holdt  han 
sin  Dolk.  Den  var  blodig  lige  op  til  Skæftet.  Den  svage 
Lysning,  der  faldt  i  Gangen,  viste  Faderen  og  Onklen 
Drengens  blege  Ansigt  og  det  blodige  Vaaben.  Med  et 
Blik  gjættede  man,  hvad  der  var  foregaaet. 

Med  en  forunderlig  Følelse  af  Frygt  og  Beundring 
bøjede  Faderen  sig  over  sit  Barn,  der  besvimede  i  hans 
Arme. 

Onklen  sagde:  „Nu  er  der  Blod  mellem  ham  og  de 
Kristne." 

Byfogden  kom  for  at  opsøge  Familien  og  førte  den  i 
Triumf  tilbage  i  Værelserne.  Han  tog  det  besvimede  Barn 
fra  Faderen  og  bragte  det  omhyggelig  til  Leje,  medens  han 
skændte  paa  Pigerne,  fordi  de  ikke  hurtig  nok  bredte 
Dynerne  paa  Sofaen.  Derpaa  tog  han  Isak  Bamberger  til 
Side  og  hviskede  til  ham  med  et  betydende  Blik:  „En 
Bondekarl  er  bleven  stukken  med  en  Kniv  dernede.  Mig 
er  det  ligegyldigt,  hvem  der  har  gjort  det;  han  faldt  paa 
sine  Gjerninger.  Dem  er  det  naturligvis  ikke,  Hr.  Bam- 
berger." 

Isak  fandt  det  bedre  ved  sin  Tavshed  at  bestyrke  By- 
fogden  i  hans  Tro,  end  ved  Benægtelse  mulig  foranledige 
en  Undersøgelse. 

Byfogden  vendte  sig  nu  til  de  Øvrige:  „Og  luk  De  nu 
imorgen  Deres  Butiker  op  som  sædvanlig.  Jeg  svarer  Dem 
for,  at  Ingen  vil  kny  ad  Dem.  Vær  nu  ikke  mere  bange, 
Mad.  Bamberger,  og  De  heller  ikke,  lille  Mad.  Bendixen. 
God  Bedring  til  den  Lille.  Godnat."  —  Han  gav  Mændene 
Haanden  og  gik. 

Men  de  Andres  Tanker  vare  ganske  andetsteds,  end 
Byfogden  troede.  Man  var  tavs;  men  Alle  følte,  at  man 
ikke  kunde  skilles  ad  endnu.  Der  var  Noget  imellem 
dem,  som  man  skyede  at  omtale,  og  dog  vidste  den  Ene, 
at  den  Andens  Tanker  vare  beskæftigede  dermed.  Der  var 
en  Hemmelighed,  ikke  for  Verden,  men  for  dem  Alle 
indbyrdes;  man  frygtede  at  løfte  Sløret  ligesom  for  ikke 
at  faa  Mere  at  se.  Det  var  for  dem,  som  om  det  Hemmelige 
vilde  vise  sig,  naar  det  omtaltes,  men  ved  Tavsheden 
vilde  forblive  i  Dybet. 

Da  Barnet  slog  Øjnene  op,  spurgte  Moderen,  om  det  ikke 
vilde  spise.  Drengen  bejaede  det  og  greb  den  indbragte 
Mad  med  Begærlighed  og  syntes  at  spise  ivrig.  De  Andre 
saa  paa  hinanden  med  lettet  Hjerte,  og  noget  efter  gik 
man  til  Hvile. 

NIENDE  KAPITEL. 


Efter  en  Storm  paa  Havet  lægge  Bølgerne  sig  ikke  strax. 
Der  hengik  lang  Tid,  inden  Gemytterne  vendte  tilbage  i 
den  vante  Stilhed  og  Ro,  i  det  Mindste  vaktes  hos  Jøderne 
ved  Synet  af  ethvert  Kris  ten-An  sigt  Erindringen  om  det 
Had,  hvorfor  de  vare  Gjenstand,  og  den  Forfærdelse,  det 
nylig  havde  bragt  over  dem.  De  mere  dannede  Kristne, 
der  med  Ord  eller  Gjerning  havde  deltaget  i  Jøde-Forføl- 
gelsen, skammede  sig  hemmelig,  naar  de  saa  en  Jøde,  og 
ærgrede  sig  bagefter  over,  at  de  havde  nødig  at  skamme 
sig  for  en  Jøde.  De  simplere  Borgere  derimod  og  over- 
hovedet de,  der  skyldte  Jøderne  Penge,  kom  strax  efter 
Fejden  til  dem  med  meget  venlige  Ansigter,  og  Enhver, 
forsikrede  med  den  trohjertigste  Mine,  at  han  ikke  havde 
havt  nogen  Del  i  Forfølgelsen. 

Der  findes  i  Verden  langt  mindre  Forstillelse,  end  der 
læses  i  Romanerne,  men  langt  mere,  end  der  tros  i  det 
daglige  Liv.  Hine  Ansigter,  paa  hvilke  Jevnheden  eller 
Dumheden  synes  at  have  sat  sit  Stempel,  kunne  særdeles 
godt  skjule  en  eller  anden  snild  Tanke,  der  har  listet 
sig  derind  —  hvor  ligegyldigt  kan  det  ikke  se  ud,  naar 
det  er  klogest  ikke  at  vise  Deltagelse,  hvor  venligt  kan 
det  ikke  smile  til  en  Uven,  der  er  for  stærk,  eller  som 
man  trænger  til!  Og  overhovedet:  hvor  megen  Komedie 
spille  vi  ikke  Alle  med  hinanden,  næsten  uden  at  mærke 
det,  uden  at  spore  Anstrengelse  derved?  Naar  ere  to  Men- 
nesker fuldkommen  oprigtige,  selv  naar  de  sætte  sig  til 
at  tale  ret  aabenhjertig  med  hinanden?  Hvor  mange  Fa- 
milier gives  der  vel,  hvori  der  ikke  skjules  en  eller  anden 
lille  Hemmelighed,  undertiden  endog  en  stor?  Naar  I 
sidde  samlede  om  Bordet,  tilsyneladende  blot  beskæftigede 
med  hinanden,  med  den  lille  Verden  indenfor  Eders  fire 
Vægge,  og  Enhver  da  pludselig  skulde  fortælle,  hvad  hans 
eller  hendes  Tanker  vare,  eller  hvor  de  i  tidligere  Tid 
havde  været  —  naar  Konen  skulde  tale  til  sin  Mand, 
Manden  til  sin  Kone,  Datteren  til  sin  Moder,  Brudgom- 
men til  sin  Forlovede,  og  Forsigtigheden  ikke  stod  paa 
Vagt  ved  Hjertets  Sluser  —  ak,  det  var  for  meget  forlangt, 
det  var  at  se  den  hvide  Hud  bortdraget  fra  Muskler  og 

Fibrer,  det  var  at  se  Hjertet  banke  inde  i  Brystet  —  lad 
der  være  lukket! 

Der  hengaar  nu  atter  et  Aars  Tid  i  den  vante  StiLhed, 
og  vor  Opmærksomhed  henledes  først  paa  Jacob,  da 
han  en  Løverdag  Morgen  i  Sommeren  182-  vandrer  ved 
sin  Faders  Haand  ned  ad  Gaden  til  det  Hus,  hvor  Syna- 
gogen befandt  sig.  Begge  vare  festlig  klædte,  Jacob  for 
første  Gang  i  sit  Liv  iført  Kjole,  Hat  og  Kalvekryds. 
Det  var  idag  Jacobs  Barmitzvo,  den  første  Sabbath,  efter 
at  han  havde  fyldt  sit  trettende  Aar,  og  da  han  skulde  op- 
tages i  de  Voxnes  Samfund  ved  at  velsigne  Thora. 

I  Synagogen  var  Oraun  hakaudesch  (o:  det  Skab,  hvori 
Thora  opbevares)  prydet  med  et  nyt  Silke-Forhæng,  som 
Philip  havde  skænket;  to  store  gule  Voxlys  brændte  paa 
Schulhron  (o:  Bedepulten,  hvor  Thora  oplæses),  Lyse- 
kronerne vare  tændte,  og  hele  den  lille  Menighed  festlig 
klædt  forsamlet. 

Da  de  vare  traadte  ind  og  ærefrygtsfuld  havde  bøjet  sig 
foran  Oraun  hakaudesch,  fremtog  Faderen  en  ganske  ny 
Thallis,  vævet  af  den  fineste  Uld  og  kantet  med  en  purpur- 
rød Bord  og  en  bred  Rand  af  Guld,  og  lagde  den  om 
Sønnens  Skuldre.  Derpaa  indtoge  Begge  stiltiende  deres 
Plads  og  fremsagde  sagte  de  foreskrevne  Bønner,  som 
Forsangeren  oplæste  højt. 

Nu  kom  Tiden,  da  Thora  skulde  oplæses.  Højt  syn- 
gende nærmede  den  af  Menigheden,  der  havde  kjøbt  denne 
Betjening,  sig  Oraun  hakaudesch,  slog  Forhænget  til  Side 
og  udtog  Thora,  under  Menighedens  lydelige  Bønner.  Den, 
som  havde  hørt  Forsamlingens  høje  Raab  i  dette  Øjeblik 
og  ikke  forstod  Ceremonien,  skulde  trot,  at  Forsangeren 
vilde  begaa  Indbrud,  og  at  de  Øvrige  ved  deres  Advarsler 
søgte  at  afholde  ham  derfra. 

Forsangeren  modtog  Thora  og  udbredte  den  under  al- 
mindelig Tavshed  paa  Schulhron;  han  opslog  det  Sted, 
hvor  den  Dag  skulde  begyndes,  opkaldte  En  efter  Anden 
syv  af  Menigheden  til  Oplæsning  og  udstrakte  endelig 
Sølvstaven  og  raabte:  Jååmaud  Rabbi  Jainkef,  Ben  Rabbi 
Pfeivos!  (o:  Frem  træde  Hr.  Jacob,  Søn  af  Hr.  Philip!) 
Faderen  hviskede  en  Velsignelse,  men  rørte  sig  ikke  for 
at  ledsage  ham;   thi  ene  og  selvstændig  skal  Ynglingen 

gaa  til  Indvielsen.  Mere  ængstelig  end  han  nogensinde 
senere  var  ved  sine  Examina,  bleg  og  med  rystende  Knæ, 
gik  han  igjennem  den  tætte  Række  af  Jøder  og  besteg 
Trinene.  Han  berørte,  som  det  omhyggelig  var  lært  ham, 
Thora  med  Zizis'ene  af  sin  Thailis,  kyssede  dem  og  frem- 
sagde derpaa  i  den  ejendommelige  syngende  Tone,  der 
hører  til,  Velsignelsesformularen :  „Velsignet  være  Du  Gud, 
Hersker  over  Verden,  som  har  lyksaliggjort  os  fremfor 
andre  Folkeslag  og  givet  os  Loven."  Og  nu  skred  han  til 
den  kunstige,  rhytmiske  Oplæsning  af  det  Vers  i  Thora, 
som  Tilfældet  havde  bestemt  ham,  medens  strenge,  ubarm- 
hjertige Dommere  stode  og  lyttede  efter  den  mindste 
Fejl,  han  mulig  vilde  begaa.  : 

Mange  Jøder  tro,  naar  det  er  noget  Godt,  der  indeholdes 
i  det  Vers,  de  paa  den  Dag  oplæse,  at  det  er  en  Spaadom 
for  hele  deres  Liv.  Er  det  noget  Ondt,  anse  de  det  for  et 
rent  Tilfælde.  Jacob  læste: 

„Og  Gud  sagde  til  Slangen:  —  Forbandet  skal  Du  være 
fremfor  alle  Markens  Dyr.  Paa  Din  Bug  skal  Du  krybe 
og  æde  Støv  alle  Dine  Dage.  Og  jeg  vil  sætte  Fjendskab 
mellem  Dig  og  Kvinden  og  mellem  Din  og  Kvindens  Æt; 
den  skal  knuse  Dit  Hoved,  Du  skal  saare  dens  Hæl." 

Efter  endnu  engang  at  have  berørt  Thora  med  sine 
Zizis,  kysset  dem  og  udtalt  Velsignelsen,  vendte  han  sig 
for  at  stige  ned;  i  sin  Forviring  tog  han  fejl  og  vilde 
gaa  ad  samme  Side,  hvorfra  han  var  kommen  (hvilket 
man  ikke  tør  gjøre),  og  Forsangeren  maatte  tage  ham  ved 
Armen  og  bringe  ham  paa  rette  Vej.  Man  slog  uvilkaarlig 
Øjnene  ned  for  ikke  at  lægge  Mærke  til  dette  usædvanlige 
Tilfælde,  og  da  Jacob  steg  ned  af  det  sidste  Trin,  mod- 
toges han  af  sin  Faders  og  Menighedens  høje  Lykønsk- 
ninger. Den  gamle  Rabbi  Jocub  kneb  ham  i  Kinden  og 
sagde-  „Å  koscher  Jungelche"  (o:  en  ren,  brav  Yngling); 
men  han  tilføjede  sagte,  idet  han  hævede  et  bønligt  Blik 
mod  Himlen:  „Fur  die  guten  Kinder  Jisroeil  soli  Gott 
Schaumar  und  Masaul  sein!"  (o:  Israels  gode  Børn  skal 
Gud  bevare  for  Folket!) 

Da  det  øvrige  af  Gudstjenesten  var  forbi,  bleve  Gratu- 
lanterne inviterede  hjem  til  et  Festmaaltid. 

Jacob    var    bedøvet    og    vidste    næppe,    hvorledes    han 

kom  hjem.  Men  i  senere  Tider  kunde  han  saa  forunderlig 
tydelig  erindre  endog  hvert  Ansigt,  der  fra  Vinduerne 
havde  kigget  efter  den  hjemdragende  Skare;  han  hu- 
skede saa  grant,  hvorledes  Enhver  havde  været  klædt  i 
Synagogen,  ja,  han  troede  at  kunne  nøjagtig  angive  Læng- 
den af  Tanerne  paa  de  høje,  døsige  Voxlys,  som  han  dog 
slet  ikke  havde  lagt  Mærke  til  i  Kirken.  Og  skjønt  Hjertet 
i  senere  Aar  ofte  bankede  højt  af  Stolthed,  skjønt  Timer 
kom,  da  stærke,  lidenskabelige,  lykkelige  Følelser  joge 
Blodet  stormende  gjennem  hans  Aarer,  saa  var  der  dog 
ingen  Dag  og  ingen  Time,  der  stod  for  hans  Erindring 
i  en  saadan  dæmrende,  magisk  Glans  som  denne. 

Om  Eftermiddagen,  da  Gjæsterne  havde  fjernet  sig,  sad 
Faderen  og  Onklen  i  Sofaen;  Jacob  stod  hos  sin  Moder 
ved  Vinduet  og  stirrede  tavs  ud  paa  Gaden.  Faderen 
syntes  med  Møje  at  rive  sig  løs  fra  sine  Tanker;  med 
usædvanlig  blød  Stemme  kaldte  han  paa  Jacob:  „Kom 
hid,  min  kjære  Søn,  at  jeg  kan  tale  til  Dig." 

Jacob  nærmede  sig;  Faderen  tog  ham  om  Hovedet  og 
sagde:  „Nu,  min  Søn,  er  Du  et  Menneske,  en  Jøde.  Du 
er  ikke  længer  en  Gren  paa  min  Stamme,  men  selv  et 
Træ." 

„Et  dejligt,  højt  Træ!"  faldt  Onklen  ind  og  holdt  den 
flade  Haand  en  Alen  over  Gulvet. 

Faderen  vedblev:  „Da  jeg  var  barmitzvo,  sagde  min 
Moder  til  mig:  Gaa,  ernær  Dig  selv.  Men  jeg  vil  dele  med 
Dig,  min  Jacob,  saalænge  jeg  selv  ejer  Noget." 

„Chri  bekan  bereiro!"1)  raabte  Onklen;  „lad  Din  Fader 
kun  prøve  at  sige:  Gaa,  ernær  Dig  selv!  Vi  blive  alligevel." 

Jacobs  Øjne  vandrede  frem  og  tilbage  mellem  Onklens 
muntre  og  Faderens  venlige,  men  alvorlige  Ansigt,  hans 
Indre  vaklede  mellem  Smil  og  Graad;  jo  mere  Onklen 
spøgede,  desto  mere  vemodig  virkede  Faderens  blide, 
kjærlige  Alvor.  Hans  Hals  var  som  sammensnøret,  han 
var  saa  uendelig  vel  og  dog  saa  uendelig  smertelig  til- 
mode. Da  kom  Moderen  hen  og  tog  ham  i  sine  Arme  og 
kyssede  ham.  Og  denne  tavse  Forsikring,  at  hun  ogsaa 
vilde  holde  ved  ham,  løste  den  krampagtige  Kamp,  og 
han  brast  i  Graad. 

x)  Klæders  Sønderriveise  uden  Dødsfaldssorg  o :  Dyd  af  Nødvendighed. 

Onklen  saa  paa  ham  med  store  Øjne:  „Hvad  Satan  gaar 
der  af  Drengen?  Er  han  syg?  Hvem  har  gjort  ham  For- 
træd? Har  jeg  gjort  Dig  Fortræd,  Jacob?"  raabte  han  og 
greb  ham  i  Armen. 

„Nej,  Onkel,"  svarede  han  og  søgte  at  standse  sine  Taa- 
rer;  „men  Du  spøgede  saa  underlig." 

„Naa,  der  kan  man  se,"  sagde  Isak  ærgerlig;  „jeg  vilde 
ikke  have,  at  der  idag  skulde  tales  højtidelig  og  bedrøvelig 
til  Drengen,  og  derfor  talte  jeg  muntert,  og  saa  græder  han 
af  min  Munterhed.  Det  er  godt,  vi  blive  snart  af  med 
ham!" 

Ved  disse  Ord  græd  Jacob  endnu  heftigere. 

Faderen  tav  rørt  nogle  Øjeblikke,  derpaa  sagde  han: 

„Græd  nu  ikke,  Jacob!  vær  ikke  barnagtig,  idag  er  Du 
bleven  Mand,  og  det  er  min  Pligt  at  tale  alvorlig  til  Dig.  — 
Om  faa  Dage  drager  Du  ud  af  mit  Hus,  hvor  jeg  har  sørget 
for  Dig  og  oplært  Dig,  som  det  en  rettroende  Jøde  egner 
og  anstaar.  Naar  Anklageisens  Engel  staar  for  Guds  Throne 
og  jeg  ydmyg  venter  Dommen,  vil  Du  kunne  træde  frem 
og  give  mig  dette  Vidnesbyrd;  ikke  sandt,  Jacob?" 

„Jo,"  hulkede  han. 

Faderen  tog  paany  Ordet: 

„Inden  Du  forlader  mig,  vil  jeg  endnu  give  Dig  de  bedste 
Raad,  som  jeg  ved;  lad  dit  Øre  staa  aabent  for  mine  fader- 
lige Ord." 

Jacob  tørrede  Øjnene  og  saa  opmærksomt  paa  sin  Fader. 
Faderen  drog  ham  nærmere  til  sig  og  vedblev: 

„Min  Sjæl  er  angst  for  Din  Skyld.  Gid  Du,  naar  Du  gaar 
fra  min  Side,  aldrig  tage  fejl  af  Vejen! 

Bevar  de  gode  Lærdomme,  Du  har  modtaget  af  Din 
Fader,  Din  Moder  og  Din  Onkel;  de  ere  givne  af  bedste 
Hjerte  og  sigte  til  Dit  Vel. 

De  Kristne  ville  lære  Dig  meget  Nyt  og  Godt;  men 
derfor  skal  Du  ikke  glemme  det  Gamle.  Bed  hver  Morgen 
Din  jødiske  Bøn  og  anlæg  Dine  Tephilim;  Dagen  er  vel 
begyndt,   naar  den   begynder  med   Gud. 

Sørg  for,  at  Dine  Zizis  ikke  blive  posul;  Guds  Øje 
hviler  paa  Renhedens  Pagt. 

Bed  om  Aftenen  Din  Krischmo,  da  vaager  Guds  Aand 
over  Dig  om  Natten,  naar  Din  Fader  er  fjern. 

Gaa  paa  Festdagene  i  Kirken.  Hvad  Du  forsømmer  i 
Skolen,  vil  Du  let  indhente;  thi  Gud  styrker  Sindet  paa 
Hviledagen. 

Vær  blid  imod  Dine  Kammerater  og  Omgangsvenner; 
det  er  bedre  at  lide  end  at  gjøre  Uret. 

Vis  Agtelse  mod  ældre  Jøder,  det  skaffer  et  godt  Navn, 
og  et  godt  Navn  er  den  bedste  Arvepart. 

For  det  Øvrige  velsigne  Dig  den  almægtige  Gud!" 

Og  ved  disse  Ord  trykkede  han  Sønnen  til  sig  og  kys- 
sede ham  og  blandede  sine  Taarer  med  hans. 


Sildig  om  Aftenen  stod  Philip  Bendixen  ene  i  sit  Kontor 
og  sammenlagde  Papirer.  „Har  jeg  sagt  A,  maa  jeg  ogsaa 
sige  B,"  sagde  han;  „skal  han  være  Student,  skal  han 
ikke  være  Kræmmer.  I  een  Henseende  skal  min  Søn  dog 
ikke  behøve  at  være  Jøde."  Han  forseglede  Obligationerne 
og  skrev  udenpaa:   Min  Søns   Ejendom. 

Det  bankede  paa  Skodderne,  og  forsigtig  nærmede  Philip 
Bendixen  sig  til  Vinduet.  Da  han  aabnede  Skoddet,  saa 
han  sin  Svoger.  „Luk  Vinduet  op!"  sagde  denne.  Da  dette 
var  sket,  kom  en  Pose  tilsyne  ved  Vinduesranden,  og  den 
gav  en  haard  Klang,  da  Isak  satte  den  i  Karmen. 

„Da  jeg  sad  derovre,"  sagde  Isak,  „fortrød  det  mig,  at 
jeg  havde  bragt  Drengen  til  at  græde  idag,  og  saa  tænkte 
jeg  paa,  at  jeg  heller  ikke  havde  givet  ham  en  Foræring 
til  hans  Barmitzvo.  Tag  Du  nu  og  gjem  disse  Specier  til 
ham  .  .  .  inden  jeg  tæller  dem  endnu  engang." 

„Isak!"  sagde  Philip  rørt. 

„Gjem  Specierne!"  raabte  Isak  næsten  barsk.  Han  til- 
føjede som  en  Art  Skjemt:  „Blive  de  staaende  ved  Vin- 
duet inat,  kan  jeg  ikke  svare  for  dem." 


Da  Jacob  nogle  Dage  efter  stod  med  Faderen  paa  Skibet, 
der  førte  dem  til  Sjælland,  og  bedøvet  af  Afskedens  Smerte 
stirrede  ud  over  den  forsvindende  Strand,  det  Sted,  hvor 
han  havde  kæmpet  sin  første  Kamp,  dukkede  uvilkaarlig 

et  længst  forglemt  Billede  op  for  hans  Fantasi.  Det  var 
Ansigtet  af  den  Dreng,  med  hvem  han  dengang  havde 
kæmpet  saa  forbitret.  Instinktmæssig  fæstede  han  sine 
Tanker  paa  hin  Scene  for  at  bortlede  Længslen  og  Tan- 
ken fra  Hjemmet,  og  Billedet  af  hans  første  Fjende  fulgte 
ham,  indtil  Smerte  og  Udmattelse  bragte  ham  til  at  søge 
Lejet. 


TIENDE  KAPITEL. 


Det  traf  saa  heldigt,  da  man  gik  ud  for  at  søge  en, 
Skole,  der  laa  nær  ved  Onkel  Marcus's  Bopæl,  og  hvor 
der  blev  læst  Latin,  at  man  stødte  paa  en  af  de  bedste 
lærde  Skoler  i  Kjøbenhavn. 

Bestyreren  af  denne  Skole  forenede  med  Energi  og 
Strenghed  en  varm  Interesse  for  sit  Kald.  Forskjellig  fra 
den  Tids  fleste  Skolebestyrere,  hvis  Samvittighed  nøjedes 
med  at  indpræge  Disciplene  den  af  Universitetsdirektionen 
fastsatte  Kundskabsmasse  og  sørge  for  god  Tugt  og  Orden 
indenfor  Skolens  Enemærker,  søgte  han  ikke  blot  at  virke 
paa  sine  Elevers  Aand,  men  ogsaa  paa  deres  Sjæl;  han 
vilde  ikke  blot  staa  over  dem  som  Tugtemester  og  Time- 
lærer, men  ogsaa  stige  ned  til  dem  som  Vejleder  og  Op- 
drager —  skjønt  disse  Bestræbelser  under  den  da  (og 
endnu)  herskende  Adskillelse  mellem  Opdragelse  og  Op- 
lærelse  maatte  ytre  sig  svagt  og  undtagelsesvis. 

Den  ivrige  Skolemand  maatte  mest  nøjes  med  at  ud- 
vexle  Iagttagelser  med  de  øvrige  Lærere,  da  en  ret  livlig 
Vexelvirkning  mellem  ham  og  Eleverne  ikke  var  mulig. 
Jacob,  der  var  saa  langt  fra  Hjemmet  og  af  Faderen  sær- 
lig anbefalet  til  hans  Omhu,  var  dog  kun  anbetroet  Skolen 
i  Skoletimerne,  da  han  var  i  Huset  hos  sin  Farbroder, 
og  saaledes  maatte  Bestyreren  ogsaa  med  Hensyn  til 
ham  mere  indskrænke  sig  til  Opmærksomhed  og  Iagt- 
tagelse end  til  en  direkte  Berørelse. 

„Naar  jeg"  —  sagde  han  en  Dag  til  nogle  af  Lærerne 
kort  Tid  efter  Jacobs  Indtrædelse  i  Skolen  —  „naar  jeg 
ser  denne  Dreng  med  det  orientalske  Ansigt  sidde  nederst 

paa  Bænken  mellem  Klassens  Klodshoveder,  er  der  Øje- 
blikke, da  min  Skole  forekommer  mig  som  en  Samling 
af  Husdyr,  hvorimellem  er  kommen  en  tam  Panter  unge. 
Blot  de  andre  Hvalpe  ville  behandle  Panterungen  godt, 
at  dens  Natur  ikke  vaagner."  Disse  Ord  vare  ligesaa 
meget  Spøg  som  Alvor;  men  til  sin  Forundring  skulde 
Bestyreren  snart  se,  at  de  vare  ganske  rigtige. 

Jacob  svømmede  i  Førstningen  i  Henrykkelse.  Da  han, 
med  Forstanden  udviklet  ved  den  talmudiske  Skarpsindig- 
hed, med  Hukommelsen  opfyldt  af  Brudstykker  fra  saa 
mange  Sider  af  den  menneskelige  Viden,  kom  til  Skolen 
uden  at  kjende  en  Skolebog,  var  han  som  et  Menneske, 
der  kan  spille,  men  ikke  kjender  Noderne.  Man  examine- 
rede  ham  som  en  af  de  andre  Drenge,  og  han  kunde 
ikke  svare  et  Ord.  Men,  da  han  begyndte  at  tage  Del  i 
Undervisningen  og  derved  for  saa  at  sige  Mellemrummene 
mellem  Brudstykkerne  begyndte  at  udfyldes,  og  han  selv 
kom  til  Bevidsthed  om  sin  Viden,  gjorde  han  rivende  Frem- 
skridt i  sine  Læreres  Omdømme. 

Og  hvilken  Fryd  for  ham  at  sidde  der  paa  Bænken 
mellem  andre  Drenge!  Agtes  for  ligesaa  god  som  de, 
sommetider  endog  foretrækkes  dem,  ikke  at  føle  anden 
Forskjel  end  den,  som  Flid  og  Evner  opstillede!  Hvor 
flittig  var  han  ikke,  hvor  længtes  han  ikke  hver  Aften 
efter  den  næste  Dag,  der  skulde  forny  den  herlige  Kamp! 

Hvilken  Fryd  at  sidde  der  paa  Bænken  mellem  andre 
Drenge  —  men  det  var  da  ogsaa  kun  i  Timerne,  da  Dren- 
gene vare  bundne  som  Soldater  under  Disciplinen.  Næppe 
var  Læretimen  endt,  før  Jacob  hørte,  at  han  var  en  Jøde. 
Der  behøvedes  ikke  mere  for  strax  at  fjerne  ham  fra  hans 
Kammerater  og  lade  ham  staa  ligesaa  ene,  som  om  Planke- 
værket havde  adskilt  ham  fra  dem. 

Saalænge  Skolelivet  endnu  var  ham  usædvanligt  og 
Kappestriden  med  hans  Kammerater  havde  alle  Nyhedens 
Tillokkelser,  følte  han  ikke  synderlig  til  denne  nye  For- 
følgelse, hans  hele  Sjæl  hang  ved  Læretimerne  og  de 
Gjenstande,  som  i  dem  bleve  foretagne.  Men  efterhaan- 
den  som  den  ungdommelige  Enthusiasme  aftog,  blev  Sindet 
mer  ømfindtligt  for  de  andre  Drenges  Drillerier.  Naar 
hele  Klassen   sværmede  omkring  ham  og  leende  raabte 

Jøde!  eller  Ach  wai  mir!  eller  Hep,  hep!  fandt  han  sig 
med  en  vis  Sløvhed  deri,  det  var,  som  om  han  hørte 
den  hele  Verden  raabe  til  sig  og  han  maatte  bøje  sig  for 
dens  Stemme.  Men,  naar  en  Enkelt  vovede  sig  for  nær 
og  med  Udraabet:  Flyt  Dig,  Jøde!  eller  deslige  skubbede 
til  ham,  saa  syntes  det  ham  strax  mere  en  personlig 
Fornærmelse,  og  som  en  saaret  Tiger  krummede  han 
sine  faste,  bøjelige  Lemmer  til  et  Sæt  mod  Fornærmeren. 
Det  endte  da  altid  med,  at  Flere  kom  denne  til  Hjælp,  og 
Jacob  fik  Prygl. 

En  Aften  fandt  Karlen,  der  gjorde  Værelserne  rene,  en 
Dreng  liggende  bevidstløs  paa  Gulvet  med  tydelige  Spor 
af  en  voldsom  Behandling.  Fra  et  Hul  i  Hovedet  rislede 
Blodet  henad  Gulvet.  Drengen  blev  bragt  bevidstløs  til  sit 
Hjem. 

Den  næste  Morgen,  da  Eleverne  indfandt  sig,  fik  de  alle 
Befaling  at  begive  sig  op  i  den  store  Sal,  hvor  Lærerne 
allerede  vare  forsamlede.  Rektoren  besteg  Kathedret,  for- 
talte Begivenheden  fra  den  foregaaende  Aften  og  tilføjede: 
„Der  er  naturligvis  kun  lidet  Haab  om,  at  den  Skyldige 
selv  vil  melde  sig,  og  maaske  vil  den  Mishandlede,  naar 
han  har  faaet  sin  Helbred  igjen,  af  kammeratlig  Troskab 
fortie  hans  Navn.  Men  lad  den  Skyldige  være  hvemsom- 
helst,  den  Bevidsthed  bære  han  da,  at  hans  Lærere  og 
enhver  retsindig  Kammerat  betragte  hans  Adfærd  med  den 
dybeste  Harme.  Og  det  venter  jeg  af  Enhver  blandt 
Eder,  hvem  Skolens  Ære  ligger  paa  Hjerte,  at  han  ikke 
af  misforstaaet  kammeratlig  Troskab  fortier,  hvad  han 
ved,  men  gjør  Sit  til  Gjerningsmandens  Opdagelse,  for  at 
Mistanken  ikke  skal  hvile  paa  en  Uskyldig." 

Rektoren  saa  sig  skarpt  om  i  Kredsen;  men  Alle  tav. 
Da  rejste  sig  Jacob  Bendixen  og  sagde:  „Det  er  mig,  der 
har  gjort  det." 

„Hvorledes?"  raabte  Bestyreren  og  traadte  forbavset  et 
Skridt  frem;  „Du,  Bendixen,  den  beskedneste  og  roligste 
af  alle  Skolens  Disciple?  Det  kan  jeg  ikke  tro  om  Dig." 

„Det  er,  som  jeg  siger,  mig,"  vedblev  Jacob  urokkelig. 

„Men  ved  hvilken  Vanvare  er  Du  da  kommen  dertil? 
Thi  Du  kan  da  umulig  have  gjort  det  med  Vilje?" 

„Jo,  jeg  gjorde  det  med  Vilje,"  blev  Jacob  ved  i  samme 

Tone.  „Han  er  altid  den  værste  til  at  kalde  mig  Jødesmaus, 
men  skjuler  sig  bestandig  bag  de  andre.  laftes  var  jeg 
bleven  ene  tilbage  med  ham,  og  da  jeg  vilde  gaa,  løb  han 
bag  paa  mig  og  raabte:  Afvejen,  Jøde!  og  kastede  mig 
ind  imod  Døren,  saa  at  jeg  stødte  mit  Knæ.  Saa  slog 
jeg  ham,  indtil  jeg  troede,  at  han  var  død.  —  Jeg  ved 
nok,"  tilføjede  han,  idet  han  traadte  et  Par  Skridt  frem, 
„at  De  holder  med  ham  og  ogsaa  kalder  mig  Jødesmaus, 
men  gjør  det  ikke,  naar  vi  ere  ene!" 

Jacobs  Læber  bævede,  og  hans  Kinder  vare  kridhvide. 
Der  herskede  en  Dødsstilhed  i  Salen;  Rektoren  stirrede 
ufravendt  paa  ham.  De  andre  Lærere  nærmede  sig  Ka- 
thedret,  og  efter  nogle  Øjeblikkes  sagte  Hvisken  gik  de 
udenfor  med  Rektoren.  Da  de  havde  lukket  Døren  efter 
sig,  raabte  enkelte  Drenge  med  dæmpet  Stemme  og  tru- 
ende Gebærder  til  Jacob:  „Naa,  Jøde,  nu  faar  Du!"  Men 
de  Fleste  tav,  og  nogle  Minuter  hengik  under  en  forvent- 
ningsfuld Pavse.  Jacob  blev  staaende  uden  Bevægelse  og 
hørte  Intet.  Endelig  traadte  Lærerne  ind,  og  under  en 
dyb  Stilhed  betraadte  Rektoren  atter  Kathedret. 

„Jacob  Bendixen!"  saaledes  talede  han,  „den  Fornær- 
melse, hvorfor  Du  har  været  Gjenstand,  er  saa  lav  og 
foragtelig,  og  jeg  føler  saa  tydelig  det  Indtryk,  den,  uaf- 
brudt fortsat,  har  maattet  gjøre  paa  Dit  Sind,  at  jeg  ikke 
anser  mig  berettiget  til  at  straffe  Dig."  —  Rektoren  gjorde 
en  Pavse  og  betragtede  Jacob,  der  ved  denne  uventede 
Tiltale  stod  som  opløst.  Derpaa  vendte  han  sig  til  de 
andre  Disciple  og  sagde  med  streng  Stemme:  „Han,  som 
Bendixen  har  straffet,  har  kun  faaet  Løn  som  forskyldt. 
Og,  I  Andre!  lægger  Mærke  til,  hvad  jeg  nu  vil  sige  Eder! 
Naar  de  dannede  og  humane  Følelser,  som  Skolen  søger 
at  indpræge  Eder,  ikke  ere  stærke  nok  til  at  hæve  Eder 
over  Pøblen,  saa  venter  den  alvorligste  Revselse,  for  hver 
Gang  et  saadant  Udbrud  af  Raahed  kommer  til  min  Kund- 
skab. —  Og  nu  haaber  jeg,  Bendixen,"  vedblev  han,  idet 
han  igjen  vendte  sig  til  Jacob,  „at  Du  har  saa  megen 
Tillid  til  mig,  at  Du  for  Fremtiden  ikke  vil  tage  Dig 
selv  til  Rette,  men,  selv  naar  Du  saa  haardt  fornær- 
mes, erindrer,  hvad  Du  skylder  Skolen,  og  henvender  Dig 
til  mig  om  Hjælp  mod  dem,  der  fornærme  Dig.  —  Gaar 

nu  Alle  stille  ned  paa  Legepladsen  og  venter,  til  næste 
Time  begynder.  Jeg  haaber,  at  denne  Time,  uagtet  den 
ikke  er  bleven  anvendt  efter  Bestemmelsen,  ikke  skal 
være  spildt." 

Da  alle  Disciplene  og  deriblandt  Jacob  vare  gaaede  ned 
og  Lærerne  stode  ene  tilbage,  sagde  en  af  disse  til  Rek- 
toren: „Havde  det  ikke  været  rigtigere  at  beholde  Ben- 
dixen heroppe  end  nu  lade  ham  være  ene  imellem 
dem?" 

„Tvertimod!"  raabte  Rektoren;  „skulde  vi,  i  samme 
Øjeblik  som  vi  søge  at  forene  dem  med  ham,  adskille 
ham  fra  dem?  Blev  han  adskilt  fra  dem  i  dette  Øjeblik, 
saa  var  ingen  Forening  let  i  Fremtiden.  Et  Saar  maa 
lukkes  sammen,  medens  det  er  frisk,  hvis  det  nogensinde 
skal  læges.  Og  er  det  end  maaske  ubehageligt  for  ham 
i  Øjeblikket,  saa  skal  han  dog  ogsaa  lide  Noget,  hans  Sind 
maa  ogsaa  bøjes." 

„Jeg  havde  ikke  ventet  en  saadan  Energi  hos  et  Barn 
af  den  Nation,"  bemærkede  en  af  Lærerne.  „I  andre  Sko- 
ler, hvor  jeg  informerer,  er  der  ogsaa  Jødedrenge,  de 
taale  Hug  og  Skældsord,  som  om  det  var  i  sin  Orden. 
Jeg  har  tidt  ordenlig  ærgret  mig  ved  at  se  deres  Taalmodig- 
hed  —  her  skal  jeg  just  ikke  ærgre  mig  derover." 

„Jeg  kan  ikke  glemme  den  Scene,"  sagde  Rektoren. 
„Jeg  tilstaar  ærlig,  at  jeg  blev  ligefrem  imponeret,  da  Ben- 
dixen sagde:  Og  saa  slog  jeg  ham,  indtil  jeg  troede,  at 
han  var  død.  —  Først  i  dette  Øjeblik  følte  jeg,  at  jeg 
ikke  kunde  straffe  Drengen.  Først  da  blev  det  mig  klart, 
at  det  ikke  var  noget  Skoledrenge-Slagsmaal ;  det  var  jo 
en  Nationalkamp.  Jeg  lod,  som  jeg  overhørte  disse  Ord; 
thi  hvad  skal  man  anvende  imod  et  saadant  Gemyt  uden 
Mildhed." 

„Og  sikken  Udfordring  han  slyngede  imod  Dem!"  sagde 
en  anden  Lærer;  „jeg  forsikrer  Dem,  jeg  blev  næsten 
bange,  da  han  gik  frem.  Han  slaar  haardt,  den  lille  Satan, 
det  have  vi  set." 

„Ja,  hvilken  Fortvivlelse  maa  der  have  været  i  Dren- 
gens Sjæl!"  tog  Rektoren  atter  Ordet,  idet  han  stirrede 
hen  for  sig;  „han  troede,  at  han  stod  mellem  lutter  Fjen- 
der og  nu  ret  skulde  overvældes.  Man  maa  behandle 
denne  Dreng  med  Blidhed." 

„De  var  en  Art  Profet,  da  De  for  et  Par  Maaneder 
siden  sammenlignede  ham  med  en  Panterunge,  husker 
De  det?" 

„Ja,  bedre  Profet,  desværre,  end  jeg  selv  troede." 

Undervisningstiden  fortsattes,  som  om  Intet  var  fore- 
faldet. Om  Aftenen,  da  Skoletiden  var  forbi,  kaldte  Rek- 
toren Jacob  ind  til  sig. 

Efter  at  have  sat  sig  og  ladet  Jacob  tage  Plads,  sagde 
han,  for  at  begynde  med  en  Begyndelse:  „Sig  mig  en- 
gang, hvad  tager  Du  Dig  nu  for,  saadan  en  Aften,  naar 
Du  kommer  af  Skole?" 

Jacob,  der  havde  ventet,  at  Straffen  nu  først  skulde  be- 
gynde, svarede  lettet:  „Jeg  læser  paa  mine  Lektier." 

„Og,  naar  Du  har  lært  dem,  hvad  tager  Du  Dig  saa 
saa  for?" 

„Saa  læser  jeg  andre  Ting  for  at  fordrive  Tiden." 

„Gaar  Du  aldrig  ud  at  spadsere  med  nogen  af  Dine 
Skolekammerater  ?" 

„Nej,"  svarede  Jacob  sagte  og  slog  Øjnene  ned. 

Læreren  følte,  at  han  var  nær  ved  at  berøre  det  ømme 
Sted,  og  spurgte  videre: 

„Men  Din  Onkel  har  jo  Børn  —  leger  eller  spadserer 
Du  ikke  med  dem?" 

„Han  har  to  Sønner,  af  hvilke  den  ene  er  paa  Alder 
med  mig,  den  anden  lidt  ældre.  Men  den  ene  er  i  Silke-  og 
Klædekræmmer-,  den  anden  i  Urtekræmmerlære,  og  de 
komme  sjelden  hjem  uden  om  Fredag  Aften." 

„Har  han  ingen  Døtre?" 

„Jo,  tre;  men  den  ene  er  ganske  lille,  og  jeg  lærer 
hende  sommetider  at  læse;  og  de  to  ældste  gjøre  Nar  af 
mig,  fordi  jeg  vil  være  Student.  De  sige,  at  jeg  hellere 
burde  studere  til  Officer,  for  Officererne  ere  meget  raskere 
Folk  end  Studenterne.  Men  jeg  vil  være  Student." 

Rektoren  smilede  umærkelig  ved  at  kaste  dette  korte 
Blik  ind  i   to  jødiske  Pigehjerter. 

„Men,  naar  Du  har  læst  og  atter  læst,  hvad  foretager 
Du  Dig  saa?" 

Jacob  nølede  med  at  svare. 

Rektoren  blev  nysgjerrig  ved  denne  Nølen  og  spurgte: 
„Er  der  slet  Intet,  Du  morer  Dig  med?" 

„Jo,"  svarede  han  og  saa  mod  Jorden. 

„Naa,  hvad  er  det  da?  Ih,  saa  svar  dog,  vær  ikke  saa 
ængstelig." 

„Naar  jeg  er  træt  af  at  læse"  —  sagde  han  endelig  nø- 
lende og  undselig  —  „saa  bilder  jeg  mig  ind,  at  der  kom- 
mer en  Fugl  og  henter  mig  hjem  til  mine  Forældre  og 
til  min  Onkel,  og  saa  er  jeg  hjemme  hele  den  øvrige  Del 
af  Aftenen." 

„Og  det  er  al  Din  Morskab!"  spurgte  Rektoren  rørt. 

„Saa  er  jeg  lykkelig"  —  sagde  Jacob,  og  en  svag  Rødme 
farvede  hans  Kinder  —  —  „jeg  kan  lugte  Blomsterne  i 
Haven  og  Tangen  fra  Stranden,  og  jeg  kan  høre  min 
Moder  synge  ganske  sagte,  og  jeg  kan  se  min  Fader  og 
min  Onkel;  men  de  kunne  ikke  se  mig.  Tilsidst  kommer 
jeg  til  at  græde,  og  saa  gaar  jeg  iseng." 

Rektoren  betragtede  ham  længe  i  Tavshed.  Han  rejste 
sig  og  tog  et  Bind  af  de  dengang  nylig  udkomne  Digte  af 
Oehlenschlæger  og  gav  Jacob  dem  i  Haanden :  „Læs  disse," 
sagde  han ;  „saa  kommer  der  ogsaa  en  Fugl  og  henter  Dig, 
skjønt  just  ikke  til  Dine  Forældre;  men  man  har  godt 
af  at  se  sig  lidt  om  i  Verden.  Og  siden  Du  har  saa  megen 
Tid  tilovers,  hvad  mener  Du  da  om  at  komme  til  mig 
engang  imellem  og  læse  lidt  Mere,  end  der  læres  i  Skolen? 
Desto  flinkere  Student  bliver  Du!" 

Jacob  takkede  pligtskyldigst,  og  Rektoren  lod  ham  gaa 
hjem. 

Skolelivet  fortsattes;  men  det  er  vanskeligt  at  sige,  om 
Jacob  havde  Grund  til  at  være  mere  fornøjet  med  sin  Stil- 
ling blandt  sine  Kammerater  nu  end  før.  De  høje  Raab  og 
Skældsord,  de  heftige  Forfølgelser  var  han  nu  fri  for; 
men  den  dybe  Tavshed  og  Kulde,  der  var  fulgt  paa,  var 
ham  næsten  endnu  mere  pinlig,  da  han  saa  godt  vidste, 
hvad  den  betød.  Den  talte  højt  i  al  sin  Tavshed;  men 
det  var  lydløse  Ord,  som  han  ikke  kunde  gribe  og  straffe. 

Hine  Blik  og  Gebærder  —  han  forstod  godt  at  udtyde 
dem,  skjønt  han  ikke  turde  udtyde  dem  for  ikke  at  gjøre 
sig  latterlig.  Han  var  ofte  tilmode,  som  naar  man  i  Natten 
frygter  Noget  og  ønsker,  at  det  Ubekjendte  maa  nærme 
sig,  for  at  man  kan  faa  en  Ende  paa  den  uvisse  Frygt. 

Med  den  Skoledrenge  ejendommelige,  næsten  j uristiske 
Snedighed  forstode  hans  Kammerater  ofte  at  sige  ham 
det,  de  vilde  sige,  uden  at  han  kunde  gjøre  dem  noget 
for  det.  En  begyndte  at  tale  omstændelig  om  en  stor 
Smaus,  de  havde  havt  hjemme,  om  Fløde,  Sauce  og  atter 
Fløde,  saa  at  det  Hele  blev  en  Forvirring  af  Ord  paa  -øde 
og  -aus.  Midt  i  det  afbrød  en  Anden  ham  meget  alvorlig : 
„Naa,  tag  Dig  iagt,  Du!  Du  taler  om  Smaus,  og  Bendixen 
hører  derpaa."  —  „Jeg  talte  ikke  om  Smaus,  Du!"  svarede 
Fortælleren  ligesaa  alvorlig.  —  „Jo,  Du  gjorde,  Du,  og 
Du  sagde  saagar  Jøde.  Jeg  gaar  hen  og  siger  det  til  Rek- 
tor." —  „Næ,  sikken  en  Løgn!  Talte  jeg  nu  om  Jøde,  I 
Andre?"  —  „Jo,  Du  gjorde!  Du  har  skældt  Bendixen  ud 
for  Jødesmaus;  det  hørte  vi  paa.  Bendixen,  op  til  Rektor!" 

Saa  ung  Jacob  var,  havde  Nødvendigheden  allerede  lært 
han  saa  megen  Selvbeherskelse,  at  han  kunde  sidde  stille 
og  lade,  som  om  han  ikke  hørte  Sligt.  Han  havde  gjerne 
sprunget  løs  paa  En;  men  hvo  var  den  Skyldige? 

Efter  et  Par  Maaneders  Forløb  kom  den  saarede  Dreng 
atter  i  Skolen  og  indtog  sin  Plads,  som  om  Intet  var  fore- 
faldet. Der  var  intet  Spor  af  Hævngjerrighed  mod  Jacob; 
det  var,  som  om  han  og  Jacob  aldrig  havde  kjendt  hin- 
anden. Det  er  et  særeget  Træk  hos  de  Danske,  at  en  vis 
Godmodighed  ofte  berøver  dem  Sindets  Energi,  men  og- 
saa  befrier  dem  fra  Energien  i  at  hade,  hade  længe.  Blandt 
Almuen  kan  man  endog  se  et  Menneske  blive  helbredt 
for  sit  Fjendskab  ved  at  faa  et  ordenligt  Ørefigen  af  sin 
Fjendes  Haand;  han  anerkjender  godmodig-upartisk  en 
Overlegenhed.  Hos  et  mere  ildfuldt  Folk  vilde  en  Kon- 
flikt som  den  mellem  Jacob  og  hans  Kammerat  have  avlet 
et  Fjendskab,  der  fra  Skolen  havde  strakt  sig  ud  over 
hele  Livet;  men  den  kristne  Dreng  syntes  tvertimod  endog 
at  have  overvundet  endel  af  sin  forrige  Uvilje  mod  Jacob. 
Denne,  der  sluttede  fra  sin  egen  Natur,  blev  frapperet  ved 
den  uventede  Stilhed  og  Blidhed,  hvormed  Drengen  nu 

opførte  sig,  og  han  begyndte  at  føle  Fortrydelse  over, 
hvad  han  havde  gjort.  En  Dag  stod  Drengen  foran  ham 
ved  Bordet  og  saa  i  en  Bog,  Jacob  betragtede  hans  blege, 
sygelige  Ansigtstræk,  og  inderlig  rørt  greb  han  hans  Haand 
og  saa  paa  ham  med  Taarer  i  Øjnene.  Men  da  trak 
Drengen  sin  Haand  tilbage  og  raabte:  „Naa,  vil  Du  slaa 
mig  igjen,  Jøde?"  Jacobs  fulde  Hjerte  trak  sig  sammen, 
og  han  tænkte:  Nu  ere  vi  da  kvit! 

Saaledes  hengik  Tiden;  Uger  fulgte  paa  Uger,  Maaneder 
paa  Maaneder.  Jacob  gik  i  Skole  og  besøgte  jevnlig  sin 
Rektor  efter  dennes  Indbydelse,  lærte  af  ham  og  var 
uden  selv  at  vide  det  Gjenstand  for  hans  Opmærksomhed 
og  Omhu.  Paa  de  enkeltstaaende  Feriedage  hændte  det 
sig  undertiden,  at  Jacob  var  hos  ham  fra  Morgen  til 
Aften,  og  engang  skete  det  endog,  at  han  tog  Jacob  med 
til  en  Familie.  Jacob  syntes  vel  at  kunne  mærke  paa 
den  Venlighed,  man  viste  ham,  at  Rektoren  havde  talt 
noget  om  ham  i  Forvejen,  og  han  troede  at  kunne  se 
den  Umage,  hvormed  man,  efter  hans  Mening,  søgte  at 
holde  enhver  Hentydning  til  Jøde  og  Jødedom  tilbage; 
men  desto  mere  interesserede  ham  det  Familie-  og  Sel- 
skabsliv, han  hetf  for  første  Gang  saa.  De  muntre  og 
skjemtefulde  Samtaler  mellem  unge  Damer  og  Kavalerer, 
hvorover  det  erotiske  Element  hvilede  med  en  umis- 
kjendelig  Duft,  Bordets  Glæder  og  selve  Borddækningen 
og  Anretningen  med  de  mange  Jacob  forbudne  Retter, 
som  netop  derfor  syntes  ham  at  være  desto  delikatere, 
endelig  efter  Bordet  Sang  og  Musik  og  en  lille  improvi- 
seret Dans  —  Alt  dette  saa  Jacob  paa  med  en  forunder- 
lig Blanding  af  Henrykkelse  og  Hjerteve,  det  var  en 
Virkeliggj  øreise  af  de  Æ ventyr,  han  havde  drømt  om 
i  sin  tidligere  Barndom,  og  han  syntes  dog  at  staa  end- 
nu mere  fjernet  derfra  end  dengang,  fordi  han  slet  ikke 
forstod  at  tage  Del  deri.  Disse  Mennesker  syntes  ham 
at  høre  til  en  begunstiget  Kaste,  at  have  lært  en  hemme- 
lig Kunst,  hvormed  de  af  Intet  kunde  skabe  sig  saa- 
danne  Glæder.  Han  grebes  af  en  smertelig  Længsel,  han 
ønskede    at   være    født   i  denne    Kaste. 

En  Feriedag  kom  han  ifølge  Aftale  om  Morgenen  tid- 
lig til  Rektoren.  Denne  var  ifærd  med  at  klæde  sig  paa, 


EN  JØDE  83 

og  Jacob  ventede  paa  ham  i  hans  Studereværelse.  Rek- 
toren traadte  ind  i  Skjorteærmer,  iførte  sig  en  let  Mor- 
genfrakke, gik  til  det  aabnede  Vindue  og  kastede  et  glad 
Blik  mod  Himlen,  idet  han  tog  et  dybt  Drag  af  den  friske 
Foraarsluft;  derpaa  satte  han  sig  med  et  fornøjet  Ansigt 
hen  til  Kaffebordet.  For  Jacob  var  enhver  af  hans  Be- 
vægelser en  Genstand  for  Iagttagelse.  Denne  Maade  at 
holde  Morgenbøn  paa:  med  et  glad  Blik  hilse  paa  sin 
Gud,  var  saa  let  og  ugenert  i  Forhold  til  hans  egen 
Morgenbøn:  anlægge  Tephilim  og  halv  tankeløs  fremsige 
lange,  tildels  uforstaaelige  hebraiske  Bønner,  og  Rektorens 
tilfredse  Aasyn  viste  tydelig  nok,  at  det  kunde  ske  med 
en  god  Samvittighed.  Da  Rektoren  denne  Formiddag  fore- 
drog det  Kapitel  af  Herodot,  hvori  fortælles  om  Sparta- 
nerne ved  Thermopylæ,  der  salvede  og  kransede  sig,  inden 
de  droge  i  Striden,  lagde  Jacob  for  første  Gang  ved  denne 
Fortælling  Mærke  til,  at  hans  heltemodige,  næsten  tilbedte 
Spartanere  ikke  havde  anlagt  Tephilim. 

Næste  Morgen  undlod  han  for  første  Gang  i  sit  Liv 
at  anlægge  Tephilim  og  sneg  sig  som  en  Forbryder  forbi 
den  Silkepose,  hvori  de  hang,  ud  af  Huset.  Men  da  hele 
Dagen,  ja  Aftenen  med,  hengik,  uden  at  Himlen  styrtede 
ind  eller  en  anden  forfærdelig  Begivenhed  indtraf,  blev 
han  atter  rolig,  og  han  besluttede  at  prøve  det  endnu 
engang  og  bede  ligesom  Rektoren.  Han  prøvede  det  oftere 
og  oftere,  han  vænnede  sig  dertil. 

Troen,  hvad  enten  den  er  sammensat  af  Ceremonier  og 
Overtro  eller  er  rent  aandig,  er  ikke  at  sammenligne  med 
en  Bygning,  hvoraf  man  kan  tage  en  enkelt  Sten  ud  og 
sætte  en  anden  i  Stedet.  Saasnart  Tvivlen  giver  sig  ifærd 
med  den,  vakler  den  hele  Bygning,  den  styrter  sammen,  og 
man  kan  ikke  engang  bruge  Materialierne  til  at  opføre 
en  ny.  Tvivlen  sætter  sig  ikke  paa  Troen  som  en  Rust- 
plet, der  gnaver  langsomt;  den  er  som  hin  Gift,  der  kun 
behøver  at  berøre  Menneskets  Tunge  for  med  eet  Slag 
at  udbrede  sig  gjennem  hele  Systemet. 

Jacob  havde  fordybet  sig  i  Oehlenschlæger  og  med  ham 
levet  sig  ind  i  den  nordiske  Heltetid  og  Hedenold.  Det 
Eneste,  hvori  han  ikke  havde  kunnet  tage  Del  med  Kæm- 
perne,   var   Maaltiderne   i  Valhalla,   hvor   de   spiste    saa 

meget  Flæsk.  Men  nu  fik  han  Mod  nok  til  at  spørge  sig 
selv,  hvad  Forargelse  Guddommen  vel  kunde  tage  af, 
om  Kjødet  af  dette  eller  hint  Dyr  berørte  hans  Læber? 
„Er  det  tænkeligt,  at  de  forskjellige  Næringsmidler,  som 
komme  i  min  Mave,  kunne  krænke  den  guddommelige 
Morallov?"  —  spurgte  han.  „Skulde  Gud  sidde  oppe  i 
Himmelen  og  passe  paa,  om  jeg  efter  at  have  spist  Smør 
nøjagtig  lader  en  Time  hengaa,  inden  jeg  spiser  Kød?" 
Han  vovede  paa,  hos  Rektoren  at  spise  Smørrebrød  med 
Kjød,  og  fandt  ingen  videre  Ulejlighed  deraf. 

Han  havde  læst  om  Tyrkerne,  der  kom  til  Skanderbegs 
Grav  og  behængte  sig  med  hans  Ben  som  Amuletter,  der 
kunde  beskytte  dem  mod  Farer,  og  han  havde  smilet 
ad  Tyrkernes  Overtro.  Det  var  jo  kun  Ben  af  et  dødt 
Menneske  —  hvad  Kraft  kunde  de  vel  have?  Nu  saa 
han  pludselig,  at  han  selv  bar  en  Amulet,  sit  Arbakanpfaus. 
Det  var  jo  kun  et  uldent  Stykke  Tøj  —  hvad  Kraft  kunde 
det  have?  Og  han  aflagde  sit  Arbakanpfaus,  som  han 
havde  baaret  siden  sit  sjette  Aar,  Tegnet  paa  Pagten  med 
Jødernes  Gud. 

Med  saadanne  Kampe  og  Undersøgelser,  der  forbleve 
skjulte  for  hele  Verden,  tilbragte  nu  Jacob  en  lang  Tid. 
I  enkelte  Øjeblikke  fremtraadte  vel  for  hans  Sjæl  en  dun- 
kel, ængstelig  Tanke:  at  Rektoren,  der  havde  givet  den 
første  Anledning  til  disse  nye  Ideer,  kunde  være  en  af  de 
farlige  Forførere,  der  havde  faaet  den  lille  Simon  i  deres 
Garn;  men  snart  følte  han  inderlig,  at  det  var  en  højere 
Aand,  som  han  selv  havde  opdaget,  der  virkede  i  ham. 
Dog  drømte  han  i  lang  Tid  næsten  hver  Nat,  at  han  sad 
ved  Schabbasbordet,  og  at  hans  Fader  sagde  til  ham, 
ligesom  Lazarus  sagde  til  den  lille  Simon:  „Lad  mig  se 
Dit  Arbakanpfaus,  min  Søn!"  og  at  han  da  skamfuld 
og  ængstelig  sneg  sig  ud  af  Døren,  bort  fra  sin  Fader. 

Men  det  var  i  Nattens  Mørke,  at  de  gamle,  mystiske 
Erindringer  truende  viste  sig  for  ham,  ligesom  Sagnene 
om  Elverpiger  og  Nisser  vaagne  hos  Vandreren  i  den 
dunkle  Skov.  Naar  den  lyse  Dag  skinnede,  forsvandt  Bil- 
lederne og  han  levede  i  Aandens  frie  og  klare  Lys. 

Det  var  Jødernes  Pinsedag.  Jacob  maatte  i  flere  Dage 
blive  hjemme  fra  Skolen  for  at  fejre  Højtiden,  og  en  For- 

middag  fulgte  han  Farbroderen  til  Synagogen.  Med  for- 
underlige Følelser  genfandt  han  sig  efter  lang  Tids  For- 
lob paa  dette  Sted.  Det  blev  et  Øjeblik  saa  rædselsfuldt 
tomt  i  hans  Indre.  Sin  Gud  havde  han  afklædt  alle  Attri- 
buter, og  hvad  der  var  blevet  tilovers  af  denne'  Guds  Væsen, 
var  næsten  Intet.  Men  over  denne  Guddom  syntes  ham  at 
svæve  et  højere  æterisk  Væsen,  som  Begrebet  om  Alfader 
i  Hedningernes  Gemyt  svævede  over  selve  Asodin,  og  med 
den  lidenskabeligste  Inderlighed  henvendte  han  sig  til 
det  høje  Væsen  i  Bøn:  „Du  kjære,  store  Gud!  Dig  er  det, 
som  førte  Jøderne  ud  af  deres  Fjenders  Land!  Jeg  vil  til- 
høre Dig,  jeg  vil  tro  paa  Dig;  men  tilgiv  mig,  at  jeg  ikke 
kan  tro  alt  det,  jeg  nu  ikke  længer  tror."  Og  han  istemte 
Menighedens  høje  Raab,  som  nu  lød:  „Schema  Jisroeil! 
Adaunoi  Elauheinu  Adaunoi  echod!"  :  Hør  Israel,  Herren 
Din  Gud  er  et  eneste  evigt  Væsen!  Styrket  ved  sin  simple 
Bøn  undlod  han  at  bede  de  øvrige  hebraiske  Bonner  og 
saa  med  en  Blanding  af  Stolthed  og  Vemod  den  øvrige 
Menighed  bede  i  Enfold  og  Inderlighed.  Men  da  Øjeblikket 
kom,  da  Thora  skulde  fremtages  af  Oraun  hakaudesch, 
og  Menigheden  trængte  sig  frem  for  at  kysse  Pergament- 
rullen eller  blot  berøre  den  med  Fingeren  og  kysse  Fing- 
ren, da  sagde  han  til  sig  selv:  „Se,  disse  Mennesker  kysse 
det  døde  Pergament  og  de  døde  Bogstaver  og  tro,  at  dette 
•er  den  levende  Aand." 

Da  de  øvrige  Medlemmer  af  Familien  om  Middagen 
kom  fra  Kirken  for  i  Fred  og  Glæde  at  nyde  Festmaal- 
tidet,  var  der  i  Jacobs  Indre  en  vis  Undseelse;  han  følte, 
at  han  ikke  fortjente  at  tage  Del  i  denne  glade  Ro,  som 
han  ikke  havde  deltaget  i  Andagten.  Han  erindrede  godt 
den  Tid,  da  han  med  ligesaa  religiøse  Følelser  var  traadt 
ind  i  den  hyggelige  Stue  og  med  ligesaa  megen  Tilfreds- 
hed havde  sat  sig  til  det  pyntede  Festbord,  og  skjønt 
hans  Forstand  sagde  til  ham,  at  han  var  paa  den  rette 
Vej,  var  der  dog  i  Hjertet  en  hemmelig  Anger  og  Klage. 

Men  man  kom  ham,  uden  at  vide  det,  til  Hjælp  i 
denne  stille  Kamp. 

Under  Maaltidet  skar  Tanten  en  lækker  Høne  for.  Mar- 
cus pillede  forlods  et  lille  Stykke  ud  til  en  Mundsmag. 
„,Du  kan  tro,"  sagde  Konen,  „jeg  fik  en  ordenlig  Skræk, 

da  jeg  skar  Hønen  op  og  fandt  en  Knappenaal  i 
Kroen." 

Manden  blev  ligbleg  og  tog  i  en  Hast  Kjødet  ud  af 
Munden.  „Og  det  siger  Du  mig  først  nu?"  raabte  han 
forfærdet;  „er  Du  gal,  Kone?  Vil  Du  gjøre  hele  Huset 
tereipho?" 

„Naa,  berolige  Dig,"  svarede  Konen  og  vedblev  at  skære 
for;  „jeg  sendte  Bud  til  Rof'en  og  lod  ham  se  Kroen 
med  Knappenaalen  i,  og  han  svarede,  at  vi  g  jerne  turde 
spise  Hønen,  men  Kroen  skulde  vi  i  Forvejen  nedgrave. 
Og  det  har  jeg  gjort." 

Med  lettet  Hjerte  tog  Manden  atter  fat  paa  Hønen. 

„Det  er  mærkeligt,"  sagde  Jacob,  „at  Hønen  kunde 
blive  koscher1),  fordi  Kroen  blev  nedgravet.  Man  skulde 
tro,  at  Kroen  allerede  havde  gjort  Hønen  tereipho2), 
og  at  det  saa  ikke  kunde  hjælpe  at  nedgrave  Kroen 
bagefter.  Det  er,  ligesom  man  vilde  komme  Modgiften 
i  Giftflasken,  efter  at  et  Menneske  havde  drukket  der- 
af." 

„Forsynd  Dig  ikke,  Jacob,"  sagde  Marcus  Bendixen, 
„det  maa  Rof'en  vide  bedre.  Der  gives  mange  hemmelig- 
hedsfulde Ting,  som  man  maa  tro,  uden  at  kunne  for- 
klare  dem.   Hvad   er  vel   die   Tekufo?" 

„Ja,   hvad   er  die  Tekufo?"   spurgte  Jacob. 

„Fire  Gange  om  Aaret  falder  die  Tekufo  fra  Himlen," 
svarede  Marcus;  „det  er  en  Bloddraabe;  hvorfra  den 
kommer,  kan  jeg  ikke  sige  Dig,  det  taler  man  ikke  om 
til  Børn;  men  den  falder  i  Smør  eller  Kjød  eller  deslige, 
og  det  Menneske,  som  nyder  af  det,  hvori  Tekufen  er 
falden,  maa  dø.  Derfor  lægger  enhver  from  Husmoder 
paa  de  Dage  et  Søm  ved  de  Levnetsmidler,  hun  har 
i. Huset;  thi  da  falder  Tekufen  ikke  i  hendes  Hus." 

„Et  Søm!"  sagde  Jacob;  „skulde  en  død  Gjenstand 
virkelig    have    Magt    til    at    modstaa    Guds    Vilje?" 

„Afleder  ikke  Tordenaflederen  Lynstraalen?"  svarede 
Farbroderen. 

„Jo;  men  Lydet  er  ogsaa  en  Naturkraft,  som  afledes 
fra  sin  Vej  ved  en  anden  Naturkraft;  Gud  har  ikke 
lagt   sin   Vilje   i  nogen   af  dem.   Og   skulde   Gud   behøve 

J)  Ren.    *)  Uren. 

et  Søm  som  Tegn  for  at  skjelne  mellem  de  Fromme? 
Kjender  han  ikke  selve  Hjertet?" 

„Vorherre  forlanger  et  Tegn  af  Menneskene  for  at 
se,  at  de  komme  ham  imøde  og  erindre  ham.  Befalede 
ikke  Gud,  at  Jøderne  skulde  bestryge  deres  Døre  med 
Blodet  af  Paaskelammet,  for  at  hans  Engel  kunde  kjende 
deres   Huse   fra  Ægypternes?" 

„Gud  er  almægtig,"  tog  den  ældste  af  Fætterne  med 
rabbinsk  Salvelse  Ordet;  „men  har  bruger  undertiden 
ikke  hele  sin  Almagt.  Han  kunde  have  skabt  Menne- 
sket af  Intet,  og  dog  dannede  han  det  af  Jord.  Hvorfor 
blev  Adam  ikke  tusinde  Aar  gammel?  Det  var  bestemt, 
at  Adam  skulde  være  tusinde  Aar  og  David  et  dødfødt 
Barn.  Men  til  Gavn  for  Jøderne  tog  Herren  halvfjerd- 
sindstyve Aar  fra  Adams  Alder  og  lagde  dem  til  David. 
Kunde  Herren  ikke  godt  have  skabt  halvfjerdsindstyve 
Aar  alene  til  David?" 

„Men  Sligt  henhører  under  Mythologien,"  raabte  Jacob 
„og  behøver  ikke  at  tros,  ligesaa  lidt  som  Sagnet  om 
Saturn,  der  spiste  sine  Børn." 

Farbroderen  sagde  strengt:  „Intet  af  hvad  der  staar 
skrevet  for  Jøderne,  henhører  til  ....  hvad  var  det  for 
et  Ord,  Gojim  have  lært  Dig?  ....  Intet  af  hvad  der 
staar  skrevet,  behøver  ikke  at  tros.  Naar  vi  høre  nærmere 
til,  saa  behøver  man  maaske  heller  ikke  at  tro  paa 
Jaumkipur,  man  behøver  ikke  at  faste  og  bede  og  be- 
kjende  sine  Synder,  hvad?" 

„Jo,"  raabte  Jacob,  og  han  hengav  sig  med  sin  hele 
Sjæl  til  de  Billeder,  som  denne  Festdags  Navn  frem- 
kaldte; „jo,  Jaumkipur  er  en  skjøn  og  poetisk  Fest! 
Alene  for  dens  Skyld  var  det  værdt  at  være  Jøde!  Naar 
den  hele  Menighed  staar  i  de  hvide  Ligdragter;  naar 
Hrasan  og  de  to  Ældste  stige  op  foran  Thora  og  und- 
skylde Forsamlingen  „for  de  højere  Regioners  og  de 
lavere  Regioners  Ret,  paa  Guds  Vegne  og  paa  Menig- 
hedens Vegne",  for  det  Tilfælde,  at  den  beder  med  ikke 
angrende  Syndere  i  sin  Midte,  naar  Thallis  indvies  og 
Menigheden  tilhyller  sig;  naar  Hrasan  oplæser  Forjæt- 
telsen,  og   ved   Ordet   Kaureim1)   Alle   styrte   paa   Knæ; 

*)  De  knælede. 

naar  den  hvide  Skikkelse  paakalder  de  Dødes  Navne 
og  ønsker  dem  en  salig  Hvile;  naar  Leviterne  bringe 
Vaskevandet  til  Kohanim  og  disse,  efter  at  have  tvættet 
sig,  stige  frem  og  udtale  de  hellige  Velsignelser;  naar 
Hornet  lyder  og  Fjender  rækker  hinanden  Haanden  — 
da  tror  og  beder  jeg  saa  godt  som  Nogen,  da  er  jeg  stolt 
af  at  være  Jøde!" 

„Jeschar-kauach !  Tak!  hvilken  Jøde  er  ikke  stolt  af 
Jaumkipur?"  sagde  Onklen.  „Det  var  paa  en  Jaumkipur," 
vedblev  han,  „at  den  store  romerske  Anfører  Pompejus 
stormede  Jerusalem.  Da  de  første  Krigsmænd  trængte 
over  de  nedbrudte  Mure  frem  til  Templet  og  overvældede 
de  jødiske  Helte,  og  da  det  skrækkelige  Blodbad  begyndte, 
var  man  inde  i  Templet  ved  Maskir  neschommos.1)  En 
Præst  gik  til  Ypperstepræsten  og  sagde  ham,  at  nu  kom 
Fjenden,  og  nu  bleve  alle  Jøder  dræbte.  Men  Ypperste- 
præsten vedblev  uforstyrret  at  nævne  de  Dødes  Navne, 
og  da  Pompejus  nu  trængte  ind  og  saa  de  tilhyllede  tavse 
Rækker  og  hørte  Ypperstepræstens  rolige  Stemme,  medens 
Alt  udenfor  var  Blod  og  Brand  og  Dødsskrig,  da  veg 
Pompejus  tilbage,  han  rørte  ikke  Templets  Kar  eller 
Skatte  og  blev  en  Ven  af  Jøderne  indtil  hans  Dødsdag  i 
Mizrajim  (Ægypten).  Na!  Du  er  stolt  af  Jaumkipur? 
Jeschar-kauach!  Tusinde  Tak!  Hvilken  Jøde  er  ikke  stolt 
af  den  og  af  sin  hele  Religion?" 

„Ja,  vel!"  vedblev  Jacob,  „der  er  meget  Skjønt  i  den. 
Men"  —  tilføjede  han  lidt  sagtere  —  „der  er  dog  ogsaa 
tilsat  megen  latterlig  Overtro." 

„Jacob!"  raabte  Onklen,  „det  vover  Du  at  sige  i  mit 
Hus?  Nævn  mig  det  Allerringeste,  der  er  latterligt!  Lad 
høre!  Tal!" 

„Nu,"  sagde  Jacob  med  et  lille  Smil;  „det  er  ikke  vanske- 
ligt, der  er  f.  Ex.  den  Omhyggelighed,  hvormed  Du  Fre- 
dag Eftermiddag  klipper  Dine  Negle,  opsamler  de  afklip- 
pede Stumper,  skærer  en  lille  Spaan  ud  af  Bordet  eller 
Vindueskarmen  og  brænder  den  tilligemed  Neglestum- 
perne." 

„Am  Hoorez!"2)  raabte  Onklen,  „sker  det  ikke,  for  at 
jeg  paa  Dommedag,  naar  Herren  kalder,  ikke  skal  gaa 

l)  Sjælemessen  for  de  Døde.    ■)  Jordens  Barn,  Bonde. 

om  og  opsamle  de  afklippede  Negle?  Ere  Spaanerne  ikke 
mine  Eidim,  Vidner  paa,  at  jeg  har  brændt  Neglene?  Spot 
en  anden  Gang  ikke  over  Ting,  Du  ikke  forstaar!  Vogt 
Dig  selv  for,  at  Du  paa  Dommedag  ikke  skal  blive  paa 
Jorden  for  at  oprette,  hvad  Du  har  forsømt!" 

Med  disse  Ord  vendte  han  sig  fortrydelig  bort  og  sagde 
til  de  Øvrige: 

„Rebbausai!  Wir  wollen  benschen!"  —  og  al  videre 
Disput  var  afskaaren. 

Jacob  drog  Aandedrættet  tungt.  Luften  i  Værelset  fore- 
kom ham  trykkende  og  svanger  med  Overtro;  han  læng- 
tes efter  den  friske  Luft,  som  omgav  Skolen,  ja,  han 
længtes  efter  sine  Skolekammerater,  efter  de  Kristne; 
hans  indespærrede  Aand  søgte  til  dem,  der  forstod  den, 
som  den  einsomme  Fange  higer  efter  at  tale  med  Men- 
nesker,  var  det  end  hans   Fjender. 

Aftenen  og  Natten  var  ham  dræbende  lang,  og  som  en 
frigiven  Fugl  ilede  han  næste  Dag  til  Skolen.  Da  han 
traadte  ind  i  Klassen,  kunde  han  have  omfavnet  sine 
Skolekammerater  af  Glæde  over  Gjensynet.  Det  faldt  ikke 
den  Uerfarne  ind  at  tvivle  om,  at  de  Følelser,  som  aldeles 
opfyldte  ham,  jo  deltes  af  hele  Verden.  Med  et  muntert 
og  kjærligt  Blik  omfattede  han  dem  Alle  og  raabte:  „Naa, 
hvordan  have  I  havt  det,  medens  jeg  var  borte?"  Men 
Drengene  havde  ikke  forandret  sig  i  de  faa  Dage,  som 
laa  imellem,  og  En  svarede:  „Jo  Tak,  Bendixen;  men  nok 
ikke  saa  godt  som  Du,  for  Du  har  da  været  oppe  hos 
Jødepræsten  og  er  bleven  klappet  og  har  faaet  Kager, 
fordi  Du  saa  pænt  var  i  Kirke."  En  skraldende  Latter, 
som  dog  langt  mere  kom  af  ungdommelig  Overgivenhed 
end  af  Ondskab,  fulgte  paa  disse  Ord.  Men  Jacobs  svul- 
mende Følelser  trak  sig  sammen,  han  erindrede  pludselig 
igjen,  at  han  var  en  Jøde  og  disse  Kristne.  En  inderlig 
Smerte  betog  ham;  han  følte  dunkelt,  at  han  havde  for- 
ladt den  Bred,  hvor  han  hørte  hjemme,  og  blev  bortstødt 
fra  den  anden  og  nu  drev  forladt  ude  i  Strømmen. 

„Nu  er  Jøden  bleven  gal  i  Hovedet,"  sagde  de  andre 
Drenge. 

Da  Jacob  gik  fra  Skolen  til  sit  Hjem,  Farbroderens  Hus, 
var  det  for  ham,  som  han  skulde  til  et  Fængsel,  og  naar 
han  tænkte  paa,  at  han  igjen  skulde  tilbage  til  Skolen, 
betog  ham  den  samme  Modbydelighed.  Vejret  var  graat 
og  uvenligt,  og  det  syntes  ham,  at  selve  Himlen  trak  sig 
trykkende  sammen  over  ham  og  kun  hvælvede  sig  fra 
det  ene  Fængsel  til  det  andet.  Næsten  syg  af  sjælelig 
Nedstemthed  kom  han  til  sit  Værelse  og  fandt  der  uventet 
et  Brev  fra  sin  Fader.  Brevet  omhandlede  Jacobs  smaa 
Anliggender  og  sluttede  med,  at  man  snart,  efter  endt 
Skole-Examen,  haabede  at  se  ham  hjemme.  Hjemmet, 
Tanken  om  at  gjense  det,  fremsteg  i  dette  Øjeblik  i  Jacobs 
Indre  med  trøstende  Styrke;  der  var  da  en  fredelig  Havn, 
hvor  han  kunde  ty  til.  Hans  Sjæl  forlod  de  skuffede  For- 
haabninger  for  at  vende  sig  til  denne  nye,  med  samme 
Lethed,  som  Lotterispilleren  bortkaster  de  gamle  Tal  og 
tager  andre. 

Han  beregnede,  hvor  mange  Timer  de  lange  Maaneder 
indeholdt;  han  fraregnede  dem,  der  vilde  medgaa  til  Søvn, 
og  glædede  sig  ved  at  kunne  forkorte  de  øvrige  ved  Læs- 
ning. Hvergang  en  Dag  var  gaaet,  udregnede  han,  hvor 
stor  Del  af  hans  Fængselstid  der  nu  var  forløben. 

Den  kom  da,  den  saa  længe  imødesete  Afrejsens  Dag; 
Jacob  kjørte  med  en  Bonde  til  Korsør.  Da  han  var  kom- 
men til  den  første  Kro,  gik  han  i  Forvejen,  og  da  han 
var  gaaet  saa  langt,  at  han  troede  sig  uset  af  ethvert 
menneskeligt  Øje,  sprang  han  ind  paa  en  Mark,  kastede 
sig  til  Jorden,  væltede  sig  i  Græsset  og  udstødte  uartiku- 
lerede Skrig,  Glædesskrig,  hvorover  en  Tilskuer,  der  havde 
kjendt  Oprindelsen,  vilde  have  grædt  af  Smerte.  Dette 
Barn  glædede  sig  som  et  Dyr  over  at  være  undsluppet 
Menneskene. 

I  Nyborg  ventede  hans  Fader  ham  og  førte  ham  til 
Hjemmet.  Da  Vognen  holdt  udenfor  Døren,  ilede  Moderen 
ud,  greb  Sønnen  og  næsten  bar  ham  ind,  idet  hun  græ- 
dende trykkede  ham  til  sig.  Onklen  kom  over,  og  idet 
han  paa  sin  sædvanlige  Manér  tog  Jacob  i  Ørene,  sagde 

han:  „Naa,  er  Han  der?  Hvad  vil  Han  her?"  —  men  slut- 
tede denne  Tiltale  med  at  kysse  Drengen,  medens  han 
kneb  ham  endnu  stærkere  i  Ørene.  Jacob  smeltede  næ- 
sten hen  under  al  denne  Kjærlighed. 

Der  forløb  et  Par  Dage,  og  det  dybe  Indtryk,  Modtagel- 
sen havde  gjort  paa  Jacob,  udslettedes  af  andre  Følelser, 
som  paatrængte  sig  ham. 

Han  var  ilet  til  et  Sted  i  Haven,  hvortil  hans  Barn- 
doms kjæreste  Billeder  knyttede  sig.  Det  var  det  Lyst- 
hus, hvor  Familien  under  Løvsalshøj tiden  plejede  at  ind- 
rette sin  Zucko1).  Her  havde  han  drømt  sine  Æventyr, 
her  havde  han  forestillet  sig  vandrende  med  sit  Folk 
i  Ørkenen,  søgende  Ly  mod  den  brændende  Sol  under  dets 
Løvsale,  her  havde  han  i  barnlig  Ærgjerrighed  tænkt  sig 
som  sit  Folks  Anfører,  som  en  hellig  begejstret  Profet. 
Han  befandt  sig  atter  paa  dette  Sted  og  lukkede  henstrakt 
paa  en  Bænk  Øjnene  for  atter  at  indbyde  de  kjære  Drøm- 
me. Men  de  kom  ikke,  eller  de  kom  og  bleve  ikke  vel 
modtagne;  thi  hans  Ærgjerrighed  var  nu  en  anden,  den 
var :  at  faa  en  brillant  examen  artium,  og  ved  dette  Frem- 
tids Tableau  vilde  og  kunde  Skyggerne  fra  Sinai  Ørk 
ikke  assistere.  Jacob  forlod  Stedet  med  den  samme  blide 
Smerte,  hvormed  man,  naar  man  vaagner,  opgiver  Haa- 
bet  om  at  kunne  fortsætte  den  behagelige  Drøm,  hvoraf 
man  blev  vækket. 

Han  erindrede  den  Fred,  der  Sabbath-Morgenerne  havde 
hvilet  over  Haven,  den  Ærefrygt,  hvormed  han  havde 
betragtet  ethvert  modent  Bær  som  helliget,  fordi  det  om 
Sabbathen  er  forbudt  at  plukke  Frugten  af  Træerne. 
Han  vilde  atter  opleve  denne  blide  Følelse  og  listede  sig 
den  første  Sabbath  efter  Ankomsten  tidlig  ud  i  Haven. 
Men  Haven  og  dens  Frugter  vare  ikke  længer  hellige,  han 
kunde  ikke  vække  de  blide  Minder  til  fyldigt  Liv,  fordi 
han  ikke  længer  ansaa  det  for  større  Synd  at  plukke  et 
Kirsebær  om  Løverdagen  end  enhver  anden  Dag;  han 
smilede  endog  over  sin  forrige  Overtro,  og  han  kom  til- 
bage fra  Haven  med  et  Smil  paa  Læberne,  men  med  Mis- 
mod i  Hjertet. 

Ceremonierne    havde    han    søgt    at   underkaste    sig   og 

*)  Løvsal. 

bringe  i  Harmoni  med  Reflexionen.  At  han  før  Maaltidet 
skulde  to  sine  Hænder,  fandt  han  renligt;  at  Brødet  blev 
brudt  under  Velsignelse,  fandt  han  poetisk  smukt;  at 
man  satte  sin  Hat  paa  ved  Bordbønnen  under  Guds  Paa- 
kaldelse  og  formodede  Nærværelse,  fandt  han  ogsaa  smukt : 
Granderne  af  Spanien  bedækkede  jo  Hovedet  i  deres  Kon- 
ges  Nærværelse. 

Men  en  Morgen  tog  Faderen  ham  med  alvorlig  Mine  til 
Side  og  sagde:  „Det  forekommer  mig,  Jacob,  at  Du  ikke 
anlægger  Dine  Tephilim." 

„Nej,  Fader,  det  gjør  jeg  heller  ikke,"  svarede  Jacob, 
med  hemmelig  Angst  for  den  Scene,  som  nu  vilde  følge. 

„Har  Du  glemt  dem  i  Kjøbenhavn?  Saa  kan  jeg  laane 
Dig  nogle  saalænge,"  vedblev  Faderen. 

„Du  maa  ikke  blive  vred,  Fader,"  svarede  Jacob  med 
usikker  Stemme;  „men  jeg  beder  til  Gud  om  Morgenen 
uden  Tephilim." 

„Hvad?"  skreg  Faderen  i  en  Tone,  ligesaa  smertelig  som 
forbitret;  „lægger  Du  ikke  mere  Tephilim?  —  Jacob,  min 
Søn,  skulde  Du  gjøre  mig  den  Sorg!" 

„Fader!"  sagde  han,  „jeg  kan  ikke  føle  mig  overbevist 
om,  at  det  er  Gudsdyrkelse  at  lægge  en  sort  Læderrem 
syv  Gange  om  Armen  og  en  anden  Læderrem  om  Hovedet. 
Gud  ser  vistnok  blot  paa  Hjertet;  naar  det  er  godt  og 
uskyldigt,  saa  behøves  Tephilim  ikke." 

„Læderremme,  Jacob !  Ser  Du  da  i  Tephilim  blot  Læ- 
deret? Er  Kirken  for  Dig  blot  en  Samling  af  Sten?  Er 
det  Læderet,  vi  tilbede,  eller  Guds  hellige  Ord,  der  ere 
vedføjede  det?  Staar  der  ikke  i  vor  højeste  Bøn,  Schema 
Jisroeil,  at  vi  skulle  lægge  disse  Ord  paa  vort  Hoved, 
paa  vort  Hjerte  og  paa  vore  Hænder?" 

„Jo,  Fader ;  men  det  er  vist  ment  billedlig.  Jeg  lægger  mig 
Guds  Ord,  men  ikke  Pergamentet,  hvorpaa  de  ere  skrevne, 
paa  Hjertet." 

„Og  Dit  Arbakanpfaus,  Jacob?"  spurgte  Faderen,  som 
om  han  vilde  tømme  Sorgens  Bæger  til  Bunden;  „har 
Du  ogsaa  aflagt  Dit  Arbakanpfaus?" 

„Ja,"  hviskede  han,  beklemt  over  Udtrykket  i  Faderens 
Ansigt. 

Faderen  rettede  sig  af  sin  bøjede  Stilling,  og  idet  han 
udstrakte  sin  Haand,  sagde  han:  „Jøden  Philip,  Søn  af 
Rabbi  Bendix,  har  ingn  Søn  længer.  Den  Søn,  han  har 
havt,  lader  sig  schmatte1).  Ved  Jøden  Philips  Grav  skal 
Ingen  sige  Kadisch,  Ingen  skal  bede,  at  hans  Støv  maa 
hvile  i  Fred.  Hans  Slægt  skal  glemmes  af  det  jødiske  Folk, 
og  for  Guds  Throne  skal  han  anklage  sig  selv,  fordi  han 
satte  en  Søn  i  Verden." 

Derpaa  forlod  han  Værelset. 

Jacob  stod  et  Øjeblik  som  tilintetgjort  ved  disse  for- 
færdelige Ord  og  ved  den  imponerende  Holdning,  hvor- 
med den  ellers  saa  blide  Fader  udtalte  Forbandelsen  over 
sig  selv.  Men  i  næste  Øjeblik  erindrede  han  Anledningen, 
den  i  hans  Øjne  saa  ubetydelige  Omstændighed,  der  havde 
foraarsaget  en  saadan  Paakaldelse,  og  denne  forekom 
ham  næsten  komisk.  Det  var  ham  umuligt,  ret  levende 
at  erindre  den  uhyre  Vægt,  han  selv  for  næppe  tre  Aar 
siden  havde  lagt  paa  Tephilim  og  Arbakanpfaus,  som 
Jødedommens   Symboler. 

Men  han  fik  ikke  Lejlighed  til  lange  Betragtninger;  thi 
hans  Fader  og  Onkel  traadte  ind  i  Værelset,  den  første 
med  Resignation  og  Smerte  i  sine  Miner,  den  sidste  med 
Udtrykket  af  en  heftig  Sindsbevægelse. 

„Du  lægger  ikke  længer  Tephilim,"  begyndte  Onklen 
strax,  „bærer  heller  ikke  Dit  Arbakanpfaus!  Du  er  jo 
en  herlig  Dreng;  man  har  Glæde  af  Dig.   Formodentlig 

spiser  Du  ogsaa  Hradser2)  —  smager  det  godt? 

Svar  mig,  Dreng,  har  Du  spist  Tereipho?" 

Jacobs  Knæ  rystede;  men  han  svarede:  „Ja." 

Et  voldsomt  Ørefigen  fra  Onklens  Haand  fulgte  øje- 
blikkelig paa  denne  Tilstaaelse.  Jacob  vaklede  og  var 
nær  ved  at  blive  bevidstløs;  der  hengik  en  Stund,  inden 
han  atter  fik  sine  Sandsers  Brug. 

Det  var  første  Gang  i  hans  Liv,  at  han  modtog  en  Tug- 
telse. Hans  Øjne  rullede  om  i  Værelset  ligesom  for  efter 
gammel  Vane  at  søge  et  Vaaben.  Men  i  næste  Øjeblik 
havde  han  fattet  en  Slags  Beslutning,  han  forlod  Værelset, 
Huset,  Byen  og  vandrede  henad  Landevejen.  Med  sammen- 

3)  Døbe.    2)  Flæsk. 

bidte  Tænder,  uden  at  kunne  frembringe  en  bestemt 
Tanke,  vedblev  han  at  gaa. 

I  de  første  Øjeblikke  efter  at  han  var  gaaet,  vare 
Faderen  og  Onklen  altfor  forbitrede  til  at  bryde  sig  om 
hans  Bortfjernelse.  Efter  nogle  Minuters  Forløb  gik  Onk- 
len til  Vinduet  og  saa  henad  Gaden.  Da  han  ikke  saa 
Jacob,  vendte  han  sig  til  Philip  og  sagde:  ,.Godt  var  det, 
han  løb,  ellers  havde  jeg  maaske  slaaet  ham  fordærvet." 

„Hvor  mon  han  er  gaaet  hen?"  spurgte  Philip. 

„Han  er  vel  løben  ned  til  Stranden  og  tør  ikke  komme 
igjen,  før  vi  sende  Bud  efter  ham.  Men  for  mig  kan  han 
løbe  til  Verdens  Ende;  han  lader  sig  dog  schmatte  en- 
gang alligevel." 

„Du  slog  haardt,"  tog  Philip  Ordet  efter  en  lille  Pavse. 

„Skulde  jeg  kanske  have  taget  ham  paa  Skødet  og 
klappet  ham  og  sagt:  Gud  skal  velsigne  Dig,  min  Dreng! 
Du  forlader  Din  Faders  Tro,  Du  spiser  Tereipho,  om  Pei- 
sach  spiser  Du  Hrometsdick,1)  hvorom  der  staar  i  Thauro, 
at  en  Jøde,  som  gjør  det,  skal  være  forbandet  i  Evighed; 
men  desuagtet  er  Du  min  egen  lille  Jacob!  Skulde  jeg 
have  sagt  det,  hvad?" 

Philip  holdt  Hænderne  for  Ansigtet. 

„Hvad  skal  jeg  gjøre  ved  Drengen?  Hvormed  skal  jeg 
forsvare  for  Gud,  hvis  han  fremturer,  som  han  har  be- 
gyndt!" sagde  han  lidt  efter. 

„Han  er  barmitzvo!  Du  har  intet  Ansvar,  naar  gode 
Ord  og  Tugtelse  ere  frugtesløse." 

„Hvor  mon  han  er?" 

„Aa,  han  er  vel,  som  sagt,  ved  Stranden  eller  ude  i 
Haven.  Jeg  vil  lade  Benjamin  gaa  ned  og  se  efter  ham." 

Han  kaldte  paa  Benjamin;  men  denne  fortalte,  at  han 
for  lidt  siden  havde  set  Jacob  gaa  ud  af  Byens  Østerport. 
Nu  kom  Moderen  til.  „Hvor  er  Jacob?"  spurgte  hun;  „er 
det  sandt,  at  han  er  gaaet  bort,  fordi  I  have  slaaet  ham?" 

Philip  og  Isak  saa  paa  hinanden. 

„Den  forbandede  Knægt!"  raabte  Onklen;  „han  skal 
faa  saa  mange  Prygl,  der  kan  ligge  paa  ham." 

„Lad  være  med  Din  Hidsighed,"  sagde  Philip;  „Du  kan 
støde  Drengen  ud  i  slet  Selskab.  Det  kan  ogsaa  rygtes, 
at  han  løber  omkring,  og  hvorfor.  Hvad  vil  min  Familie 

»)  Syret. 

sige  dertil?  Bedst  er  det  at  faa  ham  tilbage  og  i  al  Stilhed 
sende  ham  til  Kjøbenhavn.  Lad  ham  saa,  i  Guds  Navn, 
skjøtte  sig  selv.  Jeg  toer  mine  Hænder,  jeg  har  givet  ham 
en  jødisk  Opdragelse." 

„Men  Dit  Indfald  var  det  med  de  forbandede  Studerin- 
ger!" raabte  Isak,  idet  han  gik  til  Døren.  „Benjamin!  løb 
over  og  lad  min  Vogn  spænde  for;  lad  den  strax  kjøre 
for  Døren!" 

Jacob  havde  allerede  gaaet  et  Par  Mil,  da  kom  Faderen 
og  Onklen  jagende  og  indhentede  ham.  Da  de  kom  paa 
Siden  af  ham,  sagde  Faderen  blidt:  „Jacob,  sæt  Dig  op, 
kom  med  tilbage." 

Han  svarede:  „Du  har  sagt,  at  jeg  ikke  længer  er  Din 
Søn;  lad  mig  da  gaa  og  skjøtte  mig  selv." 

Onklen  raabte:  „Vær  nu  ikke  barnagtig,  Jacob.  Kom 
med   tilbage;  Alt  skal  være  glemt." 

Jacob  sagde:  „Du  har  let  ved  at  glemme,  Du!  Du  har 
slaaet  mig,  Isak  Bamberger." 

„Jeg  var  for  hidsig,  Jacob;  kom  med  tilbage." 

„Nej,  vis  mig  blot  den  Velgjerning:  lad  mig  aldrig  se 
Dig  mere,  Du  har  slaaet  mig." 

„Dreng!  Din  gamle  Onkel  har  bedet  Dig  om  Forladelse, 
er  det  ikke  nok  for  Dit  halsstarrige  Gemyt?"  —  raabte 
Onklen. 

Jacob  havde  en  Fornemmelse  af,  at  han  nu  med  Ære 
kunde  give  efter;  men  en  Blanding  af  Trods  og  Forfænge- 
lighed bragte  ham  til,  endnu  engang  at  fortsætte  sin  Vej; 
men  da  sagde  Faderen:  „Vil  Du  da  aldrig  se  Din  Moder 
mere?  Heller  ikke  mig?  Saa  lad  os  da  først  tage  Afsked, 
min  Søn." 

Da  brast  Jacob  i  Graad  og  satte  sig  op. 

Man  kom  hjem,  og  der  blev  ikke  talt  Mere  om  An- 
ledningen til  Striden;  men  ingen  Spild  i  en  Familie  er 
værre  end  den,  hvis  Oprindelse  ikke  kan  omtales. 

Jacob  mærkede  snart,  at  han  var  som  en  Fremmed  i 
Huset.  Spise  og  Drikke  og  al  Bekvemmelighed  var  ham 
vel  undt,  han  var  som  en  kjær  Gjæst,  men  ikke  heller 
mere;  thi  han  stod  udenfor  det  Fortrolighedsforhold,  der 
omslyngede  Faderen,  Moderen  og  Onklen.  Hvilken  pinlig 
Følelse,  alene  den,  at,  naar  han  traadte  ind  i  Stuen,  tav 
deres  Samtale! 

Jacob  saa,  at  hans  Fader  sørgede,  og  vidste,  at  han, 
ikke  engang  om  han  vilde,  kunde  forjage  denne  Sorg;  thi 
han  havde  allerede  spist  af  de  forbudne  Spiser,  og  om 
han  end  atter  vilde  anlægge  Tephilim,  vilde  man  ikke 
tro,  at  det  var  oprigtig  ment.  . 

Sin  Moder  kunde  han  endnu  slutte  sig  til;  i  Moder- 
hjertet beholder  Kjærligheden  til  Barnet  altid  Overvæg- 
ten. Han  vovede  en  Aften,  da  han  sad  hos  hende  i  Tus- 
mørket, at  tale  til  hende  om  det  uvenlige  Forhold  mellem 
Faderen  og  ham. 

„Din  Fader,"  sagde  Moderen  sørgmodig,  „vil  ikke  op- 
høre at  være  Dig  en  kjærlig  Fader;  Alt,  hvad  der  staar 
i  hans  Magt,  vil  han  gjøre  for  Dig.  Men  ved  Synet  af  Dig 
vil  han  altid  blive  bedrøvet;  thi  han  ved,  at  naar  han  og 
jeg  samles  hos  Vorherre,  ville  vi  forgæves  søge  Dig." 

„Græd  ikke,  Jacob,"  sagde  hun,  da  han  brast  i  Graad; 
„jeg  gaar  forud,  og  jeg  vil  bede  for  Dig  hos  den  gode 
Gud." 

Jacobs  Taarer  randt  stærkere.  Noget  efter  traadte  Fade- 
ren ind,  og  Jacob  mærkede,  at  Moderens  Haand,  der 
havde  snoet  sig  i  hans  Lokker,  uvilkaarlig  trak  sig  til- 
bage ved  Faderens  Indtrædelse.  Han  aftørrede  sine  Taa- 
rer, og  en  usigelig  bitter  Følelse  sneg  sig  ind  i  hans 
Hjerte. 

Da  Afrejsens  Time  kom,  følte  Alle,  at  en  Sten  blev  lettet 
dem  fra  Hjertet.  Adskillelsen  var  smertelig;  men  Sam- 
livet var  dem  byrdefuldt. 

Da  Jacob  stod  paa  Skibet,  der  førte  ham  tilbage  mod 
Sjællands  Kyst,  følte  han,  at  han  nu  var  mere  husvild 
end  Maagerne,  der  i  Stormen  flagrede  om  Skibet. 


ANDEN  DEL 


FØRSTE  KAPITEL. 


Om  Aftenen  den  28.  Oktober  182-  var  der  festlig  op- 
lyst hos  den  rige  Grosserer  Israelsen  i  Kjøbenhavn. 
Hans  Søn  var  bleven  Student,  og  i  den  Anledning  fandt 
et  glimrende  Aftengilde  Sted.  I  de  svære  Sølvarmstager 
brændte  Voxlysene,  og  Lyset  straalede  tilbage  fra  det 
massive  Sølvtøj  og  Krystal,  der  bedækkede  Bordet.  Sel- 
skabet bestod,  foruden  Grossererens  Familie,  af  nogle 
Kristne,  deriblandt  et  Par,  der  samme  Dag  vare  blevne 
Studenter,  desuden  en  ældre  jødisk  Student  og  endelig 
Jacob   Bendixen. 

Da  man  havde  taget  Plads  ved  Bordet,  og  den  jødiske 
Gjæstfrihed  havde  vist  sig  i  Mængden  af  de  anrettede 
Sager  og  flittig  Opfordring  til  Gjæsterne  om  at  tage  til- 
takke og  betragte  sig  som  hjemme,  hævede  Grossereren 
sit  fyldte  Glas  og  sagde:  „Vi  ville  drikke  min  Søns  Skaal, 
i  Anledning  af,  at  han  idag  lykkelig  er  bleven  Student." 
—  Alle  istemte  det  Hurra,  som  den  unge  Hr.  Israelsen 
selv  intonerede. 

Lidt  efter  rejste  sig  en  af  Gjæsterne,  Wilhelm  Fangel, 
og  sagde:  „Dersom  det  maa  være  mig  tilladt,  vil  jeg  ud- 
bringe en  Skaal  for  en  af  os  unge  herværende  Studenter, 
der  vel  har  fortjent  det,  saasom  han  er  bleven  indkaldt; 
Jacob  Bendixens  Skaal!" 

Det  var  første  Gang,  at  Jacob  nød  en  personlig  Æres- 
bevisning af  Nogen.  Samme  Dag  var  hans  Navn  vel  i 
Regenskirken  bleven  nævnt  med  Udmærkelse  af  Rector 
magnificus;  men  det  var  en  Udmærkelse,  som  ifølge  Lo- 

M.  Goldschmidt  i  Folkeudgave.  I  7 

vens  Bydende  ligefrem  fulgte  af  hans  Examenskarakterer, 
en  Udmærkelse,  der  vilde  have  existeret  som  hans  er- 
hvervede Ejendom,  selv  om  Rector  magnificus  ikke  med 
sin  kolde  Tone  havde  fremsagt  den  almindelige  Formu- 
lar. Her  var  det  derimod  en  personlig,  frivillig  Hylding, 
og  den  Stolthed  og  Ærgjerrighed,  der  laa  i  hans  Gemyt, 
vaagnede  i  dette  Øjeblik  for  første  Gang  til  Nydelse.  Idet 
han  rejste  sig  for  at  klinke  med  alle  de  Glas,  der  paa  en- 
gang straktes  ham  imøde,  kastede  han  et  hurtigt  Blik  paa 
Fangels  Ansigt,  et  Blik,  med  et  Udtryk,  som  om  han  strax 
vilde  sørge  for,  at  han  aldrig  glemte  dette  Menneske. 

„Indkaldt?"  spurgte  Grossereren,  da  man  igjen  havde 
sat  sig;  „hvad  vil  det  Ord  indkaldt  sige?" 

„Det  betyder,"  svarede  en  af  Gjæsterne,  „at  Bendixen 
er  bleven  Student  med  Udmærkelse,  at  han  endog  har 
faaet  mere  end  første  Karakter." 

„Aron,"  sagde  Grossereren  og  vendte  sig  alvorlig  til 
sin  Søn,  „hvorfor  er  Du  ikke  ogsaa  blevet  indkaldt?  Har 
jeg  ikke  kostet  ligesaa  mange  Penge  paa  Dig,  som  Ben- 
dixens Fader  har  kostet  paa  ham?  Hvorfor  skal  jeg 
ikke  have  ligesaa  megen  Glæde  af  mine  Penge?" 

„Naa,"  svarede  Sønnen  og  vrikkede  ærgerlig  med  Ho- 
vedet, „Bendixen  har  heller  ikke  bestilt  Andet  end  læse." 

„Hvad  har  Du  da  havt  andet  at  bestille  end  læse,  Din 
dovne  Knægt?"  skreg  Faderen. 

„Jeg  har  ikke  været  doven,"  svarede  Sønnen  mut  og 
yderlig  genert  ved  den  Ugenerthed,  hvormed  Faderen  gav 
sin  Vrede  Luft. 

Wilhelm  Fangel  lagde  sig  imellem:  „De  gjør  Deres  Hr. 
Søn  Uret,  Hr.  Grosserer;  han  har  vist  ogsaa  været  meget 
flittig;  men  Vorherre  uddeler  jo  Evnerne  forskellig." 

„Det  er  sandt,  Hr.  Fangel,"  sagde  Faderen  formildet; 
„De  er  en  forstandig  ung  Mand.  —  Men  sig  mig,  hvori  be- 
staar  da  egenlig  denne  Udmærkelse?" 

„Den,  som  faar  flere  end  sex  præ'er  og  intet  haud,  non 
eller  Nul,  bliver  af  Universitetets  Rektor  højtidelig  nævnt 
som  den  flinkeste  Student." 

„Og  var  der  fler  end  Bendixen,  der  bleve  saaledes  ud- 
mærkede idag?" 

„Nej,  han  var  den  eneste." 

Grosserer  Israelsens  Øjne  funklede,  og  han  sagde:  „Han 
var  den  Eneste,  der  blev  udmærket,  og  han  er  en  Jøde!" 

Han  rejste  sig  og  sagde  til  Bendixen:  „Nu  drikker 
jeg  Deres  Skaal!  Gid  De  var  min  Søn!" 

„Mine  unge  Venner!"  tilføjede  han  efter  en  Pavse,  idet 
han  vendte  sig  til  de  kristne  Studenter;  „det  er  en  Æres- 
bevisning, naar  en  gammel  Jøde  rejser  sig  op  for  en 
ung.  De  have  set,  at  jeg  har  rejst  mig  for  Bendixen.  Min 
Søn  er  et  Fæ." 

Der  var  trods  Grossererens  Kejtethed  noget  Gribende 
i  hans  Adfærd,  og  Jacob  fik  næsten  Taarer  i  Øjnene. 
Wilhelm  Fangel  sprang  op  og  raabte:  „Hr.  Grosserer! 
Her  er  De  Rector  magnificus !  De  uddeler  Æresbevisninger 
og  Næser!  Rector,  Grosserer  Israelsen  leve!" 

Hele  Bordselskabet  istemte:  Han  leve!  og  man  klinkede 
under  almindelig  Munterhed. 

„Har  De  nylig  været  paa  Komedie?"  spurgte  Grossere- 
rens ældste  Datter,  Rose,  sin  Sidemand,  en  af  Studenterne. 

„Nej.  desværre,  jeg  har  ikke  havt  Lejlighed  formedelst 
Examen." 

„Har  De  ikke  set  Bianca?" 

„Nej,  jeg  har  ikke,  Jomfru  Israelsen." 

„Gud,  det  skal  være  saa  dejligt." 

„Saa  Jomfruen  har  heller  ikke  set  det?" 

„Nej,  jeg  skal  sige  Dem,  jeg  har  kun  en  kvart  Plads, 
og  saa  skal  der  Held  til,  netop  at  faa  det  Stykke  at  se." 

„En  kvart  Plads!"  raabte  Studenten  og  maalte  den  unge 
Dames  fyldige  Figur  med  Øjnene;  „ja,  saa  kan  det  være 
besværligt  nok." 

„Ja,  det  vil  sige,  vi  fire  Søstre  skiftes  til  at  gaa  paa  en 
Plads.  Det  er  ogsaa  en  Skam,  Fa'er,  at  Du  ikke  kan  tage 
endnu  en  Plads  til  os"  —  sagde  hun  med  et  bebrejdende 
Blik  til  Faderen. 

„Den  ene  Plads  koster  s'gu  Penge  nok,"  svarede  Gros- 
sereren; „lad  mig  se:  Fire  Mark  og  ni  Maaneder 

Hvormeget  er  4  Gange  9?"  henvendte  han  sig  til  sin 
yngste  Søn  for  at  øve  ham  i  Hovedregning. 

„Fire  Gange  ni,  Fa'er? 2  Mark  og  4!" 

Nogle  lo;  men  Faderen  vendte  sig  med  et  tilfreds  Smil 
til  sin  Sidemand  og  hviskede:  „Hvad  der  sidder  for  et 

Handelshoved  paa  den  Dreng!  hvad?  Med  Guds  Hjælp, 
ham  faar  jeg  Glæde  af;  han  skal  ikke  studere  og  stjæle 
Vorherres  Tid  og  mine  Penge.  Han  skal  blive  indkaldt, 
som  Kjøbmand,  men  ikke  for  Gjældskommissionen.  Men 
der  er  jo  Ingen,  der  spiser  eller  drikker.  Tag  for  Dem 
af  Retterne,  det  er  Dem  vel  undt!  Bendixen,  spis,  drik!  En 
rask  Student  maa  ogsaa  spise  og  drikke.  De  maa  komme 
oftere  og  besøge  mig." 

Bendixen  takkede  hjertelig  for  denne  Indbydelse. 

„Hvorledes  har  Deres  Fader  det?"  vedblev  Grosseren; 
„jeg  kan  godt  huske  ham,  jeg  er  kommen  mangen  Gang 
i  Deres  Bedstefaders  Hus." 

„Tak,  han  har  det  godt!" 

„Og  Deres  Moder?  Er  hun  ikke  en  Datter  af  den  gamle 
Rabbi  Nathan  og  af  Gidel,  en  Søster  til  Philip  Hertz's 
Kone?"  spurgte  Grossereren  videre. 

„Min  Moder  er  død,"  svarede  Jacob. 

Grossererens  Ansigtstræk  forandredes  fra  Munterhed 
til  den  dybeste  Medfølelse.  Han  bedækkede  sit  Hoved  og 
mumlede  sagte  Formularen:  „Boruch  da  jon  emmes!"  (Vel- 
signet være  den  retfærdige  Dommer!),  og  hele  Familien 
saa  deltagende  til  Jacob. 

„Naar  døde  hun,  stakkels  Fyr?"  spurgte  Grossereren. 

„For  tre  Maaneder  siden,"  svarede  Jacob  og  bed  Læ- 
berne sammen  for  ikke  at  briste  i  Graad. 

„Stakkels  unge  Menneske!  —  Hvad  døde  hun  af?" 

Jacob  kunde  ikke  udholde  det  længer.  Til  Lykke  skød 
en  af  Gjæsterne  Stolen  fra  Bordet,  og  Grossereren  erin- 
dredes derved  om,  at  det  var  Tid  at  hæve  Maaltidet, 
Man  rejste  sig,  sagde  „Velbekomme",  trykkede  hinanden 
i  Haanden  og  gik  ind  i  et  andet  Værelse. 

Jacob  var  ilde  tilmode,  Grossererens  Søn,  Studenten,  var 
ærgerlig,  og  Grossereren  selv  forstemt.  En  Jøde  føler  sig 
personlig  berørt  ved  at  høre  om  en  Jødes  Dødsfald.  Han 
betragter  sig  og  sit  Folk  som  Guds  Udvalgte.  Men  der  er 
dog  en  frygtelig  Fjende,  som  Vorherre  ifølge  Verdensorde- 
nen ikke  kan  afvende;  det  er  Døden.  Denne  Fjende  har 
været  inde  i  Menigheden  og  hentet  sit  Offer;  Dødens  Engel 
har  været  i  Jødens  Kreds,  maaske  bevæget  sig  over  hans 
Hoved!  Naar  skulle  hans  egne  Børn  faderløse  underkastes 

den  frygtelige  Chri?1)  Naar  skal  han  selv  i  Berøring  med 
den  mørke  Magt  og  føres  ud  paa  Keiver  Ovaus*),  til 
det  hemmelighedsfulde  Liv,  som  pusler  derude  —  har 
man  ikke  hørt  de  Afdøde  bede  sammen  i  Lighuset,  naar 
det  stundede  mod  en  from  Mands  Begravelse?  Har  det 
ikke  larmet  som  af  vrede  Stemmer,  naar  en  Kali3)  skulde 
hvile  mellem  de  Troende?  Ja,  der  er  et  Liv  derude,  og 
det  er  dette  hemmelighedsfulde  Liv  i  Døden,  som  Jøden 
betragter  med  sky  Ærefrygt.  Men  det  tro  de  Kristne 
ogsaa!  Thi  er  det  de  stille,  ubevægelige  Døde,  de  frygte 
om  Natten  paa  Kirkegaarden  ?  Er  det  ikke  Dødens  Liv, 
der  rører  sig  i  deres  Spøgelser? 

Selskabet  skiltes  snart  efter,  og  da  han  havde  gaaet 
igjennem  nogle  Gader,  var  Jacob  ene  med  den  jødiske 
Student,  der  næsten  hele  Tiden  havde  været  en  tavs  Del- 
tager i  Festen.  Hans  Navn  var  Martin  Levy. 

„Den  Grosserer  Israelsen  er  noget  raa;  men  hans  Mad 
er  fortræffelig  kogt,"  bemærkede  Levy. 

„Aa,  jeg  synes,  det  er  en  godmodig  Mand,"  svarede 
Jacob. 

„Lagde  De  Mærke  til  Konen?  Hun  mælede  ikke  et  Ord 
hele  Aftenen.  Da  hun  havde  spist,  sad  hun  og  drejede 
Tommelfingrene  omkring  hinanden  med  et  næsten  menne- 
skeligt  Blik." 

„Hun  er  vel  ikke  vant  til  at  være  i  Selskab  med  Kristne." 

„Og  hvilke  fire  Gratier  af  Døtre!  Den  ene  tykkere  end 
den   anden!" 

„Hr.  Levy,"  udbrød  Jacob,  „jeg  kan  ikke  lide  at  tale 
ilde  om  den  Mand,  ved  hvis  Bord  jeg  har  spist." 

„Naa,  jeg  mener  det  ikke  saa  slemt.  De  ved  jo  nok, 
vi  Jøder  skal  altid  ruddle*)  lidt  paa  hinanden.  Jeg  har 
desuden  siddet  og  tiet  hele  Aftenen,  og  derfor  skulde  jeg 
dog  have  nogen  Erstatning." 

„De  var  ogsaa  saa  tavs  —  hvoraf  kom  det?" 

„Ja,  sig  mig  først:  Staar  De  i  noget  nærmere  Venskabs- 
forhold til  Israelsens  Familie?  Og  er  de  saa  ivrig  Jøde, 
at  De  altid  giver  Jøderne  Medhold?" 

„Ingen  af  Delene!   Det  er  første  Gang,  jeg  har  været 

l)  Klædernes  Sønderriveise.  2)  Fædrenes  Grav,  Kirkegaarden.  3)  En, 
der  ikke  har  levet  fromt.    4)  Bagtale. 

i  Israelsens  Hus  —  jeg  ved  ikke  selv,  hvorledes  jeg  kom 
til  at  blive  indbuden;  Sønnen  har  jeg  kun  kjendt  ganske 
flygtig.  Og  hvad  Jøderne  angaar,  saa  vilde  jeg  ønske,  at  jeg 
passede   bedre   til  dem,   end   jeg   gør." 

„Det  var  blot  det,  jeg  vilde  vide,  for  ikke  atter  at 
komme  til  at  støde  Dem.  Ser  De,  jeg  sad  hele  Tiden  som 
paa  Naale,  fordi  jeg  ikke  vidste,  hvilket  Øjeblik  der  vilde 
blive  givet  de  kristne  Studenter  Forargelse  ved  en  lille 
Skandale.  De  saa  selv,  hvorledes  Faderen  trakterede  Søn- 
nen, De  hørte  ogsaa  det  lille  Handelshoved.  Men  især  var 
jeg  bange  for,  at  Grossereren  ved  Maaltidets  Slutning 
skulde  sætte  Hatten  paa  og  raabe:  Rebbausai,  wir  wollen 
benschen.  Det  er  virkelig  mærkværdigt,  at  han  ikke  gjorde 
det.  Hvad  ville  saadanne  Jøder  med  Kristne  hos  sig?  I 
den  Tilstand  er  Jødedommen  aldeles  inkommensurabel 
med  Kristendommen.  I  et  saadant  blandet  Selskab  be- 
finder jeg  mig  ikke  vel.  Selskabets  Dele  ere  strengt  ad- 
skilte, der  er  ingen  fælles  Aand,  som  forener  det,  og  hvori 
man  kan  bevæge  sig;  forstaas  man  af  den  ene  Part,  er 
man  uforstaaelig  for  den  anden.  Nej,  jeg  vil  enten  være 
mellem  lutter  Jøder  eller  mellem  lutter  Kristne,  begge  Ste- 
der befinder  jeg  mig  vel.  Vi  jødiske  Studenter  ere  Amfibier, 
der  kunne  leve  baade  hos  Jøder  og  hos  Kristne." 

Ungdommen  bilder  sig  altid  ind,  at  den  Erfaring,  den 
har  gjort,  er  en  Opdagelse,  som  ingen  anden  kj ender. 
Jacob  blev  overrasket  ved  at  høre  en  Anden  tale  om 
Jøder  og  Kristne  i  samme  Retning,  hvori  han  selv  havde 
tænkt  og  følt  saa  meget.  Det  varede  en  Stund,  inden  han 
svarede:  „Amfibier,  siger  De,  at  vi  jødiske  Studenter  ere? 
Mig  forekommer  det,  at  vi  netop  ere  det  Modsatte  af 
Amfibier,  at  vi  have  forladt  det  Element,  hvor  vi  hørte 
hjemme,  og  begivet  os  ind  paa  et,  der  ikke  stemmer  med 
vor  Natur." 

„Aa,  det  er  Indbildning!"  raabte  Levy;  „det  er  kun, 
indtil  man  bliver  vant  til  Livet  i  begge  Kredse.  Naar  man 
har  et  let  Sind  og  engang  imellem  lukker  Ørene  i,  er  det 
netop  behageligt,  saaledes  at  bevæge  sig  afvexlende  i 
to  modsatte  Elementer;  snart  er  man  Fugl,  snart  Fisk, 
alt  som  man  har  Lyst." 

„De  har  vist  et  lykkeligt  Temperament,"  sagde  Jacob. 

„Aa,  ja;  kom  engang  imellem  til  mig,  saa  skulle  vi  nok 
more  os  sammen." 

„Se  De  ogsaa  til  mig;  her  bor  jeg." 

„Top!  Endnu  imorgen  kommer  jeg  og  ryger  min  Mor- 
genpibe  hos  Dem,  inden  jeg  gaar  paa  Hospitalet.  Nu, 
god  Nat  da,  Tak  for  i  Aften." 

„God  Nat,  Levy,  Tak!" 


Nogle  Dage  efter,  om  Morgenen  ganske  tidlig,  styrtede 
en  af  Jacobs  Fættere  ind  i  hans  Værelse  uden  at  give 
sig  Tid  til  at  banke  paa  eller  sige  Goddag.  Han  raabte 
aandeløs:  „Du  skal  komme  hen  til  Fa' er!  Rof'en1)  har 
sendt  Bud  efter  ham  og  Dig." 

„Hvad  skal  jeg  hos  Rof'en?"  spurgte  Jacob;  „jeg  har 
ikke  Noget  at  gjøre  med  Rof'en." 

„Hrutzpo!"2)  raabte  Fætteren;  „Du  har  ikke  Noget  at 
gjøre  med  Rof'en?  Men  han  har  med  Dig  at  gjøre!  Han 
vil  se  Dig." 

Jacob  følte  sig  i  sit  Indre  smigret  ved  denne  Indbydelse, 
der  viste,  hvilken  Opmærksomhed  det  havde  vakt  iblandt 
Jøderne,  at  et  jødisk  Barn  fra  Provinsen  havde  gjort 
en  saa  glimrende  Examen;  men  i  ungdommeligt  Overmod, 
eller  for  at  drille  Fætteren,  nøjedes  han  med  at  sige: 

„Godt,  jeg  skal  komme." 

„Og  i  Aften  skal  Du  til  Grosserer  Bernbaum.  De  har 
sendt  Bud  til  os,  da  de  ikke  vidste,  hvor  Du  boede." 

„Jeg  skal?"  spurgte  Jacob. 

„Hvilken  Gavoa)  der  er  faret  i  Dig,  siden  Du  er  blevet 
den  Smule  Student!  Hvo  tager  ikke  med  Kyshaand  imod 
en  Indbydelse  fra  den  rige  Bernbaum!  Men  gaa,  gaa  ikke 
—  a'ch  mein  Dago!"*) 

Med  disse  Ord  løb  Fætteren.  Da  han  kom  hjem  til  Fa- 
deren, stak  han  Hovedet  ind  ad  Døren  og  raabte:  „Nu 
kommer  den  Gavostinker 5)  strax!"  hvorpaa  han  fortsatte 
Vejen   til   sin   Butik  paa   Østergade. 

Da  Jacob  kom  hen  til  sin  Onkel  Marcus,  var  Tanten 
ifærd  med  at  stryge  et  stort  Kalvekryds;  dette  bandt  hun 

J)  Præsten.  2)  Hovmod!  8)  Indbildskhed.  *)  Ogsaa  min  Sorg!  Hvad 
kommer  det  mig  ved?  6)  „At  stinke  af  Stolthed"  er  en  jødisk  Talemaade. 

om  Jacob  og  stak  deri  Onklens  store  Diamantbrystnaal. 
Lige  til  Døren  fulgte  hun  efter  ham  og  pudsede  det  mindste 
Støvgran   af  hans   Klæder. 

Marcus  skred  foran  med  usædvanlig  stolt  Mine;  han 
delte  med  sin  Brodersøn  Æren  af  at  være  bleven  kaldt 
til  Rof'en  og  tog  i  Tankerne  Broderparten. 

„Hvor  ville  de  andre  Jøder  gjøre  Øjne  paa  Fredag 
Aften,  naar  de  høre,  at  jeg  har  været  inviteret  til  Rof'en!" 
sagde  han  ved  sig  selv.  ■ 

Jacob  gik  ogsaa  tavs  og  tænkte  j)aa,  hvad  Rof'en  vel 
vilde  sige  ham;  jo  nærmere  de  kom  til  Stedet,  desto  mere 
følte  han  sig  greben  af  en  ængstelig  Ærefrygt;  trods  det, 
han  kaldte  sin  bedre  Forstand,  var  det,  ligesom  Samvittig- 
heden begyndte  at  berede  sig  til  Forhør  og  Dom  over 
de  Ceremonier,  han  havde  overtraadt. 

Da  de  vare  stegne  op  ad  de  skrøbelige  Trapper  i  det 
ældgamle  Hus,  bleve  de  i  Forværelset  modtagne  af  Knel- 
gabben  *),  der  sagte  førte  dem  ind  i  Værelset,  hvor  Rof'en 
sad   og  læste  i  sin  Hrumisch.*) 

Det  varede  længe,  inden  Rof'en  saa  op,  og  under  den 
ærefrygtsf ulde  Tavshed,  som  herskede,  samlede  Jacob.  Mod, 
saa  han  i  Ro  kunde  betragte  sin  Præst. 

Over  det  blege  Ansigt  med  det  hvide  Skæg,  over  den 
gamle  Mands  hele  Ydre,  over  alle  hans  Omgivelser,  hvor 
gammeldags  og  falmede  de  end  vare,  hvilede  en  Fred,  der 
uvilkaarlig  vakte  hos  Jacob  en  dyb,  vemodig  Længsel, 
ligesom  et  ensomt  Lys  i  Land,  naar  det  stormer  paa 
Søen.  Her,  kunde  han  se,  havde  Tvivlen  aldrig  naaet  hen, 
her  herskede  en  evig  Sabbath;  alene  i  Selskab  med  Gud, 
adskilt  ved  Ceremonierne  fra  den  hele  kristne  Verden, 
levede  denne  Mand  i  et  aandeligt  Canaan. 

„Naar  man  kunde  være  Jøde  som  han!"  sagde  Jacob 
med  et  sagte  Suk. 

Endelig  vovede  Knelgabben  at  nærme  sig  Rof'en  og 
hviske  ham  i  Øret,  at  de  indbudne  Gjæster  vare  ankomne. 
Den  gamle  Mand  bøjede  sig  med  Ærefrygt  over  Bogen,  før 
han  vendte  sig  fra  den,  og  sagde  derpaa  sine  Gjæster  et 
venligt:  Boruch  habo,  Velkommen.  Efterat  de  vare  traadt 

*)  Réf'ens  Tjener;  en  lærd  og  from  Mand,  der  rangerer  højt,  ligesom 
Kongens  Kammertjener.  a)  De  fem  Mosebøger,  trykte;  Thora  er  skreven 
paa  Skind. 

nærmere  og  havde  modtaget  Haandspaalæggelsen  og  Vel- 
signelsen, bød  han  dem  tage  Plads  og  gav  sig  til  at  be- 
tragte Jacob.  Men  det  var  aabenbart,  at  han  nu  blev  for- 
legen for  at  finde  paa  Noget,  han  kunde  tale  om  med 
denne.  Han  havde  ikke  gjort  sig  selv  Regnskab  for,  hvad 
han  egenlig  vilde  se  paa  den  unge  Jøde,  som  de  Kristne 
havde  udmærket,  og  da  han  nu  stod  for  ham,  paakom 
der  ham  en  Fornemmelse  af,  at  denne  Yngling  af  hans  Folk 
var  opfyldt  af  et  fremmed  Element,  som  han  selv  hverken 
begreb  eller  skattede.  Den  gamle  Mand  vedblev  at  stirre 
paa  Jacob;  Jacob  saa  forventningsfuld  paa  ham  igjen, 
Onklen  sad  som  paa  Naale,  Knelgabben  stod  i  ærbødig 
Tavshed  ved  Døren.  Tilsidst  stod  Rofen  op,  hentede  et 
stort  rødmusset  Æble  og  forærede  Jacob  det,  idet  han 
sagde:  „Glem  nu  ikke  at  anlægge  Dine  Tephilim." 

Han  gik  atter  hen  til  sin  Hrumisch,  og  Avdiensen  var 
forbi. 

Det  hele  Optrin  havde  i  al  sin  Stilhed  været  saa  be- 
synderligt, at  det  gjorde  et  næsten  æventyragtigt  Ind- 
tryk paa  Jacob.  Da  Præsten  fæstede  de  klare,  fromme 
Øjne  paa  ham,  forekom  det  ham,  som  om  Rofen  havde 
set  ind  i  hans  Hjerte.  Men  alt  som  denne  Stirren  ved- 
blev og  Øjets  Udtryk  blev  mere  og  mere  uforstaaeligt, 
syntes  Præsten  og  han  ligesom  at  glide  fra  hinanden,  at 
fjerne  sig  i  evig  voxende  Afstand.  Da  Døren  faldt  til  efter 
dem,  og  Knelgabben,  som  fulgte  dem  til  Trappen,  havde 
sagt  sit  sidste:  Seid  Mauchel1)  og  sagte  gik  tilbage,  var 
det  for  ham,  som  om  han  og  Jødedommen  havde  havt 
en  Sammenkomst  og  efter  frugtesløse  Forsøg  paa  at  gjøre 
sig  forstaaelige  for  hinanden  vare  gaaede  Hver  til  Sit 
med   uforrettet   Sag. 

Han  blev  afbrudt  i  sine  drømmende  Tanker  af  Onklen, 
der  med  møjsomt  undertrykt  Vrede  sagde:  „Det  var  og- 
saa  en  Maade  at  tale  med  Rofen  paa!" 

Jacob  svarede  sagtmodig:  „Jeg  sagde  jo  ikke  et  Ord, 
Onkel!" 

„Det  var  netop  Ulykken!"  raabte  Onklen;  „man  sidder 
ikke  saadan  og  stirrer  sin  Rof  ind  i  Ansigtet  uden  at 
mæle  et  Ord." 

!)  Undskyld;  Farvel. 


106  EN  JØDE 

„Men  hvad  skulde  jeg  da  have  sagt  ham,  Onkel?  Sig 
mig  blot  det!"  sagde  Jacob  ærgerlig. 

Ved  disse  Ord  blev  Marcus  forbitret  staaende  og  vendte 
sig  imod  ham,  idet  han  satte  begge  Hænder  i  Siderne: 
„Skal  jeg  lære  Dig,  hvad  Du  skal  sige  Din  Rof?  Hai? 
Din  Fader  derfor  ladet  Dig  studere  og  kostet  Penge  paa 
Dig?  Hvad?  Svar  mig!" 

„Nej,  derfor  har  min  Fader  rigtignok  ikke  ladet  mig 
studere,"  svarede  Jacob  og  fortsatte  Gangen. 

„Jacob,  Jacob!"  sagde  Onklen,  idet  han  atter  indhentede 
ham,  „Du  gjør  Nar  af  mig  oven  i  Kjøbet.  Du  bryder  Dig 
hverken  om  Rof  eller  Onkel,  maaske  ikke  om  Fader  med. 

Du  er  bleven  en  Goi,  Du  lader  Dig  tilsidst  schmatte 

skjønt,  hvorfor  vil  jeg  her  gaa  og  ærgre  mig?  Min  Søn 
er  Du  ikke,  Gud  ske  Lov!" 

„Hør,  Onkel!"  sagde  Jacob;  „jeg  vil  nødig  være  Uvenner 
med  Dig.  Jeg  har  boet  i  Dit  Hus,  og  Du  har  behandlet 
mig  kjærlig,  derfor  vil  jeg  ikke  tage  det  saa  nøje  med 
Dine  Ord.  Men  vær  nu  retfærdig  og  sig:  Hvad  skulde 
jeg  tale  med  Rof  en  om?  Burde  jeg  ikke  vente,  indtil  han 
tiltalede  mig?" 

„Det  er  nu  det  Samme!"  svarede  Onklen;  „men  Du  er 
blevet  en  Goi!  jeg  har  godt  mærket  det;  men  jeg  har 
ikke  villet  sige  Noget.  Hvad  kommer  det  mig  ved?  Du  er 
barmitzvo1),  og  jeg  har  ingen  Magt  over  Dig.  Men  jeg 
raader  Dig  for  Dit  eget  Vels  Skyld :  Vend  om,  mens  det  er 
Tid !  Det  gaar  ikke  Den  godt,  der  forlader  Israels  Gud,  tro 
Du  mig!  Gjør  ingen  Hrillul  Schem.1)  Nu  skal  Du  i  Af  ten 
for  første  Gang  besøge  den  rige  Bernbaums  dannede  og 
fromme  Familie:  Tag  Vare  paa  Dig  selv!  —  Uvenner! 
Hvorfor  skulle  vi  være  Uvenner?  Du  er  min  Broders 
Søn,  Du  er  velkommen  i  mit  Hus  som  altid.  Vil  Du  gaa 
med  ind?" 

„Nej,  Tak,  Onkel;  jeg  er  bange,  at  Tante  ogsaa  vil 
skænde  paa  mig,  naar  hun  hører  om  Besøget.  Der,  tag 
Din  Brystnaal,  og  mange  Tak  for  Laan." 

„Den  stakkels  Brystnaal!"  sagde  Onklen  og  betragtede 
den;  „da  den  blev  stukket  i  Dit  Kalvekryds,  tænkte  Ingen 
paa,  at  Besøget  skulde  gaa  saaledes  af!" 

J)  Se  Pag.  69.  2)  Egenlig :  Navnets  Vanhelligelse  —  giv  ingen  Forargelse. 

„Naa,  Onkel,  den  kan  dog  ikke  klage;  den  var  jo 
med  for  at  ses,  ikke  for  at  tale." 

„Adsusponim!"1)  sagde  Onklen,  der  ikke  kunde  under- 
trykke et  Smil,  og  gik  ind  i  Huset. 


Om  Aftenen  begav  Jacob  sig,  ganske  beklemt  og  ængste- 
lig, til  den  fornemme  Familie. 

Da  han  traadte  ind  i  Salen,  hvor  der  var  en  temmelig 
talrig  Forsamling,  rejste  Fruen  sig  og  gik  ham  imøde 
med  de  Ord:  „Velkommen,  Hr.  Bendixen!  Det  glæder  mig 
at  se  Dem  i  mit  Hus;  det  staar  aabent  for  enhver  Viden- 
skabsmand, ung  eller  gammel.  De  vil  her  træffe  flere,  som 
jeg  senere  skal  have  den  Fornøjelse  at  gjøre  Dem  bekjendt 
med.  Vær  saa  artig  at  tage  Plads,  vi  har  Oplæsning." 

Jacob  bukkede,  tog  en  Stol  og  satte  sig  hen  ved  Bordet. 
Omkring  dette  sad  Fruen,  hendes  fire  Døtre  og  to  Søn- 
ner, desuden  en  ung  jødisk  Studerende,  som  engang  om 
Ugen  spiste  til  Middag  i  Huset,  og  Grossererens  Kontorbe- 
tjent, der  var  Forelæser.  Grossereren  sad  ved  Kakkel- 
ovnen og  sov.  Henne  ved  Vinduet  befandt  sig  et  Par  jødiske 
Studerende,  senere  kom  ogsaa  Levy. 

„Hvor  var  det,  vi  slap?"  spurgte  Fruen. 

„Ved  Ha,"  svarede  Kontorbetjenten;  „jeg  har  sat  min 
Negl  over  Ha'et." 

„Hvem  siger  det  Ha?" 

„Noureddin." 

„Naa,  saa  husker  jeg  det;  læs  videre." 

Kontorbetjenten  forelæste  Aladdin  med  samme  Tone, 
som  om  det  havde  været  hans  Principals  Kassebog,  og 
med  stærk  jødisk  Akcent.  Men  Jacob  var  saa  ganske 
opfyldt  af  sine  Følelser  som  Gjæst  og  af  Ærefrygt  for 
det  gjæstevenlige  Hus,  at  han  uvilkaarlig  søgte  at  finde 
Alt  smukt;  snart  fulgte  han  Oplæsningen  med  den  Inter- 
esse, hvormed  man  hører  en  smuk  Melodi,  selv  om  den 
bliver  slet  foredraget.  Studenterne  ved  Vinduet  stak  Ho- 
vederne sammen  og  lo. 

Oplæsningen  gik  en  Tid  uforstyrret  indtil  det  Sted,  hvor 

J)  Spotter. 

Noureddin  raaber  med  nye  Kobberlamper  til  Bytte  mod 
gamle.  Her  vilde  Oplæseren  bringe  nogen  Afvexling  ind 
i  sit  monotone  Foredrag,  og  Ordene: 

„Hvo  vil  sælge  gamle  Kobberlamper  for  nye?" 

søgte  han  efter  bedste  Evne  at  gjengive  med  samme 
Tonefald,  som  der  bliver  raabt  med  Tørv  paa  Gaden. 

Ved  denne  Larm  vaagnede  Grossereren,  gned  Øjnene  og 
sagde:  „Det  var  da  en  underlig  Handel!  Hvad  er  det  for 
en  forrykt  Bog,  I  der  har  faaet  fat  i?" 

Fruen  sagde  vred:  „Forstyr  os  ikke  i  vor  æsthetiske 
Nydelse læs  videre." 

Læsningen  kom  igjen  i  Gang,  den  rullede  hen  som 
Hjulene  over  en  Stenbro. 

Grossereren  gjorde  nogle  Forsøg  paa  at  falde  i  Søvn 
igjen;  men,  da  det  ikke  vilde  lykkes  ham,  rejste  han  sig 
op  i  Stolen  og  betragtede  sin  Kone.  Efter  nogen  Tavshed 
sagde  han: 

„Hvad  mener  Du,  Rebecca:  Refoel  Liebmann  er  idag 
bleven  overkørt.  Der  skal  være  et  skrækkeligt  Hus  med 
de  mange  smaa  Børn." 

„Gud  forbarme  sig!"  raabte  Fruen;  „hvor  skete  det?" 

„Paa  Knippelsbro;  jeg  hørte  det  paa  Børsen,  men  jeg 
nænnede  ikke  at  fortælle  Dig  det  strax." 

Fruen  blev  tavs,  og  det  var  tydeligt  af  hendes  Blikke, 
at  hendes  Tanker  var  mere  hos  den  fattige,  ulykkelige 
Familie  end  ved  Oplæsningen.  Hun  fik  ikke  sit  gode  Hu- 
mør igjen,  før  hun  havde  hvisket  noget  til  Datteren  og 
denne  var  gaaet  ud,  uden  Tvivl  for  at  besørge  Noget 
sendt  til  Refoel  Liebmanns  Familie.  Derpaa  nød  hun 
igjen  Oplæsningen. 

„Skal  vi  ikke  snart  have  The?"  spurgte  Grossereren 
noget  efter. 

Fruen  sagde:  „Nu  ere  vi  strax  færdige.  Aron,  skynd 
Dig  lidt  mere." 

En  af  Studenterne  sagde  halv  højt:  Hyp!  Oplæsningen 
slog  nu  virkelig  ogsaa  om  fra  det  rolige  Trav  til  Galop. 
Da  Forelæseren  kom  til  det  sidste  Ord,  standsede  han  saa 
pludselig,  som  om  Vognstangen  var  stødt  mod  et  Træ. 
Man  følte  ordenlig  Rykket. 

The  og  andre  Forfriskninger  blev  nu  budt  om  til  Sel- 
skabet. 

Fruen  sagde:  „Det  er  dog  et  dejligt  Værk!  Klassisk!" 

„Om  Forladelse,  Frue!"  sagde  en  af  Studenterne,  en 
Jurist,  og  nærmede  sig  ivrig  Bordet :  „Der  er  dog  betydelige 
Fejl  deri.  Hvis  det  ikke  var  blevet  en  Modesag  at  finde 
Aladdin  klassisk  og  guddommelig,  saa  kunde  forstandige 
Folk  nok  skaffe  sig  Gehør.  Jeg  skal  blot  gjøre  opmærk- 
som paa  nogle  faa  Ting,  saa  vil  De  vist  give  mig  Ret. 
Hvad  jeg  først  og  fremmest  forlanger  af  en  Digter,  er 
Sandhed  og  Naturlighed.  Dermed  mener  jeg,  at  f.  Ex.  en 
Matros  skal  tale  som  Matros  og  ikke  som  Professor,  en 
Hyrde  som  Hyrde  og  ikke  som  Grosserer  og  Skibsrheder 
—  er  det  ikke  rigtigt?" 

„Jo,  det  er  meget  rigtigt!"  sagde  Fruen. 

„Naa,  saa  fordrer  jeg  ogsaa,  at  Orientaleren  skal  tale 
som  Orientaler  og  have  orientalske  Skikke.  Han  skal  ikke 
....  aa,  maa  jeg  laane  Bogen  .  .  .  ,  Aladdin  skal  ikke 
tale  om  at  „rive  Buxerne  itu  paa  Knæet",  hvilket  ikke  er 
østerlandsk,  da  man  i  Orienten  ikke  gaar  med  Benklæder; 
ligeledes  skal  han  ikke  „spille  Væg,  Klink  og  Pind  og  So 
i  Hullet",  hvilket  er  kjøbenhavnsk  og  ikke  østerlandsk. 
Endnu  urimeligere  er  det,  at  han  „maaler  unge  Damer 
over  Brystet"  i  fremmed  Hus;  thi  Sligt  tillades  ikke  i 
østerlandske  Haremer.  Alt  Sligt  kunde  Digteren  have  und- 
gaaet  ved  at  gjøre  sig  den  Ulejlighed  at  læse  lidt  om  Ori- 
enten, hvorom  forskjellige  Rejsebeskrivelser  give  tilstræk- 
kelig Underretning.  Fremdeles  er  det  tankeløst  at  lade  en 
fattig  Skræderdrengs  Livret  være  Fasaner 

„Ja,  men  i  Orienten,  Hr.  Isaksen!"  sagde  Fruen. 

„Naa,  ja,  lad  gaa  da  med  Fasanerne;  men  Kjødsuppe, 
som  Aladdin  faar  bragt  af  Lampens  Aand,  den  har  man 
da  ikke  i  Orienten." 

„Er  De  ganske  vis  derpaa,  Isaksen?"  spurgte  Levy; 
„hele  Menneskeslægten  nedstammer  jo  fra  Lilleasien,  hvo 
ved,   om  ikke   Kjødsuppen   er  gaaet  samme   Vej?" 

„Jeg  har  ikke  Lyst  til  at  spøge  nu,"  sagde  Isaksen  mut; 
„hvad  jeg  her  siger,  er  mit  ramme  Alvor,  jeg  harmer  mig 
over,  at  slige  Fejl,  der  ere  iøjnefaldende  for  den  sunde 
Menneskeforstand,  have  saa  længe  kunnet  hengaa  upaatalt. 

Man  kan  ikke  et  Øjeblik  overlade  sig  til  Illusionen  i  dette 
Værk,  Ens  Forstand  bliver  hvert  Øjeblik  ubehagelig  berørt. 
Mustapha,  Morgiane,  Noureddin,  Aladdin  o.  s.  v  falde  hvert 
Øjeblik  ud  af  deres  Rolle  som  Østerlændere  og  tale  som 
Kjøbenhavnere.  For  Ex.  Pag.  66  nævnes  „Rakkerkulen" 
i  Ispahan!  ....  Her,  Pag.  100,  taler  Morgiane  om  „Sibe- 
rien" Pag.  186  tales  om  „Themaskiner"  og  „Æble- 
skivepander" i  Ispahan;  ....  Pag.  324  synge  Alferne 
Salmer  og  bede  Allah  lønne  Fatime.  Det  er  jo  væmme- 
ligt. Der  er  især  et  Sted,  hvorom  jeg  endnu  for  faa  Dage 
siden  disputerede  med  en  af  mine  Bekj endte,  det  er  Pag. 
48;  Digteren  lader  Lampens  Aand  sige: 

„En  ny  Prometheus  atter  vil  forene 
Det  ædle  Lys  med  Mennesket  idag; 
En  anden  Odin,  gjennem  Bjergets  Stene, 
Faar  Drikken  ved  Gunlødes  Favnetag." 

Dette  Kjendskab  af  Lampens  Aand  til  den  græske  og  nor- 
diske Mythologi  lader  sig  vistnok  juridisk  forsvare:  For 
Lampens  Aand  behøver  ingen  Videnskab  at  være  ube- 
kjendt.  Men  poetisk  taget  er  Lampens  Aand  østerlansk, 
en  østerlandsk  Aand  og  Duft  skal  være  udbredt  over  Lam- 
pens Æventyr.  Det  er  Oehlenschlæger,  der  praler 
her  med  sine  mythologiske  Kundskaber  og  atter  rent 
river  os  ud  af  Illusionen.  Og  saa  tager  han  oven  i  Kjøbet 
Brudstykker  af  den  græske  og  nordiske  Mythologi  i  en 
Mundfuld,  saa  at  man  kunde  ærgre  sig  sort  —  —  hvad 
siger  De,  Hr.  Bendixen?  Har  jeg  ikke  Ret?" 

Jacob  svarede  nølende:  „Jeg  har  virkelig  ikke  før  set 
de  Fejl,  De  nævner,  ligesaa  lidt  som  jeg  vidste,  at  der  var 
Pletter  i  Solen,   før  Astronomerne  fortalte  mig  det." 

„Studerer  De  Astronomi?"  spurgte  Fruen  hurtig. 

Et  Par  af  Studenterne  gave  sig  til  at  le.  Fruen  vendte 
sig  til  dem  med  Taarer  i  Øjnene  og  sagde:  „Herregud, 
hvad  sagde  jeg  da,  siden  De  le  af  mig?" 

De  to  Studenter  blev  røde  i  Hovedet  og  forsikrede,  at 
det  var  ikke  af  Fruen,  de  havde  let. 

Fruen  vendte  sig  fra  dem  med  lettet  Hjerte  og  sagde 
til  Isaksen:  „Det  kan  virkelig  gjerne  være,  at  der  i  Alad- 

din  findes  alle  de  Fejl,  som  De  har  nævnt.  Aron  læser 
ogsaa  saa  forkert  op,  at  man  ganske  overhører  Fejlene. 
Aron !  Du  burde  lægge  Dig  efter  mere  Smag.  Men  forresten 
er  det  dog  min  Mening  om  Oehlenschlæger,  at  han  er 
en  dygtig  Mand.  Han  er  sommetider  noget  overspændt 
og  unaturlig,  og  hans  Fag  er  maaske  ikke  de  persiske  Sagn ; 
han  burde  holde  sig  til  de  danske  og  romerske." 

„Ja,"  sagde  Isaksen,  „der  er  for  Ex.  Sagnet  om  Amor  og 
Psyche,  det  gad  jeg  set  ham  behandle." 

„Amor  og  Pysike?"  sagde  Fruen;  „det  forekommer  mig, 
at  her  blev  talt  om  det  forleden?" 

„Om  Forladelse,  Frue!"  faldt  Isaksen  ind;  „det  hedder 
ikke  Pysike,  men  Psyche." 

„Det  er  dog  forskrækkeligt,  som  De  hovmestererer  mig 
i  Aften!"  sagde  Fruen  vred;  „det  skrives  P,  s,  y,  og  siger 
det  ikke  Pys?" 

„Nej,  det  siger  Psy,  Frue." 

„Kom  ikke  og  lær  mig  det!"  raabte  Fruen;  „min  sunde 
Menneskeforstand  skal  De  ikke  af  disputere  mig!  Det  siger 
Pys  —  gjør  det  ikke,  Aron?" 

„Jo,  jeg  læser  det  rigtignok  altid  som  Pys,"  sagde  Aron. 

„Jeg  forsikrer  Dem,  det  hedder  Psy,  Frue!" 

„De  er  uartig,  Hr.  Isaksen;  det  er  ikke  kjønt  af  Dem, 
her  i  mit  eget  Hus.  De  tror  ogsaa,  fordi  De  er  Student, 
at  De  har  slugt  Alverdens  Visdom!  Naa!" 

„Og  De,  Fru  Bernbaum,  tror  nok,  fordi  De  har  lidt 
flere  Penge  end  mine  Forældre,  at  De  kan  behandle  mig 
saaledes!"  sagde  Isaksen  og  tog  sin  Hat.  „Jeg  skal  saa- 
mænd  ikke  oftere  falde  Dem  besværlig!  Men,  om  det  saa 
var  de  sidste  Ord,  jeg  skulde  sige,  saa  hedder  det  Psy! 
Godnat!" 

Der  var  Ingen  tilstede,  som  kunde  gribe  Samtalens  af- 
brudte Traade  og  udslette  det  ubehagelige  Indtryk,  som 
denne  Scene  havde  gjort.  Der  blev  vexlet  nogle  usammen- 
hængende Bemærkninger  om  Vind  og  Vejr,  og  lidt  efter 
lidt  listede  man  sig  bort. 

Da  Levy  og  Bendixen  havde  gaaet  et  Stykke  sammen 
henad  Gaden,  sagde  Bendixen:  „Der  var  noget  Underligt 
ved  dette  Aftenselskab;  det  var  næsten,  som  man  kunde 
tænke  sig  Kejser  Christoph  og  hans  Negre  holde   Hof 

paa  Hayti.  Man  læser  jo  om  dem,  at  En  gaar  med  et  Par 
Generals-Epauletter  paa  den  forresten  nøgne  Krop,  en 
Anden  har  et  Par  store  Rytterstøvler  og  Kjole,  men  ingen 
Benklæder;  en  Tredje  nøjes  endog  med  et  Par  Sporer  paa 
Hælen.  Saadan  havde  de  her  pyntet  sig  med  æsthetisk  Dan- 
nelse: Isaksen  havde  den  prosaiske  Forstandighed  med  al 
dens  nøgne  Tørhed,  Fruen  har  den  følsomme  Uforstandig- 
hed, og  hendes  Sønner  og  Døtre  havde,  som  det  lod,  slet 
Intet,  ikke  engang  Sporen  paa  Hælen." 

„Det  er  et  meget  godt  Billede!"  sagde  Levy  leende,  „det 
gaar  noget  forstyrret  til.  Men"  —  tilføjede  han  alvorligere 
—  „Dannelsen  vil  heller  ikke  kunne  trænge  rigtig  ind  i 
Jødernes  Familieliv,  før  vi,  som  gaa  forud,  selv  danne 
Familieliv." 

„Jeg  vilde  ønske,"  sagde  Jacob,  „at  jeg  ikke  havde  været 
tilstede.  Det  har  virket  nedtrykkende  paa  mig  at  se  Jøder 
bære  sig  saaledes  ad.  Hvad  maa  de  Kristne  tænke  om 
os,  naar  de  blive  Vidne  til  slige  Scener  som  dem  imellem 
Fruen  og  Studenterne." 

„Mig  var  det  heller  ikke  videre  behageligt  —  — "  Her 
afbrød  pludselig  Levy  sig  selv  med  en  høj  Latter.  „Det 
er  dog  komisk,"  sagde  han,  da  Jacob  forbavset  saa  paa 
ham,  „det  er  næsten  naragtigt  at  tænke  sig,  at  vi  strax 
komme  til  at  tale  alvorlig  og  dybsindig  om  vor  „Nation"! 
Et  Par  kristne  Studenter,  der  gik  fra  et  Selskab,  vilde 
tale  om  Vin,  Lhombre  eller  Fruentimmer,  som  det  anstaar 
fornuftige  og  sædelige  unge  Mennesker." 

„Og  dog,"  vedblev  han  lidt  efter,  „det  er  netop  et  Tegn 
paa,  at  det  i  Grunden  ikke  staar  saa  slet  med  Jøderne. 
De  enkelte  Mennesker  staa  aldrig  aandig  isolerede,  de  ere 
Børn  af  deres  Tid  og  deres  Omgivelser.  Netop  vor  Sorg 
over  Jøderne  tilkj endegiver,  at  der  i  vort  Folk  rører  sig 
en  ny  Aand.  Giv  Tid!  Jøderne  komme  nok  med!  Vor  nu- 
værende Dannelse  er  en  i  Hast  opført  Bygning;  medens 
den  hvidtes  udvendig,  ligger  endnu  Meget  under  Arbejde 
indvendig.  Om  tyve,  tredive  Aar,  naar  de  Kræfter,  som 
nu  røre  sig,  have  gjæret  og  klaret  sig,  saa  skulle  vi  nok 
tvinge  de  Kristne  til  at  respektere  os." 

„Gud  give  det!"  sagde  Jacob;  „Alt,  hvad  jeg  ønsker,  er 
at  kunne  erhverve  mig  en  almindelig  agtet  Stilling  iblandt 
dem." 

„Den  Ærgerrighed  er  ikke  af  de  største,"  sagde  Levy. 

„Og  dog  kan  det  holde  haardt  nok  at  faa  den  tilfreds- 
stillet!"  svarede   Jacob   sukkende. 

„Nej,  nu  kommer  vi  for  dybt  ind  i  Materien!"  raabte 
Levy;  „i  Aften  vil  jeg  s'gu  være  glad  og  fornøjet;  kom  og 
lad  os  gaa  ind  til  en  Konditor." 


ANDET   KAPITEL. 


En  Dag  kom  Levy  ind  til  Jacob  som  et  Menneske,  der 
har  lagt  en  stor  Byrde  fra  sig  og  trækker  Vejret. 

„Ah,  god  Dag!"  raabte  han,  „lad  mig  faa  en  Pibe!  Jeg 
har  otte  Dages  Permission  fra  Hospitalet  for  at  studere 
noget  Anatomi;  men  nu  vil  jeg  først  hvile  ud  i  Eftermid- 
dag. Derfor  kommer  jeg  til  Dem;  først  passiare  vi  lidt,  og 
saa  gaa  vi  ud  sammen,  hvad?  Men  hvad  Pokker  er  det  for 
et  Ansigt,  De  sætter  op?  Nu  har  jeg  dog  mangen  Gang 
set  Dem  sur,  men  aldrig  saa  grund-melankolsk-sur  som 
idag.  Deres  Mave  maa  være  i  Uorden,  eller  ogsaa  er  De 
biliøs,  maaske  have  vi  endog  en  Affektion  af  Leveren.  Eller, 
lad  mig  se,  vi  havde  igaar  et  interessant  Tilfælde  med  en 
Læsion  af  Rygmarven.  Det  vilde  være  mig  yderlig  kjært 
at  kunne  betjene  Dem  med  min  endnu  friske  Erfaring. 
Føler  De  Tørst?  Lad  mig  se  Deres  Tunge." 

„Tag  Dem  en  Pibe,  Levy;  men  spøg  ikke,  jeg  kan  vir- 
kelig ikke  taale  Spøg  idag." 

„Er  der  mødt  Dem  nogen  virkelig  Ubehagelighed,  er  der 
indtruffet  Noget?"  spurgte  Levy  alvorlig. 

Dem  kan  jeg  sige  det,  Levy,  De  vil  forstaa  mig.  Ja,  jeg 
vil  udtale  mig  engang,  det  bliver  mig  nu  for  trykkende." 

„Min  Gud,  hvad  er  der  i  Vejen?  Er  det  en  Kjærligheds- 
sorg?" 

„Ja,  det  er  en  Kjærlighedssorg,"  sagde  Jacob  bittert; 
„men  Ulykken  er,  at  der  er  saa  meget  Had  i  den  Kjærlig- 
hed. —  O,  ja,  det  kan  godt  kaldes  en  Kjærlighedssorg! 

M.  Goldschmidt  i  Folkeudgave.  1  8 

Mit  hele  Sind,  min  Aand,  min  Tilbøjelighed  tilhører  de 
Kristne,  og  jeg  kunde  ønske  mig  istand  til  at  rykke 
imod  dem  i  Spidsen  af  en  Hær,  til  at  bombardere  Kjøben- 
havn,  for  at  erhverve  mig  deres  Gjenkj ærlighed." 

„Den  Metode  er  endnu  ikke  forekommet  i  min  Praxis," 
bemærkede  Levy. 

„Spot  mig  ikke,  om  jeg  ogsaa  gjør  mig  latterlig  i  Deres 
Øjne.  Jeg  er  for  irriteret  til  at  kunne  veje  mine  Ord." 

„Men,  i  Guds  Navn,  hvad  har  man  da  gjort  Dem?  Og 
hvem  er  det,  der  har  saaret  Dem  saa  dybt?" 

„Det  er  ikke  et  nyt  Saar,  der  er  tilføjet  mig;  det  er  et 
gammelt,  der  er  revet  op.  Ja,  det  Saar  er  gammelt,  jeg 
tror,  jeg  fik  det  ved  min  Fødsel.  Det  er  den  Jøde-Forføl- 
gelse, jeg  har  lidt  under  andetsteds,  og  som  nu  paany 
træder  mig  imøde.  Hvad  Skoledrengene  begyndte,  fort- 
sætte Studenterne.  Imellem  Timerne  paa  Kollegierne  gjør 
man  sig  indbyrdes  lystig  og  glad  —  lad  det  være  i  sin 
Orden.  Nu  fandt  de  idag  paa  at  kaste  Papirskugler  paa 
hinanden,  og  skjønt  jeg  ikke  deltog  i  Spøgen,  fik  jeg 
dog  en  Mængde  i  Hovedet.  I  Førstningen  troede  jeg,  det 
var  af  Vanvare;  men  saa  hørte  jeg  snart  En,  snart  en 
Anden  sige:  „Giv  Jøden  den!"  Jeg  lod,  som  jeg  ikke  hørte 
det,  og  taalte  rolig  Alt.  Men  tilsidst  kom  der  et  Stykke 
Træ  og  traf  mig  i  Ryggen.  Saa  rejste  jeg  mig,  greb  Træ- 
stykket og  slog  det  af  al  Magt  ind  imellem  dem ;  det  ramte 
En  i  Hovedet,  saa  han  maatte  gaa  sin  Vej.  Nu  er  der  paa- 
kommet mig  en  ubetvingelig  Ulyst  til  at  gaa  paa  Kolle- 
gier. Selv  Adgangen  til  Universitet  spærre  de  for  mig, 
for  Jøden.  Hvormed  har  jeg  forskyldt  denne  Forfølgelse? 
Er  det  ikke  voxne  Mennesker,  have  de  ikke  Forstand 
nok  til  at  erkjende,  at  Videnskaben  er  vor  fælles  Moder, 
at  vi  ere  Brødre?  .  .  .  ." 

„Ja,  men  Brødrene  slaa  hinanden  Træstykker  i  Hove- 
det." 

„Spøg  ikke,  Levy!"  sagde  Jacob;  „kan  De  ikke  forstaa 
mine  Følelser  og  dele  min  Indignation,  saa  sig  det,  og  saa 
tier  jeg." 

„Jeg  forstaar,  aabenhjertig  talt,  ikke,  at  De  af  nogle  faa 
kaade  Drenge  vil  lade  Dem  udelukke  fra  Kollegierne,  i 
Stedet  for  at  gaa  derop  og  se  dem  trodsig  i  Øjnene." 

„Ak,  Levy,  De  fatter  ikke,  at  dette  har  en  langt  dybere 
Betydning  for  mig.  De  gaar  maaske  saavidt  at  tro,  at 
hele  min  Smerte  hidrører  fra  Træet,  der  har  ramt  mig 
i  Ryggen.  Nej,  vel  er  det  en  Ubetydelighed,  der  er  sket; 
men  den  minder  mig  om  al  den  Elendighed,  der  tynger 
paa  mig  og  paa  Dem  med,  Levy  —  Jøde!  Hvorfor  blev 
De  ikke  ligesom  Deres  Fader  Schåchter1),  hvorfor  blev 
jeg  ikke  staaende  bag  min  Faders  Disk?  Hvorfor  har  vor 
Aand  forladt  det  Hjem,  hvor  der  var  kjærlige  Arme,  og 
søgt  „Wahlverwandtschaft"  med  den  kristne  Aand,  som 
foragtelig  støder  os  bort?  Vi  ere  og  blive  Jøder,  ligesom 
Negerslaven  er  og  bliver  sort,  selv  om  de  „emancipere" 
ham.  Som  han  blive  vi  emanciperede  til  at  forstaa  en 
Frihed  og  Lighed,  der  forgiftes  os.  Glemme  de  nogensinde 
over  Mennesket  Jøden?  Staar  ikke  Jøden  altid  for  deres 
Tanker  som  en  Adskillelse?  Det  hedder  ikke  i  et  Selskab: 
Lutheraneren  Petersen,  Lutheraneren  Jensen  o.  s.  v. ;  men 
Jøden  Bendixen  hedder  det,  om  det  end  ikke  siges  højt. 
Vil  man  være  rigtig  pæn,  siger  man  Mosait  eller  De  res 
Folk.  Sidder  jeg  og  spiser  imellem  dem,  og  der  f.  Ex. 
bydes  Skinke  om,  saa  glemmer  min  Nabo,  idet  han  ræk- 
ker mig  Fadet,  aldrig  at  spørge  mig:  Spiser  De  det?  Tør 
jeg  byde  Dem  heraf?  ....  Jøde!  Jøde!  skulde  man  ikke 
tro,  at  vi  bare  dette  Ord  indebrændt  paa  Panden,  siden 
de  aldrig  undlade  at  erindre  det!" 

„Det  er  sandt,  hvad  De  siger;  men  jeg  er  vant  til 
Sligt,  eller  jeg  er  ikke  saa  sensibel  i  denne  Henseende; 
nok,  mig  generer  det  ikke  videre.  Byder  En  mig  Skinke, 
saa  spiser  jeg  den,  om  han  saa  ytrer  nok  saa  megen  Tvivl 
om    min    Kapacitet   dertil." 

Jacob  tav  udmattet  og  fortrædelig,  og  der  blev  en  Pavse. 

„Hør,  Bendixen!"  —  raabte  endelig  Levy,  og  en  Sitren 
i  hans  Ansigts  Muskler  viste,  at  han  i  dette  Øjeblik  bevæ- 
gedes af  en  dybere  Følelse  —  „jeg  indser  nok,  at  der  er 
stor  Forsk j el  paa  os  To.  Jeg  er  fattig;  hos  mig  har  Hen- 
synet til  min  Fremtid,  til  Brødet,  overvundet  den  Pirrelig- 
hed, som  ogsaa  har  været  i  min  Sjæl,  skjønt  mindre  end 


*)  Slagter  for  Jøderne.  En  Bestilling,  der  er  langt  højere  blandt  Jø- 
derne end  blandt  de  Kristne,  da  Schåchteren  maa  være  en  meget  hel 
lig  Mand. 

hos  Dem.  Jeg  er  ogsaa  et  let,  ligegyldigt  Gemyt;  men  De 
er  mere  kolerisk,  drømmende,  og  De  er  desuden  formu- 
ende, Næringssorgen  vil  hos  Dem  ikke  kvæle  de  andre 
Sorger.  De  maa  tage  en  Beslutning,  en  energisk  Beslut- 
ning, De  kan  ikke  som  jeg  færdes  i  begge  Regioner,  De 
maa  vælge  enten  den  ene  eller  den  anden.  Bliv  Jøde, 
slut  Dem  til  Jøderne,  studer  jødisk  Theologi  og  bliv  Rab- 
biner." 

„Det  er  umuligt!"  udbrød  Jacob  hurtig.  „Forkaster  ikke 
min  Overbevisning  største  Delen  af  de  jødiske  Ceremonier? 
Skal  jeg  bygge  min  hele  Fremtid  paa  Hykleri  og  Falskhed? 
Desuden  kan  jeg  ikke  slutte  mig  til  Jøderne.  Den  første 
Betingelse  for  et  lykkeligt  Samliv  er  Lighed  i  Dannelse. 
Og  ligesaa  godt  kunde  De  raade  mig  til  at  leve  i  en  lille 
Kjøbstad  mellem  Skomagere  og  Skrædere  —  hvor  hjerte- 
lige og  godmodige  de  end  maatte  være.  Mit  Blod  elsker 
Jøderne;  men  min  Aand  kan  ikke  leve  imellem  dem.  Det 
er  en  kristelig  Aand,  og  den  søger  med  instinktmæssig  Hef- 
tighed sine  Lige." 

„Saa  bliv  Kristen!  Lad  Dem  døbe!" 

„Levy!  Det  kan  De  ikke  mene  alvorlig.  Lade  mig  døbe! 
fornægte  min  Fortid,  min  Barndom,  min  hele  Tilværelse 
....  Lade  mig  døbe!  fejg  forlade  Kampen  —  thi  det  føler 
jeg,  og  jeg  har  aldrig  følt  det  tydeligere  end  netop  i  dette 
Øjeblik,  at  det  er  en  Kamp  og  en  højere  Kamp  end  for 
min  ubetydelige  Person.  Det  gjælder  mit  Folk,  mit  stak- 
kels forkuede  Folk,  min  døde  Moders  Slægt.  Naar  vi, 
som  i  Dannelse  ere  gaaede  forud  for  vort  Folk,  forlode 
det,  saa  vilde  jo  tilsidst  ikkun  Bærmen  blive  tilbage  og 
de  Kristnes  Overmagt  være  fuldstændig,  deres  Forfølgelse 
retfærdiggjort.  Nej,  jeg  vil  kæmpe  mod  de  Kristne,  for  at 
de  i  mig  netop  skulle  aner kj  ende  Mennesket  trods  Jøden 
—  lad  mig  gaa  tilgrunde  i  Kampen,  jeg  indvier  mig  til 
den.  —  Desuden,"  vedblev  han  efter  en  Pavse,  og  hans 
Stemme  blev  dybere,  han  stirrede  hen  for  sig;  „desuden 
anerkjender  jeg  ikke  den  kristelige  Religion.  Vel  er  Jøde- 
dommen i  Opløsning  under  sin  Berørelse  med  Civilisa- 
tionen, og  Opløsningen  griber  de  Gemytter,  som  gaa  forud ; 
en  Orm  gnaver  paa  vor  Tilværelse,  og  vi  sønderrives,  fordi 
vi  staa  midt  i  Overgangen.  Men  den  nuværende  Kristen- 

dom  vakler  ogsaa,  Troen  er  borte  af  Gemytterne,  og  de 
søge  ængstelig,  næsten  fortvivlede,  en  ny  Kristendom.  Or- 
men gnaver  den  hele  Slægt,  Fortvivlelsen  ruger  over  den. 
Naar  de  synge  deres  gladeste  Sange,  synes  jeg  at  høre  en 
hemmelig  fortærende  Smerte  igjennem  Tonerne.  De  vide 
ikke  af  det,  Jublen  stiger,  og  Fortvivlelsen  hæver  i  samme 
Grad  sin  dæmonisk-spottende  Stemme.  Naar  jeg  ved  en 
saadan  Lejlighed  sidder  imellem  dem,  forekommer  det 
mig  med  stille  Gru,  at  Samson  rører  ved  Bygningens 
Grundpiller  og  vi  Alle  skulle  begraves." 

Levy  saa  tavs  paa  ham. 

Jacob  vedblev:  „Og  det  har  været  min  Trøst  i  den 
lange  Undertrykkelse,  at  Elendigheden  hviler  over  os 
Alle." 

„Bendixen!  Bendixen!"  sagde  Levy;  „der  er  noget  For- 
færdeligt i  Deres  Gemyt." 

„O,  i  dette  Øjeblik  føler  jeg  ret,  hvorledes  jeg  hader 
dem!  Lad  mig  nu  kun  tale  rent  ud:  Jeg  har  anset  det  for 
en  Ære,  for  en  Nedladenhed,  naar  en  af  dem  gik  ved  min 
Side  over  Gaden!  Gives  der  Had  nok  i  Verden  til  at  op- 
veje denne  Ydmygelse!" 

»Og  Jeg  nar  hørt:  kristne  Studenter  bebrejde  Dem,  at  De 
er  stolt,   frastødende,   tilbageholdende!"  raabte   Levy. 

„Fordi  jeg  i  min  Ydmyghed  har  frygtet  for  at  nærme 
mig  dem!  Fordi  jeg  har  ventet  paa  en  venlig  Imødekom- 
men fra  deres  Side  med  samme  frygtsomme  Længsel,  som 
Slaven  venter  paa  et  venligt  Blik  fra  sin  Herre." 

„Men  kan  De  ikke  indse,  at  der  ogsaa  paa  Deres  Side 
maa  være  Fejl,  naar  Folk,  som  have  villet  nærme  sig 
Dem,  ikke  have  kunnet?" 

„Jeg  er  den  Forkuede;  det  tilkommer  dem  at  nærme 
sig  mig." 

„Men  tror  De  da,  at  enhver  Kristen  altid  gaar  og  bærer 
paa  Erindringen  om  Jødernes  Forkuelse,  saaledes  som  De 
altid  gj emmer  den  i  Deres  pirrelige  Sind?" 

Jacob  tav. 

„Vær  ikke  uretfærdig,"  tog  Levy  atter  Ordet.  „Jeg  fore- 
slog Dem  før  et  af  to  Alternativer;  jeg  ser,  der  gives  meget 
godt  et  tredje.  De  kan  godt  være  som  jeg  og  omgaas  de 
Kristne.  Betving  blot  Deres  Sinds  Pirrelighed.  Hvorfor  vil 

De  ikke  søge  Omgang  med  Mennesker,  der  aabenbart 
ynde  Dem?  Der  er  f.  Ex.  Wilhelm  Fangel;  han  taler  altid 
om  Dem  med  største  Velvilje,  han  er  næsten  forelsket  i 
Dem.  Hvorfor  kommer  De  ham  ikke  imøde?  —  De  vil 
føre  Kampen  for  Jøderne,  siger  De.  Hvorledes  vil  De  føre 
den?  Gives  der  noget  andet  Vaaben  end  Selvbeherskelse? 
Gives  der  andet  Middel  end  at  nærme  Dem  til  de  Kristne 
og  de  Kristne  til  Dem?  Vi  jødiske  Studerende  skulle  føre 
Kampen,  det  er  sandt.  Vi  skulle  gaa  forud  ind  imellem 
de  Kristne  og  ved  vor  Personlighed  lære  dem  at  aner- 
kjende  det  Gode  hos  Jøderne.  Nu  velan,  lad  os  gaa  .... 
tag  Deres  Hat,  saa  ville  vi  gaa  ud  paa  kirurgisk  Akademi; 
der  træffe  vi  Fangel  og  flere  Andre.  Jeg  vil  være  Deres 
Læge  og  saagar  Deres  Apotheker  og  Sygevogterske,  jeg  vil 
ikke  alene  foreskrive  Lægemidlet,  men  selv  tilberede  og 
give  Dem  det.  Kom  nu!" 

Jacob  tøvede. 

„Bendixen!"  sagde  Levy,  „nu  er  Turen  til  mig  at  være 
alvorlig.  Jeg  aabner  Dem  idag  Døren  til  Menneskene. 
Maaske  træffe  vi  To  aldrig  mere  (hinanden  i  den  Sindsstem- 
ning som  idag;  jeg  vil  maaske  aldrig  mere  føle  den  Inter- 
esse ved  at  staa  Dem  bi  som  i  dette  Øjeblik.  Benyt  Øje- 
blikket, eller  Døren  falder  til." 

Jacob  tog  sin  Hat  og  fulgte  med. 


TREDJE  KAPITEL. 


Blandt  Studenterne  ved  Kjøbenhavns  Universitet  ere 
Medicinerne  de  muntreste  og  de,  der  nære  de  færreste 
Fordomme.  De  se  i  Mennesket  kun  det  mer  eller  mindre 
gode  Menneske,  maaske  endog  kun  det  mer  eller  mindre 
gode  Kadaver.  Da  en  jødisk  Tyfus  behandles  med  de 
samme  Medikamenter  som  en  kristelig,  da  et  jødisk  Ben 
ikke  er  vanskeligere  at  afsave  end  et  kristeligt,  da  endelig 
Musklerne  og  Nerverne  ligge  i  samme  Orden  paa  en 
Jøde  som  paa  en  Kristen,  se  de  ikke  den  ringeste  Grund 

til  at  gjøre  Forskjel  mellem  Kristen  og  Jøde.  Deres  Stu- 
diers Natur  fører  dem  nærmere  sammen  end  de  andre 
Studerende;  derfor,  og  tillige  fordi  de  blive  fortrolige  med 
at  se  Liv  og  Død,  Smerte  og  Helbredelse,  balancere,  og  en 
Pille,  et  Klyster  gjøre  Udslaget,  er  der  mere  ungdommelig 
Hensynsløshed,  mere  selskabelig  Lystighed  imellem  dem 
end  imellem  hine. 

Blandt  disse  Mennesker  befandt  Jacob  sig  snart  vel, 
og  ved  de  hyppige  Sammenkomster  paa  Fødselsstiftelsen 
og  Hospitalet,  hvor  videnskabelige  Disputer  afvexlede  med 
den  letsindigste  Spøg,  kom  han  da  til  at  deltage  i  det  Stu- 
denterliv, der  altid  var  forekommet  ham  saa  herligt. 
Det  var  Selskabeligheden  mere  end  Lystigheden,  der  var 
ham  saa  vederkvægende;  det  var  Følelsen  af  engang  at 
være  mellem  Kammerater,  der  var  ham  saa  velgj  ørende. 

Saaledes  tilbragte  han  da  sit  første  Studenteraar;  han 
tog  anden  Examen,  og  det  var  naturligt,  at  det  Brødstudi- 
um, han  derefter  valgte,  blev  Medicinen.  Med  den  større 
Munterhed,  der  drog  ind  i  hans  Sind,  forsvandt  ogsaa 
meget  af  Pirreligheden,  og  han  begyndte  at  tro,  at  der 
ingen  særegen  Forbandelse  hvilede  over  ham,  eller  at  i 
det  Mindste  den,  som  havde  nærmet  sig  ham  i  hans  Barn- 
dom og  Ungdom,  var  draget  bort  som  et  Uvejr. 


Jacob  var  nu  tyve  Aar,  og  efter  at  have  hørt  ham  om- 
tale saalænge  ønske  vel  i  det  Mindste  nogle  Læserinder 
at  vide,  hvorledes  han  saa  ud.  Nu,  han  saa  ud  som  en 
Jøde,  der  har  lært  Noget  —  tiet  vil  sige :  Intelligensen  havde 
forædlet  Udtrykket  i  det  for  Mange  frastødende  jødiske 
Fysiognomi.  Thi  Videnskaben  gaar  lutrende  gjennem  Sjæ- 
len, og  Sjælen  arbejder  og  arbejder  saa  længe,  indtil  den 
faar  gjort  sin  Bolig  nogenlunde  passende  til  sig,  indtil  den, 
saa  at  sige,  faar  Ansigtet  gjort  til  sit  Skilt. 

Jacob  er  nu  tyve  Aar  og  Fortællingen  er  saaledes 

atter  i  en  Hast  sprunget  over  et  Par  Aar  af  hans  Liv. 
Hvorfor  ikke?  Intet  Menneskes  Liv  er  i  Virkeligheden  en 
uafbrudt  Række  af  Begivenheder,  der  fortjene  at  optegnes. 
Man  maa  engang  imellem  give  Helten  Tid  til  at  puste  lidt. 

Kun:  ligesom  man  fra  en  bortrejst  Ven  modtager  et 
enkelt  Brev,  der  orienterer  En  i  hans  Rejse,  saaledes  tage 
vi  en  enkelt  Episode  fra  denne  Tid,  der  kan  orientere  os 
i  de  oversprungne  Aar. 


En  Skovtur. 

„Hvor  den  Regn,  der  faldt  inat,  har  gjort  Luften  frisk 
og  behagelig,"  sagde  en  af  Volontærerne,  der  en  Morgen 
stode  ved  Vinduet  og  saa  ud  i  Grønnegaarden,  medens  de 
ventede  paa  Professoren  til  Kliniken. 

„Jeg  kunde  have  Lyst  til  at  tage  i  Skoven  idag,"  sagde 
en  Anden  og  saa  op  mod  den  mørkeblaa  Himmel ;  „er  der 
Nogen,  der  har  Lyst  at  tage  med?" 

„Ja,  lad  os  Alle  gjøre  en  Skovtur  idag!"  raabte  den 
Første. 

„Jeg  kan  ikke,  jeg  skal  informere  —  jeg  skal  til  min 
Manuduktør  —  jeg  er  inviteret  ud  —  — "  lød  det  bekla- 
gende fra  alle  Sider. 

„Jeg  tror,  ved  Gud,  her  er  Rebellion  mod  Forfatningen," 
sagde  Levy;  „jeg  tror,  Hospitalet  vil  være  fornuftigt.  Du 
skal  til  Din  Manuduktør,  Du  skal  informere,  Du  skal,  Gud 
ved  hvad  ....  Alt  dette,  hvorfor  I  netop  bør  tage  i  Sko- 
ven, anføre  I  som  Grunde  til  ikke  at  tage  derud.  Maa  jeg 
be'e,  at  Hospitalets  Ide  ikke  krænkes,  og  at  Skovturen 
kommer  istand." 

„Da  Sagen  engang  er  bragt  paa  Bane,  tør  den  ikke  falde!" 
raabte  Fangel;  „for  Hospitalets  Æres  Skyld  bør  i  det 
Mindste  en  Vognfuld  kjøre  ud.  Først  bør  de  Frivillige 
melde  sig  ligesom  til  en  (Storm  og  det  kan  godt  komme 
til  en  Storm);  Resten  udtages  ved  Lodtrækning.  Hvo 
tager  frivillig  med?  —  han  træde  frem!" 

Alle  traadte  frem. 

„Det  kan  jeg  lide,"  vedblev  Fangel.  „Og  nu  bør  der 
sendes  Deputationer  til  Fødselsstiftelsen  og  til  Almindelig- 
heden." 

Levy  sagde:  „Vi  burde  gjøre  som  Saul,  der  slagtede 
sin  Oxe  og  sendte  de  blodige  Stykker  om  i  Landet  med 
Ordre  til  Udmarsch  mod  Fjenden  og  med  den  Besked: 

Saa  skal  der  g j  øres  med  hver  den,  der  ikke  følger  Saul 
og  Samuel." 

„Bravo!"  raabte  Fangel;  „Grøndal,  slagt  Levy  og  drag 
med  de  blodige  Stykker  om  i  Israel." 

„Ak,"  svarede  Levy;  „man  har  dog  Ret,  naar  man  siger, 
at  vor  Tid  er  den  forkerte  Verden.  Imidlertid,  jeg  bøjer 
mig    for    Tidsaanden    og   rækker    Hals    for    Grøndal    og 

Fangel." 

„Godt  svaret  paa  en  flov  Vittighed!"  raabte  Fangel. 
„Skovturen  begynder  godt.  Allons!  Lad  os  i  en  Fart  faa 
dem  befordrede  ind  i  Evigheden,  der  ville  afsted,  for  at 
Skovturen  ikke  skal  blive  forsinket." 

„Men  hvor  er  Bendixen?"  spurgte  En;  „ham  maa  vi 
da  have  med.  Han  er  saa  godt  som  et  Thermometer  eller 
som  en  Sikkerheds-Ventil.  Naar  vi  Andre  ere  glade,  bliver 
han  alvorlig,  ere  vi  alvorlige,  bliver  han  overgiven  og 
vild.  Han  er  ved  en  saadan  Lejlighed  at  ligne  med  Træ- 
fladen i  Watts  Dampmaskine,  der  bringer  Vand  ind  i  Kjed- 
len,  naar  der  er  for  lidt,  og  stopper,  naar  der  er  for 
meget." 

„Der  er  Thermometret,  Sikkerheds-Ventilen,  Træfladen 
o.  s.  v.!"  raabte  Fangel  og  pegede  mod  Døren,  som  Ben- 
dixen i  dette  Øjeblik  aabnede. 

„Bendixen!  tager  Du  med  i  Skoven  idag?" 

„Ja,  naturligvis.  Tager  Nogen  derud?" 

„Vi  Alle." 

„Det  er  jo  prægtigt.  Hvad  Tid?" 

„Klokken  4  samles  vi  her  og  gaa  saa  ud  og  tage  Vogn." 

I  dette  Øjeblik  kom  Professoren,  og  Forretningerne  be- 
gyndte. — 

„Ha,  hvor  det  er  herligt  at  være  fri,  at  være  undsluppen 
Byen,  hvor  Aandedrættet  tynges  af  Volde  og  Grave  og 
Spidsborgere  og  taarnhøje  Huse!  Jeg  indsuger  den  friske 
Luft,  som  den  Tørstige  indsuger  Duggen  og  ikke  tror 
at  kunne  blive  læsket.  Kunde  man  blot  et  Øjeblik  opløse 
sig  i  Luften  og  tabe  sig  i  en  Hvirvelvind  eller  endnu 
bedre  i  en  Skypumpe:  bore  sig  paa  lette  Vinger  ned  i 
Havet  og  atter  fare  op,  helt  op  mod  Solen!  —  Det  er  et 
travrigt  Lod,  et  Menneske  har;  selv  i  Døden  bliver  man 
ikke  fri,  men  puttes  ned  i  et  veltillukket  Fængsel,  i  Jorden. 

Bedre  var  det  dog,  om  Legemerne  endnu  brændtes,  og 
Asken,  som  salig  Pugatschews,  strøedes  for  alle  Vinde." 

Dette  lange  Udbrud  kom  fra  Bendixen,  da  Vognen  rul- 
lede ud  paa  Strandvejen  og  Sundet  med  de  hvide  Sej- 
lere laa   udstrakt  for  Blikket. 

Grøndal,  hans  Sidemand,  svarede  paa  hans  Hjerteud- 
gydelse: „Jeg  saa  ogsaa  hellere,  at  Legemerne  brændtes. 
Saa  vare  Folk  ikke  saa  forhippede  paa  at  faa  deres 
Døde  hele  i  Jorden,  og  saa  fik  man  dog  engang  imellem 
et  ordenligt  Kadaver." 

„Aa,  Du  tænker  aldrig  paa  Andet  end  Kadaveret!"  raabte 
Bendixen.  „Jeg  tænker,  naar  Du  engang  træffer  et  Fruen- 
timmer med  en  rigtig  interessant  inkurabel  Sygdom,  gifter 
Du  Dig  med  hende  blot  for  at  beholde  Liget." 

„Det   kan   gjerne   være,"   svarede   Grøndal. 

Konig,   der   sad   bagved,   blandede   sig   i  Samtalen: 

„Det  er  en  bekjendt  Sag,"  sagde  han,  „og  det  kan 
logisk  bevises,  at  Grøndal  ikke  kan  komme  i  Himmerig." 

„Hvorledes  da?"  spurgte  Jacob. 

„Jo;  thi  selv  om  Gud  vilde  være  rigtig  naadig  imod 
ham,  vilde  han  dog  ikke  sætte  ham  i  Himlen,  da  Him- 
len ikke  vilde  være  noget  Himmerig  for  Grøndal,  fordi 
der  ingen  Legemer  findes.  Grøndals  Himmerig  vil  være 
Helvede,  hvor  han  kan  iagttage  enhver  tænkelig  Sammen- 
trækning af  Musklerne  i  de  forskellige  Sorter  Ild,  hvorved 
Synderne  steges." 

„Det  er  et  højst  ulogisk  Bevis,"  sagde  Grøndal.  „Naar 
Patienterne  medbringe  deres  Legemer  til  Helvede,  hvorfor 
skulde  de  saa  ikke  ogsaa  medbringe  dem  til  Himmerig?" 

„Hør  ham!"  raabte  Konig;  „han  har  saagar  afskaffet 
Udtrykket  Mennesker  og  bruger  i  dets  Sted  Pati- 
enter." 

„Kommer  da  noget  Menneske  til  den  anden  Verden 
uden  som  Patient?  Lider  ikke  Enhver  tilsidst  af  den 
inkurableste,  den  mest  akute  af  alle  Sygdomme:  Døden? 
—  Forresten  er  det  mig  s'gu  ligegyldigt,  hvor  det  Pust 
kommer  hen,  som  jeg  agter  at  give  fra  mig,  naar  jeg 
dør." 

„Saa  Du  tror  ikke  engang  paa  en  Sjæl  og  Sjælens 
Udødelighed!"    raabte    Konig. 

„Bah!"  svarede  Grøndal  og  pustede  Røgen  af  Cigaren 
langt  ud,  og  hans  Ansigt  antog  et  mere  ædelt,  tænksomt 
Præg:  „Jeres  Udødelighed  er  mig  for  massiv.  Hvad  jeg 
virker  hernede  i  Tanke  eller  Handling,  i  Kamp  med  Ver- 
den og  med  mig  selv,  er  min  udødelige  Del.  Naar  Blæk- 
ket er  udløbet  af  Pennen,  kan  den  ikke  skrive  Mere. 
Men  hvad  den  har  skrevet,  og  hvad  der  staar  til  evig 
Tid,  det  er  ikke  Blæk  og  Pen,  det  er  Aanden,  der  var  i 
det  Skrevne." 

Flere  toge  Ordet  i  denne  Disput,  og  Enhver  kom,  som 
det  ved  slige  Lejligheder  plejer  at  ske,  med  sin  Me- 
ning   om    Udødeligheden   og   Livet   hinsides. 

Tilsidst  udbrød  Bendixen,  stirrende  tankefuld  ud  i  Hori- 
sonten, hvor  Himmel  og  Jord  berørte  hinanden:  „Det 
er  forunderligt,  som  Enhver  indretter  sig  Udødeligheden 
og  Livet  hinsides  efter  eget  Behag,  og  hvorledes  man 
strides  om  at  faa  Vorherre  til  at  foreskrive  de  samme 
Regler.  Som  om  Livet  hinsides  blev  konstitueret  ved  en 
Majoritetsbeslutning !  Udødeligheden  —  hvad  er  den  An- 
det end  hele  Menneskelivets  Poesi,  den  Kilde,  hvorfra 
enhver  poetisk  Følelse  udstrømmer.  Naar  Poesien  dør 
i  mig,  dør  min  Sjæl,  om  end  Legemet  lever  en  Stund 
endnu.  Der  gives  ingen  Udødelighed  uden  for  den,  der 
tror  derpaa,  og  den,  som  tror  derpaa,  behøver  ingen, 
hans  Liv  har  været  skjønt  nok,  han  har  faaet  Lønnen 
for  sin  Tro.  Jeg  tror  paa  den  evige  Poesi  og  det  evige 
Liv." 

„Du   er   ingen   Jøde,   Bendixen,"   sagde   Grøndal. 

„Det  kan  gjerne  være,  men  jeg  er  heller  ingen  Kri- 
sten!" 

„Bendixen!  Har  Du  senere  set  den  lille  Clara,  der  blev 
udskreven  i  forrige  Uge?"  raabte  man  fra  det  bageste 
Sæde. 

»Nej,  jeg  har  ikke,"  svarede  Bendixen  i  en  ærgerlig 
Tone. 

„Hun  kastede  dog  altid  sine  smægtende  Øjne  paa  Dig. 
Du  ved  nok,  hvor  hun  bor;  men  Du  vil  beholde  hende 
for  Dig  selv." 

„Aa,  jeg  holder  ikke  af  de  smægtende  Øjne.  De  love 
Mere,  end  de  holde  —  og  Mere,  end  de  kunne  opfylde." 

„Hvad  der  det  for  noget  Snak!  Gjør  Dig  nu  ikke  til 
noget    Dydsmønster." 

„Jeg  gjør  mig  ikke  til  noget  Dydsmønster.  Jeg  appel- 
lerer til  Eder  selv.  Saadant  et  Øjekast,  saadant  et  Sol- 
stik, der  falder  i  Sjælen,  bedøver  det  ikke  i  et  Øjeblik 
Sjælen  med  den  dunkle  Anelse  om  en  navnløs,  ubekjendt 
Salighed?  Og  finder  man  den,  naar  Opfyldelsen  kom- 
mer  —    have   I  fundet   den?" 

„Man  gaar  videre  og  vedbliver  at  søge,  Livet  er  en 
fortsat    Kamp    og    Stræben?"    svarede    man    muntert. 

„Jeg  ynder  ikke  den  Hjerteve,  som  de  korte  kokette 
Glimt  fra  smukke  Øjne  vække.  Jeg  vil  helst  være  fri  for 
den  flygtige  Opblussen  af  den  evig  utilfredsstillede  Læng- 
sel." 

„Hjerteve!  Bendixen  er  hysterisk!"  raabte  man  og  lo. 

Jacob  tav,  og  Samtalen  fortsattes  i  en  ny  Retning.  — 
Noget  efter  kørte  Vognen  ind  paa  Klampenborg. 

Huset  fik  travlt  med  de  støjende  Gjæster,  der  forlangte 
Opvartning,  skreg  og  lo,  spurgte  efter  alle  mulige  Ting 
og,  naar  de  fik  Svar,  havde  glemt,  hvad  de  havde  spurgt 
om.  Efter  lang  Betænkning  og  Raadslagning,  der  stedse 
blev  alvorligere,  havde  endelig  Enhver  bestemt  sig  og 
bestilt,  hvad  han  ønskede,  og  i  rolig  Forventning  spad- 
serede man  om  i  adspredte  Grupper. 

Konig  og  Jacob  vare  tilfældigvis  komne  hen  til  Spis- 
kam  mervinduet,  og  Jacob  betragtede  nogle  Forglemmig- 
ejer,  der   stode   i  Potter. 

„Maa  jeg  tage  en  af  disse  Blomster?"  —  sagde  han  til 
Husjomfruen,   der   stod   indenfor. 

„Ja,  vær  saa  artig,"  svarede  den  smukke  Pige  venlig. 

„Hvad  er  det?"  —  spurgte  Konig  og  traadte  nærmere  — 
„o,  Forglemmigejer!  Jomfru,  vil  De  give  mig  en  til  Erin- 
ring   om   Dem?" 

„Ja,  gjerne,"  sagde  hun  leende,  plukkede  et  Par  Blom- 
ster og  rakte  ham  dem. 

Jacob  gjorde  med  Lynets  Hurtighed  en  Iagttagelse,  der 
vakte  en  Følelse  af  Ydmyghed,  Smerte  og  Fortrydelse 
hos    ham. 

„Da  jeg  bad  om  disse  Blomster"  —  sagde  han  til  sig 
selv    —    „var    det    ikke    for    Blomsternes    Skyld,    den 

smukke  Pige  gav  dem  Skjær,  og  jeg  bad  om  dem  for 
hendes  Skyld.  Men  jeg  sagde:  Maa  jeg  tage  dem? 
Men  han,  det  lykkelige  Menneske,  født  i  det  kristne  Folk, 
gjennemtrængt  uden  at  mærke  det  af  Romantikens  Duft, 
finder  strax  det  rette  Ord  og  siger:  Vil  De  give  mig 
dem?  O,  hvor  disse  Kristne  ere  lykkelige!" 

De  gik  bort.  Konig  satte  Blomsterne  i  sit  Knaphul  og 
havde  efter  en  halv  Times  Forløb  tabt  dem;  Jacob  gjemte 
sine  i  sin  Tegnebog.  Men  da  han  kom  tilbage  mellem 
de  Andre,  var  der  i  hans  Indre  en  urolig  Higen,  en 
resigneret  Fortrydelighed  over  hans  Skjæbne,  han  be- 
tragtede næsten  de  Andre  som  formede  af  et  bedre  Stof 
end  han. 

Der  blev  spurgt:  „Skal  vi  ikke  tage  os  Noget  for,  til 
Maden  er  færdig?" 

„Lad  os  lege  Røvere!"  sagde  Jacob  glad. 

„Lege  Røvere?"  sagde  Nogle  spottende;  „ja,  hvis  her 
var   et   Nonnekloster   i  Nærheden." 

Jacob  undsaa  sig  ved  at  tilstaa,  at  han  aldrig  havde 
leget,  og  at  han  vilde  benytte  Lejligheden  til  at  lære 
denne   Lyksalighed   at   kjende. 

Man  kom  ikke  til  nogen  Beslutning  og  vedblev  at  slentre 
om,  indtil   Maaltidet  var  anrettet. 

Der  var  dækket  et  stort  Bord  ude  i  Haven,  paa  dette 
yndige  Sted,  hvorfra  man  ser  ud  paa  det  blaa  Hav  og 
den  friske  Skov.  Solen  stod  lavt  paa  Himmelen,  en  mild 
Køling  viftede  gjennem  Træerne,  i  det  Fjerne  giede  en- 
kelte Fiskerbaade  med  røde  Sejl.  Over  Bordet  var  den 
hvide  Dug  bredt,  Retterne  dampede,  Vinen  perlede  i  Glas- 
sene, alle  Ansigter  straalede  i  ungdommelig  Livslyst.  Ja- 
cob overskuede  den  hele  Scene,  Følelsen  af  Øjeblikkets 
Skjønhed  og  Behagelighed  bragte  hans  Hjerte  til  at  svul- 
me, Ungdommens  rige,  sunde  Liv  glødede  i  hans  Aarer, 
medens  det  stille,  sugende  Savn  klyngede  sig  nærmere 
til  hans  Hjerte;  han  greb  sit  Glas  og  raabte: 

„Det  første  Glas  ofrer  jeg  til  de  underjordiske  Guder, 
til  Smerten  og  Sorgen  og  den  taarebringende  Død.  De 
lure  med  skumle  Miner  paa  os  Dødelige,  naar  Dagens 
lyse  Aander  ere  hos  os,  vel  vidende,  at  der  kommer  en 
Nat  og  et  Mørke,  da  Arbejdet  er  deres.  Jeg  trodser  Eder, 

I  mørke  Magter;  thi  Lyset  i  min  Sjæl  skal  ikke  slukkes. 
Men,  kan  jeg  kjøbe  Eders  Venskab  med  et  Glas  Vin,  saa 
vil  jeg  gjøre  det  —  der,  slug  dette!" 

Og  med  disse  Ord  kastede  han  Vinen  til  Jorden,  og 
hele  Bordselskabet  fulgte  jublende  hans  Exempel. 

Fangel  fyldte  sit  Glas  og  sagde: 

„Jeg  er  ingen  Bendixen,  jeg  kan  ikke  begynde  min 
Tale  paa  Stylter  og  ende  den  paa  Hosesokker;  derfor 
nøjes  jeg  med  at  sige,  at  dette  mit  andet  Glas  ofrer  jeg, 
Fanden  gale  mig!  til  mig  selv.  Medens  de  underjordiske 
Guder  slikke  deres  Part  af  Jorden,  drikker  jeg  som  et 
Menneske  af  mit  Gla£  og  drikker  det  helt  ud.  Skaal!" 

„Jeg  med!  Jeg  med!"  raabte  Alle,  og  Glassene  tømtes 
til  Bunden. 

„Hvordan  er  Bøf  en?"  spurgte  Grøndal  og  kiggede  ned 
i  sin  Sidemands  Tallerken;  „jeg  gad  vidst,  om  jeg  ikke 
begik  en  Fejl  ved  at  tage  Skildpadde." 

„Bøfen  er  sejg,"  stønnede  den  Adspurgte,  idet  han  for 
et   Øjeblik   lod   sine   Tænder   hvile. 

„Saa  er  jeg  rolig,"  sagde  Grøndal  og  tømte  sit  Glas. 
„Forresten  vilde  jeg  bemærke,  at  der  for  noget  siden  blev 
talt  om  Hjerteve  ved  Blik  af  Fruen timmerøjne.  Det  er 
ogsaa  forekommet  i  min  Praxis.  Da  jeg  var  en  Snes 
Aar  gammel,  var  der  et  Par  Øjne,  som,  naar  de  saa  paa 
mig,  bragte  Hjertet  i  en  underlig  længselsfuld  Bevægelse, 
ganske  efter  Bendixens  Diagnose.  Jeg  forstod  det  ikke,  før 
jeg  et  Aars  Tid  efter  hørte,  at  hun  havde  druknet  sig. 
Det  er  i  Aften  netop  otte  Aar  siden.  De  Øjne  vare  smukke, 
og  jeg  drikker  et  Glas  til  Erindring  om  hvert  af  dem." 

Grøndal  tømte  i  Hast  to  Glas. 

„Ah,  Grøndal,"  hviskede  Konig,  „derfor  er  det,  Du 
altid  løber  ud  for  at  se,  naar  et  druknet  Fruentimmer 
efterlyses  i  Adresseavisen.  Jeg  troede,  det  var  kun  for 
Kadaverets   Skyld." 

Efter  en   Pavse  sagde  Jacob: 

„Undertiden  hører  man  Noget  for  første  Gang,  og  dog 
er  det  for  En,  som  man  havde  hørt  det  Samme  før, 
i  en  forunderlig  dunkel  Fortid.  Jeg  erindrer  med  Bestemt- 
hed, at  en  Tildragelse  lig  den,  Grøndal  nylig  fortalte, 
har   staaet   i  ubestemte   Omrids   for   mit   Blik,   som   om 

min  Sjæl  havde  anet,  at  den  engang  skulde  faa  den  at 
høre.  Det  var  en  Aften  paa  Østergade.  Jeg  gik  i  mine 
egne  Tanker,  da  en  ung  Dame  kom  mig  forbi.  Gjennem 
Sløret  faldt  et  af  hine  Øjekast,  vi  have  omtalt.  Jeg  sit- 
rede indvendig,  det  var,  som  disse  Øjestraaler  havde 
opvarmet  mig  og  jeg  pludselig  igjen  stod  i  Kulden.  En 
Officer  fulgte  rask  efter  Damen,  tiltalte  hende,  og  paa 
Kongens  Nytorv  tog  hun  hans  Arm.  Jeg  vendte  om  med 
en  usigelig  bitter  Følelse  i  Hjertet.  Det  forekom  mig, 
som  Officeren  havde  bortført  en  uskyldig  Pige,  jeg 
elskede.  Jeg  spottede  selv  over  min  Naragtighed;  men 
jeg  kunde  ikke  blive  denne  Følelse  kvit.  Jeg  hader  alle 
Officerer  siden  den  Aften." 

„Alle  Officerer!  Det  var  stærkt!"  sagde  en  af  Sel- 
skabet; „skjønt  —  hvo  kan  vide,  hvor  mange  af  dem  der 
have  havt  samme  Skyld  som  denne  Ene!" 

„Ja,  alle  Officerer,"  vedblev  Jacob  lidenskabelig;  „det 
vil  sige:  alle  de  unge  Officerer.  Det  er  Mennesker,  som 
tilbringe  deres  meste  Tid  med  Jagen  efter  Fruentimmer 
og  med  sandselige  Tanker,  saa  at  de  tilsidst  ikke  kunne 
betragte  noget  Fruentimmer  med  Agtelse,  aldeles  ulig 
Ridderne,  i  hvis  Sted  de  ere  traadte." 

Levy  bøjede  sig  hen  imod  Jacob  og  hviskede  til  ham: 
„Og  som  danne  et  Korps,  hvor  ingen  Jøde  kan  være 
—  ikke  sandt?" 

Jacob  blev  rød  og  tav. 

„Lad  os  faa  en  Sang!"  raabte  Nogle. 

„Lad  Sangen  gaa  rundt!"  raabte  Andre;  „En  efter  En 
istemmer   en   bekjendt   Sang,   og  Alle   falde  ind  i  Kor." 

Dette  blev  vedtaget.  —  Det  var  endnu  i  hin  gode,  gamle 
Tid,  Klubbernes,  Æsthetikens  og  den  politiske  Barnlig- 
heds Tid;  dengang  var  endnu  Ingen  liberal  eller  Uliberal, 
konstitutionel  eller  servil;  Folket  havde  endnu  ikke  spist 
af  Journalistikens  Kundskabens  Træ  og  set,  at  det  var 
nøgent.  Det  var  i  hin  gode,  gamle  Tid,  da  Rahbecks  & 
Kollegers  gemytlige  Dithyramber  levede  i  Folkets  Hjer- 
ter og  tonede  fra  dets  Læber.  Dengang  behøvede  man 
endnu  ingen  Sangforeninger;  Sangen  kom  ved  Vinen  lige- 
saa  let  som  nu  en  politisk  Tale.  De  forskjellige  Sange 
løde  nu,  afbrudte  af  Spøg  og  Latter,  ud  over  det  stille 

Sund.  Da  Turen  kom  til  Jacob,  lod  det,  som  han  følte 
nogen  Betænkelighed;  men  derpaa  hævede  han  rask  Ho- 
vedet og  istemmede  en  af  Wilhelm  Mullers  „Deutsche 
Griechenlieder".  De  ere  forglemte  af  den  nuværende  Ge- 
neration ligesom  den  rasende  Frihedskamp,  der  frem- 
kaldte dem.  Maaske  faa  af  de  Nulevende  erindre  den 
dybe  Smerte  og  den  glødende  Begejstring  for  den  hel- 
lenske Fortid  og  den  hellenske  Frihed,  der  aandede  i 
mange  af  disse  Sange.  Jacob  sang  en  af  dem  med  sin 
smukke  Stemme,  og  da  han  ophørte,  sad  Selskabet  stille 
og   alvorligt. 

„Se,"  sagde  han  efter  en  Pavse,  „nu  gaar  Solen  ned, 
og  de  samme  røde  Straaler,  der  forskjønne  vor  Glæde, 
skinne  maaske  paa  Grækeres  Lig  og  ned  i  Fængslet  til 
tyske  Studenter,  der  vilde  være  frie.  Lad  os  dog  erindre 
dem,   inden  vi  glemme  os   selv  i  Rusen." 

„Det  var  imod  Aftalen!"  raabte  En;  „der  skulde  synges 
en  Sang,  som  vi  Alle  kunde  istemme  i  Kor." 

„Det  er  ikke  min  Skyld,"  svarede  Jacob;  „hvorfor  stem- 
mer I  ikke  i?  —  Besynderligt  nok,"  vedblev  han:  „jeg, 
en  Søn  af  det  trælbundne  Folk,  skal  minde  Jer  om  Fri- 
heden! Skjønt  —  rigtig  beset,  er  det  netop  i  sin  Orden, 
Jøderne  staa  i  langt  direktere  Berørelse  med  Friheden 
end  I." 

„Ypperligt  Snak!  Nu  et  godt  Bevis  herfor,  Bendixen,'1 
raabte   man. 

„Jo,  ser  I:  Jøderne  ere  Frihedens  Svampdaase.  Naar 
de  Andre  indsuge  den  liflige  Røg,  synker  Saften  ned  til 
dem.  Naar  Folket  i  Tyskland  og  Danmark  vil  have  Fri- 
hed, slaar  det  Ruderne  ind  hos  Jøderne.  Saasnart  der  er 
Frihed  i  Luften,  trækker  det  i  Jødens  Lemmer,  ligesom 
Vejrforandringen  melder  sig  hos  Gigtpatienten.  Jeg  bør 
altsaa  ex  officio  tale  til  Jer  om  Friheden.  Den  lille  Om- 
stændighed, at  jeg  er  kommen  til  at  elske  i  Stedet  for  at 
frygte  den,  gjør  her  Intet  til  Sagen." 

„For  det  Bevis  drikker  jeg  et  Glas  Vin,"  sagde  Grøn- 
dal; „og  for  Grækerne  og  Missolunghi  er  jeg  beredt  til  at 
drikke  med  Jer  Alle  tilsammen;  her  kaster  jeg  min  Hand- 
ske, figurlig  talt  naturligvis." 

„Ja,  Hurra  for  Hellas  og  den  hellenske  Frihed!"  raabte 

Fangel.  „Jeg  kjender  rigtignok  kun  Landet  af  de  Prygl, 
jeg  fik  for  Homer  i  Skolen;  men  det  er  maaske  netop 
derfor,  at  jeg  nærer  en  ellers  uforklarlig  Ømhed  for 
dette  Land.  Og  se  der!  Hurra  for  Fader  Homer!  Pontos 
Oinoeis!  Har  han  ikke  Ret:  Ser  Havet  ikke  i  dette  Øje- 
blik ud  som  den  prægtigste  Bordeaux-Vin?  O,  hvem  der 
kunde  svømme  om  i  den  dejlige  St.    Julien!" 

„Jeg  protesterer  mod  Vinens  Anvendelse  til  udvortes 
Brug,"  sagde  Grøndal.  „Men  siden  vi  drikke  for  den 
helleniske  Frihed,  lad  os  saa  ogsaa  drikkke  et  Glas  for 
den  danske  Frihed,  den  ligger  os  dog  i  Grunden  ligesaa 
nær." 

„O,  ja!"  sagde  Jacob,  hvis  Blod  ret  var  kommet  i  Be- 
vægelse, og  som  ikke  længer  kunde  styre  sig;  „jeg  tøm- 
mer ogsaa  den  Skaal,  i  Grunden  holder  jeg  dog  mest  af 
Danmark." 

„Takke  Dig  Fanden  derfor!"  raabte  Grøndal;  „jeg  skul- 
de vel  tro,  at  det  var  Dit  Fædreland  saa  godt  som  mit. 
Er  Du  ikke  født  og  baaren  i  Fyen?  Vil  Du  nægte  det?" 

„Nej,"  sagde  Jacob;  „men  Danmark  kan  dog  ikke  være 
mit  Fædreland  i  saa  fuldt  Maal,  som  det  er  Eders,  da 
jeg  ikke  behandles  som  dets  Søn  i  saa  fuldt  Maal,  som 
I.  Tro  I  virkelig,  at  nogen  Jøde,  der  er  kommen  til 
Bevidsthed  om  Menneskets  Ret  og  Værd,  ligegyldig  kan  se 
paa  den  Ulighed,  som  Staten  sætter  mellem  ham  og 
hans  kristne  Medborgere?  Man  bebrejder  Jøden,  at  han 
ikke  har  noget  Fædreland  —  hvorfor  giver  man  ham 
ikke   et?" 

„Men  Forskj ellen  er  dog  højst  ubetydelig,"  indvendte 
En;  „det  er  dog  i  meget  faa  Ting,  at  Jøderne  ere  satte 
til   Side  for  os." 

„Friheden  kan  ikke  deles;  det  Allerringeste,  der  mang- 
ler,  forvandler  den   til  Underkuelse." 

„Jeg  ved  s'gu  slet  Ingenting,  hvori  Jøderne  sættes  til 
Side,"  raabte  Konig;  „faar  Du  daarligere  Karakter  til 
Examen,  fordi  Du  er  Jøde?" 

„Ingenting,  siger  Du?  Jeg  vil  ikke  tale  om  Opinionen, 
skjønt  den  maaske  er  det  Vigtigste  og  virker  mere  end 
Love  og  Forordninger.  Men  kan  en  Jøde  blive  Embeds- 
mand? Kan  han  blive  saa  meget  som  Vægter?  Kan  han 

blive  Officer  i  Armeen?  Naar  han  i  Borgervæbningen  staar 
for  Tur  til  at  blive  Kapitajn,  maa  han  tage  sin  Afsked! 
Jeg  sagde,  at  jeg  ikke  vilde  tale  om  Opinionen;  men 
jeg  vil  dog  anføre  nogle  karakteristiske  Træk.  Der  er 
hele  Lav,  f.  Ex.  Isenkræmmerlavet,  der  udelukker  Jøder, 
ikke  antage  nogen  jødisk  Dreng  i  Lære.  I  Livjægerkorp- 
set kan  ingen  Jøde  nære  sig  for  Chikane.  Naar  en  dramatisk 
Skribent  ikke  ved  Andet  at  skrive  om,  saa  sætter  han  en 
Jøde  ind  i  et  Stykke  og  faar  en  Bajads  til  at  spille 
Rollen.  Det  Nationale  træffe  de  aldrig,  ikke  engang  Ud- 
talen er  ægte;  men  Pøblen  ler,  og  Pøblen  —  det  er  en 
saadan  Aften  den  største  Del  af  Publikum." 

„Du  er  for  haard,  Bendixen!"  raabte  Fangel;  „jeg  har 
i  Theatret  moret  mig  kostelig  over  en  Jøde,  men  jeg 
foragter,   Gud   forbande   mig,   ikke   Jøderne." 

„Det  er  allerede  haardt  nok,"  bemærkede  Jacob  koldt, 
„at  En  behøver  at  sige:  Jeg  foragter  ikke  Jøderne." 

„Hvad  vil   Du  da,  Bendixen?"  skreg  Fangel,   „vil  Du, 

at   vi   skulle   raabe   Hurra   for   Jøderne? Hurra 

for   Jøderne!" 

„Hurra  for  Jøderne!"  larmede  hele  Selskabet. 

„Jeg  vil,"  raabte  Jacob  uden  at  agte  paa  Skaalen,  „jeg 
vil,  at  I  skulle  sige  mig,  hvorfor  jeg,  som  jeg  her  staar, 
ikke  er  ligesaa  god,  ligesaa  fuldt  berettiget  til  enhver 
Frihed,  til  enhver  Tillid,  til  ethvert  Embede,  som  I.  Jeg 
vil,"  —  tilføjede  han  i  en  Tone,  der  svævede  mellem 
Bitterhed  og  Lune  —  „jeg  vil,  at  I  skulle  sige  mig,  hvor- 
for jeg  ikke  ligesaa  godt  som  en  af  Jer  kan  være  Vægter." 

„Du  skal  være  Vægter!  Bendixen  skal  være  Vægter!" 
skreg  man  jublende:  „Hurra  for  Vægter  Bendixen!" 

Jacob  var  udmattet  af  sin  egen  Ivrighed,  han  følte  en 
vis  Skamfuldhed  over  den  Hensynsløshed,  hvormed  han 
havde  hengivet  sig  til  sine  Følelser.  Grøndal  havde  imid- 
lertid rejst  sig  og  var  gaaet  ind  i  Køkkenet  for  at  til- 
lave en  Bolle  „efter  hans  egen  Recept"  og  førte  nu  Pi- 
gen med  den  brændende  Bolle  ud  i  Triumf. 

Det  glødende  Fluidum  modtoges  med  en  Tappenstreg, 
der  hamredes  paa  Bordet,  saa  Glas  og  Flasker  klirrede, 
og  under  Hurraraab  blev  den  flydende  Ild  gydt  i  Glas- 
sene. 


EN  JØDE  131 

Næst  efter  det  at  være  beruset  mellem  Ædru  er  Intet 
værre  end  at  være  ædru  mellem  Berusede  eller  halvt 
Berusede.  Man  staar  med  Sjælen  udenfor  en  Kreds  af 
Glade,  hvis  Munterhed  man  ikke  begriber,  fordi  man 
med  den  kolde  Forstandighed  forlanger  en  Grund  for 
Jublen,  der  ikke  har  anden  Grund  end  den,  at  man  er 
jublende.  Den  kolde  Forstandighed  ærgrer  sig  mere  og 
mere  paa  Menneskeværdighedens  Vegne,  og  man  mister 
al  sin  Glæde  uden  den  ringeste  Nytte,  fordi  man  med  al 
sin  Ædruhed  dog  ikke  kan  spæde  de  Andres  Rus.  Jacob 
følte  denne  Ubehagelighed  og  tænkte  paa  at  forlade  Sel- 
skabet uden  Afsked,  men  pludselig  greb  han  sit  Glas  og 
tømte  det,  saa  et  og  endnu  et  Glas  af  den  søde,  lumske 
Drik,  og  efter  nogle  Øjeblikkes  Forløb  følte  han,  at  han 
havde  indhentet  de  Andre. 

Kusken  kjørte  med  Forsigtighed  hjemad,  da  Selskabet 
om  Natten  lykkelig  og  vel  var  læsset  paa  Vognen.  Den 
milde  Bevægelse  i  Forening  med  Luftens  behagelige  Kø- 
lighed dyssede  dem  snart  Alle  i  en  rolig  Slummer.  Da 
Kusken  kom  indenfor  Porten,  stødte  han  til  den  nær- 
mest Siddende  og  spurgte  ham,  hvor  han  skulde  kjøre 
dem  hen.  Grøndal,  der  var  den  Puffede  og  havde  sin 
Bopæl  paa  Fødselsstiftelsen,  svarede:  „Til  Fødselsstiftel- 
sen." 

„Det  fulde  Asen  bilder  sig  ind,  at  han  er  frugtsomme- 
lig," brummede  Kusken  og  stødte  til  en  Anden,  idet  han 
gjentog   sit   Spørgsmaal. 

„Til   Hospitalet!"   stønnede   den   Adspurgte. 

„Han  har  da  allenfals  mere  Forstand,  for  døddrukne 
er  de;  men  de  behøver  s'gu  ikke  at  lægges  ind  paa 
Hospitalet  for  den  Sygdom!"  brummede  Kusken  videre 
og  stødte  til  en  Tredje.  Denne  blev  vred  over  den  ublide 
Berørelse  og  raabte:   „Kjør  ad  Helvede  til!" 

„Jeg  kan  dog  ikke  kjøre  omkring  med  dem  paa  Ga- 
derne, til  de  faa  sovet  Rusen  ud,  det  kunde  vare  til 
imorgen  Aften,"  sagde  Kusken  betænkelig  og  holdt  stille. 
„Herre  Jemeni!  Naar  Folk  vilde  drikke  sig  fulde  ude, 
burde   de   dog   i  Forvejen   give   Kusken   deres   Adresse." 

Ved  Standsningen  vaagnede  Grøndal  halvt  op,  og  i 
den  Tanke,  at  han  holdt  udenfor  Fødselsstiftelsen,  sagde 

han:  „Kald  paa  Over-Jordemoderen  og  sig,  at  det  er 
mig." 

„Ja,  vist!"  sagde  Kusken;  „han  er  ikke  engang  for- 
nøjet med  en  almindelig  Jordemoder.  Han  har  en  orden- 
lig Donner.  —  Hør,  hvor  vil  I  nu  hen,  Godtfolk?"  raabte 
han   utaalmodig. 

„Til  Hospitalet!  Til  Hospitalet!"  lød  det  snøvlende  fra 
forskjellige   Sider. 

„Vil  I  endelig  derud,  skal  I  s'gu  ogsaa  komme  der," 
sagde  Kusken  forbitret  og  piskede  paa  Hestene,  indtil 
han  holdt  udenfor  Gitterporten,  der  gjæstmildt  aabnede 
sig  for  hans  Passagerer. 


FJERDE  KAPITEL. 


Jacob  sad  en  Vintereftermiddag  hos  Konig.  De  stu- 
derede Botanik  sammen,  og  Konig  havde  med  megen 
Omhyggelighed  samlet  sig  et  Herbarium,  som  han  gjerne 
saa  afbenyttet  og  saaledes  anerkjendt  af  sine  Kolleger. 
De  vare  just  komne  i  en  levende  Disput  om  en  sj el- 
den  Plante,  hvoraf  Konig  ikke  havde  noget  Exemplar, 
da  der  kom  Bud  fra  en  Kone  i  Nabolaget:  Doctoren 
maatte  endelig  komme  derhen,  hendes  Mand  var  faldet 
var  faldet  paa  Gaden  og  havde  brækket  Benet. 

„De  velsignede  kjøbenhavnske  Gader!"  —  sagde  Ko- 
nig, da  han  efter  Buddets  Bortgang  kastede  Slobrokken 
og  hastig  klædte  sig  paa  —  „de  skaffe  dog  ved  Vinter- 
tid en  skikkelig  Kandidat  en  Smule  Praxis.  —  Du  bliver 
da,  til  jeg  kommer  igjen,  Bendixen;  det  Hele  er  vel 
snart    gjort." 

Da  Døren  ind  til  Familiens  Dagligstue  —  Konig  boede 
hos  sin  Familie  —  stod  paa  Klem,  blev  Jacob  ufrivillig 
Vidne   til   følgende   Samtale: 

Moderen:  „Sid  dog  ikke  hele  Tiden  og  kig  efter 
Kanerne,  Louise!  Du  faar  jo  ikke  Din  Kjole  færdig. 
Naar  det  siden  kniber,  skulle  vi  have  Nattesyning,  og 
det   vil    jeg,    ved   Gud,   ikke   vide   af." 

Louise:  „Jeg  kan  ikke  lade  være,  søde  Moder.  Naar 
Bjælderne  klinge,  har  jeg  ikke  Magt  over  mine  Øjne. 
Ved  Du,  hvad  jeg  tænker?  Jeg  sidder  og  indbilder  mig: 
Naar  det  nu  var  en  elegant  Kavaller,  der  kom  i  en  brillant 
Kane  for  at  hente  mig?  Jeg  ved  meget  godt,  at  der  Ingen 
kommer;  men  jeg  kan  dog  ikke  lade  være  at  se  efter, 
om  Æven tyret  dog  ikke  mulig  skulde  indtræffe." 

Moderen:  „Du  er  en  Nar.  Tænk  dog  hellere  paa, 
at  uden  Kjole  kan  du  ikke  være  med  ved  Ballet." 

„O,  ja,  Ballet!"  —  raabte  Louise  og  sprang  op  og 
dansede  omkring  i  Stuen. 

Moderen:  „Men  saa  vær  dog  fornuftig,  Louise!  Er 
det  for  en  voxen  Pige  at  skabe  sig  saaledes?" 

Henriette  (den  ældre  Datter):  „Men  hvor  faa  vi  Ka- 
vallerer  fra?  Tænk,  der  er  allerede  indbudt  atten  Da- 
mer. Naar  der  er  Damer  tilovers,  ere  Herrerne  saa  stor- 
agtige." 

Louise:  „Aa,  vi  To  faa  nok  vore  Danse  som  Husets 
Døtre." 

Moderen:  „Det  er  rigtignok  gjæstfrit  tænkt  mod  de 
Fremmede,  min  Pige!  —  Men  der  er  jo  Kavallerer  nok. 
Der  er  Eders  to  Brødre,  og  de  to  Lieutenanter,  og  Grøn- 
dal,  og   Bendixen   .  .  .  ." 

Louise:    „Skal    Jøden    med?" 

Moderen:  „Jeg  tænkte  det,  siden  I  klage  over  Mangel 
paa  Balkavallerer;  men  han  kan  jo  gjerne  gaa  ud  af 
Listen." 

Jacob  hørte  allerede  ikke  mere.  Den  unge  Piges  Replik 
var  faret  som  et  Stik  gjennem  ham.  Til  denne  Pige  havde 
han  sluttet  sig  med  en  vis  Tilbøjelighed,  hendes  muntre, 
livfulde  Væsen  havde  interesseret  ham,  hun  havde  ofte 
talt  venlig,  selv  hjertelig  med  ham,  og  nu  kastede  hun 
Vrag  paa  ham,  da  han  blev  sammenstillet  med  Andre, 
og  det  fordi  han  var  Jøde.  Han  var  ikke  hærdet  nok  til 
rolig  at  modtage  et  Stød  fra  denne  Side.  Uvilkaarlig 
rejste  han  sig  og  gik. 

Noget  efter  kom  Konig  hjem,  og  da  han  tænkte,  at 
Bendixen  var  gaaet  ind  til  Familien,  aabnede  han  Døren 
og  saa  efter  ham. 

„Hvor  er  Bendixen?"  —  spurgte  han,  da  han  ikke  op- 
dagede ham  i  Stuen. 


134  EN  JØDE 

„Bendixen?   Han   har   ikke  været  her." 

„Vist  har  han  været  her!  Jeg  bad  ham  blive  og  vente 
paa  mig  før,  da  jeg  gik  ud." 

„Gud!  saa  har  han  maaske  hørt,  hvad  jeg  sagde!"  — 
raabte  Louise  og  blev  blodrød  —  „jeg  syntes  nok,  at 
Nogen  for  lidt  siden  gik  med  Døren,  men  jeg  troede, 
jeg  havde  hørt  fejl." 

„Hvad  sagde  Du  da?  Og  hvor  kunde  I  tale  uforsigtig, 
naar  Døren  til  mit  Værelse  stod  paa  Klem  og  der  var 
Folk    derinde?" 

„Vi  hørte  Dig  gaa  bort  og  tænkte  ikke,  der  var  Nogen." 

„Men  hvad  sagde  Du  da,  Louise,  som  Du  frygter,  han 
har  hørt?" 

„Moder  talte  om,  at  han  skulde  inviteres  med  til  Ballet, 
og  saa  spurgte  jeg:  Skal  Jøden  med?  Og  saa  svarede 
Moder:  Han  kan  gjerne  blive  borte." 

„Naa!  Det  var  s'gu  nok  for  Bendixen!  Men  hvor  Fan- 
den kan  en  Pige,  der  gjør  Fordring  paa  at  kaldes  dannet, 
forglemme  sig  i  den  Grad,  selv  blot  i  Tankerne!"  — 
raabte  Konig  forbitret.  „Bendixen  er  min  Ven,  anden 
Titel  behøver  min  Frøken  Søster  ikke  at  tillægge  ham. 
Men  Du  skal  komme  til  at  gjøre  Afbigt  for  ham,  og  vil 
Du  ikke,  saa  skal  jeg  gjøre  det  i  Din  Nærværelse." 

„Ludvig!"  —  sagde  Louise  og  vendte  sig  mod  Brode- 
ren med  en  vis  Værdighed  —  „Du  vil  dog  vel  betænke 
Dig,  inden  Du  prostituerer  Din  Søster.  Forresten  vil  det 
maaske  undskylde  mig  lidt,  naar  jeg  siger  Dig  den  egen- 
lige Grund  til  min  Ytring.  Det  var  en  Slags  Koketteri, 
eller  hvad  Du  vil  kalde  det.  Henriette  driller  mig  altid 
med  ham,  og  nu  vilde  jeg  affektere  en  større  Ligegyl- 
dighed for  ham,  end  jeg  virkelig  nærer,  og  vidste  ikke 
nogen  nemmere  Maade  at  gjøre  det  paa.  Jeg  haaber,  at 
denne  Tilstaaelse  er  Bod  nok  for  min  ufrivillige  For- 
seelse, og  at  Du  nu  selv  vil  se  at  jevne  Sagen  uden  Yd- 
mygelse for  mig." 

„Ja,  det  er  godt  nok,  at  Du  gjør  Dig  selv  ren  og  skub- 
ber Alting  over  paa  mig,"  brummede  Konig.  „Men  jeg 
fordrer  nu  som  Ret,  at  han  bliver  bedt  til  Ballet." 

Dermed  gik  han  for  at  søge  Bendixen. 

Imidlertid   havde   den   irriterede   Stemning   hos   Jacob 

havt  Tid  til  at  sætte  sig  og  give  Plads  for  Ærgrelse  og 
Skamfuldhed.  Hans  Tanker  vare  omtrent  disse:  „Hvad 
Ret  havde  jeg  til  at  høre  disse  Ord!  De  vare  jo  ikke  be- 
stemte til  at  høres  af  mig;  havde  man  vidst  mig  nær, 
vilde  man  ikke  have  sagt  dem  ....  Men  hvorfor  kan 
dog  denne  Pige  ikke  tænke  mig  som  Andet  end  Jøden 
Bendixen!  ....  Bah,  naar  Alt  kommer  til  Alt,  er  jeg 
dog  Jøden  Bendixen  ....  I  hvilket  Lys  vil  jeg  nu  staa 
for  Familien!  ....  Gud  give,  den  fordømte  Tøs  havde 
lukket  Døren,  før  hun  talte  ..." 

Medens  han  i  disse  Tanker  gik  urolig  frem  og  tilbage, 
bankede  det,  og  Konig  traadte  ind.  Den  Ene  var  altfor 
forlegen  til  at  mærke  den  Andens  Forlegenhed  ved  denne 
vis-å-vis.  Mekanisk  gave  de  hinanden  Haanden.  Jacob 
søgte  med  krampagtig  Ivrighed  i  sit  Hoved  efter  den 
Aandsnærværelse,  han  følte  at  have  nødig,  og  det  lyk- 
kedes ham  halv  ubevidst  at  fremføre  de  Ord:  „Undskyld, 
at  jeg  løb  bort;  jeg  havde  glemt  et  Brev,  der  skulde  paa 
Posthuset." 

Den  stakkels  Konig  havde  nær  gjort  et  Sæt  af  Glæde 
ved  at  høre  disse  Ord.  Uvilkaarlig  raabte  han:  „Gud 
ske  Lov!  .  .  .  ."  men  holdt  strax  inde,  og  Frygten  for, 
at  han  ved  dette  Udraab  kunde  have  forraadt  Noget, 
holdt  Glæden  Stangen.  Men  Jacob  fandt  intet  Forunder- 
ligt i  dette  Udraab,  han  sagde  netop  „Gud  ske  Lov!"  til 
sig  selv  over  det  heldige  Ord,  der  var  undsluppet  ham. 

I  en  lettet,  hjertelig  Stemning  satte  de  to  Venner  sig 
til  at  passiare;  aldrig  havde  Jacob  med  saa  megen  Høf- 
lighed og  Iver  stoppet  en  Pibe  til  Konig,  og  aldrig  havde 
Konig  saa  geskæftig  gaaet  ham  tilhaande  for  selv  at  have 
Ulejligheden.  Samtalen  gik  med  stor  Livlighed  fra  den 
ene  G  jenstand  til  den  anden,  maaske  tillige  fordi  den 
Ene  alt  var  bange  for  at  lade  den  Anden  komme  til  Efter»- 
tanke  over  det,  der  kunde  synes  paafaldende  ved  de 
første  Repliker,  og  af  samme  Grund  skiltes  de  ad  saa 
sent  som  mulig.  Eftertanken  var  den  ubehagelige  Kon- 
sulent, som  Vennerne  g j  ensidig  frygtede  for  at  overlade 
hinanden  til;  de  troede  kun  at  kunne  føle  sig  vel,  naar 
de  vare  sammen  og  passede  paa,  at  Gjæsten  ikke  kom. 

Endelig   fandt    Konig   en   Udvej.    Han    forudgreb    Ind- 

bydelsen  til  Ballet,  og  da  Jacob  med  megen  Tak  havde 
taget  derimod,  havde  begge  en  Art  Støttepunkt  for,  at 
intet   Forstyrrende   var   kommet  i  Venskabet. 

„Du  danser  da?"  —  spurgte  Konig. 

„Ja,  i  Skolen  lærte  jeg  at  danse;  men  jeg  har  endnu 
aldrig   været   paa   et  rigtigt   Bal." 

„Aa,"  raabte  Konig,  „hvad  er  et  Bal  Andet  end  at 
danse?" 

Dermed   sagde   han   Farvel   og   gik. 


Ballet. 

Naar  man  med  en  let  Gysen  af  Kulde  og  Ængstelighed 
betræder  Dansalen,  før  Ballet  er  begyndt,  ser  man  de 
f  or  sk  jelligf  arvede  Grupper  af  Damer,  man  ser  Væggene, 
Spejlene,  Lysekronen,  man  har  Øje  for  de  nedtrukne 
Rullegardiner,  maaske  tæller  man  endog  Karréerne  under 
Loftet.  Man  træffer  sine  Venner  og  Bekj endte,  men  kjen- 
der  dem  neppe  igjen;  de  tale  et  andet  Sprog  end  sæd- 
vanlig og  have  Tankerne  andetsteds;  man  føler  sig  ene, 
og  er  man  meget  undselig,  saa  tror  man,  at  de  skot- 
tende og  hviskende  Damer  hemmelig  gjøre  sig  lystig  over 
En,  og  tør  ikke  nærme  sig  dem,  medens  de  netop  Intet 
hellere  ønske.  Den  moderne  Tid  med  al  dens  Etikette 
og  Formalitet  udstrækker  sit  kolde  Scepter  over  Salen; 
Menneskene  bevæge  sig,  ikke  som  Mennesker  med  rødt, 
varmt  Blod  i  Hjertet,  men  som  Billedstøtter. 

Da  høres  de  første  Strøg  af  Violinerne,  og  en  Straale 
af  Liv  farer  hen  over  alle  Ansigter.  Man  nærmer  sig  hin- 
anden, man  opstiller  sig  i  Række,  et  enkelt  glad  Smil 
bryder   frem   hist  og   her   som   et  varmt   Solglimt. 

Pludselig  bruser  Musiken  i  sin  hele  Fylde,  og  tæt- 
omslyngede  Par  hvirvle  sig  med  straalende  Ansigter  om 
i  Salen. 

Hvor  er  nu  Salen  med  dens  Karréer  under  Loftet,  med 
dens  Lysekroner  og  Rullegardiner?  Den  er  bleven  et 
Tempel,   et   jonisk  Tempel,   hvor  Aphrodite   throner,   og 

hvor  hendes  vingede  Søn  morer  sig  med  at  udsende  sine 
Pile.  I  de  blottede  Barme  nænner  han  ikke  at  skyde 
saa  haardt;  men  i  Hjertet,  der  tror  sig  dækket  af  hvid 
Silkevest  og  sort  Kjole,  sender  han  sin  grummeste  Pil. 

Midt  i  den  moderne  kristne  By  hæver  sig  nu  rankt 
og  smilende  det  joniske  Tempel,  hvor  de  olympiske  Gu- 
der herske,  hvor  Menneskene  tilbede  Skønheden  og 
glemme  deres  Katekismus  —  derfor  have  de  kristne 
Præster   altid   ivret   mod   Dansen. 

Rigtignok,  ikke  Alle  ere  Troende.  Der  gaa  Nogle  om, 
med  fin  sort  Kjole,  stift  Atlaskes  Halsbind  og  Lorgnet 
i  det  ene  Øje.  De  finde  en  Dames  Fod  for  stor  og  Vær- 
tens Limonade  for  sød  og  flere  Violinstrøg  en  halv  Tone 
for  høje;  de  danse  kun  lidt,  men  spise  desto  mere.  Der 
gaa  Andre  om,  meget  ængstelige  at  se  til.  De  ere  bange 
for  at  forelske  sig;  thi:  hvad  ser  man  paa  et  Bal?  et 
smukt  Ansigt,  en  smuk  Figur,  et  Par  smukke  Fødder  — 
men  Husligheden,  den  skjønne  Huslighed  og  Kvindelig- 
hed, som  ene  kan  gjøre  en  Mand  lykkelig  og  bringe  ham 
Kaffen  paa  Sengen,  den  ser  man  ikke.  Disse  Folk  ere 
enten  theologiske  Kandidater  eller  Bataillonskirurger,  og 
dem  har  man  opgivet  paa  Idas  Bjerg. 

Men  naar  et  Menneske  med  frisk  og  sundt  Hjerte  første 
Gang  træder  ind  i  Balsalen,  da  smile  Guderne  som  i 
deres  Lyksalighedsdage,  da  man  bragte  Ofre  paa  det 
cypriske  Bjerg,  over  hans  Sind  kaste  de  Forglemmelse 
af  alle  jordiske  Ting,  og  de  lade  halvforglemte,  aldrig 
hørte    Myther    klinge    for   hans    Øre. 


Et  Øjeblik  lyttede  Jacob,  da  Musiken  jublede,  skjønne 
Kvinder  fore  ham  forbi,  og  han  selv  holdt  en  dejlig 
Pige  i  sin  Arm.  Hans  Sjæl  stod  stille,  som  om  den  vilde 
huske  sig  om  og  holde  fast  paa  sig  selv.  Da  gjenkjendte 
han  pludselig  Scenen.  Her  vare  de  blaa  Øjne  og  de  lyse 
Lokker  fra  hans  Moders  Sange,  Æventyrene  vare  blevne 
virkelige,  han  holdt  en  af  Skikkelserne  i  sine  Arme. 
Haaret  var  ikke  længere  guldgult,  det  var  blevet  noget 
mørkere,  men  det  var  kommet  med  Aarene. 

Det  var  Fangels  Søster  Thora.  Hun  var  nylig  kommen 
hjem  fra  Holsten,  og  Jacob  havde  set  hende  første  Gang 
denne  Aften,  da  Wilhelm  havde  forestillet  ham.  Hun 
stod  dengang  i  en  Kreds  af  Damer,  og  der  blev  ikke  talt 
et  Ord:  et  dybt  Buk,  et  næsten  umærkeligt  Nik  var  hele 
Præsentationen.  Idet  hendes  Blik  gled  hen  over  Jacobs 
Skikkelse,  var  det  forekommet  ham,  ligesom  der  i  hen- 
des Øjne  var  en  dobbelt  Bund;  hun  saa  ikke  paa  ham, 
og  dog  saa  hun  ham.  Der  laa  i  dette  Øjekast  et  Ud- 
tryk, som  for  et  Øjeblik  satte  hans  Fantasi  i  urolig  Be- 
vægelse. Nu  derimod,  da  hun  barnlig-glad  saa  ud  over 
Rækkerne,  snart  flygtig  saa  hen  til  ham,  som  om  hun 
ventede  at  høre  ham  tale,  var  der  intet  Spor  af  hin 
glasagtige  Stirren,  og  han  undrede  sig  over,  at  han  havde 
kunnet  finde  et  saadant  Udtryk.  Hun  var  saa  smuk, 
der  hvilede  en  saadan  Ynde  over  hende,  der  var  en 
saadan  Elegance  og  Harmoni  udbredt  over  hendes  hele 
Skikkelse,  at  han  næsten  ikke  nænnede  at  berøre  hende, 
og  fortabt  i  henrykkende  Følelser  ikke  vidste  at  finde 
Ord. 

Endelig  sagde  han:  „Nu  ser  jeg  Dem  altsaa,  den  Frø- 
ken Thora,  om  hvem  der  saa  tidt  blev  talt." 

„Ja,"  svarede  hun  muntert,  „her  ser  De  den  berømte 
Trondhjems    Kirke    o.  s.  v." 

„Og  hvis  der  spørges:  „Har  Rygtet  løjet?"  da  svarer 
jeg   dristig   Nej"    —   replicerede  Jacob. 

„Han  er  dog  ikke  saa  dum  endda,  naar  han  faar  Mun- 
den paa  Gang"  —  tænkte  Thora. 

„Thora"  —  vedblev  han  tankefuld  —  „det  er  et  smukt 
Navn.  Fra  min  tidligste  Ungdom  har  man  lært  mig  at 
elske  dette  Navn." 

„Min  tyske  Fætter  fandt  ogsaa  noget  Betegnende  ved 
det;  han  sagde,  at  det  var  Femininum  af  Thor." 

„Ja,  paa  Dansk!  thi  da  er  det  Sif  med  det  gyldne  Haar 
og  det  milde  Blik,  der  var  en  Guddoms  Hustru!" 

Thora  syntes  mindre  at  høre  Ordene  end  den  Tone, 
hvori  de  bleve  udtalte;  thi  hun  tav  og  maalte  ham  med 
et  hemmeligt  Blik,  som  om  hun  før  havde  set  fejl.  Men 
Jacob  var  næsten  fortrydelig  paa  sig  selv  over  det,  han 

havde  sagt;  han  havde  følt  noget  langt  Inderligere  og 
Skjønnere. 

Da  en  anden  Kavaller  førte  Thora  til  den  næste  Dans 
og  begyndte  en  Konversation,  vendte  hun  uvilkaarlig 
Hovedet,  som  om  hun  søgte  Noget;  hendes  Blik  mødte 
fjernt  i  Salen  Bendixens;  hun  blev  rød  og  slog  Øjnene 
ned. 

„Maa  jeg  have  den  Fornøjelse  at  forestille  mine  to 
Venner  for  hinanden"  —  sagde  Konig,  idet  han  førte  en 
ung  Officer  hen  imod  Jacob  —  „Lieutenant  Engberg  — 
Kandidat  Bendixen." 

„Jeg  tror,  at  Hr.  Bendixen  og  jeg  ere  gamle  Bekj endte 
fra  Fyn,"  sagde  Lieutenanten ;  „De  erindrer  mig  maaske 
ikke  mere?" 

Men  Jacob  havde  allerede  gjenkjendt  ham;  det  var 
hans  første  Fjendes  Ansigt.  Det  var  den  Dreng,  han  i 
dødelig  Forbitrelse  havde  bekæmpet  ved  Stranden.  Dette 
Møde  her,  paa  denne  Aften!  Det  gjorde  et  Indtryk  paa 
ham,  som  naar  en  Sommerdag  en  mørk  Sky  gaar  for 
Solen  og  erindrer  Mennesket  om  Natten. 

Og  Lieutenanten  var  smuk  og  havde  et  indtagende,  ele- 
gant Ydre! 

Fra  dette  Øjeblik  af  fornam  Jacob  en  uvilkaarlig  Frygt 
for  noget  Ondt,  der  truede  ham,  en  lidenskabelig,  ube- 
stemt Kamplyst  imod  en  ubestemt  Fjende.  Og  fra  disse 
mørke  Følelser  bølgede  hans  hele  Sjæl  igjen  over  i  en 
inderlig,  henrykkende  Lyksalighed,  naar  han  fandt  sig 
ved  Thoras  Side. 

De  stode  ved  Vinduet,  noget  afsides  fra  de  Dansendes 
Rækker.    Han    sagde: 

„Hvilken  forunderlig  Lyksalighed  et  Menneske  kan  nyde ! 
Det  er,  som  jeg  i  denne  Sal  greb  selve  Lykken  med 
Hænderne,  og  som  jeg  ængstedes  ved  dens  altfor  store 
Nærhed.  Jeg  tror  næsten,  at  Menneskets  Organisme  er 
for  svag  til  at  taale  Lykken  saa  nær.  Man  befinder  sig 
bedst  ved  at  have  det  som  den  Søfarende,  naar  Land- 
vinden bærer  Duften  ud  til  ham  fra  de  fjerne  Krydder- 
øer." 

„De  holder  meget  af  at  danse,"  sagde  Thora. 

„Danse?  Nej,  man  danser  ikke  paa  et  Bal!" 

„Hvad?  Danser  De  ikke?"  —  raabte  hun  leende  — 
„Har  De  ikke  i  dette  Øjeblik  danset  med  mig?" 

„Ja,  jeg  danser  med  Dem!" 

Thora  følte,  at  det  ikke  var  nogen  almindelig  Bal- 
kompliment; dertil  var  Stemmen  for  inderlig  og  energisk. 

Han  vedblev  efter  et  Øjebliks  Tavshed: 

„Der  fortælles  i  gamle  Æventyr,  at  naar  man  i  Mid- 
natstimen vil  hente  den  begravne  Skat  op  af  Jorden, 
skal  man  være  tavs.  Men  naar  man  vil  hente  Livets 
Skat,  skal  man  tale  —  hvo  der  blot  havde  det  tryllende 
Ord!"  j 

„O,  saavidt  jeg  kan  mærke,  vil  det  nok  ikke  fattes  Dem!" 
sagde  hun  saa  let  og  muntert  som  muligt. 

„Ja,"  sagde  han  og  blegnede,  „havde  jeg  Ordet,  der 
bryder  Fordommens  Mur,  det  trolddomagtige  Ord,  der 
breder  Glemsel  over  Meget  ....  inde  i  Musiken  synes 
jeg  at  være  det  nær  ....  Turen  er  til  os,  Frøken!" 

Efter  Midnat  stod  han  i  en  Kreds  af  sine  Venner;  man 
klinkede  med  de  skummende  Champagneglas,  medens 
Musiken  lød  dæmpet  fra  Salen.  En  Blodstrøm  gød  sig 
ud  over  hans  Glas,  idet  han  førte  det  til  Læberne.  For- 
skrækket kom  man  ham  til  Hjælp,  man  troede,  at  en 
Aare  var  sprunget;  Blodet  var  imidlertid  snart  stillet, 
men  hans  Balklædning  var  tilplettet.  Han  maatte  tage 
hjem,  med  al  den  urolige  Fortrydelse  over  ikke  at  kunne 
være  hende  nær,  ikke  at  have  kunnet  sige  hende  Far- 
vel, men  med  Indtrykket  af  Ballets  Skjønhed  rent  og 
straalende,  uden  at  have  set  de  smilende  Øjne  blive 
matte,  Kinderne  blive  blege  og  de  støvede  Skikkelser 
søvnig  beskinnede   af   de  nedbrændte   Lys. 


FEMTE    KAPITEL. 


Da  han  vaagnede  den  næste  Morgen,  var  hans  første 
Fornemmelse  en  ubestemt  Fortrydelighed,  en  dyb  Skam- 

fuldhed,  som  om  han  paa  en  eller  anden  Maade  havde 
gjort  sig  latterlig.  Han  gjennemgik  med  pinlig  Uro  Alt, 
hvad  han  havde  sagt,  enhver  Situation,  hvori  han  havde 
befundet  sig,  og  skjønt  hver  Enkelthed  slap  igjennem 
Examinationen  uden  Daddel,  frembragte  dog  det  samlede 
Hele   igjen    den   pinlige   Fornemmelse. 

Han  sagde:  „Jeg  befandt  mig  i  en  Rus!  Jeg  var  ude 
af  mig  selv!  ....  Hvad  mon  denne  Pige  har  tænkt  om 
mig?  ....  O,  maaske  kjender  hun  mig  ikke  igjen,  naar 
hun  ser  mig  ....  og  jeg  heller  ikke  hende  —  hun  var 
jo  i    Baldragt!" 

Desuagtet  troede  han  ikke  at  burde  opsætte  et  Ærinde, 
vistnok  et  meget  nødvendigt  Ærinde,  som  han  havde  hos 
Wilhelm  Fangel,  og  noget  sildigere  paa  Dagen  gik  han 
til  ham.  Da  Thora  saa  ham,  foer  et  Udtryk  af  glad  Gjen- 
kjendelse  over  hendes  Ansigt,  og  i  samme  Øjeblik  var  al 
hans  Uro  forsvunden,  en  uendelig  Lyksalighed  opfyldte 
ham.  Fruen  var  saa  fornøjet  over,  at  hendes  Døtre  havde 
faaet  saa  meget  danset.  Hun  sagde  til  Jacob:  „Idag  maa 
De  tage  tiltakke  midt  i  Forstyrrelsen.  De  ved  nok,  hvor- 
ledes det  ser  ud  i  et  Hus,  naar  Døtrene  komme  hjem 
fr<  aBal  om  Morgenen.  Men  gjør  os  den  Fornøjelse  at 
komme   her   igjen   imorgen   Aften." 

Jacob  gik  hjem  saa  glad  og  let  som  en  Fugl;  men 
hjemme  faldt  det  ham  ind:  „Gud  ved,  om  de  ikke  have 
fortalt  hende,  hvorledes  jeg  bar  mig  ad  iaftes!  Skulde 
der  ikke  være  lidt  Spot  i,  at  hun  inviterede  mig  til  at 
komme  saa  hurtig  igjen?" 

Men  desuagtet  gik  han  derhen,  og  gjentog  sine  Besøg, 
saa  ofte  det  lod  sig  gjøre.  Alle  hans  Betænkeligheder 
vare  ikke  Andet  end  Ytringer  af  den  matte  Kamp,  som 
det  ærlige  Skrog,  Forstandigheden,  fører  imod  Kjærlig- 
heden. Forstandigheden  har  en  Anelse  om,  at  Kjærlig- 
heden vil  slaa  den  aldeles  ihjel;  den  staar  imod,  men  alle 
dens  Anstrengelser  gjøre  kun  Sejren  lettere  for  den  listig 
smilende  Eros. 

Uden  at  lægge  Mærke  dertil  fordybede  han  sig  mere  og 
mere  i  denne  ene  Følelse.  Hvert  Ord  af  hende  eller  om 
hende  tiltog  i  Vigtighed,  den  ringeste  Forandring  i  hendes 
Miner  kunde  sætte  ham  i  en  kvælende  Angst,  Ubetydelig- 

heder,  som  han  aldrig  før  havde  bemærket  blandt  Menne- 
skene, kunde  fremkalde  de  pinligste  Reflexioner. 

Der  begyndte  en  Tid,  hvori  hele  hans  tidligere  Liv  fore- 
kom ham  dødt,  Intet  af  hvad  han  før  havde  stræbt  og 
higet  efter,  havde  Værd  i  hans  Øjne;  det  var,  som  han 
havde  begyndt  et  nyt  Liv,  der  kun  angik  denne  Pige. 

Det  er  maaske  et  mere  træffende  end  skjønt  Billede, 
at  en  Forelsket  ligner  en  Dranker.  Som  denne,  nedslaaet 
og  mat  efter  Rusen,  styrker  sig  ved  at  drikke  paany, 
saaledes  søger  Elskeren  Lindring  for  sin  Uro  og  sine 
Ængstelser  ved  at  ile  til  den  Elskede.  Dersom  denne  Kur- 
methode  ikke  existerede,  vilde  der  hverken  være  saa 
mange  Drukkenbolte  eller  saa  mange  Forelskede. 

Der  kom  ogsaa  andre  unge  Mennesker  i  Huset,  og 
undertiden  befandt  Jacob  sig  i  en  Tilstand,  hvori  det 
syntes  ham,  at  han  af  ganske  Hjerte  hadede  denne  Pige. 
Den  Følelse,  der  beherskede  ham,  der  uimodstaaelig  drog 
ham  til  hende,  syntes  ham  da  en  mørk  og  fjendtlig  Magt; 
han  sled  i  de  Lænker,  han  bar,  som  om  Andre  havde 
paalagt  ham  dem. 

Hvor  pinlig  hans  Tilstand  end  var,  skilte  han  sig  dog 
fra  sine  Omgangsvenner  for  i  Ensomhed  at  kunne  hen- 
give sig  til  den.  Hans  Tanker  vare  som  de  Planer,  man 
lægger  en  søvnløs  Vinternat,  og  som  man  næsten  er 
undselig  over,  naar  det  er  blevet  lys  Dag  og  man  er  ude 
mellem   Menneskene. 

....  Ørkenens  Tiger  har  en  rejsende  Kjøbmand  solgt 
dem.  De  have  givet  den  Mælk  og  fint  Brød,  i  Stedet  for 
det  varme  Blod ;  de  have  med  deres  bløde  Hænder  klappet 
dens  Skind,  medens  skarpe  Tjørne  saarede  dens  Brødre. 
Naar  Stormen  bringer  den  en  Erindring  om  Skoven,  vilde 
den  et  Øjeblik  g  jerne  undfly  —  den  kan  ikke,  den  har 
vænnet  sig  til  deres  Mælk  og  fine  Brød  og  silkebløde 
Hænder. 

....  Pinehas,  Søn  af  Ypperstepræsten  Eleasar,  Søn  af 
Aron,  Moses  Broder,  tog  et  Sværd  og  gjennemstak  en 
Jøde,  der  elskede  en  Hedningpige,  ham  og  hende  med  det 
samme  Sværd. 

....  Der  staar  skrevet,  at  Fjenderne  skulle  arve  dens 
Æts  Porte,  som  tilhører  Hedningerne  og  holder  til  med 
dem.  Det  er  en  skrækkelig  Forbandelse!  Men  at  se  hende 
tilhøre  en  Anden!  .... 

....  Hvorledes  kan  det  være,  at  paa  en  Kvindes  Læbe 
kan  bo  et  Smil,  der  forvirrer  min  Hjerne?  Læben  er  dog, 
fornuftig  betænkt,  kun  Kjød  og  Blod,  og  Smilet  maaske 
kun  en  mekanisk  Bevægelse.  Ja,  det  kan  jeg  sige  mig 
selv  her  hjemme;  men  naar  jeg  ser  Smilet,  er  min  For- 
nuft borte,  jeg  svimler,  jeg  er  som  drukken  af  Lyk- 
salighed. 

....  Han  gaar  med  rød  Kjole  med  Epauletter,  bærer 
Fjer  i  Hatten  og  Sværd  ved  Sdien,  og  jeg  —  er  en  Jøde! 

....  Gemoro1)  siger,  at  man  skal  lære  at  ride,  fægte 
og  svømme.  Jeg  har  erhvervet  mig  disse  Færdigheder. 
Jeg  er  en  Ridder  forklædt  i  jødisk  Dragt  —  Ulykken  er 
kun,   at   jeg   ikke   kan   afkaste   Forklædningen. 

....  Den  brænder  mine  Indvolde  som  Dejaniras  Kjortel 
bestrøgen  med  Nessus's   Blod. 

....  Ham  har  jeg  som  Barn  været  nær  ved  at  dræbe 
i  ærlig  Kamp.  Det  var  en  anticiperet  Forbitrelse.  Nu  gjør 
han  mig  det  Onde,  hvorfor  jeg  dengang  vilde  tage  hans 
Liv. 

....  Var  det  et  Tilfælde,  at  hun  netop  gik  ved  Siden 
af  mig  ud  af  Døren,  og  at  hun  tog  min  Arm,  inden  jeg 
vovede  at  byde  hende  den?  Vidste  hun,  at  han  fulgte 
med?  ....  Jeg  kunde  spørge  hende  derom  .  .  ,  ,  men  naar 
jeg  saa  hørte,  at  det  uvisse  Haab  var  et  Bedrag  ....  O, 
denne  Tilstand  er  forfærdelig!  Jeg  kan  tvivle  om,  at 
der  er  en  Gud  til,  naar  han  tillader,  at  et  Menneske  bliver 
saaledes  pint. 

....  Dersom  hun  var  en  Kokette  og  legede  med  mig! 


l)  En  Del  af  Talmud. 

Dersom  jeg  blot  fortæredes  for  at  mætte  hendes  Forfænge- 
lighed! Spil  ikke  Komedie  med  mig,  Kristenpige!  Endnu 
er  Gifttanden  ikke   udtrukken! 

....  Gud  give,  hun  var  død  i  Holsten !  .  .  ,  ,  Ak  nej  t 
Saa  havde  jeg  ikke  faaet  hende  at  se. 

....  Man  siger,  at  mange  Jøder  gjøre  Lykke  hos  kristne 
Piger,  men  hemmelig.  Skulde  jeg  nogensinde  lade  Jøden 
træde  under  Fødder,  medens  man  kyssede  Mandens 
Læber!  Skulde  jeg  i  al  Hemmelighed  lade  mig  erklære 
for  Menneske!  Nej,  nej!  Den  store  Fordel  har  jeg  frem- 
for de  Kristne:  Naar  en  af  dem  ejer  en  Kvinde,  frygten 
han,  at  hun  hemmelig  kan  være  ham  utro.  Men  jeg 
vilde  være  sikker  paa  en  Kvindes  Kjærlighed,  naar  hun 
vovede  at  være  min  ved  højlys  Dag. 


Efterat  Jacob  havde  tilbragt  nogen  Tid  paa  denne  Maade, 
overraskedes  han  en  Dag  af  Levys  Besøg.  Det  var  dog 
i  Grunden  ikke  Besøget,  der  var  Jacob  paafaldende;  thi 
Levy  havde  allerede  flere  Gange  været  hos  ham,  men  var 
snart  bleven  for  jagen  af  hans  mutte  og  ordknappe  Sinds- 
stemning. Det  var  snarere  den  Beslutning,  hvormed  Levy 
syntes  at  være  kommen,  nemlig  at  blive.  Han  tog  en 
Pibe,  satte  sig  ned  og  udstødte  lange  Røgskyer,  der  kui* 
gjennembrødes  af  enkelte  korte  Bemærkninger  og  ligesaa 
korte   Svar. 

Endelig  sagde  Levy:  „Jeg  kommer  til  Ulejlighed,  det 
ser  jeg  nok;  men  Hensigten  med  mit  Besøg  maa  und- 
skylde mig.  Jeg  har  faaet  en  kuriøs  Sygdom  under  Be- 
handling og  drister  mig  ikke  til  at  handle  paa  egen 
Haand.  Og  nu  viser  jeg  Dem  den  Ære  at  ville  konsulere 
Dem."  !    | 

„Hvad  er  det  da  for  en  Sygdom?"  spurgte  Jacob. 

„Sagen  er,  kortelig  fortalt,  den:  Jeg  havde  en  Patient, 
der  led  af  Obstruktion.  Jeg  forordnede  de  almindelige 
Midler  i  almindelige  Doses.  Nu  har  Mennesket  slugt  en 
hel  Flaske  Medicin  paa  engang,  saa  at  han  har  faaet  en 
ustandselig  Kolik." 

„Og  derom  spørger  De  mig!"  raabte  Jacob  og  brast  i 
Latter-   „derover  skulde  jeg  afgive  mit  lærde  Skjøn!" 

„Ja,  thi  „Du  er  Manden,  Konge!"  som  Profeten  Nathan 
sagde  til  Kong  David  —  De  er  Patienten!" 

„Jeg!"  raabte  Bendixen,  „er  De  gal,  Levy?" 

„Ja,  De!  Jeg  foreskrev  Dem  en  Theskefuld  Kristen  hver 
anden  Dag,  og  De  har  tømt  en  hel  Flaske." 

„Og  den  schofle  Lignelse"  —  raabte  Jacob  næsten  ude 

af  sig  selv  —  „vover  De  at  anvende  paa "  Ordet 

døde  paa  hans  Læber,  han  nænnede  ikke  at  udtale  den 
Elskedes  Navn,  medens  den  skrækkelige  Lignelse  var  nær- 
værende —  „hvad  berettiger  Dem  .  . 

„Stille,  stille,  Bendixen!  Jeg  har  forestillet  mig,  at  De 
vilde  blive  hidsig  —  forelskede  Folk  ere  altid  hidsige. 
Men  husk  paa,  at  det  er  en  Ven,  der  taler  til  Dem,  at 
han  ikke  taler  i  sin  Interesse,  men  for  Deres  egen  Skyld. 
Er  De  ufornuftig  nok  til  ikke  længer  at  ville  taale  min 
Deltagelse,  fordi  den  generer  Deres  Tilbøjeligheder,  saa 
sig  blot  et  Ord,  saa  gaar  jeg." 

Jacob  havde  ikke  Mod  til  at  udtale  et  saadant  Ord; 
Levy  vedblev: 

„Jeg  har  brugt  en  ubehagelig  Lignelse,  men  det  skader 
ikke.  Det  har  maaske  netop  sin  gode  Nytte,  at  den  raa, 
materielle  Virkelighed  bliver  stillet  frem  mod  de  ideale 
Billeder  og  Drømmerier.  Vær  fornuftig,  gaa  ikke  længer 
og  sværm  for  et  smukt  Ansigt.  Hele  Verden  ved,  at  De 
næsten  daglig  kommer  hos  Fangels  og  gjør  Dem  naragtig 
med  Deres  Kjærlighedssorg." 

Jacob  var  næsten  sønderknust  af  Skamfuldhed  og  kunde 
næppe  frembringe  de  Ord:  „Har  hun  sagt,  at  jeg  gjør 
mig  latterlig?" 

Nu  var  det  Levy,  der  ikke  havde  Hjerte  til  at  blive 
konsekvent  og  paa  Sandhedens  Bekostning  naa  Maalet. 
Han  svarde  godmodig:  „Det  har  jeg  ikke  sagt,  jeg  siger 
blot,  hvad  jeg  forestiller  mig  at  være  saa." 

Men  ved  dette  Ord  tabte  Levy  alt  det  vundne  Terræn. 
Han  havde  ikke  beregnet,  at  en  Elsker  ikke  anerkjender 
nogen  anden  Dommer  end  den  Elskede,  at  den  hele 
øvrige  Verden  er  ham  ligegyldig  og  saa  at  sige  slet  ikke 
existerer   for   ham.   Jacob   trak   atter   Aande,   ja   nu   be- 

M.  Goldschmidt  i  Folkeudgave.  I.  10 


146  EN  JØDE 

redte  han  sig  først  til  at  bekæmpe  Levy.  Han  spurgte: 
„Hvad  har  De  imod  Pigen?" 

„Mod  Pigen?  —  Intet!  Det  er  en  ganske  fortræffelig 
Pige  —   for  en  Kristen." 

„Men  naar  hun  nu  elskede  mig,  uagtet  jeg  var  Jøde?" 

„Det  kan  hun  ikke!  I  det  Mindste  kan  hun  ikke  ville 
gifte  sig  med  Dem." 

„Jeg  beder  Dem,  Levy,  fornærm  ikke  den  Dame,  hvor- 
om Talen  er,  ved  at  forudsætte,  at  hun  skulde  kunne 
elske  mig,  uden  at  ville  gifte  sig  med  mig." 

„Hun  kan  ikke,  ligesaa  lidt  som  en  Braminpige  kan 
ægte  en  Paria.  Eller  jo  —  hun  kan,  men  han  kan  ikke; 
thi  hvad  vilde  det  blive  for  et  Ægteskab,  hvori  Konen 
troede  at  henhøre  til  en  bedre  Kaste  end  Manden?" 

„Den    Forskjel    ophæver    Kjærligheden!" 

„Ja,  naar  De  levede  i  en  Ørken,  naar  der  ikke  var 
Slægt  og  Venner  og  Bekjendte  af  Braminpigen,  som  troede 
at  plette  deres  Ære  ved  at  række  Pariaen  Haanden.  Husk 
paa,  min  Ven,  man  gifter  sig  ikke  alene  med  Pigen,  men 
med  hele  hendes  Omgangskreds,  i  det  Mindste  hendes 
Familie.  Og  Pigen  selv  —  lad  hende  som  Elskerinde 
glemme,  at  De  er  Jøde,  som  Kone,  naar  den  glødende 
Kjærlighed  er  lidt  kølnet,  vil  hun  maaske  engang  erindre 
det  —  tænk  Dem,  at  hun  engang  i  Vrede  lod  Dem  det 
høre." 

Jacob  sitrede,  men  tav. 

„Men  det  vil  en  dannet  Pige  aldrig"  —  sagde  han 
efter  nogen  Betænkning  —  „nej!  det  vil  hun  aldrig!" 

„Nu  da,  de  verdslige  Love!  Hvo  skal  vie  Eder?  En 
kristen  Præst.  I  hvilken  Religion  skulle  Eders  Børn  op- 
drages? I  den  kristne.  Som  Børn  ville  de  indsuge  Anti- 
pathien  mod  Jøderne  og  lære  at  foragte  deres  Fader. 
Tænk  Dem  Deres  eget  Barn,  som  De  holder  paa  Skødet 
og  examinerer  i  Skolelærdommen,  pludselig  afbryde  Dem 
med  det  Spørgsmaal:  Fa'er!  Var  det  ikke  Jøderne,  der 
korsfæstede  Kristus?  De  ækle  Jøder!  Bare  jeg  havde 
en  Jøde  fat,  jeg  skulde  slaa  ham  ihjel!" 

„Levy,  det  er  skrækkelige  Ord,  De  bruger!" 

„Og  læg  saa  Mærke  til"  —  vedblev  Levy  —  „at  Ægte- 
skabet er  noget  Højere  end  den  blotte  Samværen  af  to 

Mennesker,  der  sætte  Børn  i  Verden.  Der  er  et  religiøst 
Element  i  Ægteskabet,  det  har  sin  Aand,  i  hvilken  Mand 
og  Kone  skulle  smelte  sammen  i  en  højere  Enhed.  Men 
der  staar  noget  Fjendtligt  imellem  Kristendom  og  Jøde- 
dom, som  Atreus's  og  Thyestes's  Flammer  kunne  de  bræn- 
de tæt  sammen  uden  at  blive  til  en.  Jeg  ved  ikke,  hvorfra 
dette  dunkle,  ubeskrivelige  Fjendskab  kommer.  Skulde 
det  være  den  Forbandelse,  der  blev  udsagt  af  ham,  der 
døde  paa  Golgatha,  er  det  hans  Blod,  der  er  imellem 
os?  ...  jeg  ved  det  ikke,  jeg  kjender  ikke  Oprindelsen; 
men  jeg  spørger  Dem:  Har  De  aldrig  i  Deres  Liv  mær- 
ket noget  til  den  Forbandelse,  der  hviler  paa  os,  eller 
har  De  nu  pludselig  glemt  det?" 

„Blod  imellem  os,  Levy?  Tror  De,  at  der  er  en  saa- 
dan   hævnende   Magt  i  udgydt   Menneskeblod?" 

„Hvad  fejler  Dem?  De  ser  jo  ud,  som  om  Haarene 
vilde  rejse  sig  paa  Deres  Hoved?  Bliv  bare  ikke  saa 
forskrækket,  jeg  mente  det  ikke  saa  ligefrem." 

„Men  De,  Levy,  De  selv?  Har  De  aldrig  tænkt  paa 
at  gifte  Dem?"  —  sagde  Jacob,  aabenbart  med  Tankerne 
andetsteds. 

„Bah,  jeg!  Naar  jeg  faar  en  dygtig  Praxis,  frembyder 
der  sig  nok  et  godt  Parti  i  en  eller  anden  jødisk  Familie. 
Jeg  faar  mit  gode  Udkomme,  fører  et  virksomt  Liv,  og 
dermed  er  jeg  fornøjet." 

„Ja,  De,  Levy,  De  er  lykkelig!"  sagde  Jacob.  Han  ved- 
blev at  stirre  hen  for  sig;  pludselig,  som  i  profetisk 
Extase,  raabte  han:  „Jeg  ved  det!  det  er  en  Ulykke,  der 
er  udtalt  en  hemmelig  Forbandelse!  Men  jeg  trodser  den! 
Lad  Bægeret  være  fyldt  med  den  dødeligste  Gift  —  jeg 
tømmer  det!" 

„Skal  vi  saa  gaa  hen  og  spille  et  Parti  Billard?"  — 
spurgte  Levy. 

Denne  forandrede  Tankebevægelse  var  saa  voldsom, 
at  den  ytrede  sig  mekanisk  paa  Jacob  og  bragte  ham 
til  at  dreje  sig  helt  om. 

„Ja,  De  ser  paa  mig.  Jeg  mener  kun,  at  naar  De 
endelig  vil  være  gal,  saa  behøver  De  kun  at  være  det 
paa  een  Maade.  De  behøver  da  ikke  at  sky  Verden,  det 

gjør  Dem  kun  endnu  mere  forrykt  af  Kjærlighed.  Hvad 
mig  angaar,  jeg  vasker  mine  Hænder." 

„Naa"  —  vedblev  han,  da  Jacob  tavs  vendte  sig  imod 
Vinduet  og  stirrede  ud  —  „kan  De  bestemme  Dem?" 

„Ja,"   sagde   Jacob    og   trak   Vejret   dybt. 

Og  idet  han  gik,  knugede  han  Haanden  sammen  som 
for  at  holde  fast  paa  en  Beslutning,  der  ønskede  at 
undfly. 


Brudstykker  af  Thoras  Breve  til  Holsten. 

—  —  —  Du  kan  tro,  kjære  Wilhelmine,  at  der  blev 
gjort  Kur  til  mig  paa  dette  Bal!  Der  var  en  Kammer- 
junker Hvidborn  og  en  Lieutenant  Engberg,  de  vare  saa 
ivrige  efter  at  kure,  at  de  tidt  kom  hinanden  i  Vejen, 
og  saa  saa  de  ud  som  to  Haner,  der  ville  op  at  slaas 
om  et  Bygkorn.  Det  er  det  Morsomsie,  jeg  ved,  at  se  saa- 
danne  to  Herrer  og  høre  dem  overtrumfe  hinanden  med 
Komplimenter.  Saa  var  der  ogsaa  paa  dette  Bal  et  mærke- 
ligt Menneske.  Jeg  mener  just  ikke,  at  han  tiltrak  sig 
videre  Opmærksomhed  ved  Skjønhed  eller  Elegance;  nej, 
det  Mærkelige  liggeri,  at  han  næsten  ganske  var  at  se 
til  som  de  andre  unge  Kavallerer,  og  at  man  bagefter 
sagde  mig,  at  det  var  en  Jøde.  Du  kan  tænke  Dig  min 
Forundring,  da  jeg  i  Tankerne  gjenkaldte  sig  Eders  Haus- 
und  Schutzjude  derovre,  dette  snavsede,  schofle,  penge- 
griske Menneske,  der  havde  alle  en  Tyvs  Egenskaber  und- 
tagen den,  at  han  vilde  stjæle  ad  Omveje  og  altid  gav 
lidt  til  Bytte  paa  det,  han  stjal.  Og  dette  unge  Menneske 
er  en  Jøde!  Det  synes  mig  næsten  umuligt.  Ved  den 
blotte  Tanke  om,  at  han  kunde  snyde,  forekommer  det 
mig,  at  jeg  begaar  en  blodig  Synd.  Nej,  Navnet  Jøde  har 
vistnok,  hvad  ham  angaar,  ikke  anden  Betydning  end 
som  et  Slags  Tilnavn,  ligesom  det,  der  gives  Soldaterne 
for  at  betegne,  i  hvilken  Egn  de  ere  fødte. 

—  —  —  Dette  Menneske  synes  mig  maaske  at  staa 
langt  højere,  end  han  virkelig  gjør,  netop  fordi  jeg  uvil- 
kaarlig  anlægger  en   saa  lav   Maalestok.   Tænk  Dig,   han 

skal  ikke  alene  være  en  udmærket  Student,  men  han 
synger  ogsaa,  og  hans  Stemme  er  saa  blød  og  behagelig! 
Jeg  tænker  altid  paa  Eders  Hausjude  .  .  .  .  aa,  lad  ham 
engang  sidde  ved  Dit  Klaver  og  synge  en  Romance! 

—  —  —  Jøde  ....  Der  hyller  sig  noget  Dunkelt,  lige- 
som Had  og  Foragt,  om  dette  Ord;  men  hvergang  jeg 
betragter  det  i  Nærheden,  svinder  det  bort  som  en  Skygge. 
Der  er  dog  ingen  tænkelig  Grund  til  at  hade  og  foragte 
et  Menneske,  fordi  han  har  en  anden  Tro.  Og  dog,  hver- 
gang dette  Ord  kommer  mig  i  Tankerne,  er  det  paany 
omhyllet.  Det  maa  ligge  i,  at  der  er  noget  Fremmed, 
Æventyrligt  ved  denne  Nation;  den  nedstammer  fra  Ori- 
enten, den  er  saa  underlig  fremmed  midt  iblandt  os 
....  eller  jeg  ved  ikke  selv,  hvad  det  er.  Men  det  ved 
jeg,  at  jeg  ikke  maa  kjende  dem  rigtig.  Det  maa  ogsaa 
være  forkert  at  bedømme  dem  Alle  efter  de  Exemplarer, 
jeg  har  set  i  Holsten;  det  er  maaske,  som  om  man  vilde 
bedømme  de  danske  Fruentimmer  efter  dem,  der  sidde  ved 
Gammelstrand.  Jeg  forestiller  mig  hellere  dette  Folk  som 
levende  stolt  indesluttet  i  sine  Boliger  ligesom  Rebecca 
i  Ivanhoe,  skjulende  sig  under  et  smudsigt  Ydre,  naar 
det  vover  sig  frem,  og  kun  sendende  en  enkelt  tro  Re- 
præsentant ud  i  Verden  for  at  hævde  dets  Ære  og  Glans 
og  derpaa  vende  tilbage  og  modtage  sin  Løn.  Det  kan 
gjerne  være,  at  det  er  fejlagtigt;  men  enhver  anden  Fore- 
stilling berører  mig  ubehagelig. 

—  —  —  Saladin  var  jo  en  stor  Konge  og  en  tapper, 
ædelmodig  Kriger;  Saracenerne  vare  ligesaa  ridderlige 
som  de  kristne  Korsfarere.  Det  har  jeg  læst  i  Historien 
og  hos  Walter  Scott.  Jøderne  ere  jo  deres  Landsmænd, 
de  ere  ogsaa  Orientalere.  Og  selv  have  de  havt  store) 
Helte  i  Maccabæernes  Tid.  Og  i  Grunden  vare  dog  selv 
Kristus  og  Apostlene  Jøder. 

—  —  —  Han  har  noget  besynderligt  Udtryksfuldt  i 
sit  Fysiognomi.  Han  er  det  eneste  af  alle  de  unge  Menne- 
sker, her  komme,  hos  hvem  man  synes  at  se  Sjælen. 
Naar  Lieutenant  Engberg  kommer,  falder  strax  hans  Uni- 

form  mig  i  Øjnene:  ved  Kammerjunker  Hvidborn  læg- 
ger jeg  strax  Mærke  til  Vesten  og  Handskerne;  derimod 
har  jeg  endnu  aldrig  erindret  at  se,  hvorledes  han  er 
klædt.  Jeg  ved  ikke  engang,  om  han  har  store  eller 
smaa  Fødder  —  endskjønt,  han  maa  have  smaa,  ellers 
havde  det  stødt  mig.  Hans  Ansigt  er  hans  hele  Person. 
Forleden  var  han  i  daarligt  Humør,  og  da  hændte  det 
sig,  at  han  pludselig  kom  til  at  smile.  Jeg  vendte  mig 
uvilkaarlig  mod  Vinduet;  det  forekom  mig,  som  om  So- 
len pludselig  var  brudt  igjennem  Skyerne.  Det  er  dog 
mærkeligt  at  finde  saadanne  Egenskaber  hos  en  Jøde. 

—  Det  staar  nu  saa  tydeligt  for  mig,  at,  naar  de 

Andre  tale,  er  det  kun  for  at  sige  Ord.  Naar  han  taler, 
er  det  for  at  udtale  en  Tanke.  Han  har  næsten  for 
megen  Tankefylde;  ethvert  Spørgsmaal  omklamrer  han 
saaledes,  at  det  næsten  gjør  mig  ondt  for  det  stakkels, 
forsvarsløse  Spørgsmaal.  Og  saa  er  hans  Tankegang  saa 
besynderlig,  saa  overraskende.  Han  tager  næsten  enhver 
Sag  fra  den  modsatte  Side,  hvorfra  jeg  betragter  den, 
og  dog  kommer  han  ofte  til  det  samme  Resultat.  Jeg 
tror,  vi  tænke  forskelligt,  men  vi  føle  ens. 

Min  Søster  drillede  mig  forleden  Dag  og  sagde, 

at  Bendixen  var  forelsket  i  mig.  Hun  mente  det  natur- 
ligvis ikke;  men  desuagtet  gjorde  det  mig  ligesom  ondt, 
jeg  var  nær  ved  at  græde.  Jeg  kan  forsikre,  det  er 
aldrig  faldet  mig  ind,  at  han  kunde  forelske  sig  i  mig; 
om  alle  de  Andre  har  jeg  i  min  Forfængelighed  trot  det. 
Jeg  har  egentlig  aldrig  tænkt  derpaa;  men  det  forekommer 
mig,  som  om  jeg  har  anset  det  for  afgjort,  at  han  alle- 
rede havde  valgt  sig  en  dejlig  Pige  af  sit  Folk,  den 
bedste  af  dets  Døtre,  med  hvem  han  engang  vilde  drage 
sig  tilbage  og  skjult  for  Alverden  være  lykkelig.  Derfor 
overraskede  min  Søsters  Ord  mig,  og  tillige  fordi  jeg 
følte  ....  jeg  kan  jo  godt  skrive  det,  jeg  behøver  jo 
ikke  at  afsende  Brevet  ....  at  jeg  gjerne  selv  vilde  have 
været  denne  Pige  af  hans  Folk.  Men  naar  han  elsker 
mig,  vil  han  overse  denne  Forskjel. 

—  —  —  Han  elsker  mig!  Han  elsker  mig!  Nu  er  det 
Morgen,  og  jeg  har  siddet  hele  Natten  her  foran  Lyset 
med  Armene  om  mine  Knæ,  og  jeg  har  ikke  tænkt  paa 
Andet  end  de  Ord,  han  sagde  mig:  „Thora,  jeg  har 
altid  elsket  Dig;  min  døde  Moder  har  sunget  om  Dig!" 
Og  hvergang  jeg  igjen  sagde  mig  disse  Ord,  har  jeg 
næsten  let  højt  af  Glæde,  af  Fryd.  Hvilke  besynderlige 
Ord:  Jeg  har  altid  elsket  Dig;  min  døde  Moder  har 
sunget  om  Dig!  Der  var  en  besynderlig  Magt  i  deres 
Klang  og  i  hans  Stemme,  aldrig  har  en  saa  henrykkende, 
bedøvende  Følelse  trængt  igjennem  Øret  til  mit  Hjerte,  jeg 
svimlede,  jeg  vaagnede  først  til  Bevidsthed,  da  jeg  følte 
mig  trykket  tæt  til  hans  Bryst.  Hvor  han  saa  lykkelig 
ud!  Hans  Læber  bævede,  hans  Kinder  vare  ganske  blege; 
men  i  hans  Øjne  var  der  en  Stolthed,  som  om  han  havde 
vundet  Alverden  ....  jeg  blev  ganske  stolt  af  mig  selv. 

Den  17de  Februar  1830. 

Kjære  Wilhelmine! 

Nu  vil  jeg  skrive  Dig  et  ordenligt  Brev  til.  Jeg  har 
begyndt  paa  saa  mange;   men  dem   skal  Du  ikke  have. 

Jeg  er  bleven  forlovet!  Ja,  min  Pige,  jeg  holdt  ikke, 
hvad  vi  tidt  talte  om:  at  jeg  aldrig  vilde  gifte  mig.  Saa- 
dan  gaar  det  i  Verden!  Han  er  Student  og  hedder  Ben- 
dixen, og  han  er  smuk  og  elskværdig,  kan  Du  tro!  Hvil- 
ket lyksaligt  Liv  vi  have  ført  i  den  sidste  Tid.  Der  er 
for  nylig  død  en  af  Moders  Familie,  en  fjernt  Beslægtet, 
og  saa  maa  vi  for  Folks  Skyld  leve  stille  og  indgetogent. 
Men  hvilke  lykkelige  og  kjærlige  Dage  med  ham  og  min 
Familie!  Og  Du  har  intet  Begreb  om,  hvorledes  en  for- 
lovet Pige  stiger  i  Hæder  og  Anseelse  hos  sin  Familie; 
det  er,  som  om  man  hver  Dag  holdt  Geburtsdag.  Skynd 
dig,  min  Pige,  og  forlov  Dig.  Det  er  forresten  ret  heldigt 
med  det  Dødsfald,  og  at  vi  leve  saa  stille  i  denne  Tid; 
thi  min  Kjæreste  har  den  løjerlige  Grille,  at  han  ikke 
kan  lide  at  blive  gratuleret.  Naar  Nogen  af  de  Faa,  het\ 
komme,  have  gratuleret  ham,  har  han  ordentlig  set  ganske 
angst  ud,  og  vi  have  let  hjertelig  ad  ham  derfor.  Saa 
ler  han  selv  med  og  forklarer,  at  det  kommer  af  et 
latinsk  Ordsprog,  som  siger,  at  Guderne  ere  misundelige, 

og  derfor  frygter  han  for  at  blive  ønsket  for  meget  til 
Lykke.  Og  saa  ser  han  paa  mig,  som  om  han  var  bange 
for,  at  de  misundelige  Guder  skulde  tage  mig  fra  ham. 
Men  det  er  en  Grille,  en  Særhed,  det  lader  jeg  mig  ikke 
af  disputere.  Alle  Mandfolk  ere  sære,  og  siden  han  alt- 
saa  skal  være  sær,  er  det  bedst,  at  han  har  det  saa 
uskadelig  som  mulig.  Men  har  er  saa  kjærlig  og  saa 
god!  Og  Fader  og  Moder  holde  ogsaa  af  ham,  og  min 
Broder  er  en  gammel  Ven  af  ham,  saa  jeg  er  den  lykke- 
ligste Pige  paa  Jorden.  Du  kan  tro,  jeg  var  angst  nok 
for,  at  Fader  skulde  have  Noget  imod  Partiet.  Du  kjen- 
der  nok  Fader;  han  er  god  og  kjærlig  mod  os  Børn, 
men  han  har  sine  egne  Meninger,  og  naar  der  er  Nogen 
hos  os,  saa  sidder  han  sommetider  ganske  stille  og  hører 
til,  og  saa  rejser  han  sig  pludselig  med  et  lille  Smil  og 
gaar  ind  i  sit  Kontor.  Jeg  var  bange  for,  at  han  skulde 
have  Noget  imod  Bendixen.  Men  den  Dag,  Bendixen  gik 
ind  til  Fader  ....  o,  jeg  glemmer  aldrig  den  Dag!  jeg 
stod  i  Stuen,  der  er  nærmest  ved  Kontoret,  og  frøs,  saa 
jeg  rystede,  det  var,  ligesom  der  skulde  afsiges  Dom  over 
mig.  Saa  gik  Døren  pludselig  op,  og  jeg  hørte  Fader  sige 
i  Døren:  „De  er  en  brav  ung  Mand,  det  er  nok.  Naa,  der 
staar  hun!  Tag  hende  i  Guds  Navn!"  —  Saa  tog  han  mig 
om  Halsen  og  kyssede  mig  og  sagde:  „Nu  gaar  jeg  blot 
ind  og  henter  Mo'er,  undskyld  min  Fraværelse!"  O,  hvor 
er  han  elskelig,  min  gamle,  søde  Fader!  Ja,  min  kjære 
Wilhelmine,  jeg  er  lykkelig!  Gid  Du  snart  maa  blive  lige- 
saa  lykkelig!  Du  lille  Stakkel,  det  ønsker  Dig 

Din  Veninde 
Thora  Fangel. 


SJETTE  KAPITEL. 


Rige,  underfulde  Kjærlighedsforaar!  Du  har  en  Lyk- 
salighed, som  Ingen  sympathiserer  med,  undtagen  de, 
som  opleve  Dig,  og  det  er  netop  Tegn  paa,  at  i  Dig  bor 
den  sande  Lykke.  Du  er  stille  og  lydløs  som  de  Blikke, 

der  vexles  mellem  de  Elskende;  Dit  Sprog  er  et  Fri- 
murersprog —  Ord,  der  for  den  Uvedkommende  klinge 
Betydningsløse  og  usammenhængende,  eller  som  han  end- 
og ærgerlig  vender  sig  bort  fra,  have  Fylde  og  be- 
rusende Duft  for  den,  de  ere  bestemte  til.  Du  er  et 
virkeligt  Foraar;  uden  Attraa  og  Begjærlighed  vugger 
Sjælen  sig  i  Lyksaligheden,  lader  sig  sorgløst  bære  af  de 
glade  Strømninger,  der  omvifte  den.  Der  gives  dem,  som 
hovere  over,  at  de  aldrig  have  oplevet  Dig;  men  hem- 
melig er  der  i  deres  Gemyt  en  Fornemmelse,  som  om 
det  gjemte  en  Knop,  der  var  visnet,  inden  den  kom  til  at 
blomstre. 

Den  er  kort,  denne  Paradistid.  Undertiden  varer  den 
ikke  længere,  end  til  Mandens  Øjne  oplades,  og  han  fin- 
der, at  hans  Elskedes  Legeme  er  skjønt  og  ønskeligt  at 
se  til;  saa  komme  Sandserne  med  deres  Længsel  og 
Haaben,  Higen  og  Tragten  og  Kamp,  da  rystes  Støvet 
af  Psychens  Vinger.  Eller  Livets  Engel  udjager  ham, 
som  Stammefaderen,  for  i  Ansigtets  Sved  at  æde  sit  Brød; 
naar  Amor  maa  bære  Byrder,  bliver  han  bleg  og  taber 
sine  Vinger.  Saa  kan  der  komme  stille  Aftener,  han  har 
Fritid  efter  Dagens  Arbejde,  han  leger  i  den  nedgaaende 
Sols  Straaler,  løfter  sig  atter  op  paa  Vingerne;  men  om 
Læben  er  der  et  melankolsk  Smil,  den  Dag  imorgen 
rinder  ham  i  Tankerne,  og  han  sænker  sig  sagte  ned 
igjen.  Eller  i  hvilken  anden  Skikkelse  Keruben  kommer 
—  den  kommer  sikkert,  og  lukker  Paradiset.  Men  saa 
har  man  dog  været  der,  Hjertet  er  blevet  rigt  og  g j em- 
mer sin  Skat  i  Erindringen. 

Det  var  en  barsk  Vinteraften.  Ifølge  Almanaken  nærmede 
Foraaret  sig,  og  Vinteren  syntes  i  Forudfølelsen  af  sit 
nære  Nederlag  at  gjøre  endnu  et  voldsomt  Forsøg  paa 
at  opretholde  sin  Magt.  Sneen  hvirvledes  i  store  Fnokke 
af  en  skarp  Østenvind,  Lygterne  truede  med  at  gaa  ud, 
hist  og  her  reves  Skodderne  løs  og  klaprede  imod  de 
mat  oplyste  Vinduer.  Jacob  var  næsten  ene  paa  Gaden; 
fordybet  i  sine  Tanker  ændsede  han  ikke  Vejret,  men 
skred  rask  fremad  til  sin  nye  Families  Bopæl.  Der  skulde 
for  første  Gang  efter  Sørgetiden  være  et  af  de  vanlige 
Aftenselskaber. 

Han  havde  alt  naaet  Gaden,  da  to  Herrer  gik  ham 
forbi.  Et  afbrudt  Stykke  af  deres  Samtale  naaede  gjennem 
Blæsten  hans  Øre.  Som  de  nemlig  ludende  med  Hovedet 
og  med  lange  Skridt  kom  ham  nær,  raabte  den  Ene  i 
en  overrasket  Tone:  „Det  var  s'gu  Synd!  Den  dejlige 
Pige!  .  .  .  ."  Fortsættelsen  tabte  sig  i  Afstanden,  der  hurtig 
lagde   sig   mellem   ham   og  de   Talende. 

Der  foer  som  et  glødende  Stik  gjennem  Jacob.  Hine 
Ord  behøvede  visselig  ikke  at  gjælde  ham;  men  de  havde 
naaet  ham  i  et  Øjeblik,  da  de  kom  som  en  Røst  fra  en 
usynlig   Magt,   der   fulgte   hans   Tanker. 

Saalænge  han  kun  havde  havt  een  Tanke,  eet  Maal, 
Thoras  Kjærlighed,  var  hans  Vej  gaaet  opad  et  Bjerg, 
der  skjulte  Udsigten  for  ham.  Men  nu,  da  Maalet  var 
naaet,  da  han  stod  paa  Ønskernes  Top,  udvidedes  Ud- 
sigten til  ganske  nye  Gjenstande.  Nu,  da  han  stod  med 
Thora  i  sine  Arme,  tænkte  han  paa,  hvorledes  det  blev 
betragtet  af  Andre. 

Her  var  nu  det  Svar,  han  havde  vaandet  sig  ved  at 
give  sig  selv,  nu  var  det  udtalt:  Man  kunde  kalde  det 
Synd,  at  denne  smukke  Pige  var  forlovet  med  en  Jøde . . . 

Da  han  traadte  ind  i  den  stærkt  oplyste  Sal,  hvor 
Familien  var  samlet,  Damerne  første  Gang  efter  Sørge- 
tiden i  deres  fulde  Pynt,  forekom  Huset  ham  ganske 
fremmed,  og  han  følte  ligesom  en  Angst  ved  at  være  der. 
Thora  saa  i  den  lyse  Silkekjole  saa  fin  og  fornem  udy 
og  hendes  Hilsen,  der  var  mindre  utvungen  end  sædvan- 
lig, fordi  hun  frygtede  for  at  faa  sin  Kjole  krøllet,  syntes 
ham  ligesom  at  være  den  glimrende  Dames  Nedladenhed 
til  ham. 

Grossereren  vilde  mod  Sædvane  tilbringe  hele  Aftenen 
hos  sin  Familie,  og  af  Fruens  og  Børnenes  Adfærd  imod 
ham  lyste  en  forøget  Kjærlighed  og  Opmærksomhed,  lige- 
som af  Erkjendtlighed  for  hans  Beslutning.  Det  var  en 
aldrende,  noget  før  Mand,  med  et  klogt  og  venligt  Ansigt, 
med  en  beleven  og  fin  Anstand.  Sin  tidligste  Ungdom 
havde  han  tilbragt  i  et  Hus,  hvor  ridderlige  Erindringer 
fra  Caroline  Mathildes  Periode  endnu  straalede,  og  selv 
havde  han  gjennemlevet  den  Begejstring,  som  den  første 
franske  Revolution  antændte  over  Evropa.  Han  var  bleven 

en  ridderlig  Demokrat,  en  Borger  uden  Frygt  og  uden 
Fordomme.  Han  satte  sin  Stolthed  i  at  være  uafhængig 
af  enhver  Stormand,  at  sætte  sin  Hat  ligesaa  højt  som 
Kongen  selv  —  som  han  plejede  at  sige  —  men  ikke 
mindre  i  en  vis  chevaleresk  Høflighed  imod  det  smukke 
Kjøn,  i  endnu  at  kunne  opføre  den  første  Dans  i  sit  Hus, 
og  det  var  da  ret  en  Fornøjelse  at  se  den  aldrende  Mand 
føre  sin  Dame  med  ungdommelig  Munterhed  og  hofmands- 
mæssig  Anstand.  Der  var  kun  een  Ting,  hvorover  hans 
Familie  beklagede  sig,  og  det  var,  at  han  gjerne  hver  Aften 
gik  i  Klubben  for  at  politisere  med  sine  Venner  fra  Aarene 
90  og  faa  sig  en  Lhombre  —  thi  det  berøvede  dem  hans 
Selskab.  Fruen  kunde  ikke  faa  i  sit  Hoved,  at  Politiken 
og  Lhombren  ikke  kunde  gaa  ligesaa  godt  hjemme,  at 
den  daarlige  Vin,  han  betalte  ude,  smagte  ham  bedre  end 
den  gode  Vin  fra  hans  egen  Kælder;  „men  saadan  ere 
Mandfolkene." 

Skjøndt  Jacob  nærede  en  næsten  sønlig  Ærefrygt  for 
denne  Mand,  var  han  dog  saa  uvant  til  hans  Selskab,  at 
det  foraarsagede  ham  en  vis  Gene.  De  Andres  Glæde,  som 
han  ikke  kunde  dele,  gjorde  dem  i  dette  Øjeblik  endnu 
mere  fremmede  for  ham. 

Lidt  efter  hans  Ankomst  kjørte  en  Vogn  ind  ad  Porten, 
og  Kredsen  forøgedes  med  to  unge  Damer,  Veninder  af 
Thora,  det  vil  da  sige:  den  ældre  var  egenlig  Veninde  til 
Thoras    Søster.  > 

Strax  ved  første  Øjekast,  da  Thora  yderst  kjærlig  mod- 
tog hende,  havde  Jacob  noget  imod  den  yngre.  Hun  var 
meget  blond,  Ansigtet  var  rundt  og  rødmusset,  Næsen 
lille  og  opstaaende,  Overlæben  bøjet  opad  som  til  Spot, 
Øjnene  livlige  og  dristige  —  kort,  der  var  i  dette  Ansigt 
noget  Muntert,  Hensynsløst,  Skjelmsk  og  Spodsk,  der  til- 
sammen dannede  det  ubeskrivelige  Udtryk,  hvorefter  en 
Jøde  strax  vilde  dømme:  Hun  er  en  Rischainto1)  —  en 
Fornemmelse,  som  maaske  ikke  er  Andet  end  en  Anelse 
om,  at  for  en  saadan  lys  Person  er  Jødens  mørke  Fy- 
siognomi stærkt  paafaldende  og  saaledes  indbydende  til 
Spot.  Jacob  følte  dette  saa  levende,  at  han  blev  greben 


*)  Femininum  af  Roscho,  Jødefjende. 

af  Frygt  for  Følgerne  af  denne  Venindes  Omgang  med 
Thora. 

Naar  en  Pige  er  bleven  forlovet,  stiger  i  Førstningen 
hendes  Opmærksomhed  for  hendes  Veninder.  Hun  vil 
ligesom  vise  dem,  at  hun  langtfra  er  saa  betagen  af  Kjær- 
lighed, at  hun  i  ringeste  Maade  skulde  glemme  dem.  Da 
de  nu  virkelig  have  tabt  i  Interesse  for  hende,  synes  paa 
en  ganske  naturlig  Maade  den  fremkunstlede  Interesse 
større,  end  den  virkelig  var.  Thora  og  Frøken  Sophie 
havde  overmaade  meget  at  fortælle  hinanden,  allerede 
inden  Damerne  toge  Plads.  Frøken  Sophie  kastede  et 
Kjenderblik  paa  Jacob  og  hviskede:  „Din  Kjæreste  er 
smuk!  hvilke  dejlige  mørke  Øjne  han  har!"  —  hvor- 
efter Thora  ligeledes  saa  paa  ham  og  rødmende  slog  Øjet 
ned.  Jacob  havde  nøje  fulgt  disse  Blik,  han  saa  Thoras 
Rødmen  og  afvejede  med  kvælende  Angst,  hvor  megen 
Rimelighed  der  var  for,  at  Frøken  Sophie  havde  frem- 
kaldt den  ved  en  mer  eller  mindre  fin  Allusion  til,  at 
han  var  Jøde. 

Endelig  toge  Damerne  Plads;  men  under  den  alminde- 
lige Samtale,  som  nu  kom  i  Gang,  underholdt  Thora  og 
Frøken  Sophie  sig  flere  Gange  hviskende  med  hinanden. 
Han  havde  gjerne  givet  Aar  af  sin  Levetid  for  at  kunne 
blande  sig  i  Samtalen  og  forhindre  disse  hemmelige  Under- 
holdninger; men  alle  hans  Tanker  drejede  sig  bestandig 
om  samme  Punkt,  og  han  var  næppe  istand  til  at  svare 
paa  de  Spørgsmaal,  som  engang  imellem  bleve  henvendte 
til  ham. 

Familien  lagde  Mærke  til  den  Forandring,  som  denne 
Aften  var  foregaaet  med  Bendixen.  Han,  der  i  Familiens 
Kreds  plejede  at  være  saa  munter,  saa  hjertelig,  ja  saa 
elskværdig,  sad  nu  mørk  og  adspredt,  hans  Blik  van- 
drede urolig  om,  og  om  han  end  ikke  var  ligefrem  uhøf- 
lig mod  de  fremmede  Damer,  saa  var  der  dog  i  hans 
hele  Adfærd  en  Mangel  paa  Opmærksomhed  og  Beleven- 
hed, der  virkede  forstyrrende  paa  Selskabeligheden. 

Lieutenant  Engberg  kom.  Han  var  strax  i  en  dyb  Dis- 
kurs med  Damerne;  det  lod  til,  at  han  bragte  mærkelige 
Nyheder,  thi  man  sprugte  og  hørte  med  Tegn  paa  den 
største  Interesse;  ligeledes  lod  det  til,  at  hans  Konserva- 

tion  var  meget  vittig,  thi  man  brast  flere  Gange  i  høj 
Latter,  og  formodentlig  gjorde  man  Gjengjæld  med  at 
fortælle  vittig,  i  det  Mindste  lo  Lieutenant  Engberg.  Jacob 
alene  sad,  som  om  han  var  ganske  udenfor  Selskabet; 
adskillige  Gange  søgte  han  vel  at  slaa  ind  i  Samtalens 
Tone,  men  ethvert  mislykket  Forsøg  gjorde  kun  Gjen- 
tagelsen   vanskeligere. 

Thora  saa,  at  der  var  Noget  i  Vejen,  men  begreb  ikke 
Grunden.  Hun  sagde  til  sig  selv:  „Han  kan  da  umulig 
være  vred,  fordi  jeg  ikke  kjæler  for  ham  i  de  Fremme- 
des Paasyn!  Skulde  han  være  jaloux?  Ja,  lad  mig  se  det! 
Det  skal  jeg  snart  vænne  Dig  af  med!"  —  Og  saa  fulgte 
hun  igjen  Samtalen,  tilsyneladende  med  stor  Interesse. 

Flere  Fremmede  ankom  lidt  efter  lidt;  men  det  større 
Antal  Gjæster  forøgede  kun  Jacobs  underlige  Urolighed. 
Det  var  tydeligt,  at  han  flere  Gange  stræbte  at  gjøre 
Vold  paa  sig  selv;  men  hver  Gang  syntes  strax  efter 
noget  Uforklarligt  at  vise  sig  for  ham,  og  han  blev  paany 
adspredt,  mørk  og  frastødende. 

Sildig  om  Aftenen,  da  Gjæsterne  vare  tagne  bort,  gik 
Grossereren  med  lange  Skridt  op  og  ned  i  Sovekammeret. 
Endelig  standsede  han  foran  sin  Kone  og  sagde: 

„Mo'er,  lagde  Du  Mærke  til  Bendixens  Adfærd  i  Aften?" 

„Ja,  jeg  syntes,  han  var  noget  tvær,"  svarede  Fruen, 
idet  hun  hægtede  sin  Kjole  op. 

„Jeg  har  ærgret  mig  over  ham  hele  Aftenen!  Hvilken 
Opførsel  af  et  ungt  Menneske  imod  Damer!  Jeg  holder 
meget  af  ham,  det  er  en  brav  og  dygtig  Fyr,  og  jeg 
skal  vistnok  være  den  sidste  til  at  bebrejde  ham,  at  han 
er  en  Jøde.  Men  denne  Adfærd  i  Aften,  tror  jeg  dog 
ligefrem  kommer  af,  at  han  er  Jøde.  En  Jøde  er  ikke 
chevaleresk  opdragen.  Men  naar  han  er  forlovet  med 
en  kristen  Pige,  bør  han  dog  tage  sig  lidt  op." 

Fruen  svarede:  „Jeg  tror,  at  han  blot  var  ærgerlig, 
fordi  han  ikke  kunde  være  ene  imellem  os.  Men  Du 
har  megen  Ret,  for  det  er  godt  nok,  at  han  holder  af  os; 
men  man  skal  dog  se  Mennesker,  og  han  skal  dog  ikke 
tro,  at  han  kan  dominere  Huset." 

Grossereren  sagde  efter  nogen  Betænkning:  „Det  er 
en  kilden  Sag  at  give  sig  ifærd  med.  Jeg  kan  ikke  paa- 

tage  mig  at  være  hans  Opdrager,  og  til  Thora  tør  man 
ikke  tale  derom  uden  den  største  Forsigtighed." 

Ægteparret  samtalede  endnu  lidt  om  denne  G  jenstand, 
og  man  blev  enig  om,  at  Sagen  skulde  behandles  med 
al  mulig  Delikatesse,  og  at  man  derfor  ikke  vilde  for- 
haste sig,   men   vente  til  en  passende  Lejlighed. 


SYVENDE  KAPITEL. 


Lejligheden  kom  ikke  saa  let,  og  der  gik  nu  saa  mange 
Dage,  at  man  næsten  glemte  at  passe  paa  den.  Enten 
det  skete  ved  Tilfælde  eller  ved  Overlæg  fra  Jacobs  Side 
—  det  tænkte  Familien  ikke  over  —  i  flere  Dage  kom 
han  kun  paa  en  Tid,  da  der  ingen  Fremmede  var.  Og 
saa  var  han  igjen  kjærlig  og  vakker,  skjønt  hans  Ud- 
seende bar  Præg  af  Lidelse. 

Om  Lørdag  Aften  sagde  Thora  til  ham:  „Du  kommer 
da  imorgen  Formiddag?"  Jacob  blev  bleg,  og  i  hans  An- 
sigt var  et  Udtryk,  som  om  han  med  Magt  betvang  en 
smertelig  Fornemmelse.  „Er  Du  syg?"  raabte  Thora.  — 
„O,  nej,"  sagde  han  og  strøg  med  Haanden  over  Panden, 
„det  er  kun  et  ubetydeligt  Ildebefindende,  det  gaar  strax 
over."  —  „Ak,  nej,  Du  er  ,syg,"  vedblev  Thora  med 
ængstelig  Omhu,  „Du  har  allerede  i  flere  Dage  set  daar- 
lig  ud.  Bliv  hellere  hjemme  imorgen!  Jeg  skal  nok  se  at 
faa  Moder  til  at  gjøre  en  lille  Visit  med  mig  hos  Dig." 

Thora  lagde  ikke  Mærke  til,  at  det  sygelige  Udtryk  i 
Jacobs  Ansigt  forsvandt  ved  disse  Ord;  hun  antog  hans 
Tavshed  for  Bekræftelse  og  hvilede  ikke,  før  han  havde 
indvilget  i  at   lade   sig   kjøre   hjem. 

Men  den  næste  Dag  var  Jacob  fuldkommen  rask,  og 
da  Thora  den  følgende  Lørdag  bad  ham  at  komme  Søndag 
Formiddag,  lovede  han   at  indfinde  sig. 

Imod  al   Formodning   traf  han   hende   ene. 

Hun  blev  næsten  forbavset  ved  det  Udtryk  af  barnlig 

Glæde,  hvormed  han  saa  sig  om,  snart  betragtede  hende, 
snart  Værelset,  som  om  de  mødtes  efter  en  lang  Adskil- 
lelse. Der  var  Noget  i  hans  Væsen,  <-der  rørte  hende, 
uden  at  hun  kunde  forklare  sig,  hvad  det  var. 

Hun  sad  ved  hans  Side  og  ;strøg  Haaret  fra  hans 
Pande  og  saa  ind  i  hans  Øjne,  der  med  usigelig  Ømhed 
betragtede  hende.  Skjønt  hun  følte,  at  hun  elskede  ham, 
forekom  det  hende  dog  nu,  da  hun  saa  dette  Udtryk  i 
Øjet  og  hørte  denne  bløde  Stemme,  at  hun  ikke  elskede 
ham  nok,  ikke  var  taknemlig  nok  for  al  denne  Kjær- 
lighed. Fra  hendes  Side  var  Samtalen  kun  faa  Ord.  Han 
talte  meget,  men  i  den  dæmpede  Tone,  hvori  den  stærke 
Lidenskab  ofte  taler,  som  om  den  frygtede  for  at  give 
sig  selv  for  meget  Tøjlen;  men  Ordene  vare  saa  klare, 
saa  bestemte,  saa  stærke  og  slyngede  sig  undertiden  i 
Billeder,  der  forraadte  hans  Sjæls  sydlige  Hjem. 

Hun  bøjede  sig  over  ham,  endnu  inderligere  og  kjær- 
ligere,  og  som  hun  saaledes  sad,  troede  Jacob  pludselig 
igjen  at  bemærke  i  hendes  Øjne  det  stirrende,  dobbelte, 
dybe  Blik,  og  endnu  stærkere  end  første  Gang.  Ogsaa 
nu  jog  det  Blodet  med  voldsom  Heftighed  mod  hans 
Hjerte. 

Han  tav,  og  hun  klyngede  sig  tættere  til  ham. 

Moderen  og  Søsteren  kom  hjem  og  afbrød  denne  téte- 
å-téte.  Jacob  gik  sin  tilkommende  Svigermoder  imøde 
med  største  Hjertelighed,  hjalp  hende  og  Datteren  Tøjet 
af  og  spurgte:  „Hvor  har  De  været  henne  saa  tidlig, 
kjære   Frue,   og   i  saa   stor   Stads?" 

„Vi  vare  saamænd  i  Kirke  og  hørte  Mynster  prædike," 
svarede  Fruen.  —  „Thora,  har  Du  ikke  en  Kop  Kaffe 
til  mig?  Det  er  skrækkelig  koldt  idag." 

Lidt  efter  gik  han,  men  maatte  dog  først  love  at  komme 
igjen  tidlig  paa  Aftenen. 

Da  han  var  gaaet,  sagde  Fruen,  idet  hun  temmelig 
heftig  satte  den  tømte  Kaffekop  paa  Bordet:  „Det  er  dog 
forskrækkeligt  med  det  Menneske!  Jeg  tror,  ved  Gud, 
han  kan  ikke  engang  lide,  at  vi  gaa  i  Kirke!  Vil  han 
monstro  have,  at  hele  Huset  skal  lade  sig  omdøbe?  .  .  . 
Sikken  et  Ansigt  han  satte  op,  da  jeg  sagde,  at  vi  kom 

fra  Kirke!  Du  Fredsens  Gud,  kan  han  ikke  være  lige- 
saa  tolerant  som  vi." 

Thora  følte  sig  saaret  ved  disse  Ord  og  begyndte  at 
græde. 

„Naa,  græd  nu  ikke,  min  Pige!"  —  sagde  Moderen  — 
„det  Hele  er  jo  ikke  saa  slemt.  Din  Fader  og  jeg  have 
talt  sammen  om  ham,  og  vi  vare  enige  i,  at  Du  meget 
godt  kan  forandre  ham  til  det  Gode.  En  forlovet  Pige 
har  megen  Magt  over  sin  Kjæreste.  Naar  Du  bærer  Dig 
fornuftig  ad,  kan  Du  godt  vænne  ham  til  at  være  lidt 
mere  chevaleresk,  som  Din  Fader  siger,  og  faa  alle  Luner 
pillede  ud.  Han  holder,  ved  Gud,  nok  af  Dig;  Du  kan 
vikle  ham  om  en  Finger." 

Thora  holdt  op  at  græde,  fordi  hendes  Tanker  med 
Opmærksomhed  fæstede  sig  paa  det,  Moderen  sagde. 

Aftenen  kom;  der  var  Fremmede,  og  over  Jacobs  Hold- 
ning var  den  uforklarlige  Sky  igjen  udbredt.  Han  var 
ikke  uhøflig  eller  mut,  der  var  Intet  ligefrem  at  be- 
brejde ham.  Havde  man  ikke  set  ham  i  hans  lysere  Øje- 
blikke, skulde  man  maaske  slet  ikke  have  fundet  hans 
Adfærd  paafaldende.  Han  var  kun  stille,  en  vis  Uro, 
næsten  Angst,  viste  sig  i  hans  Miner.  Og  det  generede 
Familien,  der  vilde,  at  den  tilkommende  Svigersøn  skulde 
være  munter  og  gjøre  Huset  muntert  og  bringe  Folk 
til  at  sige:  „Det  er,  ved  Gud,  et  elskværdigt  Menneske^ 
Frøken  Thora  er  bleven  forlovet  med." 

Han  bevægedes  mellem  de  tilstedeværende  Fremmede 
af  samme  Følelser  som  hin  forrige  Aften;  men  der  var 
endnu  kommet  Noget  til.  Da  Thora  var  kommen  ham 
imøde  i  Entreen,  havde  hun  klappet  ham  paa  Kinden 
og  sagt:  „Lad  mig  nu  se,  at  Du  er  rigtig  munter  i  Aften." 

Hvorfra  havde  denne  Opfordring  sit  Udspring?  Havde 
der  i  Familien  været  Tale  om  ham,  maaske  Tvist,  Be- 
brejdelser? 

Da  Jacob  noget  hen  paa  Aftenen  talte  til  Fruen,  var  der 
en  Kulde  i  hendes  Tone,  som  han  aldrig  før  havde  be- 
mærket, og  da  han  henvendte  sig  til  Grossereren,  svarede 
denne  ham  høflig,  men  næsten  altfor  høflig.  Jacob  vendte 
sig  bort,  hans  Læber  bævede,  og  han  havde  Taarer  i 
Gjnene.    Fra   dette    Øjeblik   blev   han   endnu   mere   stille 

og  indesluttet,   saa  at  det  endog  syntes   at  vække  Gjæ- 
sternes   Opmærksomhed. 

Nu  følte  Thora  selv,  at  hendes  Forlovedes  Adfærd  var 
noget  underlig,  og  da  han  var  gaaet,  tænkte  hun  al- 
vorlig over,  hvorledes  hun  skulde  bære  sig  ad  med  at 
forandre  ham. 


OTTENDE  KAPITEL. 


Den  følgende  Morgen  sad  Jacob  og  tilberedte  sin  Kaffe 
med  den  dybe  Alvor,  hvormed  man  ofte  synes  at  passe 
mekaniske  Beskæftigelser,  medens  man  slet  ikke  tænker 
paa   dem. 

„Det  er  endda  godt"  —  sagde  han,  idet  han  lukkede 
Hanen  paa  Maskinen  —  „at  Levy  er  rejst  bort.  Jeg  er 
næsten  bange  for,  at  han  snart  skal  komme  hjem  — 
endskjønt  han  dog  er  den  Eneste,  jeg  kan  tale  med." 

Jacob  hensank  atter  i  dybe  Tanker,  der  afbrødes  ved, 
at  Nogen  bankede,  og  Døren  gik  langsomt  op,  som  om  den 
Indtrædende  ikke  havde  ventet  at  finde  den   aaben. 

Det  var  Levy. 

„Levy!"  raabte  Jacob  overrasket  og  gik  ham  imøde; 
„Velkommen!  Det  er  dog  besynderligt,  jeg  sad  netop  og 
tænkte   paa    Dem!" 

„Stille!"  sagde  Levy  og  blev  staaende  ved  Døren  med 
højtideligt  Ansigt;  „stille!  forstyr  ikke  mine  Følelser,  jeg 
træder  ind  til  en  forlovet  Mand.  Jeg  træder  ind  —  det 
er  det  Mærkeligste!  De  er  hjemme,  lykkelige  Mand;  De 
foragter  ikke  Kost,  Logi  og  Renlighed,  uagtet  De  lever 
i  og  af  Kjærlighed  ....  Jeg  gratulerer!" 

„Tak,  Tak,  Levy!  Men  gaa  nu  fra  Døren!  Kom  og  sæt 
Dem  ned!" 

„Lad  gaa!  Naa,  alvorlig  talt,  hvorledes  har  De  det 
saa?  Ja,  det  er  vel  egenlig  ikke  at  spørge  om.  Med 
Feber  naturligvis,   med   Henrykkelsens   Feber 

Jacob  anstrengte  sit  Ansigts  Muskler  og  sine  Øjnes  Ner- 

ver  for  at  faa  Lyksaligheden  til  at  skinne  fra  hele  An- 
sigtet og  saaledes  svare  bekræftende  paa  Spørgsmaalet. 
Med  ligesaa  anstrengt  Munterhed  trykkede  han  Levy  ned 
i  Sofaen,  rakte  ham  en  Pibe  og  sagde:  „Maa  jeg  skjænke 
Dem  en  Kop  Kaffe!  Noget  skal  De  da  have  for  Deres 
Gratulation,   især   da   De   overbringer   den   saa   pænt!" 

Levy  kastede  et  hurtigt  Blik  paa  Jacob,  medens  han 
skjænkede  Kaffen,  tændte  derpaa  med  Rolighed  og  Grun- 
dighed sin  Pibe  og  satte  sig  i  den  mageligste  Stilling 
i  Sofaen.  Da  han  havde  smagt  paa  den  „aromatiske  Drik" 
og  overbevist  sig  om,  at  den  var  god,  sagde  han: 

„Jeg  vil  nok  drikke  Deres  Kaffe,  Bendixen;  men  De 
maa  dog  indrømme,  at  det  ikke  er  noget  Traktement  at 
komme  med,  naar  man  gratuleres  i  en  saadan  Anledning. 
Jeg  havde  ventet  at  se  Champagneflasker  opmarscherede, 
syv  og  tyve  Champagneflasker,  for  at  levere  de  behørige 
syv  og  tyve  Skud.  Eller  har  De  allerede  skudt?" 

„Nej,"  svarede  Jacob  smilende. 

„Du  milde  Gud!"  vedblev  Levy;  „naar  jeg  ret  ser  mig 
om,  hvad  er  De  saa  for  et  Menneske!  Naar  man  svær- 
mer i  Kjærlighedens  syvende  Himmel,  naar  man  kun 
gaar  paa  Jorden  som  af  Naade  og  derfor  danser,  svæver 
hen  over  Brostenene,  hvorledes  kan  man  saa  sidde  i 
sit  Værelse  og  ganske  prosaisk  lave  sin  Kaffe  af  en 
Blik-Tragtekande?  Hvi  lader  man  ikke  i  det  Mindste  Van- 
det løbe  over,  medens  man  er  fordybet  i  de  elskede 
Øjne,  som  evig  foresvæve  En?  Hvi  glemmer  man  ikke 
sit  Surbrød  med  Smør,  hvi  spiser  man  ikke  i  Distraktion 
Surbrødet  uden  Smør,  medens  man  i  Tanken  gaar  fra 
Arm  til  Arm  i  den  Elskedes  Familie,  kjæles  og  klappes 
af  Tanter  og  Kusiner  og  bevæger  sig  imellem  Familiens 
Venner  og  Bekj endte,  stolt  og  beundret  som  en  aller- 
helvedes Karl?  Amor!  Er  dette  Din  høj  priste  Almagt, 
da  —  —  —  men  Bendixen!  De  ser  jo  slet  ikke  henrykt 
ud,  Deres  Øjne  straaler  ikke  mere,  Deres  Smil  taber 
sig    som    det   rislende    Kildevæld    i  Ørkenen." 

Ved  de  sidste,  glimrende  Beskrivelser  havde  Jacob  virke- 
lig glemt  at  passe  paa  sit  Ansigt  og  sad  og  hørte  til 
med  trist  og  melankolsk  Mine. 

,Det   kan    De    selv   tilskrive    Dem,"    sagde    Levy;    „lad 

en  anden  Gang  være  at  ville  forstille  Dem  for  mig. 
Tror  De  ikke,  at  jeg  kjender  Dem  nok  til  at  vide,  at  De 
ikke  er  glad  paa  den  Maade,  De  søgte  at  vise?  —  Hvad 
er  der  i  Vejen?"  spurgte  han  alvorlig  og  deltagende;  „fører 
Familien  sig  ikke  vel  op  imod  Dem?  Gjør  man  Ris- 
enes?" 

„Nej !  Det  vilde  være  i  højeste  Grad  utaknemligt  af 
mig,  om  jeg  vilde  ytre  blot  mindste  Klage  eller  Misfor- 
nøjelse," svarede  Jacob.  „Ak,"  vedblev  han,  „naar  Alt 
kommer  til  Alt,  er  det  ikke  dem,  det  er  mig  selv,  der 
gjør  mig  Fortræd  og  Ulykke." 

„Tænkte  jeg  det  ikke  nok,"  sagde  Levy  hen  for  sig. 

„Det  er  mig  selv,  der  piner  mig,  jeg  kan  ikke  lade 
det  være.  O,  jeg  kan  ikke  beskrive  Dem  den  frygtelige 
Tilstand,  jeg  mangen  Gang  befinder  mig  i.  Det  gaar  saa 
vidt,  at  jeg  generer  mig  for  at  gaa  derhen,  naar  der  er 
Fremmede.  Det  forekommer  mig  næsten  udelikat  mod 
Familien  at  vise  Gjæsterne,  at  den  har  en  Jøde  til  Sviger- 
søn. Men,  naar  jeg  alligevel  maa  være  der,  saa  er  jeg 
bange,  naar  to  Mennesker  tale  sagte,  naar  de  se  paa  hin- 
anden, naar  de  smile,  uden  at  jeg  ved,  hvorfor  de  smile. 
Jeg  har  ikke  Øjne  og  Ører  nok  til  at  passe  paa  dem 
Allesammen,  jeg  sønderslides  —  og  maaske  ere  disse  Blik  og 
Smil  de  uskyldigste  af  Verden!  Det  kan  g  jerne  være; 
men  jeg  har  nu  engang  Angsten.  Er  jeg  der  ikke,  saa 
længes  jeg  derhen;  det  forekommer  mig,  at  min  Nær- 
værelse dog  altid  hjælper  til  at  holde  Bemærkningerne 
tilbage,  naar  jeg  passer  godt  paa.  Og  saa  kommer  det 
endda  til,  at  naar  jeg  er  borte,  saa  summer  den  Laps, 
den   Lieutenant   Engberg,   om   min   Kjæreste." 

„Er  De  nu,  for  at  gjøre  Ulykken  fuldstændig,  ogsaa 
jaloux?" 

„Nej;  men  han  har  gjort  Kur  til  den  samme  Pige  som 
jeg,  og  nu,  da  hun  har  valgt  mig,  forekommer  det  mig,  at 
Æren  fordrer,  at  han  trak  sig  tilbage.  Der  hører  dog  en 
vis  Frækhed  til  at  gaa  der  i  Huset,  som  om  ingen  For- 
andring var  sket.  Det  er,  som  om  han  ventede,  at  hans 
Tid   kunde   komme   endnu." 

„Men   er  han   ikke  lidt  i  Familie   med  dem?" 

ir 

„Jo,  en  Smule;  men  det  kan  da  ingen  Indflydelse  have 
under    saadanne    Omstændigheder." 

„Naa,  men  Alt  dette  er  dog  i  Grunden  af  underordnet 
Betydenhed,  naar  De  blot  kommer  godt  ud  af  det  med 
Familien,  og  den,  siger  De  jo  selv,  behandler  Dem  med 
al   mulig   Delikatesse." 

„Men  har  De  aldrig  bemærket,  at  der  gives  en  Delika- 
tesse, som  saarer?  Ulykken  er  jo  netop,  at  der  behøves 
Delikatesse.  Deres  delikate  Tavshed  har  noget  Pinligt  for 
mig,  der  er  bleven  saa  vant  til  at  høre  visse  Ord,  at  jeg 
overalt  formoder  dem.  Vilde  de  blot  engang  tale  om  Jøder 
og  spotte  over  dem  i  min  Nærværelse!  Det  vilde  være 
mig  en  Velgjerning,  de  vilde  vise  mig,  at  de  aldeles 
glemte,  at  jeg  var  Jøde.  Men  ikke  den  sagteste  Lyd  om 
Jøder  høres,  skjønt  den  ved  utallige  Lejligheder  maa  have 
ligget  dem  paa  Tungen.  Forleden  var  der  Tale  om  en 
Mand,  der  hed  Jacobsen.  Jeg  læste  paa  alle  Ansigter 
Længslen  efter  at  spørge,  om  det  var  en  Jøde;  men 
jeg  var  tilstede,  de  generede  dem  og  tav.  Uafbrudt  staar 
det  altsaa  for  dem,  at  jeg  er  en  Jøde;  min  Nærværelse 
lægger  et  Baand  paa  dem,  med  mig  kunne  de  ikke  tale 
saa  fortrolig  hensynsløst,  som  hvis  jeg  var  en  Kristen. 
Min  højeste  Lykke  vilde  være  at  gaa  op  i  dem,  for- 
svinde som  Individ  og  leve  som  Del  af  deres  Familie- 
liv; men  hvert  Øjeblik  bliver  jeg  ved  et  pludseligt  Ryk 
revet  ud  deraf,  og  jeg  staar  imellem  dem  som  en  Fremmed. 
Vort  Blod  vil  ikke  blande  sig  sammen  i  Fostbroderskab, 
der  staar  imellem  os  en  skjult,  ulykkebringende  Magt  og 
skiller  os  fra  hinanden." 

Levy  sad  med  bøjet  Hoved  og  tav,  længe  efter  at 
Jacob  havde  talt.   Endelig  sagde  han: 

„Naar  jeg  havde  lagt  mit  Hoved  i  Blød,  kunde  jeg  i 
Forvejen  paa  en  Prik  have  sagt  Dem  det  Samme,  som 
De  nu  har  fortalt  mig.  Sagen  er,  at  vi  ere  Jøder,  og  det 
Værste  ved  Sagen  er  næsten  det,  at  vi  vide  det  saa  godt 
selv.  Derfor  gjorde  jeg  mit  Bedste  —  men  det  er  nu  det 
Samme.  Jeg  er  Deres  Læge  og  vil  vedblive  at  være  det, 
skjønt  De  har  overtraadt  mine  Forskrifter;  men,  fik  De 
en  Patient,  der  var  forkølet  og  ved  sin  Ligegyldighed  mod 
Deres  Raad   paadrog  sig  en   Lungebetændelse,   saa  vilde 

De  heller  ikke  lade  ham  ligge  hjælpeløs,  fordi  Lungebe- 
tændelsen var  hans  egen  Skyld.  —  Vil  De  tage  imod  et 
Raad?" 

Jacob  havde  kastet  sig  paa  Sofaen  og  lagt  Hænderne 
over  Øjnene  og   svarede  ikke. 

Levy  gik  i  nogen  Tid  frem  og  tilbage  og  sagde  derpaa: 
„De  kunde  spørge,  hvorfor  jeg  kommer  til  Dem  og  til- 
tvinger mig  Deres  Fortrolighed.  Jeg  kunde  spørge  mig  selv 
derom,  for  jeg  ved  det  s'gu  ikke.  Det  sidder  her,  inden- 
for Ribbenene,  og  vil  ud,  og  dersom  jeg  ikke  var  en  af- 
sagt Fjende  af  Materialisterne,  der  sige,  at  Følelsen  har 
sit  Sæde  i  Hjertet,  vilde  jeg  tro,  at  jeg  holdt  en  Klat  af 
Dem.  Men  det  gjør  jeg  ikke,  for  i  saa  Fald  gik  jeg  na- 
turligvis op  og  ned  ad  Gulvet  og  vred  mine  Hænder  og 
sagde:  Hvad  Fanden  vilde  De  ogsaa  gaa  hen  og  forlove 
Dem  for!  Bare  De  dog  havde  ladet  de  Narrestreger  være! 
Bare  De  var  bleven  derfra!  Men  det  gjør  jeg  ikke;  jeg  er 
slet  ikke  Deres  Ven,  jeg  er  ikke  Andet  end  Deres  Hus- 
læge, og  De  er  syg.  De  ligger  nu  der  paa  Sofaen,  jeg  stiller 
Sygdommens  Diagnose  og  gjennemgaar  i  min  lærde  Hjer- 
ne alle  Sygdomshistorier  af  den  Art.  Lad  mig  faa  en 
Cigar  ....  naa,  her  staa  de  ....  naar  Cigaren  er  røget 
ud,  tænker  jeg,  vi  skulle  være  færdige.  Hør  nu  efter  og 

fald  i  Forundring. For  den  grundige  Undersøgelse 

viser  sig  forskellige  Forhold,  hvorunder  en  Forbindelse 
mellem  en  Jøde  og  en  Kristenpige  kan  blive  lykkelig. 
For  det  Første  kan  et  lykkeligt  Ægteskab  finde  Sted, 
naar  en  Jøde  fra  Hjørnet  af  Læderstræde  eller  lille  Kon- 
gensgade forlover  sig  med  en  kristen  Dame,  der  i  Rang 
omtrent  staar  ved  Siden  af  en  Tjenestepige.  Ved  et  lykke- 
ligt Ægteskab  forstaar  jeg  et  saadant,  hvori  alle  Forlovel- 
sens Forjættelser  gaa  i  Opfyldelse.  Medens  et  saadant  Par 
er  forlovet,  faar  det  sig  i  det  Mindste  engang  om  Ugen, 
nemlig  om  Søndagen,  et  lunt  lille  Slagsmaal  oppe  paa 
Damens  Kvistkammer,  og  det  Hele  ender  gemenlig  med, 
at  Elskeren  spadserer  ned  ad  Trapperne,  medens  den 
Elskede  raaber:  Gaa  ad  Helvede  til,  Din  forbandede  Jøde- 
smaus!  hvorefter  om  Mandagen  celebreres  en  hjertelig 
Forsoning.  Elskerens  Øre  saares  ikke  mere  ved  en  slig 
Tiltale  end  hans  Dames  af  de  Ørefigen,  hvormed  han  i 

et  lidenskabeligt  Øjeblik  regalerer  hende.  Naar  Parret  er 
gift,  fortsættes  dette  Liv,  kun  at  de  lidenskabelige  Scener 
kunne  indtræde  paa  hvilkensomhelst  Dag,  uden  Hensyn 
til  Søgn  eller  Hellig,  men  at  da  ogsaa  de  lykkelige  For- 
soningsøjeblikke  blive  hyppigere.  Anledninger  til  Uenig- 
hed ere:  Pengemangel,  Jalousi  over  altfor  haandgribelig 
Utroskab  o.  desl. ;  yderst  sjelden,  end  ikke  i  Honning- 
maaneden,  vil  en  saadan  Elsker  geraade  i  Raseri  over 
en  Mine,  en  Gebærde,  endnu  mindre  over  en  undladt 
Gebærde.  Det  er  et  lykkeligt  Ægtepar,  med  stærke  Ner- 
ver og  stærke  Næver.  —  Et  andet  Tilfælde  er,  at  en 
rig  jødisk  Døgenigt  gjør  Bekjendtskab  med  en  fattig  Kri- 
stenpige og  hendes  kokette  Moder.  Han  gjør  dem  For- 
æringer, gaar  med  dem  i  Butikerne,  vurderer  Schavler 
og  Kjoletøjer,  kort,  bliver  saa  uundværlig,  at  man,  for 
at  blive  bestandig  sammen,  forlover  sig.  Under  Forlo- 
velsen pynter  Elskeren  sin  Elskede  for  sig  selv,  efter 
Bryllupet  for  Andre  —  hvormed  jeg  dog  ikke  vil  have 
sagt,  at  han  ikke  ogsaa  pyntede  hende  for  Andre  under 
Forlovelsen.  —  Endelig  har  jeg  ogsaa  tænkt  mig  det 
Tilfælde,  at  en  Jøde  gifter  sig  med  en  kristen  Dame 
for  Penges  eller  andre  verdslige  Fordeles  Skyld.  Det  er 
et  Arrangement,  en  Handel,  ligesom  med  Appelsiner;  man 
finder  sig  i,  at  Halvdelen  af  Varerne  er  ankommet,  og 
sætter  desto  højere  Pris  paa  den  anden  Halvdel.  —  Den- 
gang nu  De  blev  betagen  af  den  underlige,  høje  Raptus, 
som  kaldes  Kjærlighed  —  jeg  beder  Dem  om  Forladelse: 
dengang  De  gik  hen  og  forelskede  Dem  —  blev  jeg  bange. 
Jeg  havde  ingen  Rubrik  færdig,  hvor  De  passende  kunde 
sættes  ind,  jeg  frygtede,  at  De  vilde  komme  i  en  Klemme, 
hvor  Sjælen  vilde  krykkes  ud  af  Livet  paa  Dem.  Men 
nu  faar  jeg  Øjnene  op  for  det  Tilfælde,  at  en  Jøde  som 
De,  en  pæn  og  honnet  Fyr  —  naa,  Hovedet  i  Vejret! 
—  slumper  til  at  finde  en  Kristenfamilie,  der  saavidt 
mulig  af  Hjertet  er  tolerant  og  stræber  at  bøde  paa  det 
Manglende  ved  stadig  Opmærksomhed;  der  har  den  næ- 
sten utrolige  Beskaffenhed,  at  der  ikke  er  noget  Slæng 
af  Familieskab,  som  jo  ved  alle  Lejligheder  er  mere 
omhyggelig  for  Familien  end  Familien  selv:  Her  er  en 
fuldkommen,    ja,    en    romantisk    Lykke    mulig,    hvis    blot 

ikke  Jøden  med  sit  saarede  Sind  gjør  som  Pindsvinet, 
der  rejser  Pigge,  enten  Ven  eller  Fjende  nærmer  sig, 
og  falder  paa  at  blive  intolerant.  Bendixen!  Sammenlign 
Deres  Forhold  med  hine  andre  Arter  af  Forlovelse  og 
pris  Deres  Gud  og  Skaber,  og  vær  fornuftig,  vær  be- 
hagelig! Forsynd  Dem  ikke  mod  Guds  Gaver!  Naar  de 
Andre  have  glemt,  at  De  er  Jøde,  eller  synes  at  glemme 
det,  saa  glem  det  selv,  eller  lad  som  De  glemmer  det.  Og 
Pigebarnet  elsker  Dem  jo,  det  er  der  ingen  Tvivl  om; 
hvorfor  taler  De  ikke  til  hende,  hvorfor  overvinder  De 
ikke  Dem  selv  til  engang  at  berøre  disse  delikate  Fø- 
lelser, gjør  hende  til  Deres  Fortrolige  —  nu!  der  have 
vi  jo  Lægemidlet!  Tal  til  Pigebarnet,  Menneske!  Saa  har 
De  en  Bundsforvandt  i  selve  Familien,  den  mægtigste 
Bundsforvandt,  den  eneste,  De  i  Grunden  behøver!  Nu 
er  jeg  færdig;  dixi,  jeg  har  talt,  og  min  Kaffe  er  bleven 
kold." 

Længe  før  Levy  havde  endt,  var  Jacob  munter  og 
glad  sprungen  op.  „De  har  Ret,  Levy!"  raabte  han,  da 
denne  tav,  „De  har  fuldkommen  Ret!  Jeg  har  været 
blind,  døv  ....  jeg  har  været  et  —  hvorfor  skjælder  De 
mig  ikke  dygtig  ud?  Jeg  har  fortjent  det!  ....  O,  jeg  lever 
°P»  JeS  er  som  nyfødt  .  .  .  ." 

„Ja,"  afbrød  Levy  ham,  „jeg  lægger  mig  ogsaa  specielt 
efter  Fødselsvidenskaben." 

„Aa,  spøg  nu  ikke!  De  har  reddet  mig  fra  al  min 
Klejnmodighed  og  Barnagtighed!  De  er  min  Velgjører! 
Hvorledes  skal  jeg  nogensinde  kunne  gjengjælde  Dem!" 

„Jeg  haaber,  aldrig;  Vorherre  fri  mig  fra  at  blive  lige- 
saa  gal!  Men,  siden  der  er  Tale  om  Belønning  —  nu 
gifter  De  Dem  vel;  gjør  mig  til  Deres  Huslæge,  det  er 
strax  lidt  Praxis.  Men  det  er  sandt:  De  er  jo  selv  Læge, 
jeg  maa  altsaa  overlade  Dem  mine  menneskekjærlige  Be- 
stræbelser aldeles  gratis.  Dog,  naar  De  har  havt  Bryl- 
lup og  jeg  kommer  og  gratulerer,  kan  De  give  Champagne 
i  Stedet  for  Kaffe." 

Da  Levy  var  gaaet,  skyndte  Jacob  sig  til  sin  For- 
lovede. Paa  Vejen  derhen  sagde  han:  „Ja,  jeg  vil  ærlig 
skrifte  hende  alle  mine  Barnagtigheder;  hun  skal  se  ind 

i  hver  Fold  af  mit  Hjerte.  Hun  skal  staa  mig  bi  og  som 
min  gode  Engel  holde  de  onde  Tanker  borte." 

Hans  Hjerte  var  saa  let,  hans  Blik  saa  frejdigt,  da  han 
steg   op    ad   Trapperne. 


NIENDE  KAPITEL. 


Der  var  Fremmede.  Øjeblikket  var  aabenbart  ikke  gun- 
stigt for  hans  Ærinde.  Men  hans  Aandskræfter  vare  i 
saa  livlig  Bevægelse,  hans  Beslutning  drev  ham  fremad 
med  en  saadan  Styrke,  at  han  ikke  betænkte  sig  paa 
at  trodse  alle  Hindringer. 

Selskabet  var  i  munter  og  temmelig  højrøstet  Sam- 
tale, da  Jacob  traadte  ind.  Der  var  en  fransk  Dame  og 
den  Familie,  som  havde  indført  hende,  desuden  Lieute- 
nant  Engberg  og  et  Par  andre  unge  Mennesker. 

Da  Jacob  kom,  huskede  Thora  paa,  at  hun  skulde 
være  vred;  men  der  var  i  hans  Ansigt  en  saa  usædvan- 
lig Munterhed  og  Hjertelighed,  at  hun  strax  glemte  det 
igjen  og  modtog  ham  med  sit  kjærligste  Smil,  og  med  en 
vis  Stolthed  forestillede  ham  for  den  franske  Dame  som 
sin  Forlovede.  Den  fremmede  Dame  fandt  formodenlig 
i  denne  hans  Egenskab  en  Opfordring  til  at  skænke 
ham  en  særlig  Opmærksomhed;  hun  forstod  strax  at 
drage  ham  ind  i  Samtalen,  der  let  og  lunefuldt  bevæ- 
gede sig  om  de  Iagttagelser,  hun  under  sit  korte  Op- 
hold  havde   gjort   i  Kjøbenhavn. 

Man  talte  naturligvis  Fransk,  og  Jacob  opdagede  snart, 
at  Lieutenant  Engberg  talte  Sproget  langt  bedre  end  han. 
Han  lovede  sig  selv,  at  denne  ikke  længe  skulde  have 
et  saadant  Fortrin;  men  dermed  var  han  ikke  hjulpen 
for  Øjeblikket.  Han  var  ikke  vant  til  at  føle  sig  under- 
ordnet i  nogen  Kamp,  hvor  han  stod  som  Menneske  imod 
Menneske;  Lieutenantens  Overmagt  blev  ham  pinlig,  og 
der  var  Øjeblikke,  hvor  han  betoges  af  en  skinsyg  Bitter- 
hed, da  nemlig  Thora  ogsaa  talte  smukt  Fransk  og  den 

fælles  Færdighed  bevirkede  en  livligere  Underholdning 
mellem  hende  og  Engberg  end  mellem  dem  og  Jacob. 

Med  Uro  og  Ærgrelse  begyndte  han  at  erindre  Øje- 
medet, hvori  han  var  kommen,  og  Selskabet,  der  stod 
i  Vejen  for  hans  dyrebare  Anliggende,  begyndte  at  blive 
ham  besværligt.  Men  han  fik  ikke  Tid  til  at  reflektere 
herover,  Underholdningens  Strøm  rev  ham  med.  Næ- 
sten mod  sin  Vilje  talte  han  meget,  ligesom  for  at  bøde 
paa,  at  han  ikke  talte  godt;  han  deltog  i  de  Andres 
Latter,  skjønt  han  i  sit  Indre  næsten  havde  Lyst  til 
at   gjøre   Fortræd. 

Der  blev  serveret  Kaffe  og  Brød.  „Prøv  dette,  Frøken" 
—  sagde  Thora  midt  i  den  muntre  Samtale  til  den  franske 
Dame,  idet  hun  rakte  hende  Bakken  —  „det  er  ægte 
dansk  Hvedekage.  De  finder  ikke  Mage  dertil  i  Frankrig; 

den  er  sendt  os  af  min  egen  Tante  paa  Landet 

Det  er  sandt,  Bendixen,  nu  kommer  Tante  maaske  her- 
ind, o,  jeg  glæder  mig  ret  til,  at  Du  skal  gjøre  Bekj endt- 
skab   med   min   søde   Tante   Mathilde!" 

Uden  ret  at  lægge  Mærke  til  denne  Efterretning  svarede 
Jacob:  „Det  skal  glæde  mig,  især  hvis  Din  Tante  er 
ligesaa  god  som  hendes  Hvedekage;  jeg  vil  spise  endnu 
et   Stykke    paa    hendes   lykkelige    Ankomst." 

Jacob  sagde  piéce  i  Stedet  for  morceau;  piéce  betyder, 
som  bekjendt,  et  helt  Stykke,  et  helt  Brød.  Den  franske 
Dame  raabte  leende:  „I  Sandhed!  De  maa  mene  hende 
det  godt,  eller  ogsaa  maa  De  være  meget  sulten"  —  i 
samme  Øjeblik  istemmede  Thora  og  Lieutenanten  en  hjer- 
telig Latter.  Det  forekom  Jacob,  at  Lieutenanten  gjorde 
sig  Umage  for  at  le,  og  at  Thora  derimod  lo  af  ganske 
Hjerte.  Det  maatte  hellere  have  været  omvendt.  Han 
var  saa  meget  mindre  tilbøjelig  til  at  undskylde  dette 
uvilkaarlige  Udbrud,  som  han  jo  ikke  af  Hjertet  havde 
delt  de  Andres  Munterhed.  Han  troede  at  være  til  Spot 
i  dette  Selskab,  at  blive  ydmyget  og  gjort  latterlig,  skjønt 
Huset  selv  burde  beskytte  ham.  Mere  behøvedes  ikke 
for  at  udslette  den  overfladiske  Munterhed  af  hans  An- 
sigt og  lade  Mismod  og  Krænkelse  skinne  igjennem. 

Og  saa  pludselig  var  hans  Ansigtstræks  Forandring, 
at  de  to  Damer  uvilkaarlig  bleve  tavse,  hvorimod  Lieute- 

nanten  ved  at  se  dette  Minespil  paany  brast  i  en  voldsom 
Latter. 

Da  vendte  Jacob  sig  til  Lieutenanten  og  sagde  med  en 
Stemme,   der   skjælvede   af   Harme:   „Hr.    Lieutenant!" 

Denne  blegnede   og   tav. 

Men  den  Stilhed,  der  pludselig  indtraadte,  og  hvorved 
Jacob  kunde  høre  sit  eget  Udraab  langsomt  klinge  hen,, 
bragte  ham  til  at  føle  den  Blottelse,  han  havde  givet 
sig.  Han  søgte  forgæves  efter  Midler  til  at  bringe  Sam- 
talen paa  Gled  igjen,  alle  hans  Sjælekræfter  stode  stille 
paa  et  Punkt  for  at  opdage  en  saadan  Udvej,  i  Løbet 
af  nogle  faa  Sekunder  led  han  en  sand  Kval;  han  følte 
sig  forfærdelig  ensom,  og  dog  var  det,  som  Alverdens 
Øjne  fæstede  sig  paa  ham.  Han  led  under  den  Forban- 
delse, som  det  er  at  have  tilbragt  en  isoleret  Ungdom 
og  med  Aandens  Dannelse  ikke  erhvervet  sig  Selskabs- 
livets  Politur. 

Lyden  af  en  Postvogn,  der  kom  kj ørende  og  holdt 
udenfor  Huset,  løste  den  trylleagtige  Forstenelse,  der  havde 
lagt  sig  over  ham  og  Selskabet.  Man  ilede  til  Vinduerne  for 
at  se,  hvem  det  var;  Jacob  velsignede  i  sit  Hjerte  de 
Fremmede,   der  ankom   saa  belejlig. 

„Moder,"  raabte  Thora,  „det  er  Tante!" 

„Ja,  ved  Gud,  Tante!"  —  istemte  hendes  Søster  og 
løb  klappende  i  Hænderne  ud  af  Værelset  for  at  mod- 
tage  Tanten. 

De  Fremmede  toge  Afsked,  og  Jacob,  der  var  skam- 
fuld og  nedslaaet,  havde  ogsaa  gjerne  fjernet  sig,  hvis 
det    kunde    have    passet    sig. 

Da  Tanten  havde  omfavnet  og  kysset  sin  Søster  og 
sine  Niecer  og  erkyndiget  sig  om  den  fraværende  Gros- 
serers Befindende,  blev  Jacob  hende  forestillet  som  Tho- 
ras   Forlovede. 

„Jeg  gratulerer,"  sagde  Tanten  meget  koldt  og  høflig, 
til  den  ærbødig  bukkende  Bendixen. 

„Men  hvorledes  gik  det  da  til,  at  Du  kom  saa  ufor- 
varende,   kjære    Mathilde?"    —    spurgte    Fru    Fangel. 

„Gud,  det  er  i  en  glædelig  Anledning,"  svarede  Tante 
Mathilde;  „Du  ved,  at  siden  Søsterens  Død  tabte  min 
Mand    Lysten    til    at    blive    i  Præstegaarden,    skjønt    det 

er  et  ypperligt  Kald,  og  saa  søgte  han  det  Sognekald,  der 
er  ledigt  her  i  Byen.  Iforgaars  kom  der  Brev,  at  han 
havde  faaet  det.  Saasnart  jeg  hørte  det,  havde  jeg  ikke 
Lyst  at  være  Landsbypræstekone  et  Øjeblik  længer, 
jeg  tog  herind,  og  nu  have  I  mig,  indtil  min  Mand  kom- 
mer.   Gud,   hvor   jeg  har  længt's   efter   Kjøbenhavn." 

„O,  det  er  dejligt!"  —  raabte  Thoras  Søster  —  „saa 
bliver  Onkel  vor  Sognepræst!  Saa  kan  Du  blive  viet  af 
Onkel,    Thora!" 

„Thora?"  —  udbrød  Tanten  med  et  skarpt  Blik  — 
„skal   hun   vies    af   en   kristen    Præst?" 

Saa  uforvarende  og  overraskende  kom  denne  Ytring, 
at  Jacob  først  ikke  ret  troede  sine  Øren,  men  derefter 
antog  han  det  for  umuligt  andet,  end  at  det  var  sagt  i 
Dumhed. 

Spørgsmaal  og  Svar  krydsede  imidlertid  uafbrudt.  Me- 
dens Tanten  talte,  havde  Fru  Fangel  allerede  et  nyt 
Spørgsmaal   paa   Munden : 

„Naar  kommer  Din  Mand?  Han  tiltræder  da  Kaldet 
strax?" 

„Ja,  han  holder  blot  Avktion  derude  over  vort  Skramleri. 
Herinde  skulle  vi  have  Nyt  fra  Øverst  til  Nederst." 

„Men    vil    Tante    ikke   gaa   ind    og    klæde   Dem   om?" 

—  spurgte  Thoras  Søster.  Thora  var  tavs  gaaet  til  Vin- 
duet, Jacob  stod  næsten  tankeløs  ved  et  andet  Vindue 
og   tegnede    paa   Ruden. 

„Jo,   Tak,   min   Pige!   Men   lad   mig   først  faa  en   Kop 

varm  Kaffe Ah,  se  der,  Lieutenanten!"  raabte  hun, 

idet  hun  fik  Øje  paa  Engberg,  der  var  bleven  tilbage  og 
nu  nærmede  sig  hende.  —  „Jo,  De  skulde  rigtignok  have!" 

—  tilføjede  hun  halv  sagte  —  „saadan  at  lade  min  Søster- 
datter tage  bort  lige  for  Deres   Næse." 

Jacob  hørte  disse  Ord,  og  her  var  det  ikke  muligt 
at  tage  fejl  eller  tvivle;  Tanten  kom  ham  for  som  en 
Dæmon,  der  var  brudt  løs  for  at  forfølge  ham. 

Endelig  gik  hun  ind  for  at  klæde  sig  om.  Han  brændte 
af  Længsel  efter  at  nærme  sig  Thora,  undskylde  sin 
Adfærd  for  hende  og  itide  slutte  et  Forbund,  der  kunde 
sikre   ham   mod   den   skrækkelige   Tante;    men   med   en 

mismodig  Mine  forlod  ogsaa  hun  Værelset  og  gik  ind 
i  Sovekammeret  til  de  Andre. 

Der  hengik  en  Stund,  som  han  tilbragte  i  kvælende 
Angst  for  hvert  Ord,  der  mulig  vexledes  derinde. 

Hans  Blikke  udtrykte  vistnok  hans  Sjæleangst;  thi  se- 
nere nærmede  Thora  sig  ham  og  trykkede  ømt  hans 
Haand,  idet  hun  betragtede  ham  med  Taarer  i  Øjnene. 
I  dette  Øjeblik  var  Jacobs  Smerte  forbi  —  et  Øjeblik 
kun;  thi  i  det  næste  spurgte  han  sig  selv:  „Hvor  længe 
vil  hun  kunne  bevare  Agtelse  og  Kjærlighed  for  Jøden, 
der   forfølges    under   hendes    eget   Tag?" 

Ved  Bordet  fik  Jacob  Plads  ved  Tantens  Side,  lige- 
som for  at  der  skulde  ske  en  Tilnærmelse  imellem  dem; 
men  det  første  Ord,  Tanten  henvendte  til  ham,  var: 
„Naa,  det  fornøjer  mig,  De  spiser  dog  med  os!" 

Lidte  efter  henvendte  hun  sig  venlig  til  ham  og  spurgte 
om  hans  Fødested,  Examina  o.  s.  v.  Da  han  havde  fortalt 
hende  Noget  derom,  ytrede  hun:  „Men  hvad  siger  Deres 
Familie  til,  at  De  har  forlovet  Dem  med  en  Kristenpige?" 

Jacob  havde  endnu  Selvbeherskelse  nok  til  at  give 
et  undvigende  Svar;  men  han  var  tilmode,  ret  egenlig 
som  han  laa  paa  Pinebænken.  Han  vilde  have  givet 
Aar  af  sit  Liv  for  at  kunne  standse  denne  Tunge,  for  at 
kunne  hindre  den  fra  at  udsende  de  giftige  Ord,  som 
hele  Selskabet  indsugede.  Han  følte,  hvorledes  et  af- 
mægtigt Raseri  kogte  i  ham,  hvorledes  der  iopsteg  et 
brændende  Nag  til  Alle  dem,  der  hørte  Ordene,  og  især 
til   Den,   der   udsendte  dem. 

Men  hun  var  allerede  med  samme  Naturlighed  og  Lige- 
fremhed gledet  over  til  en  anden  Underholdning  med 
en  af  Bordselskabet  og  syntes  slet  ikke  at  have  nogen 
Anelse  om  den  Smerte,  hun  foraarsagede,  eller  det  Had, 
hun   fremkaldte. 

Nu  kom  ogsaa  Wilhelm  hjem;  ved  Synet  af  Tanten, 
hos  hvem  han  havde  tilbragt  saa  mange  glade  Sommer- 
ferier, fløj  han  hende  om  Halsen.  /Derefter  bød  han 
som  sædvanlig  Jacob  venlig  Haanden;  men  denne  var 
ikke  istand  til  at  modtage  en  Haand,  der  kjærlig  havde 
trykket  Tantens,  han  besvarede  Wilhelms  Hilsen  med 
et   koldt   Goddag. 


EN  JØDE  173 

Han  følte,  at  Alles  Øjne  hvilede  paa  ham,  at  man  be- 
tragtede ham  som  Forstyrrer  af  Familieglæden,  og  en 
Art  Fryd  jublede  i  ham,  han  havde  dog  gjort  noget 
Ondt  til  Gjengjæld  for  det,  som  man  rolig  havde  ladet 
gaa  ud   over  ham. 

Da  han  gik  hjem,  var  han  næsten  bedøvet,  der  var 
Øjeblikke,  hvori  han  antog  det  Hele  for  en  Drøm;  men 
i  det  næste  Øjeblik  stod  igjen  Virkeligheden  klar  og 
knugende  for  ham.  Da  han  aabnede  sin  Dør,  smilede 
han  bittert  ved  Tanken  om  de  venlige  Følelser,  hvor- 
med  han    sidst   havde   lukket   den. 


TIENDE   KAPITEL. 


Et  Par  Dage  efter  bragte  Posten  ham  et  Brev,  og  en 
inderlig,  vemodblandet  Glæde  opfyldte  hans  Hjerte,  da 
han   gjenkj endte    sin    Faders   Haand. 

Han   læste: 

Mein  ben  jochid1)  (lebe  lang)! 
Jeg  har  rigtig  modtaget  Dit  Brev,  hvoraf  erfares,  at 
Du  baavaunauseinu  horabim*)  har  forlovet  Dig  med  Dat- 
teren af  en  Oreil3).  Har  Du  ret  betænkt,  hvad  Du  der 
har  gjort?  Hør  Din  Faders  alvorlige  Ord.  Du  nedstam- 
mer fra  koschre  jehudim*),  vore  Ovaus  ovauseinu5)  have 
været  sig  meschadurh  med  jehudim«),  de  have  aldrig 
forladt  deres  Fædres  Gud.  Men  hvad  har  Du  isinde  at 
gjøre?  Hvad  vilde  Din  Moder,  oleho  hascholaum*),  hun 
som  hviler  i  Eden  og  skal  være  en  malitzo  jauscher 
baadeinu«),  hvad  vilde  hun  vel  have  sagt,  hvis  hun 
havde  oplevet,  at  Du  vilde  være  Dig  meschadurh  med 
bnaus   Hres?9)   Du  er  jo  ingen  Am   haarez10),   Du  kunde 


»)  Min  eneste  Søn.  2)  For  vore  store  Synders  Skyld.  8)  o:  Ikke-Jøde. 
4)  Rene  og  pletfri  Jøder.  6)  Fædres  Fædre.  6)  Besvogret  sig  med  Jøder. 
7)  Over  hende  hviler  Freden.  8)  En,  der  gaar  i  Forbøn  for  vore  Synder. 
9)  Besvogre  Dig  med  Chets  Børn.  10)  Dumrian. 

vælge  Dig  en  Kalo1)  blandt  de  Rigeste  af  Dine  Trosfor- 
vandte.  Tror  Du,  at  Du  kan  blive  lykkelig  med  en  Kri- 
sten-Pige;  tror  Du,  hun  glemmer,  at  Du  er  en  bar  jis- 
roeil?2)  Og  Dit  Afkom,  vil  Du  sige  mig,  hvad  der 
skal  blive  af  den?  Vil  Du  kunne  være  den  megadel 
lethauro?3)  Min  Søn,  min  Søn,  Du  er  blind,  Du  gaar 
imod  Fordærvelsen,  Du  bringer  Din  Fader  til  at  udrive 
sit  Haar  og  forbande  sin  Fødsel.  Som  Digteren  vil  jeg 
komme  til  at  kalde  mit  Hus:  I  Kovaud*).  Dog,  hvi  taler 
jeg  om  mig?  Mit  Hoved  bliver  graat  og  bøjer  sig  imod 
keiver  ovaus5);  og  jeg  længes  efter  den;  siden  Din  Mo- 
ders Død  er  jeg  ene,  og  nu  gaar  Du  til  Gojim  for  aldrig 
at  vende  tilbage.  Men  Skylden  er  kun  min,  jeg  har  selv 
sendt  Dig  i  Fristelsen.  Og  jeg  har  ved  Din  Vugge  bedet 
Gud  tage  al  Masaul6)  fra  mit  Hoved  og  lægge  den  paa 
Dit.  Jeg  giver  Dig  kun  mit  bedste  Eizo7).  Din  Onkel  og 
Tante  og  al  vor  mischpocho8)  her  ude  ere  vrede  og 
ville  ikke  tale  om  Dig,  og  sige,  at  Du  lader  Dig  schmat- 
te9).  Men  jeg  er  dog  Din  Fader.  Herren  vil  tilgive,  at  jeg 
ikke  kan  udsige  Klolo10)  over  Dig.  Jeg  udstrækker  min 
Haand  imod  Dig;  min  Søn,  bøj  Dit  Hoved  og  modtag  for 
sidste  Gang  min  Velsignelse:  Jevorechecho  Adaunoi  veji- 
schmerecho,  joeir  Adaunoi  ponov  eilecho  vichunecko,  jiso 
Adaunoi  ponow  eilecho  vejoseim  lecho  scholaum11). 

Kan  divrei  Ovicho  jedidecho 12). 

Netop  som  han  havde  gjennemlæst  dette  Brev,  ban- 
kede det  paa  Døren,  og  en  aldrende  Jøde  kom  ind  og 
bad  om  en  Almisse.  Han  kunde  ikke  have  valgt  noget 
heldigere  Øjeblik  end  dette,  da  Faderens  Brev  havde 
gjort  Jøderne  og  Alt,  hvad  der  hørte  til  Jøderne,  dyrebart 
for  Jacob;  at  se  denne  Jøde  tigge,  smertede  ham,  som 
om  det  havde  været  en  af  hans  nærmeste  Slægt,  og 
han  gav  den  Bedende  en  rigelig  Gave.  Jøden  troede,  at 
det  skete  ved  en  Fejltagelse,  og  skyndte  sig  bort  med 
Ordene:  Gott  soli  Euch  benschen!13) 

J)  Brud.  2)  Son  af  Israel.  3)  Opdrage  den  efter  Loven.  4)  Æren  er  borte. 
6)  Graven.  6)  Velsignelse.  7)  Raad.  8)  Familie.  °)  Døbe.  10)  Forbandelse.  u) 
Herren  velsigne  og  bønhøre  Dig,  hans  Aasyn  lyse  over  Dig  og  være  Dig 
naadig,  han  opløfte  sit  Aasyn  imod  Dig  og  give  Dig  Fred.  12)  Saaledes 
taler  Din  Dig  elskende  Fader.    13)  Gud  velsigne  Dem! 

Disse  Ord  og  den  Accent,  hvormed  de  bleve  udtalte 
—  de  klang  for  Jacob,  som  Kirkeklokkerne  Julemorgen 
maa  klinge  for  en  Kristen;  en  overvættes,  heftig,  smerte- 
fuld Længsel  greb  ham,  han  misundte  den  fattige  Jøde, 
der  nu  gik  til  Jøderne.  Aarerne  i  hans  Hoved  svulmede 
af  Utaalmodighed  ....  hjem,  hjem,  i  de  faderlige  Arme! 
og  Thora? 

Som  Fuglen,  der  bunden  ved  en  Traad  flyver  rask 
ud  i  Luften,  men  pludselig  stanses  og  maa  bevæge  sig 
i  en  Kreds  om  det  faste  Punkt,  standsede  Jacobs  Følelser 
ved  dette  Navn  og  toge  en  anden  Retning. 

Thora  ....  alle  de  kjærlige  Følelser,  Hjertet  gjemte, 
vaagnede  med  fordoblet  Styrke.  Den  Elskedes  Billede 
fremsteg  klart  og  yndigt  og  opfyldte  Hjertet  med  Kjær- 
lighedens Lyksalighed,  indtil  ved  en  ny  Tankebevægelse 
Omgivelserne  pludselig  kom  tilsyne  og  kastede  deres  sorte, 
truende   Skygger   over    Billedet. 

„Hvad    skal    jeg    dog   gjøre!"    sagde    han    endelig 
„Det  faar  at  gaa,  som  Gud  i  Himlen  vil!" 


Paa  samme  Tid  sad  den  Fangelske  Familie  fortrolig 
samtalende  ved  Aftensbordet.  Grossereren  var  gaaet  i 
Klubben,  Wilhelm  spadserede  op  og  ned  ad  Gulvet  og 
nærmede  sig  flere  Gange  Døren,  som  om  han  vilde  bort- 
fjerne sig,  men  fængslet  af  Samtalens  Indhold  besluttede 
at  blive. 

„Det  er  dog  i  Grunden  et  ret  manerligt  Menneske"  — 
sagde  Tante  Mathilde,  da  Fru  Fangel  havde  ytret  sin 
Forundring  over,  at  man  ikke  havde  set  Bendixen  hele 
Dagen.  —  „Jeg  havde  forestillet  mig  ham  med  et  rig- 
tigt Schakker jøde-Ansigt  og  i  mit  stille  Sind  besluttet, 
at  han  ikke  skulde  blive  gammel  i  Huset.  Lidt  fik  han 
allerede  forleden;  men  det  gjør  mig  nu  næsten  ondt. 
Du  har  dog  i  Grunden  ikke  nogen  slet  Smag,  lille  Thora 
....  blot  man  kan  faa  ham  afvænt  med  at  være  Jøde." 

Thora  tav;  hun  havde  paa  Munden:  „Pas  Du  Dine 
egne   Sager,   lille   Tante."  > 

Fru  Fangel  sagde:  „Jeg  har  altid  holdt  meget  af  ham; 
det  er  et  solidt,  stille  og  retskaffent  Menneske.  Det  Eneste, 
jeg  ikke  kan  lide  hos  ham,  er  hans  Muthed  i  den  senere 
Tid.  Før  han  blev  forlovet,  var  han  altid  saa  munter  og 
venlig;  naar  han  saa  paa  mig  med  de  store  mørke  Øjne, 
var  det  med  en  saadan  forunderlig  Ømhed,  ligesom  han 
vilde  bede  mig  om,  ikke  at  nægte  ham  Thora.  Han  saa  ud, 
som  om  han  kunde  gaa  i  Ilden  for  mig.  Næppe  var  han 
bleven   forlovet,    saa   var   det   forbi." 

„Maaske  hans  Familie  er  imod  Partiet?"  —  ytrede 
Tanten. 

„Det  tror  jeg  dog  ikke;  han  taler  aldrig  om  den." 

„Saa  tror  jeg  det  netop!"  —  raabte  Tante  Mathilde, 
der  plejede  at  gjøre  sig  til  af  sin  Menneskekundskab. 

„Nej,  jeg  tror  det  dog  ikke"  —  sagde  Fru  Fangel; 
„han  har  jo  sin  egen  Formue,  og  havde  Familien  havt 
Magt  over  ham,  vilde  den  have  forhindret  Forlovelsen. 
Hans  eneste  egenlige  Familie  er  en  gammel  Fader,  der 
bor   langt   herfra." 

„Du  kunde  ogsaa  g  jerne  se  at  faa  at  vide,  hvad  der  er 
i  Vejen  med  ham,"  —  sagde  Thoras  Søster  til  Wilhelm 

—  „I  have  jo  altid  været  saa  gode  Venner." 

Wilhelm  svarede:  „Jeg  blander  mig  ikke  i  min  Sø- 
sters Kjæresteaffærer;  min  Søster  har  faaet  en  Kjæreste, 
Mere  kan  jeg  ikke  gjøre.  Desuden  saa  I  jo  Alle,  hvor 
mut  han  forleden  var  ogsaa  imod  mig." 

„Naar  jeg  skal  sige  min  sande  Mening"  —  sagde  Fru 
Fangel  —  „saa  tror  jeg  ....  ja,  det  er  næsten  latterligt 

—  men  Du  husker  nok,  Mille,  den  Dag  vi  kom  fra  Kirke 

—  jeg  tror  næsten,  at  han  ikke  kan  lide,  vi  ere  Kristne." 
Tanten   brast  i  Latter  og  raabte:   „Tror  Du   da,   han 

vil,  at  vi  skulle  lade  os  gjøre  til  Jøder?" 

„Nej,   vist   ikke   ....   men   det   forekommer   mig 

ja,  jeg  ved  ikke  ret  selv  ....  men  jeg  kan  ikke  forklare 

mig  det  underlige  Ansigt  paa  anden  Maade." 

„Det   kalder   man   at  bevise  i  en   Cirkel,"   bemærkede 

Wilhelm,   idet   han   stod   stille   og   med   sarkastisk   Mine 

betragtede   sin   Moder. 

Efter  et  Øjebliks  Tavshed  sagde  Tanten:  „Det  kommer 
sig  nok  Altsammen;  lad  mig  om  det!  For  det  Første  skal 
jeg  nok  faa  ham  gjort  kjed  af  at  være  Jøde.  Elsker  han 
Thora  oprigtig,  saa  vil  han  ogsaa  elske  hendes  Tro;  og 
den  Dag  han  er  bleven  døbt,  giver  jeg  Dig  af  Hjertet 
min  Velsignelse  til  Dit  Ægteskab  med  Din  smukke  Kjæ- 
reste"  —  tilføjede  hun,  idet  hun  gik  hen  til  Thora  og 
kyssede  hende. 

Hvor  megen  Uvilje  Thora  end  følte  over  Tantens  selv- 
raadige  Indblanding  i  hendes  Anliggender,  blev  hun  dog 
rørt  ved  dette  Bevis  paa  Kjærlighed  af  den  i  Familien 
forgudede  Tante.  Hun  dristede  sig  ikke  til  at  gjøre  nogen 
Indvending  eller  selv  foretage  noget  Skridt.  Hun  tænkte, 
at  det  vel  var  bedst  at  lade  Sagen  gaa  sin  egen  Gang. 


ELLEVTE  KAPITEL. 


Jo  mere  Tante  Mathilde  tænkte  paa  denne  Sag,  desto 
større  Interesse  fik  hun  for  den.  Hun  forestillede  sig 
forud  den  Triumf,  hun  vilde  nyde,  naar  hun  havde  be- 
riget Menigheden  med  et  nyt  Medlem,  ligesom  naar  hun 
ude  i  sin  Præstegaard  havde  faaet  en  sildig  udruget  Kyl- 
ling eller  holdt  Livet  i  en,  som  alle  de  Andre  havde 
opgivet.  Hun  besluttede  at  drive  Sagen  rolig  og  med 
Overlæg  for  at  komme  langsomt,  men  sikkert  til  Maalet; 
alle  Traade  skulde  være  i  hendes  Haand,  hun  skulde 
justere  hvert  Ord,  der  blev  talt  til  Jacob,  og  Alt  skulde 
være  beregnet  paa  at  føre  ham  imod  det  forønskede  Maal. 
Under  disse  Beregninger  fik  hun  ham  hjertelig  kjær,  kjær 
som  hendes  egen  Triumf;  thi  han  var  nødvendig  dertil. 

Hun  valgte  Wilhelm  til  sin  Adj utant,  til  sin  Fortro- 
lige. Hun  udviklede  for  ham,  hvorledes  hun  havde  be- 
tænkt, først  i  al  Venlighed  at  foreholde  Bendixen,  at 
han  var  Jøde,  henpege  paa  Kristendommens  Fortræf- 
felighed, og  naar  han  saa  modsagde,  bekæmpe  ham  paa 
det  ivrigste  og  endelig  vinde  den  herlige  Sejr.  Hun  spurgte 

M.  Goldschmidt  i  Folkeudgave.  I  12 

Wilhelm,  om  han  ikke  havde  nogle  theologiske  Bøger, 
hvor  man  kunde  finde  nogle  gode  Beviser,  til  Brug  ved 
den  forestaaende  Disputats.  „Jeg  og  min  Mand  have  ingen 
Børn,"  saaledes  endte  hun;  „lykkes  det  mig  at  faa  denne 
unge  Jøde  døbt,  saa  antage  vi  ham  som  vort  eget  Barn." 

„Tante,"  sagde  Wilhelm,  „De  nedstammer  bestemt  fra 
Præsten    Tangbrand." 

Men  over  denne  Ytring  blev  hun  fortrydelig  og  sagde: 
Jeg  kan  ikke  lide,  Du  siger  det.  Jeg  er  ikke  intolerant. 
Det  generer  mig  slet  ikke,  at  Mennesket  er  Jøde;  det  er 
heller  ikke  for  hans  evige  Saligheds  Skyld,  at  jeg  vil  have 
ham  døbt;  men,  siden  han  har  forlovet  sig  med  en  kri- 
sten Pige,  bør  han  ogsaa  høre  til  de  Kristne." 

„Ja,  Tante,"  svarede  Wilhelm;  „men  jeg  tror  dog  ikke, 
at  Deres  Methode  vil  staa  sig.  Efter  hvad  jeg  kj ender  til 
Bendixen,  vil  han  ikke  tro,  at  det  sker  af  Venskab,  naar 
De  taler  til  ham  om  Jødedom  og  Kristendom.  Skulde 
man  gjøre  ham  til  Kristen,  saa  skulde  det  netop  ske  ved 
at  behandle  ham,  som  om  man  slet  ikke  vidste  Andet, 
end  at  han  var  Kristen,  være  blid  og  god  imod  ham, 
saa  kanske  han  blev  Kristen,  inden  han  selv  vidste  deraf." 

„Ja,  det  var  en  rigtig  Manér!"  raabte  Tanten;  „lade 
ham  gaa  og  være  Jøde,  til  han  blev  Kristen  af  sig  selv! 
Jo,   det   var   nydeligt!" 

„Det  Samme  sagde  Vinden,  da  den  vilde  tvinge  Van- 
dreren til  at  tage  Kappen  af.  Hvad  mig  anbelanger,  jeg 
blander  mig  ikke  i  Sagen.  Bendixen  er  lidt  muggen  imod 
mig  i  denne  Tid;  han  bliver  nok  god  igjen,  og  for  Fruen- 
timmeraffærer   skal   jeg   nok   hytte   mig." 

Det  gik  omtrent,  som  Wilhelm  havde  sagt:  Tanten  var 
ikke  heldig  med  sine  milde  Midler.  Bendixen  søgte  blot 
at  undgaa  hende;  han  kom  kun  for  at  hente  Thora  til 
en  Spadseretur,  til  Theatret  eller  en  anden  Fornøjelse 
og  blev  ikke  længe  i  Huset.  Tante  Mathilde  var  i  nogle 
Dage  i  ondt  Humør,  og  engang  sagde  hun:  „Ved  Du 
hvad,  Thora,  Din  Kjæreste  skulde  hellere  sætte  Dig 
Stævne  paa  Gaden,  saa  sparede  han  ganske  at  komme 
herop." 

„Ja,"  sagde  Fru  Fangel,  „det  lader  virkelig  til,  at  han 
hader  os   allesammen." 

Jacob  fik  et  Vink  herom  af  Thora,  og  de  følgende  Dage 
henvendte  han  sig  til  Fruen,  bad  hende  gaa  med  at 
spadsere,  fulgte  hende  i  Theatret  og  hentede  hende  til- 
ligemed Thora,  og  naar  han  var  ene  med  disse  To,  var 
han  saa  kjærlig  og  hjertelig,  at  den  tidligere  gode  For- 
staaelse  kom  i  Gang. 

Tanten  kom  mange  Gange  med  bitre  Ord;  men  Fru 
Fangel    tog   Jacob    i  Forsvar. 

„Saadan  en  Forlovelse  har  jeg  aldrig  set  før,"  sagde 
Tante  Mathilde;  „det  er  jo,  ligesom  den  var  hemmelig 
og  kun  Moderen  maatte  vide  af  den.  Han  kommer  aldrig, 
naar  der  er  Fremmede,  og  med  os  Andre  taler  han  ikke 
et  Ord." 

„Han  har  jo  heller  ikke  Tid,  han  læser  til  Examen," 
sagde  Fruen  undskyldende;  „det  var  godt,  om  alle  unge 
Mennesker  vare   saa   flittige   som  han." 

Men  en  Dag  kom  der  en  Indbydelse  til  Wilhelm  og 
Mille  fra  Etatsraaden,  med  hvis  Døtre  Mille  havde  gaaet 
i  Skole.  Henimod  Foraaret  plejede  Etatsraaden  at  gjøre 
stort  Selskab,  og  før  Thora  rejste  til  Holsten,  var  hun 
hver  Gang  bleven  inviteret  tilligemed  Søsteren.  Denne 
Gang  var  hun  ikke  nævnt  i  Indbydelsen. 

Fru  Fangel  saa  tankefuld  paa  Billetten  og  sagde:  „Det 
er  dog   besynderligt,   at  man   ikke   inviterer  Thora." 

„Saa  skulde  man  jo  have  bedt  hendes  Kjæreste  med" 
—  sagde  Tante  Mathilde  —  „og  det  kan  Du  nok  vide,  at 
man   ikke   vilde." 

„Det  ved  jeg  da  ikke,"   sagde  Fruen. 

„Først  er  han  jo  dog  en  Jøde  ....  men,  det  falder 
mig   ind:    Er   han   indført   i  Huset?" 

„Nej,"  svarede  Fruen;  „han  har  altid  været  saa  til- 
bageholden, næsten  frastødende  mod  vore  Bekjendte;  det 
er  rigtignok   hans   Skyld." 

„Og  Eders!"  raabte  Tanten.  „Havde  han  været  Lieute- 
nant  eller  Kammerjunker,  havde  I  ogsaa  været  ivrigere 
paa  at  præsentere  ham  for  Verden,  end  I  er  nu." 

„Det  er  maaske  sandt,"  sagde  Fruen  sagte. 

Der  blev  nu  talt  meget  om  denne  Sag.  Fruen  erklærede, 
at  saa  skulde  Mille  heller  ikke  gaa,  og  Wilhelm  erklæ- 
rede,  at   saa   vilde   han   ogsaa   blive   hjemme  fra   Etats- 

12* 

raadens.  „Det  faar  ikke  hjælpe,"  sagde  Fruen:  „Mille 
skal  ikke  gaa  et  Sted  hen,  hvor  man  ikke  holder  hendes 
Søster  for  god  nok." 

Man  tav.  Wilhelm  trommede  paa  Ruden;  Damerne  satte 
sig  mismodige   til   deres   Sytøj. 

Jacob  kom.  Han  hilste  paa  Fruen  saa  venlig  som  sæd- 
vanlig; men  hun  besvarede  hans  Hilsen  med  Kulde.  Wil- 
helm tog  sin  Hat  og  gik,  Mille  begav  sig  med  Lomme- 
tørklædet  for   Øjnene  op   paa   sit   Værelse. 

Da  han  var  ene  med  Thora,  spurgte  han,  hvad  der  var 
i  Vejen. 

„Aa,"  sagde  hun,  „det  er  ikke  Andet  end  Børnestreger. 
Wilhelm  og  Mille  vare  budne  til  Etatsraadens,  og  fordi 
jeg  ikke  var  buden  med,  skulle  de  nu  blive  hjemme. 
Det  græder  hun   for." 

Jacob  havde  øjeblikkelig  af  disse  Ord  sluttet  sig  til, 
hvorledes  det  egentlig  hang  sammen.  Men  den  Smerte  og 
Undseelse,  det  vakte  hos  ham,  dæmpedes  af  inderlig 
Taknemlighed  over  den  smukke  Maade,  hvorpaa  Thora 
fortalte  ham  Sagen.  Han  tog  hende  i  sine  Arme,  og  i 
dette  Øjeblik  overvejede  han,  om  han  ikke  nu  skulde 
bekjende  hende  sin  Svaghed,  spørge  hende,  om  hun  kunde 
bære  over  med  den,  og  om  hun  troede  sig  stærk  nok  til 
aldrig  at  se  Jøden  i  ham.  Imedens  han  endnu  kæmpede 
med  sig  selv,  sagde  Thora:  „Du  skal  ikke  tage  Dig  det 
saa  nær!  Jeg  bryder  mig  slet  ikke  om  at  komme  til  Etats- 
raadens!  Naar  blot  jeg  har  Dig!" 

Efter  disse  Ord  syntes  det  ham  Synd  at  ytre  nogen 
Tvivl. 

Da  han  gik  bort,  sagde  han  tillidsfuldt  til  sig  selv: 
„Lad  dem  nu  kun  Alle  være  imod  mig,  hun  hænger  dog 
med  et  trofast  og  kjærligt  Sind  ved  mig." 

TOLVTE   KAPITEL. 


Man  fortalte  Grossereren  Tildragelsen  med  Etatsraa- 
dens;    han    smilede    og   tav. 

Men  fra  den  Tid  af  faldt  Fru  Fangel  ofte  i  dybe  Tan- 
ker, og  engang  overraskede  Thora  hende,  som  hun  sad 
og  græd.  Med  ængstelig  Anelse  nærmede  Thora  sig  og 
spurgte  ømt,  hvad  hun  græd  for;  men  Fruen  omfavnede 
og  kyssede  hende  og  sagde:  „Du  kan  ikke  gjøre  Noget 
for  det,  mit  kjære  Barn!" 

Naar  Jacob  kom,  modtog  hun  ham  som  en  Gjæst, 
man  skyldte  Høflighed;  men  det  var  tydeligt  at  se,  at 
det  ofte  kostede  hende  Tvang.  Mille  var  mere  ugenert, 
hun  gik  ud  af  Stuen,  saasnart  hun  saa  ham,  og  slog 
Døren  i  efter  sig.  Tanten  modtog  ham  med  Sarkasmer 
og  Hentydninger,  og  naar  Jacob  bønlig  saa  til  Fru  Fan- 
gel, ligesom  for  at  minde  om  den  Bistand,  hun  tidligere 
havde  ydet,  slog  hun  Øjnene  ned  eller  gjorde  sig  Ærinde 
i  det  andet  Værelse. 

Saaledes  var  han  da  ene  mod  den  farlige  Fjende,  og 
vaabenløs;  thi  svare  hende  turde  han  ikke,  for  ej  at 
hidføre  et  voldsomt  Brud,  som  under  den  i  Familien 
herskende  Forstemning  kunde  have  Ophævelse  af  For- 
lovelsen til  Følge. 

Det  før  saa  muntre  Hus  blev  stille  og  mørkt,  men  for 
Ingen  saa  afskrækkende  som  for  ham.  Naar  en  Foraars- 
dag  det  milde  Solskin  og  den  blaa  Himmel  vakte  lige- 
som et  nyt  Liv  i  hans  Bryst,  naar  han  glad  og  læng- 
selsfuld, med  ilende  Skridt  begav  sig  til  sin  Forlovede, 
behøvede  han  blot  langtfra  at  øjne  Huset,  og  det  var, 
som  Solskinnet  hørte  op,  han  traadte  ind  med  usikkert 
og  ængstelige  Blik. 

Og  det  var  endda  ikke  saa  meget  den  Uvenlighed,  han 
selv  var  udsat  for,  der  ængstede  ham  —  han  havde  alle- 
rede begyndt  at  vænne  sig  til  den.  Han  led  endnu  mere 
for  Thoras  Skyld;  thi  han  havde  en  Anelse  om,  at  Kjær- 
ligheden er  en  Solskinsblomst;  den  kan  taale  et  stærkt 
Uvejr,   og   efter   Uvejret   rejser   den   sig   dobbelt   skjøn; 

men,  naar  den  skal  staa  i  Skygge,  uden  Solskin  og  uden 
Dug,  saa  bøjer  den  Hovedet  og  visner. 

Under  disse  Forhold  var  det  en  Lettelse  for  alle  Par- 
ter, da  Grossereren  en  Dag  erklærede,  at  Familien  skulde 
flytte  ud  paa  Landstedet.  Fruen  indvendte  vel,  at  det 
endnu  var  saa  tidligt,  og  at  ingen  andre  Familier  vare 
tagne  ud;  men  Grossereren  vedblev  sit  Forlangende,  og 
man  flyttede  ud. 

Ved  denne  Forandring  havde  man  i  det  Mindste  det 
Gode,  at  man  saa  hinanden  sjeldnere.  Men  Jacob  maatte 
ofte  med  bitter  Uro  tænke  paa,  at  Thora  nu  desto  mere 
var  udsat  for  Tantens  Indflydelse.  Som  han  bedst  kunde 
sidde  mellem  sine  Bøger,  paakom  ham  denne  Uro,  han 
ilede  derud,  saa  ængstelig,  som  om  der  over  hendes 
Hoved  svævede  en  truende  Ulykke,  og  naar  han  saa 
kom  derud,  drev  den  uvenlige  Atmosfære  ham  snart  til- 
bage til  Byen. 


TRETTENDE   KAPITEL. 


Levy  og  Jacob  vedblev  at  komme  sammen;  men  Begge 
undveg  en  Samtale  om  denne  G  jenstand;  Levy  kunde  nok 
af  Jacobs  Ydre  omtrentlig  slutte,  hvorledes  det  var 
gaaet,  og  da  han  ikke  længer  vidste  noget  Raad,  var  det 
ham  pinligt  at  beskæftige  sig  med  Jacobs  Anliggender, 
og  denne  frygtede  fra  sin  Side  for  at  berøre  sine  ulykke- 
lige Forhold,  han  gruede  for  at  se  tilbunds  i  dem. 

En  smuk  Dag  i  Slutningen  af  Juli  fulgte  Levy  ham  ud 
af  Porten  paa  Vej  til  Landstedet.  Levy  gik  og  saa  sig  om 
mellem  de  Spadserende,  de  Kjørende,  Ridende  og  dem, 
som  tingede  med  Kuskene  om  Betalingen  pro  Persona. 
Endelig  vendte  han  sig  til  Jacob:  „De  er  kjedelig  idag, 
endskjønt  —  det  er  De  da  bestandig  i  den  senere  Tid. 
Hvilken  anderledes  prægtig  Karl  var  De  ikke  ifjor!  Den- 
gang havde  man  Haab  om  at  gjøre  en  ordenlig  Medi- 
ciner af  Dem  ....  Saa,  se  der!" 

En  jødisk  Familie  var  kommen  op  i  en  firsædet  Hol- 

stenskvogn,  og  da  den  kun  udfyldte  de  to  Sæder,  sad 
den  taalmodig  og  ventede  paa  flere  Passagerer  og  for- 
drev sig  Tiden  med  en  Underholdning  om  Husets  An- 
liggender; engang  imellem  tilraabte  Faderen  et  af  Bør- 
nene en  venlig  Advarsel  om  ikke  at  falde  ned  af  Vog- 
nen, eller  Hestene  et  ængsteligt  Prr,  naar  de  rejste  Hove- 
det i  Vejret. 

Derhen  pegede  Levy  og  sagde  leende:  „Jeg  havde  Lyst 
til  at  blive  staaende;  naar  Kusken  stiger  op,  giver  maaske 
Husfaderen  sig  til  at  bensche  haderech"1). 

Jacob,  hvis  Tanker  ved  Synet  af  den  jødiske  Familie 
havde  taget  en  ganske  anden  Retning,  sagde  sukkende: 
„Idag  otte  Dage  skal  min  Onkels  ældste  Datter  have 
Bryllup." 

„Naa,  det  behøver  De  da  ikke  at  sukke  over,"  sagdq 
Levy;   „De   er   jo    forsørget." 

„Men  jeg  vilde  gjerne  gaa  til  det  Bryllup,"  sagde  Jacob 
efter  lidt   Betænkning. 

„Naa,  saa  gaa!" 

„Ja,  men  de   have  ikke  indbudt  min  Kjæreste." 

„De  kan  da  ikke  vente  Deres  Forlovelse  med  en  kri- 
sten Pige  officielt  anerkjendt  af  Jøderne!"  raabte  Levy; 
„vil   De   have   baade   i  Pose   og   Sæk?" 

„Nej,  jeg  var  saamænd  fornøjet,  havde  jeg  blot  i  en 
af  Delene   tilgavns." 

„Det  er  dog  ogsaa  forskrækkeligt,  som  De  bestandig 
hænger  med  Hovedet.  Herregud,  Menneske!  Gjør  en  Ende 
paa  det!  Skyd  Hjertet  op  i  Livet  og  tal  med  Deres  Kjæ- 
reste,  hun   er   dog   ikke   Mer   end   et   Fruentimmer!" 

„Ikke  Mer  end  et  Fruentimmer!  Ja,  De  skulde  blot 
vide,   hvad   Ulykke   et   enkelt   Fruentimmer   kan   gjøre!" 

„Hvad?  Gjør  Deres  Kjæreste  Dem  Ulykker?  Er  det 
allerede  kommet  saa  vidt  med  Kjærligheden?  Ach,  Du 
grosser  Gott  Amour!" 

„Ak,  nej,   Tanten!" 

„Tanten?  Hvad  er  det  for  en  Tante?  Naar  er  hun 
dumpet  ned  fra  Skyerne?  Jeg  troede,  at  Himlen  havde 
ladet  en  komplet  elskværdig,  tanteløs  Familie  falde  Dem 
i  Hænderne." 

*)  Velsigne  Vejen;  bede  om  en  lykkelig  Rejse. 

„Det  er  en  Præstekone  fra  Landet.  De  gjør  Dem  ingen 
Ide  om,  hvad  det  er  for  en  Rischainto!"1) 

„En  Præstekone!  Det  tror  jeg  s'gu  nok!  Det  er  de 
intoleranteste  Folk  af  Verden,  langt  værre  end  Tyrkerne 
og  selve  Præsterne.  Saadan  en  Præstekone  fører  Hus- 
væsenet,  modtager  Ofre  og  Smaaredsel  og  ser  aldrig  en 
Jøde  bringe  en  Gaas,  end  sige  en  Kylling.  Hvilke  Tanker 
maa  en  saadan  stakkels  Kone  gjøre  sig  om  Jøderne!" 

„Naa,  og  Deres  Præstekone  ?"  vedblev  han,  da  Jacob  tav. 

„Hun  har  bragt  mig  til  at  fortryde,  hvad  jeg  engang 
ytrede  til  Dem:  at  man  der  i  Huset  vilde  lade  mig  høre, 
at  jeg  var  Jøde.  Det  var  at  udfordre  Skjæbnen,  og  jeg  er 
bleven  straffet.  Hun  taler  næsten  ikke  om  Andet,  hun 
behandler  mig,  som  om  det  var  hendes  faste  Forsæt  at 
trænge  mig  ud  af  Huset." 

„Det  er  Skade,  at  hun  ikke  kom  før  Forlovelsen." 

„Hvorfor  det?" 

„Hvorfor?  De  siger  jo  selv,  at  hun  vil  have  Dem  fra 
Huset." 

„Aa,  tal  nu  ikke  saaledes,  Levy!" 

„Men  hun  maa  dog  rejse  engang!  Eller  er  hun  Enke, 
og  vil  hun  nu  fortære  sin  Pension  her  i  Byen  paa  Deres 
Velgaaende?" 

„Manden  har  faaet  Kald  her  i  Byen,  han  skulde  kom- 
me, naar  han  havde  holdt  Avktion  derude.  Den  stakkels 
Mand  staar  formodentlig  ordenlig  under  Tøflen,  siden 
hun  rejser  fra  ham  og  lader  ham  passe  Alt.  Men  hvad 
hjælper  det,  at  han  kommer,  og  at  hun  faar  sit  eget 
Hus  —  de  ville  naturligvis  dog  hænge  sammen  som  Ærte- 
halm." 

„Men  saa  vov  en  Dyst;  søg  at  fortrænge  hende  af 
Huset!" 

„Det  kan  jeg  ikke;  hun  dominerer  hele  Huset,  stødte 
jeg  hende  bort,  stødte  jeg  Huset  med.  Livet  i  Familien  er 
blevet  mig  utaaleligt,  siden  hun  er  kommen." 

„Hør,  ved  De  hvad,  Bendixen,"  —  sagde  Levy  efter 
en  Pavse  —  „gift  Dem,  tag  Pigebarnet  bort  fra  dem,  jo 
før  jo  heller." 

„Jeg  skal  dog  have  Familiens  Tilladelse,  og  inden  jeg 

')  Jødeijende. 

faar  Examen  og  Praxis,  giver  man  den  naturligvis  ikke, 
især  undet  det  Forhold,  som  nu  hersker  imellem  os." 

„Men  De   har  jo   Formue,   De   behøver  ingen   Praxis." 

„Jeg  har  ikke  Mere,  end  jeg  selv  kan  leve  af.  Hvad 
vilde  der  blive  af  et  Ægteskab,  hvori  jeg  ikke  kunde 
skaffe  min  Kone  et  nogenlunde  behageligt  Liv?  Og  min 
Kjæreste   er   opdraget   i  Rigdom." 

„Men  Faderen   er  rig  — " 

„Skulde  jeg  lade  min  Kone  føde  af  hendes  Fader? 
Saa  skulde  vi  høre  dem  raabe  paa  Jøden!  Desuden  er 
han  Kjøbmand,  og  en  Kjøbmand  er  i  Grunden  aldrig 
rig.  En  stor  Medgift  paa  engang,  den  kunde  jeg  nok 
tage  imod;  men  en  aarlig  Understøttelse  —  det  vilde  kun 
gjøre  mig  ligesaa  eller  endnu  mere  afhængig  af  dem, 
end  jeg  allerede  er.  De  kan  tro,  at  jeg  har  tænkt  nok 
over  det  Altsammen;  jeg  bestiller  jo  ikke  Andet." 

„Nu,  saa  ved  jeg  da,   at  Deres   egen  Fader  er  rig." 

„Levy!  Det  kan  De  ikke  mene!  Jeg  skulde  tage  af 
min  Fader  for  at  ernære  en  kristen  Pige!" 

„Saa  ved  jeg,  min  Sjæl  og  Salighed,  ikke  Andet,  end 
at  De  lader  Dem  døbe.  I  Grunden  er  det  da  ogsaa  det 
Naturligste:  Elsker  De  Deres  Kjæreste  ret  af  Hjertet, 
saa  er  det  en  let  Sag  at  lade  Dem  døbe  for  hendes  Skyld." 

„Jeg  kunde  blive  rasende  over  saadanne  Theorier !  Theo- 
rien  tager  sig  saa  godt  ud,  og  jeg  kunde  dog  strax  gj en- 
drive  den  med  en  anden  Theori,  der  er  ligesaa  uhold- 
bar: En  brav  Mand  forlader  ikke  sin  Tro  for  nogen 
verdslig  Lykke.  Men  De  ved  jo  godt,  at  jeg  ikke  kan 
lade  mig  døbe,  jeg,  som  endnu  hver  Morgen  og  Aften 
siger  min  Krischmo1).  Jeg  ved  ikke  —  men  jeg  holder 
mere  af  Jøderne  nu  end  før  ....  Ofte  har  jeg  fore- 
stillet mig,  at  jeg  var  døbt,  saa  levende,  at  jeg  ansaa  mig 
for  en  Kristen,  og  jeg  kan  ikke  beskrive  Dem,  hvilken 
Kval  det  var,  naar  jeg  mødte  en  Jøde  paa  Gaden,  og 
hvilken  usigelig  Lettelse  det  saa  var,  naar  jeg  sagde  til 
mig  selv:  Du  er  jo  ikke  døbt  endnu.  Jeg  kom  da  ret  til 
at  tænke  paa  den  døbte  Jøde  her  i  Byen,  der  om  Fre- 
dag  Aften,    naar   Jøderne   gik   til   Kirke,    fulgte   dem   til 

*)  Se  Pag.  8. 

Indgangen  og  blev  staaende  udenfor,  indtil  de  sang:  L'hro 
daudi1),  og  da  gik  grædende  hjem." 

„Saa  udskriver  jeg  Dem  som  inkurabel  og  siger  Dem 
Farvel,   jeg   skal   tilbage   til   Byen."  i 

„O,  gaa  lidt  med  endnu,  Levy;  jeg  er  saa  forfærdelig 
nedtrykt.  Jeg  vilde  ikke  ønske  Dem  i  mit  Sted  —  skjønt 
De  saa  bedre  vilde  føle,  hvad  jeg  lider." 

„Stakkels  Fyr!"  —  sagde  Levy  —  „Gud  give,  jeg  kunde 
opdage  et  nyt  Pitcairn,  hvortil  De  kunde  bortføre  Deres 
Kjæreste  og  leve  i  paradisisk  Ro,  adskilt  fra  hele  Ver- 
den." 

„Ja,  gid  der  var  en  saadan  kraftig  Afgørelse  mulig! 
Gid  jeg  paa  eengang  kunde  samle  alle  Lidelserne  til 
Kamp  imod  mig  og  vove  Alt  paa  at  forjage  dem,  selv 
Livet!  Det  var  altid  bedre  end  saaledes  at  sejgpines.  Ord- 
sproget har  Ret:  Det  er  en  sen  Død  at  lade  sig  træde 
ihjel  af  en  Gaas.  Og  jeg  bliver  traadt  som  en  Orm  og  tør 
ikke  engang  bide  ....  hvor  jeg  hader  det  Fruentimmer! 
Dersom  ikke  Tanken  om  min  Kjæreste  altid  beholdt 
Overhaand  i  mit  Hoved  —  jeg  tror,  jeg  havde  for  længe 
siden   dræbt    hende." 

„Deres  Stilling  er  pinlig,  Bendixen;  De  gaar  omkring 
med  en  hul  Tand  og  vil  gjerne  af  med  den,  men  har 
ikke  Mod  til  at  lade  den  trække  ud.  Og  der  er  dog  kun 
to  Alternativer  at  vælge  imellem,  De  maa  høre  det  endnu 
engang.  Enten  lade  Dem  døbe  eller  slaa  op." 

„Deri,  at  jeg  er  stillet  mellem  disse  to  Alternativer 
og  ikke  kan  vælge  noget  af  dem,  bestaar  jo  netop  Ulyk- 
ken!" —  raabte  Jacob  utaalmodig:  „Naar  et  Menneske 
staar  imellem  Jld  og  Vand  og  raaber  om  Hjælp,  er  det 
ingen  Sag  at  sige:  Spring  enten  i  Ilden  eller  i  Vandet." 

„Naa,  saa  løb  Deres  Vej,  Menneske,  løb  baade  fra 
Ilden  og  Vandet!" 

„Med  Dem  er  der  intet  Udkomme  idag,"  sagde  Jacob. 

„Herregud,  hvad  skal  jeg  gjøre?  Med  Deres  Omstæn- 
digheder, af  Deres  Klemme,  er  der  intet  Udkomme,  sig 
heller  det.  Jeg  sprang  s'gu  gjerne  i  Ilden  eller  Vandet 
for  Dem,  det  kan  De  være  vis  paa;  men  jeg  indser  ikke, 

M  L'hro  daudi  likrahs  kalo:  Op  min  Frænde  at  gaa  Bruden  imode. 
(Sabbathsangen  i  Synagogen.) 

at  det  kunde  være  Dem  til  videre  Nytte.  Kan  jeg  være 
Dem  til  Gavn,  saa  sig  til,  her  er  jeg,  befal!  Ved  De  det 
ikke  i  Øjeblikket,  og  finder  De  det  senere,  saa  har  De 
jo   min   Adresse.    Farvel  1   hils   Præstekonen!" 

Da  Levy  gik  tilbage,  sagde  han  til  sig  selv:  „Nu  tæn- 
ker jeg,  at  jeg  har  sat  det  stakkels  Menneske  i  en  saadan 
Sindsstemning,  at  han  gaar  hen  og  gjør  en  dum  Streg. 
Og  den  dummeste  Streg,  han  kan  gjøre,  er  altid  klogere 
end   at  vedblive   at  gaa,   som   han  gaar." 

Men  Jacob  udførte  netop  ingen  Streg  denne  Aften.  Alt 
som  han  kom  nærmere  til  Landstedet,  aftog  hans  Hef- 
tighed, og  den  dumpe,  sløve  og  dog  saa  irritable  Gy- 
mytstilstand   lagde    sig    atter   over   ham. 

Da  Thora  saa  ham  komme,  bleg  og  udmattet  af  den 
lange  Gang.  Heden  og  Sindsbevægelse,  troede  hun,  at 
han  var  syg,  og  ilede  ængstelig  efter  Draaber.  Hans  Ud- 
seende vakte  endogsaa  Uro  hos  de  øvrige  Medlemmer 
af  Familien;  man  omringede  ham  og  spurgte  deltagende 
efter  hans  Befindende.  Da  Thora  kom  med  Draaberne, 
rev  Tante  Mathilde  dem  fra  hende  for  selv  at  tælle  dem. 
Jacob  befandt  sig  i  nogle  Øjeblikke  forunderlig  vel;  han 
var  bleven  saa  uvant  til  Venlighed,  at  han  over  disse  Be- 
viser paa  Ømhed  glemte  alt  Nag;  han  følte,  hvor  højt 
han  kunde  elske  alle  disse  Mennesker.  Da  han  med  Thora 
vendte  tilbage  fra  en  kort  Spadseregang  i  Haven,  var 
han  som  nyfødt,  for  første  Gang  lagde  han  Mærke  til 
Vinrankerne,  der  slyngede  sig  op  ad  Husets  Mur,  det 
dækkede  Thebord  inde  i  Havestuen  forekom  ham  saa 
hyggeligt  og  indbydende,  som  han  endnu  aldrig  havde 
set   det. 

Tante  Mathilde  kom  ham  imøde  i  Døren.  „Naa,"  sagde 
hun,  „De  ser  jo  ud  saa  frisk  som  en  Fisk.  Gud  ske  Lov! 
Jeg  var  allerede  bange  for,  at  De  skulde  dø  her.  Vi  stak- 
kels Mennesker  kjende  jo  ikke  til,  hvorledes  De  skulde 
begraves." 

Mille  lo  højt  og  gik  bort. 

Saa   var   da    Stilstanden   allerede   udløben. 

Jacob  skammede  sig  næsten  over  de  blide  Følelser, 
han  for  et  Øjeblik  havde  næret;  han  bebrejdede  sig 
selv  Fejghed.  Det  var  dog  Længsel  efter  Fred,  sagde  han 

til  sig  selv,  som  havde  havt  den  meste  Del  i  hans  Glæde 
over  den   Omhu,   man  viste  ham: 

„Jeg  gjorde  mig  mindre  stærk,  end  jeg  var,  blot  for 
at  nyde  deres  Omhu!  O,  hvor  dybt  have  de  fornedret 
mig!  Nu  forstaar  jeg,  hvorledes  mit  hele  Folk  kunde  blive 
saa  forkuet,  at  det  med  væmmeligt  Trællesind  slikkede 
den  Haand,  som  slog  det!" 


FJORTENDE  KAPITEL. 


„Jeg  er  kjed  deraf!"  sagde  Grossereren  ved  Middags- 
bordet; „jeg  vil  have  Ro  i  Huset.  —  Du  Stakkel,"  sagde 
han,  idet  han  vendte  sig  til  Thora  og  klappede  hende 
paa  Kinden,  „Du  har  ingen  altfor  lykkelig  Forlovelses- 
tid." 

Thora  gav  sig  til  at  græde. 

„Det  maa  ikke  blive  saaledes  ved!"  vedblev  han  heftig; 
„der  maa  en  Forandring  i  Tingene.  Jeg  tænkte,  det 
skulde  blive  godt,  naar  vi  kom  herud;  men  det  er  lige 
galt.  Fører  Bendixen  sig  ikke  vel  op,  saa  vil  jeg  alvorlig 
foreholde  ham  det;  sker  der  ham  Uret,  saa  skal  jeg 
for  Fremtiden  tage  hans  Parti.  Ro  skal  her  være  i  Huset!" 

Tanten  tog  Ordet:  „Den  Forandring,  her  maa  ske,  bliver 
nok,  enten  at  Bendixen  lader  sig  døbe,  eller  ogsaa,  at 
vi   Allesammen   blive   Jøder." 

Grossereren  blev  rød  lige  op  til  Panden;  men  han 
tvang  sig  og  sagde:  „Jeg  vil  ønske,  at  min  Fru  Sviger- 
inde ikke  maa  komme  til  at  fortryde  den  Iver,  hvor- 
med hun  tager  sig  af  denne  Sag.  Dersom  De  ikke  har 
Noget  derimod,  vil  jeg  nok  selv  afgjøre  min  Families 
Anliggender." 

Med  disse  Ord  rejste  han  sig  og  gik  ud  af  Stuen. 

Tante  Mathilde  blev  siddende  en  Stund  ganske  tavs; 
derpaa  vendte  hun  sig  til  sin  Søster  og  sagde:  „Det  vil 
nok  sige  det  Samme  som,  at  jeg  helst  maa  forføje  mig 

ud  af  Huset?  Nu  er  det  kommet  saa  vidt,  at  han  sætter 
Splid   i  Familien." 

„Men  det  siger  jeg  Dig"  —  raabte  hun  og  foer  op 
af  Stolen,  saa  den  faldt  —  „det  siger  jeg  Dig,  Thora:  Jeg 
lader  mig  ikke  saaledes  fortrænge  af  Din  Kjæreste!  Jeg 
bliver!  Jeg  bliver,  indtil  Din  Fader  og  Din  Kjæreste 
tage  og  kaste  mig  paa  Døren!  Saa  kan  Du  for  mig 
gifte  Dig  med  Jøden!   Saa  har  jeg  gjort  Mit!" 

Der  blev  en  Pavse  efter  dette  Udbrud;  Tante  Mathilde 
holdt  Lommetørklædet  for  Ansigtet  og  hulkede;  de  Andre 
sad  med  nedslaaet  Blik,  hver  beskæftiget  med  sine  egne 
Tanker. 

„Der  kommer  han!"  sagde  Mille  og  pegede  mod  Vin- 
duet. 

„Thora,  gaa  Du  ud  og  tag  imod  ham;  det  er  ikke 
værd,  at  han  kommer  herind,"  sagde  Fru  Fangel,  idet 
hun  gik  hen  til  sin  Søster. 

Jacob  havde  i  et  Par  Dage  ikke  været  derude,  og  Længs- 
len efter  Thora  var  bleven  stærkere  end  den  frygtblan- 
dede Uvilje  mod  Familien.  Desuden  drev  en  anden  Følelse 
ham;  det  var  en  Anger,  en  Uro,  som  om  han  stod  i  Be- 
greb med  at  gjøre  Thora  Uret  ved  at  gaa  til  det  jødiske 
Bryllup,  der  fandt  Sted  denne  Aften.  Fra  det  Øjeblik  af, 
da  Schammos'en  *)  havde  været  hos  ham  og  indbudt  ham 
med  den  gamle  Formel:  „Ihr  seid  gepreit  zu  der  Hruppo 
und  zu  dem  Essen"8),  havde  en  uimodstaaelig  Længsel, 
ligesom  en  Hjemve,  betaget  ham.  For  at  undskylde  sig, 
sagde  han  til  sig  selv:  „Jeg  forhindrer  jo  ikke  Thora  fra 
at  gaa  i  kristen  Kirke,  og  hun  har  sin  Familie;  hvad 
har   jeg?" 

Men  desuagtet  var  hans  Samvittighed  ikke  ganske  rolig. 

Det  var  ham  kun  pinligt  at  finde  en  Indledning,  en  pas- 
sende Maade  at  sige  det  paa;  men,  da  hun  vedblev  at  gaa 
tavs  ved  hans  Side,  og  han  ikke  i  sin  Forlegenhed  vidste 
Andet  at  tale  om,  samlede  han  alt  sit  Mod  og  sagde: 

„I  Aften  er  der  Bryllup  hos  min  Onkel;  hans  Datter 
bliver  gift." 

„Naa,"  sagde  hun,  „saa  er  Du  da  bedt?" 

„Ja,"   svarede   han,   og  det   smertede   ham  et   Øjeblik, 

x)  Degnen.  2)  I  er  indbuden  til  Vielsen  og  til  Maaltidet. 

at  hun  saa  bestemt  antog,  at  hun  ikke  var  indbuden; 
den  Tanke  var  altsaa  nærværende,  at  der  var  en  Skranke 
imellem  dem.   —   „Ja,  jeg  er  bedt." 

„Du  gaar  da?" 

„Ja,   jeg   har   det  rigtignok   isinde   —    eadskjønt   .  .  .  ." 

„Gaa  Du  kun,  min  Ven!"  sagde  hun;  „og  gid  Du  maa 
more   Dig   godt." 

Den  resignerte  Tone,  hvori  hun  talte,  smertede  ham. 
Han  følte  sig  saa  erkjendtlig  for  den  Beredvillighed,  hvor- 
med hun  undte  ham  en  Glæde,  at  han  i  Tanken  søgte 
efter  Noget,  der  til  Gjengjæld  kunde  glæde  og  opmuntre 
hende. 

De  vare  komne  ind  i  Skoven,  til  en  Udkant,  der  aab- 
nede  sig  mod  Sundet.  Der  satte  de  sig  paa  en  Græsbænk. 

Den  tidlige  Eftermiddagssol  skinnede  hedt  paa  Havet, 
der  laa  som  en  tro  Hund  ved  Landets  Fod;  ude  i  Bugten 
bevægede  sig  sagte,  næsten  umærkelig,  Skibe  med  skin- 
nende hvide  Sejl;  Hveens  Kyst  tog  sig  ud  som  blaalige 
Dampe,  der  hvilede  sagte  sitrende  i  Horisonten.  Under 
Træerne  var  der  svalt,  der  hørtes  ikke  en  Lyd  uden  en- 
kelte afbrudte  Fuglestemmer,  som  om  Fuglene  befandt 
sig  for  vel  til  at  holde  lang  Samtale. 

Efter  en  dyb  Pavse  udbrød  Jacob:  „Hvor  unaturlige 
synes  dog  de  menneskelige  Forhold,  naar  man  betragter 
Naturen!  Over  lutter  Ubetydeligheder  bekæmpe  vi  Menne- 
sker hverandre  og  gjøre  os  Livet  ubehageligt,  medens 
vi  kunde  være  saa  lykkelige!  Hvor  medlidende  maa  den 
høje  Natur  smile,  naar  den  betragter  os.  Det  falder  mig 
som  Skæl  fra  Øjnene,  i  dette  Øjeblik  føler  jeg  angrende, 
hvor  megen  Skyld  ogsaa  jeg  bærer  i  det  uvenlige  For- 
hold, der  finder  Sted  imellem  Din  Familie  og  mig.  Thora! 
Jeg  vil  gaa  ligefrem  til  Din  Tante  og  række  hende  Haan- 
den;  giver  hun  mig  blot  et  godt  Ord,  saa  vil  jeg  endogsaa 
blive  hjemme  fra  Brylluppet,  jeg  vil  kun  tilhøre  Eder." 

„Vil  Du  virkelig  gjøre  det  for  min  Skyld!"  raabte  Thora. 

„Ja,  kjære  Thora,  og  for  min  egen  Skyld!  I  dette  Øje- 
blik er  jeg  saa  lykkelig,  jeg  ser  saa  klart.  Det  er  en 
Umandighed  af  mig,  at  jeg  saa  længe  har  været  bange 
for  at  vise  mig  svag  og  give  efter." 

„O,  Gud  ske  Lov!  Saa  bliver  Alt  godt!  Det  er  bestandig 

blevet  sagt,  at  der  Intet  vil  være  i  Vejen,  naar  Du 
blot " 

„Naar  jeg  blot?" 

„.  .  .  .  Gaar  over  til  vor  Tro." 

Der  fortælles,  at  et  Menneske,  der  bliver  truffet  af  et 
dræbende  Skud,  et  Øjeblik  bevarer  sit  rolige  Udseende 
og  derpaa  styrter  ned,  ligesom  om  Dødens  Tanke  var  for 
stor  til,  at  han  øjeblikkelig  kunde  fatte  den.  Jacob  vendte 
sig  om  imod  Thora  ligesom  forundret,  det  glade  Smil 
hvilede  endnu  over  hans  Ansigt;  men  et  Øjeblik  efter 
overfoer  en  dødelig  Bleghed  hans  Ansigtstræk.  Han  stod 
op  og  gik  tilbage  med  hende  gjennem  Skoven  og  Haven. 

„Er  Du  vred?"  spurgte  hun  med  bævende  Læber. 

„O,  nej!"  svarede  han,  næsten  uden  at  vide,  hvad  han 
sagde,  og  fortsatte  Gangen. 

Han  lagde  ikke  Mærke  til,  at  de  vare  komne  ind  i 
Havestuen,  hvor  der  befandt  sig  Fremmede,  iblandt  dem 
Lieutenant  Engberg,  før  de  Talendes  Stemmer  vakte  ham. 
Da  sagde  han  hurtig  Farvel.  Thora  sagde  med  halvkvalt 
Stemme:  „Imorgen  Formiddag  Kl.  12  kommer  jeg  til 
Byen  for  at  besørge  nogle  Ærinder;  vil  Du  komme  hen 
og  følge  ud  med  mig?" 

Han  svarede  Ja  og  forlod  Huset. 

Da  han  var  kommen  i  nogen  Afstand,  stod  han  stille 
og  lænede  Hovedet  mod  et  Træ. 

„Saa  har  da  Ormen  stukket  den  Plante,  jeg  havde  op- 
elsket, og  hvorunder  jeg  søgte  Skygge!  ....  Men  hun 
har  ingen  Skyld;  de  have  forgiftet  hendes  Øre  ....  O, 
hvem  der  kunde  rive  hende  ud  fra  dem!  ....  Jeg  elsker 
hende  dog  saa  inderlig  .  .  .  ." 

„Jeg  gik  for  uvenlig  bort,"  vedblev  han,  idet  han  fort- 
satte  Vejen    „Og   dog,    hvorledes    skal    jeg   kunne 

gjense  hende?  ....  O,  Gud!  Du  har  lagt  Din  Haand  paa 
mig,  tungt,  men  retfærdig." 

Thora  var  fulgt  nogle  Skridt  ud  med  ham.  Da  han  var 
gaaet  fra  hende,  saa  hun  et  Øjeblik  efter  ham  med  et 
bittert  Smil  og  brast  saa  i  Graad.  Men  lidt  efter  tørrede 
hun  Øjnene,  aandede  paa  Lommetørklædet  for  at  skjule, 
at  hun  havde  grædt,  og  gik  ind  til  Selskabet. 

I  Marcus's  festlig  pyntede  Dagligstue  vare  Mændene 
samlede  til  Minhro  (Eftermiddagsbønnen),  som  bedes,  før 
Vielsen  gaar  for  sig;  Kvinderne  var  i  et  andet  Værelse  be- 
skæftigede med  Bruden. 

Gudstjenesten  skulde  til  at  begynde,  og  Marcus  blev 
kun  opholdt  ved  endnu  engang  at  indprente  sin  Kone  alle 
Forholdsregler. 

„Er  nu  Haaret  redt,  Sølvkjæden  bunden  om  hender 
Sløret  viklet  om  Hovedet,  saa  at  hun  ikke  kan  kjendes?" 
spurgte  han,   idet  han  trak  sin   Kone   hen  i  en  Krog. 

„Alt  er  istand,"  svarede  hun  utaalmodig,  „blot  Du  vil 
begynde,   Minhro." 

„Kjære  Kone!  Din  Sorgløshed  gjør  mig  ængstelig.  Blot 
der  ikke  sker  en  Fejl!  Husk  paa,  man  faar  ikke  hver 
Dag  en  Datter  gift." 

I  dette  Øjeblik  stødte  Konen  til  ham  og  blinkede  med 
Øjnene  mod  Døren. 

„Jacob!  Min  Brodersøn!"  udbrød  han  forbavset,  da 
han  vendte  sig  om.  —  „Der  kan  Du  se,"  sagde  han.  idet 
han  livlig  vendte  sig  imod  sin  Kone;  „jeg  tænkte  det  nok! 
Han  er  dog  en  Jøde  i  Hjertet." 

„Hvor  han  ser  daarlig  ud!"  sagde  hun. 

„Och  und  Nebbisch!1)  Han  danser  visselig  ikke  paa 
Roser  imellem  Gojim!  Jeg  siger  Dig,  det  havde  været 
fornuftigere  af  ham  at  forelske  sig  i  vor  Mariane." 

„Marcus!  Solen  staar  lavt!  Er  der  mere,  Du  vil 
mig!" 

„Nu,  i  Guds  Navn!  Sker  der  en  Forseelse,  komme  den 

over   Dit   Hoved! Ikke   for   meget   Godt  vilde  jeg 

undvære,  at  han  er  kommen." 

Han  gik  hen  og  hilste  Jacob  og  gav  derpaa  Tegn  til, 
at  Bønnen  skulde  begynde. 

Alle  bedækkede  Hovedet  og  vendte  sig  mod  Øst  med 
et  dybt  Buk  for  den  usynlige  Guddom.  En  dyb  Tavshed 
hvilede  over  Værelset,  medens  Mændene  sagte  hviskede 
Bønnerne  og  Velsignelserne.  Den  synkende  Eftermiddags- 
sol skinnede  paa  Vinduerne  ligeoverfor,  saa  at  de  saa 
ud  som  farvede  Glasruder  i  en  Kirke  og  kastede  et  mildt 
Skjær  over  den  lille  Menighed. 

»)  Oh,  den  stakkels  Fyr! 

Da  Minhro  var  endt,  begav  Brudgommens  Schaumer1) 
sig  til  Kvindernes  Værelse  med  Brudgommens  Foræringer 
til  Bruden:  et  Par  Strømper,  to  Par  Sko,  et  Silketør- 
klæde og  en  Bønnebog;  lidt  efter  kom  Brudens  Foræ- 
ringer til  Brudgommen:  en  Tephilimbeutel  (Posen,  hvori 
han  g j emmer  de  hellige  Kapsler  og  Læderremme),  Thal- 
lis'en,  hvori  han  indhyller  sig  under  Bønnen,  og  Kittelen, 
hvori  han  beder  paa  den  store  Forsoningsfest  og  bliver 
begravet. 

Nu  klang  Trompetstød,  og  Døren  til  Salen  aabnedes; 
parvis  fulgte  Mændene  Brudgommen  og  stillede  ham  under 
Hruppen*);  hvorpaa  Kvinderne  droge  ind  i  Procession 
med  Bruden  og,  medens  Trompeterne  blæste  en  højtidelig 
Marsch,  førte  hende  tre  Gange  omkring  Brudgommen,  før 
de  stillede  hende  ved  hans  Side. 

Præsten  traadte  ind  under  Baldakinen,  sagde  en  høj- 
tidelig Bøn  og  velsignede  Gud,  der  har  paabudt  de  ord- 
nede Ægteskaber;  Brudgommen  paasatte  Bruden  Bingen, 
der  strax  blev  omviklet  med  et  Silkeklæde  (og  ikke  tør 
blive  synlig  før  Morgenen  efter  Brylluppet).  Et  Glas  Vin 
blev  bragt  ind,  Præsten  indviede  det  med  en  kort  Bøn 
og  lod  Brud  og  Brudgom  drikke  deraf,  hvorpaa  Glas- 
set lagdes  under  Brudgommens  Fod,  og  han  søndertraadte 
det  som  Tegn  paa,  at  saaledes  som  dette  Glas  ikke  kan 
sammenføjes,   skulle   de   To   ikke   adskilles. 

Den  dybe  andægtige  Stilhed  afbrødes  af  højrøstede 
Lykønskninger  og  Trompeternes  Fanfarer;  de  nu  for- 
bundne Familier  omarmede  hinanden  og  det  unge  Par; 
det  var  en  glad  Klynge  af  jublende,  lykkelige  Mennesker. 

Ved  det  muntre  Maaltid,  hvor  de  Ældre  gjenlevede 
deres  Ungdom  og  i  ubunden  Lystighed  spøgede  med  den 
rødmende  Brud  og  den  lykkelig  smilende  Brudgom,  og  de 
Yngre  syntes  at  ville  med  højrøstet  Glæde  overdøve  deres 
egen  Længsel,  havde  Jacob  faaet  Plads  ligeoverfor  sin 
Onkels  yngste  Datter,  hende,  han  havde  undervist  som 
Barn.  Hun  sad  der,  med  det  blege,  fine  Ansigt,  og  med  de 
kloge  sorte  Øjne  nysgjerrig-deltagende  fæstede  paa  ham, 

*)  Bevogter;  en  Ven  eller  Beslægtet,  der  undertiden  sover  hos  Brud- 
gommen Natten  før  Brylluppet,  for  at  ikke  den  onde  Aand  skal  komme 
og  bortføre  ham  (jfr.  Tobiæ  Bog).  2)  Hruppo,  en  Baldakin,  hvorunder 
Vielsen  fuldbyrdes. 

som  om  hun  i  hans  Ansigt  vilde  læse  Spor  af  den  Lykke, 
de  kristne  Piger  havde  skænket  ham.  Han  var  forunder- 
lig tilmode.  Den  anstrengende  Gang  i  det  varme  Vejr 
og  den  tilbagetrængte  Smerte  havde  udtømt  hans  Kræf- 
ter og  givet  Sjælen  et  sygeligt  Overherredømme;  hans 
Legeme  befandt  sig  i  en  Tilstand,  hvor  Sandserne  kun 
trægt  og  uvillig  gjørc  deres  Tjeneste,  hvor  Øjet  ser  som 
gjennem  en  Taage  og  Lyden  kommer  til  Øret  som  gjen- 
nem  et  tomt  Rum.  Hvad  han  saa  for  sig,  al  denne 
Lykke  og  Glæde,  den  unge  Pige  med  det  kloge  deltagende 
Blik,  Alt  begyndte  at  gestalte  sig  som  noget  ængstende, 
aandeagtigt,  som  et  Tryllebillede,  hans  gode  Engel  sør- 
gende oprullede  for  ham  for  at  vise,  hvad  den  havde 
tiltænkt  ham.  Hver  Gang  hans  egne  Forhold  kom  ham  i 
Tanke,  foer  det  ham  som  glødende  Stik  gjennem  Brystet, 
han  blev  tilmode  som  Kvinden  i  Æventyret,  der  som  ung 
Pige  af  Frygt  for  at  føde  havde  spist  fortryllede  Korn  og 
i  Kirken  saa  de  ufødte  Slægter  komme  imod  sig  og  med 
et  straffende  Blik  lægge  de  livløse  Hænder  paa  hendes 
Bryst,  en  efter  anden  i  lange  uoverskuelige  Rækker,  ind- 
til hun  af  Smerte  og  Sjæleangst  sank  død  ned  paa  Kirke- 
gulvet. Lyden  af  Selskabets  Jubel  syntes  ham  at  fjerne 
sig,  selv  den  unge  Pige  syntes  ham  tilsidst  et  hensvindende 
Taagebillede,  medens  de  sorte  Øjne  endnu  søgte  ham  og 
tilvinkede  ham  evigt  Farvel.  Han  vaklede  og  holdt  sig 
ved  Bordet  for  ikke  at  falde  ned  af  Stolen. 

Da  han  kom  til  sig  selv  igjen,  saa  han  sig  omgiven  af 
hele  Selskabet;  Alle  viste  ham  den  kjærligste  Omhygge- 
lighed. Næsten  grædende  takkede  han  Jøderne  for  deres 
Kjærlighed  og  skyndte  sig  bort  for  ikke  at  forstyrre 
deres   Glæde. 


Da  han  stod  paa  Gaden,  i  den  stille  Aftenluft,  i  den 
utydelige  Summen  af  Forbigaaende  og  Spadserende,  var 
han  forknyt  og  nedtrykt.  Han  var  som  husvild,  hvor- 
somhelst han  vendte  sin  Tanke  hen,  mødte  han  Gru 
og  Ængstelse.  Endelig  standsede  Tanken  ved  Levy,  og  en 
Straale  af  Trøst  foer  gjennem  hans  Sjæl;  han  vendte 
sin  Gang  til  Fødselstiftelsen,  hvor  Levy  boede. 

Da  han  nærmede  sig  Værelset,  hørte  han  højrøstet 
Samtale;  men,  da  han  gjenkjendte  Levys  Stemme,  gik 
han  dog  ind. 

Midt  i  det  store,  grøntmalede  Værelse  stod  et  Bord  og 
derpaa  en  Ølflaske  og  et  beskadiget  Glas;  paa  en  Kant 
af  Bordet  sad  Værten  med  sin  lange  Pibe;  to  af  Gjæsterne 
sad  i  Sloprok  oppe  i  Vinduet,  med  Ryggen  til  Gaden; 
Andre  laa  smøgende  henstrakte  paa  Sengen  eller  sad 
paa  Sengefjælen;  kun  to  havde  nedladt  sig  paa  Stole, 
fordi  der  nemlig  ikke  var  flere  Stole. 

Trods  de  ugenerte  Stillinger  bare  de  Tilstedeværendes 
Ansigter  Præg  af  en  energisk  Livfuldhed,  som  om  Noget 
var  forefaldet,  der  i  usædvanlig  Grad  interesserede  dem. 

„Der  er  Bendixen!"  skreg  En;  „det  er  Noget  for  ham!" 

„Bendixen!"  raabte  Konig  og  rejste  sig  op  i  Sengen; 
„har  Du  hørt  Nyt?  Der  er  Revolution  i  Frankrig!  Carl 
den  Tiende  er  forjaget!  Vive  la  république!  Se,  hvor 
han  staar  som   en   Billedstøtte  af  Overraskelse!" 

En  tilføjede:  „Grøndal  har  foreslaaet,  at  hele  Stiftelsen 
skal  udvandre  til  Frankrig  og  lade  sig  ansætte  i  den 
republikanske    Armee." 

„Ja,"  sagde  Grøndal,  „jeg  er  kjed  af  de  Lapperier,  man 
har  her.  Naar  ikke  en  Rasphusfange  engang  imellem 
stak  en  af  Opsynsmændene  med  en  af  de  solide  brede 
Knive,  de  have  derude,  saa  fik  man  aldrig  et  ordenligt 
Saar  at  se.  Men  der!  Og  kom  man  derover,  saa  kunde 
man  selv  hugge,  stikke  eller  skyde  Saaret,  som  man 
vilde  have  det.  Jeg  formoder,  at  nu  ville  Russerne  gaa 
imod  Franskmændene,  og  der  er  ingen  Patienter,  jeg  holder 
mere  af  end  Russerne;  man  kan  trepanere  en  saadan 
Karl  og  tage  Halvdelen  af  Hovedet  bort,  og  han  er  lige 
kvik  for  det.  Ovre  paa  Almindeligheden  havde  vi  ifjor 
en  russisk  Matros,  der  var  bleven  knust  af  en  Jolle, 
som  faldt  ham  i  Hovedet.  Da  jeg  fik  fat  i  ham,  var  han 
som  Grød.  Tre  Maaneder  efter  saa  jeg  ham  paa  Torvet 
banke  en  Amagerbonde,  fra  hvem  han  havde  stjaalet  en 
Agurk." 

„Hvem  der  var  i  Paris  nu!"  sagde  En;  „hvilket  Liv 
der  maa  være!  Jacobinerne  sætte  deres  røde  Huer  paa, 
erklære  Jordens  Konger  Krig  —  og  Himlens  maaske  med 

—  og  slynge  en  Million  Mand  imod  Fjenden !  Herre  Jemini ! 
Jeg  forestiller  mig,  at  der  hele  Dagen  bliver  slaaet  Gene- 
ralmarsch  og  ringet  med  Stormklokkerne  fra  de  utal- 
lige Kirketaarne,  og  at  under  Larmen  de  gamle  Konge- 
mordere krybe  frem,  og  bade  sig  i  Solskinnet  som  Sno- 
gene om  Foraaret." 

„Respekt  for  Kongemorderne!"  raabte  Konig.  „Jeg  kunde 
selv  have  Lyst  til  at  være  Kongemorder  —  paa  en  honnet 
Maade  naturligvis,  med  ordenlig  Proces,  Dom  og  Exekution. 
Bare  vi  havde  en  anden  Konge  end  den  hvidhaarede 
Frederik!  Det  er  ogsaa  forbandet,  at  vi  ikke  have  en 
Konge  til  det  Brug." 

Grøndal  sagde:  „Man  nøjes  med,  hvad  man  har.  Jeg 
stemmer  for,  at  vi  strax  marschere  mod  Amalienborg. 
Aux  armes,  citoyens!  .  .  .    "*) 

„Jeg  skulde  bede,  om  Doktoren  ikke  vilde  trine  ned; 
der  er  kommet  en  ny  Patient,"  sagde  en  indtrædende 
Læredatter. 

„Jeg  kommer  strax,"  sagde  Grøndal  og  foer  i  Tøflerne. 

„Jeg  vil  dog  gaa  ned  og  se  paa  den  Nye,"  sagde  En  og 
gik  ud. 

Flere  fulgte,  og  lidt  efter  var  Levy  alene  med  Jacob. 

„Det  er  nok  bedst  at  tænde  Lys,"  sagde  Levy;  „hvor 
Dagen  allerede  tager  af!  For  en  Maaned  siden  var  det 
lyst  til  Kl.  10.  Se  saa,  nu  kan  vi  se,  hvad  vi  sige.  .  .  .  , 
Men  hvad  Fanden  gaar  der  af  Dem?  De  ser  jo  ud,  saa 
stolt  og  bestemt  som  —  en  Konge  vilde  jeg  sige,  hvis  det 
ikke  lod  til,  at  det  Slags  Folk  gaar  af  Moden.  For  Fanden ! 
Det  klæder  Dem  godt!  Det  er  længe  siden  jeg  saa  saadant 
et  Ansigt  paa  Dem!" 

„Det  maa  vel  være,  fordi  jeg  endelig  vil  Noget!  Levy, 
jeg  gaar  til  Frankrig." 

„Til  Frankrig!"  raabte  Levy. 

„Ja,  jeg  kan  ikke  holde  ud  her,  jeg  maa  ud  af  al  den 
Elendighed,  jeg  maa  bort!  Det  kom  som  en  Aabenbaring 
da  jeg  stod  imellem  disse  sunde  Naturer  og  tilbunds 
følte   min    egen   Umandighed   og   Svaghed." 

„Men  hvad  er  der  da  sket?" 


x)  Til  Vaaben,  Borgere!  (Marseillaisen.) 

„Intet  Andet,  end  at  idag  har  ogsaa  hun  ladet  mig  høre, 
at  jeg  er  Jøde,  og  forlangt,  at  jeg  skal  lade  mig  døbe." 

„Naa,  vil  De  da  slaa  op  med  hende." 

„O,  nej,  Levy!  Jeg  ved  jo  godt,  at  det  ikke  kommer 
fra  hende  selv!  Hun  har  ikke  Fred  for  de  Andre,  de 
bedøve  hende.  Og  mig  have  de  pint,  saa  der  tidt  er  kom- 
met mig  ligesom  Blod  for  Øjnene.  Jeg  vil  gaa  til  Frankrig, 
jeg  vil  tilkæmpe  mig  en  Stilling  og  saa  føre  hende  der- 
til; der  kan  jeg  leve  med  hende  i  Ro  ....  der  have 
Alle  mørkt  Haar  og  mørke  Øjne." 

„Og  Deres  Kjæreste?  Hvad  tror  De,  hun  vil  sige  dertil?" 

„Elsker  hun  mig  virkelig,  saa  vil  hun  vente  paa  mig " 

„Og  naar  hun  ikke  venter  paa  Dem?" 

„Saa  elsker  hun  mig  ikke,  saa  vilde  det  gaa  galt,  selv 
om  jeg   blev." 

„Bendixen !  Lad  os  tage  i  Skoven  paa  Søndag,  saa  kunne 
vi  tale  nærmere  om  den  Teori." 

„Det  er  mit  Alvor,  Levy;  hvis  det  er  muligt,  rejser 
jeg   endnu    imorgen." 

„Imorgen  Aften  skal  jeg  komme  og  høre,  om  De  er 
rejst." 

„Levy!  Kan  De  virkelig  som  Ven  af  mig  ville  raade 
mig  til  at  blive  her  og  gaa  tilgrunde?" 

„Jeg  raader  jo  ikke  til  Noget.  Dersom  jeg  var  i  Deres 
Sted,  gjorde  jeg  kanske  det  Samme,  og  kanske  gjorde  jeg 
det  ikke;  det  ved  jeg  slet  ikke.  Men  for  det  første  tænker 
jeg  som  saa,  at  imorgen,  naar  De  taler  med  Deres  Kjæreste, 
bliver  der  stor  Graad  og  Forsoningsscene,  og  paa  Søndag 
tager   De   i  Skoven,    men   maaske   ikke   med   mig." 

„Og  jeg  giver  Dem  mit  Æresord  paa,   at  jeg  rejser!" 

„Hys!  Det  var  godt,  at  ingen  Kristen  hørte  det.  De 
ved  godt,  det  klinger  underligt,  naar  en  Jøde  taler  om 
Æresord.  —  Men  velan  da,  Menneske:  Hvis  De  virkelig 
vil  rejse,  saa  ...  .  ja,  saa  skal  i  det  Mindste  een  trofast 
Ven  følge  Dem  ombord.  Og  saa  vil  jeg  denne  sidste 
Aften   drikke   Broderskab   med  Dig,   kjære   Bendixen!" 

FEMTENDE  KAPITEL. 


Da  han  vaagnede,  laa  Beslutningen  fra  den  forrige 
Aften  tung  og  trykkende  paa  hans  Bryst;  saasnart  han 
tænkte  paa  at  opgive  den,  aandede  han  lettere.  Men  da 
han  kastede  et  Blik  paa  Forholdene,  følte  han  snart  igjen 
den  Overbevisning,  at  der  intet  andet  var  at  gjøre. 

Længe  gik  han  op  og  ned  og  gjentog  endnu  engang 
alle  Grunde;  derpaa  gik  han  hen  og  tog  Pas,  før  han  be- 
gav sig  til  Thora.  Med  et  saadant  energisk  Skridt  styrker 
man  sig  undertiden,  naar  man  føler  sig  svag. 


Den  foregaaende  Aften  havde  Lieutenant  Engberg  lagt 
nøje  Mærke  til  Thora  og  Jacob,  da  de  kom  ind  i  Have- 
stuen, og  til  den  Maade,  hvorpaa  de  skiltes.  Han  ansaa 
nu  Tiden  for  gunstig  til  at  gjøre  en  Diversion;  hvad  han 
egenlig  attraaede,  var  ham  maaske  ikke  aldeles  klart, 
men   Noget,   antog   han,   maatte   der  falde   af. 

Menneskene  ere  i  Almindelighed  langtfra  saa  onde,  som 
deres  Handlinger,  ellers  kunde  man  ikke  gaa  ubevæbnet 
paa  Gaden.  Naar  En  f.  Ex.  vil  tage  en  Andens  Kjæreste 
fra  ham,  tænker  han  ikke  paa  at  begaa  et  Rov,  men 
han  siger  til  sig  selv:  „Det  stakkels  Pigebarn  er  ulykkelig 
med  den  Grobian,  der  ikke  forstaar  at  skatte  hende;  med 
mig  vilde  hun  være  langt  lykkeligere;  han  trøster  sig 
s'gu  nok,  i  alt  Fald  faar  han  kun  Løn  som  forskyldt." 

Lieutenant  Engberg  passede  omhyggelig  paa,  da  Thora 
kom  kjørende  med  sin  Fader;  da  han  kunde  antage, 
at  Faderen  var  gaaet  ind  paa  sit  Kontor,  gik  han  derop. 

Hun  sad  og  ventede  Jacob;  hun  var  nedslaaet  og 
ængstelig  for,  hvorledes  de  vilde  mødes  efter  den  fore- 
gaaende Dags  Scene. 

Da  det  bankede  og  Leiutenanten  ærbødig  bukkende 
traadte  ind,  følte  hun  sig  ligesom  lettet  ved,  at  det  endnu 
ikke  var  ham,  at  hun  havde  faaet  Udsættelse,  og  der  var 
maaske  Spor  deraf  i  hendes  Tone,  da  hun  udbrød:  „Er  det 
Dem,  Lieutenant  Engberg!" 

Lieutenanten  udlagde  denne  Nuance  i  Tonen  til  sin 
Fordel  og  svarede:  „Jeg  vidste,  at  De  vilde  komme  herind 
i  Formiddag,  og  saa  kunde  jeg  ikke  nægte  mig  den  Glæde 
at  spørge  til  Deres  Befindende.  De  saa  saa  lidende  ud 
iaftes,  da  jeg  forlod  Dem." 

Var  det  saa,  at  under  Sorgerne  og  Ubehagelighederne 
var  Thoras  Kjærlighed  aftaget  eller  i  det  Mindste  ikke 
altid  paa  rede  Haand?  Eller  er  det  sandt,  hvad  der  siges, 
at  det  mest  trofaste  Fruentimmer  af  husmoderligt  Instinkt 
g  jerne  vil  have  en  Elsker  i  Forraad?  Eller  var  der  blot 
i  Lieutenantens  bløde  Tone  Noget,  der  var  trøstende  for 
Thora  i  hendes  Ængstelser?  Eller  ....  Nok,  i  Stedet  for 
at  kalde  sin  Fader  ind,  nøjedes  hun  med  at  sige:  „Jeg 
venter  min  Forlovede  hvert  Øjeblik;  det  vil  være  ham 
paafaldende  at  se  Dem  her." 

„Ah,  det  er  kun  af  Frygt  for  Kjæresten,  at  hun  er  bange 
for  en  tete  å  tete!"  —  tænkte  Lieutenanten.  Han  svarede: 
„Jeg  hørte  igaar,  at  De  bestemte  ham  Tiden  til  Kl.  12, 
og  Klokken  er  først  IIV2;  i  alt  Fald  er  den  Anledning 
hvori  jeg  kommer,  af  den  Natur,  at  Hr.  Bendixen  gjerne 
kunde  være  tilstede.  Jeg  vilde  kun  udtrykke  min  Bekla- 
gelse over  at  have  set  Dem  lidende  og  mit  Haab  om,  at 
det  kun  var  et  forbigaaende  Ildebefindende,  som  Deres 
Forlovedes  kjærlige  Omhu  snart  vil  forjage." 

Ved  disse  Ord  fyldtes  uvilkaarlig  Thoras  Øjne  med 
Taarer,  og  hun  holdt  Tørklædet  for  Øjnene,  medens  hun 
med  Haanden  vinkede  til  Engberg,  at  han  skulde  gaa. 
Lieutenant  Engberg  greb  Haanden  og  kyssede  den. 

I  dette  Øjeblik  stod  Jacob  Bendixen  i  Døren. 

Alle  tre  bleve  i  nogle  Øjeblikke  staaende  ubevægelige. 
Lieutenanten  fattede  sig  først;  han  tog  sin  Hat  og  gik 
med  et  lille  Buk  forbi  Jacob  ud  af  Døren.  Jacob  traadte 
et  Skridt  tilbage,  og  Døren  faldt  til  imellem  dem  og 
Thora. 

„Bi  et  Øjeblik,  Hr.  Lieutenant,"  sagde  Jacob  og  gik 
efter  ham;  „hvad  havde  De  her  at  bestille?" 

„Naar  Herren  i  Huset  forlanger  Regnskab  af  mig,  skal 
jeg  aflægge  det,"  svarede  Engberg  og  fortsatte  sin 
Vej. 

Men  Jacob  lagde  Haanden  paa  hans  Skulder  og  sagde: 

„Men  maaske  De  da  vil  aflægge  mig  Regnskab  for  Deres 
Besøg  hos  min  Forlovede  —  —  skynd  Dem  ikke  saa 
stærkt,  Hr.  Lieutenant." 

„Naa,"  svarede  Lieutenanten,  idet  han  vendte  sig  imod 
Jacob  og  med  et  maliciøst  Blik  saa  paa  ham:  „Jeg  søgte 
efter  bedste  Evne  at  trøste  en  stakkels  ung  Pige,  der  har 
det  Uheld  at  være  bunden  til  en  Bjørn." 

Jacob  dirrede  af  Vrede;  men  endnu  beholdt  han  Fat- 
ning nok  til  at  sige  med  temmelig  rolig  Stemme:  „Tillad 
mig  at  sige  Dem,  Hr.  Lieutenant,  at  De  er  en  æreløs  Karl. 
Jeg  er  beredt  til  øjeblikkelig  at  give  Dem  Satisfaktion." 

Lieutenanten  traadte  et  Skridt  tilbage,  bukkede  dybt 
og  sagde:  „Megen  Tak  for  den  tiltænkte  Ære;  men  som 
Officer  ....  De  indser  nok  ....  duellere  med  en  Jøde  ..." 

Næppe  var  dette  Ord  udsagt,  før  Lieutenanten  følte 
sig  greben  af  en  haard  Haand  og  slynget  igjennem  det 
store  Værelse  henimod  Døren.  Her  samlede  Lieutenanten 
sig  og  gjorde  Mine  til  at  ville  hævde  Pladsen;  men  der 
var  i  Jacobs  Ansigt,  da  han  vendte  sig  imod  ham,  et  saa 
dødelig-forbitret,  et  saa  vanvittig-lidenskabeligt  Udtryk,  at 
han  ilede  ud  af  Døren  og  forsvandt. 

Jacob  blev  staaende  i  nogle  Øjeblikke  for  at  gjenvinde 
sin  Fatning.  Han  lyttede.  Det  forekom  ham,  at  Thora 
maatte  komme  ud,  hvis  hun  var  uskyldig  i  denne  Sam- 
menkomst —  og  det  troede  han  — ;  men  Skinnet  var 
dog  imod  hende,  og  hun  burde  give  en  Forklaring,  og 
hun   burde  gjøre  det  første  Skridt  .... 

Hun  sad  derinde  næsten  bevidstløs  af  Undseelse  og 
Angst  og  ventede  at  se  ham  aabne  Døren  .... 

Han  ventede  endnu  nogle  Øjeblikke  —  hun  kom  ikke. 

Han  aabnede  Døren  til  Gangen,  slog  den  haardt  i  og 
gik  langsomt  ned  ad  Trapperne;  ved  hvert  Skridt  ventede 
han  at  høre  hende  kalde. 

Udenfor  Porten  standsede  han  endnu  engang.  Der  hørtes 
ikke  en  Lyd;  den  store  Bygning  var  som  uddød.  Han 
angrede  allerede;  han  kunde  have  gaaet  tilbage,  men 
Stoltheden   drev  ham   fremad. 

I  flere  Timer  gik  han  lyttende  frem  og  tilbage  i  sit 
PI  jern,  standsede  ved  den  mindste  Larm  paa  Gangen,  om 

det  ikke  var  Bud  fra  Thora.  Endelig  kom  Nogen  hen- 
imod  hans  Dør,   bankede  og  traadte  ind  —  Levy. 

„Paré,  der  bliver  ikke  Noget  af  Rejsen!"  raabte  Levy 
i  Døren. 

„Det  vil  vi  faa  at  se,"  sagde  Jacob. 

„Aa,  jeg  har  tænkt  nøjere  efter,  det  varer  s'gu  ikke 
længe,  saa  skriver  hun,  Familien  giver  Kjøb,  og  det  Gamle 
begynder  forfra." 

„Ja,  hun  kan  skrive!"  sagde  Jacob  til  sig  selv.  „Hun 
vil  nok  skrive  mig  til  og  undskylde  sig,  naar  hun  hører, 
at  jeg  er  rejst.  Alt  kan  blive  godt  netop  ved  min  Rejse!" 

Med  bestemtere  Tone  end  før  svarede  han:  „Vi  ville 
faa  at  se,  om  jeg  rejser  eller  ej." 

„I  alt  Fald  tager  jeg  ikke  Afsked  for  længer  end  otte 
Dage.  Det  er  noget  forbandet  Noget  at  tage  Afsked  for 
lang  Tid.  Vi  sige  ikke  Andet  end:  Adieu  saa  længe." 

„Skal  jeg  bære  Herrens  Tøj?  Det  er  paa  Tiden,"  sagde 
den  indtrædende  Karl. 


Da  han  sad  i  Kahytten,  efterat  Levy  havde  forladt  ham, 
og  med  næsten  tankeløst  Blik  betragtede  Omgivelserne  som 
noget  besynderlig  Fremmed,  som  noget  ham  Uvedkom- 
mende, der  af  sig  selv  vilde  forsvinde,  mærkede  han  plud- 
selig paa  en  slingrende  Bevægelse,  at  Skibet  var  igang. 
Det  var,  som  om  han  først  i  dette  Øjeblik  følte,  at  han 
skilte  sig  fra  Thora.  Med  Fortvivlelsens  Angst  ilede  han 
op  paa  Dækket,  som  om  han  vilde  springe  i  Land;  men 
Skibet  var  allerede  et  langt  Stykke  ude. 

Den  fuldstændige  Umulighed,  som  viste  sig  for  ham, 
udøvede  en  næsten  beroligende  Indflydelse  paa  hans  Sind. 
Denne  store,  rolige  Vandflade,  hvori  kun  Kjølens  Fure 
vakte  en  øjeblikkelig  Uro  —  den  var  som  lagt  af  Skjæb- 
nen  selv:  Det  skulde  saa  være! 

Skibet  gled  i  sin  sikre,  hurtige  Fart  forbi  store  og 
smaa  Fartøjer;  en  frisk  Søvind  begyndte  at  blæse;  en 
Passager  slog  Ild  og  tændte  sin  Cigar,  med  et  Velbehag, 
som  om  der  intet  Vigtigere  existerede;  Solen  brød  et 
Øjeblik  frem  af  Skyerne  og  skinnede  paa  den  forsvin- 
dende Stad  og  det  grønne  Land.   Scenen  oplivede  uvil- 

kaarlig  Jacob,  Blodet  strømmede  med  behagelig  Varme 
gjennem  Aarerne,  han  følte  sig  et  Øjeblik  saa  let  og  fri, 
og  han  raabte  i  sit  Indre:  „Nu  ikke  forknyt!  Jeg  skal 
jo  ud  i  den  vide,  herlige  Verden  at  kæmpe  for  min  hele 
Tilværelse.  Hvor  Mange  er  der  ikke,  som  i  dette  Øjeblik 
vilde   misunde   mig!" 

Han  skrev  til  Thora: 

Dette  Brev  skriver  jeg  paa  Havet,  min  Elskede!  Her  er 
saa  frisk  og  styrkende  Luft  ude  paa  Bølgerne,  at  Kummer 
og  smaalig  Ængstelse  synes  at  blive  blæst  bort  fra  Sindet, 
og  det  beholder  kun  sit  varme  Haab  til  Alt,  hvad  der 
er  godt  og  skjønt  i  Livet.  Her  kan  jeg  sige  Dig,  hvad 
hjemme  aldrig  vilde  gaa  over  mine  Læber,  jeg  kan  tale 
om,  at  jeg  er  Jøde.  Ja,  min  elskede  Thora,  jeg  er  det, 
og  Du  ved  det,  og  Du  vidste  det,  inden  Du  elskede  mig. 
Det  er  ingen  Forbrydelse,  om  end  i  nogle  Menneskers  Øjne 
en  Fejl,  og  jeg  maa  bekjende  Dig,  at  mig  har  det  altid 
forekommet,  at  Ingen  kunde  undlade  at  se  Fejlen.  Du 
gjør  Dig  ingen  Forestilling  om,  med  hvilken  Angst  og 
Ydmyghed  jeg  altid  har  tænkt  derpaa,  og  ganske  sikkert 
har  jeg  derved  foranlediget  megen  Misforstaaelse.  Du 
ved  heller  ikke,  med  hvilken  Magt  jeg  er  knyttet  til  Jøde^ 
dommen,  hvorledes  den  blotte  Tanke  om  at  forlade  den 
foraarsager  mig  Pine  og  Rædsel.  Og  dog  har  jeg  i  Grun- 
den forladt  den;  det  er  ikke  Religionen,  der  holder  mig 
—  Din  Slægts  Gud  er  dog  den  Samme  som  min  —  det  er 
min  Barndom,  Mindet  om  min  Slægt,  om  mine  Forældre, 
utallige  skjønne  Erindringer.  Jeg  kan  ikke  forsage  dem, 
rive  mig  løs  fra  dem,  jeg  kan  ikke  kaste  dem  ud  af  min 
Sjæl,  det  vilde  være,  som  om  jeg  jog  min  Moder  ud  af 
mit  Hus  at  betle  blandt  Fremmede.  Men  ikke  sandt,  tror 
Du  ikke,  at  jeg  kan  bære  denne  Kjærlighed  i  min  Sjæl  og 
dog  elske  Dig?  Tror  Du  ikke  nok,  at  der  er  en  fælles 
Kjærlighed  til  Guddommen,  hvori  vi  kunne  leve,  hvis 
blot   ikke   Verden    træder  forstyrende   imellem   os? 

Da  jeg  kom  til  Dig,  var  det  for  at  sige  Dig  Farvel  for 
lang  Tid.  Jeg  drager  til  Frankrig.  Paa  en  eller  anden 
Maade,  ved  mine  Kundskaber  eller  ved  at  tilegne  mig  nye 
i  en  ny  Virkekreds,  med  Anstrengelse  af  alle  mine  Kræf- 
ter, med  Opbydelse  af  Alt,  hvad  jeg  mægter,  vil  jeg  søge 

at  erhverve  mig  en  Stilling  i  et  fremmed  Land,  i  et  nyt 
Hjem,  hvor  Du  og  jeg  kunne  leve  i  Frihed,  og  hvor  Ingen 
kaster  Barndomsforskj ellen,  Trosforskjellen  som  en  Tve- 
dragts Fakkel  imellem  os.  Vil  Du  vente  mig  i  nogen  Tid, 
indtil  Du  erfarer  min  Død  eller  mit  Held?  Vil  Du,  min 
inderlig  elskede  Thora? 

En  uhyggelig  Scene  forefaldt,  da  vi  saas  sidst.  Hos  mig 
har  den  kun  efterladt  Beklagelse  over  min  Heftighed; 
Dig  tillægger  jeg  ingen  Skyld;  men  den  gjorde  min  Bort- 
rejse dobbelt  nødvendig,  jeg  tror,  Du  vil  selv  indse  det. 
Men  lad  Mindet  om  den  tilsyneladende  ukjærlige  Afsked 
forsvinde,  hør  mine  ærlige,  hjertelige  Ord,  de  komme 
fra  en  Sjæl,  der  evig  vil  elske  Dig;  jeg  tror,  min  Sjæl 
vil  være  fortabt,  hvis  den  taber  Dig;  mig  synes,  at  Haab 
om  Fred  og  Lyksalighed  kun  er  knyttet  til  Dig,  som 
Menneskenes  Haab  om  Dagslys  og  Varme  er  knyttet  til 
Solen. 

Tilgiv  mig  Alt,  hvad  jeg  mulig  i  mismodige  Sindsstem- 
ninger har  forsyndet  imod  Dig!  Tilgiv  mig  og  bevar  mig 
Din  Kjærlighed,  min  Elskede,  min  Thora!  O,  Dit  Navn 
var  i  min  Barndom  Navnet  paa  Guds  Bud,  og  Gud  har 
bestemt  mig  til  at  elske  Dig,  han  har  villet,  at  jeg  ved 
Dig  skal  tilhøre  den  Verden,  der  er  udenfor  min  Barn- 
doms stille,  snevre  Kreds. 

Vis  kun  Din  Fader  dette  Brev  og  glæd  mig  med  Svar! 
Skriv  snart  —  o,  naar  jeg  tænker  paa  den  Lykke  at  se 
Brev  fra  Dig!  Det  er,  som  da  jeg  første  Gang  bad  Dig  om 
Din  Kjærlighed  og  lyttede! 

Skriv  snart  og  vær  velsignet!  Ja,  jeg  velsigner  Dig,  og 
jeg  overdrager  al  den  Lykke,  som  Gud  ellers  monne  have 
tiltænkt  mig,  til  Dig.  Der  er  Ord,  som  have  Magt,  skjønt 
Du  ikke  ved  det.  Min  Fader  har  engang  givet  mig 
denne  Velsignelse,  og  nu  skænker  jeg  Dig  min  Fædrene- 
arv, af  mit  fulde  Hjerte  giver  jeg  den  til  Dig,  min  Elskede! 


TREDJE  DEL 


FØRSTE   KAPITEL. 


Diligencen  rullede  med  Jacob  gjennem  Barrieren  ind 
i  Paris. 

I  Gaderne,  paa  Boulevarderne,  mødte  hans  nysgjerrige, 
søgende  Blikke  Spadserende,  Forretningsmænd,  Lastdra- 
gere, Municipalgar dister,  men  ingen  Emeuter.  Butikerne 
stode  aabne,  Kjøbere  gik  ind  og  ud,  en  Afdeling  af  Na- 
tionalgarden drog  paa  Vagt  med  Trommer  og  den  tre- 
farvede  Fane;  men  Folk  gik  forbi  uden  at  lægge  Mærke 
dertil. 

Da  han  havde  opsøgt  et  Hotel,  gik  han  ud  for  at  lede 
efter  Revolutionen;  men  den  var  intetsteds.  Hist  og  her 
laa  en  Dynge  Sten,  som  havde  været  brugt  til  Barrikade, 
men  Brolæggerne  vare  allerede  ifærd  med  at  stampe  dem 
ned  i  Jorden  igjen;  etsteds  fandt  han  et  Hus  sønder- 
revet af  Kugler,  men  Murerne  var  allerede  beskæftigede 
med  at  udbedre  det. 

Jacob  søgte  efter  det  franske  Folk,  det  vældige  Folk, 
som  nylig  i  disse  selvsamme  Gader  havde  omstyrtet  en 
Throne,  han  saa  kun  Forbigaaende  som  i  Kjøbenhavn, 
rolige,  fredelige  Spadserende.  Han  saa  efter  de  republi- 
kanske Rækker,  der,  ved  det  første  Blik,  i  ham  skulde 
se  en  af  deres  og  optage  ham  som  en  Broder,  de  vare 
intetsteds,  for  de  Forbigaaende  var  han  kun  en  Spad- 
serende mere.  Ingen  lagde  Mærke  til  ham,  Ingen  brød 
sig  om  ham,  der  havde  sat  et  helt  Livs  Lykke  paa  Spil 
for  at  ile  til  dem  for  selv  at  erhverve  en  ny  Lykke. 

Han  besøgte  de  Deputeredes  Kammer,  man  stredes, 
heftig,  lidenskabelig  —  om  et  Ord,  et  Bogstav  i  Ghartet; 
han  bivaanede  Domstolenes  Forhandlinger:  man  dømte 
en  Tyv,  der  havde  forstyrret  den  offenlige  Sikkerhed. 

Det  svimlede  for  ham;  han  begyndte  at  blive  tilmode, 
som  havde  han  solgt  sin  Sjæl  til  den  Onde  for  et  Blend- 
værk. 

Han  havde  villet  kaste  sig  ud  i  Livets  heftigste  Tummel, 

i  Kamp  og  Farer,  for  at  erhverve  Hæder,  Berømmelse 

han  gik  op  i  Krigsministeriets  Bureau  for  at  blive  ansat 
som  Officer,  Sousofficer  i  Algier  —  som  Ikke-Fransk- 
mand  kunde  han  ikke  engang  blive  Soldat! 

Han  var  ilet  hertil  med  Blodet  stormende,  Musklerne 
spændte  efter  Anstrengelse,  og  paa  eengang  saa  han  sig 
bestemt  til  slet  Intet  at  virke. 

Med  fordoblet  Kraft  vendte  den  ængstede,  pinte  Tanke 
tilbage  til  Danmark  og  dem,  han  der  havde  forladt. 

Han  beregnede  Forholdene  saaledes,  at  det  syntes  ham 
aldeles  naturligt,  at  han  snart  maatte  faa  Brev.  Levy 
vidste  jo,  hvor  han  var  rejst  hen,  og  vilde  nok  have  sagt 
det  til  Wilhelm  Fangel;  man  vilde  adressere  Brevet  til 
den  danske  Gesandt. 

Han  gik  op  i  Gesandtens  Hotel.  Sekretæren  fortalte 
ham  høflig,  at  man  intet  saadant  Brev  havde  modtaget; 
Jacobs  bristefærdige  Hjerte  blev  endnu  betynget  med  den 
Anstrengelse  at  skulle  gjengjælde  al  den  Høflighed,  hvor- 
med Sekretæren   fulgte   ham  til  Trappen. 

Et  Instinkt  eller  en  Mani  drev  ham  til  Postbureauet. 
Det  var  ham  ligesom  en  Trøst  at  se  Breve,  at  overbevise 
sig  om,  at  Breve  endnu  existerede  i  Verden.  Hvor  mis- 
undte han  en  Aften  en  Kommis,  der  havde  hentet  en  hel 
Pakke  Breve! 

Skulde  han  vende  om,  af  sig  selv  rejse  hjem  til  Dan- 
mark, spille  en  Rolle  som  en  Skoledreng,  der  havde 
skulket?  ....  Og  maaske  saa  et  Brev  kom,  Dagen  efter 
at  han  var  rejst  ....  Han  maatte  blive,  ene,  uden  Be- 
kj endte,  Venner,  Anbefalinger,  ene  med  sig  selv,  sine 
skuffede  Forhaabninger,  sine  dræbende  Længsler,  sine 
nagende  Erindringer. 

Han  bevægede  sig  ene  i  den  talløse  Vrimmel.  Mangen 

Aften,  naar  han  uforvarende  i  sit  Værelse  talte  højt  med 
sig  selv,  forskrækkedes  han  over  sin  egen  Stemme,  han 
havde  ikke  hørt  den  hele  Dagen. 

Det  er  tungt  at  være  ene  i  Ørken;  men  det  er  tungere 
at  være  ene  i  en  stor,  folkerig,  larmende  Stad.  Al  Jor- 
dens Lyksalighed  udbredes  for  Blikket:  Rigdommen  ud- 
stilles i  al  dens  fristende,  pralende  Mangfoldighed,  Ekvi- 
pager rulle  forbi  med  prægtig  klædte,  dejlige  Kvinder, 
Venner  spadsere  Arm  i  Arm,  Elskende  vexle  kjærlige 
Blikke,  to  Naboer  hilse  trohjertig  hinanden  —  for  den 
Fremmede  er  Alt  dette  dødt,  han  er  udelukket  fra  det 
Altsammen,  det  er,  som  om  han  slet  ikke  hørte  til  Men- 
neskeslægten. Han  staar  sulten  foran  et  Bord,  hvor  Andre 
glade  holde  Maaltid;  der  bydes  ham  Intet,  og  han  ønsker 
heller  ikke  at  spise  med  dem,  han  ønsker  Intet  und- 
tagen at  kunne  skjule  sig  i  en  Ørken  eller  paa  Bunden 
af  den  dybe  Flod,  der  strømmer  gjennem  den  travle  By. 

Selvmord!  ....  Den  Tanke  opstiger  maaske  i  mangen 
Hjerne  under  en  saadan  Kval.  Eller  Drik,  Beruselse,  Be- 
døvelse, Glemsel  for  alle  Sorger.  Men  Jacob  var  en  Jøde, 
og  dette  Folk  har  en  forunderlig  sejg  Taalmodighed.  Det 
lærte  maaske  denne  Taalmodighed,  dengang  den  ægyptiske 
Pharao  lod  det  brænde  Teglsten  og  selv  skaffe  Materia- 
lerne, og  senere  have  Evropæerne  øvet  det  i  Taalmodig- 
heden.  Det  beruser  sig  ikke  heller;  det  er  sandseligt, 
men  som  de  orientalske  Folkeslag,  som  de  hærdede  Ara- 
bere, hvis  Maaltid  er  en  Haandfuld  Daddeler  og  en  Slurk 
af  Kilden,  men  hvis  Telt  er  fuldt  af  Hustruer  og  Slavinder. 

Som  han  en  Dag  gik  gjennem  rue  Montorgueil,  den 
Gade,  hvor  en  af  Carl  den  Tiendes  Generaler  havde  maattet 
strække  Gevær  for  Haglen  af  Kugler  og  Brosten  fra 
Mænd,  Kvinder  og  Børn,  og  hvor  Barrikadernes  Stene 
endnu  ikke  ganske  havde  lagt  sig  til  Hvile  som  loyale 
Brosten,  blev  han  opmærksom  paa  en  Larm  fra  det 
Sted,  hvor  Gaden  højner  sig  og  skæres  af  to  andre  Gader. 
Den  Tanke,  at  Revolutionens  Flammer  maaske  igjen  sloge 
ud,  vakte  hans  Livsaander,  og  med  hurtige  Skridt  nær- 
mede han  sig  den  forsamlede  Menneskemasse.  Midt  imel- 
lem Mængden  laa  en  Vogn  væltet,  og  Kusken  vred  sig  paa 
Jorden  under  de  Prygl,  der  regnede  ned  paa  ham  fra  endel 

vrede,  bluseklædte  Mænd.  Nogle  af  de  Omstaaende  for- 
talte med  flydende  Tunge  Anledningen  til  dette  Optrin: 
Da  den  gallonerede  Kusk  var  kommen  kjørende,  havde 
en  Hob  Blusemænd,  der  stode  og  samtalede,  peget  ad 
ham  og  talt  haanlig  om  Aristokratiet,  der  holdt  Ekvipage, 
og  tvunget  ham  til  at  kjøre  op  mellem  Barrikadernes  Lev- 
ninger. Han  havde  mumlet  et  „la  canaille",  og  dette  havde 
givet  Tegnet  til,  at  han  var  bleven  revet  ned  af  Bukken, 
hvorved  Hestene  sprang  tilside  og  kastede  Vognen  om- 
kuld. Jacob  troede  at  høre  halvkvalte  Skrig  fra  det  Indre 
af  Vognen,  han  sprang  til,  og  da  han  med  Møje  havde 
faaet  Karetdøren  op,  saa  han  to  Damer  i  en  lidet  mis- 
undelsesværdig Stilling  ligge  over  hinanden  og  forgæves 
forsøge  paa  at  rejse  sig.  Greben  af  den  Ivrighed,  der  let 
betager  Mennesker,  hvis  Kræfter  i  lang  Tid  have  hvilet, 
raabte  han  til  Blusemændene,  om  de  vilde  lade  deres 
Vrede  gaa  ud  over  værgeløse  Kvinder.  —  Det  er  en  af 
de  elskværdige  Sider  ved  det  franske  Folk,  at  selv  den 
Ringeste  synes  at  have  en  medfødt  Følelse  af  Ridderlighed 
og  Evne  til  at  vise  den  paa  en  smuk  Maade.  I  Hast  blev 
Vognen  rejst,  og  Kusken  slap  med  de  Puf,  han  havde 
faaet.  Damerne  kunde  ikke  komme  sig  af  Skrækken,  trods 
de  Undskyldninger,  Blusemændene  ærbødig  gjorde;  de 
bade  deres  Redningsmand  om  at  kjøre  med  dem. 

Da  Damerne  havde  kjørt  lidt,  kom  deres  Rolighed  til- 
bage, og  den  yngste  udtømte  sig  i  Taksigelser.  Med  en 
Pariserindes  Snaksomhed  tillod  hun  ikke  Jacob  at  kom- 
me til  Orde:  „De  har  reddet  os,  Gud  ved  fra  hvilken 
Ulykke!  De  kom  som  en  Engel  fra  Himlen  ....  hvilke 
frygtelige  Mennesker.  Saa  De  den  ene,  hvilke  Øjne! 
hans  sorte  Skæg  var  foresten  smukt,  men  det  var  saa 
vildt  ....  Gud  ske  Lov,  at  De  kom!  Men  det  er  Baron 
Descamps,  det  er  hans  Skyld!  ....  Han  er  saa  omhyggelig 
for  mig,  han  vil  ikke,  at  jeg  i  disse  urolige  Tider  skal 
gaa  fra  eller  til  Theatret  ....  jeg  er  Skuespillerinde,  min 
Herre,  første  Elskerinde  ved  Vaudeville-Theatret  ....  Det 
er  en  gammel  Nar,  den  gode  Baron  Descamps  ....  han 
gjør  Kur  til  mig,  sender  mig  sin  Vogn,  jeg  tager  imod  den 
voila  tout!"*) 

')  Det  er  det  Hele. 

Ved  disse  Ord  tilkastede  hun  Jacob  et  Blik  af  sine  store 
sorte  Øjne. 

„Léonie!"  —  sagde  den  ældre  Dame  med  en  bebrejdende 
Tone. 

„Jeg  siger  min  Mening!"  raabte  Léonie;  „jeg  har  sagt 
ham  i  hans  aabne  Øjne,  at  han  er  en  gammel  Nar  .... 
Tænk  Dem,  min  Herre,  en  Mand  paa  sine  gode  halvtred- 
sindstyve Aar  ....  og  saa  bærer  han  Paryk!  ....  Det 
kunde  endda  være  det  Samme;  men  dette  Indfald  med 
Vognen,  det  tilgiver  jeg  ham  ikke  ....  Her  bor  jeg, 
min  Herre,  rue  faubourg  Poissonniére,  Nr.  3,  Demoiselle 
Courtois  ....  Jeg  beder  Dem  besøge  mig  ....  De  maa 
komme  endnu  imorgen  Formiddag,  jeg  forlanger  det.  Au 
revoir,  min  Hr.   Ridder!" 


ANDET  KAPITEL. 


„O,  det  er  prægtigt!  Se,  hvor  Husene  fare  forbi! 
Nej   se,   hvor  Hestene  springe  for  Omnibussen,  de  ville 

løbe  omkaps  med  os  —  å  demain1),  I  gode  Heste!  

tag  Dig  iagt  —  ah,  Gud  ske  Lov,  det  gik  godt!;.  .  .  .Naa, 
Du  kan  da  kjøre!" 

„Af sted,  afsted,  franske  Hest!  Saadan!  spring  højt  i 
Vejret,  saa  lystig,  som  Du  vil!  Afsted!  Afsted!" 

„Hyp,  hyp!"  raabte  Léonie  og  lo  højt,  medens  hun 
krampagtig  greb   ham  i  Armen. 

„Hvor  skal  vi  kjøre  hen?"  spurgte  hun,  da  de  kom 
ind  imellem  nogle  Vogne  og  maatte  kjøre  langsommere. 

„Jeg  ved  ikke!  Til  Verdens  Ende!  Naar  Hesten  havde 
Vinger,  skulde  vi  kjøre  op  i  Luften,  op  imod  Solen,  Phaé- 
ton  ....  kj ender  Du  Fablen  om  Phaéton,  der  styrtede 
ned?" 

„Ak,  har  Du  ogsaa  hørt  om  den  dejlige  Phaéton?  Ja, 
hvor  det  gjorde  mig  ondt!  De  brød  ind  hos  Greven  og 
tog  den  ud  af  Vognskuret  og  brugte  den  til  Barrikade. 
Saa  gik  der  en  Kanonkugle  igjennem  den  og  splintrede 
den  i  tusinde  Stykker  ....  ah!" 

„Hvad  er  der?" 

J)  Ja,  i  Morgen! 


EN  JØDE  209 

„Saa  Du  ikke  den  lille  Mand  i  den  lyse  Frakke?  Det  er 
Hr.  Arthur,  han,  der  har  komponeret  min  spanske  Bolero 
....  blot  han  nu  ikke  søger  Dig  op  og  vil  duellere  med 
Dig,  fordi  vi  have  kjørt  sammen!" 

„Kjører  Du  da  aldrig  med  ham?" 

„Han  læsper  jo!  Og  saa  smøger  han  Tobak  ....  Han 
har  ogsaa  gjort  Kur  til  Pauline  ....  O,  nu  ved  jeg,  hvor 
vi  skulle  hen!  Ud  til  St.  Germain!  Der  er  Pauline  idag 
med  sin  Elsker!  ....  Den  stakkels  Pige,  hun  er  bleven 
saa  alvorlig,  siden  hun  er  bleven  kjendt  med  ham.  De 
gaa  om  og  beundre  Naturen  og  de  skjønne  Videnskaber, 
og  jeg  tror  saagar,  de  have  været  i  Kirke.  Men  saa  tager 
hun  naturligvis  Revanche,  naar  han  ikke  er  tilstede  .... 
Jeg  skal  forestille  Dig  for  ham  ....  Det  er  sandt,  hvad 
hedder  Du  egenlig?" 

„Bendixen." 

„Ben  ....  Bennig  —  har  Du  ikke  et  andet  Navn?  ..., 
Men  det  falder  mig  ind:  det  er  dog  i  Grunden  forskræk- 
kelig hastig,  vi  ere  blevne  bekjendte.  En  eneste  Gang 
har  jeg  set  Dig  ....  og  allerede  ....  Hold  Din  Mund, 
jeg  ved,  hvad  Du  vil  sige  ....  O,  der  falder  mig  en 
guddommelig  Spas  ind  ....  jeg  vil  gjøre  Dig  til  Prins! 
....  Pauline  er  saa  stolt,  fordi  hendes  Elsker  er  Søn  af 
en  Theaterdirektør,  jeg  vil  overvælde  dem,  bedøve  dem, 
knuse  dem  med  en  Prins." 

„Er  dette  Slot  St.  Germain?" 

„Ja,  jeg  tror  det.  Se,  denne  lille  Pavillon,  vi  nu  komme 
til;  den  er  opbygget  paa  det  Sted,  hvor  Ludvig  den  14de 
blev  født  under  aaben  Himmel  —  ja,  vi  ere  alle  Menne- 
sker ....  Ved  notre  dame  de  la  lorette!  Der  gaar  Pau- 
line og  hendes  lille  Mand  ....  hold,  lad  os  stige  ned!" 

Han  vilde  hjælpe  hende  af  Vognen.  Hun  strakte  først 
den  ene  Fod,  saa  den  anden  Fod  frem,  som  om  hun  var 
angst.  Han  hævede  det  brændende  Blik  imod  hende  og 
sagde:  „Spring  ned  i  mine  Arme." 

„Nu,  saa  pas  paa!  ....  Hop!  .  .  .  ,  Av,  Du  klemmer 
mig!"  —   raabte  hun  og  bed  ham  i  Kinden. 

Det  andet  Par  nærmede  sig,  Léonie  paatog  sig  en  høj- 
tidelig Mine  og  sagde: 

„Min  Prins,  tillad  mig  at  forestille  Dem  min  Veninde, 

M.  Goldschmidt  i  Folkeudgave.  I.  14 

Mademoiselle  Pauline,  og  hendes  Fætter,  Hr.  Albert.  Made- 
moiselle,  Hr.  Albert  —  Hs.  Højhed  Prinsen  af  Ben  .... 
jeg  beder  om  Forladelse,  min  Prins,  Deres  Navn  vil  igjen 
ikke  komme  mig  paa  Tungen." 

„Bendixen." 

„Prins  de  Ben  —  dik  —  senn  —  —  Det  er  nogle  for- 
skrækkelig barbariske  Navne,  disse  russiske  Fyrster  have, 
men  han  er  umaadelig  rig,"  hviskede  hun  til  Pauline, 
der  ligesom  Hr.  Albert  stod  i  den  dybeste  Ydmyghed. 

„Min  Prins!"  —  begyndte  igjen  Léonie  —  „tillad  mig 
at  spørge  Dem,  om  De  vil  ride  paa  et  Mulæsel  eller  paa 
en  Dragonhest  ....  De  ved,  min  Prins,  at  vi  unge  Damer 
altid  pleje  at  ride  i  Parken  ved  St.  Germain." 

„Hvad  Mademoiselle  behager  at  vælge!" 

De  gik  hen  til  Heste-  og  Mulæseludlejeren,  og  da  Jacob 
og  Léonie  havde  sat  sig  op,  sagde  Pauline:  „Albert!  Naar 
Prinsen  af  Benedit,  eller  hvad  han  nu  hedder,  kan  ride 
paa  et  Mulæsel,  saa  kan  Du  ogsaa." 

„Jeg   kan   ikke   ride,"   svarede   Albert   mismodig. 

„Vil  Du  da  forsømme  Lejligheden  til  at  knytte  et  saa 
fornemt  Bekjendtskab?" 

„Jeg  er  ikke  ærgjerrig." 

„Men  det  er  jeg!"  raabte  Pauline  med  Taarer  i  Øjnene; 
„nu  har  jeg  føjet  mig  saa  længe  efter  Dig,  nu  skal  Du 
ride  idag;  hvis  ikke,  ere  vi  skilte  for  evig." 

„Pauline,  jeg  kjender  Dig  ikke  igjen!  Min  forstandige, 
stille  Pauline  .  .  .  ." 

„Jeg  er  ikke  forstandig,  jeg  er  ikke  stille,  jeg  vil  have- 
et  Mulæsel  —  vil  Du,  eller  vil  Du  ikke?" 

„Lad  os  faa  to  Mulæsler,"  sagde  Hr.  Albert  sukkende 
til  Udlejeren. 

Léonie  og  Jacob  vare  imidlertid  gallopperede  ned  igj en- 
nem  Parken,  saa  stærkt,  som  Dyrene  kunde  løbe. 

Léonies  Dyr  var  en  Durkløber,  og  Jacob  sagde:  „Det 
skal  nok  være  Kirketaarneridt,  lad  gaa  —  —  fremad, 
afsted,  afsted!" 

Lidt  efter  tabte  Léonie  sit  Lommetørklæde,  derefter 
fulgte  det  lille  Schavl,  derpaa  Hatten,  og  nu  gav  hun  sig 
til  at  skrige:  „Stands  den!  ....  O,  jeg  vil  aldrig  ride; 
mere  ....  red  mit  Liv  ....  ah!" 

Léonie  styrtede  af;  hun  rullede  omkring  i  Løvet,  og  i 
den  største  Skræk  standsede  han  sit  Dyr  og  sprang  af. 
Da  han  nærmede  sig,  sad  Léonie  oprejst  og  modtog  ham 
med  overgiven  Latter:  „Kom  jeg  ikke  pænt  af?  .... 
Saadan  gjør  jeg  altid,  naar  jeg  er  kjed  af  at  ride!" 

Pauline  og  hendes  Fætter  kom  til;  Hr.  Albert  skyndte 
sig  ned  af  sit  Dyr  og  spurgte  omhyggelig  efter  Léonies 
Befindende.  Léonie  greb  begge  Kavallererne  under  Ar- 
men, Dyrene  lod  man  skjøtte  sig  selv,  Pauline  anførte  ri- 
dende Tilbagetoget. 

Da  man  var  kommen  til  Vognen,  sagde  Léonie:  „Lad  os 
nu  kjøre  tilbage  til  Paris  og  soupere  hos  Philippe.  Han 
har  den  bedste  sole  normande  frite  i  hele  Paris  og  en 
rød  Hermitage  til  6  Fr.  Bouteillen,  der  er  som  Olie. 
Naar  vi  have  spist,  kjøre  vi  Pauline  og  hendes  Fætter 
hjem,  og  Du  ....  De  min  Prins,  er  saa  artig  at  kjøre 
mig  hjem." 


TREDJE   KAPITEL. 


„Det  forekommer  mig,  at  Baron  Descamps  ikke  godt 
kan  lide  mig." 

Dette  blev  sagt  i  et  lille,  elegant  udstyret  Værelse,  en 
Mellemting  mellem  Salon  og  Boudoir.  Alt,  hvad  man  saa 
deri,  var  smaat,  ret  som  udelukkende  bestemt  for  fine 
Kvindeskikkelser,  og  udarbejdet  med  den  største  Sirlig- 
hed :  Det  runde  Bord,  bedækket  med  Kobbere  og  Lithogra- 
fier,  Taburetterne  og  Lænestolene,  betrukne  med  rødt 
Fløjl,  Sybordet,  en  yppig  chaise-longue  og  endelig  Bog- 
skabet af  Palisander  med  Glasdøre  og  med  rigt  indbundne 
Værker  af  Corneille,  Racine,  Victor  Hugo  o.  s.  v. 

Léonie  sad  ved  Vinduet  og  betragtede  en  ny  Kjole, 
Jacob  sad  og  bladede  i  Kobberne. 

Ved  hans  Ord  løftede  hun  hurtig  Hovedet  og  raabte 
med  Latter:  „Han  er  god,  den  Lille!  Hvor  han  lader 
uskyldig!  Baron  Descamps  gjør  Kur  til  mig,  Du  Smaa, 
og  Du  bliver  ham  foretrukken  —  skulde  han  saa  ikke 
se  surt?"  14* 

„Det  gjør  mig  virkelig  ondt  for  den  stakkels  Baron, 
at  han  ikke   er  tyve  Aar  yngre,"  sagde  Jacob. 

Léonie  brast  i  endnu  stærkere  Latter:  „Hvor  han  kan 
sidde  alvorlig  og  gjøre  Nar  af  Baronen  ....  Ypperlig  i 
Prægtig!    Du   burde   være   Skuespiller!" 

„Men  jeg  mener  det  ganske  alvorlig,"  sagde  han  og 
rejste    sig   op    i  Stolen. 

Léonies  Ansigt  blev  pludselig  formørket,  hun  stirrede 
nogle  Øjeblikke  paa  ham;  derpaa  sagde  hun  ømt,  næsten 
bønfaldende:  „Du  er  dog  ikke  kjed  af  mig?  ....  O,  nu 
erindrer  jeg  det,  nu  gaar  det  op  for  mig  ....  „i  de  sidste 
Dage  har  Du  været  saa  mørk  og  drømmende,  jeg  har 
ikke  set  et  eneste  af  de  lykkelige  Smil,  som  i  de  første 
Dage  belønnede  min  Kjærlighed  ....  hvad  har  jeg  gjort? 
Elsker  Du  mig  ikke  længer?" 

Jacob  svarede:  „Léonie,  jeg  har  aldrig  elsket  Dig." 

Ved  disse  Ord  kom  Léonies  Munterhed  tilbage,  hun 
klappede  i  Hænderne  og  raabte:  „O,  han  er  koket,  min 
lille  Elsker!  ....  Han  er  original!  De  Andre  sige  altid, 
at  De  ville  elske  en  stakkels  Pige  evig,  han  siger,  han 
har  aldrig  elsket  hende  ....  o,  det  er  guddommeligt 
....  for  en  enkelt  Gang,  til  en  Afvexling!" 

„Léonie,"  vedblev  han:  „forsøg,  om  Du  ikke  en  eneste 
Gang  kan  finde  en  Streng  i  Din  Sjæl,  hvor  dybere  Toner 
kunne  anslaas.  Jeg  har  ikke  bedraget  Dig,  og  dog  har 
jeg  aldrig  elsket  Dig.  Mit  Hjerte  tilhører  kun  En,  en  Pige 
i  Norden,  det  vil  aldrig  have  Plads  til  nogen  Anden. 
Ulykkelige  Forhold  have  adskilt  os,  og  jeg  er  gaaet  fra 
hende,  jeg  er  gaaet  ene  og  forladt  ud  i  Verden.  Martret 
og  pint  indtil  Døden  fandt  jeg  Dig,  i  Dine  Arme  søgte  jeg 
at  drikke  Glemsel,  at  drukne  ethvert  Minde  om  hende, 
jeg  elsker.  Men  Minderne  have  kun  samlet  Styrke  ved 
de  faa  Dages  Søvn,  hvori  jeg  havde  bragt  dem,  nu  ere 
de  atter  stærkere  end  jeg,  og  med  dem  er  Angeren  kom- 
met ....  o,  jeg  forekommer  mig  selv  som  en  elendig 
Forbryder!" 

„Stakkels  unge  Menneske!"  sagde  Léonie  spottende;  „jeg 
har  forført  Dig,  jeg  kommer  til  at  række  Dig  min  Haand 
for  Alteret  for  at  oprette  Din  Ære." 

„Jeg  tænkte  nok,  at  Du  ikke  vilde  forstaa  mig,"  sagde 
han. 


EN  JØDE  213 

Hun  raabte  vredt:  „Du  har  bedraget  mig!  Det  er  ikke 
engang  sandt,  at  Du  kun  har  været  kort  Tid  i  Paris. 
Du  har  ladet,  som  Du  talte  daarlig  Fransk;  men  nu,  da 
Du  blev  ivrig,  glemte  Du  Dig  selv,  og  saa  talte  Du  som  en 
Franskmand." 

Jacob  svarede:  „Sjælens  Lidenskab  ved  at  finde  de  rig- 
tige Ord.  Den  gjør  selv  den  simpleste  Mand  veltalende." 

Léonie  tav. 

Han  vedblev:  „Da  jeg  var  ganske  ene  i  denne  store 
Stad,  aabnede  Dit  Hus  sig  gjæstmildt  for  mig.  Da  intet 
Menneske  bekymrede  sig  om  mig,  modtog  Du  mig  i  Dine 
Arme,  og  jeg  udhvilede  mig  ved  Dit  Bryst.  Du  spurgte 
hverken  om  Fædreland,  Slægt  eller  Tro,  og  skjønt  jeg  ikke 
kan  elske  Dig,  vil  jeg  dog  være  Dig  evig  taknemlig." 

Léonie  nærmede  sig  ham  opmærksomt,  hun  stirrede 
paa  ham,  som  begyndte  hun  at  fatte  ham;  derpaa  sagde 
hun:  „Du  lider,  min  stakkels  Ven?  Verden  har  været  haard 
imod  Dig!  Kun  jeg  har  været  barmhjertig  og  plejet  den, 
der  led?"  ! 

„Ja,  jeg  lider,"  sagde  han  og  lagde  Haanden  paa  Pan- 
den. 

„Bliv  hos  mig!"  raabte  hun;  „glem  dem,  der  have  for- 
stødt Dig!  Bliv  hos  mig  ....  jeg  vil  ene  tilhøre  Dig 
jeg  vil  ingen  Foræringer  modtage  af  Baron  Descamps  .... 
jeg  vil  forlade  Theatret,   jeg  vil   arbejde   for  Dig,   pleje 
Dig,  kjærtegne  Dig,  bliv  hos  mig!"  i 

„Gid  Du  kunde  føle,  hvor  inderlig  taknemlig  jeg  er  Dig! 
Men  det  er  umuligt,  jeg  maa  bort!  Hellere  igjen  gaa  ene  om 
i  disse  Gader  end " 

Léonie  var  udtømt;  hun  havde  gjennemgaaet  alle  mu- 
lige Sindsbevægelser;  nu  satte  hun  sig  til  at  græde. 

Jacob  nærmede  sig  hende  og  sagde:  „Det  er  udtalt,  og 
nu  bør  jeg  gaa.  Farvel,  Léonie!  Betragt  mig  som  en  Gjæst, 
Du  har  modtaget  og  skænket,  hvad  der  er  bedre  end  Husly 
og  Spise:  Din  Kjærlighed.  Jeg  gaar  bort;  der  vil  nok 
komme  en  anden  Gjæst,  som  Du  kan  vise  Barmhjertighed." 

Han  sagde  dette  af  ganske  Hjerte  og  mærkede  ikke  den 
lette  Spot,  der  laa  i  Ordene. 

„Hvem  skulde  det  være?"  sagde  hun  og  løftede  det 
taarevædede  Ansigt  imod  ham;  „den  gamle,  stygge  Baron 

Descamps?  Jeg  vil  ikke  vide  at  ham  ....  jeg  hader  hamt 
jeg  afskyer  ham!"  * 

„Bliv  hos  mig!"  raabte  hun  og  omslyngede  ham,  da  han, 
gjorde  Mine  til  at  gaa. 

Hun  faldt  i  Afmagt.  Han  viklede  sig  blidt  ud  af  hendes 
Arme,  kaldte  paa  hendes  Bonne  og  gik. 

Fordybet  i  sig  selv  og  nedslaaet  gik  han  mekanisk  gjen- 
nem  Gaderne.  Sorgerne  og  Længslerne  kom  som  gamle 
Bekj endte  i  Hobetal  og  indtoge  deres  vante  Plads;  ved 
hvert  Skridt,  han  gik,  hilsedes  han  af  et  nyt  Minde,  og 
skjønt  det  foraarsagede  ham  Smerte,  kjærtegnede  han  det, 
som  for  at  afbøde  den  Tilsidesættelse,  han  havde  vist  det. 

Mængden  af  Tankerne  trættede  Sjælen,  han  gik  sløv 
og  drømmende  og  reciterede  uvilkaarlig  nogle  Vers,  han 
aldrig  før  syntes  at  have  lagt  videre  Mærke  til: 

„Vil  Du  vel  bære  denne  Dragt, 
Som  Thora  Hjortur  ejed? 
At  vælge  den  til  Højtidspragt 
Hun  i  sin  Ungdom  plej  ed. 
Om  disse  Sømme  tit  hun  foer 
Med  sine  hvide  Hænder. 
Nu  hviler  hun  i  sorten  Jord  — 
En  anden  Elskov  brænder"1). 

Han  vedblev  at  gjentage  det  halv  højt,  indtil  han  for- 
virredes deri  og  ikke  mere  kunde  huske  det. 

Saaledes  kom  han  uden  selv  at  mærke  det  til  Palais 
Boyal  og  betraadte  Haven,  hvor  Børn  og  ældre  Folk  gik 
og  glædede  sig  i  det  milde  Solskin. 

Pludselig  stødte  han  paa  en  Mand,  og  da  han  uvilkaar- 
lig saa  op  for  at  gjøre  Undskyldning,  gjenkendte  han  Baron 
Descamps  ved  Siden  af  en  aldrende  Herre.  Han  blev  staa- 
ende  foran  Baronen;  Léonie  forekom  ham  allerede  som 
en  Erindring,  og  Baronen  var  ham  et  Minde  om  hende. 

„Ingen  Forseelse!  Slet  Intet  at  undskylde!"  raabte  Ba- 
ronen og  trak  ærgerlig  paa  Foden.  Han  vilde  fortsætte 
sin  Vej;  men  da  han  lagde  Mærke  til  Jacobs  nedslaaede 
Udseende,  opgik  et  behageligt  Haab  for  ham;  han  stand- 
sede og  sagde:  „Men  hvad  fejler  Dem?  De  ser  jo  ud,  som 
om  en  Elskerinde  var  bleven  Dem  utro!" 

J)  Af  „Væringerne  i  Miklagaard". 

„Det  er  dog  ikke  Tilfældet,"  svarede  Jacob  og  for- 
søgte at  smile.  r 

„Behager  Paris  Dem  da  ikke?" 

„Ak,  Paris,  var  jeg  blot  herfra!" 

„De  vil  dog  vel  ikke  rejse?"  spurgte  Baronen  ivrig. 

„Jeg  vilde  gjerne,  hvis  jeg  blot  kunde." 

„Dersom  jeg  i  nogen  Maade  kan  være  Dem  til  Tjene- 
ste   " 

„Det  kan  De,  Hr.  Baron!"  —  raabte  Jacob,  hvem  en 
Ide  foer  gjennem  Hovedet  —  „De  har  Indflydelse,  Hr. 
Baron,  De  er  Deputeret,  skaf  mig  en  Plads  som  Officer  i 
Algier." 

„Naar  vil  De  rejse?"  spurgte  Baronen  spændt. 

„En  Time  efter  at  jeg  har  faaet  Ansættelse." 

„Inden  fire  og  tyve  Timer  skal  De  have  den!  Her  er 
min  Haand  derpaa!  ....  Men  nu  skal  De,  paa  Ære,  først 
spise  til  Middag  med  mig  og  min  Ven  her  ....  Grev 
Planhol  —  Hr.  Bennigsen  ....  kom,  lad  os  gaa  ind  hos 
Véfour." 

Med  disse  Ord  tog  han  Jacobs  Arm,  og  med  straalende 
Ansigt  traadte  han  ind  i  Restaurationen  og  bestilte  en 
ligesaa  straalende  Diner. 


FJERDE  KAPITEL. 


Det  stormede  paa  Middelhavet.  Fregatten  blev  omtum- 
let, som  om  Havet  havde  givet  den  til  Legetøj  for  sine 
Bølger.  Hvo  skulde  tro,  at  der  kunde  være  saa  barsk 
og  koldt  i  det  middellandske  Hav,  paa  det  Hav,  der  er 
kranset  af  Daddeler,  Palmer  og  Orangelunde. 

Henimod  Morgen  den  tolvte  Dag  efter  Afrejsen  kastede 
Fregatten  Anker  paa  Algiers  Rhed.  Nogle  af  Passagererne, 
der  vaagnede  ved  Matrosernes  taktmæssige  Trampen  om- 
kring Spillet,  begave  sig  op  paa  Dækket. 

I  det  dæmrende  Lys  tog  Landet  sig  ud  som  et  uhyre, 
hvidt  Spøgelse,  der  var  steget  op  af  det  mørkeblaa  Hav. 


216  EN  JØDE 

Til  Højre  for  Skibet  strakte  et  Forbjerg  sig  ud  i  Havet, 
og  paa  dets  Top  brændte  i  nogen  Afstand  fra  hinanden  to 
Blus  paa  høje  Stænger;  midt  imellem  dem  steg  Maanen 
blodrød  op  over  Bjerget,  saa  at  det  et  Øjeblik  saa  ud,  som 
om  i  Afrika,  Æventyrenes  Land,  ogsaa  Maanen  stod  paa 
en  Stang.  Afbrudte  Vindstød  fore  frem  fra  Landet,  snart 
stærke  og  kolde,  snart  sagte  og  milde  og  medbringende 
Duften  af  ukj endte  Træer  og  Blomster. 

Da  Dagen  brød  frem,  blev  der  livligt  inde  i  Havnen,  Fre- 
gatten blev  bugseret  ind.  Solen  kastede  sine  røde  Straaler 
paa  de  hvide  Landsteder,  der  snoede  sig  i  Terrasser  op  ad 
Bjergene,  paa  Fæstningens  Ruiner  og  de  fjerne  Bjerg- 
toppe. I  Havnen  bevægede  sig  en  livlig  Hob,  Mænd  med 
hvide  Turbaner  eller  røde  Huer,  Jøder  i  sorte  Talarer  og 
med  langt,  filtret  Skæg,  og  snaksomme,  nysgjerrige  Fran- 
ker. Ved  Stranden  sad  en  ensom  Tyrk  paa  et  Tæppe,  rø- 
gende sin  Pibe  og  stirrende  paa  de  Indsejlende  med  et 
alvorligt  Blik. 

„Saa,  nu  er  jeg  i  Afrika,"  sagde  Jacob,  da  han  satte  Fo- 
den paa  Land;  „nu  er  det  mit  Fædreland!" 


Han  havde  ventet,  at  det  i  Afrika  strax  skulde  gaa 
imod  Fjenden,  at  han  øjeblikkelig  skulde  styrte  sig  i  den 
bedøvende  Kamp  —  og  han  blev  ansat  til  Tjeneste  i  Gar- 
nisonen. Et  ubetydeligt  Tal,  et  ligegyldigt  Pennestrøg  af 
Krigsministerens  Sekretær,  havde  sat  ham  i  et  Regiment, 
der  laa  i  Staden.  Ved  denne  nye  Modgang  syntes  det  ham, 
at  hans  Livsskjæbne  paa  et  vist  Punkt  havde  faaet  et 
Knæk,  Mekanismen  var  geraadet  i  Uorden,  saa  at  den 
ikke  længer  kunde  gaa  samtidig  med  Lykken. 

De  franske  Officerer  betragtede  ham  med  Uvilje  som 
en  Fremmed,  der  ved  Konnexioner  var  kommen  imellem 
dem,  og  vilde  først  se  Beviser  paa  hans  Tapperhed  og 
Dygtighed,  før  de  nærmede  sig  ham.  Den  eneste  Officer 
i  Regimentet,  der  mødte  ham  med  Forekommenhed  og 
Velvilje,  var  en  Polak  ved  Navn  Josinski.  Det  var  en 
ung  Mand,  med  et  blegt,  melankolsk  Ansigt,  men  høj  og 

kraftig  og  den  bedste  Rytter  i  Regimentet.  Han  var  ofte 
sammen  med  Jacob,  og  for  det  Meste  talte  han  da  om 
Polen. 

„Vi  Polaker  tjene  Frankrig  hensynsløst  i  alle  dets  Krige" 
—  sagde  han  engang  — ;  „vi  ere  som  de  smaa  Savoyarder, 
der  gaa  til  Paris  og  trælle  for  at  kunne  understøtte  deres 
fattige  Forældre.  Men  vi  kunne  ikke  engang  sende  vort 
Fædreland  Frugten  af  vor  Trældom.  Naar  Døden  møder 
os  paa  Kamppladsen,  kaste  vi  kun  et  bønfaldende  Blik  til 
Frankrig,    at   det   ikke   maa   glemme    Polen." 

Ved  en  anden  Lejlighed  ytrede  han:  „De  vil  sjelden  se 
nogen  Polak  glad.  Vor  uhyre  Nationallidelse  har  naaet  os 
i  Moders  Liv  og  givet  Sjælen  et  Tryk,  hvoraf  den  ikke 
kan  rejse  sig  ...  .  O,  De  ved  ikke,  hvad  det  er,  ikke  at 
have  noget  Fædreland !  Om  et  Aarhundrede  ere  vi  Polaker 
maaske  som  Jøderne,  der  adspredte  over  al  Verden  bevare 
Sagnet  om  deres  hellige  Land,  hvortil  en  Frelser  engang 
skal  føre  dem  tilbage." 

Jacob  svarede  ikke  herpaa,  og  Josinski  begyndte  lidt 
efter  at  tale  om  Livet  i  Algier  og  den  dræbende,  kjed- 
sommelige  Garnisonstjeneste. 

„Jeg  er  heller  ikke  fornøjet  her,"  sagde  Jacob;  „jeg 
er  ilet  hertil  med  brændende  Higen  efter  Virksomhed, 
efter  Menneskenes  heftigste  Tummel,  og  nu  maa  jeg  føre 
det  dorskeste  Liv,  jeg  nogensinde  har  kjendt.  Naar  jeg 
ikke  er  i  Tjenesten,  sover  jeg  for  ikke  at  tænke,  og  jo 
mere  jeg  sover,  desto  søvnigere  bliver  jeg." 

„Kunde  man  endda  ride  ud  paa  Jagt  i  Bjergene"  raabte 
Josinski;  „her  er  Jagt!  Men  man  risikerer  jo,  i  Stedet  for 
at  bringe  Noget  hjem  i  sin  Taske,  at  Ens  eget  Hoved1 
bliver  bragt  hjem  i  en  Beduins  Taske.  Og  et  saadant  Land 
kalde  de  en  Erobring!  — " 

En  Nat  rørtes  Allarmtrommerne  i  Byen,  Garniso- 
nen ilede  til  Vaabenpladsen,  Mennesker  og  Kvæg  styrtede 
i  forvirret  Hob  ind  ad  Porten.  Araberne  havde  gjort  Ind- 
fald paa  Sletten,  plyndrede  og  myrdede  og  udbredte  Ræd- 
sel lige  indtil  Stadens  Mure. 

En  lille  Hær  drog  ud  for  at  tugte  Fjenden ;  men  dennes 
lette  Skarer  forsvandt  saa  hurtig,  som  de  vare  komne, 
efterladende  rygende  Ruiner  og  hovedløse  Kroppe  til  at 

betegne  deres  Vej,  medens  den  franske  Hær  i  anstrengte 
Dagsmarscher  søgte  at  indhente  dem. 

Fra  Bjergene  stege  de  vilde  Kabyler  ned  for  at  hjælpe 
deres  Trosforvandte,  Ørkenen  sendte  sine  Beduiner  i  de 
hvide,  flagrende  Burnusser.  Styrket  ved  denne  Hjælp  havde 
Fjenden  gjort  Mine  til  at  holde  Stand,  og  hele  Dagen  havde 
der  fundet  Fægtninger  Sted  mellem  den  franske  Fortrop 
og  enkelte  Hobe  af  Fjender.  Man  imødesaa  et  Slag  den 
næste  Dag. 

I  den  franske  Lejr  var  Alt  i  den  livlige  Bevægelse, 
hvori  Fjendens  Nærhed  og  Visheden  om  et  forestaaende 
Slag  sætter  Gemytterne.  Soldaterne  sad  eller  laa  om  de 
store  Baal,  der  vare  antændte  mod  den  bidende  Nattevind, 
som  blæste  ned  fra  Atlas.  Nogle  drak  og  vare  lystige,  Andre 
talte  sagte  med  deres  Kammerater  om  det  skjønne  Frank- 
rig og  de  Kjære  i  Hjemmet,  atter  Andre,  og  det  var  især 
de  yngste  Soldater,  talte  højt  og  uafbrudt  om  alle  mulige 
Ting;  de  befandt  sig  i  en  feberagtig  Spænding,  ligesom 
Lotterispillere  Aftenen  før  Lotteriet  trækkes;  de  ældre 
Soldater,  der  oftere  havde  været  i  Ilden,  fortalte  om 
Fjenden  og  hans  Krigsmaade  og  gave  yngre  Kammerater 
gode  Raad;  ved  et  enkelt  Baal  havde  en  Soldat  fra  den 
gamle  Tid  samlet  en  Gruppe  af  Tilhørere  og  underholdt 
dem  med  sine  Erindringer  fra  den  glorværdige  Tid,  da 
Manden  med  den  lille  Hat  Aftenen  før  et  Slag  meddelte 
sine  Soldater,  at  de  vilde  sejre. 

Officererne  spadserede  omkring  i  Lejren,  i  munter,  høj- 
røstet Samtale  som  paa  Paris's  Boulevarder,  som  om 
Krigen  ikke  vedkom  dem,  men  kun  de  simple  Soldater; 
og  dog  vidste  Soldaterne  godt,  at  deres  Officerer  den  næste 
Dag  vilde  gaa  foran  dem  ind  imellem  Fjenderne. 

Efterhaanden  døde  Livet  hen;  Soldaterne  indhyllede  sig 
i  deres  graa  Kapper  og  strakte  sig  paa  Jorden  ved  Ilden 
for  at  sove;  i  Lejren  hørtes  kun  Skildvagternes  Signalraab 
fra  de  ydre  Poster  eller  en  Schakals  Tuden  fra  den  om- 
givende Ørk;  undertiden  lød  fra  det  Fjerne  dæmpede  vilde 
Skrig,  der  viste,  at  Fjenden  var  aarvaagen. 

„Har  De  før  været  i  Ilden?"  spurgte  Josinski,  da  han 
sad  hos  Jacob  i  Teltet. 

„Nej,  jeg  sidder  netop  og  tænker  paa  det  Besynderlige 
i,  at  jeg  aldrig  har  hørt  en  rigtig  Kanonade,  og  at  den  dog 
forekommer  mig  saa  bekjendt,  saa  underlig  bekjendt  .... 
jeg  kan  ikke' ret  gribe  min  egen  Erindring  og  overbevise 
mig  om,  at  den  ikke  er  nogen  Erindring." 

„Det  er  formodenlig  en  Erindring  fra  Exercitserne,  som 
De  har  forestillet  Dem  som  virkelige  Slag.  Jeg  kunde 
næsten  misunde  Dem:  De  har  endnu  tilbage  at  opleve 
den  stolte,  vilde  Rædsel,  som  griber  En  ved  de  første 
Salver,  naar  Kanonerne  dundre,  Kuglerne  pibe,  og  Blodet 
sprøjter;  den  bakkantiske,  blodtørstige  Gru  og  den  unævne- 
lige Følelse  af  sin  Manddomskraft,  der  opfylder  En,  naar 
hvert  Sekund  kan  bringe  Døden  og  man  styrter  sig  imod 
Fjenden.  Det  første  Slag  ligner  den  første  Kjærlighed, 
man  forgaar  næsten  i  sin  egen  Følelse ;  senere,  ved.  Øvelsen, 
bliver  man  roligere  og  ligegyldigere  og  tager  sig  bedre 
ud  for  dem,  der  lægge  Mærke  til  En." 

„Jeg  vil  ikke  sige  Noget  om  mig  selv;  men  jeg  haaber, 
at  jeg  ikke  skal  vise  mig  forsagt.  Jeg  har  længtes  efter 
dette   Øjeblik." 

En  Ordonnans  traadte  ind  i  Teltet:  „Generalen  har 
faaet  Depescher,  og  der  er  fulgt  en  Brevsæk  med;  her 
er  et  Brev  til  Hr.  Lieutenanten." 

„Maaske  et  Brev  fra  en  tro  Skjønhed  i  Paris,"  sagde 
Polaken  med  et  skjelmsk  Smil;  „jeg  vil  lade  Dem  ene." 

Brevet  havde  sort  Segl  og  bar  Præget  af  at  have  vandret 
langt  om  for  at  finde  den  Vidtrejstes  Spor.  Det  var  fra 
Benjamin,  hans  Faders  Butikssvend,  og  meldte  ham  efter 
lange,  forberedende  Omsvøb  Faderens  Død.  Derefter  kom 
en  lang  Opgj øreise  af  Boet  og  en  Underretning  om,  hvor- 
ledes den  tro  Benjamin  havde  gjort  Kapitalerne  frugtbrin- 
gende. 

Døden  er  en  forfærdelig  Paaminder,  og  for  Jacobs  Blik 
stod  pludselig  klar  hver  Sorg,  han  havde  gjort  sin  Fader, 
alle  Minderne  fra  hans  Barndom  rejste  sig  med  Sikkerhed 
og  Vælde,  og  Billedet  af  hans  endnu  saa  unge,  forfejlede 
Liv  oprullede  sig  for  ham.  Derpaa  vendte  Tanken  anger- 
betynget  tilbage  til  hans  Faders  Dødsleje  og  til  hans  for- 
udgangne  Moder.  Han  saa  hende  igjen  saa  blid,  saa  bleg! 
Han  saa  sin  Fader,  da  det  Sidste  nærmede  sig,  og  han  var 

ene!  Hvad  var  det  at  have  været  ene  i  en  fremmed  By 
imod  at  være  ene  paa  Dødslejet!  Med  uendelig  Længsel 
havde  hans  bristende  Øje  søgt  den  eneste  Søn,  og  maaske 
havde  hans  sidste  Tanke  dvælet  ved  den  kvælende  Vished, 
at  denne  Søn  ikke  engang  vilde  bede  en  Kadisch  for  ham, 
naar  han  laa  i  Graven. 

„Men  jeg  skal  dog  bede  en  Kadisch  for  ham!"  —  raabte 
Jacob,  medens  Taarerne  trillede  ham  ned  ad  Kinderne. 
—  „Lad  dem  kun  høre  udenfor,  at  jeg  er  Jøde!  Ja,  jeg 
er  en  Jøde." 

Og  han  gav  sig  til  højt  og  inderlig  at  fremsige  Sjæle- 
messen: Jisgadal  vejiskadisch  schemei  rabo1). 

„Du  skal  have  endnu  en  Kadisch,  Fader!"  —  sagde 
han,  da  han  havde  endt  —  og  endnu  engang  fremsagde 
han  af  inderste  Hjerte  den  jødiske  Velsignelsesformular 
over  den  Døde  og  over  den  Gud,  der  sender  Døden. 

Men  Bønnen  formaaede  ligesaa  lidt  som  Taarerne  at 
lette  Jacobs  Hjerte.  Der  var  for  meget  paa  eengang  til  at 
kunne  afbedes,  og  der  var  et  helt  Liv  at  begræde.  Og  der 
var  ikke  et  eneste  Punkt  i  Fremtiden  at  støtte  Haabet 
til;  thi  selv  hans  Kjærlighed,  om  og  den  kristne  Pige  var 
ham  tro,  forekom  ham  i  dette  Øjeblik  haabløs  og  for- 
brydersk. 

Saaledes  tilbragte  han  Natten;  den  graa  Morgendæmring 
fandt  ham  udmattet  af  Vaagen  og  Sindsbevægelse,  med 
Blodet  i  feberagtig  Uro. 

Trommerne  og  Trompeterne  kaldte  Hæren  til  Opbrud; 
i  lange  Rækker  droge  Kolonnerne  ud  for  at  udføre  Gene- 
ralens Angrebsplan.  Mekanisk  og  sløv  havde  Jacob  be- 
steget Hesten,  som  hans  Ordonnans  førte  frem  for  hans 
Telt.  Ligegyldig  saa  han  i  det  Fjerne  Bjergenes  blaa  Toppe 
blive  beskinnede  af  Morgensolen,  og  uden  Følelse  enten 
af  Angst  eller  af  krigersk  Glæde  hørte  han  Fjendens 
vilde  Raab  og  Signaler,  Jorden  drønende  under  Hestenes 
Hove. 

Oberstens  Ordre  førte  Regimentet  efter  en  Svingning 
ned  imod  en  jevn  Slette.  Pludselig  viste  sig  foran  denne  en 
Række  Beduiner,  som  dækkede  af  en  Grav  og  et  vildt 
Hegn  syntes  at  ville  standse  de  franske  Ryttere  og  strakte 
deres  lange  Flinteløb  frem  imod  dem.  Flere  og  flere  Ho- 
*)  Velsignet  være  den  Højestes  Navn! 


EN  JØDE  221 

veder  kom  tilsyne  i  den  lange  Række,  de  hvide  Bur- 
nusser flagrede  for  Morgenvinden,  de  hvide  Hætter  stak 
sært  af  imod  de  brune  Ansigter  og  de  sorte  Skæg.  Nu 
rejste  de  forreste  Rækker  sig  helt  op  i  deres  hvide  Dragt. 
Jacob  holdt  sin  Hest  an.  Saaledes  stode  Jøderne  klædte 
i  Synagogen  den  store  Forsoningsdag,  saaledes  bleve  de 
lagte  i  Ligkisten.  Det  var  for  ham,  som  om  hans  Fader 
var  hist,  iført  Ligskjorten,  som  om  alle  hellige  Jøder  vare 
der,  nylig  opstandne  af  Graven.  I  dette  Øjeblik  lød  Signalet 
til  Angreb;  men,  om  det  end  havde  gjældt  hans  Sjæls 
Salighed,  kunde  han  ikke  have  givet  Ild  paa  disse  Væ- 
sener. Trompeterne  skingrede,  Geværer  og  Pistoler  knal- 
dede, hans  Undergivne  fløj  til  Højre  og  Venstre  forbi  ham 
ind  i  Kampens  Røgskyer,  han  blev  holdende  ubevægelig. 

Endelig  opsteg  hos  ham  en  Bevidsthed  om  hans  Stil- 
ling, en  Tanke  om,  hvad  hans  Kammerater,  hvad  Hæren 
vilde  sige  om  hans  Adfærd.  Han  jog  Sporerne  i  Hestens 
Sider  og  tvang  den,  uden  at  se  ned  for  sig,  over  Døde  og 
Døende,  Venner  og  Fjender,  i  vild  Karriere  efter  Regi- 
mentet. Men  dette  havde  allerede  forjaget  den  lette  Fjende 
og  blev  af  Generalen  kaldt  tilbage  fra  den  frugtesløse  For- 
følgelse. 

Det  undgik  ikke  Jacob,  at  han  var  sunken  dybt  i 
sine  Kammeraters  Mening.  Hidtil  havde  han  ikke  nydt 
mere  Agtelse  end  den,  man  troede  at  skylde  ham  som 
Officer,  nu  havde  han  endog  deres  Ringeagt.  Den  udtalte 
sig  vel  ikke  i  Ord;  men  han  var  altfor  vant  til  at  op- 
dage den  tavse  Anklage,  til  at  han  et  Øjeblik  skulde  have 
skuffet  sig.  Man  har  paa  Dansk  et  temmelig  simpelt,  men 
betegnende  Udtryk  for  den,  der  er  Gjenstand  for  Ringeagt 
eller  Spot:  Han  bliver  flad.  Det  er  virkelig  saa;  selv  Lege- 
met synes  at  føle  Ydmygelsen,  det  trækker  sig  sammen, 
som  for  at  gjøre  sig  lille,  for  at  skjule  sig. 

Om  Eftermiddagen,  da  Hæren  paany  havde  slaaet  Lejr, 
gik  Jacob  frem  og  tilbage  i  den  ensomste  Udkant  af 
Lejren.  Han  følte  sig  nedtrykt,  vanæret  i  Verdens  Øjne, 
uden  at  være  det  for  sin  Samvittighed;  men  forgæves 
søgte  han  efter  Midler  til  at  forsvare  eller  undskylde  sig 
for  Verden;  under  den  frugtesløse  Anstrengelse  blev  han 
fortvivlet,  forbitret  paa  sig  selv  og  al  Verden. 


222  EN  JØDE 

„Det  er  endda  godt,  man  ikke  ved,  at  jeg  er  Jøde!" 
sagde  han.  „Ellers  vilde  man  sige:  Jøden  Bendixen  er  fejg. 
Nu  har  jeg  dog  den  Tilfredsstillelse,  at  man  simpelt  hen 
siger:  Manden,  Officeren  Bendixen  er  fejg." 

En  fransk  Officer  kom  ham  imøde,  men  gik  ham  forbi, 
som  det  syntes,  uden  at  bemærke  ham.  Blodet  kogte  i 
Jacob,  alt  hans  Had  koncentrerede  sig  i  Had  til  denne  Ene. 

„Det  lader  ikke  til,  at  De  ser  mig,  Hr.  de  Terry!"  raabte 
han. 

Officeren  standsede,  vendte  sig  imod  ham  og  svarede 
med  den  mest  overraskede  Mine:  „Ah,  i  Sandhed,  Hr. 
Bennigsen,  De  har  Ret!  Jeg  saa  Dem  ikke!  Jeg  tror  vir- 
kelig, at  De  undertiden  har  den  Evne  at  kunne  gjøre 
Dem  usynlig." 

„Hvorledes  skal  jeg  forstaa  det?"  spurgte  Jacob  med 
bævende  Læber. 

„Ganske  som  De  behager!"  svarede  Officeren  med  det 
høfligste  Smil. 

„Saa  vil  De  tillade,  at  jeg  om  et  Øjeblik  sender  en  af 
mine  Venner  til  Dem?" 

„Hr.  Bennigsen!  Jeg  er  med  den  største  Fornøjelse  til 
Deres  Tjeneste."  ; 

Jacob  opsøgte  den  polske  Officer,  der  i  Førstningen 
syntes  at  ville  undvige  en  Samtale  med  ham;  men,  da  han 
hørte,  at  Talen  var  om  en  Duel,  opklaredes  hans  Miner, 
og  med  et  varmt  Haandtryk  paatog  han  sig  at  være  Se- 
kundant. 

Paa  den  bestemte  Tid  stode  de  to  Modstandere  med 
deres  Sekundanter  overfor  hinanden.  Tiden  var  knap,  der 
blev  ikke  talt  meget  om  Undskyldning  eller  Tilbagekaldelse. 
Sekundanterne  gave  dem  Pistolerne  ihænde,  paa  et  Vink 
af  Polaken  skulde  Begge  skyde. 

Signalet  blev  givet.  De  Terrys  Kugle  peb  over  Jacobs 
Hoved,  Jacobs  Skud  traf  hans  Modstander  i  Hjertet.  Han 
snurrede  et  Par  Gange  rundt  som  en  Top  og  faldt  død  til 
Jorden. 

Om  Aftenen  ventede  Jacob  i  sit  Telt  de  uundgaaelige 
Følger  af  denne  Begivenhed.  Han  var  resigneret  indtil 
Sløvhed,  han  forekom  sig  greben  af  en  stærk  Strøm, 
imod  hvilken  det  vilde  være  taabeligt  at  kæmpe. 

Josinski  kom  hastig  ind.  „Godt  Nyt!"  raabte  han:  „En 
Patrouille  har  fundet  stakkels  de  Terry,  men  uden  Hoved. 
En  af  de  Djævels  Kabyler,  der  omsværme  os,  har  tjent 
sin  Pjaster  ved  Deres  Skud.  I  Lejren  hedder  det,  at  de 
Terry  har  vovet  sig  for  langt  udenfor  og  er  falden  for 
Fjendehaand,   og  vi   slippe  for  en   Krigsret." 

En  Straale  af  Glæde  foer  over  Jacobs  Ansigt.  Lykken  er 
en  Troldkvinde;  selv  naar  man  har  opgivet  Alt,  kan  hun 
bedaare   med  et   Smil. 


FEMTE   KAPITEL. 


„De  fører  jo  ret  et  lykkeligt  Eneboerliv  her,"  sagde 
Josinski,  da  han  engang  aflagde  Jacob  et  Besøg  paa  den 
lille  Yderpost,  hvorover  han  førte  Kommando. 

Jacob  svarede  med  et  Smil. 

„Jeg  kan  godt  begribe,  at  Opholdet  imellem  Officererne 
maatte  blive  Dem  for  pinligt,"  vedblev  Josinski.  „Jeg  var 
bange  nok  for,  at  De  skulde  tage  Dem  af  det,  for  saa  havde 
De  da  maattet  duellere  med  den  ene  Halvdel  og  have  den 
anden  Halvdel  til  Sekundanter.  Bliv  ikke  vred,  at  jeg 
bringer  hin  Historie  i  Erindring;  jeg  for  min  Del  er  over- 
bevist om,  at  De  er  uforsagt  i  Fare.  Dengang  De  stod 
for  de  Terrys  Kugle,  skulde  man  trot,  at  De  hele  Deres 
Liv  havde  øvet  Dem  i  at  staa  for  Pistolkugler,  og  der 
hører  sandelig  ogsaa  Mod  til  at  udbede  sig  en  saadan  Post, 
som  De  har  her." 

„Nu  dømmer  De  dog  for  godt  om  mig,  kjære  Josinski. 
Det  er  ikke  Mod,  jeg  har  vist,  hvis  jeg  ved  Mod  skal  for- 
staa  den  stærke  Følelse,  som  fremkaldes  ved  Interesse  for 
en  Sag,  og  som  for  dens  Skyld  lader  os  trodse  Faren. 
Jeg  er  ligegyldig,  sløv.  Man  siger,  at  de,  der  lide  af  Sø- 
syge, ligge  henstrakte  og  betagne  af  Ondet,  med  den  største 
Ligegyldighed  kunne  høre,  at  Skibet  er  nær  ved  at  for- 
gaa;  saaledes  er  jeg  tilmode." 

„Mig  vilde  det  sikkert  gaa  ligesaa,  hvis  der  ikke  var  et 
Haab  eller  næsten  en  Vished,  der  undertiden  farer  gjen- 


224  EN  JØDE 

nem  Brystet  som  et  Stik  og  driver  Blodet  rask  gjennem 
Aarerne  ....  Forresten  var  det  Synd  at  sige,  at  De  bor 
for  hyggeligt  — "  afbrød  Josinski  sig  selv  og  saa  sig  om  i 
Barakken;  „hvad  er  det  for  Bøger,  De  har  der?" 

„Det  er  nogle,  som  ved  et  Tilfælde  kom  imellem  mit 
Tøj,  da  jeg  rejste  fra  mit  Fædreland,  og  som  ret  have 
været  min  Trøst.  Jeg  vilde  ønske,  at  De  kunde  forstaa 
dem;  det  er  Fortællinger  om  islandske  Helte,  og  de  ere 
skrevne  paa  en  besynderlig  Maade.  Der  berettes  kun  om 
Handlinger;  de  Følelser,  der  bevægede  sig  i  de  Paagjæl- 
dende,  maa  man  selv  slutte  sig  til,  og  man  kan  aldrig 
blive  kjed  af  at  tænke  derover." 

„Fortæl  mig  lidt  derom,"  bad  Josinski;  „saa  studere  vi 
nordisk  Litteratur  i  den  afrikanske  Ørken  og  tilbringe 
den  hede  Middagstime  paa  en  behagelig  Maade.  Jeg  er 
ingen  Franskmand,  De  behøver  ikke  at  frygte  for,  at 
jeg  strax  skal  benytte  Deres  Fortælling  til  en  grundig 
Afhandling  over  de  gamle  Islænderes  Karakter." 

Jacob  lo  og  sagde:  „Jeg  vil  med  Fornøjelse  opfylde 
Deres  Begjæring,  skjønt  jeg  frygter,  at  det  Bedste,  den 
nordiske  Duft,  vil  bortdunste  under  Oversættelsen.  Maaske 
gaar  det  bedst,  naar  jeg  lukker  Bogen  og  fortæller  efter 
Hukommelsen.  Der  staar  i  dette  Øjeblik  tre  forskjellige 
Episoder  for  min  Erindring,  jeg  vil  begynde  med  Fortæl- 
lingen om  et  Barn.  —  En  Mand  hed  Thorsten  og  levede 
i  Fjendskab  med  sin  Nabo  S  te  j  nar,  en  ond,  men  meget 
tapper  Mand.  Engang  var  Thorsten  med  sin  tiaarige  Søn 
Grim  og  et  lidet  Følge  dragen  ud  i  Egnen,  og  nærved  en 
Skov  overfaldt  Stejnar  ham  med  betydelig  Overmagt.  Thor- 
sten sagde  til  sin  Søn:  Løb  Du  ind  i  Skoven,  til  Kampen 
er  forbi,  hvorpaa  han  med  sine  Mænd  gik  imod  Stejnar. 
Efter  Kampen,  hedder  det  nu  i  Fortællingen,  søgte  man 
i  Skoven  efter  Grim,  og  man  fandt  da  Drengen  meget 
saaret;  men  ved  hans  Side  laa  Stejnars  Søn  og  var  død." 

„Gaar  det  ikke  Dem  som  mig?"  spurgte  Jacob:  „Man 
gribes  af  en  hemmelig  Gru,  man  er  næsten  bange  for  at 
kaste  Blikket  ind  i  Skoven  og  være  Vidne  til  de  to  Drenges 
dødelig-forbitrede  Kamp." 

„Jo,  det  er  virkelig  sandt;  o,  fortæl  videre,  denne  lille 
Prøve   spænder   mig   paa   Mere." 

„En  af  de  bedste  Helte  paa  Island  var  Gunnar,  der 
boede  paa  Gaarden  Hlidarende  ....  Nej,  idet  jeg  vil 
fortælle  om  ham,  opfyldes  Hukommelsen  altfor  stærkt, 
jeg  kan  ikke  gjøre  noget  Valg.  Jeg  vil  lære  Dem  Dansk. 
De  skal  selv  læse  om  det  rørende  Venskab  mellem  Gun- 
nar og  den  vise  Njal;  om  Fjendskabet  mellem  deres  Hu- 
struer Bergthora  og  Halgerda;  om  den  rolige  Ironi,  hvor- 
med Mændene  vexelvis  give  hinanden  Pengebøder  for 
det  Manddrab,  som  de  heftige  Hustruer  anrette  mellem 
deres  Husfolk;  om  Gunnars  herlige  Bedrifter  og  om  hans 
sidste  Kamp,  da  hans  Hustru  vægrer  sig  ved  at  skære 
en  Lok  af  sit  Haar  til  en  Buestreng  og  derved  redde  hans 
Liv,  fordi  han  to  Aar  i  Forvejen  har  givet  hende  et 
Ørefigen." 

„Disse  Fortællinger  ere  vel  almindelig  Folkelæsning  i 
Danmark?"    spurgte    Polaken. 

„Nej,  ikke  saavidt  jeg  ved,"  svarede  Jacob.  —  „Nu  skal 
jeg  dog  fortælle  Dem,  hvorledes  Njal  døde.  Hans  krigerske 
Sønner,  der  alle  boede  hos  ham,  havde  dræbt  en  Høvding, 
og  til  Gjengjæld  drager  man  imod  Gaarden,  omringer  den 
og  stikker  den  i  Brand.  Det  er  henimod  Aften,  da  Byg- 
ningen staar  i  Lue  paa  alle  Kanter.  Flose,  Mordbrændernes 
Anfører,  træder  hen  til  Døren  og  tilbyder  Njal  Udgang. 
Njal  svarer,  at  han  ikke  vil  overleve  sine  Sønner,  da 
han  ikke  vil  kunne  hævne  dem.  —  Gak  Du  ud,  Husfrue! 
siger  Flose  til  Bergthora;  thi  Dig  vil  jeg  for  ingen  Del 
indebrænde.  —  Hun  svarer:  Jeg  blev  ung  gift  med  Njal 
og  har  lovet  ham,  at  vi  skulle  dele  Vel  og  Ve  med  hin- 
anden. —  Derpaa  gik  begge  fra  Døren  ind  i  Huset.  Berg- 
thora vil  nu,  at  man  skal  bære  hendes  Dattersøn  ud  af 
den  brændende  Bygning,  men  Drengen  beder  for  sig.  Mig 
tykkes  det  bedre,  siger  han,  at  dø  med  Dig  og  Njal  end 
at  overleve  Eder.  —  Nu  gaar  Njal  tilsengs  med  sin  Hustru 
og  sin  Dattersøn,  byder  Huskarlen  at  brede  en  frisk  Oxe- 
hud  over  Sengen,  for  at  man  skal  finde  Ligene  ubeska- 
digede, og  lægger  sig  hen  til  at  dø.  Men  hvad  der  gjør 
Fortællingen  i  højste  Grad  tiltalende,  tragisk,  er  den  Fø- 
lelse af  Skyld,  som  hviler  over  dem  Alle,  og  som  bidrager 
til,  at  de  ikke  engang  ret  ville  forsøge  at  undgaa  Doden, 
selv  om  de  Alle  kunde  frelses." 

M.  Goldschmidt  i  Folkeudgave.  I  15 

Josinski  sagde  efter  en  lille  Pavse:  „Denne  høje  Døds- 
foragt er  en  af  de  Egenskaber,  som  de  uciviliserede  Folke- 
slag have  forud  for  os.  I  den  Henseende  ligne  Araberne 
Deres  Islændere;  jeg  havde  et  Exempel  derpaa,  da  jeg  red. 
hertil.  Jeg  var  kommen  noget  forud  for  mit  Følge,  og 
ved  tilfældigvis  at  slaa  Øjet  op  bemærker  jeg  bagved  en 
forfalden  Mur,  formodenlig  Levningen  af  en  Moske,  en 
Beduin,  der  med  den  største  Rolighed  tager  Sigte  paa  mig. 
Men  denne  Rolighed  blev  min  Frelse,  jeg  kastede  mig 
ned  paa  Siden  af  Hesten,  saaledes  at  jeg  kun  med  det  ene 
Ben  hang  i  Sadlen,  og  næppe  havde  jeg  gjort  det,  før 
Kuglen  peb  over  Hestens  Hoved.  Nu  var  han  min  Mand. 
Jeg  trak  min  Pistol  frem  og  red  imod  ham;  men,  da  jeg 
kommer  ham  nær,  lægger  han  koldblodig  Armene  over- 
kors og  stirrer  paa  mig  med  sine  kulsorte  Øjne.  Jeg  kunde, 
ikke  dræbe  ham;  jeg  overlod  det  til  Soldaterne,  der  ilede 
til." 

„Dræbte  de  ham  saa?" 

„Ja  —  jeg  tror,  det  gjør  Dem  ondt!" 

„Aa,  nej ;  endskjønt,  jeg  kan  ikke  nægte,  at  jeg  føler 
en  Slags  Deltagelse  for  disse  Folk.  Retten  er  paa  deres  Side, 
og  de  forfægte  den  med  vild,  glimrende  Tapperhed.  Og 
saa  er  der  noget  Æventyrligt  ved  dem,  de  synes  mindre 
end  vi  at  tilhøre  Jorden,  fare  let  hen  over  den,  have  ikke 
bundet  sig  til  den  ved  Mur  og  Planker.  Og  dog,  naar  man 
ser  deres  stolte,  kraftige  Skikkelser,  synes  de  at  være 
inderligere  end  vi  elskede  af  den  moderlige  Jord.  At  se 
en  Araber  i  den  hvide,  folderige  Dragt  ved  Siden  af  en 
fransk  Soldat  med  de  røde,  stumpede  Benklæder  og  den 
naragtige  Chakot!  At  se  Oberst  Yussuf  ved  Siden  af  en 
fransk  Kollega!  Han  synes  skabt  af  Vorherre  som  Model 
for  Krigere;  Modet  lyser  fra  hans  hele  Skikkelse,  saa 
at  man  aner,  at  Kuglerne  maa  gaa  af  Vejen  for  ham.  Jeg 
kan  aldrig  betragte  ham  uden  at  føle  en  Slags  Smerte  over, 
at  han  har  forladt  sit  Folk;  hvor  dets  Hjerte  maa  bløde, 
naar  det  ser  ham  imellem  de  kristne  Skarer!" 

„Derfor  er  det,  at  jeg  er  saa  sløv  og  ligegyldig"  — 
vedblev  Jacob.  „Jeg  vilde  gjerne,  mer  end  gjerne,  ud- 
mærke mig  og  blive  hædret.  Men  imod.  dette  Folk  kan  jeg 
ikke  kæmpe;  jeg  forekommer  mig  som  en  Lejesvend,  jeg 

myrder,  om  just  ikke  for  Penge,  dog  for  Belønning;  thi 
det  er  Mord,  selv  i  aabent  Slag,  naar  man  ikke  dræber 
for  en  retfærdig  Sag  eller  i  det  Mnidste  for  sin  Overbevis- 
ning." 

„Gaa  blot  ikke  over  til  Beduinerne!"  sagde  Josinski 
spøgende. 

„O,  nej!  Vi  Evropæere  ere  lænkede  til  hinanden  ved 
Civilisationen.  Jeg  elsker  Franskmændene  —  i  Afstand; 
jeg  elsker  dem  for  den  Tankes  Skyld,  som  Vorherre  synes 
at  have  havt,  da  han  skabte  dette  Folk." 

„Ja,  det  er  besynderligt,"  udbrød  Josinski:  „disse  Men- 
nesker, der  enkeltvis  ere  saa  egoistiske,  frivole  og  for- 
fængelige, føle  som  Nation  Sympathi  med  alle  Nationer 
og  ere  beredte  til  at  ofre  Livet  for  dem.  Jeg  hader  hver 
enkelt  Soldat;  men,  naar  jeg  ser  et  Regiment  marschere 
frem,  banker  mit  Hjerte  af  Stolthed." 

„Det  Indtryk  gjør  Massen  altid.  Man  elsker  ikke  sine 
enkelte  Medborgere;  men  man  elsker  dog  det  hele  Folk." 

„Derimod  kunde  siges  meget!  Jeg  for  min  Del  elsker 
hver  enkelt  Polak,  jeg  møder;  han  er  et  lille  Stykke  af 
mit  Fædreland.  Jeg  tog  forleden  en  Knap  op  fra  Gaden  i 
Algier,  det  var  en  Knap  af  en  polsk  Uniform,  og  det  syntes 
mig  Synd,  at  den  skulde  ligge  i  Snavset." 

„Det  er,  fordi  Deres  Fædreland  lider;  en  Søn  af  det 
rige,  stolte  England  kan  ikke  taale  at  se  en  Engelsk- 
mand udenlands.  Men  det  er  da  heller  ikke  til  at  undres 
over,  at  De  nærer  en  saadan  religiøs  Kjærlighed  for  Deres 
Fædreland,  for  Polen.  Den  Følelse  deles  jo  næsten  af 
alle  Evropæere.  Hin  Kamp  for  et  ædelt  Folks  Uafhængig- 
hed og  for  menneskelig  Ret  og  Ære  have  vi  Alle  for- 
staaet;  under  hin  Fane  var  Sindet  ikke  delt,  Hjertet  vilde 
ikke  bløde,  naar  man  anfaldt  Fjendens  Rækker.  Og  jeg 
for  min  Del  har  maaske  særlig  lært  at  føle  for  Polen." 

Josinski  havde  rejst  sig  og  sagde  med  funklende  Blik: 
„Om  nu  hin  Fane  atter  var  udfoldet?  Om  Polen  atter 
kaldte  sine  Sønner  og  Alle,  der  elske  det?" 

„Ja,  hvis  det  skete!"  sagde  Jacob. 

„Det  er  sket!  Hør  Budskabet:  Polen  har  gjort  Opstand!" 

„Hurra!"  skreg  Jacob  ....  „Ja,  det  er  paa  Dansk,  jeg 
raaber!  Hurra!  Gud  ske  Lov!" 

15* 

Josinski  strøg  sig  over  Øjnene  og  sagde:  „Vi  To  juble 
ene  her  i  Ørkenen;  men  jeg  er  vis  paa,  at  De  har  Ret 
i,  hvad  De  før  sagde,  og  at  i  dette  Øjeblik  jubler  det  halve 
Evropa.  —  Velan,  vil  De  gaa  med  at  kæmpe  for  Polen!" 

„Ja,  Josinski,  jeg  følger  Dem  — " 

„Hvorfor  standser  De?  Opstiger  der  nogen  Betænkelig- 
hed  hos   Dem?" 

„Nej,  det  var  kun  en  Tanke  om,  at  der  mulig  kunde 
komme  Brev  hertil  fra  mit  Hjem." 

„Skriv  dem  til,  at  de  for  Fremtiden  skulle  adressere 
Brevene  til  Warschau  i  Stedet  for  til  Algier.  Eller  er 
der   andre   Ting   . . .  ?" 

„Nej,  det  var  kun  en  forbigaaende  Tanke.  I  dette  Øje- 
blik blegne  Hjemmets  Farver;  mine  personlige  Sorger 
blive  smaa  og  ubetydelige  ved  Tanken  om  Polen." 

„Saa  gjør  som  jeg  og  søg  Deres  Afsked!  Der  er  ingen 
Tid  at  spilde.  Men  vi  maa  bort,  om  vi  saa  skulle  deser- 
tere. —  Blot  nu  ingen  Araber  lurer  paa  Vejen  ....  Min 
Ven!  Tro  ikke  ilde  om  mig,  om  De  ser,  at  jeg  fra  nu 
af  her  i  Algier  er  bange  for  mit  Liv." 


SJETTE  KAPITEL. 


Overfaldet. 

„Jeg  er  saa  sulten  som  en  Kalmuk!"  —  sagde  en  ung 
Officer,  der  i  den  mørke  Aften  fulgte  med  Jacob  gjennem 
Flækken  — ;  „efter  den  gode  Kapitajn  Dalgettys  Exempel 
har  jeg  paa  Marschen  spændt  mit  Belte  fastere;  men  jo 
mere  jeg  spænder,  desto  stærkere  skrige  Tarmene.  Maaskc 
De  har  været  saa  lykkelig  at  faa  et  godt  Kvarter,  saa  beder 
jeg  mig  til  Gjæst  ....  Naa,  det  er  her!  .  .  .  ,  Nej,  Tak! 
Saa  gaar  jeg  dog  hellere  videre  for  at  f uragere  paa  egen 
Haand." 

Jacob  traadte  ind  i  Hytten,  der  mere  lignede  en  af  de 

Jordhøje,  hvori  Landmændene  gjemme  deres  Kartofler  om 
Vinteren,  end  en  menneskelig  Bolig.  Indenfor  de  nøgne 
Lervægge  frembød  sig  intet  Andet  end  tre  halvnøgne 
Børn,  der  laa  paa  lidt  fugtig  Halm  og  ængstelig  stirrede 
paa   den   Indtrædende. 

Korporalen  kom  ind  og  sagde :  „Det  er  et  daarligt  Loge- 
ment,  Hr.  Lieutenant,  og  Beværtningen  er  ikke  stort  bedre. 
Men  her  er  noget  Brød  og  Brændevin,  hvis  Lieutenanten 
vil  tage  tiltakke.  Imorgen  maa  Russerne  give  Frokosten, 
og  jeg  tænker,   den  bliver  varm." 

„Tak,  min  kjære  Soltau;  men  hvor  ere  Beboerne?  er 
der  ingen  Moder  til  disse  Børn?" 

„Gud  skal  vide  det,  jeg  har  ingen  set." 

„Hvor  er  Manden,  der  ejer  Hytten?" 

„Han  har  vel  søgt  ind  i  et  Hundehus!  Jeg  jog  ham  ud 
for  at  gjøre  Plads  til  Lieutenanten." 

Jacob  sagde  ved  sig  selv:  „Maaske  er  det  en  Polak, 
som  min  Fader  har  bespist  ved  sit  Bord.  —  Soltau,  jeg 
vil  hellere  gaa  ud  i  den  friske  Luft;  lad  Manden  komme 
ind  i  sit  Hus." 

„Han  kryber  nok  ind,  naar  han  ser,  at  Lieutenanten 
og  jeg  gaa   ud;  Lieutenanten  kan  være  ganske  rolig." 

„Sig  mig,  Soltau"  —  sagde  Jacob,  da  de  vare  i  det  Frie 
—  „hvor  kan  Du  være  saa  ubarmhjertig  at  jage  et  Men- 
neske ud  i  denne  Kulde  fra  de  smaa  Børn?  Jeg  har  ved 
andre  Lejligheder  set  Dig  blid  og  menneskekj ærlig  mod 
Dine  Kammerater,  paa  Marschen." 

„Ubarmhjertig,  Hr.  Lieutenant!  Imod  et  saadant  Krea- 
tur! Kunde  han  faa  en  Gylden  for  at  skære  Halsen  over 
paa  os  Alle,  saa  gjorde  han  det.  Passede  vore  Poster  ikke 
saa  godt  paa,  saa  var  allerede  en  halv  Snes  Jøder  paa  Vej 
for   at   forraade   os   til   Russerne." 

„Men  der  er  dog  Jøder,  der  tjene  i  Armeen  som  gode 
Polaker." 

„Under  Vaaben  —  det  er  en  anden  Sag!  Den,  der  slaar 
Russen  ihjel,  er  min  Kammerat,  om  han  saa  var  en  Tyrk! 
En  gammel  Soldat  som  jeg  ser  ikke  efter  Døbeattesten. 
Men  havde  vi  ikke  disse  Schakkerjøder  i  Polen,  saa  var 
der  ligesaa   mange   Forrædere  mindre." 

„Men  hvorfor  hænger  man  da  ikke  de  fordømte  Spioner 
til  Skræk  og  Advarsel!" 

„Vi  hænge  hver  Dag  et  Par;  men  de  formere  sig  som 
Rotter." 

„Er  det  virkelig  kun  Jøderne,  der  ere  Forrædere?" 

„Nej,  bevare's,  Hr.  Lieutenant!  Enhver  saadan  svinsk 
Bonde  er  en  Forræder,  han  ved  knap,  at  der  existerer  et 
Land,  som  hedder  Polen;  men  enhver  Forræder  kalde  vi 
en  Jøde." 

„Det  er  en  anden  Sag!"  raabte  Jacob  leende.  „Laan 
mig  saa  Din  Flaske." 

I  dette  Øjeblik  faldt  et  Skud  udenfor  Landsbyen;  de 
kunde  i  den   mørke  Nat  se  Glimtet. 

Da  de  ankom  til  Stedet,  hvor  Skuddet  var  faldet,  fandt 
de  nogle  Ryttere  forsamlede  om  et  Menneske,  der  laa  paa 
Jorden  og  vaandede  sig;  de  truede  og  talte  heftig. 

„Hvad  er  der  sket?  Hvad  er  her  paafærde?" 

„Bi  et  Øjeblik,  Hr.  Lieutenant"  —  sagde  Korporalen 
og  bøjede  sig  over  Mennesket  —  „tænkte  jeg  det  ikke  nok? 
Vor  Vært!  Paa  Vej  til  Stoczek,  ikke  sandt,  Du  elendige 
Søn  af  en  Hund,  Du  forbandede  jødiske  Forræder!" 

Manden,  der  laa  paa  Jorden,  skreg  med  jamrende  Stem- 
me: „Jeg  er  ingen  Jøde,  jeg  er  ingen  Jøde,  jeg  er  en 
Kristen,  som  I,  jeg  er  Eders  Broder  —  all  man  Schlema- 
saul!1)  —  Oh,  oh!  —  Jeg  hedder  Michael  Wucziewicz, 
den  hellige  Erkeengel  Michael  er  min  Skytspatron,  hans 
Navn  være  velsignet  —  Mamzir  ben  hanido2)  ....  oh, 
oh!  .  .  .  ."  (de  hebraiske  Ord  sagde  han  dæmpet,  saa  at 
det  for  et  uindviet  Øre  lød  som  en  Jamren). 

„Aa,  Sludder!  hvad  vilde  Du  i  Stoczek?  Bekjend,  Hund!" 

„Jeg  vilde  blot  hente  nogle  Æg  til  den  fornemme  Herre, 
som  kom  i  Kvarter  hos  mig  —  sau  sollt  Ihr  hraio  hoben  !3) 
Oh,  oh!" 

„Naa,  Du  vilde  hente  Æg!  Aa,  er  der  Ingen,  der  har  en 
Stump  Reb?" 

„Jeg  vil  bekjende!"  skreg  Polakken;  „jeg  vil  angive, 
hvor  mange  Russere  der  er  i  Stoczek,  jeg  ved,  hvor 
General  Geismar  er  ...  .  lad  mig  blot  leve!  —  Øi,  schenxa 
Jisroeil!*)    —    Oh,  oh,    oh!" 


J)  Al  min  Ulykke  over  Jer!  2)  Den  skidne  Søn  af  en  Skøge!  8)  Saa 
vist  skal  det  gaa  Eder  vel !  4)  Egenlig :  Hør  Israel !  Her  vil  det  sige :  Ak, 
Gud,  nu  kniber  det ! 

„Hid  med  Rebet!" 

Jacob,  der  næsten  ikke  havde  kunnet  holde  sig  fra  at 
le,  dels  over  Rytterne,  der  ikke  mærkede  Forbandelserne, 
dels  over  Polaken,  der  ikke  troede  sig  forstaaet,  lagde 
sig  nu  imellem: 

„Før  ham  til  Obersten,  han  kan  maaske  gjøre  vigtige 
Bekjendelser.  Nej,  tag  Rebet  af  hans  Hals,  I  have  jo  alle- 
rede skudt  paa  ham,  det  er  da  nok." 

„Det  Skud  skal  ikke  skade  ham  stort,  Hr.  Lieutenant! 
Han  er  kun  ridset  en  Smule;  han  er  falden  af  bare 
Angst.  Men,  som  De  befaler,  lad  os  bringe  ham  til  Ober- 
sten." 

Kort  efter  bleve  Officererne  kaldte  til  Obersten  og  fik 
Befaling  til  at  føre  Tropperne  sagte  og  forsigtig  imod 
Stoczek. 

„Klokken  to  kommer  Generalen  her  til  Filipowko"  — 
sagde  han  til  Afsked  —  „hvis  vi  kunde  føre  ham  som 
Gjæst  ind  i  erobret  By!" 

Officererne  ilede  til  deres  Poster. 

I  den  barske  mørke  Vinternat  nærmede  Toget  sig  lyd- 
løst den  af  Fjenderne  besatte  By. 

Udenfor  det  forreste  Hus  laa  en  russisk  Skildvagt  fros- 
sen ihjel  med  en  Brændevinsflaske  ved  Siden.  Hans 
Kammerater  larmede  inde  i  Huset;  deres  Geværer  stode 
opstablede  langs  Væggen.  Med  fældet  Bajonnet  trængte  de 
polske  Soldater  ind  og  bemægtigede  sig  dem  uden  Larm. 
Afskaarne  og  omringede  bleve  Russerne  overalt  over- 
vældede; kun  et  Par  hundrede  Mand  lykkedes  det  at 
samle  sig  og  naa  en  stor  Lade,  som  de  haardnakket  for- 
svarede, indtil  Polakerne  stak  Bygningen  i  Brand. 

Obersten  kom  ridende,  hans  Ansigt  udtrykte  Bekym- 
ring: „Det  er  intet  godt  Værk,  her  er  gjort!"  sagde  han; 
„denne  Ild  kan  føre  os  hele  Geismars  Korps  paa  Halsen 
endnu  i  denne  Nat.  Lad  vore  Poster  blive  skudte  saa  langt 
frem  som  mulig,  for  at  Russerne  ikke  skulle  komme 
over  os,  som  vi  ere  komne  over  dem." 

Ved  Dagens  Frembrud* lød  Larm  og  høj  Jubel  fra 
Filipowko-Kanten ;  det  var  Dwernickis  Rytterkorps,  der 
ankom;  paa  samme  Tid  saas  paa  den  anden  Side  af 
Byen  Spidsen  af  de  russiske  Kolonner,  der  rykkede  frem 
for  at  gjenerobre  den. 

Det  var  hin  18de  Februar;  det  første  Slag  i  aaben 
Mark  for  Polens  Uafhængighed  blev  slaaet. 

Som  en  uhyre  Slange  bugtede  de  russiske  Kolonners 
Linje  sig  frem  imod  Polakerne  og  knuste  under  Bevæ- 
gelsen den  lille  Trop,  der  holdt  Buskadset  og  Højen  hin- 
sides Stoczek  besat.  Artilleriet  kjørte  op  paa  Højen  og 
gav  Ild,  Infanteriet  og  Kavalleriet  marscherede  frem  paa 
begge  Sider. 

General  Dwernicki  holdt  foran  en  Eskadron  Landse- 
nerer  og  iagttog  Russerne.  Efter  en  kort  Betænkning  vendte 
han  sig  til  sine  Officerer  og  gav  dem  Befalinger. 

Eskadronerne  formerede  Linje  bagved  Dwernicki.  Han 
red  op  for  Fronten,  holdt  et  Øjeblik  stille  og  overskuede 
de  fastsluttede,  spydglimtende  Rækker.  Derpaa  udstrakte 
han  Haanden  og  raabte  med  høj  Røst,  idet  han  vendte  sin 
fnysende  Hest  imod  Fjenden:  „Polaker!  Fæld  Landserne! 
Fremad!"  « 

Trompeterne  skingrede,  og  Jorden  gungrede,  da  Rytteriet 
foer  frem. 

Polens  Ørn  slog  med  sine  Vinger  og  drak  russisk  Blod. 


II. 

Brev  fra  Jacob  til  Levy. 

Forestil  Dig  en  Lejr.  I  Midten  ligge  nogle  faldefærdige 
Bønderhuse,  de  forestille  Paladser;  der  bor  Generalen  og 
hans  Stab.  Rundt  omkring  disse:  sortegraa  Telte  (thi  kun 
Himlens  Skyer  ere  vore  Vaskerkoner)  og  Hytter,  opbyg- 
gede af  Grene  og  Jord.  Imellem  dem  mylrer  det  af  Sol- 
dater og  Heste,  fra  utallige  Huller  i  Jorden  opstiger  Røg, 
thi  vi  koge  som  de  smaa  Teltholdere  i  Dyrehaven;  rus- 
siske Fanger  blive  førte  igjennem  Teltgyderne,  en  Spion 
bliver  hængt  i  et  udgaaet  Træ  o.  s.  v. 

Tænk  Dig  saa,  at  forskjellige  smaa  Trupper  blive  ud- 
sendte for  at  furagere,  og  at  en  af  dem  bliver  anført  af 
Hr.  Lieutenant  von  Bendixen!  Man  møder  en  fjendtlig 
Trup;  Korporalen  spørger  Hr  .von  Bendixen,  om  man 
skal  angribe  —  ja,  her  er  Folk,  som  spørge  mig  tilraads, 
ligesom  jeg  i  Kjøbenhavn  plejede  at  spørge  Dig!  Saadan 

en  Furagering  er  Skyld  i,  at  Du  faar  dette  Brev.  Vi  vare 
komne  i  Nærheden  af  en  temmelig  stor  Avlsgaard  (polsk 
Maalestok)  og  rede  fornøjede  imod  den,  da  vi  opdagede, 
at  der  allerede  var  Russere  i  Lag  med  den.  Min  Korporal 
rider  hen  til  mig  og  spørger:  „Befaler  Hr.  Lieutenanten, 
at  vi  skulle  vende  om  eller  gaa  løs  paa  dem?"  Det  var  kun 
en  Formalitet;  jeg  kunde  se  paa  den  Gamle,  at  han  ikke 
tænkte  sig  nogen  anden  Mulighed  end  et  Angreb.  Desuden 
havde  Russerne  allerede  opdaget  os  og  red  os  imøde  —  saa 
det  var  just  ingen  Heltegjerning  af  mig,  at  jeg  komman- 
derede til  Indhug.  Nu  begyndte  en  af  de  Fægtninger,  der 
ere  de  interessanteste  —  at  sige  for  en  Tilskuer.  Jøderne 
have  ganske  Ret,  naar  de  sige:  Fur  'n  Zuschauer  ist  kein 
Spiel  zu  gross.  Vi  angribe  altsaa,  og  efter  et  Øjebliks 
Forløb  befinder  jeg  mig  imellem  to  russiske  Ryttere. 
Den  Enes  Hug,  der  var  meget  velment,  parerede  jeg  og 
gav  ham  en  Ripost,  saa  at  Hs.  Majestæt  Selvherskeren 
nu  har  en  Russer  mindre  at  selvherske  over;  men  i 
samme  Øjeblik  traf  den  Anden  mig  over  Haandledet,  saa 
jeg  tabte  Tøjlerne.  Nu  kunde  jeg  ikke  kaste  min  Hest 
om;  og  mit  Hoved  beredte  sig  i  al  Stilhed  paa  at  blive 
spaltet;  jeg  tror,  jeg  vilde  tænke  paa  Eder  i  Hjemmet, 
men  Alting  løb  rundt  i  Hovedet.  Dog  ligesom  min  Mod- 
stander hæver  Armen,  faar  han  en  Pistolkugle  i  Brystet. 
I  det  første  Øjeblik  saa  han  ud,  som  han  blev  overrasket 
af  en  eller  anden  Ting,  i  det  næste  styrtede  han  af  He- 
sten. Russerne  bleve  da  jagne  paa  Flugt,  og  efter  at  vi 
have  dræbt  en  Snes  Mand  og  selv  mistet  en  halv  Snes, 
vare  vi  Herrer  over  saa  megen  Halm,  som  man  kjøber 
ved  Vestervold  for  5  Rbd.  Det  førte  vi  hjem  i  Triumf, 
og  Alle  roste  vor  Heltegjerning.  Jeg  beregner,  at  der  paa 
min  Andel  af  Byttet  kommer  saa  megen  Halm,  som  en 
lille  kjøbenhavnsk  Familie  kjøber  paa  Flyttedagen  til 
sine  Senge,  og  derfor  er  jeg  bleven  forfremmet  til  Premier- 
lieutenant.  Imidlertid  maa  jeg  dog  blive  hjemme  i  Lejren 
en  Tidlang.  Og  derfor  kan  jeg  altsaa  male  et  langt  Brev  op. 
Du  kan  nok  mærke,  at  jeg  nu  ler  anderledes  tilmode, 
end  da  jeg  skrev  Dig  til  fra  Algier.  Du  kunde  vist  mellem 
hver  Linje  læse  Anger  og  Fortrydelse  over,  at  jeg  var 
rejst  hjemmefra.    Det  er  næsten  ikke   muligt  andet;   thi 

det  var  min  Tanke  Dag  og  Nat.  Jeg  følte,  at  mit  Sind  lige- 
saa  godt  kunde  have  været  et  stillestaaende  Vand  i  Dan- 
mark som  i  Udlandet,  og  saa  var  jeg  dog  ikke  bleven  for- 
fulgt af  pinlig  Anger,  af  martrende  Længsel,  kvælende,  for- 
tærende Uvished.  Blev  jeg  hist  plaget  af  Uvilje  og  Ringeagt 
i  min  Forlovedes  Familie,  saa  udstod  jeg  her  en  lignende 
Forfølgelse  blandt  de  franske  Officerer,  og  jeg  kunde 
ikke  engang  nyde  den  Smule  Trøst,  som  jeg  viide  have  havt 
hjemme  i  en  god  Seng  og  ved  et  godt  Maaltid. 

Her  er  det  anderledes!  Et  ganske  nyt  Liv  er  gaaet  op 
for  mig.  Her  er  jeg  ligesom  bleven  delagtig  i  hele  Menne- 
skeheden, jeg  har  Lov  til  at  kæmpe  med  for  en  stor  og 
retfærdig  Sag,  og  jeg  agtes  efter  mine  Gjerninger.  Vel  kæm- 
per jeg  med  lukket  Visir  som  Ivanhoe  ved  den  store 
Turnering;  men  naar  jeg  engang  aabner  Visiret  og  de  se 
den  arveløse,  den  landflygtige  Slægts  Aasyn,  saa  ville  de 
vel  heller  ikke  nægte  mig  Kampprisen  ....  Det  maa  dog 
i  Grunden  være  underligt  for  Dig  at  læse  Avisefterretninger 
fra  Polen:  Det  er  mig,  der  staar  i  Linjerne,  jeg  er  med  i 
de  store  Slag,  hvorover  Du  forbavses. 

Det  Eneste,  jeg  kunde  have  imod  Livet  her,  er  at 
man  næsten  ophører  at  leve  som  sig  selv  og  bliver  en 
viljeløs  Del  af  Massen.  Men  saa  er  der  andre  Øjeblikke, 
da  Livet  er  som  et  Ocean  og  man  forekommer  sig  selv 
som  en  Svømmer,  der  ingen  Skranke  ser  for  sin  Higen, 
alle  Kræfter  tumle  sig  i  vildeste  Jubel,  Sjælen  geraader 
næsten  i  Raseri  af  Henrykkelse  over  sin  Frihed. 

Og  saa  har  jeg  den  faste  Tro,  at  jeg  ikke  skal  dø  her. 
I  det  første  Slag,  hvori  jeg  deltog,  saa  jeg  pludselig  Keiveri 
ovaus1)  paa  Nørrebro  ganske  tydelig.  Siden  den  Tid  er 
jeg  forvisset  om,  at  min  Grav  skal  graves  der,  og  da  man 
næppe  vil  indbalsamere  mig  og  sende  mig  dertil,  hvis 
jeg  falder  her,  saa  er  det  aldeles  nødvendigt,  at  jeg  maa 
befordre  mig  selv  levende  hjem. 

Naar  jeg  da  kommer  hjem,  saa  findes  jeg  vel  ogsaa 
hende  værdig.  O,  jeg  har  ikke  glemt  hende!  Naar  det  er 
stille  omkring  mig?  især  om  Natten,  staar  pludselig  deres 
lille  Dagligstue  for  mig,  og  saa  ser  jeg  hende  sidde  der, 
og  det  er  da  ligesom  mit  Legeme  trækkes  hjem,  og  jeg 

J)  Kirkegaarrien. 

bliver  næsten  ude  af  mig  selv,  jeg  kan  ikke  begribe, 
hvorledes  jeg  har  kunnet  rejse  bort.  Der  er  Tider,  da  det 
forekommer  mig,  at  jeg,  selv  om  hun  ikke  var  mig  tro, 
kunde  trøste  mig  ved  Polens  Lykke,  ved  at  have  del- 
taget i  den  store  Kamp;  men  til  andre  Tider,  naar  mine 
Kammerater  med  ængsteligt  Blik  se  ud  i  Fremtiden,  trø- 
ster jeg  mig  hemmelig  ved  Tanken  om  hende,  skjønt 
jeg  i  det  næste  Øjeblik  fortryder,  at  jeg  tillader  mig  denne 
egoistiske  Trøst.  Men  jeg  er  dog  lykkelig,  jeg  har  to 
skjønne  Haab  at  glædes  ved,  og  de  stakkels  Polaker  have 
kun  eet,  Haabet  om  deres  arme  Fædreland. 

Kjære  Levy,  der  paakommer  mig  dog  ofte  en  uhyggelig 
Anelse  formedelst  Eders  lange  Tavshed.  Hun  bør  dog 
aabenbart  skrive  til  mig;  hun  er  uskyldig  —  jeg  tror  det! 
jeg  ved  det!  Men  det  vilde  være  umandigt  af  mig,  om 
jeg  skrev  atter  og  atter,  som  en  Tigger.  Imidlertid,  jeg 
trøster  mig  ved  den  Forestilling,  at  Brevene  ikke  have 
truffet  mig  —  Gud  give,  det  maa  være  saa! 

Saa,  der  er  Kirurgen!  Han  vil  partout  have,  at  min 
Arm  skal  sættes  af.  Det  er  en  lang,  tynd  Tysker,  der 
egenlig  er  Barber,  men  her  fungerer  som  Doctor  medicinæ 
&  chirurgiæ,  og  han  bærer  Nag  til  mig,  fordi  jeg  forstaar; 
mig  bedre  paa  Saaret  end  han.  Han  siger,  at  siden  jeg  er 
saadan  en  dygtig  Kirurg,  skulde  jeg  være  bleven  hjemme 
—  'ja,  havde  jeg  havt  ham  der  til  at  sætte  Præstekonen  af, 
hvor  daarlig  han  end  havde  gjort  det!  Nu,  hun  kommer 
vel  til  at  have  Respekt  for  en  Premierlieutenant  i  den 
polske  Nationalarmee !  Og  lad  mig  blot  faa  et  Brev  fra 
Thora  —  dersom  jeg  saa  ikke  inden  fire  og  tyve  Timer  er 
Ritmester,  maa  Du  kalde  mig  ....  en  Russer.  Naar  jeg  saa 
kommer  hjem  som  Ritmester,  i  den  glimrende  Uniform 
(at  sige,  naar  jeg  faar  en  syet),  mon  jeg  da  ikke  vil  over- 
straale  Jøden  Bendixen,  saa  at  Ingen  ser  ham? 


III. 

En  sort  Sky. 

Nogle  Maaneder  efter  stod  Hæren  i  en  forskanset  Lejr 
ved  den  østerrigske  Grænse.  Dwernicki  havde  undt  sine 

Soldater  nogle  Dages  Ro,  efterat  han  længe  var  bleven  for- 
fulgt af  russisk  Overmagt.  Der  herskede  tung  Stilhed  i 
Lejren;  kun  Feltherrens  Aand  bevægede  sig  med  den  tid- 
ligere Rastløshed,  beregnende  nøjagtig  sin  Stilling,  lig  Sø- 
manden, der  fører  sit  Skib  gjennem  Brænding  og  Storm. 

Udenfor  Teltet  gik  to  Officerer  frem  og  tilbage  i  dyb 
Samtale;  det  var  Jacob  og  Josinski. 

Jacob  sagde:  „Hvor  jeg  er  glad,  Josinski,  ved  at  se  Dig 
igjen!  Hvilket  Lykketræf,  at  netop  Du  blev  udvalgt  til  at 
bringe  os  Depescher!  Og  Du  er  bleven  Major  —  jeg  gra- 
tulerer Dig  af  ganske  Hjerte!" 

„Jeg  kan  ikke  glæde  mig  over  min  egen  Lykke,  naar 
jeg  tænker  paa  mit  Fædreland,"  sagde  Josinski  tung- 
sindig. 

„Dit  Fædreland  ....  Polen?  Hvad  Nød  er  der  paafærde? 
Have  I  ikke  i  de  store  Slag  jaget  Fjenden  bort  fra  War- 
schau  paa  højre  Side  af  Floden,  medens  vi  har  fejet 
venstre  Side  saa  ren  som  et  Stuegulv?  Er  ikke  hele  Po- 
len i  Opstand  ligefra  den  russiske  Grænse  til  østerrigsk 
Galizien  og  preussisk  Polen?  Staa  ikke  Tusinder  af  Bøn- 
der her  i  Wolhynien,  beredte  til  at  forene  sig  med  os? 
Fordi  vi  her  klemmes  lidt  af  Overmagten,  skal  man  der- 
for strax  lade  Modet  falde?  Gamle  Dwernicki  hitter  nok  en 
Udvej!" 

„Ak,  Du  ved  ikke,  kjære  Bendixen,  hvorledes  Sagerne 
staa!  Hvad  hjælper  det,  at  vi  have  sejret  ved  Grochow,  ved 
Wavre  og  ved  Dembe,  at  vi  have  sprængt  Kejserens  Garde 
og  nedhugget  baade  hans  „Løver  fra  Warna"  og  hans 
„uovervindelige"  Kyrasserer?  Hvad  hjælper  al  den  skjønne 
Begejstring,  hvorover  jeg  var  saa  lykkelig  —  som  da  vi 
efter  Slaget  ved  Dembe  forfulgte  Fjenden  og  pludselig 
saa,  at  der  allerede  var  Polaker  efter  ham,  det  var  Be- 
boerne af  Dobre,  der  vare  dragne  ud  under  Anførsel  af 
deres  Borgemester  —  at  Regimenter,  der  næsten  bestaa 
af  Børn,  jage  de  russiske  Veteraner  paa  Flugt  —  at  Rus- 
serne retirere,  saasnart  de  se  det  fjerde  Linjeregiment 
marschere  frem  med  Bajonetten  —  hvad  nytter  det,  hvad 
har  det  hjulpet  os?  Skrzynecki  staar  stille  efter  Sejren, 
saa  man  skulde  tro,  han  var  bleven  slaaet.  I  Stedet  for  at 
kaste    de    adspredte,    slagne,    forfærdede    Russere,    hugge 

dem  ned,  tage  dem  til  Fange,  rense  hele  Polen,  holder 
han  sig  i  en  uforklarlig  Ro,  lader  dem  samle  sig  og  giver 
Kejseren  Tid  til  at  forstærke  dem  med  nye  Masser.  Det 
ser  næsten  ud,  som  han  selv  er  bleven  bange,  fordi  han 
har  været  saa  dristig  at  støde  til  Kolossen,  saa  den  vakler. 
Nu  lader  han  Dwernicki  her  blive  forfulgt  og  opreven, 
Polen  vil  miste  sextusinde  af  sine  bedste  Krigere,  fordi 
Skrzynecki  ikke  rører  sig  med  sin  store  Hær,  der  brænder 
af  Længsel  efter  Kamp.  O,  jeg  er  undertiden  nær  ved  at 
blive  rasende  af  Utaalmodighed!  Det  er  en  Lykke  for 
mig,  at  jeg  blev  sendt  bort;  thi  jeg  kunde  have  dræbt 
Skrzynecki,  min  General  .  .  .  ." 

„Men  er  Stillingen  her  da  saa  fortvivlet?" 

„Med  tredive  tusinde  Russere  mellem  os  og  vore  Brødre ! 
I  en  Stilling,  som  rigtignok  er  næsten  uindtagelig,  men 
med  den  østerrigske  Grænse  i  Ryggen.  Endnu  engang 
stole  Polakerne  paa  Østerrig,  skjønt  de  to  Gange  have  givet 
saa  dyre  Lærepenge!  Sæt,  at  Østerrigerne  aabne  deres 
Grænser  for  Rudiger  og  lade  ham  angribe  os  bagfra,  maa- 
ske  endog  hjælpe  ham!  Det  forfulgte  Polen  kan  vente 
sig  Alt."  — 

Josinski  blev  kaldt  ind  til  Generalen,  og  Jacob  gik 
tankefuld  til  sit  Telt. 

Den  27de  April  1831  var  den  Dag,  da  den  russiske  Gene- 
ral Riidiger  betraadte  det  nevtrale  Territorium  og  faldt 
Dwernicki  i  Ryggen  —  da  Dwernicki  betroede  sig  til 
Østerrigerne,  der  afvæbnede  hans  Armee  og  overgave  dens 
Vaaben  og  de  Kanoner,  den  sejrrig  havde  erobret,  til 
Russerne. 

Klokken  var  elleve  om  Formiddagen.  Angrebet  var  be- 
gyndt, det  russiske  Kavalleri  havde  overskredet  Græn- 
sen, paa  alle  Sider  trængtes  den  lille  russiske  Hær.  Da  be- 
sluttede Dwernicki  en  pludselig  Vending  for  at  slaa  sig 
igjennem  til  det  nevtrale  Gebet.  Nogle  Eskadroner  bleve 
beordrede  til  et  fortvivlet  Angreb  for  at  sysselsætte  Fjen- 
den og  dække  Retræten. 

Der  var  et  Øjebliks  Stilhed  under  Tilberedelserne,  Eska- 
dronerne samlede  sig  ligeoverfor  de  fremrykkende  fjendt- 
lige Masser.  I  et  saadant  Øjeblik  bevæge  Tankerne  sig  med 
overnaturlig  Hurtighed,  Erindringer  fra  Fortiden,  Forestil- 

Unger  om  Fremtiden  ile  forbi  i  rivende  Hast  og  dog  saa 
tydelige  og  bestemte. 

„Jeg  har  som  Barn  taget  Varsler"  —  sagde  Jacob  til  sig 
selv,  idet  Scenens  truende  Majestæt  viste  sig  for  ham  — 
„af  Tanen  i  et  Lys  har  jeg  spaaet  mig  Legetøj,  af  en  Forbi- 
gaaendes  Klædedragt  varslede  jeg  mig  Lykke,  da  jeg  gik 
til  Thoras  Fader;  nu  vil  jeg  spaa  det  Mindre  af  det  Større: 
Gaar  det  godt  idag,  saa  faar  jeg  Brev  — n  { 

Trompeterne  løde,  Sporerne  borede  sig  i  Hestenes  Si- 
der, Rytterne  opløftede  endnu  engang  det  polske  Krigs- 
raab,  og  som  en  Hagelbyge  styrtede  de  mod  Russerne, 
De  første  Rækker  bleve  kastede,  dræbte,  redne  ned,  den 
hele  Masse  bøjede  sig  som  en  Sædmark  under  Stormen. 

Da  hørtes  fra  en  anden  Side  russiske  Kommandoord, 
raslende  travede  en  tæt  Rytterskare  frem  og  angreb  Po- 
lakerne;  Rækkerne  opløste  sig,  der  opstod  et  forvirret, 
fortvivlet  Haandgemæng,  den  lille  polske  Hær  hvirvledes 
om  som  i  en  Malstrøm. 

Jacob  saa  en  fjendtlig  Lanse  bore  sig  i  Soltaus  Bryst; 
endnu  engang  hævede  Polaken  sig  i  Sadlen,  med  et  Ud- 
tryk af  dødeligt  Fjendskab  søgte  hans  Øjne  Russen;  men 
inden  Hugget  kunde  falde,  sank  han  af  Hesten  under  utal- 
lige Stik. 

Nu  saa  Jacob  Intet  mere.  Forbandelser,  Stønnen,  Sabel- 
hug, Pistolskud  lød  omkring  ham,  mekanisk  afparerede 
og  gjengjældte  han  Hug,  indtil  han  fandt  sig  ved  Siden  af 
Josinski  bagved  Russerne  og  efter  dennes  Exempel  an- 
sporede sin  Hest  til  det  vildeste  Ridt. 

Hestene  styrtede;  men  der  var  ingen  Russer  at  se. 
De  vare  frelste,  de  vare  i  Polen,  medens  deres  tilovers- 
blevne Kammerater  fra  østerrigske  Fængsler  skulde  lytte 
til  Polens  Kamp. 


IV. 

Michael  Wucziewicz. 

Under  idelige  Farer  droge  de  frem  i  det  af  Russerne 
oversvømmede  Land.  Undertiden  fandt  de  Skjul  hos  Bøn- 
der, der  delte  med  dem  de  faa  Levnetsmidler,  som  plynd- 

rende  Fjender  havde  levnet;  til  andre  Tider  maatte  de 
tilbringe  Dage  og  Nætter  i  Skove  og  paa  uvejsomme  Ste- 
der, uden  andre  Næringsmidler  end  Rødder,  som  de  gra- 
vede op  af  Jorden. 

En  Nat,  da  de  havde  lejret  sig  paa  den  fugtige  Jord 
og  forgæves  søgte  at  falde  i  Søvn,  sagde  Josinski:  „Hvis 
det  var  en  anden  Kamp  og  andre  Fjender,  vilde  jeg  lade 
mig  tage  til  Fange.  Den  tapreste  Mand  giver  efter  for 
Sult.  Men  til  Russerne  overgiver  jeg  mig  ikke  levende. 
Det  gjør  mig  kun  Ondt  for  Dig." 

„Du  skal  ikke  sørge  for  min  Skyld,  Josinski!"  svarede 
Jacob.  „Jeg  bærer  de  Lidelser  og  Savn,  jeg  her  maa  ud- 
staa,  med  en  Slags  Glæde.  Jeg  betragter  det  Hele  som  en 
Tilskikkelse,  som  en  Skjærsild,  jeg  skal  gjennemgaa  for 
at  udsone  tidligere  Tider  af  mit  Liv,  og  for  at  jeg  kan 
blive  værdig  til  Lykken.  Blot  Du  ikke  havde  nødig  at 
dele  Skjærsilden  med  mig!" 

„Du  er  dog  en  underlig  brav  Kammerat,"  sagde  Jo- 
sinski og  trykkede  hans  Haand. 

„Det  er  i  Grunden  ikke  andet  end  Egoisme,"  sagde  Ja- 
cob. „Jeg  gjør  mig  Haab  om  Erstatning  for  de  Lidelser, 
vi  Begge  udstaa.  Undertiden,  naar  jeg  fordyber  mig  i  Tan- 
kerne om  mine  egne  Forhold,  paakommer  mig  den  ra- 
sende Indbildning,  at  Alt,  hvad  der  sker  her  i  Polen, 
kun  sker  for  min  Skyld,  for  at  jeg  kunde  komme  ud  og 
blive  Menneske  og  undgaa  at  blive  mølædt.  Ved  Hjælp 
af  mine  medicinske  Kundskaber  ser  jeg  mig  istand  til  at 
meddele  Dig,  at  Hjernen  undertiden  udklækker  slige  Sy- 
ner og  Indbildninger,  naar  den  er  svækket  ved  for  megen 
Faste." 

„Din  spøgende  Tone  fordriver  næsten  min  Sult  —  — 
hør,  i  Grunden  er  det  dog  fejgt  at  ligge  her  og  sejgpines! 
Lad  os  gaa  ud  af  Skoven  paa  Lykke  og  Fromme.  Træffe 
vi  Russere,  saa  falde  vi  med  Vaaben  i  Haand  —  saa  er 
det  i  alt  Fald  forbi  med  det  Samme." 

„Som  Du  vil,  Josinski.  Skjæbnen  taler  maaske  af  Din 
Mund  som  af  den  pythiske  Præstinde,  naar  hun  fastende 
sad  paa  Trefoden." 

De  gik  igjennem  Skoven,  og  da  de  kom  til  Udgangen, 
kunde  de  overse  Egnen  i  en  vid  Omkreds.  Maanen  stod 


240  EN  JØDE 

lavt,  og  en  Del  af  Skoven  kastede  sin  Skygge  henimod, 
en  ensomt  staaende  Hytte.  I  nogle  hundrede  Skridts  Af- 
stand til  Venstre  laa  en  Landsby,  hvor  de  kunde  se  Sol- 
dater gaa  omkring;  lidt  til  Højre,  i  det  fulde  Maaneskin, 
marscherede  en  russisk  Patrouille. 

Jacob  greb  Josinski  i  Armen:  „Dette  Sted  kjender  jeg! 
Her  maa  Du  betro  Dig  til  min  Førelse!" 

De  snege  sig  over  det  beskyggede  Sted  og  aabnede  Hyt- 
tens Dør,  i  samme  Øjeblik  som  Patrouillen  nærmede  sig 
det  Punkt  af  Skoven,  de  nylig  havde  forladt. 

Begge  kastede  uvilkaarlig  et  takkende  Blik  imod  Him- 
len. 

Da  Blikket  i  det  næste  Øjeblik  vandrede  fra  den  milde, 
dæmrende  Himmel  til  Hyttens  Indre,  lagde  Josinski  Haan- 
den  paa  sin  Sabel. 

Stuen  var  næsten  mørk.  I  en  Krog  stod  paa  et  lavt, 
uhøvlet  Bord  en  lille  Lampe,  som  kastede  sit  matte, 
usikre  Lys  over  en  Mand,  der  sad  i  en  halvoprejst,  f rem- 
adbøjet  Stilling,  ligesom  beredt  til  at  gjøre  et  Spring. 
Øjnene  funklede  gjennem  Halvmørket  og  spillede  vexel- 
vis  paa  de  Indtrædende,  som  om  han  overvejede,  hvem 
han  først  skulde  fare  løs  paa.  Hans  sorte  Talar  var  sønder- 
revet paa  Brystet,  og  ved  hans  Side  saas  nogle  underlige 
Levnetsmidler:  to  Æg  og  et  Brød  bestrøet  med  Aske. 

Jacob  holdt  Josinskis  Haand  tilbage  og  traadte  frem  i 
Stuen,  idet  han  sagde  den  jødiske  Hilsen:  „Scholaum 
aleichem".1) 

Polaken  foer  sammen;  hans  Øjne  traadte  frem  af  deres 
Huler  for  at  gjennembryde  Dunkelheden  og  se  Jacobs 
Ansigt.  Derpaa  raabte  han:  „Hvo  kommer  her  forklædt 
i  en  polsk  Krigsmands  Dragt  til  en  tro  Russer?  I  er  en 
Forræder!  I  skal  dø!" 

„Jeg  er  en  Jøde  som  I.  Staa  op,  Søn  af  det  jødiske 
Folk,  og  hjælp  Din  Broder!" 

„Vig  bort,  Forræder!  Jeg  er  ingen  Jøde!  Jeg  hedder 
Michael  Wucziewicz!  Den  hellige  Erkeengel  Michael  er 
min  Skytspatron." 

„Vil    I  tage    dette    Ord   paa    Tungen,    medens    I  sidder 


J)  Fred  være  med  Eder! 

Schivvo1),  maaske  over  et  elsket  Barn;  medens  Døds- 
lampen  brænder,  og  Mal'rh  hamoves2)  maaske  endnu 
svæver  over  Eders  Hus?  Hvorfor  tilføjer  I  ikke  i  det 
Mindste:  Mamzir  ben  hanido!  som  da  I  laa  her  udenfor?" 

Polaken  var  sprungen  op;  han  lagde  Hænderne  paa 
Jacobs  Skuldre,  idet  han  stirrede  ham  i  Ansigtet,  og  raabte : 
„Svar  mig!  Welch  Sedre  geiht  Schabbas?"^) 

„Eikef!"4)  svarede  Jacob  efter  nogen  Betænkning,  me- 
dens Polaken  i  spændt  Forventning  saa  paa  ham. 

„Nok,  I  er  en  Jøde !  Boruch  habo  bescheim  Adaunoi ! 5) 
Lovet  være  Israels  Gud!  En  Søn  af  hans  Folk  betræder 
min  Tærskel  og  kalder  mig  Broder!  Jeg  har  ligget  uden- 
for Schulens  Dør,  og  Ingen  har  villet  træde  paa  mig; 
jeg  har  blottet  min  Ryg,  og  Ingen  har  villet  slaa  mig6); 
Guds  hellige  Bog  har  været  lukket  for  mfg;  mine  Børn 
bleve  begravne,  og  jeg  maatte  ikke  sige  Kadisch  over 
dem!  Jeg  har  været  en  Kelef  mezauro. 7)  Tal,  hvad  for- 
langer Du  af  mig,  Du  gebenschter  bar  Jisroeil!"8) 

„For  det  Første  noget  at  spise!" 

„Rarhmin  schadai!"9)  —  raabte  Polaken  og  hentede 
noget  Brød  frem  —  „give  Gud,  at  jeg  havde  noget  Bedre 
at  byde  Dig!  —  Er  det  ogsaa  en  Jøde?"  spurgte  han,  da 
Jacob   delte   Brødet  med  Josinski. 

„Nej;  men  jeg  vil  bede  Dig  om  at  føre  ham  tillige- 
med mig  til  Warschau." 

Polakens  Ansigt  formørkedes,  og  han  sagde:  „En  Goi 
er  traadt  ind  under  min  Schivvo!  Jeg  vil  støde  ham  ud, 
at  hans  Skjæbne  kan  opfyldes  og  han  kan  vorde  en 
Kelef    mesz."1«) 

„Saa  gaar  jeg  med!"  —  raabte  Jacob  og  stillede  sig 
i  Vejen  for  Polaken.  —  „Skal  han  dø,  saa  dør  jeg  med 
ham!   Blodet  komme  over  Dit  Hoved!" 

„Men    med    hvilken    Ed    skal    jeg    binde    hans    Tunge, 

x)  Jødernes  frygtelige  Ceremoni,  der  varer  i  syv  Dage:  Sorgen  over 
en  Afdød.  .  Klæderne  sønderrives,  den  Sørgende  tør  intet  Arbejde  for- 
rette, ikke  sidde  imellem  Andre,  ikke  sige  Goddag  eller  Farvel  o.  s.  v. 
2)  Dødens  Konge,  Dødsenglen.  8)  Hvilken  Afdeling  af  Loven  oplæse  Jø- 
derne paa  Løverdag?  (se  Pag.  49-50).  *)  Den  Sedre  (Afdeling),  som  begynder 
med  Ordet  Eikef.  5)  Velsignet  være  den,  der  kommer  i  Herrens  Navn. 
6)  Nemlig  da  han,  efter  at  være  bleven  døbt  (se  i  det  Følgende),  vilde 
gjøre  Bod  og  igen  optages  blandt  Jøderne  og  disse  ikke  turde  modtage 
Boden.  7)  En  skabet  Hund.  8)  Du  velsignede  Søn  af  Israel.  9)  for- 
barmende Gud!    10)  En  død  Hund. 

M.  Goldschmidt  i  Folkeudgave.  I  16 

at  han  ikke  forraader,  hvad  han  vil  erfare?"  sagde  Po- 
laken   i  en   ynkelig   Tone. 

„Han  vil  give  sit  Æresord." 

„Et  smukt  maschkaun!1)  Nej,  vil  I  forsikre  mig  ved 
Hans  Navn,  som  ikke  udtales,  ved  der  Jehudim  Meilech2), 
at  jeg  kan  tro  denne  Goi?" 

„Det   vil   jeg!" 

„Det  være  da!"  sagde  Polaken  med  et  Suk  og  nærmede 
sig  en  skjult  Lem,  hvorpaa  han  fra  en  Fordybning  trak 
to  menneskelige  Legemer  frem.  —  „Hjælper  mig  at  af- 
føre  disse    deres    Klædninger!"   sagde   han. 

„Russere!"  raabte  de  begge,  da  de  ved  Skinnet  af  Lam- 
pen  saa   Uniformerne. 

„Ja,  Russere!"  —  skreg  Polaken  med  næsten  vanvittige 
Gebærder  —  „ja,  jeg  fører  ogsaa  Krig!  Paa  min  egen 
Haand!  Mine  Børn,  mine  tre  uskyldige  Smaa,  have  Rus- 
serne spiddet,  da  de  kom  tilbage,  efterat  I  havde  sejret 
ved  Stoczek.  Men  de  give  Guld,  og  jeg  tjener  dem!  Ha, 
ha,  ha!  jeg  tjener  dem!" 

„Men  Polakerne  give  jo  ogsaa  Guld!"  sagde  Josinski. 

„Ha,  ha,  ha!  Jeg  tjener  ogsaa  Polakerne!  Starosten 
havde  Lyst  til  min  Kone.  Han  tvang  mig  til  at  lade  mig 
døbe,  hans  Karle  trak  mig  til  Kirken.  Der  Gallachs) 
gav  mig  Navnet  Michael  Wucziewicz,  og  den  hellige  Erke- 
engel  Michael  blev  min  Skytspatron.  Og  da  jeg  var  døbt, 
sagde  Starosten,  at  nu  kunde  jeg  ikke  være  gift  med 
en  jødisk  Hustru,  og  saa  tog  han  min  Hustru.  Hun  er 
paa  Slottet  hos  Starosten,  og  mine  Børn  ere  dræbte  af 
Russerne!   Ha,   ha,   ha!   Velsignet  være  denne   Krig!" 

Han  sprang  hen  til  den  lave  Stol  ved  Siden  af  Døds- 
lampen  og  det  askebestrøede  Brød,  satte  sig  ned  i  en 
sammenknuget  Stilling  og  mumlede  hebraiske  Bønner, 
medens  han  bevægede  sig  heftig  frem  og  tilbage. 

Efter  en  lang  Stunds  Forløb  sagde  Jacob  blidt  til  ham: 
„Seid  Mauchel,  Rabbi!4)  Der  staar  skrevet:  Auneis  potur 
miklum.6)  Morgenen  bryder  frem." 

Polaken  stirrede  paa  ham,  som  om  han  ikke  kjendte 


>)  Pant.  2)  Jødernes  Konge.  8)  Kristenpræsten.  4)  Tilgiv,  Mester! 
e)  I  Nøden  tør  man  overtræde  Ceremonierne;  eller:  Nød  bryder  alle 
Love. 

ham;  men  han  fattede  sig,  stod  op  og  bød  dem  iføre 
sig  de  russiske  Uniformer.  Da  dette  var  sket,  spurgte 
han,  om  Nogen  af  dem  kunde  Russisk,  og  da  Josinski 
bejaede  det,  paalagde  han  ham  at  sige  til  de  Russere, 
der  mulig  i  hans  Fraværelse  kunde  komme,  at  Michael 
var  hentet  til  Generalen.  „Jeg  gaar  nu  til  Generalen"  — 
tilføjede  han  —  „jeg  kommer  snart  igjen." 

„Til  den  russiske  General?"  raabte  Josinski. 

„Skal  jeg  gaa  med  Eder  uden  Pas?" 

Da  han  var  borte,  sagde  Josinski:  „Maaske  gaar  han 
for  at  hente  Russere." 

„O,  nej,  vær  ganske  rolig!  Lad  os  udhvile  os  en  Stund; 
jeg  er  træt." 

Det  var  næsten  lyst,  da  Polaken  kom  tilbage;  han 
delte  nogle  Levnetsmidler  med  dem,  og  da  Maaltidet  var 
forbi,  bød  han  dem  følge  sig.  Men  i  det  Øjeblik  de  stode 
i  Døren  og  Morgenens  matte  Lys  faldt  paa  Josinskis  An- 
sigt, sprang  han  pludselig  imod  ham  og  raabte:  „Nej, 
nej !  Han  tør  ikke  levende  forlade  dette  Sted,  før  han 
har  knælet  for  mig  og  jeg  har  sat  min  Fod  paa  hans 
Nakke." 

Josinski  vendte   sig  smilende  til  Jacob. 

„Det  vil  han  ikke  gjøre!"  sagde  Jacob;  „han  er  en 
polsk   Kriger." 

„Saa  maa  han  dø!"  skreg  Polaken. 

„Rabbi!  I  vil  ikke  lade  mit  Blod  blive  udgydt.  Men 
jeg  følger  tro  min  Kammerat.  I  maa  redde  ham!" 

„Hvad  skal  jeg  gjøre!"  jamrede  Polaken:  „Jeg  har  lagt 
Haanden  paa  mine  myrdede  Børn,  og  jeg  har  svoret  hrajei 
rauschi1),  at  ingen  Kristen,  der  kom  i  min  Magt,  skulde; 
overskride  min  Tærskel,  før  jeg  havde  traadt  ham  i 
Støvet." 

„Der  staar  skrevet:  At  naar  det  gjælder  en  Broders 
Liv,  er  man  mattur."2) 

„Saa  vil  Gud  tilgive  mig,"  sagde  Polaken  nølende  og 
gik  hen  imod  Døren. 

„Holdt!"  raabte  Jacob  og  greb  ham  i  Armen:  „De  onde 
Tanker  kunne  komme  paa  Vejen,  og  I  kunde  dræbe  ham. 
Gaa  ikke  bort  herfra,  før  I  har  givet  ham  Scholaum."3) 

M  Ved  mit  Hoveds  Liv.    2)  Løst  fra  sit  Ord.    3)  Fred. 

16* 

Polaken  kæmpede  lidt  med  sig  selv,  derpaa  udstrakte 
han  Haanden  mod  Josinski  og  sagde:  „Scholaum!"  og 
gik  med  et  tungt  Suk  foran  dem  ud  af  Hytten. 

Efterat  de  havde  gaaet  længe  tavse,  vendte  Jacob  sig 
med  forlegent  Ansigt  til  Josinski  og  sagde:  „Josinski,  Du 
har  nu  faaet  at  vide,  hvad  jeg  g  jerne  vilde  skjule:  at  jeg 
er   en   Jøde." 

„Det  har  jeg  allerede  længe  vidst,"  svarede  Josinski. 

„Hvordan  har  Du  kunjiet  vide  det?"  raabte  Jacob  over- 
rasket. 

„Jeg  anede  det  allerede  i  Algier,  og  senere  har  jeg  faaet 
Vished,  netop  ved  den  Omhyggelighed,  hvormed  Du  søgte 
at  skjule  Din  Interesse  for  Jøderne.  Men  hvad  gjør  det!" 
—  vedblev  han  og  greb  Jacobs  Haand  —  „hele  Forskj ellen 
imellem  os  er,  at  jeg  tror,  at  Messias  allerede  er  kommen, 
Du  derimod,  at  han  skal  komme  —  jeg  var  tilfreds,  jeg 
selv  kunde  tro,  at  Polens  Messias  vil  komme.  Jeg  længes 
efter  at  erfare  Noget  om,  hvorledes  Sagerne  staa,  og  dog 
er  jeg  ængstelig  for,  hvad  jeg  vil  faa  at  høre." 

Han  paaskyndte  sine  Skridt  for  at  indhente  den  foran- 
skridende  Polak  og  sagde  til  ham:  „Min  Ven,  hvad  Nyt  er 
der  fra  Warschau   og  den   polske   Overgeneral?" 

Polaken  taug,  og  Josinski  gjentog  sit  Spørgsmaal;  men 
da  Polaken  fortsatte  sin  Gang  uden  at  svare,  vendte  Jo- 
sinski sig  til  Jacob  og  sagde:  „Jeg  tror,  han  hader  mig, 
fordi  han  har  maattet  frelse  mig  —  tal  Du  til  ham." 

Jacob  henvendte  sig  til  Polaken:  „Hvorfor  vil  I  ikke 
svare  min  Ven  paa  hans  Spørgsmaal?" 

„Svare  ham?  Hvorfor  kalder  han  mig  ikke  ved  mit 
Navn?  „Min  Ven!"  Hans  Ven!  Jeg  er  ikke  hans  Ven! 
Naar  man  taler  til  mig,  hedder  jeg  Rabbi  Chivo." 

„Rabbi  Chivo!  Vil  I  sige  mig,  om  I  ved,  hvor  den 
polske   Overgeneral   nu    staar?" 

„Ja,  ved  Praga." 

„Ved  Praga!"  raabte  Jacob  og  Josinski  paa  eengang: 
„Er  han  da  bleven  slaaet?" 

„Ja,    ved    Ostrolenka." 

„Min  Gud!  Min  Gud!"  sagde  Josinski.  —  „Spørg  ham, 
om  han  ved  Noget  om  Opstanden  i  Podolien,  Lithauen, 
Wolhynien." 

„Undertrykt,  jaget  fra  hinanden!"  svarede  Polaken  paa 
Jacobs  Spørgsmaal. 

Josinski  foldede  Hænderne  og  drog  et  krampagtigt  Suk. 
Men  hos  Jacob  opsteg  en  inderlig  Forbitrelse  over  den 
Skadefryd,  hvormed  Polaken  talte  om  Polens  Ulykke; 
han  greb  Josinskis  Arm  og  lod  Polaken  gaa  forud. 

„Spørg  ham,  hvad  det  var  for  en  General,  han  var 
hos  i  Landsbyen,"  sagde  Josinski  lidt  efter,  og  for  at 
føje  Vennen  bekvemmede  Jacob  sig  til  at  nærme  sig  Rabbi 
Chivo  endnu  engang. 

„Det  var  Overgeneralen,"  svarede  denne. 

„Overgeneralen!  Diebitsch  selv?" 

„Diebitsch?  Han  er  død  af  Pesten!  Det  var  Paschke- 
witsch  Eriwansky!  ....  Hør,"  vedblev  han  og  trak  Jacob 
til  sig:  „Hvad  vil  I  i  Warschau?  Jeg  siger  Eder:  Ulykken 
hviler  alt  over  Staden.  Gaa  til  Russerne!  Russernes  Ørn 
er  stærk,  og  dens  Kløer  ere  forgyldte." 

Jacob  vendte  sig  fra  ham  uden  at  svare. 

„Se  at  faa  Mere  at  vide  af  ham,"  hviskede  Josinski. 

Men  Polaken  vidste  ikke  Mere  eller  vilde  Intet  sige. 
Flere  Gange  saa  han  til  Jacob,  som  om  han  havde  Noget 
paa  Hjertet;  men  hver  Gang  vendte  han  sig  igjen  bort 
med  en  Rysten  paa  Hovedet. 


Benjamin.  —  Warschaus  Fald. 

Nogle  Dage  efter  Tilbagekomsten  blev  Jacob  tilsagt 
til  at  møde  hos  Politichefen. 

„Jeg  har  ladet  Dem  kalde"  —  sagde  denne  —  „blot 
for  at  De  kan  afgive  Forklaring  angaaende  et  Menneske, 
der  er  blevet  fanget  som  Spion.  Han  paastaar,  at  han 
kjender  Dem  og  kun  er  rejst  hertil  for  at  søge  Dem.  Vi 
troede  en  Tid,  at  han  vidste,  at  De  var  død,  og  derfor 
kom  med  denne  Udflugt.  Men  siden  De  nu  er  kommen 
tilbage,  kan  De  dog  gjerne  gaa  hen  og  se  Fyren,  inden 
han  bliver  hængt." 

„Hvad  hedder  Mennesket?"   spurgte  Jacob. 

„Det  er  en  Jøde,  han  kalder  sig  Benjamin." 

„O,  Hr.  General!  Han  er  uskyldig!"  raabte  Jacob  og 
foer  op.  „For  Guds  Skyld  lad  mig  ile  for  ikke  mulig  at 
komme  for  sildig." 

Jacob  fløj  til  Fængslet. 

I  et  fugtigt  Værelse  laa  Benjamin  paa  Straa,  bleg  og 
udtæret,   Tænderne  klaprede  i  Feber. 

„Min  stakkels,  kjære  Benjamin!"  —  raabte  Jacob,  idet 
han  kastede  sig  over  ham,  trykkede  ham  til  sig  og  kys- 
sede ham.  —  „Du  her!  Paa  dette  skrækkelige  Sted!  Stak- 
kels,   stakkels    Benjamin!" 

Benjamin  betragtede  ham  med  et  mat  Smil,  greb  hans 
Haand  og  kyssede  den. 

Fangevogteren  vinkede  Jacob  tilside  og  hviskede  til 
ham:   „Rør   ikke   ved   ham,   han   har   vist   Kolera." 

„Ikke  røre  ved  ham!"  raabte  Jacob  med  Taarer  i  Øj- 
nene —  „han  skal  hjem  til  mig!  Jeg  vil  strax  gjøre  An- 
stalt til,  at  han  kan  komme  bort." 

—  Om  Aftenen,  da  Benjamin  var  vaagnet  af  en  kort 
Søvn,  og  med  mat  Stemme  gjorde  Jacob  utallige  Spørgs- 
maal,  og  selv  afbrød  ham  for  at  fortælle  om  sin  Rejse 
og  sit  Fangenskab,  sagde  Jacob: 

„Har  Du  da  slet  intet  Brev  eller  Budskab  med  til  mig, 
Benjamin?  Har  Du  slet  Intet  reddet,  da  de  plyndrede 
Dig?" 

Midt  i  sine  Smerter  smilede  Benjamin  listig  og  bad 
Jacob  tage  hans  ene  Sko  og  skære  den  op:  „Der  har 
jeg  gjemt  et  Brev  fra  Eders  Ven  Levy.  Han  sagde,  at  jeg 
maatte  passe  godt  paa  Brevet.  Det  var  en  sand  Masaul1), 
at  jeg  fandt  paa  at  gjemme  det  saa  godt.  Die  wurden  gut 
geuhtzt!"«). 

Med  sitrende  Hænder  skar  Jacob  Skoen  op  og  frem- 
drog et  Brev.  Det  lød  saaledes: 

Den  fredelige  Levy  sender  Krigsmanden  Bendixen  sin 
Hilsen. 

Du  er  i  Grunden  ikke  værd,  at  et  fornuftigt  Menneske 
skal  tilskrive  Dig;  thi  man  ved  jo  ikke,  om  Du  faar 
Brevet  levende.  Imidlertid  vil  jeg  for  et  Øjeblik  antage,  at 


>)  Et  sandt  Lykketræf.    2)  De  blev  godt  narrede  (nemlig  de  Plynd- 
rende). 

Du  lever,  og  melde  Dig,  hvad  jeg  døjer  og  udstaar  for 
Din  Skyld. 

I  lang  Tid  bad  jeg  hver  Aften:  Kjære  Gud,  lad  ikke 
Jacob  Bendixen  idag  være  bleven  skudt  af  en  Araber, 
Beduin,  Kabyl  eller  desl.  Ja,  det  gjorde  jeg  og  følte  mig 
ordenlig  lettet  derved.  Men  nu  faar  jeg  et  Brev,  hvoraf 
ses,  at  Du  allerede  i  December  f.  A.  vilde  rejse  fra  Al- 
gier til  Polen,  og  medens  jeg  sikrede  Dig  imod  Kaby- 
lerne o.  s.  v.,  var  Du  udsat  for  Kosaklanser.  Nu  er  Du 
maaske  dragen  til  Java,  Abyssinien  eller  Guinea,  og  m#n 
skyder  med  forgiftede  Pile  paa  Dig,  medens  jeg  slider 
og  slæber  for  at  holde  Dig  Kosakerne  fra  Livet.  Det  vil 
jeg  ikke  længer  vide  af.  Skal  jeg  gjøre  Bønner  for  Dig, 
saa  opgiv  mig  hele  Din  Rejserute  med  Datum  og  Klokke- 
slet paa  hvert  Sted,  for  at  jeg  kan  passe  paa  Dig  eller  i 
det  Mindste  vide,  hvor  jeg  skal  efterlyse  Dig,  naar  Du 
engang,  som  det  hedder  i  Adresseavisen,  har  absenteret 
Dig  fra  Din  Bopæl  og  ikke  senere  ladet  høre  fra  Dig. 

Jeg  skriver  dette  med  en  Mand,  som  nok  skal  støvei 
Dig  op,  hvor  Du  saa  er.  Han  kom  op  til  mig  og  sagde, 
at  han  var  rejst  en  lang  Vej,  nemlig  fra  Fyen  hertil,  for 
at  faa  at  vide,  hvor  Du  var,  og  nu  vilde  han  rejse  det 
øvrige  Stykke  Vej  for  at  finde  Dig.  Jeg  sagde  til  ham: 
Benjamin !  Vil  I  nu  ogsaa  løbe  gal?  Det  er  jo  Hrat  gaddjo  l1) 
Tror  I  ikke,  at  den  Landløber  kan  blive  slaaet  ihjel,  uden, 
at  I  ser  derpaa?  —  Han  svarede  mig:  Losz  mir  menucho!2) 

—  Da  jeg  saa  sagde  ham,  at  Du  var  i  Polen,  blev  han 
glad:  Der  bor  Rabbi  Nathan  Furth!  Han  har  en  Schabbas 
spist  hos  Rabbi  Philip,  han  har  nok  taget  sig  af  Drengen. 

—  Men  da  Benjamin  fik  at  vide,  at  han  skulde  over 
Vand,  og  jeg  var  ude  med  ham  for  at  tinge  ham  ombord 
hos  en  Danziger  Skipper,  havde  han  nær  tabt  Lysten; 
han  saa  paa  Vandet  og  spurgte,  om  han  ikke  kunde  rejse 
tillands.  Men  da  jeg  sagde  ham,  at  noget  Vand  maatte 
han  i  alt  Fald  over,  og  Landrejsen  vilde  blive  langvarig, 
mumlede  han:  In  Gottes  Nomen!  og  gik  hjem  og  snørede 
sin  Bylt.  En  Appelsin  kjøbte  han  til  Dig,  og  jeg  tror,  han 

J)  En  lystig  jødisk  Sang  om,  at  Katten  løb  efter  Kiddet  og  aad  det, 
Hunden  bed  Katten,  Stokken  slog  Hunden,  Ilden  brændte  Stokken, 
Vandet  slukkede  Ilden,  Oxen  drak  Vandet,  Slagteren  vog  Oxen,  Døds- 
englen vog  Slagteren :  men  saa  kom  Herren  og  vog  Dødsenglen.  2)  Lad 
mig  have  Ro. 

spekulerede  paa  at  tage  et  Stykke  koscher  Kjød  med; 
thi  han  sagde:  Den  stakkels  Dreng  blev  godt  vant  i  sin 
Faders  Hus;  det  maa  falde  ham  tungt  at  spise  Krigsmad. 

Hvad  mener  Du:  Om  Du  var  bleven  hjemme  og  havde 
levet  stille  og  rolig  med  denne  Benjamin  og  mig  og  et 
Par  andre  gode  Venner,  faaet  Dig  en  Lhombre  engang 
imellem,  om  Løverdagen  spist  Din  Scholunt,  selv  om 
den  havde  været  kogt  paa  en  Gris1)  —  tror  Du,  at  Thora 
Fangel  havde  giftet  sig  hurtigere  med  Lieutenant  Eng- 
berg  for   det? 

Hør  nu,  Bendixen,  disse  Ord  ere  vel  Hovedsagen  i 
dette  Brev,  og  jeg  har  den  Forpligtelse  at  give  Dig  en 
nøjagtig  Beretning.  Det  er  en  bitter  Skefuld,  Du  nu  skal 
tage  —  tænk  da  lidt  paa  Haanden,  som  rækker  Dig  den. 

Nogen  Tid  efter  at  Du  var  rejst,  kom  Grosserer  Fangel 
op  til  mig.  Jeg  skal  gjengive  Dig  vor  Samtale  saa  nøjagtig 
som  mulig.  Han  sagde,  at  han  havde  spurgt  sin  Søn, 
om  Du  ingen  tilforladelig  Ven  havde  her  i  Byen,  og 
hans  Søn  havde  nævnt  mig,  og  været  saa  galant  at  an- 
befale min  Karakter.  Det  har  man  af,  ikke  at  indlade 
sig  med  Fruentimmer  og  Forlovelser.  Nu,  sagde  han,  øn- 
sker jeg  at  tale  med  Dem,  som  Mænd  af  Ære  kunne? 
tale  med  hinanden:   vi  have  faaet  Brev  fra  Bendixen. 

Jeg  gjorde  formodentlig  store  Øjne;  thi  han  tilføjede 
strax:  De  kjender  det  vel  ikke;  her  er  det;  jeg  beder 
Dem  læse   det. 

Jo,  det  var  rigtignok  fra  Dig. 

Det  er  et  kjærligt  og  oprigtigt  Brev,  sagde  den  gamle 
Grosserer,  og  det  har  opstillet  Spørgsmaal,  som  under 
de  nuværende  Omstændigheder  paatrænge  sig  med  en 
ganske  anden  Alvor  end  tidligere.  „Tror  Du  ikke  nok, 
at  der  er  en  fælles  Guddom,  i  hvilken  vi  kunne  leve?" 
skriver  han.  Jeg  har  hidtil  troet  det,  fordi  jeg  ikke  er 
nogen  Ven  af  Præstevæsen,  og  fordi  jeg  har  anset  Ben- 
dixen for  en  ærlig  og  ufordærvet  Karakter,  med  hvem 
mit  Barn  kunde  blive  lykkeligt.  Jeg  tror  alt  Godt  om 
ham   endnu;    men   .... 

*)  Scholunt  er  den  jødiske  Sabbathspise  \se  Pag.  52).  De  fleste  elske 
denne  Spise;  om  dem,  som  lade  den  tillave  uden  at  iagttage  de  øvrige 
religiøse  Skikke,  sige  de  andre  Jøder  spotvis,  at  de  sætte  (koge) 
Scholunt  paa  en  Gris. 

Øi  weih!2)  tænkte  jeg,  nu  er  der  kommet  et  Men. 

....  Men  hvordan  skulle  de  kunne  leve  lykkeligt  sam- 
men med  hans  pirrelige  Sind,  med  de  Sympathier,  han 
har,  og  som  han  ikke  kan  taale  blive  berørte?  Han  taler 
om  Barndomsforskjel;  men  naar  de  nu  bleve  gifte  og 
fik  Børn  og  disse  Børns  Opdragelse  skulde  være  for- 
skjellig  fra  hans?  Og  naar  de  to  Mennesker  skulle  leve 
sammen,  hvordan  skal  da  Samlivet  blive  egenlig  godt  og 
inderligt,  naar  hans  Erindrniger  gaa  en  Vej  og  hendes  en 
anden  Vej  og  der  er  Fjendskab,  hvor  de  mødes?  Vor- 
herre ved,  jeg  vilde  lade  hende  rejse  til  Frankrig  med 
sin  Ægtefælle;  men  i  Frankrig  ville  han  og  hun  ikke 
tænke  og  føle  anderledes  end  her  hjemme,  deres  Erin- 
dringer ville  netop  blive  stærkere,  og  Længslen  vil  da 
gjøre  hende  ligesaa  sensibel  for  hendes  Fortids  Vedkom- 
mende, som  han  alt  er  nu.  Uden  at  jeg  kan  gjøre  derved, 
synes  det  mig,  at  jeg  ser  dem  sidde  en  Vinteraften  om 
Kaminilden  og  vende  Ryggen  til  hinanden,  begge  mismo- 
dige, ja  ulykkelige.  Vil  De  læse  Slutningen  af  Brevet; 
han  velsigner  min  Thora,  og  Gud  lønne  ham  for  hans 
Kjærlighed;  men  selve  Velsignelsen  synes  at  have  en 
ganske  anden  Betydning  for  ham  end  for  os.  Tag  ikke 
ilde  op,  Hr.  Levy,  men  det  forekommer  mig,  ligesom  disse 
Ord  først  have  Magt,  naar  de  blive  sagte  paa  Hebraisk. 
Hvad  siger  De,  Hr.  Levy? 

Hr.  Grosserer,  svarede  jeg,  jeg  har  fra  Først  af  været 
imod  Forelskelsen  og  Forlovelsen,  naturligvis  ikke  fordi 
jeg  havde  noget  at  sige  paa  Deres  Frøken  Datter,  men 
fordi  jeg  ikke  troede,  at  der  kunde  komme  noget  Godt 
ud  af  den  Slags  Forhold.  Da  det  var  sket,  søgte  jeg  at 
virke  saa  godt  som  mulig;  men  da  Forstemningen  allige- 
vel indtraf,  ønskede  jeg  et  rask  Brud.  Men  nu  vakler  jeg 
igjen;  thi  nu  har  Bendixen  gjort  en  stor  Anstrengelse, 
tumler  sig  ude  i  Verden  og  ryster  sagtens  endel  Støv  af 
sig,  og  for  ham  er  dette  Anliggende  en  Hjertes-  og  Lyk- 
salighedssag,  og  hvis  Deres  Datter  engang  vil  følge  ham 
til  Frankrig  .... 

Ja,  hvis  hun  vil!  hvis  hun  vilde!  Men  vil  hun?  Da  vi 
fik   Brevet,   var   der  megen   Graad   hjemme.   Jeg   har  en 

l)  O,  ve! 

Svigerinde,  der  ikke  er  Bendixens  Ven,  og  selv  hun  blev 
et  Øjeblik  ganske  rørt,  men  sagde  rigtignok  strax  efter: 
Ilde  gik  det,  og  vel  var  det.  Jeg  sagde  til  min  Datter,  at 
hun  skulde  betænke  sig  vel,  og  at  jeg  ikke  inden  tre 
Dage  vilde  høre  hendes  Svar;  men  saa  skulde  det  være 
bestemt.  Den  Dag  det  skulde  afgjøres,  gik  de  til  Alters, 
og  da  min  Thora  kom  hjem  og  jeg  tog  hende  for  mig, 
græd  hun,  og  jeg  fik  ikke  et  fornuftigt  Ord  af  hende.  Jeg 
gav  hende  Valget,  og  hun  valgte  ikke.  Men  nu,  otte  Dage 
efter,  bringer  Tanten  mig  hendes  Forlovelsesring  —  her 
er  den   ....   Vil  De  tage  imod  denne  Ring? 

Jeg  blev  noget  overrasket  ved  Knudens  hurtige  Løs- 
ning, skjønt  jeg  burde  have  tænkt  det  strax.  Men  jeg  tog 
mig  i  det;  jeg  var  jo  Din  Sekundant,  og  jeg  har  nok  læst 
om,  hvordan  Sekundanter  bør  opføre  sig  ved  en  Duel. 
Jeg  bukkede  meget  høflig  og  koldt  og  modtog  Ringen. 
Du  kan  være  ganske  rolig,  de  mærkede  ingen  Sindsbevæ- 
gelse paa  os. 

Da  den  gamle  Grosserer  var  færdig  med  sit  diploma- 
tiske Ærinde,  kunde  jeg  nok  se  paa  hans  Ansigt,  at  Hjertet 
var  ham  tungt,  og  at  han  gjerne  vilde  sige  nogle  kjærlige 
Ord.  Men  han  vilde  have  fortrudt  denne  Svaghed,  naar 
han  var  kommen  ud  af  Døren,  og  derfor  hjalp  jeg  ham 
til  en  smuk,  høflig  Afsked. 

Og  nu  kort  og  godt,  i  disse  Dage  staar  hendes  Bryllup 
med  Lieutenant  Engberg. 

Ja,  min  Ven,  Du  kan  nu  rejse  rolig  hjem.  Jeg  tænker 
da,  at  Du  er  fornuftig  og  ikke  gjør  mig  den  Skam,  efter 
at  jeg  har  hjulpet  saa  meget  paa  Din  Opdragelse  og 
varetaget  Din  Anstand,  medens  Du  er  borte,  at  Du  gaar 
hen  og  gjør  Dig  latterlig  og  f.  Ex.  skyder  Dig.  Betænk, 
at  det  er  ingen  Heltegjerning,  naar  man  har  saa  mange 
Skydevaaben  at  vælge  imellem.  Vil  Du  med  Djævels  Vold 
og  Magt  gjøre  en  Ulykke  paa  Dig  selv,  saa  fordrer  jeg 
kun,  at  Du  tager  saa  meget  Hensyn  til  mit  gode  Navn  og 
Rygte  som  Din  Ven,  Raadgiver  og  p.  t.  Fuldmægtig,  at 
Du  gjør  det  med  Anstand.  Lad  nogen  Tid  hengaa,  for  at 
man  kan  se,  at  Du  ikke  har  gjort  det  i  Overilelse  og 
senere  fortrudt  det;  naar  Du  saa  med  velberaad  Hu 
skrider  til  Gjerningen,  saa  fæst  et  Øjeblik  Tankerne  paa 

den  grønne  Stue  paa  Fødselsstiftelsen,  hvor  Grøndal  og 
jeg  sidde  fornøjede  og  røge  vore  Piber,  medens  Du  vil 
tage  Livet  af  Dig;  se  ogsaa  i  Tankerne  et  Øjeblik  Din 
Moders  og  Din  Faders  Grave,  der  staa  forladte  Johrzeits- 
dagen1),  og  gaa  saa  i  Guds  Navn  Fanden  i  Vold. 

Jeg  bliver  ordenlig  ærgerlig,  medens  jeg  tænker  paa,  at 
Du  kunde  gebærde  Dig  som  et  Barn.  Var  jeg  blot  hos  Dig 
et  Øjeblik,  jeg  skulde  ringe  Tolv  med  Dig!  Det  er  bedst, 
at  Brevet  ligger  lidt,  medens  jeg  stopper  en  Pibe  og  lader 
Ærgrelsen  sætte  sig. 

Hvordan  det  er  gaaet  til  med  det  Giftermaal,  ved  jeg 
ikke  rigtig;  aldeles  aabenhjertig  var  Grossereren  ikke 
imod  mig,  og  det  kunde  jeg  da  heller  ikke  forlange. 
Siden  Du  rejste,  er  Wilhelm  Fangel  stok  brauges2)  —  det 
har  jeg  af  min  Omgang  med  Dig.  Konig  har  fortalt  mig, 
at  hans  Søster  har  hørt,  at  en  Tjenestepige  havde  luret 
og  hørt  Spektaklet  mellem  Dig  og  Engberg.  Der  kom 
Sladder,  Grossereren  fik  Noget  at  vide  derom,  Partiet  blev 
klappet  sammen.  Lige  efter  en  brudt  Forlovelse  er  en 
ung  Pige  lettere  at  faa  til  en  ny  Forbindelse,  end  hvis 
nogen  Tid  hengaar.  Det  er  nu  min  Theori. 

Det  er  s'gu  ikke  behageligt,  det  ved  jeg  nok.  Du  har 
formodenlig  ligget  der  og  kriget  foran  Warschau,  som  om 
det  var  en  hellig  Stad,  der  gjemte  Din  Dulcinea,  og  nu 
ser  Du,  at  Du  har  kæmpet  som  en  Don  Qui  —  ja,  det  er 
vel  ikke  værdt,  at  jeg  skriver  Navnet  helt  ud.  Men  nu 
er  jo  det  Værste  overstaaet,  Operationen  er  sket,  Saaret 
læges  snart,  naar  det  bliver  ordenlig  behandlet.  For  at  ad- 
sprede Dig,  kan  Du  jo  rejse  lidt  om  i  fredelige  Lande, 
det  er  det  bedste  Middel  imod  Kjærlighed.  Efter  hvad 
jeg  har  set  af  Kjærligheden,  er  den  s'gu  ikke  at  ligne 
ved  Andet  end  den  Sygdom,  man  i  daglig  Tale  kalder 
Hikke.  Kan  man  lede  Patientens  Opmærksomhed  bort 
fra  Hikken,   saa  gaar  den  over. 

Gjør  Dig  nu  en  lille  Fornøjelsestur  og  kom  saa  hjem  og 
vis  Dem,  at  Du  ikke  er  videre  forknyt.  Benjamin  sagde 
strax,  da  jeg  fortalte  ham  Historien:  Det  er  godt!  Rabbi 
Hirsen  i  Middelfart  har  en  Datter,  hun  har  mange  Penge, 

*)  Aarsdagen  efter  en  Slægtnings  Begravelse,  da  man  gaar  ud  og 
beder  ved  Graven.    2)  Grumme,  vred. 

og  hun  er  ikke  gift.  —  Kom  hjem,  Jacob  Bendixen!  Vil 
Du  unde  Præstekonen  den  Glæde  at  kunne  sige,  at  hun 
har  faaet  Dig  slaaet  ihjel  eller  skudt  til  Krøbling?  Sæt  et 
spydigt  Ansigt  op,  den  første  Gang  Du  møder  dem  paa 
Gaden,  eller  gaa  venlig  hen  og  gratuler  dem  —  gjør  hvad 
Du  vil,  men  vær  blot  fornuftig  og  lad  Polaken  slaa  Russen 
eller  Russen  slaa  Polaken  —  hvad  Fanden  kommer  det 
egenlig  talt  Dig  ved?  Om  ogsaa  Russerne  tage  Warschau, 
kan  Du  jo  meget  godt  blive  Doctor  medicinæ  &  chirurgiæ 
og  med  Tiden  faa  styrtende  Praxis. 

Nu  ved  jeg  ikke  Mere.  Hjælper  denne  Dosis  ikke,  saa 
er  Du  ikke  værd,  at  man  spilder  en  Recept  paa  Dig.  I 
saa  Fald  forbliver  jeg  med  usigelig  Ringeagt 

Din  forhenværende  Ven 

Martin  Levy, 
Cand.  chir.  &  med. 

Jacob  havde  rejst  sig;  han  støttede  Panden  mod  Vrå- 
duet  og  stirrede  ud  med  tankeløst  Blik.  Det  var  mod 
Sommerens  Slutning.  Aftenen  var  mørk,  men  Himlen  klar; 
Stjernerne  saa  ned  fra  Himlen  som  stille  alvorlige  Øjne; 
Husene  rakte  sig  som  levende  Væsener  imod  Himlen,  lige- 
som længselsfulde  efter  at  drage  Aande. 

Et  rødt  Skin  flammede  pludselig  op  og  farvede  Nabo- 
husenes Tage,  vilde  Skrig  lød  i  de  tilstødende  Gader: 
„Ned  med  Forræderne!"  og  derpaa  fulgte  Hyl  og  Jubel; 
stærke  Hovslag  som  af  fremrykkende  Rytteri,  Angrebs- 
raab,  Skud,  ynkelige  Skrig;  en  pludselig  Stilhed  og  der- 
efter igjen  vild,  hylende  Larm.  I  den  sidste  Fortvivlelse 
sønderreve  de  bedragne  Polaker  hverandre. 

Alting  gik  som  Taagebilleder  forbi  Jacobs  Bevidsthed. 

Endelig  blev  det  ganske  stille. 

Han  vaktes  ved  at  høre  sit  eget  Navn  stønnende  blive 
udtalt  i  Værelset.  Da  han  nærmede  sig  Benjamins  Leje, 
saa  han,  at  denne  var  blaa  i  Ansigtet  og  famlede  om  sig 
med  Hænderne.  „Seid  Ihr  do?"  —  stønnede  den  Døende 
—  „jeg  vil  sige  Noget  ....  Det  er  Jacob,  en  Søn  af  Rabbi 
Pfeives  ....  soll't  ich  ihn  nit  kennen?  .  .  ,  ,  Min  Kone 
har  faaet  en  Søn  ....  Masaultauv,  sog  ich l)  ....  Jette, 

J)  Jeg  siger:  Til  Lykke 

sie  wor  so  schon!  ....  Do  ist  der  Mal'rh  hamoves!1) 
Do  kommt  Er!  ....  Weih,  weih!  Wo  sind  die  guten 
Jehudim,  die  do  sogen  diei  Widdo  ?2) ....  Oschamti,  bogadti, 
gosalti,  tofalti  scheikers)  ....  Do  ist  sie,  do  ist  Jette!  .... 
Jau  Jette4)  I  . . .  Jainkef!  Ben  Rabbi  Pfeives!5)  Eur'  Mutter 
stirbt  vor  Eimo6)  fur  Euch  ....  Sie  meimisen  Euch7) 
.  .  .  .  o,  schema  Jisroeil!  .  .  ,  ," 

Benjamin  var  død. 

Jacob  sank  ned  foran  Liget.  Han  forsøgte  at  græde; 
men  hans  brændende  Øjne  blev  tørre  .... 

„Russerne  ere  der!"  skreg  en  Officer,  der  styrtede  ind 
i  Værelset. 

Jacob  foer  op,  greb  sine  Vaaben  og  ilede  til  Wola. 


„Det  har  ingen  Nød  endnu!"  —  sagde  Josinski  med 
funklende  Øjne,  da  han  i  skyndsom  Travlhed  mødte 
Jacob:  „Om  nogle  faa  Timer  vil  det  gaa  løs.  Læg  Dit  Øre 
mod  Brystværnet,  saa  kan  Du  høre  Kanonerne  rumle 
langt  borte.  Men  de  ville  forgæves  storme  imod  disse 
Forskansninger  og  disse  Forsvarere!  Og  naar  de  udmat- 
tede af  Kampen  ville  trække  sig  tilbage,  saa  komme  imor- 
gen  de  tyve  tusinde  friske  polske  Tropper  under  Ramo- 
rino  og  rive  dem  op.  Nu  have  vi  dem!  Nu  sejrer  Polen!" 

Josinski  gik  videre  efter  at  have  givet  ham  et  varmt 
Haandtryk;  Jacob  sagde  ved  sig  selv:  „Det  var  Synd  at 
sige  ham,  at  jeg  har  faaet  Varsel.  Lad  ham  beholde  sit 
Haab   et   Par  Timer  endnu." 

Han  lænede  sig  til  Brystværnet  og  saa  mod  Himlen,  hvor 
Stjernerne  en  efter  anden  blegnede  og  forsvandt;  i  Øst 
begyndte  et  svagt  rødligt  Skjær,  medens  den  øvrige  Del 
af  Himlen  syntes  at  blive  mørkere  og  underlige  tynde 
Taageskikkelser   bevægede   sig  i  Luften. 

„Du  Gud  deroppe!"  —  sagde  han,  idet  han  vendte  sig 
mod  den  røde  Stribe  og  udstrakte  Haanden.  —  „Du  Herre 

J)  Der  er  Dødsenglen.  2)  Ve,  ve!  Hvor  ere  de  hellige  Jøder,  som 
foresige  den  Døende  Skriftemaalet?  3)  Ord  af  Skriftemaalet :  Jeg  har 
syndet,  jeg  har  handlet  troløst,  jeg  har  ranet,  jeg  har  løjet.  4)  Ja,  Jette. 
s)  Jacob,  Søn  af  Rabbi  Philip !    «)  Angst.    7)  De  dræbe  Eder. 

over  Menneskene  —  hvis  Du  er  til!  Nu  siger  jeg  Dig,  at 
kommer  jeg  levende  herfra,  saa  myrder  jeg  et  Menneske. 
Nu  har  jeg  sagt  Dig  det!" 

Han  følte  en  Haand  lægge  sig  paa  hans  Arm,  og  da  han 
vendte  sig  om,  saa  han  Rabbi  Chivo. 

„Kol  Jisroeil  achim!"1)  sagde  Polaken  med  højtidelig 
Alvor. 

„Og  hvad  saa?"  sagde  Jacob. 

„Gaa  bort,  Broder,  fra  dette  Sted!  Jeg  siger  Dig:  Han,  de 
kalde  Ramorino,  kommer  ikke.  Han  er  sendt  fem  Dages 
Marsch  bort.  Han  kommer  ikke,  før  Warschau  er  tagen." 

„Rabbi  Chivo!"  —  sagde  Jacob  —  „I  har  frelst  mit 
Liv;  nu  frelser  jeg  Eders  —  gaa!" 

„Imorgen  er  det  for  sildig"  —  sagde  Polaken  bønlig  — 
„jeg  vil  søge  Jer  og  kun  finde  Jert  Lig.  Jeg  siger  Jer: 
Denne  Stad  skal  falde.  Den  er  som  et  gjennemsavet  Træ, 
de  give  et  Vink,  og  den  styrter.  Gaa  til  Russerne,  naar  I 
endelig  har  Lyst  til  Krig!" 

„Gaa  bort,  Rabbi  Chivo!"  raabte  Jacob  og  greb  til  sin 
Sabel. 

„Naa,  naa,  kreisch  nur  nit!"2)  sagde  Polaken  ængstelig. 
„Kommt  heraus:  ein  Jed!3)  Men  han  var  dog  hos  mig  i 
Schivven"  —  brummede  han,  idet  han  bortfjernede  sig. 

Et  Kanonskud  gav  Tegnet,  og  den  6te  September  brød 
frem  over  Warschau. 

Hundreder  af  Ildsvælg  udsende  deres  Torden,  Værker, 
som  Menneskene  have  oprejst  saa  faste  som  til  evige 
Mindesmærker,  styrte  i  Grus;  men  paa  Ruinerne  staa  de 
polske  Forsvarere. 

Fjenden  trænger  nærmere,  lange  Salver  af  Geværskud 
knalde;  endnu  nærmere  rykke  Dødsfjenderne  hinanden 
og  kæmpe  med  den  frygtelige  Bajonet. 

Endnu  engang  hæver  den  polske  Ørn  sig  sejrstolt;  Rus- 
serne vige. 

En  Kugle  havde  truffet  Jacobs  Bryst,  han  laa  paa  den 
blodige  Jord  og  var  halv  bevidstløs  Vidne  til  den  rasende 
Kamp. 

!)  Alle  Israels  Børn  ere  Brødre.  2)  Skrig  blot  ikke,  gjør  ingen  Larm. 
8)  o:  Der  ser  man,  hvad  Løn  man  har  af  at  gjøre  Vel  mod  en  Jøde!  — 
Dersom  det  havde  været  en  Kristen,  vilde  Polaken  have  sagt:  „Kommt 
heraus:  ein  Goi". 

Striden  hvilede,  og  der  kom  Befaling,  at  endnu  flere 
Polaker  skulde  drage  bort  fra  Wola  til  andre  Punkter  af 
Fæstningen.  Josinskis  Regiment  var  imellem  dem,  der 
lydende  Fædrelandets  betroede  Hærfører  fulgte  Befalingen 
og  forlode  deres  Brødre,  som  de  aldrig  skulde  gjense. 

Tanken  om,  at  Josinski  skulde  forlade  ham,  foer  med 
en  saadan  Smerte  igjennem  Jacobs  Bryst,  at  han  tabte 
Bevidstheden. 

Det  forekom  ham  efter  en  Stunds  Forløb,  at  han  saa 
Rabbi  Chivo  bøjet  over  sig  og  sit  Hoved  lænet  til  hans 
Bryst.  Saa  hørte  han  pludselig  Soltau  og  Rytterne  skrige: 
Du  forbandede  jødiske  Forræder!  Er  der  Ingen,  der  har 
et  Reb!  —  Jeg  er  ingen  Jøde!  jamrede  Polaken.  —  Han 
er  ingen  Jøde!  sagde  Josinskis  Stemme.  —  Om  Forladelse, 
Jøde!  sagde  Lieutenant  Engberg  og  stak  ham  med  et 
Sværd.  —  Øi,  schema  Jisroeil!  skreg  Rabbi  Chivo  og 
greb  til  sit  Bryst,  hvorfra  en  Blodstrøm  væltede  frem. 
Ud  af  Saaret  foer  Rabbi  Chivos  Sjæl  som  en  forfærdelig, 
sort  Slange;  den  snoede  sig  om  ham  og  rev  ham  i  en 
svimlende  Fart  gjennem  et  ubegrænset,  mørkt  Rum.  Plud- 
selig stødte  han  med  et  Bulder  som  af  hundrede  Kanoner 
mod  en  Væg,  og  derpaa  faldt  han  i  en  Søvn  uden  Drøm- 
me. Kun  eengang  syntes  han  at  vaagne  og  se  Josinski 
græde;  saa  stak  det  ham  igjen  i  Brystet,  indtil  han  sank 
bedøvet   tilbage. 


SYVENDE  KAPITEL. 


I  den  preussiske  Grænseprovins,  ved  Floden  Neisse, 
ligger  en  Landsby  omgiven  af  lave  Bjerge.  Ved  Byens  ene 
Ende  træde  Bjergene  tilbage  og  danne  en  Halvcirkel  om- 
kring en  frugtbar  Dal,  der  gjennemstrømmes  af  Floden. 
Enkelte,  enestaaende  Huse  ligge  foran  Landsbyen  i  Ind- 
gangen til  Dalen;  naar  man  fra  Bjergene  ser  ned  imod 
Byen,  tage  de  sig  med  deres  venlige  Omgivelser  ud  som 
legende  Børn,  der  ere  ilede  forud  for  de  Ældres  Skare. 

I   et  af  disse  Huse,  der  tilhørte  en  Familie  af  polsk 

Herkomst,  havde  Josinski  og  Jacob  fundet  et  Tilflugtssted. 
Saasnart  Jacobs  Saar  tillod  det,  havde  Josinski  hemmelig 
og  omringet  af  Farer  begivet  sig  paa  Vejen  med  ham  ud- 
over den  strengt  bevogtede  Grænse.  Men  Rejsen  og  den 
indre  Uro  havde  gjentagne  Gange  kastet  Jacob  tilbage  paa 
Sygelejet,  og  Aarets  skjønneste  Tid  var  hengaaet  for  de  to 
Venner  i  Kummer  og  Lidelser. 

Det  var  nu  ud  paa  Sommeren,  og  Tiden  til  deres  Ad- 
skillelse nærmede  sig.  Jo  nærmere  den  kom,  desto  mere 
ordknap  og  næsten  barsk  blev  Josinski,  han  syntes  næsten 
at  være  vred  paa  Jacob,  fordi  han  skulde  skilles  fra  ham. 

Den  sidste  Aften,  da  Vadsækken  laa  snøret  paa  Bor- 
det mellem  Vaaben  og  Rejsetøj,  gik  han  hvert  Øjeblik 
ud  for  at  gjøre  sig  en  Spadseretur  i  Omegnen;  men  hver 
Gang  kom  han  hurtig  tilbage  og  satte  sig  tavs  ved  Vinduet. 

Endelig  sagde  han:  „Du  sidder  ogsaa  hele  Aftenen  uden 
at  mæle  et  Ord;  man  skulde  tro.  vi  vare  to  Kærlinger, 
der  stode  i  Begreb  med  at  skilles." 

„Josinski,  jeg  tænker  paa  mange  af  de  Timer,  vi  have 
tilbragt  sammen;  hvo  ved,  om  vi  nogensinde  mødes  igjen." 

„Du  kan  jo  rejse  med  mig!" 

„Du  ved  jo  nok,  hvad  der  drager  mig  hjemad.  Føj  Du 
hellere  mig  og  følg  med  til  Danmark,  det  er  endnu  ikke 
for  sildig  at  forandre  Din  Plan." 

„Hvad  skulde  jeg  uden  Maal  og  Med  i  Danmark? 

Nej,  jeg  indser  nok,  vore  Veje  ere  ikke  længer  de  sam- 
me, vi  maa  skilles." 

Efter  en  lang  Tavshed  tog  Josinski  atter  Ordet:  „Hvor 
Stedet  dog  passer  til  Tiden.  Bagved  disse  svagt  belyste 
Bjerge  ligger  Alt  i  et  gaadefuldt  Mørke  ligesom  Fremtiden. 
Mellem  de  dunkle  Masser  rører  sig  kun  Bækken,  der 
springer  ned  over  Klippeblokkene,  næsten  som  et  levende 
Væsen;  snart  skjuler  den  sig  i  Mørket,  snart  spiller  den 
i  Maanens  spøgelseagtige  Lys,  som  om  en  Tanke  pludselig 
greb  den,  men  i  næste  Øjeblik  var  glemt.  Det  er  den 
aldrig  slumrende  Erindring  om  mit  Fædreland." 

Han  vedblev:  „Man  ved  ikke  selv,  hvor  stærk  man  er. 
For  et  Aar  siden,  i  Warschau,  da  Polen  endnu  havde  et 
Folk,  en  Armee,  og  Sejren  smilede  til  vore  Vaaben,  da 
vilde  den   blotte  Tanke  om  en   saadan  Tid,   som   nu   er 

kommen,  have  forekommet  mig  dræbende.  Nu  er  den  her, 
virkelig,  lyslevende,  og  jeg  lever  dog,  jeg  spiser  og  drik- 
ker meget  ordenlig,  som  om  Intet  var  forefaldet,  der  kunde 
svække  Madlysten.  —  Se,  nu  sprang  Bækken  højt  op  i 
Maaneskinnet;  det  var  som  en  af  de  jagende,  stikkende 
Tanker  om  Hævn." 

„Hævn,"  sagde  Jacob  tankefuld,  „ja,  kunde  man  ved  at 
hævne  sig  forandre  det  Skete,  kunde  man  ved  at  dræbe 
en  Mand  ogsaa  dræbe  hans  Gjerning!" 

Josinski  vendte  sig  om  og  betragtede  ham:  „Saadanne 
Betænkeligheder  havde  Du  ikke,  da  Du  laa  i  Feber  og 
mumlede  den  Mands  Navn,  der  har  berøvet  Dig  Din  Brud, 
med  en  saadan  Inderlighed,  at  Blodet  strømmede  ud  af 
Dit  Bryst." 

„Det  var  maaske  netop  i  den  forfærdelige  Følelse,  at  jeg 
ikke  kan  hævne  mig  og  dog  ikke  kan  opgive  Hævnen.  Det 
var  den  fortvivlede  Higen,  der  sig  selv  ubevidst  følte, 
hvor  afmægtig  den  var.  Ja,  i  det  første  Øjeblik!  da  kunde 
jeg  have  kastet  mig  over  ham,  som  et  vildt  Dyr!  Men  naar 
jeg  nu  senere  har  forestillet  mig,  at  han  var  i  min  Magt, 
og  jeg  gjennemgik  alle  de  mulige  Maader,  hvorpaa  jeg 
kunde  gjøre  ham  Ondt  og  selv  blive  lykkelig,  saa  har  jeg 
maattet  opgive  dem  en  efter  anden,  og  ikke  beholdt  Andet 
tilbage  end  den  Trøst,   at  Hævnen  tilhører  Gud. 

„Det  klæder  Dig  godt  at  være  religiøs!"  sagde  Josinski 
spodsk  og  forlod  heftig  Værelset. 

Jacob  blev  siddende  tavs;  efter  en  Stunds  Forløb  gik 
han  hen  til  Bordet  og  tog  Josinskis  Sabel,  ligesom  for  at 
betragte  den.  Han  bøjede  sig  nærmere  og  nærmere  over 
den  og  trykkede  tilsidst  et  Kys  derpaa,  saa  hurtig  og  hem- 
melig, som  om  han  frygtede,  at  Nogen  skulde  se  det. 

Lidt  efter  kom  Josinski  tilbage,  han  greb  Jacobs  Haand 
og  sagde  med  Taarer  i  Øjnene:  „Tilgiv  mig,  kjære  Ben- 
dixen, at  jeg  er  saa  heftig  og  uvenlig  imod  Dig.  Jeg  er  i 
denne  Tid  saa  uhyggelig  tilmode,  jeg  er  bitter  imod  mig 
selv  og  Alverden.  Før,  da  jeg  gik  bort,  sagde  jeg  vist  et 
saarende  Ord." 

„O,  nej,  Josinski!  Jeg  vil  være  oprigtig  imod  Dig,  jeg  til- 
staar,  at  Du  havde  Ret.  Denne  Religiøsitet  er  i  Grunden 
et  Hykleri,  jeg  driver  med  Guddommen.  Jeg  ved  jo  ikke 

M.  Goldschmidt  i  Folkeudgave.  I  17 

engang,  om  der  existerer  en  saadan  Magt;  men  det  er  dog 
muligt,  og  jeg  er  bange  for  at  fornærme  den,  saa  at  den. 
vredes  og  berøver  mig  det  Eneste  og  Sidste,  jeg  beder  om 
i  denne  Verden." 

„Min  stakkels  Ven!  Tror  Du  virkelig,  at  Du  derved  faar 
Guddommen  til  at  gjøre  det  Mirakel,  at  hun  endnu  er  Dig 
tro?" 

„Jeg  ved  ikke,  Josinski;  men  det  forekommer  mig  dog 
saa  naturligt  ....  jeg  kan  ikke  udholde  den  Tanke,  at 
det  ikke  skulde  være  saa!  Du  skulde  have  kjendt  hende, 
Du  skulde  have  set  denne  elskelige  Skikkelse!  ....  Jeg  vil 
elske  Gud  og  den  hele  Verden,  blot  hun  har  bevaret  mig 
sin  Kjærlighed;  jeg  vil  trykke  enhver  Kristen  til  mit  Bryst 
og  kalde  ham  Broder,  fordi  hun  er  en  Kristenpige.  — 
Jeg  glæder  mit  Sind  ved  at  fortælle  mig  Æventyr  om  hende, 
om  hvorledes  jeg  kommer  hjem  og  ser  hende  igjen.  Jeg 
har  set  hende  staa  ved  Alteret  med  ham;  Præsten  aabnede 
den  hellige  Bog  og  sagde  Bønnen;  hun  stod  skjælvendet 
Præsten  spurgte:  Vil  Du  tage  Denne  til  Mand?  Hun  be- 
vægede Læberne  —  da  traadte  jeg  pludselig  frem,  og  med 
et  Skrig  kastede  hun  sig  i  mine  Arme  —  —  men  dette 
Æventyr  er  altfor  urimeligt !  .  .  .  .  Jeg  har  set  deres  BopæL 
Hun  sad  ved  hans  Side  ved  Thebordet;  han  læste  i  en 
Avis  og  gabede;  |hun  vart  bleg  og  tankefuld  og  legede  med  en 
Theske.  Da  kom  Pigen  og  meldte,  at  en  fremmed  Officer 
var  ude  og  vilde  tale  med  Lieutenanten.  Han  gik  ind  i  sit 
Værelse,  jeg  traadte  ham  imøde  og  udfordrede  ham  — 
nu  var  jeg  Officer!  Da  styrtede  hun  ind  og  raabte:  Skaan 
ham,  skaan  mit  Barns  Fader!  Vil  Du  have  Fyldestgjørelser 
skal  Du  faa  den.  Her,  i  min  Ægtemands  Nærværelse,  siger 
jeg  Dig,  min  Elskede,  at  jeg  kun  har  elsket  Dig  og  vil  evig 
elske  Dig  ....  Da  gik  jeg  bort  og  ofrede  mit  Liv  for  en 
skjøn  og  hellig  Kristensag.  Maaske  Vorherre  saa  tillader 
mig  at  begynde  mit  Liv  forfra  paa  et  andet  Sted;  thi  jeg 
mærker  nok,  at  det  her  er  kommet  forkert  i  Gang." 

„I  Aften  vil  vi  være  lystige!"  raabte  Josinski.  „Jeg  vil 
berede  en  festlig  Bolle !  Saa  drikke  vi,  til  min  Hest  kommer 
for  Døren.  Jeg  synger  endnu  engang  den  polske  Sang,  og 
Du  synger  om  lykkelig  Kjærlighed  ....  maaske  brister  da 
Hjertet,  saa  vi  ikke  have  nødig  at  skilles." 

„Jeg  kan  ikke  dø  endnu,"  mumlede  Jacob. 

De  sad  en  Stund  tavse.  Josinski  tog  atter  Ordet:  „Det 
falder  mig  saa  tungt  at  skilles  fra  Dig,  Bendixen.  Med  Dig 
synes  jeg  først  at  miste  mit  Fædreland.  Jeg  kan  huske,  at 
som  Barn,  da  jeg  blev  sendt  fra  min  Faders  Gods  ind  i 
Militærskolen  i  Warschau,  begyndte  jeg  først  at  græde,  da 
Vognen  kjørte  hjem  og  lod  mig  ene  tilbage.  Og  saa  pines 
jeg  endda  ligesom  af  Samvittighedsnag  over,  at  Du  for 
Polens  Skyld  har  opofret  en  stor  Del  af  Din  Formue, 
maaske  Din  hele.  Det  er  Sønnens  Pligt  at  betale  sin  afdøde 
Faders  Gjæld,  for  at  han  i  det  Mindste  kan  ligge  med 
Ære  i  sin  Grav;  men  Du  ved,  at  jeg  ejer  Intet." 

„Kjære  Josinski,  det  er  mig  pinligt  at  høre  Dig  tale  saa- 
ledes.  Hvorfor  vil  ogsaa  Du  betragte  mig  som  en  Frem- 
med? Jeg  er  desuden  ikke  fattig,  hjemme  har  jeg  endnu 
Formue,  min  Fader  var  rig.  Det  er  da  heller  ikke  Sorgen 
for  Livsopholdet,  der  er  os  To  den  tungeste." 

„Nu  gryer  Dagen,"  sagde  Josinski,  idet  han  vendte  sig 
mod  Vinduet;  „nu  kunne  vi  tælle  Minuterne,  vi  have  til- 
bage. Jeg  vilde  gjerne  holde  fast  paa  dem,  og  dog  vilde  jeg 
ønske,  at  de  vare  forbi.  —  —  Føj  mig  i  en  Ting,  min 
Ven:  Lad  os  ride  sammen  bort  fra  dette  Sted.  Paa  Vejen 
vende  vi  pludselig  Hestene  hver  til  sin  Side,  vi  se  os  ikke 
om  før  flere  Timer  efter  —  saa  er  det  forbi." 


OTTENDE  KAPITEL. 


Dampskibet  kastede  Anker,  og  Baade  lagde  til  for  at 
landsætte  Passagererne. 

Paa  Toldbodtrappen  blev  den  Ene  modtaget  af  Kone  og 
Børn,  til  den  Anden  raabte  en  Ven  et  muntert  Velkommen, 
en  Tredje  hilsedes  af  sin  Tjener,  der  med  travl  Omhyg- 
gelighed gav  sig  til  at  opsøge  hans  Tøj  —  kun  En  gik  gj en- 
nem  Vrimlen  uden  at  blive  paaagtet  og  vandrede  i  feber- 
agtig Spænding  gjennem  Gaderne. 

Nu  og  da  fløj  en  svag  Glædesstraale  gjennem  Sjælen  ved 

Gjensynet  af  de  bekjendte  Steder;  men  strax  efter  foer 
Sindet  sammen  ligesom  af  Frygt  for  at  hengive  sig  til 
glade  Følelser. 

Han  sneg  sig  forbi  det  Fangelske  Hus  —  nu  saa  han  det 
igjen!  Gardinerne  vare  nedtrukne,  og  han  sagde  lettet: 
„Jeg  tænkte  det  nok;  de  ere  paa  Landstedet.  Det  er  hun 
ogsaa.   I  Aften!" 

Han  vendte  om  for  at  søge  Levys  Bopæl,  og  han  smilede, 
idet  han  forestillede  sig  dennes  glade  Overraskelse. 

Levy,  hed  det  paa  Stiftelsen,  var  for  længe  siden  flyttet 
bort  og  boede  nu  hos  sin  gamle  Værtinde. 

„Gud,  er  det  Dem,  Hr.  Doktor!"  raabte  den  gamle  Ma- 
dame; jeg  kjendte  Dem  saamænd  ikke,  før  De  talte.  Vær 
saa  god,  kom  indenfor  og  sæt  Dem  ned.  Nej,  hvor  De  har 
forandret  Dem !  De  ser  rigtig  ud,  som  De  var  bleven  ti  Aar 
ældre,  ja,  De  gjør  saamænd.  Ja,  de  unge  Mennesker"  — 
lagde  hun  til,  idet  hun  advarende  truede  med  Fingeren  — 
„de  leve,  naar  de  komme  udenlands,  især  i  Paris,  hvor  der 
er  saa  mange  slemme  Fruentimmer,  ja  saamænd  er  der 
saa." 

„Sig  mig,  kjære  Madam,  hvor  er  Levy?" 

„Han  er  gaaet  ud  at  spadsere,  ja,  han  er  saamænd;  jeg 
tror,  han  gik  med  Hr.  Konig.  Han  kom  og  hentede  ham, 
og  saa  ved  De  nok,  hvordan  unge  Mennesker  er.  Men  det 
er  saadant  et  skikkeligt  Menneske,  Hr.  Doktor,  det  kan 
De  tro.  Saa  det  gjør  mig  rigtignok  ondt,  at  han  nu  skal 
rejse  udenlands 

„Vil  Levy  rejse  udenlands?" 

„Ja,  saamænd  vil  han  saa;  han  vil  til  Sverrig  og  studere 
Koleraen.  Ja,  de  unge  Mennesker!  De  har  let  ved  at  rejse 
ud  i  Verden!  Der  er  Ingen,  som  sørger  efter  dem  ....  Vil 
De  allerede  gaa,  Hr.  Doktor?  Kommer  De  ikke  igjen  i 
Aften,  saa  er  Hr.  Levy  bestemt  hjemme,  ganske  bestemt, 
det  er  saadant  et  skikkeligt  Menneske." 

„Nej,  jeg  skal  ud  paa  Landet  i  Aften;  men  vil  De  sige 
ham,   at  jeg  logerer  i  Hotel   du   Nord." 

„Ak,  ud  paa  Landet!  Ud  i  Besøg  hos  gode  Venner!  Ja, 
det  vil  De  saamænd  have  godt  af!  Jo,  jeg  skal  nok  sige  det 
til  Hr.  Levy  ....  Farvel,  Hr.  Doktor!  Ja,  nu  ser  vi  Dem 
vel  igjen  engang  imellem?  Adieu!" 

„Det  er  maaske  godt,  at  jeg  ikke  traf  ham,"  tænkte  han, 
da  han  gik  ud  af  Porten.  —  „Og  nu!"  —  han  lagde  Haan- 
den  paa  Hjertet  som  for  at  dæmpe  de  heftige,  ængstelige 
Slag. 


Det  var  en  Aften  i  September.  Over  Sundet  steg  Fuld- 
maanen  mørkerød  frem  af  et  sort  Skylag;  men  lidt  efter 
lidt  blev  den  lysere,  indtil  den  straalede  i  sit  klare,  gule 
Skin  og  under  sin  Fremskriden  jog  et  Lag  af  hvide  Skyer 
foran  sig  i  en  Bue.  Det  milde  Lys  beskinnede  Havet  og  den 
bakkede  Strandbred  og  Markerne,  hvor  Afgrøden  laa  paa 
Skaaren  eller  var  sat  i  Hæs.  Over  hele  Egnen  hvilede  en 
dyb  Stilhed,  intet  Vindpust  bevægede  Træernes  Blade,  fra 
Stranden  hørtes  kun  en  svag  Lyd  af  Vandet,  ligesom  sagte, 
slæbende  Skridt. 

Til  det  afsides  Sted  i  Haven,  hvor  Jacob  stod,  trængte 
i  afbrudte  Mellemrum  Lyden  af  Violiner  og  Fløjter  fra 
det  rigt  oplyste  Landsted. 

„Der  er  Musik,  de  ere  glade!"  —  sagde  han,  da  han 
stod   i  spændt    Forventning    —    „O,    nu    husker    jeg    det, 

idag  er  det  hendes  Fødselsdag! Her  plejede  hun  tidt 

at  komme"  —  vedblev  han  —  „her  vil  jeg  vente  hende, 
i  Aften  og  alle  Aftener,  indtil  Tilfældet  eller  Skjæbnen  fører 
hende  hid  —  —  —  I  dette  Øjeblik  danser  hun  maaske 
—  engang  dansede  hun  med  mig!  —  —  —  Hvis  jeg  nu 
ganske  rolig  kom  gaaende  ind  af  Døren  til  dem  og  sagde: 
God   Aften! 

Det  raslede  i  Gangen,  det  kom  Nogen  —  det  var 
Thora. 

Hun  nærmede  sig  langsomt  og  tankefuld  det  Sted,  hvor 
han  stod.  —  Saa  var  han  da  igjen  i  hendes  Nærhed! 
Han  kunde  have  faldet  paa  Knæ  og  tilbedet  hende.  For- 
tabt i  Beskuelsen  rørte  han  sig  ikke,  han  vilde  ligesom 
udsætte  Gjensynets  Vellyst  til  det  yderste  Øjeblik. 

Hun  kom  forbi  en  Aabning  i  Træerne;  Fuldmaanens 
Skin  faldt  paa  hendes  Ansigt.  Hendes  Kinder  vare  stærkt 
røde,  og  det  stirrende  Blik  havde  hint  glasagtige  Udtryk. 
Han  kunde  ikke  forklare  sig  den  uhyggelige  Følelse,  som 

denne  Stirren  vakte  hos  ham,  og  han  tøvede  med  at  træde 
frem. 

Pludselig  lød  Fodtrin.  Thora  vendte  sig  imod  Lyden, 
en  ung  Mand  kom,  tog  hende  om  Livet  og  førte  hende  ind 
i  Lysthuset. 

De  satte  sig;  han  omfavnede  og  kyssede  hende. 

Hun  hviskede:  „Hvor  er  min  Mand?" 

„Han   var  aldeles   drukken,   da  jeg  gik  fra  ham." 

Hun  gyste  og  rev  sig  ud  af  hans  Arme.  Lidt  efter  strøg 
hun  Haaret  fra  hans  Pande,  saa  ham  stift  ind  i  Ansigtet 
og  sagde:  „Grabow!  Der  vil  komme  en  Tid,  da  Du  for- 
lader mig,  og  da  vil  Du  ringeagte  mig;  men  jeg  agter 
heller  ikke   Dig:   Det   skal   Du  vide." 

„Vær  nu  ikke  barnagtig!"  sagde  han  og  lagde  Armene 
om  hendes  Liv. 

Hendes  Øjne  antoge  igjen  det  glinsende,  glasagtige  Ud- 
tryk, og  deres  Læber  mødtes  i  et  langt  Kys. 

„Hys!"  —  sagde  Thora  og  foer  op  —  „det  forekom  mig, 
at  jeg  hørte  et  Suk  ....  det  var  et  forfærdeligt  Suk." 

„Aa,  det  var  vel  Vinden,  der  bevægede  Bladene!  Bryd 
Dig  ikke  om  det!" 

„Jo,  der  var  Nogen!  —  hør,  nu  raslede  det  bagved  os, 
nede   i  Grøften!" 

„Det  var  vel  noget  Jord,  der  trillede  ned." 

„Nej,  der  var  Nogen!  Gaa  ud  at  se  efter." 

Da  han  kom  tilbage,  sagde  han:  „Der  sad  et  Men- 
neske og  hvilede  sig  ved  Kanten  af  Grøften;  men  da  jeg 
kom  ud,  gik  han.  Det  saa  ud  til  at  være  en  gammel  Mand. 
Kan  Du  nu  se,  at  der  ikke  var  Noget —  — " 


NIENDE    KAPITEL. 


„Bendixen  er  kommen!"  raabte  Levy  til  Grøndal,  da 
han  tidlig  om  Morgenen  mødte  ham  paa  Østergade. 

„Naa,  det  er  derfor,  at  Du  gaar  i  Galop.  Naar  kom 
han?" 

„Igaar  Eftermiddags  var  han  hjemme  og  spurgte  efter 
mig.  —  Gaar  Du  med  op  til  ham?  Han  logerer  henne  i 
Hotellet." 

„Ja,  hvis  jeg  kan  stole  paa,  at  han  er  godt  barberet; 
for  vi  skal  vel  kysses?" 

„Nej,  jeg  har  netop  betænkt  at  lade,  ligesom  han  slet 
ikke  havde  været  rejst.  Han  vil  vist  tage  sig  kunstig  ud, 
naar  vi  komme  ganske  koldsindig  og  sige  Goddag  i  Stedet 
for  at  flyve  ham  om  Halsen." 

„Saagu!  Det  er  å  la  Wessel.  Jeg  gaar  med." 

„Bagefter  kan  vi  gjøre  et  lille  Sold  for  ham  paa  Stif- 
telsen for  at  gjøre  Koldsindigheden  god  igjen." 

„Aa,  ja;  Du  har  gode  Idéer  idag." 

„Jeg  gaar  og  gotter  mig  til  de  Ansigter,  jeg  skal  faa 
ham  til  at  sætte  op.  Det  er  godt,  jeg  har  Dig  med,  ellers 
kom  vi  formodenlig  strax  til  at  tale  om  Historien  med 
Thora  Fangel  —  Du  husker  jo  nok,  han  var  forlovet 
med    hende." 

„Ja,  hvem  har  ikke  været  en  Nar  i  sine  unge  Dage!" 

„Du  taler  som  en  Bog.  —  Lad  os  nu  se  at  faa  fat  i 
Opvarteren.  —  Nej,  bi,  her  staar  det  paa  Tavlen  .... 
Bendixen  —  Nr.  54.  Godt,  læg  nu  Ansigtet  i  de  rigtige 
Folder.  Er  Du  færdig?" 

„Hør,  Levy,  nu  falder  det  mig  ind:  Jeg  kunde  dog  i 
Grunden  godt  lide  Bendixen,  da  han  var  her  hjemme.  Lad 
os  gaa  ind  og  trykke  ham  ærlig  i  Haanden  og  saagar  give 
ham  et  Smækkys,  hvis  det  ikke  kan  være  anderledes. 
Man  kan  jo  tørre  sig  om  Munden  bagefter." 

„Nu  tror  jeg,  Gud  forlade  mig,  at  Du  bliver  blød  om 
Hjertet." 

Før  Du  skal  tro  saa  nedrig  om  mig,  vil  jeg  gaa  ind 
og  sætte  et  Ansigt  op,  som  jeg  vilde  æde  ham.  Bank  paa!" 

Uden  at  vente  paa  noget  „Kom  ind!"  aabnede  Levy 
Døren  og  gik  ind,  Grøndal  fulgte  efter. 

Jacob  laa  paaklædt  hen  over  Sengen  og  sov;  paa  Bor- 
det stod  et  Voxlys,  der  var  brændt  ned  i  Stagen,  og  hvis 
døende    Flamme    slikkede   op    ad   den   lange   Tane. 

„Hvor  Pokker  mon  han  har  været  henne  i  Nat?"  sagde 
Levy. 

„Han  ligger  jo  i  Lejr,  ser  Du  ikke  det?  Han  bilder  sig 

ind,  at  han  endnu  er  i  Polen  —  nu  ved  jeg  da,  at  vi 
kunne  overraske  ham  uden  Modstand.  Hold  Du  hans 
Hænder,  saa  holder  jeg  Benene." 

„Nej,  det  er  fejgt  at  overraske  sin  Fjende  sovende,  lad 
ham  hellere  sove  ud.  Hør,  løb  Du  ud  paa  Stiftelsen  og 
arranger  et  Formiddags-Sold,  saa  venter  jeg,  til  han 
vaagner." 

„Naar  man  nu  kunde  føre  ham  derud  og  vække  ham 
midt  under  Soldet,  med  Klirren  af  Glas  og  Flasker,  saa 
kunde  han  da,  ved  Guderne,  bringes  til  at  tro,  at  han 
slet  ikke   havde  været   borte!" 

„Grøndal,  Du  bliver  poetisk;  Du  laver  et  Æventyr  af 
Tusind  og  een  Nat." 

„Gjør   jeg   det?"   sagde   Grøndal;   „saa   Farvel." 

Da  han  var  gaaet,  rullede  Levy  Gardinerne  op  og  sluk- 
kede Lyset.  Han  sad  en  Stund  ved  Sengen  og  betragtede 
Jacobs  blege,  indfaldne  Træk;  pludselig  begyndte  Jacob 
at  stønne,  og  Levy  kaldte  nu:  „Bendixen!  Bendixen!" 
først  sagte,  saa  højere  og  højere,  indtil  han  tog  ham  i 
Armen  og  ruskede  ham. 

„Hvem  der?"  raabte  Jacob  og  foer  op. 

„God  Ven!  Polak  paa  fædrene  Side?" 

„Levy!"  skreg  Jacob  og  sprang  ud  af  Sengen;  „er  det 
Dig?" 

„Hvem  skulde  det  ellers  være?  Hvilken  anden  end 
jeg  vilde  staa  en  stiv  Klokketime  og  ruske  i  sin  g j en- 
fundne   Ven?" 

„Var  det  en  Drøm?"  sagde  Jacob  og  gned  Øjnene. 

„Hvilket?  At  jeg  ruskede  Dig?  Saa  var  det  forbandet 
livagtig    drømt." 

„Ja,   det  var  nok  ogsaa  forbandet  livagtig  drømt!" 

Levy  tav  og  saa  paa  ham. 

„Levy,"  sagde  Jacob  og  greb  begge  hans  Hænder: 
„Saa  ses  vi  da  igjen!  —  Nu  har  jeg  intet  Andet  i  Verden 
end  Dig!" 

„Ikke  det?  Hvor  har  Du  da  Dig  selv?  Har  Du  glemt 
Dig  i  Polen?" 

„Nej,  men  nu  er  der  ingen  Anden,  jeg  bryder  mig  om." 

„Kan  jeg  stole  paa  det?  Ikke  engang 

„Nævn  hende  ikke!  Lad  mig  ikke  høre  det  Navn!" 

„Bravo!  Saadan  skal  Du  tale!  Du  behøvede  just  ikke 
at  skrige  saa  højt;  men  Meningen  er  god.  Endnu  idag 
kan  Du  faa  Seddel,  at  Du  er  udskreven." 

„O,  ja,  nu  er  jeg  helbredt!"  sagde  Jacob  og  gav  sig  til 
at  spadsere  op  og  ned. 

Levy  fulgte  efter  ham  og  sagde,  idet  han  kastede  et 
Sideblik  til  ham:  „Ja,  lad  os  kun  gjøre  os  lidt  Motion. 
Den  peripatetiske  Filosofi  er  heller  ikke  at  foragte.  Naa, 
siden  Du  nu  befinder  Dig  saa  vel,  hvad  agter  Du  saa  at 
tage  Dig  for  mellem  Menneskenes  Børn  til  Gavn  for  dem 
og   Dig?" 

„Jeg  havde  et  Øjeblik  tænkt  paa  at  gaa  ud  paa  Gaden 
med  en  Kniv  i  hver  Haand  og  støde  ned,  saalænge  jeg 
kunde  røre  mig." 

„Død  og  Pine!  Det  var  godt,  jeg  kom,  inden  Du  gik  ud." 

„Men  saa  tænkte  jeg  paa,  at  saa  vilde  de  overvælde 
mig  og  anlægge  Proces  og  føre  mig  ud  paa  Amager,  og  saa 
vilde  hele  Byen  gaa  ud  og  se  Jøden  blive  halshugget." 

„Det  er  meget  rigtigt.  Du  har  nok  anvendt  Felttoget  i 
Polen  til  at  studere  dansk  Lov  og  Ret." 

„Eller  ogsaa  stikke  Ild  paa  Huset  og  paa  Byen,  paa 
alle  Kanter;  men  saa  satte  de  mig  formodenlig  i  Slaveriet 
eller  paa  Bidstrup." 

„Du  ræsonnerer  aldeles  forstandig.  Hvad  havde  ellers 
de  stakkels  Huse  gjort  Dig?" 

„Du  hører  jo,  at  det  er  bare  Fantasi;  jeg  lader  Husene 
staa." 

„Ja,  det  er  godt  nok,  og  Du  skal  have  Tak  derfor; 
men  det  forekommer  mig  dog,  at  der  er  lidt  Feber  i 
den  Fantasi  ....  Hør,  det  er  sandt:  Du  havde  nok  sagt 
til  min  Værtinde,  at  Du  vilde  tage  pa*a  Landet  —  har  Du 
ikke  været  ude  og  forkølet  Dig  iaftes?" 

„Nej,  det  var  jo  kun  en  Drøm." 

„Hvilket?" 

„At  jeg  saa  hende." 

„Drømte  Du  ikke  ogsaa,  at  Du  talte  med  hende?" 

„Nej,   der  kom  en   Mand  med  en   Slæde  i  Vejen." 

„Ah,  Du  drømte,  at  Du  saa  hendes  Gemal  gaa  Dig  i 
Vejen?" 

„Ja,   hendes  Gemal,  ha,   ha,  ha!" 

„Du  ler  saa  hjertelig.  Var  han  saa  morsom,  da  I  taltes 
ved?" 

„Jeg  har  ikke  talt  med  ham." 

„Hvor  er  Benjamin?  Den  Slags  Mennesker"  —  til- 
føjede Levy  halvhøjt  —  „ved  pr.  Instinkt,  hvad  der  arri- 
verer den,  de  have  forgabet  dem  i." 

„Benjamin,  han  er  død." 

„Død!   Benjamin?  —  —  Hvad  døde  han  af?" 

„Af  Kolera." 

„Hm  ....  naa,  jeg  vil  sige  et  Boruch  dajon  emmes!1) 
han  har  fortjent  det.  —  Sig  mig  nu,  kort  og  godt,  Ben- 
dixen: har  Du  talt  med  nogen  af  Fangels?" 

„Nej!" 

„Godt,  saa  skulde  Du  i  Fremtiden  tage  Dig  iagt  for  at 
drømme,  at  Du  ser  dem.  Folk  kunde  tro,  Du  drømte  om, 
at   Engberg  kunde  behøve   en   Husven." 

„Ha,  ha!  Det  var  jo  rigtignok  galt,  om  Folk  troede  det." 

„Til  hvad  Tro  bekj ender  Du  Dig  selv?  Er  Dit  Hjerte 
ikke  bespændt  af  nogen  Tvivl?" 

„Nej,  jeg  tvivler,  min  Sandten,  ikke.  Jeg  er  aldeles  for- 
standig." 

„Det  er  jo  meget  godt.  Kom  saa  og  gaa  med  ud  paa 
Stiftelsen;  Du  kan  i  alt  Fald  ikke  have  Skade  af  at 
blive  endnu  forstandigere." 

„Levy!  For  syv  Aar  siden  bragte  Du  mig  for  første 
Gang  derud  —  hvad  førte  det  til?  Nej,  lad  mig  blive  fra 
Menneskene,   jeg   hader  dem!" 

„Hvad  Ondt  have  Jordens  tusind  Millioner  Mennesker 
da  gjort  Dig?  De  maa  have  vist  dem  meget  utaknemlige 
for  Dine  Velg jerninger,  siden  Du  ikke  længer  vil  lade 
Dit  Aasyn  lyse  over  dem." 

„Hør  mig,  Levy:  Min  Kjærlighed  til  de  Kristne  er  forbi. 
Kunde  jeg  udrydde  dem  Allesammen,  saa  gjorde  jeg  det; 
men  de  ere  mig  for  stærke.  Lad  mig  saa  i  det  Mindste 
gaa  af  Vejen  for  dem;  lad  mig  ikke  oftere  have  nødig  at 
erfare,  at  den  schofleste  Karl  er  bedre  end  jeg,  naar  han 
blot  tager  Ordet  Smaus  i  Munden.  Jeg  vil  søge  at  holde 
Styr  paa  mig  selv,  jeg  vil  leve  stille  og  rolig  og  ikke  om- 
gaas  Andre  end  Dig." 

*)  Velsignelsesformularen,  naar  En  er  død;  lovet  være  den  retfær- 
dige Dommer. 

„Jeg  takker  mangfoldig  for  den  Ære,  Du  har  tiltænkt 
min  ringe  Person;  men  imorgen  rejser  jeg  jo  til  Sverrig 
og  bliver  borte  en  god  Stund." 

„Kan  jeg  ikke  rejse  med  Dig?" 

„Ikke  godt.  Naar  jeg  er  paa  de  svenske  Hospitaler, 
kan   jeg  ikke  passe   mine   Pligter   som  Amme." 

„Aa,  jeg  kan  da  endelig  ogsaa  staa  paa  mine  egne  Ben." 

„Ja,  Du  har  jo  saagar  lært  at  gaa.  Du  er  en  hel  Karl; 
Du  tænker  jo  endogsaa  paa  at  tage  en  Kniv  i  hver  Haand 
og   stikke   Folk  ihjel." 

„Det  var  en  Raptus;  jeg  skammer  mig,  Levy." 

„Ja,  naar  Du  er  i  honnet  Selskab.   Kom  nu  med." 

„Levy,   lad  mig  hellere   blive  hjemme!" 

„Du  kan  jo  blot  probere  Varerne  derude;  maaske  faar 
Du  igjen  Smag  paa  dansk  Punsch.  Kom  med!" 

„Jeg  kunde  træffe  Wilhelm  Fangel  derude." 

„Grøndal  arrangerer  Soldet,  og  han  sender  naturligvis 
ikke  Bud  efter  Fangel.  Og  om  saa  var,  saa  er  det  da 
ikke  Noget  for  En,  der  har  kriget  med  Diebitsch  Sabalkan- 
sky  og  Paskewitsch  Erivansky,  at  være  bange  for  Wil- 
helm Fangel.  Kom  nu  og  gaa  med!" 


„Velkommen,   store   Mand  hertil!" 

sang  Kandidaterne,  der  stode  slobrokklædte  i  dobbelt 
Række  indenfor  Døren,  hver  med  et  fyldt  Glas  i  Haanden. 
Levy  førte  med  dybe  Buk  Jacob  ind  i  Stuen,  og  da  Tap- 
penstregen var  sungen  tilende,  traadte  Grøndal  frem  og 
sagde:  „Jeg  har  Ordet.  Som  Bestyrer  af  denne  Fest  ud- 
bringer jeg  et  Hurra  for  Helten  Bendixen,  der  har  lært  Rus- 
serne, hvad  Folk  fra  den  kongelige  danske  Fødselstiftelse 
ere  for  Karle  til  at  slaa  ihjel.  For  denne  af  Stiftelsen  højt 
fortjente  Mand  udbringer  jeg  et  tordnende  Hurra.  Men  I 
maa  ikke  raabe  højt,  for  der  ligger  en  syg  Kvinde  her 
nedenunder.  Drik  Glassene  ud,  det  er  ligesaa  godt  som  det 
bedste  Hurra,  og  hvad  Bendixen  angaar,  da  vil  han  til 
Erstatning   blive  bekranset." 

Døren   aabnedes,   og  en   Kandidat,   iført   en   af   Lære- 

døtrenes  Dragt,  traadte  ind  med  en  Krans  af  Lindekviste 
og  gik  hen  imod  Bendixen. 

„Det  er  Victoria."  sagde  Grøndal,  „og  Kransen  er  en 
Lavrbærkrans.  Med  en  graciøs  Bevægelse  sætter  Gud- 
inden Kransen  paa  hans  Hoved.  Danmark  er  et  taknem- 
ligt Land." 

Under  Bestræbelsen  for  at  faa  Kransen  til  at  passe,  rev 
Gudinden  de  visne  Blade  af,  og  da  den  endelig  sad  fast, 
saa  den  ud  som  en  Tornekrone,  der  gav  Jacobs  blege 
og  magre  Ansigt  et  døende  Udtryk. 

„Du  ser  mig  for  stolt  ud  med  Dine  Lavrbær!"  sagde 
Levy  og  tog  den  af. 

„Tilbords,  Ihr  Herren!"  raabte  Grøndal;  „hvad  er  Hel- 
ten Bendixen  uden  Mad!" 

Jacob  fik  sin  Plads  ved  den  øverste  Bordende;  bagved 
ham  var  ophængt  en  Samling  af  de  største  kirurgiske 
Instrumenter,  forestillende  en  krigersk  Trofæ. 

„Bendixen!"  raabte  En,  da  der  havde  hersket  et  Øje- 
bliks Stilhed  under  Maaltidet:  „Fortæl  os  nu  Noget  om 
Dine  Bedrifter.  De  polske  Fruentimmer  ere  gode,  sort 
Haar  og  rødmussede,  ikke  sandt?" 

„Mine  Herrer!"  sagde  Levy  og  rejste  sig:  „Vor  høj- 
agtede Præsident  har  givet  mig  Ordet.  En  lang  Stund  vil 
hengaa,  inden  I  atter  høre  denne  Stemme;  thi  jeg  rejser 
bort.  Græder  ikke,  mine  Venner,  vi  ses  igjen,  om  ikke 
her,  saa  hisset.  Lig  de  indianske  Krigere  vil  det  trøste 
mig  i  Skilmissens  Stund,  naar  jeg  kan  tage  den  Vished 
med  mig,  at  min  Wigwam  ikke  skal  staa  forladt.  Jeg 
foreslaar  Eder  derfor  at  lade  Bendixen  indtræde  i  mit 
Nummer;  den  Pibe,  jeg  har  røget  af,  skal  han  ogsaa 
ryge  af;  det  Glas,  jeg  har  tømt,  skal  han  ogsaa  tømme ; 
drikker  han  sig  fuld  herude,  give  I  ham  Seng  og  Kaffe 
om  Morgenen;  over  hans  Moralitet  og  Sædelighed  skulle 
I  vaage,  som  var  det  min  egen  Person  —  lader  ingen 
af  Læredøtrene  forføre  ham!  Ville  I  love  mig  det?" 

„Det  love  vi!"  raabte  Alle  og  rakte  Glassene  i  Vejret. 

„Saa  er  jeg  rolig;  saa  vil  mit  Minde  ikke  dø.  Lad  os 
drikke  ud!" 

„Der  er,  Gud  fordømme  mig,  min  lystige,  holstenske 
Fætter!"  raabte  En;  „jeg  hører  hans  Sporer  paa  Gangen 
.  .  .  .  Kom  ind!" 

„God  Dag,  Lieutenant  Grabow!  Velkommen!  Kom  og 
drik  med!"  raabtes  fra  alle  Sider. 

„Tak,  jeg  har  s'gu  ingen  videre  Lyst  til  at  drikke  nu; 
jeg  har  soldet  inat." 

„Er  det  en  Grund?  Saa  kunde  Du  jo  aldrig  drikke 
om   Dagen!   Vil  Du   have  Vin  eller  kold   Punsch." 

„Lad  mig  da  først  faa  nogen  Sildesalat,  hvis  I  har 
nogen." 

„Det  er  en  staaende  Ret  her  paa  Stiftelsen!  Sæt  Dig 
hen  i  Sengen  ved  Siden  af  Bendixen.  Det  er  en  forloren 
Søn,  der  er  kommen  hjem  —  Bendixen,  det  er  Grabow  — 
videre  vil  jeg  ikke  sige  til  hans  Anbefaling.  I  blive  nok 
gode  Venner." 

Bendixen  saa  nøje  paa  Grabow,  næsten  nøjere,  end 
Høfligheden  tillod. 

Han  havde  et  af  hine  sorgløse,  letsindige,  livsglade  An- 
sigter, som  man  næsten  mod  sin  Vilje  synes  godt  om. 
Man  møder  undertiden  et  saadant  Menneske  og  føler 
uvilkaarlig  en  Slags  Misundelse;  thi  Lykken  synes  at 
have  skrevet  paa  hans  Pande:  „Jeg  vil,  at  Alle  skulle 
elske  denne  slemme  Dreng." 

„Gjør  lidt  Plads  til  ham,  Bendixen;  I  to  Krigsmænd 
kan  vel  nok  forliges  i  een  Seng." 

„Jeg  har  gjort  Plads  for  Hr.  Lieutenanten,"  sagde  Jacob 
og  rykkede  endnu  længere  tilside. 

„Nej,  nu  kommer  han  jo  til  at  sidde  under  Trofæen!" 
raabte  Grøndal;  „Bendixen  skal  ikke  skubbes  bort  fra 
den;  det  maa  jeg  som  Festarrangør  og  Præsident  passe 
paa." 

„Jeg  blev  ikke  skubbet  bort,  jeg  veg  jo  frivillig,"  sagde 
Jacob. 

„Jeg  er  Dem  meget  forbunden  for  Deres  Artighed,"  sagde 
Grabow  og  satte  sig. 

„De  er  ikke  i  godt  Humør  idag,  Lieutenant!"  bemærkede 
en  af  Kandidaterne. 

„Aa,  jeg  blev  blanket  af  inat." 

„Betalte  Du?"  spurgte  Fætteren. 

„Ja,  saa  længe  jeg  havde  Noget  —  har  Du  nogen- 
sinde hørt  Andet?  Og  saa  blev  jeg  endda  endel  skyldig 
paa  Parole.  Men  jeg  er  næsten  overbevist  om,  at  en  af 

mine  Medspillere  slog  Volte.  Den  anden  var  saa  drukken, 
at  man  kunde  prikke  ham  paa  Øjelaaget;  men  han  sad 
i  et  Svineheld  —  skjøndt,  det  undte  jeg  ham  da." 

„Hvem  spillede  Du  med?" 

„Ja,  det  kan  jeg  naturligvis  ikke  sige  nu  bagefter. 
Men    i  hvilken    Anledning   er    her    Formiddagssold?" 

„Det  er  for  Bendixen,  der  er  kommen  hjem  fra  de 
lange  Rejser." 

„Bendixen!"  raabte  Konig:  „Nu  vil  Du  vil  ikke  tage 
Examen?  Du  lever  vel  af  Dine  Penge  og  bliver  Mæcenas 
for  Dine  gamle  Kammerater?" 

„Ja,  det  kan  nok  være,"  svarede  Jacob. 

„Hvor  mange  Mæcenater  vil  Du  have?"  spurgte  Grøndal. 
„Du  gaar  jo  og  kurer  til  den  Gamle  for  at  faa  Bataillons- 
kirurgposten."  ! 

„Ak,  min  Kjærlighed  bliver  ikke  gjengjældt;  Banner 
faar  Embedet." 

„Det  var  —  jeg  havde  nær  sagt  Noget!  Han  er  jo 
yngre  Kandidat  og  med  daarligere  Karakter  end  Du?" 

„Ja,men  han  er  af  ældre  og  bedre  Familie." 

„Hvem  mon  der  faar  Posten  i  Vejle?" 


Medens  man  omkring  dem  førte  en  ivrig  Samtale  om 
Lægestandens  Anliggender,  vendte  Lieutenant  Grabow  sig 
artig  mod  Jacob  og  begyndte  en  Konversation.  Han  be- 
sad i  høj  Grad  den  Gave  at  kunne  føre  en  Samtale  næ- 
sten alene.  Jacob  drak  det  ene  Glas  Vin  efter  det  andet 
og  lo  højt  ved  flere  af  Lieutenantens  Fortællinger. 

Levy  bøjede  sig  over  imod  dem  og  spurgte:  „Med  For- 
lov, har  I  to  truffet  hinanden  før?  I  se  ud,  som  I  vilde 
kysse   hinanden." 

Jacob  lagde  Kniven  ned,  som  han  havde  siddet  og 
leget  med. 

Grabow  svarede:  „Hr.  Bendixen  holder  af  Kavalleri- 
livet  ligesom  jeg.  Folk  af  samme  Smag  blive  hurtig  be- 
kendte." I 

„Ja,   vi  have  samme   Smag,"   sagde  Jacob  og  lo. 

„Bendixen  og  Grabow  ligne  s'gu  hinanden,"  sagde  Jacobs 
Sidemand,  „er  det  ikke  sandt,  I  Andre?" 

Da   man   var  bleven   gjort    opmærksom  derpaa,   fandt 

man,  at  der  virkelig  var  en  paafaldende  Lighed  imellem 
Ansigterne,  trods  Trækkenes  Forsk jellighed. 

„Ja,  vi  kunde  maaske  forvexles  med  hinanden,"  sagde 
Jacob  og  gav  sig  til  at  synge. 

„Det  vil  jeg  just  ikke  sige"  —  svarede  den  Anden  — 
„for,  uden  at  smigre,  er  Grabow  dog  den  smukkeste;  men 
det  var  ret,  Bendixen,  syng  en  Sang.  Lad  os  høre  en 
polsk  Sang,  Du  har  den  jo  fra  første  Haand." 

„Nej,  det  gaar  ikke  an,"  sagde  Grøndal;  „hun  er  s'gu 
meget  daarlig  dernede.  Lad  os  nu  gaa  fra  Bordet." 

Da  Levy,  Grabow  og  Jacob  stode  udenfor  Porten,  sagde 
Levy:  „Jeg  skal  ud  paa  Toldboden  og  tale  med  Kapi- 
tajnen,  og  saa  skal  jeg  omkring  og  sige  Farvel.  Er  Du 
hjemme  om  et  Par  Timer,  Bendixen?" 

„Ja,  jeg  gaar  lige  hjem." 

„Skal  De  op  ad  Kongens  Nytorv  til,  saa  kunne  vi 
følges   ad,"  sagde  Grabow. 

Da  de  havde  gaaet  lidt,  begyndte  Grabow:  „Det  er 
underligt  nok,  vi  have  kun  kjendt  hinanden  et  Par  Ti- 
mer, og  det  forekommer  mig  allerede,  som  vi  vare  gamle 
Venner.  Hør,  De  kunde  give  mig  et  godt  Raad,  hvordan 
jeg  skal  komme  ud  af  en  forbandet  Knibe." 

„Tror  De,  jeg  er  den  Rette  at  henvende  Dem  til?" 
spurgte  Jacob  med  et  Smil. 

„Ja,  hvorfor  ikke  det?  Vi  kan  jo  allenfals  probere. 
Ser  De:  Jeg  tabte,  som  De  nok  hørte  før,  inat  al  min  Mynt. 
Det  kunde  forsaavidt  være  det  Samme,  for  jeg  kan  da 
nok  slaa  mig  igjennem  til  Maanedens  Udgang.  Men  jeg 
havde  ladet  mit  Portræt  male,  saadant  et  lille  Miniatur- 
portræt,  og  det  skulde  jeg  hente  idag,  og  de  fordømte 
Kunstnere  give  ikke  Kredit." 

„Saa  lad  Deres  Portræt  ligge  til  Maanedens  Udgang ; 
De  kan  jo  saalænge  se  Dem  i  Spejlet." 

„Ha,  ha,  ha!  Det  var  s'gu  godt  sagt.  Nej,  ser  De,  det 
er  bestemt  til  Foræring  for  en  Dame." 

„Kan    da   Damen   ikke   vente   til   Maanedens   Udgang?" 

„Jo,  kjære  Ven!  Men,  ser  De,  det  var  hendes  Fødsels- 
dag igaar,  og  hun  skulde  allerede  have  havt  det  igaar; 
men  da  var  det  ikke  færdigt.  Saa  lovede  jeg  hende  iaftes, 
at  hun  skulde  faa  det  idag." 

„O!  ja!  —  Ja,  det  er  rigtignok  en  anden  Sag." 

„Ja,  og  det  er  tilmed  en  nysselig  lille  Kone." 

„Ah,  hun  er  gift!" 

„Ja,  men  jeg  har  kjendt  hende  tidligere  ovre  i  Hol- 
sten, da  jeg  laa  i  Garnison  der.  Da  jeg  nu  nylig  kom 
herover,  var  det  saa  behageligt  at  forny  et  gammelt 
Bekjendtskab." 

„Saa  havde  De  maaske  allerede  dengang  en  lille  Liaison 
med  hende,  næ?" 

„Nej,  Guds  Død!  Dengang  ikke.  —  Men  giv  mig  nu 
et  godt  Raad;  jeg  skal  og  maa  rejse  100  Rbd.  idag." 

„Koster  Portrætet  saa  meget?" 

„Nej,  ikke  fuldt  saa  meget;  men  100  Rbd.  er  lige  en 
rund  Sum  —  hvor  skal  jeg  faa  dem  fra?" 

„Der  er  jo  Folk  nok  i  Byen,  der  laane  Penge  ud." 

„Det  skal  Gud  vide!  Men  de  Godtfolk  laane  ikke  Penge 
ud  uden  Kavtion,  Gageforskrivning,  akcepteret  Vexel  og 
deslige.  Tror  De,  en  saadan  Fyr  vilde  have  nogen  Følelse 
for,  at  jeg  skulde  sende  min  Hjertes  Dame  mit  Portræt? 
Nej,  hør,  ved  De  hvad:  Laan  De  mig  Pengene,  Bendixen!" 

„Jeg?  Ha,  ha,  ha!  Det  var  en  løjerlig  Ide!" 

„Hvorfor  det!  Jeg  synes,  det  er  ganske  i  sin  Orden." 

„Ganske  i  sin  Orden?  ....  Aa,  ja!  ....  Det  vilde  være 
smukt  gjort  ....  det  fortjente  en  Belønning!" 

„De  kan  selv  bestemme  Vilkaarene!  Jeg  skriver  under 
uden  at  kny!" 

„Lad  gaa,  Lieutenant!"  —  sagde  Jacob  og  klappede 
Grabow  paa  Skulderen  —  „De  skal  have  dem!  Paa  billige 
Vilkaar!" 

„Hurra!  —  Kan  jeg  følge  hjem  med  Dem  og  faa  Pen- 
gene!" 

„Nej,  før  om  et  Par  Dage  har  jeg  ingen." 

„Akkurat  som  de  andre  Jøder,"  mumlede  Grabow.  — 
„Men,  kjære  Bendixen,  De  ved  jo,  at  jeg  skal  bruge  dem 
idag.  De  kan  ligesaa  godt  lade  mig  faa  dem  strax." 

„Jeg  har  dem,  paa  Ære,  ikke  idag;  jeg  maa  først  gjøre 
Anstalt  til  dem." 

„Aa,  kan  De  nu  ikke  sagtens  lade  mig  faa  dem  strax?" 

„Hør,  Lieutenant,  om  to  Dage  skal  jeg  gjøre  Dem  og 

Deres  Hjertes  Dame  den  lille  Tjeneste.  Vil  De  da  komme, 
saa  kan  De.   Farvel!" 

„I  Overmorgen  da?"  raabte  Lieutenanten  efter  ham. 

„Ja,   i  Overmorgen." 


TIENDE   KAPITEL. 


„Naa,  har  De  saa  slaaet  nogle  af  Obligationerne  itu?" 

spurgte  Grabow. 

„Ja,  nu  har  jeg  Pengene  til  Deres  Portræt." 

„Faar  jeg  dem  da?  Jeg  synes,  De  ser  ud,  som  De  havde 

betænkt  Dem." 

„Det  kommer  blot   an   paa,   om   De  indgaar   paa  mine 

Betingelser." 

„De  kan  selv  bestemme  Renterne,  jeg  skal  ikke  prutte." 
„Med  Renterne  har  det  gode  Veje;  det  er  en  anden  Ting, 

jeg   forlanger." 

„Hvad  er  det  da?  Kan  jeg  gjore  Dem  en  Tjeneste,  saa 

gjør  jeg  det,  min  Salighed!" 

„Det  kommer  an  derpaa:  Jeg  vil  sende  en  lille  Billet 

med  Portrætet." 

„Hvad  for  Noget?  Kanske  en  billet  d'amour?" 
„De   har  jo   ikke   engang   sagt   mig   Damens   Navn." 
„Det  er  ogsaa  sandt  ....  men  maaske  vil  De  fortælle 

hende,  at  De  har  laant  mig  Pengene." 

„Hvorfor  skulde  jeg  det?  Hvilken  urimelig  Ide!" 
„Nej,    De   ser  rigtignok   for   skikkelig   ud   til   Sligt." 
„De  kan  nok  vide,  at  jeg  ikke  vil  skrive  Noget,  hvor- 
ved De  kunde  faa  Anledning  til  at  hævne  Dem.   Det  er 

et  Indfald,  jeg  har  faaet." 

„Ja,  men  det*  er  dog  et  forbandet  underligt  Indfald  — 

desuden  er  Damen  ikke  rigtig  rask  i  disse  Dage." 
„Har  hun  forkølet  sig?" 
„Hvorledes  falder  De  paa  det?" 
„Aa,  det  er  da  det  Almindelige,  naar  Folk  ikke  befinde 

dem  vel." 

M.  Goldschmidt  i  Folkeudgave.  I  18 

„Ha,  ha!  Ja,  det  har  De  rigtignok  Ret  i.  Men,  som  sagt, 
hun  er  ikke  vel,  og  det  er  vanskeligt  at  faa  Noget  til 
hende." 

„Kan  De  faa  Portrætet  til  hende,  kan  min  Billet  vel 
ogsaa  komme  ind." 

„Hm,  ja;  men  jeg  har  s'gu  ikke  rigtig  Lyst  til  den 
Ting." 

„Saa  faar  De  ikke  Pengene." 

„Det  er  rigtignok  at  sætte  mig  Kniven  paa  Struben  — 
naa,  lad  gaa  da;  men  gjør  mig  sa;a  en  Tjeneste  til  Gjen- 
gjæld." 

„Hvad  skulde  det  være?" 

„Der  er  en  Kammerjunker  af  mit  Bekjendtskab,  laan 
ham  50  Rbd." 

„Er  Akkorden  dermed  sluttet?" 

„Der  er  min  Haand!" 

„Godt,  nu  skal  jeg  skrive  Billetten." 

Jacob  gik  hen  ved  Bordet  og  skrev: 

Der  var  virkelig  Nogen  i  Onsdags   ved  Lyst- 
huset, og  det  var  mig. 

Jacob   Bendixen. 

„Naa,"  sagde  Grabow,  „det  var  kort;  det  kan  da  ikke 
være  farligt.  Giv  De  mig  Billetten,  saa  skal  jeg  nok  be- 
sørge den." 

„Nej,  holdt!  Nu  kan  De  her  skrive  den  ømme  Epistel, 
der  formodenlig  skal  ledsage  Deres  elskede  Træk,  saa 
lægge  vi  min  Billet  inden  i.  Derpaa  gaa  vi  hen  og  hente 
Portrættet,  og  saa  lader  De  i  min  Nærværelse  et  Bud 
afgaa  med  begge  Dele  paa  eengang.  De  kan  jo  let  sørge 
for,  at  jeg  ikke  erfarer,  til  hvem  det  gaar." 

„De  er  bandsat  betænksom.  Men  De  kan  gjerne  over- 
lade mig  Billetten,  jeg  skal,  paa  Ære,  besørge  den." 

„Hm,  ja.  —  Men  hvad  kan  De  have  for  Betænkelig- 
heder ved  mit  Arrangement,  naar  De  virkelig  vil  be- 
sørge Billetten?" 

„Saa  faar  jeg  vel  være  aabenhjertig  imod  Dem:  Por- 
trætet koster  kun  25  Rbd." 

„Jeg  skal  ikke  trække  det  Øvrige  fra  —  her  er  Pen- 
gene." 

„De  er,  Gud  fordømme  mig,  en  prægtig  Karl!  Lad  os 
nu  gaa  til  Værket,  hvordan  jeg  saa  senere  skal  snakke 
mig  fra  det!" 


Otte  Dage  efter,  da  Jacob  ikke  længer  kunde  udholde 
at  være  uden  Efterretninger  fra  Verden,  gik  han  ud  paa 
Stiftelsen. 

Grøndal  og  nogle  af  de  andre  Kandidater  sad  i  en 
rolig  og  alvorlig  Samtale  og  røg  deres  Piber. 

Da  Bendixen  kom  ind,  lod  det  ikke  til,  at  man  tog 
videre  Notits  af  ham;  man  fortsatte  Samtalen  med  dæm- 
pet Stemme. 

Lidt  efter  gik  en  af  Kandidaterne  ud  og  kom  tilbage 
med  et  Par  gamle  Benklæder.  Han  gik  hen  imod  Ben- 
dixen og  spurgte  ham:  „Bendixen,  hvor  Meget  vil  Du 
laane  mig  paa  disse  Benklæder?" 

„Hvad  skal  det  betyde?"  spurgte  Jacob  og  blev  blus- 
sende rød. 

„Aa,  gjør  Dig  nu  ikke  saa  hellig!  Vi  kjende  hele  Hand- 
len med  Grabow  og  Kammerjunkeren.   Det  gik  gesvindt 

—  Du  har  nok  studeret  Kunsten  i  Polen!" 

„Du  skal  faa  Stiftelsens  Søgning,"  sagde  en  Anden; 
„vi  skal  nok  huske  paa  Dig  for  gammelt  Bekjendtskabs 
Skyld." 

Rødmen  paa  Jacobs  Kinder  var  vegen  for  en  dødelig 
Bleghed ;  han  foldede  Armene  over  Brystet  og  sagde :  „Hvad 
har  Grabow  fortalt?" 

„Aa,  slet  intet  Mærkværdigt!"  —  sagde  den  Kandidat, 
der  først  havde  taget  Ordet,  idet  han  strakte  sig  i  Stolen 
og  stak  Hænderne  i  Lommerne.  —  „En  Scene  af  det 
daglige  Liv:  En  Lieutenant  er  i  Forlegenhed  for  Penge  og 
klager  sig  for  Hr.  Moses.  Hr.  Moses  siger,  at  han  nok 
kan   hjælpe  ham;   men   Pengene  ere  dyre  i  vore   Tider. 

—  Det  gjør  ikke  Noget,  siger  Lieutenanten,  lad  mig  blot 
faa  dem.  —  Ja,  jeg  har  dem  ikke  selv,  siger  Hr.  Moses; 
men  jeg  kan  skaffe  dem  om  et  Par  Dage.  —  Lieutenanten 
gaar  og  siger  henrykt,  at  Hr.  Moses  er  en  hjælpsom 
Mand.  Men  et  Par  Dage  efter  slaar  Hr.  Moses  en  hel  Spand 

18* 

Vand  i  Lieutenantens  Begejstring,  og  Lieutenanten  siger, 
at  de  Penge  blive  ham  nok  de  dyreste,  han  nogensinde 
har  faaet." 

„Jacob  sagde:  „Fortalte  Grabow,  paa  hvilke  Vilkaar  han 
fik  Pengene?" 

„Gud,  nej,  han  var  diskret!  Han  sagde,  at  det  var  ham 
en  Æressag  at  tie  .  .  .  ." 

„Bendixen!"  faldt  en  Anden  ind:  „I  Grunden  er  det  s'gu 
godt  gjort.  To  gode  Kunder  paa  eengang  og  i  en  saa- 
dan  Gesvindighed !  Men  Du  har  rigtignok  altid  havt  Ord 
for  et  godt  Hoved." 

Nu  rejste  Grøndal  sig  og  sagde:  „Hør,  Bendixen,  den 
Pibe,  Levy  har  røget,  kommer  Du  ikke  til  at  ryge  af, 
og  af  hans  Glas  kommer  Du  ikke  til  at  drikke.  For- 
resten vil  vi  for  Levys  Skyld  ikke  smide  Dig  ud,  saa  Du 
kan  gjerne  komme  og  søge  Din  Næring  her  paa  Stiftelsen." 

Jacob  vendte  sig  tavs  fra  ham  og  gik. 

„ —  Der  har  været  en  Mand  og  spurgt  flere  Gange  efter 
Dem"  —  sagde  hans  Værtinde,  da  han  kom  hjem  — 
„han   lod   til   at   have   noget  meget  Vigtigt   paa   Hjertet." 

„Sagde  han  ikke  sit  Navn?" 

„Nej,  men  det  var  nok  en  Officer;  han  kommer  vist 
strax  igjen;  jeg  sagde,  at  Hr.  Bendixen  kom  snart  hjem." 

„Godt!"  sagde  Jacob   og  gik  imod   sin   Dør. 

„Hr.  Bendixen,"  sagde  Værtinden,  „er  De  syg?  De  er 
saa  bleg,  og  det  Hvide  i  Deres  Øjne  er  ganske  rødt. 
Skal  jeg  ikke  koge  Dem  en  god  varm  Kop  Kaffe?" 

„Nej,   Tak,"   sagde  Jacob   og  gik  ind  i  sit  Værelse. 

Lidt  efter  kom  Grabow. 

„ —  Nu  er  hun  død!"  raabte  han. 

„Hvem?"  spurgte  Jacob  og  holdt  sig  ved  Bordet. 

„Damen,  De  sendte  Deres  Billet!" 

„Naa,  hvad  kan  jeg  gjøre  ved  det?"  sagde  Jacob  og 
famlede  hen  til  en  Stol. 

„Hvad  De  kan  gjøre  derved?  Hvad  stod  der  i  den  Billet, 
De  sendte  hende?  Hun  laa  bestandig  og  skreg  paa  en 
Billet  og  spurgte,  hvor  den  var  kommen  fra." 

„Laa  hun?  Var  hun  da  syg?" 

„Ja,  hun  havde  faaet  en  hidsig  Feber." 

„Naa,  er  det  saa  underligt,  at  syge  Folk  fantasere?" 

„Hm,  ja  ....  De  er  rigtignok  saa  rolig,  saa  faar  jeg 
vel  tro  Dem.  Jeg  troede  s'gu  næsten,  at  De  havde  skrevet 
Billetten  paa  forgiftet  Papir." 

„Ha,  ha,  ha!  Sikke  Beskyldninger  man  kan  hitte  paa!" 

„Ja,  død  er  hun  nu,  og  det  var  Skade,  for  det  var  en 
smuk  lille  Kone.  —  Hør,  lad  Dem  aldrig,  hvis  De  skulde 
træffe  sammen  med  Lieutenant  Engberg,  mærke  med  No- 
get, for  det  var  hans  Kone  —  nu  kan  jeg  sagtens  sige  det, 
siden  hun  er  død." 

„Nej,  det  skal  jeg  ikke,"  sagde  Jacob. 

„Hør,  Bendixen,  nu  kommer  jeg  igjen  til  Dem  som 
en  Frelsermand:  Laan  mig  en  Snes  Daler;  jeg  skulde  dog 
paa  en  kjøn  Maade  være  med  til  Begravelsen." 

„Grabow!  Naar  De  kunde  sælge  Dem  til  mig  med  Hud 
og  Haar,  saa  vilde  jeg  lade  Dem  faa  Penge." 

„Det  er  rigtignok  sandt,  jeg  har  ikke  noget  solidt  Pant 
at  stille  uden  min  egen  Person,  men  jeg  kan  jo  lade  mit 
Liv  assurere." 

Jacob  løftede  Hovedet  og  saa  paa  ham;  derpaa  sagde 
han:  „Aa,  det  behøves  ikke." 

„Saa  laan  mig  da  Pengene." 

Jacob  vedblev  at  stirre  paa  ham  og  svarede  ikke. 

„Gjør  mig  nu  den  Tjeneste,"  vedblev  Grabow.  „Jeg  ved 
ikke,  hvor  De  kan  være  saa  haard.  Saadan  en  rig  Knast 
som  De  har  dog  Magten  over  os  andre  kristne  Mennesker." 

„Har  jeg  det?"  raabte  Jacob  og  sprang  op.  —  „Har  jeg 
det?  ....  Saa  skriv  Beviset!  Jeg  skal  diktere!" 


ELLEVTE    KAPITEL. 


Udenfor  et  lille  Hus  i  Pilestræde  holdt  en  Vinterformid- 
dag Jødernes  sorte,  tillukkede  Ligvogn.  Et  Lig  blev  ud- 
baaret,  fulgt  af  en  Mængde  fattige  Jøder,  der,  efterat  Kisten 
var  sat  i  Vognen,  stredes  om  at  komme  ind  i  de  Ka- 
reter,  som  stode  til   fri  Afbenyttelse   for  Ligfølget. 

I  nogle  af  Kareterne  trængte  man  paa  eengang  ind  fra 

begge  Sider,  saa  at  der  blev  en  frygtelig  Trængsel  derinde, 
man  skreg  Gevalt  og  jamrede  sig;  i  andre  stormede  man 
kun  ind  fra  een  Side,  og  undertiden  hændte  det,  at  En 
kom  saa  hurtig  ind  ad  den  ene  Dør,  at  han  fløj  ud  igjen 
ad  den  anden.  Kort,  det  var  en  gammeldags  Jødebegra- 
velse. 

Efter  Ligtoget  vandrede  de  fornemmere  fromme  Jøder 
og  de  af  de  fattige,  som  ikke  havde  kunnet  tiltvinge  sig 
kj  ørende  Pladser.  En  Masse  af  Pøbel  fulgte  efter  Lig- 
vognen, hylede,  jublede  og  kastede  med  Stene;  Politibe- 
tjente fore  omkring  i  Flokken  og  uddelte  Slag  til  dem, 
der  kastede  Sten,  og  til  dem,  der  ikke  kastede  Sten. 

I  en  af  Kareterne  befandt  sig  syv  aldrende  Jøder,  som, 
efter  gj ensidig  at  have  trykket  og  forbandet  hinanden, 
lidt  efter  lidt  kom  til  Ro.  De  begyndte  at  se  sig  om 
i  Rummet  for  at  opdage,  hvem  de  egenlig  vare  sammen 
med. 

Bei  mein  Leben:  Mausche  Ringstedt!"  raabte  En  og 
strakte  begge  Arme,  forsaavidt  der  var  Plads,  henimod 
en  Anden,  der  sad  fjernt  fra  ham  i  en  Krog  —  „wo 
kommst  Du  her?" 

„Ephraim  Gedaljo,  so  wohr  Gott  lebt!"  raabte  den  Til- 
talte og  stræbte  at  slide  en  Haand  løs  for  at  række  den 
til  sin  gjenkj  endte  Ven. 

„Wenn  kamst  Du?"  spurgte  Ephraim. 

„Gestern  Obend.  Wie  lebt  Dein'  Fra'  und  Kinder?" 

„Sie  essen  und  trinken  gut,  unbeschrien. *)  Worum  kamst 
Du  nit  Freiteg  Obend!  Schabbas  håttest  Du'n  Baunensupp2) 
bei  mir  essen  sollen  —  koscher,s)  bei  mein  Leben!  Neb- 
bisch,  muss't  sau  rasen  bei  Wintertog!"4) 

„Nu,  nu,  ich  gedenke  gute  Masmatten6)  zu  thun,  dorum 
ras'  ich.  Das  letzt'  Hemd  muss  man  verkafen  um  'n 
Kohtzin  zu  werren."6) 

„Erst  gestern  Obend  bist  Du  gekommen?  Und  schon 
hier?" 


*)  Et  næsten  uoversætteligt  Ord;  egenlig:  ubeskreget  o:  det  være 
dem  forresten  vel  undt,  det  være  sagt  i  en  god  Time.  2)  Det  Samme 
som  Scholunt,  se  Pag.  52.  3)  Ren,  prægtig.  4)  Du  Stakkel  maa  rejse 
saadan  om  Vinterdage.  5)  Geschåft,  Handel.  6)  Et  jødisk  Mundheld: 
Man  bør  sælge  sin  sidste  Skjorte  for  at  blive  en  rig  Mand 

„Na,  'n  armer  Mann  muss  Alles  mitnehmen.  'S  wird  'n 
gut  Zedoko  geben"1). 

„Und  wie?2)  Der  wor  reich,  und  do  sind  kane  arme 
jaurschims),  die  'nem  armen  Mann  's  bisenen  Verdienst 
schief  ansehen." 

„Was  wor  er  eigenlich?  Ich  kenn  ihn  gor  nit!  Er  hiess 
Jainkef  Bendit,  nit  wohr?" 

,Was  wor  er?  Woher?  Ich  wa'ss  nit!  Do  wird  'n  gut 
Zedoko  geben  —  dorum  bin  ich  mitgegangen!" 

„Jeg  har  ham  kendt!"  sagde  en  af  de  Andre,  der  vilde 
være  fornemmere  end  de  To  og  derfor  talte  Dansk. 

Alle  de  Andre  sex  vendte  sig  imod  den  Talende,  saa 
hurtig  som  Pladsen  tillod. 

„Hvem  er  han?"  —  spurgte  Mausche  Ringstedt  sagte 
sin  Nabo. 

„Det  er  Schaie  Jisroel.  Han  har  flere  Penge  end  I  og 

jeg!" 

„Det  var  en  from  Mand!"  begyndte  Schaie  Jisroel  og 
løftede  andægtig  Øjnene  mod  Karetloftet. 

„From?"  —  afbrød  ham  en  af  de  Andre  —  „Jeg  har 
aldrig  hørt  ham  nævne  blandt  Hrasidim"*). 

„Naa,  han  havde  sine  egne  Manerer.  Men  han  gik  flittig 
i  Schulen,  og  paa  Jaumkipur  blev  han  der,  trods  den 
Frommeste,  hele  Dagen.  Han  havde  sin  Plads  ved  Siden 
af  mig,  jeg  ved  det"  —  lagde  han  til  med  Avtoritet. 

Da  Ingen  vovede  at  modsige  ham,  vedblev  han:  „Det 
var  en  from  Mand!  Han  gav  flere  frivillige  Gaver  til  den 
jødiske  Friskole  end  hele  Kohls)  tilsammen.  Han  var  i 
alle  Hrevrer6),  og  hvor  han  opdagede  et  jødisk  Drenge- 
barn, der  var  kommet  i  Lære  hos  en  Kristen,  sørgede 
han  strax  for,  at  han  kom  til  en  jødisk  Mester.  Saasnart 
en  Dreng  blev  sat  til  de  forbandede  Studeringer,  der 
gjøre  den  bedste  Jøde  til  en  Goi,  var  han  ved  Haanden 
og  fik  Drengen  sat  bag  en  Disk.  Sirhhraunau  livrocho!"7) 

„Hvad  Geschåft  drev  han?"  spurgte  Mausche  Ringstedt. 

Her  blev  Schaie  Jisroels  Ansigt  mørkt,  og  han  sagde: 

2)  Der  vil  blive  uddelt  stor  Begravelses-Almisse.  (Ved  Graven  uddeles 
Almisse  til  de  Fattige  i  Forhold  til  den  Afdødes  Formue.)  2)  Og  hvor- 
ledes? o:  Det  kan  Du  bande  paa!  3)  Arvinger.  4)  De  udmærket  Hellige. 
5)  Menigheden.  6)  Velgjørende  Foreninger.  7)  Hans  Minde  være  vel- 
signet. 

„Hvad  Geschåft  han  drev?  Spørg  heller:  Hvad  Geschåft 
fordærvede  han?  Han  fordærvede  Geschåftet,  min  Mas- 
matten, mig  burde  man  give  Zedoko!  Endnu  igaar  kom 
den  tykke  Kammerjunker  til  mig.  Ja,  siger  han,  De  skal 
vel  have  Gageforskrivning  eller  Pant,  min  gode  Hr.  Israel. 

—  Skal?  siger  jeg:  jeg  skal  ikke  have  Gageforskrivning 
eller  Pant,  Hr.  Kammerjunker.  —  Laaner  De  mig  da 
Penge  uden  det?  spørger  han.  —  Naar  Kammerjunkeren 
vil  laane  Penge,  siger  jeg  og  ler,  saa  er  det  en  anden  Sag. 

—  Næ,  siger  han,  saa  var  Bendixen  en  ganske  anden 
Mand;  men  nu  kreperer  han  da.  Det  var  en  Schentel- 
mand,  min  gode  Hr.  Israel.  Havde  man  i  en  snever  Ven- 
ding hverken  Gageforskrivning  eller  Pant,  saa  kunde  man 
tilbyde  sit  Æresord,  og  han  tog  derimod,  som  om  han 
forstod  sig  paa  Æresord.  Det  gjør  De  ikke,  Hr.  Israel.  — 
Nej,  Gud  bevar's,  Hr.  Kammerjunker!  sagde  jeg;  alt  andet 
solidt  Pant,  kun  ikke  Æresord.  Jeg  har  fra  gammel  Tid 
saa  mange  Æresord  staaende  fra  Løjtenanter,  at  jeg  kunde 
ekvipere  en  hel  Armee.  —  Saa  lo  Kammerjunkeren  og 
pantsatte  et  Par  nye  Epauletter,  som  han  nok  nylig  havde 
hentet  hos  Guldsmeden  og  betalt  med  sit  Æresord." 

„Schentelmand?"  —  spurgte  Mausche  Ringstedt  sin 
Nabo:  „Hvad  er  det,  en  Schentelmand?" 

„Hvad  ved  jeg?"  —  svarede  den  Adspurgte  — ;  „det  er 
vel  En,  der  tager  hundrede  Per  cent." 

„Alt  det  øvrige  Rak"  —  vedblev  Schaie  Jisroel  —  „viste 
han  til  mig.  Den  Masmatten  er  god;  man  tjener  i  Grunden 
Mer  ved  at  laane  3  Mk.  paa  en  Kjole  eller  et  Skjørt  end 
100  Rbd.  paa  de  fornemme  Herrers  Gager.  Men  der  er 
saa  forbandet  megen  Graad  og  Klynken,  og  man  bliver  let 
udsat  for  Risches.  Han  blev  det  nu  ogsaa  ohne  det,  just 
fordi  han  ikke  vilde  laane  dem.  Om  en  fattig  Kone  stod 
udenfor  hans  Dør  og  tiggede  nok  saa  meget  om  at  faa 
1  Mk.  paa  et  Tørklæde,  og  om  det  saa  var  5  Rbd.  værdt  — 
han  lukkede  hende  ikke  ind.  Saa  sagde  Kemech,  at  han  var 
en  Pengepuger,  en  Blodhund  og  en  Jødesmaus  ....  Jøde- 
smaus,  det  holder  de  meget  af  at  sige.  Ved  Siden  af 
mig  bor  en  Kristen,  der  tager  to  hundrede  Percent,  ham 
kalder  de  ogsaa  Jødesmaus." 

„Til  Helvede  med  Smausen!"  larmede  det  udenfor,  og 
en  Sten  fløj  gjennem  Karetvinduet. 

„Aule  mi  jat!"1)  raabte  Mausche  Ringstedt  og  trykkede 
sig  tilbage  i  Vognen.  I  Alleerne  udenfor  Porten  løb  Politi- 
betjentene  efter  Drengene. 

Efter  nogen  Tids  ængstelig  Tavshed  vaagnede  Nysgjer- 
righeden  igjen  hos  Passagererne,  og  Mausche  Ringstedt 
spurgte  med  et  Udtryk,  som  om  hans  Tænder  løb  i  Vand : 
„Gjorde  han  virkelig  saa  gode  Masmatten?" 

„Awaddo  !2)  Han  havde  Mer,  end  han  kunde  overkomme. 
Jeg  skulde  have  været  i  Kompagni  med  ham." 

„I,  Schaie  Jisroel?"  spurgte  man  spændt. 

Schaie  Jisroel  tav  lidt  for  at  gotte  sig  ved  Tilhørernes 
Nysgjerrighed  og  vedblev  derpaa:  „Sidste  Jaumkipur  stod 
vi  ligesom  ellers  sammen  i  Schulen.  Saa  kom  Doktor 
Levy  ind  og  stillede  sig  ligeoverfor  os  .  .  .  ." 

„Doktor  Levy?"  —  afbrød  Mausche  Ringstedt  Fortæl- 
leren —  „er  det  en  Søn  af  Leibche  Levy,  der  var  gift 
med  en  Datter  af  Mendel  Kaun?" 

„Nej,"  svarede  Ephraim  Gedaljo,  „han  er  en  Søn  af 
Leib  Schåchter." 

„Och,  af  den  lille  Leibche  Schåchter?  Ham  har  jeg 
kjendt!  Og  hans  Søn  er  Doktor?  Er  han  dygtig?  Har  han 
meget  at  bestille?" 

„Und  wie?  Han  er  nylig  kommen  hjem  fra  Sverrig, 
der  har  de  gjort  meget  af  ham!" 

„Det  er  ret  en  Naches3)  at  høre!  —  Hvad  var  det  saa 
med  ham,  lir.  Israel?" 

„I  kan  lade  mig  fortælle  og  gjemme  Jeres  Spørgsmaal" 
—  sagde  Schaie  Jisroel  ærgerlig.  —  „Naa,  han  kom  ind 
og  stillede  sig  ligeoverfor  os.  Han  saa  stift  paa  Bendixen, 
og  saa  saa  jeg  ogsaa  paa  ham.  Nebbisch4),  han  var  ganske 
bleg,  han  kunde  vist  ikke  taale  Fasten.  Saa  sagde  Dok- 
toren: Hvordan  gaar  det,  Bendixen?  Brav  at  bestille?  — 
Bendixen  svarede:  Jeg  er  nær  ved  at  kvæles!  —  Saa  sagde 
Doktoren:  Har  De  Mer  at  bestille,  end  De  kan  overkomme? 
De  skulde  gaa  i  Kompagni  med  Deres  Kollega,  Hr.  Schaie 

*)  Fordærvet  Udtale  af  Aulom  at:  I  Evighed.  Her  underforstaas  en 
Forbandelse  over  dem,  der  kastede  Sten,  eller  ogsaa  vilde  Mausche 
Ringstedt  forsikre,  at  han  aldrig  mere  vilde  gaa  til  en  saadan  Begra- 
velse.   2)  Visselig,  eller:  Du  kan  bande  derpaa.    3)  Fryd.    4)  Staklen. 

Jisroel.  —  Jeg  blinkede  til  Doktoren,  at  det  vilde  jeg  nok. 
—  Ja,  sagde  Bendixen.  —  Jeg  tog  ham  i  Armen  og  sagde: 
Nu,  nu,  vi  kan  tales  ved  derom  imorgen;  jeg  skal  komme 
op  til  Jer.  —  Saa  vendte  han  sig  imod  mig  og  stirrede 
paa  mig,  og  lige  med  Et:  Bums,  do  liegt  er!  og  Doktoren 
maatte  bringe  ham  hjem.  Fra  den  Dag  af  kunde  han 
ikke  mere  drive  sin  Geschåft,  men  blev  svagere  og  sva- 
gere, indtil  han  døde  —  saa  nær  var  jeg  derved!" 

„Hvad   døde   han   af?"  spurgte   Mausche   Ringstedt. 

„Man  siger,  af  et  gammelt  Saar"  —  svarede  Schaie 
Jisroel  — ;  „han  havde  været  i  Krig  i  sin  Ungdom." 

„I  hans  Ungdom?  Jeg  troede  ikke,  at  han  var  en  gam- 
mel Mand,"  sagde  en  af  de  Andre. 

„Naa,  jeg  siger  blot  saa;  han  saa  ældre  ud,  end  han 
var." 

„I  Krig?"  sagde  Ephraim  Gedaljo.  „Nu,  der  har  han 
oser1)  spist  koscher  og  holdt  Schabbas." 

„Han  var  heller  ikke  from  i  sin  Ungdom.  Han  skal 
saagar  have  været  forlovet  med  en  Schikse2).  Men  saa 
kom  Herrens  Aand  over  ham,  og  han  forlod  hende  og 
blev  en  rettroende  Jøde.  I  kjender  Reisches  Aron,  Ephra- 
im Gedaljo?  Naa,  han  vaagede  hos  ham  tilligemed  Doktor 
Levy,  de  sidste  Dage,  han  var  syg.  Den  sidste  Nat  mæ- 
lede han  ikke  et  Ord.  Da  Døden  kom,  rejste  han  sig  op 
og  stirrede  omkring  sig  og  raabte  paa  Mose  Lov,  den 
velsignede   Thora." 

„Sagde  han  ikke  sit  Schema  Jisroeil?"  spurgte  den 
haardnakkede   Tvivler. 

„Nej,  men  han  raabte,  som  jeg  siger  Jer,  paa  Mose 
Lov,  den  gebenschte  Thora,  og  det  er  ligesaa  godt!  Han 
var  en  from  Mand.  Gebenscht  sei  sein  Neschommo!"3) 

Man  ankom  til  Kirkegaarden,  og  Kareten  udlossede  sin 
Byrde.  f 

Medens  Liget  efter  Loven  blev  tvættet  i  varmt  og  koldt 
Vand  i  Lighuset,  sad  Onkel  Marcus  og  hans  to  Sønner 
sammen  med  Ligfølge-Hrevren4)  og  sang  med  dæmpet 
Stemme  Tehillim5);  det  øvrige  Følge  spadserede  frem  og 
tilbage  i  Gangene  og  i  Gaarden. 

*)  Et  Benægtelsesudraab.  Her  kan  det  omtrent  oversættes  ved :  Pokker 
ikke.  2)  Kristenpige.  B)  Velsignet  være  hans  Sjæl.  4)  Hrevro,  Forening, 
Selskab.    6)  Davids  Psalmer. 

Da  Liget  var  indhyllet  i  Thailis  og  lagt  i  den  flade, 
uhøvlede  Kiste,  blev  der  kaldt  paa  Onkel  Marcus  og 
hans  to  Sønner.  De  rejste  sig  grædende  og  gik  ud  for  at 
give  den  Døde  Sokkerne  paa  og  bede  ham  Mechilo1). 

Laaget  blev  lagt  paa  Kisten,  og  der  raabtes :  Zu  Halvaio  !2) 

Ligfølget  løftede  Baaren  paa  Skuldrene  og  satte  sig  i 
Bevægelse  ud  til  Kirkegaarden,  medens  Gabbena)  gik  om- 
kring i  Skaren  og  raslede  med  Fattigbøssen,  under  Raa- 
bet:   Zedoko  tatzil  mimoves!4) 

Ved  Indtrædelsen  paa  Kirkegaarden  mellem  de  smaa 
rimfrosne  Træer,  blev  Baaren  sat  ned  paa  Jorden,  man 
sluttede  Kreds  og  fremsagde  dæmpet  og  monotont  Bøn- 
nen: Hazur  tomim  poalau5),  hvorpaa  man  stille  bedende 
igjen  tog  den  paa  Skuldrene  og  bragte  den  til  Graven, 
under   Bønnen:    Jauseif   beseiser   eljaun6). 

Om  den  lille  Jordhøj  og  Graven  sluttede  man  atter 
Kreds.  Under  dyb  Tavshed  blev  Laaget  skudt  tilside,  og 
en  lille  Pose  med  Jord  lagt  under  den  Dødes  Hoved. 
Laaget  blev  skruet  til,  og  Kisten  sænkedes  i  Graven. 

Udenfor  brølede  man:  Blodsuger!  Jødesmaus!  og  kastede 
med  Stene  og  hylede  derpaa  under  Politiets  Stokke.  En 
Sten  naaede  ind  til  Graven  og  faldt  paa  Kisten;  den 
gav  en  dump  Klang,  det  var,  som  Liget  vaandede  sig. 

En  tillukket  Hængelaas  blev  kastet  i  Graven  som  Tegn 
paa,  at  ved  denne  Begravelse  skulde  al  videre  Dødelighed 
være  tillaaset,  hvorpaa  Onkel  Marcus  traadte  frem  og 
kastede  de  tre  første  Spadefuld  Jord;  efter  ham  fulgte 
hans  to  Sønner,  derpaa  de  øvrige  Tilstedeværende.  Saa- 
snart  En  havde  kastet  Jord,  gik  han  ud  af  Kirkegaarden 
og  toede  sine  Hænder  i  Gaarden. 

Da  Alle  vare  borte,  blev  en  Eneste  staaende  ved  Gra- 
ven; det  var  Levy. 

Han  saa  i  nogen  Tid  efter  de  Bortdragende,  og  da  han 
var  ene,  foldede  han  Hænderne  og  bad  en  stille  Bøn. 
Derpaa  tog  han  lidt  Jord  af  Graven  og  gjemte  det  paa 
sit  Bryst. 


*)  Om  Tilgivelse,  for  det  Onde,  de  mulig  havde  gjort  ham  i  levende 
Live.  2)  Til  Ligfølge.  3)  Formanden  for  Ligfølgeselskabet.  4)  Velgøren- 
hed frelser  fra  Døden.  5)  Skaberens  Gjerninger  ere  oprigtige.  G)  Han, 
som  throner  i  Evighedens  Skygge. 

Da  han  vilde  gaa,  vendte  han  sig  endnu  engang  om; 
han  saa  langt  ud  over  Staden,  imod  Skoven,  hvor  han 
havde  set  den  Afdøde  i  Ungdommens  Livslyst,  og  sagde: 

Han  troede  engang  paa  den  evige  Poesi  og  det  evige  Livl 


HENRIK  WERGELAND 

(1845) 


I  danske  Skandinaver!  Tillad  mig  at  fortælle  Eder,  at 
der  gives  et  Land,  der  hedder  Norge,  der  ikke  er 
berømt  for  sin  moderne  Digtekunst,  og  hvor  der  dog 
findes  en  Digter,  som  i  adskillige  Maader  ikke  viger  Plad- 
sen   for   nogen   i  Danmark. 

Jeg  troede,  I  vidste  det.  Men,  da  jeg  sagde  til  Ad- 
skillige: Nu  ligger  Henrik  Wergeland  og  skal  dø  —  og 
jeg  ventede  at  se  skandinavisk  Smerte  male  sig  i  deres 
Ansigter,  Smerte  over,  at  Skandinavien  skulde  miste  en 
af  sine  stærkt  udrustede  Aander,  saa  svarede  de  ganske 
rolig:  Saa?  og  spurgte  mig,  hvad  jeg  mente  om  Kate- 
chet  Helwegs  Skaal.  Derpaa  spurgte  jeg,  om  de  da  ikke 
kjendte  Henrik  Wergeland,  og  de  svarede:  „Jo,  er  det 
ikke  ham,  der  har  skrevet  en  norsk  Katechismus?  Hvad 
mener  De  om  H.  F.  Poulsens  Tale?" 

Nu  kan  det  jo  rigtignok  ikke  nægtes,  at  Henrik  Werge- 
land har  været  meget  forsømmelig  mod  sig  selv  og  sin 
Berømmelse.  Han  har  ikke  skrevet  noget  lyrisk  Digt  mod 
Schleswig-Holsteinerne  og  ikke  udbragt  en  eneste  Toast 
for  noget  af  vore  liberale  Koryphæer.  Følgelig  har  heller 
intet  liberalt  Koryphæ  udbragt  en  Skaal  for  ham  og 
gjort  ham  berømt. 

Den  stakkels  Wergeland  er  slet  ikke  andet  end  Digter, 
og  han  adskiller  sig  fra  adskillige  danske  Digtere  deri,  at 
han  ikke  alene  skriver  som  Digter,  men  ogsaa  har  levet 
som  Digter  og  nu  dør  som  Digter.  Jeg  har  en  Mistanke 
om,  at  Henrik  Wergeland  er  saa  lidet  dansk  Digter,  at 
han   maaske  ikke  engang  bryder  sig  om  en  Etatsraads- 

titel.  Men  han  gaar  meget  videre,  han  ringeagter  selve 
Døden. 

Nu  ligger  han  syg  og  skal  dø.  Han  veed  det  meget 
godt;  men  han  skriver  Digte  om  sin  egen  Død,  uden 
Jamren,  uden  Sentimentalitet  —  han  synger  Triumfsange 
og  ser  smilende  Døden  lige  i  Ansigtet,  saa  at  den  hver 
Dag  betænker  sig  og  til  Lægernes  største  Forbavselse 
opsætter  sin  Gjerning  fra  Uge  til  Uge. 

Naar  man  læser  disse  Digte,  skulde  man  næsten  tro, 
at  hist  i  det  Fjerne,  hvor  han  dør,  bøje  Himmel  og  Jord 
sig  sammen,  og  der  er  ingen  mærkelig  Overgang  imellem 

dem. 

Jeg  har  ved  dette  Dødsleje  hverken  Lyst  eller  Tid  og 
kanske   heller  ikke   Evne   til    at   skrive   Eder   en   literær 
Karakteristik  over  Digteren.  Jeg  vil  nøjes  med  den  korte 
Bemærkning,  at  han  har  vist  sig  som  en  usædvanlig  be- 
gavet Aand,  med  stærk  og  hed  Følelse,  urolig,  snart  barok 
og   formløs  i  sine  Ord,   snart  fuld   af  Ynde  og   Blødhed, 
meget   polemisk,   følgelig  ogsaa   meget   forfulgt,   ofte  ube- 
talelig i  satirisk  Lyrik  mod  Modstanderne,  f.  Ex.  i  Digtet 
til  Christiania  Løver.  Men,  havde  jeg  nær  sagt,  jeg  bry- 
der mig  Pokker  om  det,  han  saadan  har  skrevet  paa  sæd- 
vanlig Maade.   Hvad  der  griber,   fængsler,  rører  mig,   er 
den  ubeskrivelige,  glade  Aandskraft,  hvormed  han  ligger 
og  venter  paa   sit  Legemes   Død,  den   mægtige,   skjønne, 
blide  Sjælefred,  hvormed  han  tager  Afsked.  Jeg  kommer 
atter  og  atter  tilbage  hertil  og  kan  ikke  finde  Udtryk  nok 
for  de  Billeder,  hvori  han  viser  sig  for  mig.  Det  synes 
mig,    at   han   ligger   paa   lit   de    parade   henover   Norges 

Fjelde. 

I   kunne  jo  dømme  selv;  her  er  et  af  Digtene,  han  i 

disse  Dage  har  skrevet: 

Den  smukke  Familie. 
Mærkværdigt!  O,  mer  end  Mærkværdigt!  Vidunder!  Vid- 
under! 

O,  at  mine  Knæ  aarkede  at  bøje  sig  for  at  tilbede! 

Min  Sjæl  har  slaaet  sine  Vinger  sammen; 
den  knæler  ligesom  i  et  tilhyllet  Kapel; 

thi  mine  Øjne  have  lukket  sig  over  det  Syns  Herlighed, 
jeg  har  haft. 

„Se  dog"  —  sagde  jeg  til  min  Viv  —  „maaske  gjør  jeg 

Rosen  Uret. 
„Een  fuldtudsprungen!"  —  raabte  hun  slaaende  sine 

Hænder 
sammen  —  „og  sex  halvtudsprungne  omkring." 

„O,   hvilken   smuk  Familie!"  sagde  jeg. 

„Den   Fuldtudsprungne   er   som    en   Moder   mellem   sine 

Døtre." 
Vidunder!  Himmelens  Vidunder! 

I  den  første  Rose  sad  der  en  Matrone,  ikke  større  end  en 

Humle 
og  klædt  som  den  i  Gyldenstykkes  Trøje  og  sort  Skjørt 
og  spandt  nogle  fine  Støvtraade  ud  af  en  Rlomsterkolbe 

til  Teen. 

„Srrr  Stille!"  sagde  hun.  „Aabn  med  et  Kys  de  sex 
halvtudsprungne   af  disse   Roser,    saa   skal   Du   se   mine 

sex  ældste   Døtre. 
Vi  ere  Genier,  Englenes  Tjenerinder. 
Alle  Vi  ere  i  Din  Moders  Tjeneste. 
Hun  har  sendt  os  for  at  forfærdige  den  Dragt, 
hvori  Din  Sjæl  skal  fare  hen." 

Jeg  aabnede,  som  befalet,  den  ene  Rose  efter  den  anden. 
I  hver  af  dem  sad  en  Genius,  herligere  klædt  end 

S  Guldbillen. 

Alle  arbejdede  de  som  Moderen. 

Ansigterne  syntes  mig  bekj  endte. 

De  syntes  mig  at  være  afdøde  Elsktes. 

„Se,  hvilken  herlig  rosenfarvet  Tunica,  Du  skal  faa!" 
sagde  den  Første. 

„Frygt  ikke  for,  at  den  er  for  liden,"  sagde  den  Anden. 
„Saasnart   den   kommer   ud    under   fri    Himmel,    udvides 

den." 

M.  Goldschmidt  i  Folkeudgave.  I  19 

„Jeg  toer  Dit  Skjærf,"  sagde  den  Tredie,  toende  nogle  fine 

gyldne 
Traade  i  en  Dugdraabe. 

„Og  Jeg!  og  Jeg,"  sagde  de  Andre,  eftersom  jeg  kom  til  dem, 
„Se  her!  Se  her!" 

Og  En  lavede  Rosenolie  til  at  smøre  de  fine  Fjer  med, 
som  de  sagde  Sjælen  allerede  nu  bar. 
En  syede  paa  et  Par  Sandaler,  der  saa  ud  som  et  Par  af  de 
smaa  hule  fine  Blade  i  Rosens  Indre. 

„Med  dem  kan  Du  træde  paa  Solens  Glødbund,"  sagde  hun 
og  syede  og  syede  med  en  Syl  ikke  større  end  en  Mygs 

Braad. 

Den  Sjette  sad  med  Hænderne  i  Sk j ødet. 

„Jeg  er  alt  færdig,"  sagde  hun:  „Min  Moder  har  alt  faaet 

mit  Spind,  og  saa  kan  jeg  da  sladre  lidt." 

„Men  kjender  Du  mig  ikke?  Jeg  er  det  fattige  Barn, 
som   Du   ønskede   var   Dit." 

„Se!"  sladrede  hun.   „Vi  ere  flere  end  syv. 

Vi  ere  En  og  Tyve."  Og  til  min  Forbavselse  tællede  jeg 

fjorten   Knopper  til. 

Først  naar  en  Sidste  aabner  sig,"  vedblev  hun, 

„ønske  vi,  Du  skal  flyve  med  til  Himlen,  og  Du  skal  se, 

hvor  smukke  og  store  vi  blive  i  Flugten"1). 

Men  I  danske  Skandinaver  anse  jo  intet  for  helligt 
undtagen  en  skandinavisk  Taler;  I  have  ingen  anden  Gud 
end  det  treenige  Skandinaviens  Gud,  og  ingen  anden  Digte- 
kunst end  skandinaviske  Punscheviser.  Ellers  behøvede 
denne  Artikel  ikke  at  staa  i  „Corsaren". 


*)  Senere  Anmærkning.  Det  gik  saa  nøjagtig  i  Opfyldelse,  at  han 
døde  faa  Uger  efter.  Jeg  følte  mig  dengang,  ved  at  læse  Digtet,  saa 
overbevist  om,  at  det  var  Alvor,  og  at  Spaadommen  vilde  opfyldes,  at 
jeg  skrev  til  "VVergeland,  skjøndt  han  var  mig  personlig  ubekjendt,  tog 
Afsked  med  ham  og  gav  ham  Hilsen  med.  Endskjøndt  da  ganske  nær 
Døden,  var  han  endnu  ikke  kuet,  men  skrev  et  Vers  til  mig,  som  jeg 
modtog  efter  hans  Død. 


ERINDRINGER 
FRA  MIN  ONKELS  HUS 

SKÆNKESTUEN 


I  Ferierne  besøgte  jeg  stadig  min  Farbroder,  Grosserer, 
Kjøbmand,  Kornhandler,  Brygger,  Brændevinsbrænder 
—  kort  en  Mand  med  saa  mange  Borgerskaber,  at  man  der- 
af i  Kjøbenhavn  kunde  danne  et  helt  Kompagni  af  Borger- 
væbningen, medens  denne  Akkumulation  slet  ikke  havde 
noget  Paafaldende,  tvertimod  var  ganske  almindelig  i  hin 
lille  Kjøbstad.  Som  Grosserer  ejede  han  Magasiner,  ud- 
sendte Skibe,  spekulerede  i  Kornvarer  —  i  hans  Skænke- 
stue solgtes  Snapse  å  2   Sk. 

Denne  Skænkestue  —  tillige  Folkenes  Borgestue  —  o, 
hvor  dyrebar  er  mig  Erindringen  om  den!  Her  sad  jeg 
som  halwoxen  Dreng  mangen  Juleaften  og  spillede  Brus 
med  Onkels  Karle  om  Æbleskiver,  som  de,  for  ikke  at 
blive  bestjaalne  af  hinanden,  gjemte  i  deres  Buxelommer. 
Bagved  den  store,  indmurede  Ovn  hørte  jeg  mangen  Vinter- 
aften, naar  Sneen  piskede  mod  Stuens  smaa  Ruder,  vor 
gamle  Malkepiges  Spøgelsehistorier,  som  da  fremkaldte 
lignende  fra  de  ængstelig  lyttende  Karle  og  Piger  eller 
en  af  „Gjæsterne".  Underlig  nok  drejede  den  gamle  Kir- 
stens fleste  Historier  sig  om  Figurer  i  Liglagener,  der 
endnu  næsten  hver  Nat  svævede  gjennem  hendes  og  de 
andre  Pigers  fælles  Sovekammer,  men  dog  aldrig  kom 
hende  nær.  (Eftertrykket  paa  hende  lægger  jeg  nu, 
da  jeg  er  bleven  et  voxent  Menneske  og  ikke  tror  paa 
Spøgeri.)  Her,  bagved  den  samme  store  Ovn,  hørte  jeg 
de  første  Kjærlighedsord,  idet  Onkels  Stuepige,  som  en- 
gang fandt  mig  der  og  troede,  at  jeg  sov,  kyssede  mig 
og  hviskede:  „Hvem  der  engang  faar  Løfte  af  Dig!"  Senere 

har  jeg  beredvillig  villet  give  mangen  Pige  Løfter;  men 
ingen  har  vist  sig  saa  længselsfuld  derefter  som  Marie, 
Onkels  Stuepige,   da  hun   troede,   at  jeg  sov. 

Her,  i  denne  Skænkestue  —  ha,  hvilke  Erindringer  vaag- 
ne  hos  mig!  Ved  det  brede,  lange  Egebord  har  siddet 
Helte,  vel  ikke  krigerske  Helte  som  Kong  Artus's  om 
det  runde  Bord,  men  Fredens  Helte,  Mænd,  som  til  deres 
sidste  Øjeblikke  virkede  for  deres  Fædrelands  Flor,  for 
dets  Industri,  Handel  og  Omsætning,  navnlig  Brændevins- 
omsætningen. 

Der  henne  ved  Hjørnet  sad  Anders  Rundhat  hin  minde- 
værdige Aften,  den  3dje  Januar  1827,  Anders  Rundhat,  som 
ved  sin  Hat  havde  bragt  sin  egen  Fader  og  hans  ær- 
lige Navn  i  Forglemmelse,  og  som  ved  sit  Ansigt  kunde 
bringe  En  til  paa  godt  Tyrkisk  at  tro  paa  en  Forudbe- 
stemmelse;  thi  hvo,  der  saa  hans  Ansigt,  maatte  uvil- 
kaarlig  sande,  at  han  alt  i  Modersliv  syntes  bestemt  til 
at  blive  en  stor  Dranker.  Hin  Aften  sad  Anders  Rund- 
hat ved  sit  Hjørne;  han  havde  væddet  med  Jens  Vogn- 
mand og  Peter  Kneisler,  at  han  kunde  drikke  to  Potter, 
hver  beregnet  til  25  Snapse,  een  Snaps  hvert  Minut, 
uden  at  spise  Noget  dertil.  Tabte  han,  skulde  han  be- 
tale alle  50  Snapse;  vandt  han,  skulde  han  have  drukket 
dem  frit.  Der  sad  han,  og  ligeoverfor  ham  sad  Kneisler 
med  Uhret  i  Haanden,  og  ved  Siden  af  ham  Jens  Vogn- 
mand med  Kanden  og  Glasset. 

Anders  Rundhat  drak,  og  formedelst  selve  Massen  af 
Snapsene  kunde  han  ikke  komme  til  at  blive  fuld;  lige- 
som Vandet  —  jeg  beder  Dig  om  Forladelse,  Anders 
Rundhat,  at  jeg  bruger  Vandet  til  en  Lignelse  om  Dig 
—  ligesom  Vandet  fryser  ved  0°,  men  ved  Kunst  kan 
udholde  16°  Kulde  uden  at  fryse.  Anders  Rundhat  drak 
og  holdt  sig  rank  og  stiv  som  en  Humlestang;  endnu  da 
han  havde  drukket  det  50de  Glas,  sad  han  ubevægelig, 
men  ak!  næsten  altfor  ubevægelig;  thi  siden  den  Tid 
rørte  Anders  Rundhat  sig  aldrig  mere.  Han  var  død,  død 
paa  Valpladsen,  hvor  selv  Napoleon  forgæves  søgte  at  dø. 

Ligeoverfor  ham  var  Kristen  Tyvelses  vante  Plads.  Kri- 
sten Tyvelse  hed  egenlig  Kristen  Nielsen;  men  han  var 
fra    Landsbyen    Tyvelse,    og    deraf   bar    han    Navn    som 

Lansener.  Han  havde  været  Lansener,  men  var  bleven 
afskediget  paa  Grund  af  en  uheldig  Tilbøjelighed.  Han 
kunde  nemlig  ikke  træde  ind  i  et  Hus  uden  at  tage  No- 
get med  sig  til  Erindring;  han  maatte,  han  var  nødt 
dertil,  det  var  hans  Natur.  De  to  første  Gange  fik  han 
Fugtel,  tredje  Gang  løb  han  fra  Eskadronen  gjennem 
en  Række  af  Spidsrødder.  Men  i  alle  hans  nærmere  Be- 
kj endtes  Øjne  tabte  han  Intet  derved.  Man  vidste,  det 
var  en  Naturfejl,  som  der  kunde  raades  Bod  paa  ved 
en  blid  og  god  Omgang.  Ligesom  Grækenlands  Guder 
lode  sig  forsone  ved  Opofrelsen  af  Ifigenia,  saaledes  lod 
nemlig  Kristen  Nielsen  Tyvelses  Natur  sig  forsone  ved 
et  Offer.  Han  tog  kun  een  Ting,  hvergang  han  besøgte 
et  Hus,  een  Ting,  om  det  end  var  den  største  Ubetydelig- 
hed. Havde  han  først  puttet  een  saadan  Ting  til  sig,  kunde 
man  tillidsfuldt  betro  ham  Stormogulens  Skatte,  han  for- 
vanskede dem  ikke,  sagde  man.  I  Skænkestuen,  hvor  man 
kjendte  ham,  lagde  man  hver  Aften  et  Stykke  Skraa 
saaledes  hen,  at  det  maatte  falde  ham  i  Øjnene;  det 
var  Ofret,  som  sikrede  hele  Huset.  Først  flere  Aar  efter 
hørte  jeg,  at  det  var  gaaet  Kristen  Nielsen  Tyvelse  galt. 
Han  var  traadt  ind  i  Borgemesterens  Hus,  hvor  i  Stedet 
for  et  Stykke  Skraa  en  Sølvske  frembød  sig  som  Offer, 
og  skjønt  derved  elleve  andre  Sølvskeer  skaanedes,  skaa- 
nede  Borgemesteren  dog  ikke  Kristen  Nielsen  Tyvelse, 
men  behandlede  ham  efter  alle  Lovens  Paragrafer  for 
fjerde  Gang  begaaet  Tyveri,  som  det  hedder  i  Lovsproget. 
En  anden  Mærkelighed  var  der  ved  Kristen  Tyvelse: 
Man  havde  aldrig  set  ham  fuld,  og  han  drak  aldrig 
mere  end  en  halv  Pot  til  et  Maaltid.  Aldrig  mere,  sjelden 
mindre.  Han  plejede  at  fortælle,  at  den  første  Gang  han 
som  Knøs  paa  18  Aar  drak  Brændevin  —  ved  et  Høst- 
gilde, hvor  hans  Kjæreste  havde  givet  ham  Beviser  paa 
Utroskab  —  drak  han  paa  engang  en  halv  Pot.  Men 
trods  denne  glimrende  Begyndelse  bragte  han  det  aldrig 
videre,  ligesom  visse  Digtere,  hvis  første  Arbejder  vare 
særdeles  lovende,  men  som  aldrig  frembragte  noget  Bedre 
—  deres  Natur  havde  strax  udtømt  sig. 

Havde   man   aldrig   set   Tyvelse   fuld,    saa   havde   man 
derimod  aldrig  set  Skomager  Hansen  ædru.  Onde  Tunger 

sagde,  at  han  berusede  sig,  inden  han  stod  op  om  Mor- 
genen. Dette  Rygte  syntes  ikke  aldeles  ugrundet,  naar 
man  dermed  sammenholdt  vor  Kælderpiges  Forklaring: 
Om  Morgenen  Kl.  7  kom  altid  et  af  Skomager  Hansens 
Børn  og  hentede  en  halv  Pæl;  Kl.  71/«  kom  det  igjen  i 
samme  Ærinde;  atter  Kl.  73At  og  endelig  Kl.  8.  Lidt  efter 
Kl.  8  hørte  Naboerne  Mdm.  Hansen  skrige,  saa  var  Han- 
sen oppe.  Men  var  Hansen  end  fuld  om  Morgenen,  saa 
blev  han  ikke  fuldere  hele  Dagen  og  Aftenen  med,  hvor 
meget  han  end  drak.  Han  syntes  som  Vandet  i  en  The- 
kjedel  —  om  Forladelse,  jeg  bruger  atter  Vand  til  Lignelse 
—  at  have  sit  Kogepunkt,  ud  over  hvilket  Varmegraden 
ikke  kan  komme,  hvor  meget  Ilden  end  forøges.  Aldrig 
var  han  faldet  ned  af  Stolen,  aldrig  laa  han  i  Rendestenen, 
aldrig  behøvede  han  Nogen  til  at  følge  sig  hjem,  uden 
den  tro  Stok.  Som  Borger  i  Byen  holdt  han  sig  for  god 
til  at  sidde  mellem  de  Andre  ved  Bordet;  han  sad  lidt 
afsides  paa  en  Stol;  men  hver  Gang  de  drak,  drak  han 
ogsaa,  ligesom  ved  en  Mekanisme,  eller  ligesom  de  fine 
Folk  i  Charlottenlund  danse  paa  en  afsides  Plads,  dog 
efter  samme  Musik,  som  spiller  for  de  gemene  Folks 
Kvadrille.  Der  var  Noget  ved  Hansen,  som  jeg  aldrig 
kunde  blive  klog  paa.  Han  mælede  aldrig  et  Ord;  sit 
Glas  lod  han  fylde  ved  Tegn.  Men,  naar  han  om  Aftenen 
ravede  hjem,  var  der  altid  om  hans  Mund  et  forunder- 
lig satirisk  Smil,  som  om  han  kun  havde  indfundet  sig 
for  at  iagttage  de  Andre  og  forlod  Pladsen  saare  tilfreds 
med   Udbyttet. 

Peter  Kneisler  var  Blikkenslagersvend  og  havde  fra 
Først  af  tildraget  sig  min  Opmærksomhed  ved  sin  over- 
ordenlige Magerhed  og  gustne  Ansigtsfarve.  Han  var  ikke 
bleg,  ikke  askegraa,  hvilket  vilde  have  gjort  ham  mod- 
bydelig; men  han  var  citrongul,  hvorved  han  kom  til  at 
se  saa  inderlig  ynkværdig  ud.  Han  havde  Kone  og  Børn, 
og  for  at  ernære  dem  arbejdede  han  paa  egen  Haand. 
Men  den  rige  Blikkenslager  Gelstrøm  havde  anset  det 
for  et  Indgreb  i  sine  Rettigheder,  havde  anlagt  Sag  og 
faaet  Kneisler  dømt  i  5  Rbd.  Mulkt.  Da  Kneisler  ikke 
kunde  betale,  blev  hans  Indbo  taget  fra  ham,  han  og 
hans    Familie    kom    i  Fattighuset    o:    fik    fri    Bolig,    men 

intet  videre.  Her  vedblev  Kneisler  hemmelig  at  arbejde, 
og  det  med  Jernflid,  fra  den  lyse  Morgen,  til  det  blev 
mørkt.  I  Mørkningen,  naar  han  havde  været  ude  og  solgt 
sine  Arbejder,  kom  han  ind  i  Skjænkestuen  og  kjøbte 
„en  Pæl  for  at  drikke  den  hjemme  til  sin  Middagsmad". 
Lidt  efter  kom  han  igjen  —  Konen  havde  da  taget  Brænde- 
vinen fra  ham  og  jaget  ham  ud  af  Huset;  Resten  af  Dag- 
lønnen drak  han  nu  op  i  Skænkestuen.  Saaledes  gik  det 
hver  evige  Dag.  Hver  Aften  kom  han,  med  Tænderne 
klaprende  i  Munden,  ind  og  sagde  til  Kælderpigen:  „Giv 
mig  en  Pæl,  jeg  skal  have  den  til  min  Middagsmad." 
Der  var  noget  Uhyggeligt,  noget  Spøgelseagtigt  i  disse 
Ord,  da  han  jo  ligesaa  godt  som  vi  Andre  vidste,  at  Konen 
tog  Flasken  fra  ham,  saasnart  han  kom  ind  ad  Døren. 
Naar  han  saa  kom  tilbage,  lyste  hans  indsunkne  Øjne  af 
Raseri,  og  han  drak  af  Forbitrelse.  Lidt  efter  lidt  blev 
han  oprømt  og  selskabelig,  og  han  drak  for  Selskabs 
Skyld.  Saa  gav  han  sig  til  at  synge,  blev  tør  i  Halsen  og 
drak  da  for  Tørst,  indtil  han  blev  fuld.  Saa  drak  han 
for  at  blive  ædru  igjen;  thi  stakkels  Kneisler  havde,  naar 
han  var  fuld,  den  fixe  Ide,  at  man  kunde  drikke  sig 
ædru.  Ak,  han  blev  kun  mere  og  mere  fuld,  ligesom 
Guldmagerne  blive  mere  og  mere  fattige. 

Der  var  mange  Andre,  hvis  Navne  jeg  her  kunde  nævne, 
lutter  sunde,  stærke,  fuldblodige  Folk,  Mænd,  hvis  Kæmpe- 
naturer aldrig  kj endte  til  Forkølelse,  Snue,  Hoste,  Feber 
o.  desl.,  som  den  øvrige  Dværgeslægt  af  Mennesker  er 
plaget  med.  Den  eneste  Sygdom,  som  kjendtes  i  Kredsen, 
var  Delirium,  og  desværre!  da  den  begyndte,  blev  den 
epidemisk  og  bortrev  Mændene  i  Masse,  som  Barselfeberen 
bortrev  Kvinderne  paa  Kjøbenhavns  Fødselstiftelse  1844, 
eller  som  Kulden  bortrev  de  franske  Krigere  Anno  12 
Hvor  ere  de  to  Rækker  af  Mænd,  som  prydede  Egebordets 
Rand?  Forgæves  søger  mit  Øje  dem,  naar  jeg  besøger  min 
Onkels  Hus.  Dunhagede  Ynglinge  sidde  paa  Veteranernes 
Plads,  og  allerede  ved  det  andet  Pæleglas  falde  de  ned 
eller  komme  i  Slagsmaal.  Nogle  faa  Levninger  findes  vel 
i  Invalidehotellerne,  jeg  mener  Fattig-  og  Arbejdshusene; 
men  ak!   de  ere  kun   Skygger  af,  hvad  de  engang  vare. 

For  tre  Aar  siden  saa  jeg  Jens  Vognmand:  Han  trak  en 
Trillebør,  der  tilhørte  Fattigvæsnet!    Sic  transit!1) 

Men  Anno  1825 — 26,  i  Vinteren  efter  at  jeg  havde  taget 
artium,  da  stod  min  Onkels  Skænkestue  i  sin  Glans,  da 
havde  den   sit   fuldstændige   Mandskab    af  Veteraner. 

Det  var  en  af  de  sidste  Aftener  før  Jul,  da  jeg  første 
Gang  efter  min  Ankomst  betraadte  denne  „Mindernes  Hal". 
Onkels  Karle  sad  ved  Nadveren  otte  i  Tallet;  ved  den 
øverste  Ende  af  Bordet  thronede  Anders  Rundhat,  Kneis- 
ler,  Tyvelse,  Jens  Vognmand,  Spillemanden  fra  en  nær- 
liggende Landsby  samt  en  Gaardmand,  der  faa  Aar  til- 
bage havde  mistet  sin  Gaard  i  Proces  med  Herskabet. 
De  havde  allerede  en  Times  Tid  været  samlede  efter 
deres  Dagarbejde,  og  man  kunde  se  det  paa  dem.  Sko- 
mager Hansen  sad  paa  sin  Stol  noget  afsides,  skraas 
for  Bordenden,  altsaa  omtrent  i  samme  Stilling  til  de 
Øvrige  som  Karlsvognens  syvende  Stjerne  til  de  andre 
sex  Stjerner. 

Altsammen  var  i  den  gamle  Skænkestue,  som  da  jeg 
sidste  Gang  havde  forladt  den:  Den  samme  Skænk,  hver 
Mand  paa  den  samme  Plads,  med  de  samme  Pæleglas 
for  dem,  med  det  samme  duggede  Blik  —  Familiemale- 
rierne  i  min  Onkels  Sal  havde  ikke  holdt  sig  mere  stille 
og  uforandret.  Følelsen  af,  at  jeg  selv  var  kommen  videre, 
vaagnede  saa  levende  hos  mig,  Stolthed  og  en  næsten 
poetisk  Opfattelse  af  Hjemmets  patriarkalske  Hyggelig- 
hed bølgede  paa  engang  i  mig,  og  med  Jubel  i  Stemmen 
raabte  jeg:  „God  Aften!  Singot  Folk!"  idet  jeg  fra  Trap- 
pen sprang  ned  i  Stuen.  Karlene  havde  vistnok  hørt, 
hvorledes  Onkel  den  foregaaende  Aften,  da  der  var  Gilde 
til  Ære  for  mig,  havde  raabt  „Hurra  for  Studenten!";  de 
rejste  sig  Alle  og  raabte:  „Hurra  for  Studenten!" 

De  syv  „Gjæster"  havde  ikke  deltaget  i  denne  Demon- 
stration, men  formodenlig  betragtet  den  som  vedrørende 
Husets  indre  Anliggender.  Et  Øjeblik  syntes  de  vel  at 
spidse  Øren  som  gode  Kjøreheste  ved  en  fjern  Larm,  men 
fortsatte  strax  derpaa  uden  at  blive  sky  deres  Forretning. 

Og  det  er  denne  Eders  Energi,  denne  stoiske  Kold- 
blodighed, dette  Nil  admirari2),  som  endnu  henriver  mig 

J)  Saaledes  forgaaer  (underforstaaet  Verdens  Herlighed).  2)  Intet  at 
beundre. 

til  Beundring  ved  Mindet  om  Eder,  I  trofaste  siddende 
Gjæster.  Der  sad  I  som  Mennesker,  der  leve  for  en  Ide, 
og  for  hvem  Verdens  Tilfældigheder  ere  underordnede 
Momenter.  For  Eder  gaves  ingen  Tid  og  intet  Rum,  for 
Eder  var  det,  som  om  jeg  aldrig  havde  været  borte  og 
aldrig  kommen  igjen. 

Efter  et  Kvarters  Tids  Forløb,  i  hvilken  jeg  havde 
hengivet  mig  til  „Beskuelsens  rolige  Nydelse",  syntes  der 
at  være  trængt  en  Forestilling  ind  i  Kneislers  Hoved  om, 
at  jeg  var  bleven  noget  Aparte;  thi  han  rejste  sig  halvt 
op  og  strakte  en  forslaaet  Haand  hen  imod  mig  med 
Bøn  om  at  helbrede  den;  men  han  blev  strax  skudt  til- 
side og  ned  paa  Bænken  af  Gaardmanden,  der  begyndte 
paa  en  lang  Fortælling  om  sin  Proces  og  bad  mig  føre 
den  for  Højesteret. 

Gaardmanden  blev  afbrudt  i  sin  Fortælling,  dels  ved 
en  vis  Tunghed,  der  kom  over  ham  og  nødte  ham  til  at 
sætte  sig,  dels  ved  en  Forstyrrelse,  som  bevirkedes  i 
Stuen.  Ind  ad  Døren  kom  nemlig  en  Mand,  efter  Udseende 
hen  ved  de  tredive  Aar,  klædt  i  en  temmelig  luvslidt  Frakke 
og  med  Hænderne  og  Ansigtet  bedækket  med  en  grøn- 
agtig Skorpe,  der  temmelig  bestemt  antydede,  at  han 
af  Profession  var  Kobbersmed.  Han  gik  hurtig  hen  til 
den  nederste  Ende  af  Bordet,  som  Karlene  imidlertid  havde 
forladt,  satte  sig  og  forlangte:  „En  Pæl  Brændevin!"  Der 
syntes  at  være  Noget  i  hans  hæse  Stemme,  der  for  de 
andre  Gjæster  lød  som  et  Frimurertegn;  thi  Anders  Rund- 
hat spidsede  pludselig  Øren  og  vendte  sig  halvt  hen 
imod  ham,  og  de  Andre  skjævede  ligeledes  over  til  ham. 

Efter  i  overordenlig  Hast  at  have  tømt  Glasset  for- 
langte den  Fremmede  med  en  ganske  anden,  med  en 
klar  og  næsten  jublende  Stemme:  „En  Pæl  Brændevin!" 
Han  tømte  Halvdelen  i  et  Drag  og  holdt  Glasset  med 
den  anden  Halvdel  hen  for  sig,  idet  han  betragtede  det 
med  et  Blik,  der  efter  Omstændighederne  kunde  kaldes 
begejstret.  Men  efter  et  halvt  Minuts  Forløb  tømte  han 
G  jenstanden  for  sin  Tilbedelse  og  satte  Glasset  haardt 
ned  mod  Bordet.  Kortspillet  hørte  op;  de  andre  Gjæster 
betragtede  ham  uden  at  røre  sig,  næsten  uden  at  trække 
Vejret;  man  havde  kunnet  høre  en  Naal  falde. 

Den  Fremmede  sad  omtrent  fem  Minuter,  som  det  syntes 
i  dybe  Tanker.  Derpaa  sagde  han  med  tung,  snøvlende 
Tone:  „En  Pæl  Brændevin."  Den  blev  bragt  ham.  I  tre 
Drag,  hvert  med  ganske  korte  Mellemrum,  tømte  han 
den,  og  derpaa  sank  han  blidt  sammen  og  ned  af  Bæn- 
ken. To  Personer,  der  senere  vare  komne  og  iode  til 
at  være  hans  Kammerater,  toge  ham  op  og  fulgte  eller 
rettere  bare  ham  ud. 

De  syv  Gjæster  bleve  siddende  ubevægelige,  stirrende 
paa  den  tomme  Plads,  som  om  et  Syn  havde  vist  sig 
for  dem,  som  om  De  ikke  troede  deres  Sandser,  hvad 
disse  vel  ogsaa  engang  imellem  kunde  have  givet  dem 
Grund  til.  En  saadan  Sugeværks-Heftighed,  maatte  de 
tilstaa,  havde  de  ikke  set  før;  aldrig  havde  de  set  Flasken 
blive  stormet  med  en  saadan  Energi  og  Dødsforagt.  Efter 
en  lille  Stunds  Forløb  sagde  Anders  Rundhat,  uden  dog 
at  vende  Øjnene  fra  det  Sted,  hvor  Gjerningen  var  sket, 
med  en  Stemme,  som  syntes  at  komme  fra  et  sammen- 
presset Bryst,  der  endelig  skaffede  sig  Luft:  „Hvem  var 
det?" 

Da  han  formodenlig  af  sine  Kammeraters  vedholdende 
Tavshed  sluttede  sig  til,  at  de  ikke  kunde  besvare  hans 
Spørgsmaal  tilfredsstillende,  vendte  han  Hovedet  en  Smule, 
henimod  Kælderpigen  og  gjentog  Spørgsmaalet:  „Hvem 
var  det?"  —  „Det  var  Horne,  den  ny  Kobbersmedsvend 
hos  Kobbersmed  Lillegaard,"  sagde  Pigen;  „det  er  et  for- 
drukket  Svin   ligesom   I,    derfor   spør   I  vel." 

„Ny?  Han  er  Fan'en  ikke  ny,  han"  —  sagde  Anders 
Rundhat  stille  og  med  et  ubeskriveligt  Smil. 

Jeg  lagde  Mærke  til,  at  der  ikke  blev  drukket  synder- 
lig mere  denne  Aften,  og  at  Selskabet  skiltes  ad  tidligere, 
end  det  ellers  havde  for  Skik.  Der  kan  opstilles  for- 
skjellige  Gisninger  angaaende  Aarsagen  hertil.  Havde  hin 
Scene  vist  sig  for  Tilskuerne  som  et  „afskrækkende  Exem- 
pel"?  eller  følte  de  ydmyg,  at  ham  kunde  de  ikke  naa, 
at  ethvert  Forsøg  derpaa  vilde  være  en  Slags  Bespot- 
telse? 

Søndagen  efter,  første  Juledag,  gik  jeg  tidlig  paa  Efter- 
middagen gjennem  Kælderstuen,  netop  som  Kobbersmed- 
svenden  aabnede  Døren  og  traadte  ind.  Jeg  blev  for  at  se, 

hvorledes  det  nu  vilde  gaa.  Han  saa  yderst  svag  og  mat 
ud  og  gik  med  vaklende  Skridt  hen  til  Bordet.  Ligesom 
sidst  forlangte  han  „en  Pæl"  og  skyllede  den  ned  med  mere 
Heftighed,  end  en  udmattet  Vandrer  paa  en  hed  Sommer- 
dag drikker  af  et  Kildevæld.  Mig  forekom  han  i  dette 
Øjeblik  saa  nedværdiget  i  menneskelig  Henseende,  saa 
dyrisk,  at  jeg  uvilkaarlig  fik  Lyst  til  at  spille  ham  et 
eller  andet  Puds.  Uden  ret  at  vide,  hvad  jeg  egenlig  vilde 
gjøre,  satte  jeg  mig  hen  ved  Siden  af  ham;  men  hvor 
underlig  blev  jeg  tilmode,  da  jeg  ved  at  betragte  ham  fra 
Siden  opdager  en  ren  og  ædel  Profil,  hvis  Skjønhed  det 
uvaskede  Ansigt  snarere  hævede  end  forringede.  Som  om 
han  anede  de  onde  Tanker,  hvori  jeg  var  kommen,  vendte 
han  i  dette  Øjeblik  Øjnene  mod  mig  og  saa  paa  mig  med 
et  —  ja,  hvad  skal  jeg  kalde  dette  Blik?  Det  lignede  det 
Øjekast,  et  sygt  Dyr  kan  kaste  paa  En,  naar  det  tror,  man 
vil  gjøre  det  Fortræd,  og  hvori  der  er  næsten  menneske- 
lig Forstand. 

Han  vendte  igjen  Hovedet  bort  og  sagde  til  Pigen: 
„En  Pæl  Brændevin".  Greben  af  en  besynderlig  Følelse 
gav  jeg  Pigen  et  Vink  og  ilede  op  i  Onkels  Værelse,  hvor 
jeg  fyldte  et  Glas  med  Vin.  Det  satte  jeg  hen  for  ham. 

Da  han  hørte  Lyden  af  Glasset,  der  stødte  mod  Bordet, 
greb  han  det,  uden  at  se  op,  og  førte  det  til  sine  Læber. 
Men  næppe  havde  Vinen  berørt  hans  Tunge,  før  han,  som 
rørt  af  et  elektrisk  Slag,  foer  op  og  nær  havde  væltet 
Bænken.  Nogle  Sekunder  blev  han  staaende  ubevægelig, 
derpaa  sank  han,  som  om  Nervernes  usædvanlige  Spæn- 
ding pludselig  var  ophørt,  tilbage  paa  Bænken,  med  Øjnene 
glasagtig  stirrende  ud  i  Luften,  og  idet  han  mumlede: 
„Vin!  ligesom  den  Aften!" 

Jeg  blev  ganske  forskrækket  ved  hans  heftige  Be- 
vægelse; men,  da  han  rolig  satte  sig  ned  og  hans  be- 
synderlige Udraab  og  hele  Adfærd  gav  ham  en  ganske 
ny  Interesse,  sagde  jeg  blidt:  „Drik,  Horne,  det  er  Dem 
vel  undt."  ,    , 

Han  gav  sig  til  at  se  paa  Glasset,  holdt  det  mod  Dags- 
lyset, og  hans  Øjne  funklede,  alt  som  han  stirrede  i  den 
røde  Vin. 

Men,  om  det  nu  var,  fordi  hans  Indre  savnede  Energi 

nok  til  at  vedligeholde  disse  Fornemmelser,  eller  Tanker 
og  Følelser  af  en  anden  Natur  overvældede  ham  —  hans 
Øjne  antoge  lidt  efter  lidt  igjen  det  døde,  glasagtige  Ud- 
seende, hans  Figur  sank  helt  sammen,  og  han  sad  nu 
med  Hovedet  ludende  hen  over  Bordet  ligesom  den  første 
Aften,  jeg  havde  seet  ham.  „En  Pæl  Brændevin!"  —  sagde 
han  som  Ordre  til  Kælderpigen. 

Jeg  lagde  Haanden  paa  hans  Skulder  og  sagde:  „Horne! 
Hvorfor  vil  De  drikke  saa  meget  Brændevin?  De  har  jo 
allerede  faaet  en  hel  Pæl.  Lad  det  nu  være  nok  for  idag." 

„Tror  I  ikke,  jeg  kan  betale,  Godtfolk?"  sagde  Horne 
snøvlende  og  tog  en  Haandfuld  Kobberpenge  op  af  Lom- 
men; „en  Pæl  Brændevin!" 

„Ih,  vist  ikke,  behold  Deres  Penge,  Horne!"  sagde  jeg; 
„jeg  mente  kun,  at  De  for  Deres  egen  Skyld  skulde  af- 
lægge den  slemme  Vane"  .... 

Horne  kastede  et  Blik  til  den  store  Flaske  paa  Skæn- 
ken; imod  Sædvane  vandrede  den  ikke  i  Kælderpigens 
Haand  hen  til  hans  Glas ;  hans  Ansigt  antog  et  Udtryk  som 
en  Hunds,  naar  man  berøver  den  et  Kjødben.  „Er  jeg  paa 
et  Værtshus  eller  ikke?"  raabte  han  hæst;  „jeg  kan  søge 
et  andet  Værtshus." 

Med  disse  Ord  gjorde  han  Mine  til  at  rejse  sig;  men 
jeg  lagde  Haanden  paa  hans  Arm  og  holdt  ham  tilbage 
paa  Bænken.  „Horne,"  sagde  jeg,  „det  er  Synd,  at  De  vil 
drikke  saa  umenneskelig.  Saadan  en  flink  Arbejder,  som 
De  har  Ord  for  at  være!  Og  et  Menneske  som  De,  som 
man  tydelig  kan  se,  er  født  til  noget  Bedre!" 

Jeg  maa  vel  have  brugt  de  rette  Ord ;  thi  Horne  svarede : 
„Spar  Deres  kjønne  Ord,  min  unge  Herre!  jeg  kunde  selv 
holde  dem  ligesaa  kjønne;  jeg  har  ogsaa  gaaet  i  Latin- 
skole." 

„Har  De  det,  Horne?"  —  spurgte  jeg. 

„Ja,  og  min  Fader  var  Kancelliraad  i  Kjøbenhavn." 

„Var  han  det?  Hvorledes  blev  De  da  vandrende  Kobber- 
smedsvend?" —  spurgte  jeg  nysgjerrig  og  deltagende. 

Horne  kastede  et  Blik  til  Flasken;  men  da  han  ikke 
fra  den  kunde  hente  sig  Bedøvelse,  maatte  han  give  efter 
for  Erindringen,  der  voxede  i  ham. 

„I  Huset,  hvor  vi  boede,  boede  der  en  Kobbersmed, 
og  han  havde  en  Datter  paa  Alder  med  mig;  hun  hed  Lise." 

Her  kastede  Horne  et  fortvivlet  Blik  til  Flasken;  ligesom 
en  Hest  foran  en  bred  Grøft  saaledes  stejlede  hans  Sind 
foran  Erindringen.  Men,  er  Hestens  Hjem  paa  hin  Side 
Grøften,  venter  den  hyggelige  Stald,  saa  nærmer  den  sig 
dog,  først  lidt  ængstelig,  derpaa  sætter  den  i  et  kraftigt 
Spring  over  Grøften.  Horne  antog  formodenlig,  at  Vejen  til 
Flasken  gik  over  Fortællingen;  han  fortalte,  først  hæst  og 
nølende,  men  efterhaanden  med  Heftighed,  med  arbej- 
dende Bryst. 

„Engang  hørte  jeg  hendes  Fader  sige  i  Spøg,  at  den, 
der  skulde  have  hans  Lise,  maatte  være  en  god  Kobber- 
smedsvend ....  Saa  vilde  jeg  ikke  studere  længer,  men 
plagede  min  Fader  fra  Morgen  til  Aften,  saa  at  han  tilsidst 
satte  mig  i  Lære  hos  Lises  Fader  ....  Lises  Fader  sagde, 
at  han  aldrig  havde  havt  en  saa  flink  Dreng  i  Lære;  det 
kom  af,  hvad  han  havde  sagt  om,  hvem  der  skulde  have 
hans  Lise  .... 

Da  jeg  var  tyve  Aar,  blev  jeg  Svend  .... 

Den  Aften  havde  min  Fader  sendt  Vin,  som  vi  skulde 
have  at  drikke  ved  Gildet  ....  Da  Mester,  Lises  Fader, 
havde  skænket  mit  Glas  fuldt  og  udbragt  min  Skaal, 
tømte  jeg  mit  Glas,  med  min  venstre  Haand  paa  Lises 
Arm  ....  Lise  blev  baade  rød  og  bleg  .  .  ,  , 

Lise  rejste  sig  og  gik  ud  i  Køkkenet  ....  Der  var 
mørkt  ....  Jeg  lagde  min  Arm  om  hende  og  trykkede 
hende  til  mig  og  sagde  ....  „Lise,  jeg  har  havt  Dig  kjær 
fra  den  Tid  af,  da  jeg  gik  i  Skole  og  skulde  være  Stu- 
dent 

Lise  græd  ....  og  tog  min  Haand  og  sagde:  „William! 
jeg  vil  være  ærlig  imod  Dig  ....  Du  faar  det  dog  at  vide 
alligevel  ....  o,  Gud  forlade  mig!"  .  .  ,  ,  (der  boede  en  ung 

Greve  paa  første  Sal) „En  Pæl  Brændevin!"  raabte 

Horne  næsten  rasende. 

En  Uges  Tid  efter  kom  Kælderpigen  en  Mor- 
gen løbende  ind  til  mig  i  det  Værelse,  der  var  nær  ved 
Skænkestuen.  Hun  græd.  „Hvad  er  der,  Lisbeth!"  spurgte 
jeg.  —  „Horne  er  derude,  han  vil  rejse  bort." 

I  Skænkestuen  stod  Horne  og  stødte  Proppen  fast  ned 
i  en  Pæleflaske;  paa  Skænken  laa  Ransel  og  Stok. 

„Hvad,  Horne,  vil  De  rejse?  Hvor  rejser  De  hen?" 
spurgte  jeg. 

„Til  Kjøbenhavn,"  svarede  han. 

„Hvad  er  der  i  Vejen?  Hvorfor  vil  De  allerede  rejse?" 

Han  tav  lidt;  derpaa  svarede  han  sagte:  „Igaar  laå 
jeg  tilsengs;  jeg  havde  iforgaars  drukket  mer  end  sædvan- 
lig. Doktoren  sagde  til  mig,  at  hvis  jeg  ikke  lod  være  at 
drikke,  havde  jeg  ikke  to  Maaneder  at  leve  i.  Og  nu"  .... 

„Og  nu,  Horne?"  spurgte  jeg  næsten  ængstelig. 

„Og  nu",  vedblev  Horne  —  „vil  jeg  til  Kjøbenhavn  og 
se  Lises  Grav,  og  saa  vil  jeg  drikke,  til  de  to  Maaneder 
er  omme." 


TØMMERPLADSEN. 


Min  Onkels  Hus  var  ikke  noget  romantisk  Hus,  og  det 
vilde  vist  undre  sig  storlig,  naar  det  erfarede,  at  det  havde 
givet  Stof  til  en  trykt  Fortælling.  Der  var  ingen  Børn,  ingen 
Lystighed,  ingen  Selskaber.  Skjønt  Onkels  Drift  gjorde 
ham  det  nødvendigt  at  holde  en  Snes  Karle  —  Avlskarle, 
Kuske,  Gaardskarle  og  Røgtere  —  et  talrigt  Butik-  og 
Kontorpersonale  og  til  disses  Pleje  i  det  Mindste  fem  Piger, 
saa  gik  dog  Husets  Indre  som  en  Maskine,  rolig,  ensformig 
og  uden  Afbrydelse. 

Om  Morgenen,  naar  jeg  kom  op,  fandt  jeg  Dagligstuen 
næsten  skinnende  af  Renhed;  frisk  Sand  var  strøet  paa 
Gulvet;  om  Sommeren  stod  en  Blomsterkost  paa  Bordet 
og  udbredte  en  mild  Vellugt  i  Værelset,  om  Vinteren  var 
et  lille  Fyrfad  med  Røgelse  sat  paa  Kakkelovnen.  Paa  et 
lille  Bord  i  Hjørnet  af  Stuen  stod  et  Par  Kopper,  Sølv- 
Fløde-  og  Sukkerskaalen,  et  Fyrfad  med  Thepotten  og 
en  lille  Asiette  med  Smørrebrød.  Naar  Onkel  havde  drukket 
sin  The,  kom  Ingen  ind  i  Værelset  før  Kl.  12.  Tante  var  be- 
skæftiget i  Køkkenet,  Onkel  i  Kontoret,  Butiken  eller  Ma- 
gasinerne. Paa  Slaget  12  stod  Middagsbordet  dækket.  On- 
kel og  Tante  sad  i  Sofaen,  Bogholderen  og  de  to  Svende 
traadte  bukkende  ind;  naar  første  Ret  var  spist,  rejste 
sig  de  to  Svende  og  gik  ud  i  Butiken,  enten  deres  Nær- 
værelse var  nødvendig  der  eller  ej ;  de  kom  nøjagtig  tilbage, 
naar  Eftermaden  var  skaaren  for,  med  et  lille  Nik  til 
Onkel  og  Tante  tømte  de  deres  Glas  Vin  og  gik  fra  Bordet, 
i  Almindelighed  uden  at  der  var  talt  et  Ord.  Bogholderen, 
der  havde  været  i  min  Onkels  Tjeneste,  siden  han  etable- 
rede sig,  blev  et  Par  Minuter  længer;  der  vexledes  nogle 

M.  Goldschmidt  i  Folkeudgave.  I  20 

Ord  om  Bøgerne  eller  om  den  og  dens  Soliditet  eller  om 
en  Ildebrand  paa  Landet,  hvorpaa  Bogholderen  med  et 
et  Buk  for  Tante  forlod  Værelset  og  Onkel  lagde  sig  til 
at  sove  Middagssøvn. 

Som  Barn  havde  jeg  aldrig  vovet  at  afbryde  den  høj- 
tidelige Tavshed,  som  Vanen  havde  helliget  ved  Onkels 
Middagsbord;  men  da  jeg  var  blevet  Student,  da  jeg  havde 
røget  Tobak  i  et  Selskab,  hvor  en  af  mine  forrige  Lærere 
var  tilstede,  da  jeg  havde  begyndt  at  ræsonnere  over  Guds 
Tilværelse  og  Sjælens  Udødelighed,  vovede  jeg  at  gaa 
et  Skridt  videre,  og  jeg  sagde  engang  ved  Middagsbordet 
til  Onkel:  „Det  er  rart  Vejr  idag,  skal  vi  ikke  i  Efter- 
middag gjøre  en  Sejltur  med  Tante?"  —  Den  første  Lyd 
af  min  Stemme  skræmmede  næsten  mig  selv,  og  hele 
Bordselskabet  drejede  uvilkaarlig  Hovedet  hen  imod  mig, 
men  derpaa  endnu  mere  forbavset  imod  Onkel,  da  han 
svarede:  „Du  kan  spørge  Tante,  om  hun  vil  tage  med." 
—  Nu  havde  jeg  Fuldmagt  til  at  tale:  „De  gjør  os  nok  den 
Fornøjelse,  Tante,  ikke  sandt?"  —  Og  Bordselskabets  For- 
bavselse naaede  den  højeste  Grad,  da  endogsaa  Tante  talte 
og  svarede  mig:  „Siden  Du  er  bleven  saadan  en  flink 
Student,  faar  man  vel."  —  Mit  Mod  kjendte  nu  ingen  Græn- 
ser, jeg  havde  turdet  binde  an  med  Storsultanen  selv,  og 
da  de  Andre  rejste  sig,  fik  jeg  Onkel  til  at  rykke  ud  med 
et  Glas  gammel,  ægte  Dry-Madeira,  idet  jeg  gjorde  ham 
opmærksom  paa,  at  en  saadan  Dessert  var  overordenlig 
gavnlig  for  Sundheden.  Siden  den  Tid  blev  Madeira  en 
staaende  Artikel  ved  Onkels  Middagsbord  og  jeg  af  alle 
Husets  Folk,  fra  Kontoret  til  Stalden,  betragtet  som  al- 
mægtig i  Huset. 

Efter  Bordet  indtraadte  igjen  Formiddagens  Stilhed; 
Husets  Maskineri  fortsatte  sin  ensformige  Bevægelse.  Sjel- 
den  bevirkedes  en  Afbrydelse  ved  en  Proprietærs  eller 
Præstefamilies  Ankomst  fra  Landet  eller  ved,  at  en  Kapi- 
tajn,  der  var  hjemkommen  med  et  af  Onkels  Skibe, 
gjorde  sin  Opvartning.  Saa  var  der  Stads!  Jeg  erindrer, 
at  Onkel  engang  gik  om  i  ængstelig  Forventning.  Han 
havde  udsendt  et  Skib  paa  en  usædvanlig  stor  og  lang 
Expedition,  og  de  sidste  Efterretninger,  man  havde  om 
Skibet,  var,  at  det  var  blevet  set  under  en  Storm  i  den 

biskayiske  Bugt.  Onkel  gik  op  og  ned  bagved  Disken,  med 
Hænderne  paa  Ryggen  og  fløjtende  alle  mulige  Melodier 
imellem  hverandre;  saa  vidste  man,  at  han  ikke  var  god 
at  komme  nær.  „Klausen!  er  Posten  endnu  ikke  kommen?" 
sagde  han  til  den  første  Svend.  —  „Nej,  Husbond,"  svarede 
Klausen.  —  Onkel  brummede:  „Til  Helvede  med  Skibet, 
naar  galt  endelig  skal  være;  blot  min  brave  Krøyer  var 
frelst!"  —  Derpaa  fortsatte  han  sin  Gang  og  sin  Fløjten. 
Pludselig  formørkedes  Butiken  af  en  høj,  svær  Mand,  der 
kom  ind  ad  Døren.  Onkel  saa  op  —  i  næste  Øjeblik  satte 
han  med  eet  Sæt  over  Disken  og  om  Halsen  paa  den  Ind- 
trædende. „Krøyer!"  raabte  han  næsten  ude  af  sig  selv, 
og  kyssede  Kapitajnen.  —  „Min  kjære  Herre  og  Principal!" 
sagde  Kapitajnen.  —  „Har  De  Skibet  med?"  spurgte  Onkel 
efter  at  have  fattet  sig.  —  „Ja,  bevare's!  Det  ligger  ude  i 
Bugten  for  Modvind;  jeg  er  gaaet  i  Land  i  min  Baad. 
Alt  vel  ombord!  Skuden  lastet  lige  op  til  Skanseklædnin- 
gen." —  En  Mængde  Spørgsmaal  og  Svar  krydsede  nu 
hinanden,  medens  Onkel  trak  Kapitajnen  hen  imod  Dag- 
ligstuen; men  Kapitajnen  erklærede,  at  han  maatte  strax 
ombord  igjen.  Da  han  vilde  gaa,  spurgte  Onkel:  „Tror 
De,  at  De  kan  faa  Skibet  bugseret  ind  til  i  Aften?  Jeg 
vil  lade  Bunden  slaa  ud  paa  et  Oxehoved  Vin  og  gjøre 
Klapjagt  paa  Ænderne  og  Kalkunerne  i  min  Gaard  til 
Matroserne,  hvis  de  kunne  komme  i  Land  i  Aften."  — 
„Jeg  vil  for  det  Første  kun  love  dem  et  Anker;  gaar  det 
ikke  dermed,  saa  kan  vi  altid  tale  om  Oxehovedet.  Farvel 
saalænge!"  —  „Husk  paa,  at  De  selv  er  min  Gæst  i  Aften!" 
raabte  Onkel  til  ham  ned  ad  Gaden.  Lidt  efter  saa  jeg 
Onkel  med  betænksomt  Blik  maale  Højden  og  Breden  af 
Disken,  som  han  saa  uforvarende  havde  sat  over;  derpaa 
skyndte   han   sig    ud   i  Køkkenet   til   sin    Kone. 

Henimod  Aften  vare  alle  Husets  Folk,  som  kunde  for- 
lade deres  Beskæftigelser,  samlede  paa  Onkels  Tømmer- 
plads, der  strakte  sig  ned  til  Stranden,  til  den  lille  Havn 
for  Baade,  der  her  var  anlagt.  Onkel  og  Tante  stode  med 
Kapitajnen  ved  den  smalle  Træbro;  Folkene  holdt  sig  ær- 
bødig i  Baggrunden;  i  det  Fjerne  kom  to  Baade  roende, 
besatte  med  Sømænd  og  beskinnede  af  den  nedgaaende 
Sol.  Da  Baadene  nærmede  sig  Broen,  strakte  min  utaal- 

modige  Onkel  Haanden  ud  og  raabte:  „Velkommen,  mine 
Venner!"  Men  Mandskabet  i  den  første  Baad  blev  liggende 
paa  Aarerne,  indtil  den  anden  Baad  havde  indhentet  den; 
derpaa  blev  Aarerne  rejste  i  Vejret,  Sømændene  aftoge  de 
blanke,  sorte  Hatte,  og  et  tre  Gange  gjentaget  Hurra  run- 
gede ud  over  den  stille  Bugt.  Nu  kunde  Onkels  Folk,  der 
stode  i  Baggrunden,  ikke  holde  sig  længer,  det  maatte  saa 
stride  mod  Respekten  eller  ej.  Butikfolk,  Gaardskarle, 
Kuske  og  Røgtere  sendte  Matroserne  tre  ligesaa  rungende 
Hurraer  til  Gjengjæld,  til  Bevis  paa,  at  de  ogsaa  havde  Del 
i  Glæden.  Min  gamle  Brumbasse  af  Onkel  var  saa  rørt, 
at  han  rent  glemte  at  holde  den  Tale,  jeg  havde  ham  mis- 
tænkt for  at  have  forberedt  sig  paa  hele  Eftermiddagen. 
Imidlertid  vare  Matroserne  stegne  i  Land  og  havde  op- 
stillet sig  i  Række  under  Styrmandens  Anførsel.  „Nu  et 
Hurra  for  vor  Kapitajn,  Manne!"  sagde  Styrmanden,  „og 
saa  Kurs  efter  Vinankeret!"  Et  nyt,  mægtigt  Hurra  lød, 
endnu  et,  og  endnu  et,  hvorpaa  Toget  satte  sig  i  Bevæ- 
gelse under  Larm  og  Jubel.  Onkel  gik  saa  stille  og  bleg 
som  om  han  fulgte  Lig;  engang  imellem  gjorde  han  en 
ærgerlig  Bevægelse,  som  om  han  skammede  sig  over  sine 
Følelser;  men  det  hjalp  ikke,  hvergang  han  saa  paa  Kapi- 
tajnen  og  Matroserne,  trak  det  igjen  i  Ansigtet,  og  da 
han  kom  op  i  sin  Stue,  satte  han  sig  paa  en  Stol  og  lagde 
Panden  mod  Bordet. 

Jeg  kunde  ikke  nægte  for  mig  selv,  at  det  stille  Kræm- 
merliv dog  ogsaa  havde  sin  Poesi,  og  denne  Aften  ønskede 
jeg  mer  end  een  Gang,  at  jeg  ikke  var  Student,  men  Kjøb- 
mancL 

Nu  gik  det  løs  i  Borgestuen.  Matroserne  sang  og  drak 
og  vare  som  hjemme  og  respekterede  slet  ikke  det  ældre 
Krav,  Husets  Karle  troede  at  have  paa  Husets  Piger,  og 
Husets  Piger  lode  til  aldeles  at  have  glemt  Karlene.  Jeg 
troede  at  kunne  se  paa  disse,  at  de  inderlig  fortrød  de 
Hurraer,  hvormed  de  havde  hilst  Gjæsternes  Ankomst. 
Tilsidst,  da  Matroserne  gjorde  dem  det  altfor  broget,  gik 
de  fortrædelige  tilsengs.  Men  Matroserne,  der  havde  været 
i  Spanien,  syntes  slet  ikke  at  være  misfornøjede  med 
denne  sjællandske  Maade  at  vise  Skinsyge  paa. 

Men  slige  Scener  vare  saa  sjeldne  i  Onkels  Hus,  at  de 

kun  tjente  til  som  Undtagelse  at  bekræfte  Reglen  om  dets 
Ensformighed  og  Kjedsommelighed.  Det  eneste  Sted  i 
Huset,  hvor  der  daglig  var  noget  Liv,  var  Tømmerpladsen. 
Da  Onkel  var  den  eneste  Kjøbmand  i  Byen,  der  handlede 
med  Tømmer,  havde  han  Leverancen  ved  alle  Ildebrande, 
til  alle  nye  Bygninger,  til  alle  Snedkere  og  Tømrere  i  Byen 
og  den  stærkt  befolkede  Omegn.  Paa  hans  Tømmerplads 
samledes  Proprietærer,  Præster,  Bønder,  Heste  og  Køer; 
her  afsluttedes  Handler  som  paa  et  Marked;  her  blev 
stjaalet  og  den  opdagede  Tyv  banket;  her  forefaldt  Slags- 
maal,  og  her  drak  man  Forsoning  efter  Slagsmaalet. 

Pladsen  strakte  sig  i  en  Længde  af  over  hundrede  Alen 
fra  Bygningerne  ned  til  Stranden.  For  oven  var  den  bred 
og  omgiven  med  Magasiner  og  Stalde,  derpaa  strakte  den 
sig  smallere,  langs  med  Haven,  og  kun  omgiven  af  et 
Stakit.  Paa  det  Sted,  hvor  det  Smalle  begyndte,  laa  en 
stor  dansk  Bulbider  i  Lænke  foran  en  uhyre  Stabel  af 
Lægter.  Mangen  Vinterdag  har  jeg  som  Barn  leget  Soldat 
paa  denne  Plads;  da  var  Hundehuset  mit  Vinterkvarter, 
fler  end  een  Bonde  har  korset  sig  ved  at  se  den  lille 
Dreng  ligge  i  den  store  Hunds  Favn.  Men  til  Gjengjæld 
for  dens  Venskab  har  jeg  ogsaa  trolig  bragt  den  rent  Vand 
og  vasket  den  ligesaa  godt,  som  Husjomfruen  vaskede  mig. 

Men  henimod  Aften,  naar  Mængden  havde  fjernet  sig, 
naar  Skyggerne  af  de  opstablede  Træmasser  bleve  lange 
og  Hundens  Øjne  funklede  i  Tusmørket,  som  om  den  var 
sig  bevidst,  at  nu  begyndte  dens  Tjenestetid,  saa  blev  der 
uhyggeligt  paa  Onkels  Tømmerplads.  Lægtestablerne  toge 
sig  ud  som  gothiske  Spir,  de  firkantede  Brædemasser  saa 
ud  som  mørke  Taarne,  og  de  lange  Rækker  af  Bjælker  og 
Planker  lignede  Volde.  Hist  og  her  stak  en  enkelt  Lægte 
sit  smækre  Spir  frem,  et  enkelt  Bræt  ragede  ud  fra  Bræde- 
stablen,  en  enkelt  Planke  var  trillet  ned,  og  det  gav  det 
Hele  et  Udseende  af  en  Ruin,  en  forfalden  Borg,  hvor 
Aander  drev  deres  Væsen.  Folkene  i  Borgestuen  kunde 
ogsaa  fortælle,  at  man  mangen  Nat  hørte  en  sær  Støj 
herude  fra ;  da  larmede  Hunden  og  sled  i  sin  Lænke ;  men 
naar  man  kom  ud,  var  der  Intet.  Dette  kom  mig  i  Tan- 
kerne, naar  Mørket  faldt  paa,  og  naar  jeg  da  saa  paa 
Hunden,  forekom  den  mig  som  en  ganske  anden  Hund; 

det  var,  som  om  den  ventede  sit  hemmelighedsfulde  Sel- 
skab. 

Det  var  i  min  Barndom,  senere  blev  jeg  naturligvis 
forstandigere.  Imidlertid  er  det  vist,  at  Hunden  aldrig 
har  kjendt  mig  eller  nogen  af  Husets  Folk  om  Natten. 

En  Nat,  den  anden  Sommer  efter  at  jeg  var  blevet  Stu- 
dent, og  kort  efter  min  Ankomst  blev  jeg  vækket  af  Onkel, 
der  stod  for  min  Seng  med  en  Hirschfænger  i  den  ene 
Haand  og  et  stort  Gevær  i  den  anden.  Han  sagde:  „Staa 
op  og  gaa  med  mig!" 

Jeg  var  faret  op  i  Angst  og  kunde  ikke  strax  samle 
mig.  „Hvad  er  der,  Onkel?"  spurgte  jeg. 

„Staa  op  og  klæd  Dig  paa!  Imens  kan  jeg  fortælle,  hvad 
det  er.  Saadan!  Her  er  Dine  Benklæder!  ....  Jeg  har  i 
en  Maaneds  Tid  lagt  Mærke  til,  at  Hunden  ude  paa  Tøm- 
merpladsen tager  paa  Vej  netop  hver  fjerde  Nat.  Folkene 
tro,  det  er  Spøgeri;  men  jeg  ved  bedre,  hvad  det  er:  Der 
bliver  stjaalet  af  mit  Tømmer.  Inat  er  det  der  igjen,  og  det 
er  klart  Maaneskin;  Dig  kan  jeg  stole  paa,  kom  Du  med 
mig.  Tag  en  Bøsse  med  for  Sikkerheds  Skyld." 

Jeg  var  hurtig  klædt  paa  og  greb  den  dobbeltløbede 
Riffel,  der  altid  hang  ladt  i  dette  Kammer,  og  fulgte  Onkel. 

Alt  som  vi  nærmede  os  Tømmerpladsen,  kunde  vi 
tydeligere  høre  Hundens  Larm.  Da  vi  kom  til  Porten, 
der  skilte  Gaarden  fra  Pladsen,  skjælvede  min  Onkel, 
saa  at  han  ikke  kunde  faa  Nøglen  ind  i  Hullet;  men 
Hunden,  hvis  skarpe  Sands  formodenlig  underrettede  den 
om,  at  der  nærmede  sig  Hjælp,  syntes  at  samle  nye 
Kræfter,  og  pludselig  lød  det,  som  om  den  i  fuldstændigt 
Raseri  havde  slidt  sig  løs  og  foer  ind  paa  Nogen.  Da 
faldt  der  et  Skud,  Hunden  udstødte  et  dæmpet  Hyl,  og 
Alt  blev  stille.  Jeg  blev  saa  forbitret  ved  Tanken  om,  at 
man  havde  dræbt  Hunden,  at  jeg  paa  Maa  og  Faa  skød 
igjennem  den  gamle  Port  i  den  Retning,  hvorfra  Lyden 
var  kommen.  Der  hørtes  et  svagt  Skrig;  men  da  Onkel 
endelig  havde  faaet  Porten  op  og  vi  traadte  ud  paa  den 
maanebeskinnede  Plads,  var  der  Intet  at  se.  Det  forekom 
mig  et  Øjeblik,  at  jeg  gjennem  Aabningen  mellem  Bræde- 
stablerne  saa  en  Skygge  glide  hen  over  det  tilgrænsende 

Vænge;  men  i  næste  Øjeblik  var  det  forsvundet,  og  jeg  var 
tilbøjelig  til  at  tro,  at  jeg  havde  set  fejl. 

Min  Onkel  ytrede  ingen  synderlig  Lyst  til  at  gaa  videre 
og  gjennemsøge  Brædestablerne  og  jeg  ikke  heller;  thi, 
om  jeg  end  havde  endnu  et  Skud  i  Geværet,  er  det  dog 
selv  i  heldigste  Tilfælde,  ikke  videre  behageligt  at  kom- 
me i  Haandgemæng  og  skyde  et  Menneske  for  et  Stykke 
Tømmers  Skyld.  Saaledes  vendte  vi  da  om,  og  denne  Nats 
Æventyr  var  tilende. 

Næste  Morgen  blev  Hundens  Saar  undersøgt.  Det  viste 
sig  da,  at  en  Kugle  havde  berørt  Hovedet  og  taget  lidt  af 
Hovedhuden  bort;  men  forresten  var  Hunden  kun  bleven 
lammet  ved  Rystelsen,  og  Dyrlægen  gav  til  min  store  Glæde 
Haab  om  dens  Helbredelse.  Den  blev  baaren  op  i  Borge- 
stuen og  lagt  paa  en  gammel  Dyne,  og  den  største  Stilhed 
blev  paalagt  Folkene,  naar  de  spiste,  for  ikke  at  forstyrre 
Patientens  Slummer. 

Som  jeg  længere  op  ad  Dagen  stod  foran  Hunden,  der 
laa  med  halvaabne  Øjne,  ligesom  i  Dvale,  kom  Nogen 
gaaende,  og  jeg  bemærkede,  at  Hundens  Øjne  pludselig 
aabnedes  helt  og  lyste  af  Raseri,  og  at  den  gjorde  et 
frugtesløst  Forsøg  paa  at  rejse  sig.  Jeg  vendte  mig  hurtig 
for  at  se,  hvem  det  var.  Det  var  da  ingen  anden  end  den 
ene  af  Onkels  Svende;  han  gik  forbi  uden  at  se  til 
Hunden;  men  netop  denne  tilsyneladende  Ligegyldighed  i 
Forening  med  Symptomerne  hos  Dyret  vakte  en  Mistanke 
hos  mig,  og  jeg  besluttede  at  lægge  Mærke  til  Svenden  i 
al  Stilhed. 

Det  var  en  høj,  velvoxen  Fyr  med  et  kjækt  og  smukt 
Ansigt.  Han  plejede  at  styre  en  af  Onkels  Sejlbaade  i  en 
Storm  ligesaa  rolig,  som  han  afvejede  et  Pund  Kaffe; 
jeg  havde  set  ham  skyde  en  Maage  i  Flugten  med  samme 
Sikkerhed,  som  han  i  Magasinet  afhuggede  et  Stykke  Stang- 
jern. Paa  Borgerballerne  var  han,  om  just  ikke  en  kom- 
plet fin  og  gentil  Kavaler,  dog  en  rask  og  beleven  Danser. 
Skjønt  Onkel  i  Almindelighed  ikke  kunde  lide  de  „kjø- 
benhavnske  Fyre",  hvorved  han  forstod  de  Svende,  der 
havde  Sands  for  Andet  end  Disken,  Kontoret  og  Tømmer- 
pladsen, hørte  jeg  ham  dog  ofte  omtale  denne  Svend  som 
den  flinkeste  og  paalideligste,  han  nogensinde  havde  havt, 

og  jeg  selv  havde,  trods  min  vakte  Mistanke,  Møje  med 
at  tro,  at  han  stod  i  Forbindelse  med  Folk,  der  stjal 
Tømmer  fra  min  Onkel. 

Ganske  overensstemmende  med  det  Vink,  Onkel  havde 
ladet  falde,  mærkede  jeg  i  tre  Dage  intet  Usædvanligt;  men 
den  fjerde  Dag  blev  jeg  opmærksom  paa  en  besynderlig 
Uro,  der  syntes  at  have  betaget  Svenden.  Han  spiste  Lidet 
eller  Intet  ved  Middagsbordet,  svarede  forvirret  paa  alle 
Spørgsmaal  og  kunde  ikke  engang  besørge  Kunderne  i 
Butiken.  Henad  Eftermiddagen  gik  han  over  i  Svende- 
kammeret, og  da  jeg  ansaa  det  for  min  Pligt  at  udspio- 
nere ham,  lyttede  jeg  og  hørte  da,  at  han  ladede  en 
Pistol  eller  et  Gevær  og  lagde  Vaabnet  under  Sengen. 

Nu  antog  jeg,  at  Turen  var  til  mig  at  handle.  Jeg  skaf- 
fede mig  hemmelig  Nøglen  til  et  af  de  Magasiner,  der 
vendte  ud  til  Tømmerpladsen.  Derhen  bragte  jeg,  under 
Foregivende  af  at  ville  skyde  Strandmaager,  den  dobbelt- 
løbede Bøsse,  endvidere  noget  Brød  og  en  Flaske  Vin,  der 
skulde  tjene  mig  til  Aftensmad;  endelig  stak  jeg  ved  min 
Bortgang  to  smaa  Pistoler  til  mig,  som  Onkel  havde  hæn- 
gende i  sit  Sovekammer  ovenover  sin  Pengekasse.  Da  det 
begyndte  at  mørkne,  blev  jeg  nede  i  Haven,  indtil  Porten, 
der  førte  fra  Gaarden  til  Tømmerpladsen,  var  lukket,  og 
gik  saa  op  og  skjulte  mig  i  Magasinet. 

Aftenen  var  stille.  Igjennem  den  paa  Klem  staaende  Dør 
kunde  jeg  høre  Oldenborrene  summe  og  Søen  hult  rulle 
mod  Stranden.  Da  det  var  Midnat,  stod  Maanen  op,  og 
Tømmerpladsen  blev  lys;  over  enkelte  Partier  af  den 
kastede  Lægte-  og  Brædestablerne  deres  underlige,  uhygge- 
lige Skygger. 

Klokken  blev  Et,  og  jeg  begyndte  at  blive  søvnig;  da 
hørte  jeg  en  sagte  Larm,  der  gjorde  mig  aarvaagen.  I  den 
Bygning,  der  skilte  Gaarden  fra  Tømmerpladsen,  og  som 
brugtes  til  Oplag  af  Salt  og  Tjære,  aabnedes  en  Luge,  og 
ud  af  denne  svang  sig  —  min  Onkels  Svend.  Han  var 
formodentlig  steget  ind  gjennem  en  af  de  Luger,  der 
vendte  til  Gaarden,  og  var  ved  Hjælp  af  en  Tjæretønde 
naaet  højt  nok  til  at  kunne  svinge  sig  ud  igjen  paa  den 
anden  Side.  Forsigtig  stablede  han  endel  Brænde  sammen 
nedenfor   Lugen    for   at   sikre   sig   et   hurtigt   Tilbagetog. 

Derpaa  gik  han,  idet  han  ligesom  instinktmæssig  stadig 
søgte  Skyggen,  hen  til  den  Side  af  Tømmerpladsen,  der 
vendte  ud  til  Naboens  Vænge,  og  blev  en  Tidlang  staaende 
der  ganske  stille.  Imidlertid  vendte  jeg  Piben  af  min 
Bøsse  henimod  ham,  for,  naar  jeg  anraabte  ham,  at  se 
truende  ud,  og  gjorde  mine  to  Pistoler  færdige;  tog  ogsaa, 
ærlig  talt,  en  Slurk  af  Vinflasken  for  at  styrke  mit  Mod. 

Lidt  efter  hørte  jeg  en  sagte  Hvisken,  hvorpaa  jeg  saa 
et  Brædt  i  Plankeværket  blive  skudt  ud,  og  —  en  ung 
Pige  steg  gjennem  Aabningen  ind  paa  Pladsen. 

I  dette  Øjeblik  paakom  mig  en  Følelse  af  Skamfuldhed: 
Der  sad  jeg  med  en  dobbeltløbet  Bøsse,  det  ene  Løb  ladet 
med  Kugle,  det  andet  med  Hagl,  to  skarpladte  Pistoler  og 
en  Flaske  Vin,  som  jeg  næsten  havde  tømt  for  at  holde 
Modet  oprejst.  Og  den  frygtelige  Fjende,  imod  hvem  jeg 
saaledes  var  væbnet  lige  indtil  Tænderne,  var  ingen  Anden 
end  den  blide  Gud  Amor. 

Nu  begreb  jeg  meget  godt  den  stakkels  Fyrs  Uro  —  i 
en  Alder  af  atten  Aar  har  man  Sympathi  med  Sligt. 
Ogsaa  det,  at  der  netop  hver  fjerde  Nat  var  Larm,  be- 
greb jeg;  det  var  formodenlig  den  en  for  alle  Gange,  i 
Mangel    af    Korrespondance,    aftalte    Mødetid. 

Det  Eneste,  jeg  kunde  have  imod  det  Hele,  var,  at  jeg 
ikke  selv  var  i  Svendens  Sted;  thi  jeg  kjendte  meget 
godt  den  unge  Pige;  det  var  Hattemager  Petersens  Datter, 
vor  smukke  Naboerske.  Sidste  Vinter  havde  jeg  danset 
med  hende  paa  Borgerballet,  og  der  laa  dengang  i  det 
dunkle,  blaa  Øje  en  ungdommelig  Sorgløshed  og  derhos 
en  næsten  bakkantisk  Glæde  over  Dansens  Hvirvel,  som 
bragte  mit  Hjerte  til  at  banke  hurtigere. 

Det  elskende  Par  var  imidlertid  gaaet  tæt  forbi  mig  og 
forsvandt  i  et  af  Lysthusene  i  Haven.  Jeg  stirrede  i  nogen 
Tid  op  til  Maanen  og  faldt  saa  i  Søvn  paa  mit  haarde  og 
ensomme  Leje. 

Næste  Dag  pintes  jeg  svarlig  af  den  Hemmelighed,  jeg 
bar  paa.  Jeg  smilte  flere  Gange  saa  skjelmsk  som  mulig 
til  Hansen,  hostede  og  sagde:  Hm!  hm!  men  han  syntes 
aldeles  ikke  at  mærke  det  og  bevarede  en  urokkelig  Alvor. 

Det  gjorde  et  underligt  Indtryk  paa  mig,  at  min  For- 
trolighed  saaledes   blev   tilbagevist.   Hemmeligheden,   der 

nylig  havde  forekommet  mig  saa  smilende  og  munter,  blev 
alvorlig  og  mørk;  min  Moralitet  oprørtes  pludselig  over 
Forholdet  mellem  de  to  unge  Mennesker,  og  jeg  sagde  til 
mig  selv,  at  det  var  min  Pligt  at  fortælle,  hvad  jeg  vidste. 
Men  hvergang  jeg  saaledes  havde  bevist  for  mig  selv,  at 
Tavshed  vilde  være  en  Fejl,  baade  imod  Sædeligheden  og 
imod  selve  det  unge  Par,  der  ilede  Fordærvelsen  imøde, 
paakom  mig  en  Følelse  af,  at  mit  Bevis  dog  ikke  duede, 
at  jeg  var  en  Forræder,  naar  jeg  talte. 

Hemmeligheden  begyndte  at  pine  mig,  jeg  led  ved  at 
bære  paa  den;  saaledes  maa  Kong  Midas's  Barber  have 
været  tilmode,  da  han  havde  opdaget,  at  hans  Herre  havde 
Æselsører.  Jeg  tror,  jeg  var  blevet  syg,  hvis  ikke  Skjæbnen 
havde  forbarmet  sig  over  mig. 

Et  Par  Dage  efter  gik  jeg  en  Morgen  nede  paa  Tømmer- 
pladsen frem  og  tilbage  foran  det  løse  Brædt.  Det  var  min 
eneste  Fortrolige,  jeg  havde  fattet  en  Slags  Kjærlighed  til 
dette  Brædt  og  tilbragte  en  stor  Del  af  Dagen  i  dets  Nær- 
hed. Pludselig  saa  jeg  min  Onkel  komme  nede  fra  Stranden. 
Han  bar  en  Træsko  i  Haanden  og  gik  usædvanlig  hurtig; 
jeg  kunde  ved  første  Øjekast  se,  at  der  var  Noget  i  Vejen. 
„Nu  har  jeg  Tyven!"  raabte  han,  da  han  fik  Øje  paa 
mig. 

„Hvilken  Tyv,   Onkel?" 

„En  af  dem,  der  stjæle  mit  Tømmer  —  her  har  jeg 
Beviset!" 

Med  disse  Ord  løftede  han  Træskoen  i  Vejret  og  rystede 
den  med  truende  Triumf. 

„Jeg  skal  gjøre  kort  Proces!"  vedblev  Onkel;  „alle  mine 
Folk  skal  i  Forhør,  og  Ole  Jensen  skal  strax  arresteres." 
„Men,  Onkel,  hvad  har  De  da  opdaget?" 
„Jeg  har  opdaget,  hvem  der  var  her  paa  Pladsen  for- 
leden Nat!  Jeg  har  gaaet  og  lirket  og  passet  paa  og  set 
alle  mine  Folk  stift  i  Ansigtet;  men  jeg  kunde  ikke  op- 
dage Noget.  Ligesom  jeg  laa  inat,  faldt  det  mig  ind,  at 
Tyvene  vist  vare  retirerede  ud  over  den  lille  Plet,  der 
ved  Lavvande  er  aaben  mellem  Stakitet  og  Stranden,  og 
at  man  mulig  kunde  finde  Spor  inde  i  Vænget.  Jeg  kunde 
ikke  sove  af  Længsel  efter  Daggryet.  Nu  har  jeg  været  der 
—  rigtig,  der  var  Spor,  og  en  halv  Snes  Skridt  hinsides 

Stakitet  fandt  jeg  denne  Træsko,  der  passer  i  Sporet. 
Og  over  Vristen  er  udskaaret  O.  J.s.  Det  er  Røgteren  Ole 
Jensen;  han  har  O.  J.s.  syet  med  rødt  Garn  paa  sine 
lange  Strømper.  Han  skal  strax  til  Byfogden!" 

Nu  havde  jeg  en  Grund  til  ikke  at  tie  længer:  En 
Uskyldig  blev  mistænkt,  han  burde  ikke  forhøres  og  arre- 
steres, for  at  de  Skyldige  kunde  gaa  fri!  Jeg  sagde: 

„Onkel,  naar  De  vil  give  mig  Deres  Ord  paa,  at  De 
ikke  vil  blive  hidsig,   saa  skal  jeg  fortælle  Dem  Alt." 

„Du?"  udbrød  Onkel  med  slet  dulgt  Fortrydelse  over,  at 
jeg  mulig  havde  opdaget  Mere  end  han. 

„Ja,  Onkel;  men  giv  mig  Deres  Haand  paa,  at  De  ikke 
vil  være  for  streng;  De  vil  faa  en  underlig  Historie  at 
høre." 

Onkels  Nysgjerrighed  var  vakt,  og  han  gav  mig  sit 
Ord.  Jeg  fortalte  ham  hin  Nats  Begivenhed. 

„Det  var  som  Pokker!"  sagde  Onkel  og  kastede  Træ- 
skoen; „den  Gavtyv!  ....  Fulgte  Du  efter  dem  ned  i 
Haven?" 

„Nej,  Onkel,"  svarede  jeg  og  slog  Øjnene  ned. 

Han  gav  sig  til  at  gaa  frem  og  tilbage  med  Hænderne 
paa  Ryggen,  og  jeg  troede,  at  han  tænkte  paa,  hvad  han 
skulde  foretage  i  Sagen;  men  pludselig  standsede  han 
foran  mig  og  sagde:  „Ludvig,  det  er  vist  Noget,  Du  selv 
har  lavet.  Saadant  Noget  kan  ikke  foregaa  i  mit  Hus." 

„De  kan  jo  faa  det  at  se  med  Deres  egne  Øjne,  Onkel." 

„Død  og  Pine!  Kan  jeg  det?"  raabte  han  og  gned  Hæn- 
derne. 

„Ja,  næste  Gang  de  mødes,  behøver  De  jo  blot  at  gaa 
med  ned  i  Magasinet." 

„Ja,  men   naar  mødes  de,   Du  kloge  Hoved?  Hæ!" 

„Det  er  jo  hver  fjerde  Nat,  og  desuden  skal  jeg  nok 
forud  mærke  det  paa  Hansen." 

„Hm,  ja,  saa  gjør  det;  men  vær  nu  bare  forsigtig  og 
lad  ikke  Munden  løbe.  —  For  jeg  vil  have  Syn  for  Sagn," 
tilføjede  han  med  streng  Tone,  „og  saa  skal  Hansen  ske 
Allandsens  Ulykker." 

Det  var  til  ingen  Nytte,  at  min  værdige  Onkel  forstilte 
sig  for  mig;  jeg  mærkede  godt,  at  han  i  Grunden  havde 
en  inderlig  Fornøjelse  af  Historien. 

De  to  følgende  Dage  søgte  han  forgæves  at  unddrage  sig 
det  Fortrolighedsforhold,  der  var  opstaaet  imellem  os,  og 
som  efter  hans  Begreber  var  upassende  for  en  Onkel. 
Naar  han  tiltalte  mig,  var  Tonen  i  Begyndelsen  haard  og 
uvenlig;  men  lidt  efter  lidt  blev  den  sagtere  og  blødere, 
da  Samtalen  uvilkaarlig  bevægede  sig  hen  imod  vor  Hem- 
melighed og  endte  med,  at  Onkel  vilde  have  den  natlige 
Scene  endnu  mere  detailleret.  Saa  greb  han  sig  pludselig 
i  det  og  sagde  strengt:  „Jeg  taler  kun  til  Dig  derom  for 
at  paalægge  Dig,  at  Du  ikke  sladrer.  Husk  paa,  at  det 
gjælder  en  ung  Piges  Rygte;  slige  Ting  er  ikke  at  spøge 
med." 

Den  fjerde  Aften  kom  endelig,  og  Onkel  og  jeg  begave 
os  ned  i  Magasinet.  Og  da  vi  sad  der  i  Mørke,  Onkel 
paa  en  Bunke  Hamp  og  jeg  paa  en  Kaffesæk,  da  forsvandt 
de  sidste  Glimt  af  Onkels  Værdighed,  og  han  sagde  Ord 
som  disse:  „Stik  Dit  Hoved  ud  og  se,  om  Tøsen  kom- 
mer" ....  „Er  hun  der?"  .  .  ,  ,  „Luk  Lugen  bedre  op, 
lad  mig  faa  mit  ud!"  ....  „Nej,  se,  hvor  han  tager  hende 
om  Livet  —  Fanden  gale  i  det,  at  jeg  er  saadan  en  gammel 
Knark,  som  jeg  er!" 

„Skal  vi  gaa  efter  dem,  Onkel?"  spurgte  jeg,  da  det 
elskende  Par  var  forsvundet  i  Haven. 

„Nej,  den  Djævel  gaar  jo  med  ladte  Pistoler  —  det  er 
ogsaa  en  forbandet  Skik  her  i  Huset  med  den  Skydning. 
Jeg  vil  lade  alle  Bøsser  og  Skyderedskaber  tage  fra  Sven- 
dene, ellers  gaa  de  tilsidst  i  Butiken  og  veje  Sukker  af 
med  ladte  Pistoler  i  Beltet.  Lad  os  nu  gaa  op." 

Da  vi  stode  udenfor,  i  det  klare  Maaneskin,  erindrede 
Onkel  f o rmo denlig  igjen  sin  Værdighed  og  angrede,  at 
han  i  Mørket  havde  glemt  den;  han  sagde:  „Nu  har  jeg 
nok  af  de  Narrestreger!  Imorgen  skal  jeg  snakke  alvorlig 
med  Hansen;  en  saadan  Umoralitet  vil  jeg  ikke  taale  i 
mit  Hus.  Gaa  nu  ind  iseng." 

Jeg  gik  tilsengs  og  sov  rolig;  thi  jeg  vidste  meget  godt, 
at  trods  Onkels  Ord  kunde  de  to  Elskendes  Sag  nu  ikke 
være  i  bedre  Hænder. 

Efter  nogle  Timers  Søvn  blev  jeg  pludselig  vækket  af 
vor  gamle  Husjomfru,  der  stod  og  trak  i  min  Arm  og 
raabte  mit  Navn. 

„Hvad  er  der  i  Vejen?"  skreg  jeg. 

„Han  skal  strax  over  til  sin   Onkel." 

„Til  Onkel?  Er  han  allerede  oppe?" 

„Allerede,  siger  Han?  Saa  ved  Han  nok  ikke,  hvad 
der  er  sket  med  Hansen?" 

„Med  Hansen?" 

„Ja,  med  Hansen!"  sagde  Husjomfruen  og  gottede  sig 
en  Stund  over  min  forventningsfulde  Mine.  „Hans  Onkel 
kom  over  i  Svendekammerret  Kl.  5  for  at  kalde  paa 
Hansen,  og  saa  svarede  Hansen:  Gaa  ad  Helvede  til!  og 
vendte  sig  om  paa  den  anden  Side  og  havde  ikke  engang 
Dyne  paa  sig.  Men  Hansen  maa  da  have  været  fuld,  eller 
ogsaa  har  han  ikke  faaet  udsovet." 

„Ja,  det  er  rimeligt  nok.  —  Men  hvad  sagde  Onkel?" 

„Ja,  hvad  han  sagde?  Han  tav  som  en  Mur  og  gik  ud 
af  Kammeret;  men  vi  kan  da  nok  begribe,  at  det  ikke 
bliver  derved.  —  Det  gjør  mig  saa  ondt  for  stakkels  Han- 
sen," vedblev  Husjomfruen  og  tørrede  Øjnene  med  For- 
klædet; „han  har  dog  ellers  været  et  honnet  og  skikkeligt 
Menneske,  og  nu  skulde  han  komme  i  den  Ulykke!" 

„Aa,  det  bliver  vel  nok  godt." 

„Jo  vist!  Sige:  Gaa  ad  Helvede  til!  til  Husbond  og 
vende  ham  —  jeg  havde  nær  sagt  et  slemt  Ord.  Men 
skynd  han  sig  nu  op,  og  læg  Han  et  godt  Ord  ind  for 
Hansen  hos  Hans  Onkel  og  Tante  ....  Aa,  bed  for 
Hansen  hos   Hans  Tante,   hører  Han  det,  lille  Ludvig!" 

„Ja,  Jomfru  Grethe,  det  skal  jeg  nok!  Men  lad  mig  nu 
bare  komme  i  Klæderne." 

Da  jeg  kom  gjennem  Butiken,  gik  Butikfolkene  med 
nedslagne  Øjne;  det  var,  som  om  der  var  Torden  i  Luften 
og  de  frygtede  for  uforvarende  at  se  Lynet. 

Paa  Kontoret  sad  Onkel  i  den  gamle,  læderbetrukne 
Lænestol,  og  han  havde  et  Ansigt  saa  majestætisk,  som 
om  han  var  Pluto  og  skulde  dømme  i  Underverdenen. 
Bogholderen  sad  ved  Vinduet  og  skar  Penne;  hans  An- 
sigt var  ligesaa  flegmatisk  som  ellers;  men,  naar  han 
skulde  skære  Splinten  af,  saa  jeg,  at  hans  Haand  rystede. 

Efter  en  lang  Pavse  sagde  Onkel:  „Du  skal  være  Vidne 
her  tilligemed  Thanning.  Gaa  ud  og  hent  Hansen." 

Og  medens  han  talte,  vendte  han  Ansigtet  imod  Vinduet 
for  ikke  at  se  paa  mig  og  tabe  noget  af  sin  Majestæt. 

Jeg  gik  tød  i  Gaarden  for  at  søge  efter  Hansen.  Han 
var  nede  paa  Tømmerpladsen,  og  idet  jeg  fik  Øje  paa  ham, 
var  han  ifærd  med  at  banke  en  af  Butiksdrengene;  derpaa 
gav  han  sig  til  at  afhugge  Stangjern  for  en  Bonde,  og  han 
slog  saa  haardt,  at  Jernet  brast  ved  det  første  Slag. 

Jeg  nærmede  mig  ham  og  sagde:  „Hansen,  jeg  skulde 
bede  Dem  komme  op   til   Onkel." 

Hansens  blege  Ansigt  blev  endnu  blegere;  men  uden 
at  sige  et  Ord  tog  han  sit  Forklæde  af  og  fulgte  mig. 

Da  vi  vare  gaaede  lidt,  spurgte  han:  „Er  Husbond 
meget  vred?" 

„Nej,  det  kunde  jeg  ikke  mærke." 

„Ja,  jeg  kj ender  nok  Husbond  —  blot  han  ikke  lægger 
Haand  paa  mig." 

„Det  gjør  han  ikke,  Hansen!  Vær  kun  rolig  for  det!" 

Vi  kom  op  i  Kontoret.  Hansen  sagde  ærbødig:  „God 
Morgen!";  men  Onkel  svarede  ikke  og  saa  mod  Vinduet. 
Uden  at  vende  sig  om  sagde  han  til  Bogholderen:  „Than- 
ning! Sig  den  Karl,  hvad  jeg  har  paalagt  Dig." 

Bogholderen  rømmede  sig  flere  Gange,  inden  han  fik 
følgende  Ord  frem:  „Hansen!  Det  gjør  mig  ondt  .... 
Men  Du  har  fornærmet  Husbond  ....  Jeg  har  Ordre  at 
sige  Dig,  at  Du  øjeblikkelig  skal  forlade  Huset  ....  Her 
er  Din  Løn." 

Ved  de  sidste  Ord  skød  Bogholderen  en  lille  Bunke 
Penge  hen  til  Hansen,  tog  sit  Lommetørklæde  frem  og 
pudsede  sin  Næse. 

„Husbond!"  sagde  Hansen  med  bævende  Ansigt,  „jag 
mig  ikke  bort  i  Utide.  Jeg  kjendte  ikke  Husbond,  ellers 
havde  jeg  før  bidt  Tungen  af  mig  end  sagt,  hvad  jeg 
sagde." 

„Det  kan  være  det  Samme,"  svarede  Onkel  barsk;  „nu 
kan  jeg  ikke  bruge  Ham  i  min  Tjeneste." 

„Lad  mig  blot  blive  de  tre  Maaneder  til  Skiftetid,"  sagde 
Hansen  bønfaldende;  „Husbond  er  jo  ellers  en  god  Mand." 

„Nej,  det  bliver,  som  Han  har  hørt!"  sagde  Onkel  uden 
at  vende  Blikket  fra  Vinduet. 

„Lad  mig  da  blot  blive  fire  Dage!"  bad  Hansen  næsten 

grædende;  „Husbond  ved  ikke,  hvor  ulykkelig  De  gjør 
mig." 

Onkel  svarede:  „Det  vil  jeg  først  spørge  om.  Det 
kommer  an   paa  Hattemager  Petersen." 

„Paa  Hattemager  Petersen?"  raabte  Hansen  med  et  An- 
sigt, hvorpaa  Overraskelse  og  Samvittighedsangst  stod 
skrevet. 

„Ja,  paa  Hattemager  Petersen,"  sagde  Onkel;  „Ludvig, 
sig  Du  til  en  af  Drengene,  at  han  skal  gaa  ind  og  hilse 
Hattemager  Petersen  fra  mig  og  bede,  om  han  ikke  vil 
være  saa  god  at  se  ind  til  mig  strax  tilligemed  sin  Datter. 
Sig  saa  til  Din  Tante,  om  hun  vil  lade  min  Frokost 
bringe  herop." 

Det  varede  en  god  Stund,  inden  Hattemager  Petersen 
kom  med  sin  Datter;  Onkel  spiste  i  Magelighed  sit  Smørre- 
brød; Bogholderen  spidsede  Penne  og  saa  nu  og  da  paa 
Onkel  som  for  at  læse  Opløsningen  af  denne  Gaade  paa 
hans  Ansigt;  Hansen  stod  ubevægelig  med  blege  Kinder 
og  blaa  Læber.  Havde  han  fortjent  nogen  Straf,  saa  led 
han  den  rigelig. 

Endelig  kom  Hattemager  Petersen  med  sin  Datter,  der 
næsten  var  i  samme  Tilstand  som  Hansen.  Og  da  hun 
nu  tilmed  saa  Hansen  staa  der,  vaklede  hun  og  sank 
ned  paa  en  Stol. 

„God  Morgen,  Nabo!"  sagde  Onkel;  „vær  saa  god  at 
sidde  ned.  —  Undskyld,  at  jeg  har  ulejliget  Dem;  men 
det  er  i  en  Sag,  som  stærkt  angaar  Dem.  Den  angaar  ogsaa 
Dem,  lille  Jomfru  —  De  ved  kanske,  hvad  det  er?" 

Lotte  var  ikke  istand  til  at  svare.  Jeg  følte  Blodet  stige 
mig  til  Hovedet;  thi  jeg  begyndte  at  blive  angst  for,  at 
Onkel  nu  vilde  sige  Alt. 

Onkel  vedblev:  „Kort  og  godt,  Nabo!  der  staar  min 
Svend  Hansen;  han  skal  jages  bort  idag  —  vil  De  give 
ham  Deres  Datter  til  Kone?" 

Hattemager  Petersen  var  en  Holstener  og  meget  hidsig; 
han  sprang  op  og  raabte:  „Gifte  min  Datter  til  den  Land- 
streicher!  Har  jeg  Penge  til  at  etablere  ham  mit?  Naar 
Kribben  er  tom,  bid's  Pferderne.  Kom,  Lottchen,  lass  uns 
genen!" 

„Bi  lidt,  Nabo ;  det  er  ogsaa  min  Mening.  Men,  naar  jeg 

etablerer  ham  i  Bisserup  og  giver  ham  Opsynet  med 
mine  Magasiner  —  kan  det  saa  ikke  lade  sig  gjøre?" 

„Das  ist  was  ånders!"  sagde  Hattemager  Petersen,  og 
hans  Ansigt  forandrede  sig,  som  naar  der  pludselig  brin- 
ges Lys  ind  i  et  mørkt  Værelse. 

Lotte  var  sprunget  op  og  havde  kastet  sig  paa  Knæ 
foran  Onkel  og  kyssede  hans  Haand;  Hansen  stod  et 
Øjeblik  som  maalløs,  derpaa  sprang  han  til,  greb  On- 
kels anden  Haand  og  kyssede  den. 

Onkel  saa  igjen  mod  Vinduet,  som  om  han  søgte  efter 
sin  majestætiske  Værdighed,  men  ikke  kunde  finde  den; 
Bogholderen  havde  igjen  travlt  med  Lommetørklædet. 

„Lad  det  nu  være  godt,  Børn,"  sagde  endelig  Onkel; 
„lad  os  gaa  ind  til  min  Kone  og  drikke  et  Glas  paa  For- 
lovelsen. Paa  Søndag  kan  der  blive  lyst  for  Jer." 

„Hat's  denn  so  'ne  Eile?"  spurgte  Hattemager  Petersen. 

„Ja,"  sagde  Onkel  og  kneb  Lotte  i  Kinden,  „en  god 
Gjerning  skal  man  ikke  opsætte." 

Da  de  Forlovedes  Skaal  var  drukken,  sagde  Onkel: 
„Hansen,  Du  er  nu  ude  af  min  Tjeneste.  Jeg  har  kun, 
een  Forretning,  som  Du  endnu  maa  besørge." 

„Gjerne,  Husbond!"  sagde  Hansen  og  rejste  sig  hurtig. 

„Kom  med,"  sagde  Onkel,  „og  tag  Din  Kjæreste  med." 

Jeg  mente  at  have  en  Ret  til  at  gjøre  dem  Selskab  og 
fulgte  efter  dem. 

Onkel  førte  dem  ned  paa  Tømmerpladsen;  da  han  kom 
til  det  løse  Brædt,  stansede  han  og  sagde:  „Slaa  mig  det 
Brædt  fast  med  et  Par  Firtommersøm." 

Lotte  blev  blussende  rød;  Hansen  stammede:  „Husbond, 
hvordan  har  De  faaet  det  at  vide?" 

„Af  ham  der,"  sagde  Onkel  og  pegede  paa  mig;  „det  er 
Forræderen,  der  har  beluret  Jer." 

Den  unge  Pige  betænkte  sig  lidt,  derpaa  ilede  hun  hen 
til  mig,   tog  mig  om  Halsen  og  kyssede  mig. 

Endnu  engang  glemte  min  Onkel  sin  Værdighed,  og 
han  sagde  til  mig:  „Din  Gavtyv!  Jeg  er  Ejer,  og  Du  faar 
Lejen  af  min  Tømmerplads!" 


RULLESTUEN. 


Da  jeg  var  en  halv  Snes  Aar  gammel,  havde  jeg  engang 
fundet  Onkels  Fugleskydningskasse  og  deraf  udtaget  et 
Lommetørklæde  fuldt  af  fint  Krudt,  hvormed  jeg  i  Tus- 
mørket sneg  mig  ned  til  Vænget  ved  Stranden  for  at  lave 
Troldkærlinger.  Jeg  var  saa  forhippet  paa  den  Glæde, 
jeg  skulde  have  af  mit  Fyrværkeri,  at  jeg,  efter  at  have 
lavet  den  første  Troldkærling,  ikke  gav  mig  Tid  til  at 
bringe  Krudtet  i  Sikkerhed  —  det  laa  ved  min  venstre 
Side,  medens  jeg  svingede  den  lille  sorte  Tingest,  der  ud- 
spruttede de  funklende,  gulrøde  Gnister.  Netop  som  jeg 
med  et  højt  Glædesskrig  vilde  kaste  den  op  i  Luften, 
hørte  jeg  et  dumpt  Knald,  en  brændende  hed  Luftstrøm 
foer  forbi  mit  Ansigt,  og  jeg  styrtede  omkuld.  Da  jeg 
havde  rejst  mig,  var  det  Første,  jeg  til  min  store  Smerte 
opdagede:  Lommetørklædet,  der  hang  brændende  oppe  i 
et  Træ;  men  jeg  fik  ikke  Tid  til  lange  Grublerier  over, 
hvorledes  det  var  kommet  derop;  thi  i  det  næste  Øje- 
blik bragte  en  underlig  Stikken  i  mit  venstre  Ben  mig 
til  at  se  ned,  og  til  min  usigelige  Rædsel  saa  jeg,  at  mine 
Benklæder  brændte.  Hvad  vilde  Tante  sige!  Og  maaske 
hun  saagar  siger  det  til  Onkel!  ....  Og  Krudtet!  .  .  ,  , 
Og  Fugleskydningskassen !  ....  Jeg  gav  mig  til  at  græde 
af  Angst,  og  af  Smerte;  thi  den  ulmende  Ild  blev  hvert 
Øjeblik  stærkere.  Pludselig  følte  jeg  mig  greben  i  Nakken, 
og  et  Øjeblik  efter  var  jeg  i  Vand  helt  op  over  Hovedet. 

Det  var  Onkels  øverste  Brændevinskarl,  der  tilfældig- 
vis havde  været  i  Nærheden.  Da  han  havde  trukket  mig 
op  og  overbevist  sig  om,  at  jeg  ikke  havde  lidt  synderlig 
M.  Goldschmidt  i  Folkeudgave.  I  21 

Skade,  sagde  han:  „Men,  Lodvig!  hvad  er  det  for  Spilo- 
per?"  —  Jeg  svarede  grædende,  at  jeg  var  ganske  uskyldig; 
ligesom  jeg  stod  allerbedst,  var  der  kommet  Noget  lige- 
som Ild,  og  det  havde  brændt  mig.  —  „Vil  han  nu  lade 
være  at  lyve,  Lodvig!  Jeg  saa  jo  godt,  at  Han  futtede  med 
Troldkærlinger."  —  „Kjære,  rare  Ole!"  bad  jeg;  „sig  ikke 
Noget  til  Tante."  —  „Nej,"  svarede  Ole,  „jeg  skal  ikke 
bringe  Ham  i  Fortræd."  —  Men  hvad  skal  jeg  sige  til 
Tante?"  sagde  jeg  og  begyndte  igjen  at  græde.  Ole  be- 
tænkte sig  lidt;  derpaa  sagde  han:  „Han  kan  sige,  at  Han 
faldt  i  Vandet,  og  at  jeg  trak  Ham  op."  —  „Ja,  men  Ole, 
jeg  tør  heller  ikke  falde  i  Vandet."  —  Ole  betænkte  sig 
igjen:  „Saa  sig  da,  at  jeg  kom  til  at  skubbe  Ham  i  Van- 
det." —  „Ja,  men  Ole,  saa  faar  Du  saa  mange  Skænd." 
—  „Det  kan  være  det  Samme,"  svarede  Ole;  „Han  maa 
g  jerne  sige  det,  naar  Han  vil  love  mig,  at  Han  ikke  tiere 
vil  gaa  og  futte  med  Krudt." 

Det  Offer,  Ole  bragte  mig,  syntes  mig  at  være  det 
største,  det  ene  Menneske  kunde  bringe  det  andet.  Jeg 
vidste  fra  den  Tid  af  ikke  alt  det  Gode,  jeg  skulde  gjøre 
ham;  jeg  var  altid  hos  ham  i  Brænderiet,  gik  Ærinder 
for  ham,  tappede  01  til  ham,  naar  han  var  tørstig,  og  om 
Søndagen  bragte  jeg  min  Kage  fra  Middagsbordet  ud  til 
ham.  Ole  var  ikke  meget  pæn  og  sagde  ikke:  „Det  er 
næsten  en  Skam".  Han  spiste  min  Kage  til  den  sidste  Bid, 
tørrede  sig  med  Bagen  af  Haanden  om  Munden,  med  en 
Mine,  som  om  han  kunde  spise  mere,  og  spurgte  derpaa: 
„Det  var  dog  vel  Hans  egen  Kage,  Lodvig?  Han  har  da 
ikke  knebet  den  fra  sin  Tante?" 

Engang  gav  jeg  ham  dog  ogsaa  et  væsenligere  Bevis  paa 
min  Hengivenhed.  Jeg  kom  ud  i  Brænderiet,  og  da  laa 
han  og  en  anden  Karl  under  en  Bænk  og  sloges.  Ole  var 
meget  stærk ;  men  den  Anden  var  kommen  bagfra  og  havde 
spændt  Ben  for  ham  og  holdt  ham  nu  i  Struben.  Da 
jeg  saa  Ole  ligge  der,  ganske  blaa  i  Ansigtet,  blev  jeg 
næsten  ude  af  mig  selv;  jeg  løb  til  og  tog  Træskoen  af 
et  af  de  fire  Ben,  der  sprællede  under  Bænken,  og  slog 
med  den  jernbeslaaede  Hæl  den  anden  Karl  saa  haardt 
og  saa  gjentagende  i  Hovedet,  at  der  kom  Blod.  Han  lod 
Ole  fare  og  sprang  op  for  at  slaa  mig;  men  ligesaa  hur- 

tig  kom  Ole  op,  fik  fat  i  ham  og  satte  ham  paa  Hovedet 
i  en  Svalebøtte. 

Siden  den  Tid  var  vort  Venskab  gjensidigt,  og  han  kun- 
de ligesaa  lidt  undvære  mig  som  jeg  ham.  Naar  der  ikke 
var  strengt  Arbejde  i  Brænderiet,  klippede  han  Kort  ud 
til  mig  eller  støbte  Bly  til  mine  Flitsbuekugler  nede  i 
Fyrgraven  eller  løb  og  legede  Tagfat  med  mig  omkring 
Mæskekarrene.  Om  Søndag  Eftermiddag  tog  han  mig  med 
paa  den  eneste  Spadseretur,  han  foretog,  nemlig  ned  i 
Vænget  ved  Stranden.  Der  satte  han  sig  paa  en  Sten  og  stir- 
rede op  i  Luften;  han  sagde,  at  han  kunde  saa  godt  lide 
at  sidde  saadan  og  høre  Vandet  slaa  imod  Stranden.  Naar 
han  havde  siddet  saadan  en  Stund  ganske  stille,  gik  han 
op  i  sit  Kammer  og  pyntede  sig,  og  saa  stillede  vi  os  i 
Gaardens  Port.  Der  stode  vi  da,  han  med  Hat  paa,  i  rød 
Vest,  med  de  smaa  Sølvknapper  knappede  helt  op  til 
Halsen,  mørkeblaa  Frakke,  med  tre  eller  fire  Uhre  i  Lom- 
merne og  lige  saa  mange  Uhrkjæder  hængende  ud,  med 
en  sølvbeslaaet  Merskumspibe  stikkende  op  af  Baglommen 
og  en  i  Haanden.  Thi  den  første  Brændevinskarl  hos  Onkel 
havde  en  stor  Løn  og  mange  Sportler;  Onkel  plejede  at 
sige,  at  hans  første  Brændevinskarl  tjente  Mere  end  han. 

Naar  vi  havde  staaet  en  halv  Times  Tid  og  hilst  paa 
Byens  Piger,  der  gik  forbi,  og  som  alle  saa  venlig  til  den 
smukke  Ole,  gik  han  tilbage  til  sit  Kammer,  klædte  sig 
i  sine  daglige  Klæder  og  syslede  derpaa  lidt  i  Brænderiet, 
hvis  der  ikke  var  Rullestue  den  Aften;  thi  saa  begav  han 
sig  fra  Porten  derhen  i  sin  fulde  Stads. 

Piullestuen  var  et  stort,  firkantet  Værelse,  der  laa  bag- 
ved Mælkekamret.  Gulvet  var  af  Ler,  og  Møblementet  be- 
stod af  Rullen  og  et  stort  Fyrretræsbord.  Til  Vinduer  tjente 
to  smaa  Huller,  som  Pigerne  om  Vinteren  tilstoppede  med 
Klude;  derfor  tændtes  paa  Festaftnerne  den  store  Tran- 
lampe med  dobbelt  Blus,  der  hang  midt  over  Rullen. 

Jeg  havde  altid  havt  en  Slags  Frygt  for  denne  Stue; 
thi  dels  var  den  saa  mørk  og  laa  ved  Enden  af  en  lang, 
mørk  Gang,  dels  havde  jeg  engang  hørt  en  Historie  om 
den,  der  ikke  talte  til  dens  Fordel.  Jeg  sad  en  Vinteraften 
i  en  Krog  af  Skænkestuen  og  legede  med  gamle  Kort; 
det  var  tidlig  paa  Aftenen,  Stuen  var  tom;  kun  den  gamle 

Røgter  Niels  Olsen  sad  ved  Kakkelovnen  og  sov.  Lige 
med  Et  kom  Maren,  Malkepigen,  ilende  ind  og  kastede 
sig  ned  paa  en  Bænk;  ved  Larmen  vaagnede  Niels  Olsen 
og  spurgte:  „Hvad  gaar  der  af  hende,  Maren?"  —  „Aa! 
jeg  er  nær  ved  at  daane!"  svarede  Maren.  —  Niels  Olsen 
rettede  sig  af  sin  bøjede  Stilling,  saa  deltagende  paa  hende 
og  sagde:  „Drik  en  Sopken,  Maren."  —  „I,  gamle  fordrukne 
Svin!"  raabte  Maren;  „Skal  jeg  nu  ogsaa  drikke  Brænde- 
vin! ....  Aa,  Herre  Jøsses,  min  Frelser!"  —  „Jeg  tror, 
Satan  rider  Hende,"  sagde  Niels  Olsen;  „hvad  gaar  der  af 
Hende?"  —  „Aa,  Du  Frelsens  Gud!  Gud  lad  mig  aldrig 
høre  det  tiere!  Niels  Ol'en,  da  jeg  nu  nyssens  kom  ud 
af  Mælkekammeret,  hørte  jeg  det  rulle  inde  i  Rullestuen!" 
—  „Naa,  saa  ved  jeg  Besked,"  sagde  Niels  Olsen  med  dæm- 
pet Stemme  og  foldede  Hænder.  —  „Hvad  ved  I  da,"  skreg 
Maren  og  blev  kridhvid.  —  „Er  ingen  af  Husets  Piger 
syg?"  spurgte  Niels  Olsen.  —  „Jo,  den  lille  Kirstine  ligger 
jo  syg,"  sagde  Maren,  og  hendes  Øjne  udvidede  sig,  og 
hun  fik  et  Udseende,  som  hendes  Blod  blev  til  Is.  —  „Ja, 
se  Jer  nu  for  om  tre  Dage."  —  „Hvoraf  ved  I  det,  Niels 
Ol'en?"  spurgte  Maren  og  nærmede  sig  tæt  til  ham,  som 
om  hun  var  angst  for  at  staa  alene.  —  „Tjente  jeg  ikke 
i  Gaarde  med  Birgitte?"  —  „Hvem  var  Birgitte,  Niels 
Ol'en?"  —  „Ja,  det  var  før  hendes  Tid,  Maren.  Birgitte 
var  den  første  Malkepige,  som  Husbond  havde,  efterat 
han  var  blevet  gift."  —  »Naa,  og  hun,  Niels?"  —  „Ja, 
dengang  maatte  hun  og  jeg  rulle  alene;  da  var  vi  ikke 
saa  mange  om  det,  som  I  nu  er.  Sidste  Gang  jeg  rul- 
lede med  hende,  havde  hun  Feberen,  og  saa  sagde  hun: 
Jeg  tænker,  det  er  sidste  Gang,  vi  rulle  sammen,  Niels 
Ol'en.  —  Saadant  Noget  maa  Hun  ikke  sige,  Birgitte, 
sagde  jeg;  om  Gud  vil,  kan  vi  rulle  mangen  god  Stok  Tøj 
endnu.  Næste  Søndag  stod  jeg  i  Stalden  og  fyldte  lige 
Truget  for  den  store  Tyr,  vi  havde  dengang,  og  som  senere 
blev  uvan  og  stangede  Slagter  Mogensen,  saa  kaldte  Bir- 
gitte paa  mig  udenfor  den  forreste  Stald  og  sagde,  jeg 
skulde  komme  op  og  rulle.  Jeg  gjorde  mig  ikke  videre 
Tanker  derom,  men  gik  lige  op  i  Rullestuen.  Da  jeg  saa 
aabnede  Døren,  Maren,  da  saa  jeg  Birgitte  staa  lyslevende 
der  og  ganske  alene  trække  Rullen;  men  der  var  intet 

Tøj  paa  Rullestokkene.  I  Jesu  Navn!  sagde  jeg  og  lukkede 
Døren  i  og  gik  igjen  ned  i  Stalden.  Men  Onsdag  Nat  døde 
Birgitte."  —  „Gud  fri  os  naadig!"  sagde  Maren  og  fik  ondt. 
Niels  Olsen  rejste  sig,  fyldte  et  Halvpæleglas  med  Brænde- 
vin, drak  noget  deraf  og  slog  det  øvrige  i  Ansigtet  paa 
Maren;  derved  kom  hun  til  sig  selv,  og  de  lovede  nu  hin- 
anden, at  de  ikke  vilde  tale  om  Noget  til  de  andre 
Husets  Folk,  for  at  den  lille  Kirstine  ikke  skulde  faa  det 
at  vide.  Saa  gik  Maren  igjen  ind  i  Mælkestuen. 

Det  staar  nu  blot  tilbage  at  fortælle,  at  den  lille  Kirstine 
ikke  døde  dengang;  men  desuagtet  beholdt  jeg  min  Frygt 
for  Rullestuen  og  gik  først  derind  ved  Oles  Haand;  thi 
hvor  skulde  jeg  vel  have  frygtet  for  at  gaa  hen,  naar 
Ole  var  med  mig? 

Skjønt  jeg  ikke  forstod  Alt  det,  jeg  dengang  saa  i  Rulle- 
stuen, har  det  dog  bevaret  sig  saa  tydelig  i  min  Hu- 
kommelse, som  om  det  var  igaar.  Lampen  med  de  to 
Blus  var  tændt  og  kastede  sit  stærke,  rødlige  Lys  over  de 
to  ældste  Røgtere,  der  trak  Rullen;  det  var  et  Hoveri,  som 
fra  Arilds  Tid  havde  paahvilet  Stalden.  I  mattere  Be- 
lysning stode  alle  Husets  Karle,  i  Række  langs  med  Væg- 
gen, og  ligeoverfor  dem,  langs  den  anden  Væg,  stode  Hu- 
sets Piger  og  desuden  Piger  fra  Nabolaget.  Karlene  talte 
i  afbrudte  Mellemrum  til  hinanden;  men  deres  Ord  gjaldt 
Pigerne,  og  Pigerne  svarede  ved  at  tale  indbyrdes.  Uden 
at  de  to  Rækker  saa  paa  hinanden,  udvexlede  de  paa  denne 
Maade  g j ensidig  alle  Nyheder,  gave  hinanden  Skoser  og 
afgjorde  Trætter. 

Saasnart  „Herskabets  Tøj"  var  rullet,  fratraadte  de  to 
gamle  Røgtere  og  søgte  Skænkestuen,  som  om  de  vidste, 
at  de  vare  overflødige  ved  den  Scene,  der  nu  vilde  følge. 
Den  ene  efter  den  anden  af  Pigerne  gik  hen  til  Bordet, 
omviklede  en  Rullestok  med  Linned  og  lagde  den  under 
Rullen,  da  forlod  en  af  Karlene  Rækken  og  hjalp  hende 
at  rulle.  Naar  de  vare  færdige,  gav  Pigen  Karlen  Haanden 
og  sagde  Tak,  idet  hun  nævnede  hans  Navn.  Undertiden 
skete  det,  at  to  eller  flere  Karle  sprang  frem  paa  engang, 
og  da  kom  det  til  en  kort  Kamp,  inden  det  lykkedes  en 
en  af  dem  at  bemægtige  sig  Rullen;  det  var  især,  naar  en 
af  de  fremmede  Piger  traadte  til  Rullen  med  sin  Stok. 

Undertiden  blev  ogsaa  en  Karl,  der  vilde  skynde  sig  frem, 
under  Latter  holdt  tilbage  af  hele  Rækken;  jo  ivrigere 
han  teede  sig  for  at  komme  løs,  desto  stærkere  blev 
Latteren,  indtil  han  lovede  at  give  Ekstrakt,  saa  slap  han. 
Jeg  fandt  Alt  dette  saa  morsomt,  at  jeg  spurgte  Ole,  om 
han  ikke  ogsaa  vilde  rulle.  Dertil  svarede  Ole:  „Tys, 
Lodvig;  det  er  Noget,  Han  ikke  forstaar  sig  paa  endnu." 

Da  alle  Pigerne  vare  færdige,  gik  en  af  dem  ud  og  kaldte 
paa  Fransine,  Tantes  Stuepige.  Fransine  var  en  Bondepige ; 
men  som  Barn  var  hun  kommen  i  Tantes  Tjeneste,  og 
havde  derved  faaet  et  kjøbstadmæssigt  LTdseende;  hun  var 
ikke  saa  rød  i  Ansigtet  som  de  andre  Piger  og  gik  heller 
ikke  med  Træsko  og  svære,  struttende  Skjorter;  men 
blandt  Husfolkene  var  hun  godt  lidt,  fordi  hun  slet  ikke 
var  stolt,  hvilket  Sagnet  fortalte,  at  den  forrige  Stuepige 
havde  været. 

Fransine  kom  hurtig  ind  med  en  lille  Bunke  Linned, 
hilste  mildt:  „God  Aften  i  Stuen!"  og  omviklede  en  Rulle- 
stok; derpaa  lagde  hun  den  under  Rullen  og  lod,  som  om 
hun  vilde  give  sig  til  at  rulle  alene.  Da  forlod  Ole  sin 
Plads  i  Rækken,  uden  at  Nogen  holdt  ham  tilbage,  stil- 
lede sig  ved  Rullen  og  trak  den  for  Fransine.  Fransine  saa 
ikke  op,  medens  de  rullede;  men,  da  de  vare  færdige, 
gav  hun  Ole  Haanden,  saa  venlig  paa  ham  og  sagde:  „Tak, 
Ole!"  I  dette  Øjeblik  foer  et  saadant  Udtryk  af  Glæde  over 
Oles  Ansigt,  at  jeg  uvilkaarlig  blev  glad  og  raabte:  „Jeg 
vil  ogsaa  rulle!"  Marie,  Kokkepigen,  sagde:  „Saa  skulde 
vi  nok  have  Bud  efter  den  lille  Emilie;  men  I  To  ere 
for  smaa  endnu  dertil."  Men  med  den  lille  Emilie  er  det 
en  lang  Historie,  og  den  vil  jeg  ikke  omtale  nu. 

Det  var  mod  Slutningen  af  Sommerferien,  at  denne 
Rullestue  fandt  Sted,  og  jeg  maatte  rejse  ind  til  Kjøben- 
havn,  i  Skole,  uden  at  være  tilstede  ved  flere. 

Da  jeg  i  Juleferien  kom  tilbage,  havde  jeg  en  stor 
Glæde :  Min  Fætter  Anton  var  i  Besøg  hos  Onkel.  Nu  havde 
jeg  Onkel,  Tante,  Ole,  hele  Huset  og  desuden  Fætter  An- 
ton —  jeg  vidste  ikke,  hvorledes  jeg  skulde  dele  mig 
imellem  dem,  jeg  havde  næsten  Mere  at  holde  af,  end 
jeg  kunde  overkomme. 

Anton  Falsen  var  den,  jeg  blandt  alle  Mennesker  helst 

ønskede  at  komme  til  at  ligne,  naar  jeg  blev  stor.  Han  var 
rigtignok  Kjøbmand  —  det  vil  sige:  han  bestyrede  sin 
Faders  Handel  —  og  jeg  skulde  være  Student;  men  han 
lignede  aldeles  ikke  de  andre  Handelsfuldmægtige  eller 
Kjøbmandssvende.  Han  forstod  Alting,  kunde  synge,  danse, 
spille  Komedie,  tale  efter  andre  Mennesker  og  efterligne 
deres  Miner;  om  man  var  nok  saa  sørgmodig,  kom  man 
til  at  le,  naar  han  begyndte,  og  saa  havde  han  et  underligt, 
ubeskriveligt  Smil,  som  om  Alt,  hvad  han  gjorde,  var  den 
største  Ubetydelighed.  Jeg  havde  engang  hørt  hans  Fader 
sige  om  ham:  „Anton  er  en  Vildkat  og  bruger  mig  for 
mange  Penge;  men  han  kommer  nok  igjennem  Verden, 
for  han  er  en  lystig  Fyr  og  godt  lidt  af  alle  Mennesker, 
især  af  Fruentimmerne."  Og  jeg  kan  tydelig  huske,  at  det 
især  for  denne  Ytrings  Skyld,  at  jeg  saa  g  jerne  vilde  ligne 
Anton,  naar  jeg  blev  stor. 

I  Førstningen  var  jeg  bestandig  om  Anton  og  forsømte 
ganske  Ole  og  Brænderiet;  men  efter  nogen  Tids  Forløb 
slog  Samvittigheden  mig,  og  jeg  forlod  min  Fætter  for  at 
være  hos  Ole.  Det  forekom  mig,  at  han  ikke  var  saa  mild 
og  venlig  som  ellers,  og  da  jeg  troede,  at  det  var  af  For- 
trydelighed over,  at  jeg  havde  forsømt  ham,  søgte  jeg 
at  gjøre  det  godt  igjen  ved  fordoblet  Opmærksomhed. 
Men  det  hjalp  ikke  paa  Ole;  undertiden  kunde  han  være 
venlig,  men  Øjeblikket  efter  blev  han  bister  og  sagde, 
at  jeg  skulde  gaa  fra  ham.  Engang,  som  jeg  stod  allerbedst 
ved  Siden  af  ham,  puffede  han  til  mig,  saa  jeg  faldt,  idet 
han  sagde:  „Han  ser  ligesaa  lumsk  ud  som  Hans  Fætter." 
Da  jeg  gav  mig  til  at  græde,  tog  han  mig  paa  sine  Arme 
og  kjærtegnede  mig  og  bad  mig  om  Forladelse  og  lovede 
mig  Alt,  hvad  jeg  vilde  forlange,  naar  bare  jeg  vilde  tie 
stille  og  ikke  sige  Noget  oppe  i  Stuen. 

Om  Søndagen  bragte  jeg  ham  efter  gammel  Skik  min 
Kage;  han  sad  nede  i  Fyrgraven,  da  jeg  kom  med  den. 
„Nej,  Lodvig,"  sagde  han,  „jeg  vil  ikke  have  Kage;  giv 
Han  den  heller  til  sin  Fætter."  —  „Hvorfor  skal  jeg  give 
ham  den?"  spurgte  jeg;  „han  har  jo  faaet  ved  Bordet." 
—  „Giv  ham  den  kun,"  sagde  Ole;  „lad  ham  kun  faa  det 
med!"  Oles  Stemme  var  saa  sørgmodig,  at  jeg  var  nær 
ved  at  græde;  jeg  spurgte:  „Ole,  er  Du  vred  paa  mig?" 

—  „Paa  Ham,  stakkels  Dreng?"  sagde  Ole  og  gav  sig  ivrig 
til  at  fyre  under  Kjedlen. 

Samme  Aften  var  der  Rullestue,  og  jeg  fulgte  med 
Ole  derover.  Det  gik  hele  Tiden  til  ligesom  sidst;  men,  da 
der  var  sendt  Bud  efter  Fransine,  kom  hun  ikke  saa  hur- 
tig som  dengang  og  sagde  ikke  saa  venlig:  God  Aften  i 
Stuen!  Alle  de  Andre  tav,  da  hun  kom  ind,  og  medens 
hun  viklede  Tøjet  om  Stokken,  kunde  man  næsten  høre 
de  Tilstedeværende  drage  Aande.  Da  hun  sttfd  ved  Rul- 
len, varede  det  en  lille  Stund,  inden  Nogen  bød  sig  til  at 
hjælpe  hende;  men  endelig  traadte  Ole  frem  af  Rækken 
ligesom  forrige  Gang.  Han  greb  i  Hanken,  og  ved  det 
første  Ryk  trak  han  den  store  Rulle  saa  stærkt  til  sig, 
at  den  væltede  over  og  blev  hængende.  Fransine  kastede 
Stokken  paa  Gulvet  og  ilede  ud  af  Stuen. 

Ole  gik  med  nogle  af  Karlene  over  i  Butiken  og  for- 
langte „Extrakt  rundt"  og  var  usædvanlig  lystig;  men  efter 
kort  Tids  Forløb  blev  han  tavs  og  stillede  sig  hen  i  Bu- 
tikdøren. 

Som  han  stod  der,  kom  min  Fætter  fra  Gaden.  Paa 
Tærskelen  rystede  han  Sneen  af  sin  Chenille  og  vilde 
derpaa  fortsætte  Vejen  i  Retning  mod  Dagligstuen;  men 
netop  paa  denne  Side  af  Døren  stod  Ole.  Anton  kunde 
være  gaaet  uden  om  ham;  men,  da  han  havde  kastet  et 
Blik  paa  Ole,  sagde  han:  „Gaa  af  Vejen!" 

Ole  lod,  som  han  ikke  hørte  det,  og  blev  staaende; 
de  andre  Karle  trængte  sig  sammen  i  Klynge  henne  ved 
Disken. 

„Hørte  Han  ikke,  jeg  sagde,  Han  skulde  gaa  af  Vejen?" 
raabte  min  Fætter. 

Ole  lænede  sig  mod  Dørstolpen  og  svarede:  „Der  har 
altid,  lige  til  i  Aften,  været  Plads  til  To  i  Husbonds 
Dør." 

En  af  Karlene  fnisede;  de  andre  trak  sig  endnu  tættere 
sammen. 

„Af  Vejen,  Knægt!"  raabte  min  Fætter  hæftig;  „eller 
jeg  skal  lette  Ham!" 

Ole  svarede:  „Det  var  bedst,  Han  lettede  sig  selv." 

Min  Fætter  blev  ude  af  sig  selv:  „Vil  Din  Slyngel  gjøre 
Nar  af  mig?"  skreg  han  og  greb  Ole  i  Brystet.  Men  Ole 


ERINDRINGER  FRA  MIN  ONKELS  HUS  329 

stod  som  groet  ned  i  Gulvet;  han  sagde  blot:  „Tag  sine 
Hænder  bort!" 

Jeg  kjendte  Ole,  og  jeg  begyndte  at  ryste  ved  den  Tone, 
hvori  han  talte. 

„Tag  sine  Hænder  bort!"  sagde  Ole  endnu  engang. 

„Din  Slubbert!  jeg  skal  lære  Dig!"  skreg  min  Fætter 
og  slog  Ole  i  Ansigtet.  Men  næsten  paa  samme  Tid  som 
jeg  hørte  Klasket,  saa  jeg  min  Fætter  flyve  gjennem  hele 
Butikens  Længde  og  tørne  imod  Disken;  han  plev  staaende 
et  Øjeblik  og  snappede  efter  Vejret,  derpaa  sank  han  i 
Knæ. 

Alle  Tilstedeværende  stode  som  forstenede. 

Ole  stirrede  i  nogle  Øjeblikke  hen  for  sig;  derpaa  sagde 
han.  „Nu  kan  jeg  ligesaa  godt  gjøre  en  Ulykke!"  og 
foer  med  lange  Skridt  hen  til  Dagligstuedøren,  stødte  den 
op  og  ilede  gjennem  Stuen  ud  i  Køkkenet;  jeg  højt  skri- 
gende bagefter  ham.  I  Køkkenet  stod  Fransine;  Ole  greb 
hende  med  den  venstre  Haand  om  Armen,  saa  hun  sank 
i  Knæ,  den  højre  Haand  udstrakte  han  efter  Køkken- 
øxen,  der  hang  paa  Væggen.  Fransine  udstødte  et  Hyl,  jeg 
klyngede  mig  skrigende  til  hans  Arm  for  at  holde  den  til- 
bage. Pigerne  ilede  til  fra  Pigekamret,  Tante  kom  ud 
fra  Sovekammeret,  Onkel,  der  hørte  Larmen  ovre  i  Kon- 
toret, kom  ogsaa  til;  min  Fætter  haltede  ind,  han  holdt 
et  blodigt  Lommetørklæde  i  Haanden.  Ved  Synet  af  Tante 
og  Onkel  slap  Ole  Fransine  og  blev  staaende  ubevægelig 
med  bøjet  Hoved;  Fransine  satte  sig  paa  Huggeblokken  og 
skjulte  Ansigtet  i  sit  Forklæde. 

„Hvad  er  her  paafærde?"  spurgte  Onkel  og  saa  sig 
om.  „Hvad  bløder  Du  af?"  spurgte  han  Anton. 

„Det  er  Deres  Brændevinskarl,  der  har  slaaet  mig,"  sva- 
rede min  Fætter. 

„Og  han  bryder  ind  i  min  Stue  og  mit  Køkken  og 
overfalder  mine  Tjenestepiger!"  raabte  Tante. 

„Ole,  hvad  er  det?"  sagde  Onkel;  „Du  er  jo  ellers  en 
skikkelig  Karl.  Der  maa  Nogen  have  gjort  Dig  Fortræd. 
Hvad  er  der  i  Vejen,  Ole?" 

Ole  greb  Onkels  Haand  uden  at  se  op,  kyssede  den 
og  sagde:  „Gud  velsigne  Husbond.  Men  jeg  vil  helst  rejse." 

„Hvad,  vilDu  skifte  i  Utide,  Ole?" 

„Ja,  det  var  Ret!"  raabte  Tante,  der  var  krænket  paa 
det  ømfindtligste;  „lad  os  bede  ham  om  at  blive!" 

„Jeg  vil  gjerne  betale  Husbond  et  Fjerdingaars  Løn," 
sagde  Ole. 

„Hvad?  Fjerdingaarsløn?  Tror  Du,  jeg  bryder  mig  om 
Din  Løn?  For  mig  kan  Du  rejse  —  jeg  havde  nær  sagt 
Noget!  Saa  faar  jeg  Ro  i  Huset."  —  Med  disse  Ord  vendte 
Onkel  sig  fortrydelig  bort;  men,  idet  han  gik  forbi  An- 
ton, sagde  han  med  dæmpet  Stemme:  „Du  er  en  slem 
Dreng!  Det  er  bestemt  Dig,  der  har  været  paa  Spil!" 

Anton  fulgte  med  Onkel  ud  af  Køkkenet  og  sagde 
Noget,  som  jeg  ikke  kunde  høre. 

„Pak  Han  sig  nu!"  sagde  Tante  til  Ole;  „og  kom  Du 
ind  med  mig,  Fransine." 

Da  Ole  kom  ned  i  Borgestuen,  vidste  alle  Karlene  alle- 
rede, hvad  der  var  foregaaet.  De  vare  meget  højrøstede; 
men  da  Ole  kom  ind,  blev  der  ganske  stille.  Efter  en 
Pavse  sagde  en  af  dem: 

„Hvor  vil  Du  have  Dit  Tøj  bragt  hen,  Ole?  Vi  Karle 
skal  nok  besørge  det  for  Dig." 

Ole  nævnede  Stedet. 

Den  anden  Karl  vedblev:  „Du  behøver  ikke  at  pakke 
det  ind;  vi  Karle  skal  nok  besørge  det,  og  der  skal  ikke 
komme  til  at  mangle  en  Trevl." 

„Det  ved  jeg  nok,"  sagde  Ole;  „jeg  tænker  ogsaa,  I 
kan  give  mig  det  Skudsmaal,  at  jeg  ikke  er  slem  at  tjene 
i  Gaarde  med." 

„Det  kan  vi,"  sagde  den  anden  Karl. 

„Saa  siger  jeg  Jer  Farvel,"  sagde  Ole,  „og  Tak  for 
dengang." 

„Nej,  vi  følge  Dig  paa  Vej,"  sagde  Ordføreren;  „men 
nu  skal  jeg  kalde  paa  Pigerne." 

Alle  Pigerne,  med  Undtagelse  af  Fransine,  kom  ind 
og  toge  Afsked  med  Ole. 

Derpaa  gik  Ole  ud  af  Døren,  og  alle  Karlene  fulgte 
ham  i  sluttet  Hob  over  Gaarden  til  Porten;  der  bleve  de 
staaende  og  saa  efter  ham. 

„Skal  vi  ikke  gi'e  ham  et  Hurra?"  sagde  han,  der  hele 
Tiden  havde  ført  Ordet.  —  „Lykke  paa  Vejen,  Ole  Han- 
sen!" 


ERINDRINGER  FRA  MIN  ONKELS  HUS  331 

Ole  vendte  sig  om  nede  i  Gaden  og  nikkede;  alle  Kar- 
lene toge  de  røde  Huer  af  og  raabte  et  vældigt  Hurra. 
I  næste  Øjeblik  var  Ole  ude  af  Syne,  og  Karlene  gik 
tavse  tilbage  til  deres  Dont. 

Men  fra  den  Tid  af  var  der  Ingen,  som  vilde  rulle 
for  Fransine. 


ONKEL  OG  HANS  HUS. 


En  Sommeraften  Kl.  11,  Aar  1773,  stod  den  gamle 
Ludvig  Falsen  op  af  sin  Seng,  aabnede  en  af  Vindues- 
skodderne og  stak  Hovedet  ud  for  at  se,  hvad  det  var 
for  et  Spektakel,  der  blev  holdt  udenfor  hans  Hus.  Han 
opdagede  da  sin  nittenaarige,  yngste  Søn,  Johan,  i  et 
voldsomt  Slagsmaal  med  fire  eller  fem  Butiksvende,  som 
efter  nogle  Minuters  Forløb  vare  enten  gjorte  udygtige 
til  Kamp  eller  af  andre  Grunde  forsvundne  fra  Valplad- 
sen. Den  unge  Sejrherre  nærmede  sig  den  Skodde,  der 
listig  var  holdt  paa  Klem  tilligemed  Vinduet,  og  sprang 
ind  deraf,  men  følte  sig  i  samme  Øjeblik  til  sin  store 
Overraskelse  sat  udenfor  igjen,  hvorpaa  følgende  Ord 
løde  til  ham:  „Saa  det  er  derfor,  at  Din  fordømte  Knægt 
ligger  og  snuer  til  langt  op  ad  Dagen!  Og  saa  tror  Du, 
at  Du  kan  snige  Dig  ind  i  Din  Faders  Hus  og  vise  Tyvene 
Vej!  Rejs  Fanden  i  Vold  og  kom  aldrig  mere  for  mine 
Øjne,  nederdrægtige,  opløbne  Døgenigt,  som  Du  er!" 

Efter  disse  Ord  trak  Faderens  Nathue  sig  tilbage,  og 
Vindue  og  Skodde  blev  slaaet  til.  Overvældet  af  Skamfuld- 
hed og  Ærgrelse  stod  Johan  i  nogen  Tid  ubevægelig  paa 
det  Sted,  der  for  faa  Minuter  siden  havde  været  Vidne  til 
hans  Sejr.  „Det  var  dog  ogsaa  forbandet,  at  den  Gamle 
skulde  vaagne!"  sagde  han  endelig  halv  højt  og  gik  bort 
for  at  søge  sig  et  Natteleje  hos  en  af  sine  Kammerater. 

Den  næste  Dag  modtog  Johan  fra  den  uforsonlige 
„Gamle"  sin  Mødrenearv,  en  Sum  paa  nogle  hundrede 
Rigsdaler,  og  drog  dermed  bort  til  en  nærliggende  Sø- 
kjøbstad,  hvor  han  etablerede  sig. 

Der  var  ingen  gammel  Brumbasse,  som  lukkede  ham 
ude,  der  behøvede  han  ikke  at  lade  Vindue  og  Skodde 
staa  paa  Klem,  han  havde  Nøglen  med  og  lukkede  sig 
ordenlig  ind  ad  sin  egen  Gadedør. 

Efter  nogle  Maaneders  Forløb  sagde  hans  Svend  en 
Dag  til  ham:  „Husbond,  paa  Løverdag  er  Vexlen  for- 
faldet." —  „Hvilken  Vexel,  Hendrik?"  —  „Den  store 
Vexel  paa  900  Kurantmark,  som  vi  udstedte  til  Lybæke- 
ren." —  „Er  den  det,  Hendrik?"  —  Og  efter  disse  Ord 
lagde  Johan  Hænderne  paa  Ryggen  og  spadserede  fløj- 
tende op  og  ned  indenfor  Disken.  Svenden  gav  sig  imid- 
lertid ifærd  med  at  lægge  nogle  Stykker  Kattun  sammen. 

„Hendrik,"  sagde  endelig  Johan,  „jeg  maa  se  at  lave 
Penge!"  —  „Gud  velsigne  Husbond!"  sagde  Svenden  og 
lod  Kattunet  ligge;  „det  er  et  forstandigt  Ord."  —  Ny 
Pavse;  Johan  spekulerede  paany.  Pludselig  lod  det  til, 
at  han  fik  en  glimrende  Tanke,  han  raabte:  „Hendrik! 
I  Overmorgen  er  det  Hjembæk  Kildemarked!  Jeg  har  dog 
endnu  nogle  Varer  at  sælge.  Spring  Du  ud  til  Jens  Vogn- 
mand og  spørg,  om  han  kan  kjøre  for  mig  endnu  i  Aften." 

Svenden  tog  sit  Forklæde  af,  greb  sin  Kaskjet  og  skyndte 
sig  ud  til  Jens  Vognmand.  Om  Aftenen  kjørte  Johan  med 
et  lille  Læs  Varer  ud  af  Byens  Port  til  Hjembæk  Kilde- 
marked. 

Hvad  der  her  tildrog  sig,  har  jeg  fra  min  salig  Farbro'er 
—  altsaa  ligeledes  Broder  til  Onkel  Johan  —  der  tidt 
omtalte  hin  Nats  Begivenheder.  Min  Farbro'er  tjente  den- 
gang i  Kjøbenhavn  og  var  af  sin  Principal  sendt  til  dette 
Marked  med  et  Læs  Kramvarer.  Saasnart  Johan  ankom, 
stimlede  en  Mængde  Markedskræmmere  om  ham:  „Er 
Du  der,  Johan  Falsen?  Naa,  det  kan  jeg  lide!  Hvordan 
har  Du  det,  gamle  Dreng?  Vi  skal  have  os  et  ordenligt 
Slag  i  Aften,  hvad  Johan?"  —  saaledes  lød  det  imellem 
hinanden.  Johan  fik  næppe  Tid  til  at  hilse  paa  sin  Broder 
og  overdrage  ham  Omsorgen  for  sit  Markedstelt,  saa  fulgte 
han  strax  Sværmen. 

Sildig  om  Aftenen  opsøgte  Broderen  ham  i  den  Kippe, 
hvor  „Slaget"  holdtes.  Johan  sad  der  med  blussende 
Kinder  i  en  Sky  af  Tobaksrøg  og  Punschedamp;  han 
havde  allerede  tabt  sine  rede  Penge,  og  de  spillede  nu 

om  Markedslæsset.  „Johan,  kom  og  gaa  med!"  sagde  hans 
Broder  til  ham,  „hold  op,  medens  det  er  Tid!"  —  „Slud- 
der!" sagde  Johan,  „pas  Du  Dig  selv!  Er  det  Dine  Penge?" 
„Jeg  kunde  ikke  udholde  at  se  paa  Spillet,"  plejede 
Farbro'er  at  fortælle,  „og  gik  derfor  hjem  og  lagde  mig. 
Om  Morgenen,  da  det  allerede  var  blevet  lyst,  kom  Nogen 
buldrende  op  ad  Trappen  og  famlede  ved  alle  Døre;  til- 
sidst  traadte  man  ind  til  mig.  Det  var  Johan.  Hans  An- 
sigt var  ganske  opsvulmet,  Øjnene  laa  dybt  inde  og 
brændte  som  Ild.  „Er  Du  vaagen,  Kristian?"  spurgte  han 
og  gik  hen  imod  min  Seng.  —  „Ja,  jeg  er,  Johan;  hvor- 
ledes er  det  gaaet  Dig?"  —  I  Stedet  for  at  svare  raabte 
han:  „Staa  op  og  kald  paa  Jens  Vognmand!"  —  „Hvad 
vil  Du  Jens  Vognmand?  Har  Du  tabt  hele  dit  Markeds- 
læs?"  —  „Tabt?"  raabte  Johan  med  en  haanlig  Latter, 
„tabt?  se  her!"  Med  disse  Ord  stak  han  Haanden  ind 
paa  Brystet  og  fremdrog  en  tyk  Rulle  Sedler  og  kastede 
den  paa  Bordet.  Nye  Ruller  hentede  han  frem  af  Kjole- 
skøderne; af  Vestelommerne  pillede  han  Hundrededaler- 
sedler;  op  af  Støvleskafterne,  som  efter  den  Tids  Mode 
vare  udenpaa  Benklæderne,  hentede  han  Uhre,  Brystnaale, 
Tobaksdaaser,  Ringe  og  andre  Pretiosa.  Jeg  laa  der  ube- 
vægelig med  opspilede  Øjne,  indtil  han  raabte:  „Naa,  lig 
nu  ikke  der  og  glo!  Skaf  mig  fat  paa  Jens  Vognmand!"  — 
„Har  Du  vundet  alle  de  Penge,  Johan?"  spurgte  jeg,  idet 
jeg  pludselig  fik  den  ængstende  Tanke,  at  han  i  en  Rus 
skulde  være  kommen  til  dem  paa  anden  Maade.  —  „Ja, 
gu  har  jeg  vundet  dem!"  sagde  han.  „Jeg  ved  ikke,"  til- 
føjede han  og  tog  sig  til  Panden;  „jeg  ved  ikke,  hvordan 
det  gik  til.  Jeg  er  nær  ved  at  være  angst,  Kristian."  Han 
satte  sig  paa  Sengefjælen  og  vedblev:  „Jeg  havde  sat  det 
sidste  Stykke  af  mit  Markedslæs  ind,  og  de  sad  Alle- 
sammen og  lo  og  var  saa  lystige;  jeg  var  saa  arrig,  at 
jeg  kunde  have  myrdet  dem!  Da  saa  Kortene  blev  blan- 
dede, og  det  skulde  gjælde  om  al  min  Ejendom  i  denne 
Verden  og  om  min  Sjæl  og  evige  Salighed  ....  for  det 
gjaldt  det  om,  Kristian!  ....  saa  faldt  det  mig  ind,  at 
Folk  i  gamle  Dage  havde  forskrevet  sig  til  Fanden  for 
at  faa  hans  Hjælp,  og  jeg  tænkte:  Bare  Fanden  var  her! 
Han  er  jo   ellers  saa  forslugen  paa  Mennesker,   hvorfor 

passer  han  da  ikke  paa  i  Aften!  Mens  jeg  tænkte  saa- 
ledes,  blev  Kortet  trukket,  og  jeg  vandt,  og  i  samme  Øje- 
blik hørte  jeg  ganske  tydelig,  at  Noget  stod  bagved  mig  og 
grinede.  Jeg  blev  ved  at  vinde,  og  den  underlige  Grinen 
blev  ved;  men  jeg  turde  ikke  vende  mig  om.  Da  jeg  saa 
havde  vundet  Alt,  Alt,  hvad  der  var  af  Værdi  ved  Bordet, 
og  de  hørte  op,  saa  løb  jeg  hjem,  og  det  grinte  bagved  mig 
lige  hertil  Døren.  Men  jeg  har  jo  ikke  forskrevet  mig  til 
Fanden,  fordi  jeg  tænkte  det  om  ham,  vel  Kristian?  .... 
O,  jeg  skal  aldrig  mere  i  mit  Liv  røre  et  Kort!  .... 
Jeg  vil  hjem!  Skaf  mig  fat  i  Jens  Vognmand!  Jeg  er  saa 
fortumlet,  jeg  ved  ikke,  hvor  jeg  skal  gaa  hen  for  at  finde 
ham  ....  staa  op,  skynd  Dig!"  —  Jeg  fik  fat  i  Jens 
Vognmand,  som  ikke  kunde  finde  sig  i,  at  Markedslæsset 
skulde  kjøres  urørt  hjem,  og  til  min  Broders  store  Gru 
ytrede,  at  det  kunde  Fanden  begribe.  Men  tilsidst  fandt 
han  sig  dog  i  at  spænde  for.  Da  min  Broder  havde  sat 
sig  op,  og  Vognen  begyndte  at  bevæge  sig,  kastede  han  et 
langt  Blik  udoverr  Teltene  og  Barakkerne  og  raabte: 
„Farvel,  Hjembæk!  Vi  To  ses  aldrig  mere." 

Der  hengik  ikke  lang  Tid  efter  Johans  Hjemkomst, 
før  hele  Byen  talte  om  den  mærkelige  Forandring,  der  var 
foregaaet  med  ham.  Johan  fandt  paa  sin  Side,  at  der  var 
foregaaet  en  stor  Forandring  med  Byen.  Der  syntes  ham 
at  være  langt  flere  venlige  Ansigter  nu  end  før.  Flere  af 
de  gamle  Kjøbmænd,  som  tidligere  havde  vrikket  ær- 
gerlig med  Hovedet,  naar  de  gik  ham  forbi,  kom  nu  ind 
i  hans  Butik  og  slog  en  lille  Faddersladder  af  med  ham; 
en  og  anden  lod  sig  ogsaa  paa  en  fin  Maade  mærke  med, 
at,  hvis  han  i  en  snever  Vending  skulde  behøve  en  lille 
Haandsrækning,  saa  kom  det  ikke  an  paa  et  Par  hun- 
drede Daler  mer  eller  mindre.  Fler  end  en  af  de  værdige 
Matroner,  i  hvis  Hus  han  kom,  behandlede  ham  med 
moderlig  Omhyggelighed,  ja  viste  ham  næsten  Medliden- 
hed som  et  Barn,  der  for  tidlig  er  blevet  moderløs,  og 
Johan  troede  at  bemærke,  at  det  især  var  saadanne  Ma- 
troner, som  havde  giftefærdige  Døtre.  Men,  hvad  enten 
Onkel  Johan  paa  den  Tid  havde  et  haardt  og  uskjønsomt 
Gemyt,  eller  han  følte  sig  uværdig  til  den  store  Ære,  man 
tiltænkte   ham,   nok,   han   vedblev   at  leve   som   Ungkarl. 

Hans  Handel  tiltog,  hans  Gaard  udvidede  sig  ved  nye 
Tilbygninger,  med  Brænderi,  Bryggeri  og  Magasiner,  hans 
Hustyende  blev  hver  Skiftedag  talrigere;  men  han  havde 
ingen  elsket  Ægtefælle  til  at  bestyre  Huset,  holde  vaagent 
Øje  med  Pigerne  og  sørge  for  hans  egen  Bekvemmelighed, 
og  Byens  kvindelige  Befolkning  talte  tidt  om,  at  den  stak- 
kels Mand  vist  blev  skammelig  forsømt  og  bestjaalet.  Ene 
Johan  syntes  at  værre  blind  for  disse  Ulemper  og  ikke 
føle  noget  til  dem.  Rigtignok  bemærkede  man,  at  hans 
Stuepiger  skiftede  næsten  hvert  Halvaar;  men,  da  de  i 
Almindelighed  strax  efter  bleve  gifte  og  fik  et  godt  Udstyr 
fra  ham,  var  man  ikke  berettiget  til  at  tro,  at  der  havde 
været  nogen  Misfornøjelse  fra  hans  Side. 

Endelig  i  Aaret  1802  skete  det,  at  Johan  gjorde  en 
Rejse  til  Lybæk.  En  saadan  Rejse  var  i  de  Tider  noget 
saa  Usædvanligt,  at  den  vakte  almindelig  Opsigt,  og  fra 
den  Tid  af  var  det,  at  Johan  Falsen  stedse  blev  nævnt  som 
Byens  første  Kjøbmand.  Overfarten  gik  meget  heldig; 
men  paa  Tilbagevejen  blev  Skibet  under  de  pommerske 
Kyster  overfaldet  af  en  stærk  Storm.  Masten  knak  og 
dræbte  i  Faldet  Skibsføreren,  al  Orden  ophørte,  Skibet 
drev  om  som  et  viljeløst  Legetøj  for  det  oprørte  Hav,  og 
der  øjnedes  intet  Haab  om  Frelse. 

Johan  laa  nede  i  Kahytten,  og  i  det  skrækkelige  Øje- 
blik, da  Masten  knak  og  Skibsfolket  skreg,  beskæftigede 
han  sig,  mærkelig  nok,  med  sine  Stuepiger.  Han  opreg- 
nede alle  Navnene,  ligefra  Marie  til  Anne  Kirstine,  og  da 
han  havde  endt,  faldt  han  paa  Knæ  og  lovede  med  høj 
Stemme  Gud,  at,  hvis  han  friede  ham  af  denne  Fare,  saa 
vilde  han  gifte  sig  med  den  første,  den  bedste  Borger- 
mandsdatter,  han  traf  efter  Hjemkomsten  til  Danmark. 
Med  dette  Offer  syntes  Storm  og  Bølger  at  lade  sig  for- 
sone, Skibet  strandede  lykkelig  paa  Rygen,  og  to  Maane- 
der  efter  stod  Onkel  Johans  Bryllup  med  min  Tante  Re- 
gine. Det  er  længe  efter  den  Tid,  at  min  Erindring  om 
Huset  begynder.  Da  jeg  første  Gang  saa  det,  var  dets  Ung- 
dom og  Spirekraft  forbi,  det  stod  fuldvoxet  som  de  to 
Egetræer,  der  udbredte  deres  skyggefulde  Grene  indenfor 
Porten.  Det  var  ikke  noget  regelmæssigt  Hus;  man  kunde 
paa  dets  Afdelinger  kjende  de  forskjellige  Perioder,  hvori 

de  vare  opbyggede,  og  følge  de  Forandringer,  som  Byens 
Bygningskunst  eller  Onkels  Pengekasse  var  undergaaet. 

Hovedbygningen  til  Gaden  bestod  af  to  Dele,  af  hvilke 
den  ene  var  en  lille  uanselig  Butik  med  tilhørende  Kon- 
tor og  et  Forværelse,  som  tidligere  havde  været  Onkels 
Sovekammer.  Dette  var  den  første  Begyndelse  til  Huset; 
det  var  med  en  vis  Ærefrygt  blevet  vedligeholdt  ufor- 
andret og  stod  nu  veltilfreds  mellem  den  store  Fløj,  der 
indeholdt  Dagligstue,  Sal  og  Gjæstestuer  o.  s.  v.,  og  store 
Magasiner.  Saaledes  ser  man  undertiden  en  lille  Matrone 
sidde  i  Kredsen  af  høje,  kraftfulde  Sønner.  Denne  Fløj 
dannede  en  Vinkel  med  en  lille  Bygning,  som  var  opført 
nogen  Tid  efter  Hjembæk-Turen,  i  det  Mindste  har  jeg  i 
en  senere  Tid  sluttet  mig  dertil  af  den  mørke,  mystiske 
Stil,  hvori  den  var  holdt.  Muren  var  meget  lav,  og  Taget 
ludede  saa  langt  ud  derover,  at  man  end  ikke  paa  den 
klareste  Dag  kunde  læse  en  Bog  derinde.  Bygningen  inde- 
holdt Butikfolkenes  Værelse  og  nævnedes  aldrig  ander- 
ledes end :  Falstaffs  Kammer.  Hvorfra  dette  heroiske  Navn 
var  kommet,  kunde  jeg  aldrig  opdage;  den  Slægt,  der 
havde  givet  Navnet,  var  uddød,  og  da  jeg  spurgte  Onkel, 
om  han  paa  den  Tid  havde  været  en  Beundrer  af 
Shakespeare,  svarede  han  mig,  at  han  kj endte  Ingen  af  det 
Navn;  om  Navnet  Falstaff  kunde  han  kun  give  mig  den 
Oplysning,  at  der  i  sin  Tid  havde  levet  en  fordrukken 
Hund  i  Byen,  der  hed  Jens  Jespersen,  men  i  Almindelig- 
hed gik  under  Navnet  Falstaff.  Heraf  slutter  jeg  imidlertid, 
at  der  i  denne  sjællandske  Søkjøbstad  i  tidlige  Tider  har 
blomstret  en  Videnskabelighed,  der  senere  er  gaaet  til 
Grunde.  Den  anden  Del  af  Hovedbygningen  var  opført  i 
rig  og  glimrende  Stil,  med  to  Etager  og  store  Ruder,  og 
idet  den  saaledes  antydede  den  store  Medgift,  som  Onkel 
havde  faaet  med  sin  Kone  —  saa  heldig  havde  han 
været,  da  han  efter  Lybæk-Turen  friede  „til  den  første, 
den  bedste  Borgermandsdatter"  —  betegnede  den  ogsaa 
temmelig  nøjagtig  Tidspunktet  for  dens   Opførelse. 

Brænderiet,  der  fuldendte  Gaardens  Firkant,  var  for- 
synet med  to  smaa  Taarne.  Jeg  har  en  Anelse  om,  at 
disse  Taarne  have  deres  Oprindelse  fra  Kæmpevisen  om 

M.  Goldschmidt  i  Folkeudgave.  I  22 

Asker  Ryg.  Da  Onkel  ikke  fik  Tvillingerne,  vilde  han  i 
det  Mindste  have  Taarnene. 

De  Bygninger,  der  dannede  Mellemgaarden,  vare  den 
eneste  Del  af  Onkels  Ejendom,  som  i  sin  Helhed  viste 
Spor  af  en  bestemt  og  energisk  Plan.  Her  strakte  sig  en 
høj  og  luftig  Grundmurs  Staldbygning  med  dens  vel- 
spækkede Hølofter;  den  ene  Sidelænge  var  indrettet  til 
Sovekamre  for  Karle  og  Røgtere,  den  anden  indeholdt 
Loen,  hvorfra  Harpemaskinen  hver  Dag  udsendte  sine 
klaprende  Toner.  Midt  paa  Staldbygningen  var  en  Port, 
høj  nok  for  de  største  Kjøbmandslæs ;  men,  da  den  mod- 
staaende  Port,  til  Gaarden,  var  indrettet  i  en  beskednere 
Tid,  lav  og  smal,  var  den  store  Port  kun  til  Stads;  thi 
store  Vogne  kunde  nok  passere  ud  af  den  til  Tømmer- 
pladsen, men  ikke  ind  til  den  fra  Gaden.  Ved  Hjælp  af 
lidt  Fantasi  fandt  man  ogsaa,  at  den  med  sin  dristige 
Hvælving  snarere  lignede  en  Triumfbue  end  en  almindelig 
Port,  og  gik  man  ud  fra  denne  Forudsætning,  kunde  man 
udregne,  paa  hvilken  Tid  denne  Del  af  Ejendommen  var 
bygget. 

Nogle  Aar  efter  sit  Giftermaal  havde  Onkel  betydelig 
udvidet  sin  Drift.  Medgiften  var  sat  i  Handelen,  store 
Spekulationer  bleve  foretagne,  vidtløftige  Expeditioner  ud- 
sendte. Dette  bragte  for  en  Tid  ligesom  en  let  Feber  ind 
i  Husets  Pengeaffærer;  store  Vexler  skulde  betales,  store 
Varepartier  bleve  i  Hast  realiserede.  Paa  denne  kritiske 
Tid  flyttede  en  ung  Mand  fra  Kjøbenhavn  til  Byen.  Der 
gik  stort  Ry  foran  ham:  Han  havde  lært  Handelen  hos 
en  af  de  største  kjøbenhavnske  Grosserere,  han  var  af 
rig  Familie,  han  havde  til  Hensigt  at  vise,  hvad  der  ved 
Kløgt  og  Virksomhed  kunde  udrettes  i  Provinserne. 

Den  første  Søndag  efterat  han  var  flyttet  ind  i  sin 
store  Gaard  paa  Torvet,  kom  hans  Kone  ikke  ned  for  at 
aflægge  Visit  hos  Tante.  Han  selv  lod  sig  indballottere  i 
Klubben  ved  Byfogden,  ikke  ved  Onkel;  han  vilde  altsaa 
rangere  næst  efter  Byfogden  og  ikke  er kj ende  nogen  anden 
Overmand. 

I  Begyndelsen  af  Sommeren  ankom  paa  engang  tre 
Skibe  med  norske  Tømmervarer,  alle  tre  til  ham;  et  en- 
gelsk Skib  udlossede  hele  sin  Kulladning  i  hans  Magasin. 

Det  var  paa  en  utvetydig  Maade  at  optræde  som  Onkels 
Konkurrent.  Fra  den  Tid  af  hilste  hans  og  Onkels  Butik- 
folk ikke  hinanden  paa  Gaden,  og  hver  Søndag  sloges 
hans  og  vore  Røgtere  ude  i  Byen. 

En  Dag  i  Efteraaret  kom  den  første  Butiksvend  op  i 
Kontoret  til  Onkel  og  sagde:  „Husbond,  idag  er  alle  Aage- 
rup  Bymænd  her  i  Byen,  og  deres  Vogne  holde  udenfor 
Kjøbmand  Lange;  de  Kæltringer  staa  allesammen  i  vor 
Bog  —  om  Husbond  maaske  vilde  lade  dem  stævne?"  — 
„Det  er  godt,  Klausen,"  sagde  Onkel.  —  „Skal  vi  ikke 
stævne  dem?"  spurgte  Bogholderen.  —  »Nej,  Thanning," 
svarede  Onkel.  —  „Og  saa  var  Kromanden  fra  Gedstrup 
her"  —  vedblev  Svenden  — ;  „han  spurgte,  om  vi  vilde 
slaa  2  Mk.  af  pr.  Lispund  Sukker;  det  kunde  han  faa 
Sukkeret  for  hos  Lange.  Jeg  sagde,  at  vi  slog  ikke  en 
Døjt  af."  —  „Det  var  meget  godt,  Klausen,"  sagde  Onkel 
med  et  Blik  paa  Svenden,  hvoraf  denne  senere  var  stolt 
i  flere  Maaneder.  Saaledes  takkede  det  romerske  Senat 
Varro,    quia   de  republica   non    desperasset.1) 

Ved  Nytaarstid  var  der  Raadstuesamling  i  Byen;  der 
skulde  vælges  eligerede  Borgere.  Onkel  var  fratraadt;  men 
han  plejede  altid  at  blive  valgt  paany.  Dennegang  faldt 
strax  ved  Begyndelsen  af  Afstemningen  en  Mængde  Stem- 
mer paa  Lange,  saa  at  Onkel  fandt  det  nødvendigt  at  rejse 
sig  og  træde  hen  ved  Siden  af  Byfogden.  Synet  af  ham 
bragte  de  øvrige  Vildledte  tilbage  til  deres  Pligt,  og  Onkel 
blev  gjenvalgt,  men  med  en  yderst  svag  Majoritet. 

Saaledes  var  Onkels  Supremati  truet  baade  indenbys 
og  udenbys;  men  det  skulde  blive  endnu  værre.  Saa- 
snart  Isen  brød  op,  rejste  Lange  til  Hamborg;  hans  Til- 
hængere søgte  endog  at  udsprede,  at  han  var  rejst  til 
Berlin.  Onkels  gamle  Lybæk-Tur  blegnede  aldeles  for 
denne  nye  Hamborg-Rejse.  Men  ikke  nok  hermed:  Da 
Lange  kom  hjem,  averterede  han  i  Statstidenden,  at  hans 
Butik  var  bleven  forsynet  med  de  nyeste  og  bedste  Manu- 
fakturartikler, „som  han  personlig  havde  havt  Lejlighed 
til  at  indkjøbe  i  Udlandet."  Da  Onkel  læste  dette  Aver- 
tissement, fløjtede  han;  men  han  sagde  ikke  et  Ord.  Tante 
blandede  sig  ellers  ikke  i  Forretningssager;  men,  da  hun 

J)  Fordi  han  ikke  havde  tvivlet  om  Statens  Frelse. 

havde  læst  Avertissementet,  spurgte  hun  med  Taarer  i 
Øjnene  Onkel:  om  vi  da  ikke  ogsaa  skulde  avertere? 
Onkel  gav  sig  paany  til  at  fløjte  og  gik  ud  af  Stuen. 

Blandt  Husfolkene  herskede  en  sand  Fortvivlelse.  Man 
fandt  det  ubegribeligt,  hvorledes  Lands  Lov  og  Ret  kunde 
tillade,  at  saadan  en  Karl  som  Lange  kom  til  Byen  og 
chikanerede  en  Kjøbmand,  der  havde  holdt  Folk,  før 
Lange,  med  Respekt  at  sige,  kunde  knappe  sine  Buxer. 
Flere  ytrede  rentud,  at  det  var  slet  ingen  Synd  at  skyde 
saadan  en  Skurk.  Det  havde  blot  kostet  Onkel  et  Ord, 
saa  var  Langes  Hus  den  Nat  blevet  brændt  ned  indtil 
Kælderen. 

Tre  Maaneder  efter  styrtede  en  Morgen  en  af  Onkels 
Svende  op  i  Dagligstuen:  „Husbond!"  skreg  han,  „Lange 
er  rømt  inat!  Byfogden  gik  nu  op  ad  Gaden  med  Be- 
tjentene for  at  forsegle  hos  ham!  Husbond  kan  endnu 
se  dem  fra  Vinduet!" 

Havde  Onkel  bevaret  sin  Sindsro  i  Modgang,  saa  viste 
han  sig  ikke  mindre  urokkelig  i  Medgang.  Han  sagde: 
„Hvor  tør  Han  understaa  sig  at  komme  herind,  uden  at 
der  har  været  Bud  efter  Ham?" 

Svenden  krøb  tilbage  i  Butiken  som  en  Hund,  der  har 
faaet  Prygl. 

Onkel  gik  ikke  ud  af  sit  Hus  og  sendte  ikke  Bud  i 
Byen  for  at  erfare,  hvorledes  Sagerne  stode,  og  gav  heller 
ikke  paa  nogen  Maade  sin  Triumf  tilkjende.  Kun  da  han 
gjorde  sin  Ronde  igjennem  Gaarden  og  Tømmerpladsen, 
saa  han  sig  om  med  et  Blik,  som  han  vilde  sige  til  Byg- 
ningerne: De  fik  os  dog  ikke  skilte  ad,  denne  Gang! 

En  fjorten  Dages  Tid  derefter  kom  Bud  fra  Mdm.  Lange, 
at  hun  vilde  gjerne  tale  med  Onkel;  om  han  tillod  det, 
vilde   hun    komme    ned    til    ham   om    Eftermiddagen. 

„Hm!"  —  sagde  Onkel  og  gav  sig  til  at  gaa  op  og  ned 
ad  Gulvet  —  „Hm,  Gine!  Skulde  jeg  ikke  gaa  op  til 
hende?  Den  stakkels   Kone  gaar  vist  nødig   ud." 

Men  det  modsatte  Tante  sig.  „Det  er  en  ung,  smuk 
Kone,"  sagde  hun;  „der  kan  let  komme  Folkesnak,  naar 
Du  gaar  derop." 

Om  Eftermiddagen  vidste  hele  Byen,  at  hun  vilde  gaa 
til  os.  Da  hun  gik  ned  ad  Gaden,  stak  vel  ingen  Hovedet 

ud  af  Vinduerne;  men  bag  Jalusier  og  Urtepotter  tittede 
man  ud  for  at  se  Mdm.  Lange  gaa  til  Kjøbmand  Falsen: 
Karthago  bøjede  sig  for  Rom. 

Om  Eftermiddagen  sad  Tante  ved  Kaffebordet  i  stiveste 
Pynt;  hun  bugnede  næsten  under  Vægten  af  Diamanter, 
Kjæder  og  Ringe.  Men  Tante  var  af  Naturen  et  ejegodt 
Gemyt.  Da  den  nydelige,  lille,  sorgfulde  Kone  kom  ind  ad 
Døren,  glemte  Tante  det  dybe  Knix,  der  hørte  til  Pynten, 
hun  gik  Mdm.  Lange  imøde,  tog  hende  i  Haanden  og 
kyssede  hende,  og  saa  gave  de  to  Fruentimmer  sig  til  at 
græde.  Før  Mdm.  Lange  havde  faaet  talt  et  Ord  med 
Onkel,  var  det  afgjort,  at  hun  skulde  blive  hos  os  hele 
Aftenen;  Naboer  og  Gjenboer,  der  sad  og  ventede  paa  at  se 
hende  slukøret  vandre  hjem,  maatte  sidde  og  vente  for- 
gæves. 

„Jeg  faar  ordenlig  Mod  ved  Deres  venlige  Modtagelse," 
sagde  Mdm.  Lange,  smilende  gjennem  Taarer,  idet  hun 
trykkede  min  Tantes  Haand.  —  „Jeg  har  et  Ærinde  fra 
min  Mand  til  Dem,  Hr.  Falsen;  De  maa  blot  ikke  blive 
vred.  Min  Mand  har  Ingen  i  Byen,  han  kan  betro  sig  til. 
Han  beder  Dem,  om  De  vil  tage  Dem  af  hans  Sag  og 
skaffe  ham  Akkord  med  Kreditorerne;  25  Procent  kan 
han  give,  naar  han  faar  et  Aars  Udsættelse.  Det  er  rig- 
tignok et  underligt  Ærinde  at  komme  med  til  Dem"  — 
sagde  Mdm.  Lange  og  brast  paany  i  Graad  — ;  „men 
De  er  en  honnet  Mand,  Hr.  Falsen." 

„Det  er  just  ikke  noget  brillant  Tilbud,  han  gjør  sine 
Kreditorer,"  sagde  Onkel.  „Men  jeg  skal  gjøre,  hvad  jeg 
kan,  Mdm.  Lange,  det  kan  De  stole  paa.  Kun  vil  jeg  give 
Deres  Mand  det  Raad,  at  han,  naar  han  kommer  paa 
Fode  igjen,  ikke  handler  med  Tømmer  og  Kornvarer. 
Det  er  en  farlig  Handel,  og  der  hører  baade  stor  Kapital 
og  megen  Erfaring  til." 

Oktober  Flyttedag  var  Lange  kommen  tilbage.  Han 
flyttede  ud  af  sin  store  Gaard  og  ind  i  et  Sted,  der  laa 
paa  den  Side  af  Byen,  som  ikke  vendte  mod  Stranden  — 
Karthago  var  flyttet  80  Stadier  ind  i  Landet. 

Paa  den  Tid  var  det,  at  Onkel  bebyggede  Mellemgaar- 
den  med  den  store,  hvælvede  Port. 

Naar  jeg  senere  har  betragtet  disse  Bygninger  med  deres 

takkede  Gavle,  fremspringende  Kanter  og  mørke  Kroge, 
har  jeg  begrebet,  hvorledes  der  i  Huset  kunde  opstaa 
saa  mange  hemmelighedsfulde  Sagn  og  Spøgelsehistorier. 
De  indskrænkede  sig  ikke  til  Tømmerpladsen  og  Pige- 
kammeret. I  Falstaffs  Kammer  turde  Ingen  ligge  Julenat; 
derfor  bleve  Butikfolkene  oppe  hele  denne  Nat  og  svi- 
rede i  Kontoret.  I  Stalden  var  der  visse  Spiltov,  hvor 
intet  Dyr  kunde  trives ;  i  Brænderiet  kunde  man  henimod 
hver  af  de  store  Festdage  høre  det  mæske;  gik  man  ind 
og  saa  efter,  saa  stode  Karrene  ganske  rolig  med  Dæksel 
og  Presenning  paa,  men  saasnart  man  lukkede  Døren, 
mæskede  det  igjen.  Saaledes  havde  hver  Del  af  Husfol- 
kene sit  Sted,  som  de  ansaa  for  det  værste  i  Henseende  til 
Spøgeri.  Jens  Kusk  paastod,  at  der  var  intet  værre  Hul  i 
hele  Gaarden  end  det  lille,  mørke  Skur,  der  laa  ved 
Indgangen  til  hans  Lukaf.  „Hver  Aften,  naar  jeg  kommer 
fra  Skænkestuen,"  sagde  han,  „kan  jeg  se  gnistrende  Øjne 
og  røde  Tunger  derinde.  Jeg  gaar  forbi  uden  at  mæle  et 
Ord;  for  det  er  ikke  værdt  at  have  at  gjøre  med  det  Skab. 
Men  Husbond,  han  kan  gaa  til  det,  ligesom  jeg  kan  gaa 
til  Herkules,  der  er  saa  glubsk  mod  alle  Andre.  Hver 
Aften,  naar  han  i  Mørkningen  gjør  sin  Rundaf,  stikker 
han  Hovedet  ind  i  Skuret,  og  naar  han  gaar  bort,  lægger 
han  Hænderne  paa  Ryggen  og  gaar  ganske  langsomt  op 
i  Kontoret." 

Der  var  virkelig  et  Forhold  mellem  Onkel  og  det  mørke 
Skur  eller  Magasin.  Onkel  fortalte  det  selv  saaledes: 

„Dengang  jeg  etablerede  mig  her  i  Byen,  kunde  hele 
mit  Varelager  rummes  i  det  lille  Magasin;  men  senere, 
da  jeg  havde  bygget  den  store  Fløj  paa  Hovedbygningen, 
flyttede  jeg  Alting  ud  deraf,  og  jeg  lod  ikke  Andet  blive 
der  end  noget  gammelt  Skramleri,  som  jeg  havde  medtaget, 
da  jeg  maatte  forlade  min  Faders  Hus. 

Nogen  Tid  efter  at  jeg  var  bleven  gift,  og  Fader  for 
længe  siden  var  død,  søgte  jeg  engang  efter  Noget  —  jeg 
husker  nu  ikke,  hvad  det  var.  Efter  at  have  gjennem- 
rodet  hele  Huset,  uden  at  finde  det,  faldt  det  mig  ind  at 
se  efter  i  det  gamle  Magasin.  Jeg  kan  endnu  den  Dag 
idag  ikke  begribe,  hvordan  det  var  kommet  der;  men 
ligge  der  gjorde  det. 

Natten  efter  drømte  jeg,  at  jeg  kom  forbi  Magasinet,  og 
at  Nogen  kaldte  paa  mig  derindefra.  Jeg  stak  Hovedet  ind 
ad  Lemmen,  og  skjønt  det  var  ganske  mørkt  derinde, 
kunde  jeg  dog  tydelig  se,  at  min  Fader  stod  der.  Han 
havde  Nathue  paa  og  en  Lanse  i  Haanden  (saa  underlig 
kan  man  drømme),  og  han  sagde  til  mig:  Johan!  Her  er 
tre  Numere.  Dem  skal  Du  tage  i  Lotteriet  og  sætte  Alt, 
hvad  Du  ejer,  derpaa.  Saa  kan  Du  gjøre  hele  Din  Fa- 
milie lykkelig.  —  Derpaa  rakte  han  mig  en  Lotteriseddel, 
hvorpaa  stod  tre  Numere. 

Om  Morgenen  huskede  jeg  godt  Drømmen;  men  Nu- 
merne  var  det  mig  umuligt  at  erindre.  Jeg  gik  hele  Dagen 
og  pinte  mig  for  at  finde  paa  dem;  jeg  bandede  mig 
selv,  fordi  jeg  var  saa  glemsom  og  havde  forspildt  saa 
mange  Penge;  men  det  vilde  ikke  hjælpe. 

Næste  Nat  —  drømte  jeg  det  Samme.  Kun  syntes  det 
mig,  at  Fader  var  vred  og  vendte  Lanseskaftet  truende 
imod  mig,  fordi  jeg  ikke  havde  lystret;  men  næste  Morgen 
havde  jeg  igjen  glemt  Tallene. 

Den  tredje  Nat  kom  det  igjen,  og  da  vendte  Fader 
Lansespidsen  imod  mig  og  raabte,  akkurat  som  i  levende 
Live.  „Johan!  Din  fordømte  Slyngel!  Kan  Du  ikke  be- 
holde de  Par  Numre  i  Din  tomme  Hjernekiste:  15,  27,  68!" 

15,  27,  68!"  —  skreg  jeg  og  greb  min  Kone  i  Armen, 
saa  vi  Begge  vaagnede.  Da  jeg  slog  Øjnene  op,  havde  jeg 
glemt  Numerne;  men  min  Kone  havde  hørt  mig  raabe  og 
kunde  huske  dem.  Saa  lod  jeg  strax  en  Vogn  spænde  for 
og  kjørte  til  Ringsted  —  for  dengang  havde  vi  endnu  ikke 
Lotterikollektør  her  i  Byen  — ,  besatte  Numerne  saa  højt 
jeg  kunde,  bad  min  Konebroder  om  at  tage  dem  to  Gange 
endnu,  hvis  de  ikke  skulde  komme  strax,  og  kjørte  hjem. 

Men  nu  skal  Du  høre,  hvordan  Asenet  bar  sig  ad.  Den 
anden  Postdag  gaar  han  op  til  Kollektøren  og  spørger, 
om  Numerne  er  komne,  og  da  Kollektøren  svarer  Nej, 
saa  siger  han:  Aa,  det  er  saagu  ikke  værdt  at  smide  flere 
Femdalersedler  bort.  Det  er  syndigt  at  vove  mere  end 
1  Mk.  i  Lotteriet;  men  sæt  4  Sk.  paa  Tærnen. 

Den  tredje  Postdag  er  det  Første,  mine  Øjne  falde  paa, 
da  jeg  aabner  Avisen:  alle  tre  Numere!  15,  27,  68!  Jeg 
sprang  ud  i  Køkkenet  til  min  Kone  og  raabte:  „Hurra, 

Gine!  40,000  Rbd. !  Numerne  ere  komne!  I  Aften  skal  vi 
have  Gilde!" 

Min  Kone  blev  naturligvis  glad  og  fik  travlt  med  Gryder 
og  Pander.  Jeg  satte  mig  til  at  skrive  Billetter  til  alle  gode 
Venner  i  Byen  og  Omegnen  og  lod  imidlertid  en  Karl  sadle 
en  Hest,  for  at  han  kunde  ride  ud  med  dem.  Ligesom  jeg 
var  færdig  med  at  skrive,  ruller  en  Vogn  ind  i  Gaarden, 
og  da  jeg  ser  ud,  er  det  min  Svoger.  Godt,  tænker  jeg,  der 
er  de  40,000  Rbd.!  Nu  vil  han  formodenlig  laane  nogen  af 
dem  —  Min  Svoger  kommer  ind,  og  ligesom  han  har 
lukket  Døren,  kaster  han  sig  paa  Knæ  og  siger:  Johan, 
jeg  er  en  Skurk!  —  Jeg  troede,  at  han  vilde  bilde  mig; 
ind,  at  han  havde  mistet  Pengene  eller  Sligt,  for  selv  at 
kunne  beholde  dem,  og  jeg  greb  ham  i  Brystet  og  raabte: 
„Din  Tyveknægt!  Herud  med  mine  Penge!"  —  „Jeg  har 
dem  ikke,  Johan"  —  sagde  han  og  græd  —  „jeg  har  demT 
Gud  straffe  mig,  ikke.  Jeg  har  sat  1  Mk.  istedetfor  5  Rbd. 
Her  er  Sedlen,  og  her  er  Brev  fra  Kollektøren."  —  Naa, 
hvad  var  derved  at  gjøre!  En  Anden  i  mit  Sted  havde 
maaske  hængt  sig  af  Ærgrelse;  men  jeg  sad  dog  lunt 
inden  Døre  og  kunde  til  Nød  undvære  de  40,000  Rbd. 
Jeg  gik  ud  og  sagde  til  min  Kone:  „Gine,  der  bliver  intet 
Gilde  af;  Din  Broder  har  besat  Ternen  med  4  Sk."  —  Saa 
lod  hun  Gryder  og  Pander  staa  og  kom  ind  og  hilste  paa 
sin  Broder,  og  dermed  var  den  Sag  forbi. 

Om  Aftenen  gik  jeg  hen  og  saa  ind  i  Magasinet,  i  den 
Tanke,  at  det  kunde  hjælpe  til,  at  den  Gamle  viste  sig 
for  mig  engang  endnu.  Saadan  blev  jeg  ved,  og  det  er 
nu  blevet  mig  til  Vane  at  se  derind,  inden  jeg  gaar  iseng, 
ligesom  jeg  læser  mit  Fadervor,  inden  jeg  lægger  mig  til 
at  sove.  Men  den  Gamle  vil  ikke  vise  sig;  akkurat  saa 
stridig  var  han  i  levende  Live." 

Man  kan  vist  mærke  paa  Tonen  i  denne  Fortælling, 
at  den  blev  meddelt  mig  paa  en  Tid,  der  laa  efter  Tømmer- 
pladshistorien, paa  en  Tid,  da  jeg  var  avanceret  betyde- 
lig i  min  Onkels  Fortrolighed.  Der  skal  i  Rusland  existere 
en  Indretning,  hvorefter  alle  Mennesker  rangere  militært: 
en  Etatsraad  har  Rang  som  General,  en  Kopist  i  Kolle- 
gierne som  Sergeant  o.  s.  v.  Paa  lignende  Maade  avance- 
rede jeg  i  min   Onkels  Hus.   Paa  Grund  af  min  Fødsel, 

da  der  i  mine  Aarer  flød  Falsensk  Blod,  var  jeg  rigtig- 
nok allerede  som  Barn  hoffåhig  og  spiste  ved  Onkels  Bord 
ligesom  Butiksvendene,  men  jeg  sov  i  Drengekammeret. 
Da  jeg  i  Skolen  kom  op  i  første  Klasse,  rykkede  jeg  op 
i  Svendekammeret,  men  nød  ingen  videre  Emolumenter; 
først  da  jeg  var  blevet  Student,  avancerede  jeg  pludselig 
forbi  Bogholderen,  gik  ved  Onkels  Side  paa  Gaden  og  fik 
mit  eget  Soveværelse,  nemlig  et  af  Portkamrene.  Efter  at 
jeg  havde  begyndt  at  studere  til  Embedsexamen,  blev  der 
i  Ferien  anvist  mig  Logi  i  Hovedbygningen  tæt  ved  Onkels 
eget  Sovekammer,  og  han  indførte  mig  som  rejsende  Med- 
lem i  Klubben.  I  den  Tid  falder  ogsaa  ovenstaaende  For- 
tælling. Men  den  første  Aften  efter  min  Ankomst  som 
Kandidat  var  der  Lhombreselskab  til  Ære  for  mig,  Onkel 
spillede  i  egen  Person  med  mig,  og  da  Gjæsterne  vare 
gaaede,  greb  han  en  trearmet  Sølvlysestage  og  førte  mig 
gjennem  Salen  ind  i  et  tilstødende  Kabinet,  hvor  der 
stod  en  Seng  med  Damaskes  Gardiner,  og  sagde:  „Disse 
to  Værelser  ere  Dine"  —  en  Ære,  som  endnu  ingen  Døde- 
lig havde  nydt  i  Onkels  Hus.  Derpaa  vilde  han  gaa;  men 
da  han  kom  til  Døren,  vendte  han  sig  om  og  sagde  med 
bevæget  Stemme:  „Ludvig,  Du  skal  have  Tak;  Du  har 
gjort  mig  Glæde"  —  og  saa  skyndte  den  gamle  Mand,  min 
Velgjører,  sig  ud  af  Døren. 

De  paafølgende  Dage  —  efter  hin  festlige  Aften  —  gik 
hen  som  i  en  Rus,  fra  Gilde  til  Gilde,  som  min  Onkels 
Venner  gjorde  til  min  Ære.  Jeg  fik  ikke  Lejlighed  til  at 
tale  med  Onkel,  uagtet  jeg  længtes  derefter;  thi  det  fore- 
kom mig,  at  der  var  Noget  i  Vejen  med  ham.  Ofte  faldt 
han  i  dybe  Tanker,  og  naar  han  med  Anstrængelse  rev 
sig  løs  fra  Tankerne,  var  hans  Lystighed  tvungen.  Jeg 
frygtede,  at  han  havde  lidt  Tab,  eller  at  han  havde  ind- 
ladt sig  i  en  vovelig  Spekulation,  hvis  Udfald  kunde  for- 
styrre hans  gamle  Dages  Ro.  Undertiden  syntes  det  mig, 
at  han  stirrede  paa  mig,  som  om  han  vilde  sige  mig  Noget, 
og  da  tænkte  jeg,  at  det  var  Ting  af  en  anden  Natur, 
der  tyngede  ham;  thi  i  Pengeaffærer  kunde  jeg  jo  ikke 
raade  eller  hjælpe. 

Endelig  en  Morgen,  da  vi  traf  sammen  ved  Thebordet, 
indbød  han  mig  til  en  Spadseretur.  Vi  gik  op  paa  Mølle- 

bakken,  hvor  Onkel  havde  opbygget  en  Række  Smaa- 
huse  for  fattige  Folk,  hvorfor  Kongen  havde  gjort  ham 
til  Dannebrogsmand.  Beboerne  kom  ud  og  hilste  paa 
ham  og  bade  ham  indenfor,  og  jeg  kunde  se,  at  han 
blev  usædvanlig  rørt  ved  deres  Kjærlighed.  Derfra  gik 
vi  ned  til  Havnen.  Der  laa  et  Skib,  som  blev  ladet  fra 
et  af  hans  Magasiner.  Matroser  og  Arbejdsfolk  hilste  ham 
og  arbejdede  med  fordoblet  Iver  i  hans  Nærværelse;  Kapi- 
tajnen  talte  om  Vinden  og  beregnede,  naar  han  kunde 
være  i  Norge,  og  med  hvilken  Gevinst  man  kunde  sælge 
Kornet.  Jeg  begreb  ikke,  hvorfor  Onkel  pludselig  fik  Taa- 
rer  i  Øjnene  og  gik  bort.  Hidtil  havde  vi  endnu  ikke 
vexlet  et  Ord;  tavse  fortsatte  vi  vor  Vej  ud  af  Byens  Port 
imod  Onkels  Marker;  jeg  var  saa  beklemt,  som  om  der 
forestod   en   Ulykke. 

Da  vi  vare  komne  lidt  udenfor  Byen,  tog  Onkel  min 
Arm  og  sukkede  dybt.  Jeg  tog  Mod  til  mig  og  sagde: 
„Onkel,  hvad  fejler  Dem?"  —  „Ludvig"  —  sagde  han 
—  „jeg  vil  betro  Dig  det;  men  Du  maa  ikke  sige  Noget 
til  Din  Tante.  I  Fredags  Aftes,  da  jeg  gik  forbi  det  lille 
Magasin  og  kiggede  ind,  saa  jeg  min  Fader."  —  Ved 
disse  Ord  bøjede  Onkel  sig  ned  over  mig  og  stirrede 
paa  mig. 

Jeg  følte  en  Rædsel  snige  sig  igjennem  alle  Aarer;  men 
Følelsen  af,  hvad  jeg  skyldte  den  gamle  Mand,  gav  mig 
Kraft  lil  al  fremtvinge  el  Smil  og  svare:  „Aa,  Onkel, 
vil   Du   tro   paa  Sligt!" 

„Han  saa  stift  paa  mig!"  vedblev  Onkel  og  lukkede 
et   Sekund   Øjnene. 

„Det  er  jo  let  at  forklare,"  sagde  jeg;  „De  tænker 
altid  paa  ham,  naar  De  ser  ind  i  Magasinet;  nu  er  jeg 
blevet  Kandidat  og  hedder  ligesom  han,  og  det  har  for- 
modenlig bragt  Dem  til  at  tænke  mere  levende  paa  ham 
end  sædvanlig,  saa  De  har  bildt  Dem  ind  at  se  ham  liv- 
agtig for  Dem." 

„Ja,  men,  Ludvig,  jeg  siger  Dig,"  vedblev  Onkel  med 
klangløs  Stemme,  „han  saa  stift  paa  mig;  og  han  saa 
mild  ud,  det  gjorde  han  aldrig  i  levende  Live." 

„Aa,  Onkel,  hvad  vil  De  nu  bryde  Dem  derom?  De  er 

jo  endnu,  Gud  ske  Lov,  rask  og  rørig,  sund  og  stærk, 
saa  det  er  en  Lyst!" 

„Saa  det  er  da  ogsaa  faldet  Dig  ind,  at  det  betyder,  at 
jeg  skal  dø?" 

Jeg  blev  inderlig  ulykkelig  over  min  Ubesindighed;  men 
Farens  Størrelse  gav  mig  Aandsnærværelse,  og  jeg  sagde 
med  Latter:  „Dø?  Ja  vist  skulde  saadant  Noget  betyde 
Død;  men  paa  den  Maade  skulde  Jens  Kusk  være  død 
mange  Gange;  for  han  ser  saa  tidt  sit  eget  Ansigt  derinde, 
naar  han  gaar  forbi  om  Aftenen." 

Denne  Opdigtelse  gjorde  øjensynlig  en  god  Virkning 
paa  Onkel;  han  raabte:  „Gjør  han  det?  Saa  er  der  maaske 
noget  Galt  ved  Magasinet  ....  Lyset  falder  skjævt  ind 
....  jeg  vil  lade  det  bryde  ned." 

Og  imedens  Onkel  fortsatte  denne  Tankegang  og  maa- 
ske lagde  nye  Byggeplaner,  tænkte  jeg  paa,  hvorledes 
jeg  skulde  instruere  Jens  Kusk,  for  det  Tilfælde,  at  Onkel 
udspurgte  ham. 

Vi  vare  komne  op  paa  en  Bakke,  Onkel  standsede  for 
at  hvile  lidt.  Dernede  laa  Byen  ved  den  venlige  Bugt, 
hvis  Bølger  afspejlede  den  blaa  Himmel;  Skorstenene 
røg,  Duer  flagrede  i  Luften,  og  fra  Onkels  Magasiner 
glimtede  de  forgyldte  Fløje.  Fjernere  ude  laa  Skoven, 
og  paa  de  Marker,  der  skilte  os  fra  den,  vare  Onkels 
Karle  ifærd  med  at  høste;  Leerne  klang  og  den  hvidgule 
Sæd   laa   i  lange,   bugnende   Rader   paa   Skaaren. 

„Ludvig"  —  sagde  Onkel  efter  en  lang  Pavse,  „Du  er 
nu  Kandidat  og  har  lært  Meget.  Vor  Sognepræst  holder 
for  meget  af  min  Rødvin,  ham  kan  jeg  ikke  have  Tillid 
til.  Men  sig  Du  mig  ærlig:  Hvad  tro  de  lærde  Mænd  i 
Kjøbenhavn  om  Døden  og  Opstandelsen?" 

Jeg  følte  mig  underlig  greben,  og  jeg  svarede:  „Der 
staar  skrevet,  at  Legemet  saaes  i  Forkrænkelighed,  men 
det  skal  opstaa  i  Uforkrænkelighed;  og  der  er  forjættet, 
at  de  Retfærdige  skulle  gaa  ind  til  den  evige  Salighed." 

„Ja,  Ludvig,  det  lærte  jeg  allerede  som  Barn,  da  jeg 
gik  til  Præsten,  og  det  gjør  mig  godt  at  høre  de  Ord 
igjen.  Men  se  Dig  om:  Alt  det  er  mit!  Den  Sæd  er  min, 
og  de  Karle  tjene  mig,  og  de  ville  lade  sig  slaa  ihjel  for 
mig.   Dernede  i  Byen  er   jeg  første   Mand;   Byfogden   er 

nok  indsat  af  Kongen;  men  han  kan  s'gu  ikke  sætte 
Noget  igjennem,  uden  jeg  vil.  Der  er  mit  Brænderi,  Du 
kan  se  Røgen,  nu  tænde  de  Fyr  under  Kjedlen.  Kan  Alt 
dette  opstaa  oppe  i  Himlen  ligesom  mit  forkrænkelige 
Legeme?  Jeg  har  vænnet  mig  saa  godt  til  det!" 

„Onkel,  nu  taler  De  ligesom  Kong  Valdemar;  han  bad 
Gud,  om  han  maatte  beholde  Vordingborg  Slot,  saa  vilde 
han  ikke   misunde  Gud   sit  Himmerig." 

„Naa,  og  hvordan  tror  Du,  at  det  er  gaaet  Kong  Val- 
demar i  Himlen?" 

„Jeg  tror,  at  han  der  har  fundet  Noget,  som  var  endnu 
bedre  end  Vordingborg  Slot." 

Onkel  tav  lidt,  derpaa  strøg  han  sig  med  Haanden 
over  Øjnene  og  sagde:  „Lad  os  nu  gaa  hjem.  Sig  Ingen- 
ting til  Din  Tante." 

Da  vi  kom  hjem,  var  det  for  mig,  ligesom  Huset  blev 
glad  ved  at  se  Onkel  igjen,  og  de  følgende  Dage  syntes 
der  mig  at  herske  en  vemodig,  men  inderligere  Forstaa- 
else  imellem  Onkel  og  Alt,  hvad  der  omgav  ham. 

Den  næste  Søndag  ved  Middagsbordet,  var  Onkel  stille 
og  tavs;  men  pludselig  tvang  han  sig  til  at  synes  glad, 
og  han  sagde:  „Idag  vil  vi  have  en  munter  Dag  til  Ære 
for  Kandidaten.  Vi  vil  kjøre  i  Skoven  og  bede  endel 
gode  Venner  gjøre  os  Følgeskab." 

Der  blev  nu  Travlhed  og  Munterhed  i  Huset.  Drenge 
og  Karle  bleve  sendte  i  Byen  med  Indbydelser,  den  store, 
firsædede  Holstenskvogn  blev  trukken  frem  af  Skuret, 
Seletøjet  poleret  og  Hestenes  Manker  indflettede  med  røde 
Baand.  „Nu  er  vores  Ludvig  blevet  Mand,"  sagde  Jens 
Kusk,  da  han  striglede  de  nye  brune  Hopper;  „han  skal 
have  et  Par  Heste  saa  blanke,  som  der  ikke  findes  Mage 
til   i  Kongens    Gaard." 

Snart  indfandt  sig  de  andre  Familier  i  deres  Vogne; 
Jens  Kusk  thronende  i  sit  nye,  glimrende  Liberi,  anførte 
Toget  med  vor  store  Holstenskvogn  og  smeldede  lystig 
med  Pisken;  Rækken  af  de  øvrige  Vogne  rullede  muntert 
efter;  fra  den  bageste  Vogn,  hvor  der  var  lutter  unge 
Mennesker,  lød  Sang;  i  Byens  Vinduer  kom  venlige  An- 
sigter tilsyne  og  nikkede  til  os,  og  Solen  skinnede  varmt 
fra  den  klare  Himmel. 

Da  vi  vare  komne  lidt  udenfor  Byen  og  den  slagne 
Landevej  laa  for  os,  tog  Onkel  Tøjlerne  for  selv  at 
prøve  de  nye  Hopper.  —  „Hvad  skal  nu  det  til,  Johan?" 
sagde  Tante;  „lad  Jens  kjøre;  jeg  stoler  mere  paa  ham 
end  paa  Dig."  —  „Husbond  kan  saamænd  godt,"  sagde 
Jens  smidskende;  „Tøsene  er  saa  fromme  som  Lam,  og 
jeg  skal  nok  være  ved  Haanden,  om  de  skulde  blive 
sky."  —  „For  Gud  i  Himlens  Skyld!  er  de  sky?"  raabte 
Tante.  —  „Nej,  de  er  ikke,  Madam,"  sagde  Jens;  „den 
nærmere  er  en  Smule  angst  af  sig;  men  det  gi' er  sig  nok, 
naar  jeg  faar  kjørt  hende  til.  Madammen  kan  ikke  tro, 
hvad  der  sidder  for  et  fromt  Gemyt  i  de  to  —  Prr,  Hus- 
bond!  drej   ikke  saa  akavet  —  — " 

Mere  fik  Jens  ikke  sagt.  Der  var  kommet  en  Ko  op 
fra  Grøfteranden,  den  nærmere  Hoppe  havde  kastet  sig 
ind  paa  den  fjernere  og  bragt  Vognen  ud  af  Sporet, 
Jens  greb  efter  Tøjlerne,  men  han  fik  kun  fat  i  den  ene, 
som  han  trak  haardt  til  sig,  Vognen  væltede. 

Da  vi  Andre  havde  slæbt  os  ud  fra  Vognen  og  over- 
bevist os  om,  at  alle  Lemmer  var  hele,  savnede  vi  Onkel. 
Han  var  bleven  kastet  langt  ud  til  Siden,  og  da  vi  ilede 
til  for  at  rejse  ham  op,  opdagede  vi,  at  han  havde 
brækket    Benet. 

Den  lystige  Skovtur  var  forvandlet  til  Sorg.  Med  muntre 
Piskesmeld  vare  vi  kjørte  ud,  og  som  til  Ligfølge  kjørte 
vi  Onkel  hjem.  De  venlige  Ansigter  vare  endnu  i  Vin- 
duerne, og  Solen  skinnede  ligesaa  sommervarm,  som  da 
vi  kjørte  ud. 

Efter  otte  Dages  Forløb  begyndte  Lægen  at  ryste  paa 
Hovedet;  den  tolvte  Dag  sagde  han  til  Tante,  at  det  var 
hans  Pligt  at  sige,  at  hvis  Onkel  endnu  havde  Noget  at 
af  g  j  øre    i  denne   Verden,    maatte   det    ske    snart. 

„Hvem  skal  sige  det  til  ham?"  sagde  Tante  og  saa 
paa  Bogholderen  og  mig;  men  Ingen  af  os  tilbød  sig. 

„Saa  vil  jeg  sige  det  selv,"  sagde  Tante  og  tørrede  Øjne; 
„det  er  de  første  onde  Ord,  jeg  har  sagt  ham." 

Hun  gik  nu  ind  til  ham,  og  de  bleve  en  Stund  ene 
sammen.  Da  hun  kom  ud,  græd  hun  ikke;  hun  sagde 
til  mig:  „Din  Onkel  vil  se  sine  Tjenestefolk;  lad  dem 
komme  op  Allesammen." 

De  vidste  Alle,  at  Onkel  skulde  dø,  og  da  de  fik  Be- 
faling at  komme  op  og  tage  Afsked  med  ham,  pyntede 
de  sig  som  Julemorgen,  naar  de  gik  i  Kirke. 

En  efter  En  gik  de  atten  Karle  ind  og  toge  Onkel  i 
Haanden  og  sagde:  „Farvel,  Husbond."  Karlenes  haarde 
sjællandske  Ansigter  saa  flegmatiske  og  ligegyldige  ud, 
medens  de  stode  og  ventede  i  Dagligstuen;  men  da  de 
gik  ud  fra  Onkel,  holdt  de  Trøjeærmet  for  Øjnene  og 
hulkede. 

Den  næste  Formiddag  døde  min  Onkel. 

Hele  Byen  fulgte  ham  til  Graven;  men  hans  Tjeneste- 
karle bare  ham.  Et  Par  Studenter  fra  Kjøbenhavn  gjorde 
rigtignok  nogle  Bemærkninger,  da  de  saa  to  af  Røgterne 
i  røde  Kofter  være  med  ved  Baaren  og  hørte  de  atten 
Bønderkarle  istemme  Psalmen.  Men,  da  de  efter  Jord- 
paakastelsen  toge  Hatten  for  Ansigtet  og  derpaa  stille  og 
blege  forlode  Kirkegaarden,  bleve  de  to  Studenter  ganske 
alvorlige. 

Nogle  Dage  efter  hørte  jeg,  naar  jeg  kom  ud  i  Gaarden 
eller  i  Brænderiet,  Karlene  sagte  synge  en  Vise.  Alle  sang 
den  samme  Melodi  og  de  samme  Ord.  Det  var  en  Sang, 
som  en  af  dem  havde  digtet  om  Onkel,  og  Omkvædet  deri 
var: 

„Gud  glæde  ham  udi  Himmerig." 

ELLER 

ET  AFSNIT  AF  RABBI  NATHAN 
CLAUSENERS  LIV 

(1846) 


TO    UNGE   JØDER. 


Den  unge  Wulf  Israel,  Søn  af  den  rige  Vexeler  Israel, 
kom  en  Fredag  Eftermiddag  op  paa  Grosserer  Ger- 
sons  Handelskontor  og  spurgte  efter  Aron  Jacobsen,  den 
første  Kommis. 

En  af  Kontoristerne  sagde  ham,  at  Aron  Jacobsen  var 
inde  i  det  lille  Værelse  ved  Siden  af  Kontoret,  og  bad 
ham  gaa  indenfor.  Da  han  kom  derind,  laa  Aron  paa 
Sofaen,  men  foer  hurtig  op  for  at  tage  imod  ham. 

„God  Dag!  —  Er  Du  syg?"  spurgte  Wulf  Israel. 

„Nej,  men  jeg  er  ikke  rigtig  vel,  fordi  jeg  ikke  har 
faaet  min  vante  Nattero;  jeg  laa  og  blundede  lidt." 

„Aa,  det  gi'er  sig,  naar  man  bliver  vant  dertil.  Morede 
Du   Dig   ikke   iaftes?" 

„Jo,  Tak,  men  jeg  kan  ikke  taale  saa  megen  Vin." 

„Du  er  da  ogsaa  et  rent  Barn!  Ingenting  kan  Du  taale! 
Saa  drik  ikke  mere,  end  der  er  nødvendigt  for  at  holde 
Dig  munter." 

„Ja,  det  er  let  nok  sagt;  men,  naar  jeg  først  bliver 
munter,  saa  tænker  jeg  ikke  paa  den  Dag  imorgen." 

„Tager  Du  med  i  Aften?  Jeg  har  inviteret  to  nydelige 
Tøse,  og  jeg  lader  min  Vogn  holde  udenfor  Byen;  det  er 
da  for  Din  Skyld,  for  jeg  bryder  mig  Pokker  om  Jø- 
derne"1). 

„I  Aften?"  sagde  Aron  og  kæmpede  lidt  med  sig  selv; 
„nej,  i  Aften  kan  jeg  ikke." 

„Hvad   er  det   for   Snak?   Hvorfor   kan   Du   ikke?" 

„Betænk,  at  jeg  i  Fredags  Aftes  heller  ikke  var  hjem- 

x)  Det  er  nemlig  forbudt  at  kjøre  om  Sabbathen ;  den  begynder  Fre- 
dag Aften,  naar  de  første  Stjerner  tændes. 

M.  Goldschmidt  i  Folkeudgave.  I  23 

me  hos  min  Fader.  To  Fredage  i  Træk  —  nej,  det  gaar 
ikke  an!" 

„Du  er  og  bliver  et  Barn  ....  lad  mig  se  rigtig  paa 
Dig  —  Kors!  Du  ser  jo  skrækkelig  ud,  Du  er  syg!" 

„Wulf !"  sagde  Aron  og  fik  Taarer  i  Øjnene,  „det  nager 
mig,  at  jeg  iaftes  spiste  Bøf  steg"1). 

„Ha,  ha,  ha!  Nu  maa  jeg  le!  Er  Du  endnu  ikke  kom- 
men  videre  i  Oplysning?   Ih,   Du  min   Gud  og   Frelser." 

„Jeg  er  nu  bleven  tre  og  tyve  Aar  gammel,"  sagde 
Aron,  „og  intet  Urent  har  berørt  mine  Læber  før  igaar 
Aftes.  Det  er,  ligesom  der  maatte  ramme  mig  en  Ulykke. 
Hvorfor  kan  man  dog  ikke  glæde  sig  i  Uskyldighed  uden 
at   overtræde   Fædrenes   Skikke!" 

„Aa,  det  er  ærgerligt  at  høre  saadan  Sniksnak!  Jeg  er 
altfor  oplyst  til  at  bryde  mig  om  de  gamle  Rabbinere," 
sagde  Wulf  Israel. 

„Men  Moses?"  spurgte  Aron  med  et  ængsteligt  Blik. 

„Aa,  Moses  var  ogsaa  en  gammel  Rabbiner.  Han  er 
kommen  til  Hæder  og  Værdighed  ligesom  Rhinskvin,  fordi 
han  har  ligget  i  saa  mange  hundrede  Aar  —  ha,  ha!  det 
var  s'gu  et  godt  Indfald!  Du  behøver  ikke  at  gyse,  jeg 
mente  det  i  Grunden  ikke  saa  slemt.  Naa,  lad  nu  Gril- 
lerne fare,  Aron,  og  tag  med  i  Aften.  Naar  vi  komme 
hjem,  gaa  vi  ind  i  Kronprinsensgade  og  spille  lidt;  der 
træffe  vi  to  Skuespillere,  som  jeg  har  gjort  Bekendtskab 
med." 

„Skuespillere?"  spurgte  Aron  ivrig;  „Ryge?  Fryden- 
dahl?" 

„Nej,  saavidt  er  de  ikke  kommen,  de  er  endnu  Elever; 
men  de  har  s'gu  meget  Talent.  Jeg  saa  dem  spille  i  For- 
gaars  Aftes,  de  spillede,  Fanden  gale  mig!  ypperlig." 

„Der  var  jo  ogsaa  to  Elever  med  iaftes;  men  jeg  kunde 
ikke  lide,  at  de  bestandig  sagde:  Hr.  Ischrael!" 

„Aa,   det  gjør  s'gu  ikke  Noget." 

„Da  smed  Du  dog  forleden  en  Skomagerdreng  ned  ad 
Trapperne,    fordi    han    sagde    Ischrael." 

„Ja,  det  var,  fordi  han  ikke  sagde:  Hr.  Israel  —  — 
hør,   Du   kan   tro,   at   den   ene   af   Tøsene,   vi   skal   have 


J)  Nemlig  hos  Kristne,  altsaa  efter  den  jødiske  Lov  Urent. 

med  i  Aften,  er  nydelig,  og  hvor  hun  holder  af  mig,  det 
Pigebarn!  Og  uden  at  jeg  giver  hende  det  Ringeste!" 

„Var  det  da  ikke  til  hende,  Du  kjøbte  det  franske 
Schavl?" 

„Nej,  det  var  en  anden  ....  men  hun,  Du  skal  have, 
er  s'gu  ogsaa  kjøn   —  tag  med  i  Aften." 

„I  Aften  kan  jeg  ikke,  Wulf;  ellers  mange  Tak.  Det 
truer  desuden  med  Torden." 

„Aa,  det  trækker  over!  Du  vil  da  ikke  lade  mig  trække 
ene  om  med  begge  Fruentimmerne?  Du  maa  s'gu  tage 
med!" 

„Om  en  halv  Time  er  det  Schabbas,"  meldte  en  ind- 
trædende Kontorbetjent;  „skal  Brevene  til  Hamborg  vente 
til  paa  Søndag?" 

„Nej,  nu  skal  jeg  skrive  dem,"  sagde  Aron  og  rejste 
sig. 

„Tag  saa  med,  hører  Du,  Aron!  Om  en  halv  Time  kom- 
mer jeg  og  henter  Dig,"  sagde  Wulf  Israel,  idet  han  gik 
mod  Døren. 

„Nej,  paa  ingen  Maade  i  Aften!"  sagde  Aron. 

„Saa  krieg  die  Nerpe!"1)  raabte  Wulf  forbitret  og  skyndte 
sig  bort. 

Aron  gik  ud  i  Kontoret  og  satte  sig  til  at  skrive.  En 
halv  Time  efter,  da  Stjernerne  tændtes  paa  Himlen,  lod 
han  de  øvrige  Kontorbetjente  gaa  og  gik  derpaa  selv  efter 
at   have   lukket   Kontoret. 


EREF  SCHABBAS.  —  FREDAG  AFTEN. 


Da  Aron  kom  hjem,  stod  hans  Moder  foran  Schabbas- 
bordet  og  indviede  Lysene,  idet  hun  udstrakte  Hænderne 
imod   dem   og   udtalte  Velsignelsen. 

„Har  Du  været  i  Schul'en  i  Aften?"  spurgte  hun  Søn- 
nen, da  den  korte  Bøn  var  tilende. 

„Nej,  Moder;  jeg  kommer  først  nu  fra  Kontoret  og 
har  ikke  faaet  Tid  til  at  klæde  mig  om.  Fader  er  vel 
ikke   kommen   hjem?" 

*)  Ske  en  Ulykke! 

„Nej,  men  de  er  vist  nu  ved  Bameh  matlikin1);  vi  kan 
strax  vente  ham,  jeg  vil  berede  Maaltidet." 

Aron  gik  ud  for  at  klæde  sig  om,  og  lidt  efter  at  han 
igjen  var  vendt  tilbage  i  Stuen,   kom   Faderen. 

„Gut  Schabbas!"  sagde  han  fornøjet,  idet  han  traadte 
ind  ad  Døren. 

„Gut  Schabbas!"  svarede  Konen  og  Sønnen;  den  sidste 
bedækkede  Hovedet  og  modtog  af  Faderen  Haandspaa- 
læggelsen  og  Velsignelsen. 

„Det  var  ret  en  Naches2)  at  være  i  Schul'en  i  Aften!" 
sagde  Husfaderen,  idet  han  ombyttede  Hatten  med  en 
Fløj  els  Kalot  og  satte  sig  i  Sofaen;  „vi  havde  den  frem- 
mede Hrasan3);  6i,  wie  wohl!  wie  en  Koll4)!  Mein  Kind, 
ich  hab'  Hunger;  Aron,  gaa  tilbords!" 

„Tak,  Fader,"  sagde  Aron;  „jeg  vil  blot  se  Dig  gjøre 
Kidisch5);  saa  gaar  jeg  lidt  bort." 

„Hvad,  vil  Du  gaa,  Aron?  Vil  Du  lade  os  spise  alene?" 

„Jeg  gaar  blot  et  Øjeblik  hen  hos  Rabbi  Nathan,"  sagde 
Aron  forlegen. 

„Eref  Schabbas  bliver  man  hos  sine  Forældre,  Aron! 
Du  var  heller  ikke  hos  os  sidste  Fredag." 

„Naa,  lad  Du  ham  kun  gaa!"  sagde  Moderen  med  et 
listigt  Smil. 

Faderen  saa  det,  smilede  derpaa  ogsaa  og  sagde:  „Nu, 
nu,  gut  Schabbas!  Griiss  Rabbi  Nathan!" 

„Og  hans  Kone  og  hans  Datter!"  tilføjede  Moderen, 
idet  Aron  gik  ud  af  Døren. 


Rabbi  Nathan  Clausener,  til  hvis  Hus  Aron  nu  begav 
sig,  var  en  af  de  Mænd,  hvem  de  troende  Jøder  holde 
højt  i  Ære,   og  hos   hvem   de   søge   Raad   saavel  i  tvivl- 

*)  „Hvorved  skal  man  tænde  Sabbathlyset?"  —  en  Afhandling,  der 
fremsiges  ved  Slutningen  af  Gudstjenesten.  Deri  fremsættes  alle  rab- 
binske Meninger:  om  man  skal  bruge  Voxlys  eller  Olie  o.  s.  v.  2)  Ny- 
delse. 8)  Forsanger.  4)  Hvilken  Stemme!  —  (Det  er  endnu  ikke  mange 
Aar  siden,  at  Forsangere  kom  hertil  og  lod  sig  høre.  De  rejste  om  lige- 
som de  Kristnes  Virtuoser  og  lode  sig  høre  for  Betaling.  Nogle  af  disse 
sang  saa  smukt,  at  de  kunde  have  givet  offentlige  Koncerter  hvorsom- 
helst).   5)  Bryde  Brødet  og  velsigne  det. 

somme  Religionsspørgsmaal  som  i  huslig  Kummer  og  of- 
fenlig  Nød.  Han  var  Glausener,  det  vil  sige:  han  var  en 
af  de  Mænd,  der  lønnes  af  Menigheden  for  at  granske  i 
de  hellige  Skrifter.  Og  ligesom  i  Jerusalems  Tider  Ypper- 
stepræsten, naar  han  paa  den  store  Forsoningsdag  traadte 
ind  i  det  Allerhelligste  og  stænkede  de  syv  Bloddraaber, 
saa  Noget,  som  Andre  ikke  turde  se,  saaledes  skue  disse 
Mænd  under  deres  natlige  Granskninger  i  de  hellige  Bøger 
en  hemmelig  Visdom,  ja,  i  gamle  Dage  have  Nogle  af  dem 
fundet  Opløsningen  paa  de  dunkleste  Gaader  og  kunnet 
binde  Livet  og  Døden.  Men  dem  Alle  omgiver  noget  Sær- 
egent i  deres  stille,  lydløse  Liv;  man  kan  undertiden  høre, 
hvorledes  det  pusler  om  dem,  uden  at  de  selv  lade  sig 
forstyrre  deraf,  og  det  mærkes  forud,  naar  de  skulle  dø. 
De  ere  omtrent  for  Jøderne,  hvad  de  kristne  Hellige  vare 
i  fordums  Tider;  men  der  er  den  Forskjel,  at,  medens 
den  kristne  hellige  Mand  kunde  forandre  Dogmerne  og 
give  de  religiøse  Sætninger  ny  Udtydning,  beror  den  jø- 
diske Helliges  hele  Anseelse  paa  den  Nøjagtighed,  hvor- 
med han  efterlever  Loven.  Han  er  Lovens  Spejl,  og  i 
det  Øjeblik  hans  ængstelig  vogtende  Trosbrødre  mærke, 
at  han  ikke  afspejler  den  rent,  er  hans  Anseelse  forbi, 
og  de  kunde  gjerne  slaa  Spejlet  istykker. 

Da  Aron  traadte  ind  hos  Rabbi  Nathan,  sad  han  allerede 
ved  Schabbasmaaltidet,  omgiven  af  sin  hele  Familie:  hans 
Kone  og  Datter  og  de  gifte  Sønner  med  deres  Koner  og 
Børn.  Ved  at  se  Gjæsten  raabte  han  muntert:  „Je  spåter 
der  Obend,  je  grosser  der  Gast!1)  Komm,  setzt  Euch!" 

Hans  Kone  rakte  Aron  Haanden  og  spurgte  venlig: 
„Hvorledes  lever  Deres  Moder?  —  Sæt  Dem,  Aron,  og  tag 
tiltakke   hos  os." 

Man  rykkede  sammen,  saa  at  der,  ligesom  efter  Aftale, 
blev  Plads  ved  Esthers  Side. 

„Vi  troede  næsten,  vi  havde  fornærmet  Dem,"  sagde 
Esther,  medens  de  Andre  højt  fortsatte  den  afbrudte  Sam- 
tale; „hvorfor  er  De  bleven  borte  saa  længe?" 

„De  kan  tro,  kjære  Jomfru  Esther,  det  gjør  mig  ondt 
nok,"  sagde  Aron. 

J)  Jo  sildigere  paa  Aftenen,  desto  fornemmere  er  Gjæsten. 


358  ARON  OG  ESTHER 

„Fader  har  flere  Gange  spurgt  efter  Dem;  han  holder 
meget  af  Dem." 

„Gud  ske  Lov!"  hviskede  Aron  og  berørte  med  sin 
Haand  Esthers  Ærme.  Esther  gav  ham  Haanden,  uden 
at  de  Andre  saa  det. 

„De  har  jo  næsten  slet  Intet  spist!"  sagde  Husmode- 
ren, da  Pigen  tog  Tallerkenerne  bort. 

„Tak,  jeg  er  ikke  sulten,"  sagde  Aron. 

„Naa,  men  et  Stykke  Kage  kan  De  da  spise?  Nu  skal 
De   faa   et  rigtig   stort   Stykke!"   vedblev   Frummit. 

Hun  skar  først  af  til  sin  Mand,  derpaa  til  Aron;  men 
Arons   Kage   faldt   istykker. 

„De  har  ikke  bedet  fromt  i  denne  Uge!"  sagde  hun 
spøgende,  idet  hun  rakte  ham  Tallerkenen. 

Aron  blev  rød  og  spurgte  i  Hast  en  af  Sønnerne,  om 
det  var  sandt,  at  man  ruddlede1)  paa  Joel  Salomon. 

Joel  Salomon  var  en  saare  rig  Mand,  og  det  forbavsede 
derfor  Selskabet  i  højeste  Grad,  at  der  blev  ruddlet  paa 
ham.  Der  begyndte  en  ivrig  Disput  om  Joel  Salomons  For- 
muestilstand, og  da  man  mere  og  mere  bestyrkede  hin- 
anden i  den  Overbevisning,  at  han  var  hævet  over  en- 
hver Mistanke,  sagde  Aron  forlegen:  „Jeg  tog  fejl;  det 
var  ikke   Joel   Salomon,   det  var  Amsel   Salomon." 

„Amsel  Salomon!  den  Gascht!  den  Dalphen2)!"  raabte 
man  leende;  „er  der  Nogen,  der  gider  ruddle  paa  ham? 
Han  er  jo  endnu  under  Fallit!  Aron,  hvor  har  I  været 
henne  og  sanket  Nyheder?" 

Aron  vidste  i  sin  Forlegenhed  ikke,  hvad  han  skulde 
svare,  da  sagde  Rabbi  Nathan  med  et  Smil,  idet  han  lod 
Blikket  dvæle  paa  Esther  og  Aron:  „Aron  hat  ganz 
Recht!" 

Ingen  af  Sønnerne  kunde  begribe,  hvorledes  deres  Fader 
kunde  give  Aron  Ret;  men  en  Rabbi's  Ord  tør  man  ikke 
modsige,  der  bor  altid  en  Sandhed  i  dem,  og  saaledes  blev 
der  pludselig  Tavshed. 

„Rebbausai,  wir  wollen  benschen3)!"  sagde  den  Gamle 
og  overdrog  Aron  at  være  Forsanger  ved  Takkebønnen. 

Aron   blev  blodrød,   da   Rabbi  Nathan  erkj endte   ham 

*)  Ruddle,  Bagtale;  ruddle  paa  en  Kjøbmand  er  det,  naar  man  ytrer 
Tvivl  om  hans  Soliditet.    2)  Stodder.    8)  Mine  Herrer,  vi  ville  takke  Gud. 

værdig  til  den  Ære  at  præsidere  ved  Bønnen  i  et  saa 
fromt  Hus;  men  aldrig  havde  han  med  en  saadan  Inder- 
lighed, saa  mejuschef,  som  Jøderne  vilde  sige,  fremsagt 
Velsignelserne  over  Jødernes   Gud. 

Da  Bønnen  var  endt,  lænede  Rabbi  Nathan  sig  tilbage 
i  Sofaen  og  istemmede  en  af  Sabbathsangene,  hvorefter 
han  udbrød  i  Lovtale  over  Sabbathen: 

„Hvor  lykkelig  er  dog  den  gode  Jøde,  der  holder  Her- 
rens Lov!  Hos  ham  er  der  Fred  og  Stilhed  som  paa  Bjer- 
get, naar  Cedrene  vente  paa  Aftenvinden,  som  ved  Strand- 
bredden, naar  Solen  gaar  ned  bag  Øerne.  Hans  Hjerte 
frydes  ved  Synet  af  Børn  og  Børnebørn  som  ved  Duften 
af  Aloe  og  Myrrha;  han  deler  sit  Maaltid  med  dem,  og 
der  er  nok  til  dem  Alle,  thi  Herrens  Velsignelse  er  i  Ren- 
heden! Naar  Maaltidet  er  endt  og  Bønnen  sungen,  hviler 
hans  Sjæl  som  paa  Rosenblade  og  synger  frydefuld:  Vel- 
signet være  Herren,  Israels  Gud,  som  har  skænket  os 
Sabbathen!" 

„Omein!"  (Amen)  sagde  Selskabet,  som  det  er  Pligt, 
naar  Gud  velsignes. 

„Se,  mine  Børn!"  vedblev  Rabbi'en:  „hvorledes  hellig- 
holde de  Kristne  deres  Schabbas?  De  Rige  søge  støjende 
Glæder,  og  de  Fattige  lide  Nød  denne  Dag  som  de  andre 
Dage  eller  drikke  stærke  Drikke  og  kives.  Men  naar  vi 
gjøre  os  tilgode  paa  Herrens  Hviledag,  høre  vi  ikke  Hun- 
gerskrig fra  vore  Brødre;  vi  have  delt  med  vore  Fattige, 
inden  Stjernerne  tændtes,  og  vi  vide,  at  der  er  Fred  og 
Lyksalighed  over  al  Israel  denne  Aften.  —  Lovet  være 
Herren,  Israels  Gud,  der  uddeler  Velgjerninger  og  Al- 
misser!" 

„Omein!"   sagde  Selskabet. 

Efter  en  Pavse  spurgte  Aron  med  sagte  Stemme:  „Rab- 
bi! Hvis  nu  i  et  saadant  helligt  Samfund  indsneg  sig  En, 
der  havde  spist  af  de  forbudne  Spiser  —  hvad  saa?" 

Rabbi  Nathans  Ansigt  blev  alvorligt,  og  han  svarede: 
„Det  kunde  hænde  sig,  at  en  saadan  Frafalden  havde 
syndet  hemmelig,  saa  at  Ingen  vidste  af  hans  Synd.  Men 
i  de  Frommes  Selskab  vilde  han  være  tilmode  som  en 
ung  Pige,  der  havde  mistet  sin  Uskyldighed,  og  det  vilde 
være  Straf  nok.   Men  naar  det  opdagedes  —  og  sikkert 

vilde  det  komme  for  Lyset  —  da  vilde  jeg  vel  ikke  op- 
løfte min  Haand  mod  den  faldne  Kvinde  og  ikke  ubarm- 
hjertig udstøde  hende  af  mit  Hus,  at  ikke  Synden  gan- 
ske skulde  faa  Magt  over  hende;  men  —  tilføjede  Rab- 
bi'en  med  et  strengt  Blik  —  min  Søn  vilde  jeg  ikke  give 
hende  til  Hustru." 

Aron  sad  med  bøjet  Hoved;  men  en  af  Sønnerne,  der 
vilde  lede  Faderens  Tanker  bort  fra  den  ubehagelige 
Gjenstand,  sagde:  „Rabbi!  jeg  har  en  Schale1)  til  Eder:  Er 
det  sandt,  at  der  staar  skrevet,  at  man  bør  sælge  sine 
sidste  Ejendele  for  at  kunne  højtideligholde  Schab- 
bas?" 

Rabbi  Nathans  Ansigt  opklaredes,  og  han  svarede:  „Der 
staar  skrevet:  Intet  Gode  er  der  for  Mennesket,  uden  at 
han  spiser  og  drikker  og  lader  sin  Sjæl  nyde  Godt  i 
sin  Møje.  —  Men  de  Rabbi'er,  der  udlægge  dette  i  den 
Mening,  som  Du  sagde,  min  Søn,  ere  spidsfindige  og  holde 
sig  til  de  blotte  Ord;  thi  de  ere  sagte  i  Bitterhed  og  For- 
trydelse, og  den  samme  Vise  siger:  Der  er  intet  Godt  for 
Menneskenes  Hjerter  uden  at  glæde  sig  og  gjøre  det  Gode 
i  sit  Liv.  Men,  paa  det  I  ret  kunne  se  Sandheden,  vil  jeg 
fortælle  Eder  Historien  om  Rabbi  Hranino  og  hans  Hu- 
stru Deborah." 

Man  rykkede  tæt  sammen  om  Rabbi'en,  og  han  for- 
talte: 

„Der  levede  engang  en  from  Rabbi,  ved  Navn  Rabbi 
Hranino,  med  sin  Hustru  Deborah.  Rabbi  Hranino  var 
meget  fattig;  thi  han  anvendte  største  Delen  af  sin  Tid 
paa  at  bede  og  forske  i  de  hellige  Skrifter;  men  hans 
Hustru  gjorde  det  ondt,  at  de  andre  jødiske  Husmødre 
hver  Fredag  kunde  gjøre  et  langt  rigere  Indkjøb  til  Schab- 
basbordet  end  hun.  Er  min  Mand  ikke  Rabbi?  —  sagde 
hun  tidt  ved  sig  selv  —  tilkommer  det  ham  ikke  at  holde 
et  ligesaa  godt  Maaltid  som  vore  Naboer?  —  En  Uge 
havde  Fortjenesten  især  været  ringe,  og  denne  Fredag 
Aften  havde  Deborah  ikke  Andet  at  sætte  paa  Bordet 
end  et  Brød  og  en  Krukke  Mælk.  Da  Rabbi  Hranino  havde 
vasket  sig  og  satte  sig  tilbords  for  at  gjøre  Kidisch  med 
samme  Inderlighed,  som  det  havde  været  det  rigeste  Maal- 

l)  Et  Spørgsmaal  i  Religionssager. 

tid,  kunde  Deborah  ikke  udholde  det  længer,  hun  brast 
I  Graad  og  udbrød  i  Klager  over  deres  store  Fattigdom. 
Hvor  længe  —  raabte  hun  —  skulle  vi  endnu  lide  Nød 
og  være  til  Spot  for  Naboerne,  som  ingen  Røg  se  opstige 
fra    vor   Skorsten    og    kjende   vor   Fattigdom?    —    Kjære 
Kone!  —  sagde  Rabbi  Hranino  —  saa  længe  det  behager 
Gud.  —  Hvorfor  beder  Du  da  ikke  til  Gud  om  Rigdom? 
Gud   hører  en   Rabbi's   Bønner,  og   han   vil   sætte   Dig  i 
en  bedre  Stilling.   —   Kjære  Kone  —   sagde  Rabbi'en  — 
jeg  vil   fortælle  Dig  en  Historie.   I  Eftermiddag  lidt  før 
Schabbas,  havde  jeg  en  Drøm.  Jeg  drømte,  at  vi  gik  til- 
bords  ligesom   nu,   og   at   Bordet   var   fattigt,   og   at   Du 
græd  og  klagede,  ganske  ligesom  nu.  Da  lod  jeg  mig  be- 
væge af  Dine  Taarer  og  bad  til  Gud  om  Rigdom,  og  se! 
en    stor,    glimrende   Ædelsten    faldt   gjennem    Skorstenen 
ned  til  os.  Du  blev  saare  glad,  og  vi  solgte  Ædelstenen 
og   fik  derfor   saa   stor  en   Sum,   at  vi   alle  vore   øvrige 
Dage  kunde  gjøre  os  tilgode  om  Schabbas  og  blive  mis- 
undte af  vore  Naboer  og  af  Alle  dem,  der  saa  os.  Der- 
paa,  saaledes  drømte  jeg  videre,  døde  vi,  og  vi  kom  op 
til  Himlen  mellem  de  andre  Rabbi'er  og  deres  Hustruer. 
Enhver  Rabbi  havde  sin  Hustru  ved  sin  Side,  og  de  spiste 
ved  et  gyldent,  med  Ædelstene  rigt  besat  Bord;  men  de 
Fromme  hviskede  indbyrdes,  og  deres  Koner  kastede  spot- 
tende Blikke  over  til  os;  thi  paa  vort  Bord  manglede  den 
største  og  skjønneste  Ædelsten.  Da  gav  Du  Dig  til  at  græde 
og  spurgte  Englen,  der  havde  ført  os  ind,  hvorfor  vort 
Bord   ikke   skulde   være   ligesaa   skjønt   som   de   Andres, 
og   hvorfor   den   store   Ædelsten   manglede.    Men    Englen 
svarede,   at  vi   jo   allerede   havde   faaet   Ædelstenen   paa 
Jorden  og   nu   maatte  nøjes  med   Bordet,   som   det   var. 
Da  græd  Du   endnu   stærkere  og  ønskede,   at  Du   aldrig 
havde  faaet  den  paa  Jorden,  og  Du  var  ganske  utrøstelig 
og  vilde  bort;  men  det  var  ikke  muligt  at  komme  bort. 
Mig  smertede  Din  Fortvivlelse  saaledes,  at  jeg  sprang  op> 
og  derved  vaagnede  jeg  af  Drømmen.  —  Rabbi  Hranino 
taug,  og  Deborah  sad  en  Stund  ganske  stille;  men  derpaa 
tørrede  hun  sine  Øjne  og  gik  hen  og  kyssede  sin  Mand 
og   deltog  i  det   fattige   Maaltid.   Rabbi   Hranino   fortalte 
hende  derpaa  andre  Historier,  og  da  de  benschede,  vare 

de  saa  fornøjede,  som  om  de  havde  holdt  det  prægtigste 
Maaltid." 

„Mine  Børn!"  saaledes  sluttede  Rabbi  Nathan:  „Af  Rabbi 
Hranino  lære  I,  at  det  er  bedre  at  dyrke  Gud  med  et 
fromt  Sind  end  med  Spise  og  Drikke.  Dog  er  et  vel- 
smagende Maaltid  ogsaa  godt;  thi  det  glæder  Mennesket, 
og  det  er  Gud  kjært  at  se  glade  Menneskeansigter." 

Uvejret,  der  havde  truet,  var  imidlertid  draget  op  over 
Byen,  og  i  dette  Øjeblik  lød  et  mægtigt  Tordenskrald. 

Rabbi  Nathan  foer  op  i  Sædet,  hans  Øjne  antoge  et 
funklende  Udtryk,  og  han  raabte:  „Der  taler  Adaunoi 
Elauheinu!1)   Rebbausai,    vi    ville    sige   Velsignelsen!" 

Og  medens  Fruentimmerne  lukkede  Vinduerne,  sagde 
Mændene  med  bedækket  Hoved  den  foreskrevne  Velsig- 
nelse over  den  Herre,  som  sender  Tordenen. 

Rabbi  Nathans  Aasyn  beholdt  det  straalende,  kjække 
Udtryk,  og  da  Bønnen  var  forbi,  sang  han  højt  hebraiske 
Lovsange,   som   han   afbrød   med   henrykte   Ord: 

„Hør!"  raabte  han,  da  et  nyt  Tordenskrald  rullede 
og  en  blegblaa  Flamme  lyste  udenfor  Vinduerne,  medens 
en  tung  Regn  strømmede  ned:  „Hør!  Skyerne  gaa  lavt, 
og  Herren  Jehovah  vandrer  paa  dem!  Om  hans  Hoved 
straaler  Sinais  Ild,  og  hans  Fødders  Trin  ere  som  Krigs- 
vognenes   Buldren.    Lovet   være    Herren!" 

„Omein!"   hviskede  Sønner  og   Døtre. 

Atter  sang  den  gamle  Rabbi,  og  atter  afbrød  han  San- 
gen: „Bagved  Herren  vandre  de  stærke  Israels  Kæm- 
per. Der  er  Juda,  Søn  af  Jacob,  og  hans  elleve  Brødre. 
Se,  en  bleg  Svovlflamme  belyser  den  milde  Benjamins 
himmelblaa  Dragt.  Se,  der  kommer  de  stærke  Macca- 
bæer!  Hvor  de  skride  stolt  frem  i  Herrens  Fodspor!  Ha, 
mine  Øjne  blændes!  der  kjører  Profeten  Elias  paa  sin 
Ildvogn!  Lovet  være  Herren,  som  engang  sender  os  sin 
Messias!" 

„Omein!"  sagde  de  blege  Sønner  og  Døtre. 

En  af  Sønnerne,  der  vilde  bortlede  Faderens  Opmærk- 
somhed fra  Uvejret,  sagde:  „Kemech  tror,  at  vi  i  Tor- 
denvejr lukke  Vinduerne  op  og  bede  Profeten  Elias  om 
at  komme  ind." 

')  Herren,  vor  Gud. 

Men  Faderen  hørte  ham  ikke,  han  blev  siddende  i 
sin  Henrykkelse,  indtil  Uvejret  sagtnede,  da  faldt  han  i 
Søvn  paa  Sofaen,  og  sagte  listede  man  sig  bort. 


SABBATHEN. 


Den  Schul  eller  Synagoge,  som  Rabbi  Nathan  besøgte, 
laa  paa  Hjørnet  af  Gammelmynt  og  Regnegade.  Naar  man 
havde  passeret  Kobbersmedens  Gaard,  som  i  Almindelig- 
hed var  opfyldt  af  Sprøjteslanger  og  S  uge  vær  ker,  og  hvor 
der  hele  Dagen  lød  en  mægtig  Larm,  kom  man  gjennem 
en  lang  Gang  ind  i  en  Sal,  hvis  dybe  Stilhed  kunde  bringe 
En  til  at  tro,  at  man  pludselig  befandt  sig  udenfor  Verden. 

Enkelte  graahærdede  Jøder,  der  for  Guds  Skyld  vare 
komne  meget  tidlig,  stode  sagte  bedende  ved  deres  Stader 
eller  hilsede  ydmygt  den  hellige  Lade,  idet  de  med  et 
dybt  Buk  kyssede  Silkeforhænget;  den  hellige  Lampe 
brændte  foran  Laden,  og  dens  Flamme  syntes  i  stille 
Stolthed  at  længes  efter  Sangene;  en  lille  Dreng  var  krø- 
ben op  paa  en  Stol  og  afskrabede  det  nedsmeltede  Vox 
af  Lysene  for  at  gjemme  det  til  Hranuko-Lys1),  medens 
de  store  sorte  Øjne  ængstelig  vogtede  paa  Kirkebetjenten, 
som  truede  ad  ham,  men  ikke  turde  bevæge  sig,  da  han 
stod  midt  i  en  hellig  Bøn. 

Efterhaanden  fyldtes  Salen  af  den  sagte  indtrædende 
Menighed,  og  bagved  den  tilgitrede  Aabning,  der  befandt 
sig  paa  den  ene  af  Salens  Vægge,  kunde  man  se  et  en- 
kelt kvindeligt  Ansigt  titte  ind;  thi  der  var  Kvindernes 
Værelse. 

Menigheden  forrettede  sin  Andagt  med  sagte  Stemme; 
men  enhver  af  de  store  #Bønner  blev  højt  gjentagen  af 
Hrasan,  Forsangeren,  og  Menigheden  dannede  Koret,  der 
efter  hver  Gudspaakaldelse  istemmede:  „Boruch  Hu  uvo- 
ruch  schemau"  (velsignet  være  Han  og  velsignet  være 
Hans  Navn!)  og  Omein  (Amen).  Hrasan  anvendte  denne 

*)  Om  Hranuko  er  fortalt  i  „En  Jøde"  Pag.  40. 

Dag  Lekovaud  Schabbas  (til  Ære  for  Sabbathen)  sine 
skjønneste  Brysttoner,  og  til  Sabbathens  Ære  blev  lige- 
ledes en  af  de  skjønneste  Thoraruller  tagen  i  Brug.  Da 
denne,  indhyllet  i  Fløjl  og  Silke,  og  bedækket  med  gyldne 
Kjæder  og  Sølvplader,  i  Procession  blev  baaren  ud  af 
den  hellige  Lade  og  højt  udstrakt  mod  Menigheden,  saa 
det  ud,  som  om  et  fyrsteligt  Barn  fra  Slottets  Balkon 
blev  vist  det  jublende  Folk.  Og  dette  Folk  jublede  sin 
Hersker,  Guds  Lov,  imøde;  idet  Forsangeren  hævede  den 
højt  over  sit  Hoved  og  raabte:  „Thauras  Mausche  Em- 
mes!" (Mose  Lov  er  Sandhed!),  gjentog  Menigheden: 
„Thauras  Mausche  Emmes!"  med  en  tordnende  Henryk- 
kelse, der  vilde  have  overdøvet  den  kristne  Kobbersmeds 
Hamren,  om  den  var  trængt  til  dette  Sted. 

Ingen  Fejl  eller  Forstyrrelse  indløb  i  Ceremonierne, 
og  en  glad  Tilfredshed  stod  præget  paa  alle  Ansigter, 
da  man  efter  Slutningsbønnen :  „Oleinu  leschabeiach"  (Os, 
Jøder,  tilkommer  det  at  prise  Gud)  baglængs  og  med 
dybe  Buk  for  den  hellige  Lade  forlod  Synagogen.  I  Gan- 
gen kunde  man  høre  den  idelige  Gjentagelse  af:  „Jeschkau- 
ach,  Rabbi  Hrajim!"  (Tak,  Rabbi  Heimann!)  hvormed 
man  takkede  Forsangeren,  og  derimellem  lød:  „Øi,  wie 
wohl!"  (O,  hvor  smukt!)  som  Mand  og  Kone  tilraabte 
hinanden,   idet   de   mødtes    udenfor   Kvindernes    Bedesal. 

I  Porten  til  Gaden  traf  Rabbi  Nathan  og  hans  Kone 
paa  Aron  Jacobsen  og  hans  Forældre.  Det  var  for  begge 
Parter  et  sandt  Kunststykke  at  komme  vel  fra  den  g j en- 
sidige Hilsen  i  saa  Manges  Paasyn.  De  vidste  godt  om 
hinanden,  at  de  tænkte  paa  en  Forlovelse  mellem  Aron 
og  Esther;  men  endnu  var  intet  officielt  Ord  udtalt,  og 
det  gjaldt  derfor  om,  hverken  at  vise  for  lidt  eller  for 
megen  Hjertelighed,  ikke  at  gjøre  en  Mine,  hvorved  man 
senere  kunde  blive  prostitueret,  ifald  der  ikke  blev  Noget 
af  Partiet,  og  Alt  dette  var  ingenlunde  let,  da  begge  Parter 
allerede    følte    Slægtskabets    Inderlighed    for   hinanden. 

Rabbi  Nathan  gjorde  Begyndelsen,  idet  han  med  begge 
Hænder  aftog  sin  trekantede  Hat  for  Madam  Jacobsen, 
medens  den  gamle  Jacobsen,  der  nøje  fulgte  hans  Bevæ- 
gelser, gjorde  det  Samme  for  Frummit.  Derpaa  bukkede 
de  to  Mænd  for  hinanden,  og  de  to  Damer  nejede,  idet 

man  gjensidig  sagde:  „Gut  Schabbas!"  Aron  lod  man, 
som  man  ikke  bemærkede,  da  det  vilde  gjøre  Hilsningen 
altfor   kompliceret,   naar   han   skulde   tages   med. 

Lige  i  det  Øjeblik  Mændene  bukkede  og  Damerne 
nejede  allerdybest,  kom  en  Skomagerdreng  forbi,  og  ved 
Synet  af  Ceremonien  skreg  han  med  skingrende  Stemme: 
„Æh,  se,  hvor  Jødesmausene  staa  og  vrikke!"  —  De  to 
gamle  Mænd  blegnede,  men  lode  sig  ikke  forstyrre;  man 
kunde  se,  at  de  fra  Barnsben  vare  vante  til  Sligt,  og  at 
de  havde  lært  at  overvinde  Frygten,  ligesom  en  sky  Hest, 
der  endelig  gaar  forbi  Vandmøllen  og  kun  lægger  Ørerne 
tilbage.  Men  Aron  raabte:  „Havde  jeg  bare  en  Stok!  Jeg 
skulde  lære  den  Dreng!" 

„Om  Schabbas,  Aron!"  sagde  Rabbi  Nathan;  „hvis  nu 
Stokken  gik  itu?"1)  —  Aron  tav;  men  en  ældre  Jøde,  der 
var  traadt  til,  sagde:  „Hvad  man  døjer  med  den  Ri- 
senes2)!  Hør,   Drengen   bliver   ved   at   forfølge  os!" 

„Det  er  Intet!"  sagde  Rabbi  Nathan;  „hvad  skulde  saa 
Jøderne   i  Chodzesen   have   sagt?" 

„Hvad  skete  da  der?"  spurgte  man,  glad  over  at  kunne 
overhøre  Drengens  Raab  og  tillige  faa  Lejlighed  til  at 
spadsere  med  Rabbi  Nathan  henad  Gaden. 

„I  Chodzesen,  i  Lille-Polen,"  begyndte  Rabbi  Nathan, 
„maatte  Jøderne  døje  alle  mulige  Geseiraus3).  Man  for- 
fulgte dem  paa  Gaden,  ikke  blot  som  her  med  Skælds- 
ord, men  med  Stenkast;  man  forbød  kristne  Tjeneste- 
piger at  tjene  hos  dem,  saa  at  de  Fredag  Aften  og  Schab- 
bas maatte  sidde  uden  Lys  og  Varme,  og  meget  Mere. 
Endelig  besluttede  Bageren  at  befri  Byen  fra  alle  Jøder 
paa  eengang.  I  vide,  hvor  ivrig  Jøderne  den  sidste  Dag 
Paaske  ere  efter  Rugbrød,  naar  de  i  otte  Dage  ikke  have 
faaet  Andet  end  Matzaus*).  Med  ligesaa  megen  Glæde  som 
man  den  første  Paaskeaften  indvier  Matzen,  bryder  man 
den  sidste  Aften  Rugbrødet.  Saaledes  ere  vi  Mennesker! 
Forandring  er  vor  Lyst,  og  næppe  vilde  vi  kunne  holde  ud 
i  Paradiset,  i  Edens  Have,  hos  Gud  selv,  hvis  vi  skulde 
medbringe  vore  ustadige  og  dødelige  Legemer.  Nu,  her- 
paa  grundede  Bageren  sin  Plan,  og  den  sidste  Aften  for- 

*)  Om  Sabbathen  tør  man  nemlig  ikke  sønderbryde  Noget.  2)  Jøde- 
fjendskab.   ")  Ulykker.    4)  Usyrede  Brød,  Paaskekager. 

giftede  han  alt  Rugbrødet.  Men  nu  vilde  Vorherre,  som 
ikke  forlader  sit  Folk,  at  Noget,  der  ellers  er  en  Veder- 
styggelighed for  hans  Aasyn,  skulde  være  til  det  Gode. 
Der  levede  i  Chodzesen  en  ung  Jøde,  en  Poscho  Jisroeil1), 
der  overtraadte  alle  Skikke  og  lo  Jøderne  lige  op  i  Øj- 
nene, naar  de  foreholdt  ham  hans  Vanart.  Tilsidst  var 
han  gaaet  saa  vidt,  at  han  havde  forlovet  sig  med  Bagerens 
Tjenestepige.  Om  Paaske  var  han  naturligvis  ikke  i  Schu- 
len;  han  kom  der  jo  ikke  engang,  da  hans  stakkels  For- 
ældres Navne  bleve  nævnte  blandt  de  Døde.  Den  sidste 
Paaskeaften  havde  Pigen  sat  ham  Stævne,  og  da  hun 
tilfældigvis  ikke  kunde  modtage  ham  i  sit  Værelse,  luk- 
kede hun  ham  ind  til  sig  i  et  Forraadskammer  bagved 
Bageriet.  Her  blev  Fyren  sulten  og  tog  et  Surbrød;  men, 
idet  han  vilde  skære  det  istykker,  holdt  Pigen  ham  til- 
bage og  bad  ham  for  Guds  Skyld  ikke  røre  Brødet.  Som 
det  plejer  at  gaa,  blev  han  kun  mere  paastaaelig,  og 
endelig  tilstod  hun  i  sin  Angst,  at  Brødet  var  bestemt 
for  Jøderne  og  forgiftet.  Saasnart  han  hørte  dette,  styr- 
tede han  bort  og  kom  som  et  vanvittigt  Menneske,  med 
ubedækket  Hoved,  farende  ind  i  Kirken.  Jøderne  troede, 
at  det  var  en  ny  slet  Streg,  han  vilde  spille  dem,  og 
raabte:  Kast  ham  ud!  kast  ham  ud!  men  han  søgte  lige 
op  til  Præsten  og  fortalte  ham,  hvad  han  havde  hørt.  Da 
steg  Præsten  op  paa  Prædikestolen  og  befalede,  at  de 
sidste  Velsignelser,  hvormed  Paasken  ender,  ikke  skulde 
udsiges,  men  at  Menigheden  skulde  gaa  hjem  og  holde 
een  Dag  Paaske  endnu.  Dette  skete,  og  der  blev  nu 
klaget  til  Kongen,  og  Bageren  blev  hængt.  Men  siden  den 
Tid  holde  Jøderne  i  Codzesen  endnu  den  Dag  idag  ni 
Dage  Paaske.  —  Om  den  unge  Goi2)  er  at  fortælle,  at  han 
næste  Dag  gjorde  Bod  og  siden  den  Tid  blev  en  af  de 
frommeste  Jøder  i  Chodzesen." 

„Der  falder  mig  en  anden  polsk  Historie  ind,"  sagde 
den  gamle  Jacobsen;  „men  I  har  sagtens  hørt  den  før, 
Rabbi  Nathan." 

„Nu,  fortæl  kun,"  sagde  Rabbi'en,  idet  han  kastede  et 
forborgent    Blik    tilbage    efter    Skomagerdrengen. 

J)  En,  som  haaner  Israel.     2)  Hedning. 

„Skal  jeg  ikke  bære  Eders  Paraply,  Rabbi  Nathan?" 
spurgte  Aron. 

„Tak,   min   Søn,"   sagde   Rabbi'en. 

„Der  levede  i  Poloscz,"  saaledes  begyndte  Arons  Fader, 
„en  Harandar,  Kjøbmand  og  Brændevinsbrænder,  der  var 
meget  velhavende,  og  som  stod  paa  en  meget  god  Fod 
med  de  kristne  Embedsmænd  i  Byen.  Denne  Mand  havde 
den  Ulykke,  at  alle  de  Børn,  hans  Kone  fødte  ham,  døde 
kort  efter  Fødselen.  Han  var  ganske  utrøstelig  over  den 
onde  Skjæbne,  der  havde  udset  hans  Hus.  Hvad  hjælper 
mig  alle  mine  Ejendomme?  —  plejede  han  at  sige  med 
Taarer  i  Øjnene  —  jeg  arbejder  jo  for  Fremmede,  jeg 
har  intet  Barn,  for  hvis  Skyld  jeg  glad  kan  dø.  —  Ende- 
lig nedkom  hans  Kone  syvende  Gang,  og  denne  Gang 
med  en  Søn,  og  da  Barnet  saa  sundt  og  stærkt  ud,  fat- 
tede Harandaren  Haab  om,  at  Vorherre  vilde  lade  ham 
beholde  det.  Den  Dag  Pidjaun  ha  Ben  fandt  Sted1),  gjorde 
han  et  stort  Gilde,  og  derved  indfandt  sig  ligesom  ved 
tidligere  Højtider  i  hans  Hus  den  kristne  Biskop. 
Samme  Dag  ankom  til  Byen  en  gammel,  daarlig  klædt 
Polak,  og  han  blev  naturligvis  indbuden  til  Festen  og 
hørte  da  under  Samtalerne,  hvorledes  det  tidligere  var 
gaaet  med  Børnene  i  dette  Hus.  I  det  Øjeblik  nu  den 
kristne  Biskop  efter  sin  Sædvane  gik  hen  til  Vuggen  og 
bøjede  sig  over  Barnet,  fik  han  af  en  usynlig  Haand  et 
Ørefigen,  saa  at  han  tumlede  langt  bort  fra  Vuggen.  Saa- 
snart  han  kom  til  Besindelse,  trak  han  Harandaren  hen 
i  en  Krog  og  spurgte  ham,  om  der  ikke  etsteds  i  Huset 
befandt  sig  en  Rabbi  Mausche  (Moses).  Værten  svarede,  at 
det  skulde  han  snart  erfare,  og  begav  sig  til  Mændenes 

*)  Naar  et  jødisk  førstefødt  Drengebarn  er  en  Maaned  gammel,  fin- 
der Pidjaun  ha  Ben  (o:  Løskjøbelsen)  Sted.  Denne  Ceremoni  bestaar 
deri,  at  Faderen  indbyder  nogle  Jøder  og  blandt  disse  en  Kauhein  (en 
af  Ypperstepræstens  Stamme)  og  i  de  andres  Nærværelse  siger  til  Kau- 
hein, idet  han  fremviser  Barnet:  „Denne  er  min  førstefødte  Søn."  Kau- 
hein tager  Barnet  og  siger:  „Barnet  hører  mig  til!"  Faderen  siger:  „Jeg 
har  nok  Lyst  til  at  kjøbe  det;  hvor  meget  vil  Du  have  for  det?"  — 
„Hvor  meget  vil  Du  give?"  —  Faderen  byder  ham  f.  Ex.  fem  Sølvmynter, 
og  Kauhein  svarer:  „Dermed  er  jeg  tilfreds;  her  har  Du  Barnet;  det  er 
Dit."  Pengene  tilfalde  Kirken,  og  Ceremonien  ender  med  et  Gjæstebud. 
—  Den  har  sin  Oprindelse  fra  den  Tid  af,  da  Moses  lod  Levi  Stamme 
blive  Præster  og  fritog  det  øvrige  Folk  derfor.  Derfor  løskjøbes  heller 
ingen  Søn  af  Levi  Stamme,  og  Ceremonien  omtales  desaarsag  ikke  i 
,En  Jøde",  da  Jacob  Bendixen  deri  er  nævnt  som  Levit. 

Forsamling  og  raabte:  Er  her  en  Rabbi  Mausche?  —  Jau, 
jau!  (jo,  jo!)  lød  det  fra  flere  Sider;  men  En  trængte  sig 
frem,  og  det  var  den  daarlig  klædte  Fremmede,  og  han 
sagde:  „Det  er  mig,  Biskopen  mener;  lad  mig  kun  kom- 
me ud  og  faa  fat  i  den  Aucher  Jisroeil"1).  Da  Biskopen 
saa  ham,  ilede  han  strax  hen  til  ham,  og  de  talte  længe 
hemmelig  sammen,  og  Resultatet  blev,  at  de  paa  en  be- 
stemt Dag  skulde  møde  hinanden  til  en  Strid  paa  Liv  og 
Død.  —  Paa  den  bestemte  Dag  indfandt  sig  Rabbi  Mau- 
sche tilligemed  Stedets  Roef2)  og  nogle  andre  hellige  Jøder, 
og  Biskopen  mødte  med  sine  Venner.  Rabbi  Mausche 
drog  tre  Cirkler  om  sig  og  sine  Venner,  Biskopen  gjorde 
ligesaa  om  sig  og  Sine  og  begyndte  derpaa  sine  Besvær- 
gelser. Da  kom  en  tudende  Ulv  ud  af  Skoven;  den  ilede 
forbi  Biskopens  Kreds  og  nærmede  sig  Rabbi  Mausches; 
men  da  den  kom  til  den  yderste  Cirkel,  vendte  den  om 
og  løb  tudende  tilbage  til  Skoven.  Biskopen  blev  urolig, 
men  begyndte  paany  sin  Trolddom,  og  da  kom  en  stor 
Bjørn  ud  af  Skoven  og  søgte  Rabbi  Mausche;  den  brød 
over  den  første  Cirkel;  men  ved  den  anden  vendte  den 
pludselig  om  og  løb  skrigende  bort.  Biskopen  blegnede, 
Angstens  Sved  trillede  ned  over  hans  Ansigt;  men  tredje 
Gang  begyndte  han  Besværgelsen.  Da  kom  en  vild,  mægtig 
Orne  ud  af  Skoven,  foer  over  første  og  anden  Cirkel  og 
syntes  allerede  at  ville  naa  Rabbi  Mausche  —  da  vendte 
den  pludselig  om,  søgte  hen  til  Biskopen,  sprang  over 
hans  Kreds  og  søndersled  ham." 

Rabbi  Nathan  smilede  tavs;  men  den  ældre  Jøde,  der 
var  fulgt  med,  raabte,  idet  han  skottede  tilbage:  „Saa- 
ledes  skal  det  gaa  alle  Israels  Fjender!  Deres  eget  Had 
skal   fortære  dem!" 

De  vare  komne  til  Rabbi  Nathans  Bopæl;  i  Gadedøren 
vendte  Rabbi'en  sig  om  og  sagde:  „Vi  ville  ikke  paa  den 
kjære  Schabbas  skilles  fra  hinanden  i  en  bitter  Stemning, 
jeg  vil  fortælle  Eder  en  lille  Historie:  En  Polak  havde 
solgt  en  anden  Jøde  en  Hest  og  indestaaet  for,  at  den 
ikke  havde  nogen  Fejl.  Men  næste  Dag  kom  Kjøberen 
tilbage  med  Hesten  og  beklagede  sig  bittert  over  at  være 
bleven  bedraget,  da  Hesten  havde  en  stor  Fejl,  den  var 

')  Israels  Fordærver.    2)  Præst. 

blind.  —  Hvad?  —  sagde  Sælgeren  —  kalder  I  det  en 
Fejl?  Det  er  ingen  Fejl,  det  er  en  Ulykke!"  —  Man  lo  og 
tog  Afsked  fra  hinanden  med  Ønske  om  en  lykkelig  Sab- 
bath.  Men  Aron  glemte  listig  at  tilbagelevere  Rabbi  Na- 
than hans  Paraply  og  havde  saaledes  et  passende  Paa- 
skud, hvorunder  han  samme  Aften  kunde  besøge  Huset. 

Han  ankom,  netop  som  Rabbi  Nathan,  ledsaget  af  sine 
Sønner,  kom  hjem  fra  Aftenbønnen  og  skulde  gjøre  Av- 
dolo   (foretage   Sabbathens   Aflysning). 

Det  er  Skik,  at  det  yngste  Drengebarn  i  Familien  assi- 
sterer Husfaderen  ved  denne  Ceremoni;  men  da  Børnene 
legede  i  et  afsides  Værelse  og  man  kunde  høre  deres 
larmende  Munterhed,  sagde  Rabbi  Nathan:  „Nu,  lad  Bør- 
nene lege.  Aron,  I  er  den  yngste  af  Mændene  her  i  Stuen; 
kom  I!" 

Arons  Hjerte  bankede  højt  af  Glæde  over,  at  Rabbi 
Nathan  saa  tydelig  regnede  ham  til  sin  Familie  og  gav 
ham  Haab  om  sin  Datter,  og  ivrig  gav  han  sig  ifærd  med 
de  Forretninger,  Ceremonien  udfordrede. 

Rabbi  Nathan  velsignede  Lyset,  Vinen  og  de  duftende 
Urter,  som  Aron  rakte  ham;  velsignede  Helligdagen  og 
Ugens  Arbejdsdage,  Huset  og  Slægten  og  Husets  gode 
Ting.  Bægeret  med  Vin  blev  rakt  om  til  Mændene,  for  at 
de  kunde  drikke  deraf,  ligesaa  gik  Sølvbøssen  med  de 
vellugtende  Krydderier  om  til  Alle.  Endelig  sluktes  under 
Sangen:  Hamavdil  bein  Kaudesch  lechaul  (Den,  som  skil- 
ler mellem  Hellig  og  Søgn)  Lyset  i  Vinen,  Sabbathen  var 
aflyst,  og  Rabbi  Nathan  og  Aron  ønskede  hinanden:  „Guf 
Woch'  und  Gut  Johr!"  (En  lykkelig  Uge  og  et  lykkeligt 
Aar),  hvorpaa  Aron  bøjede  sig  og  modtog  Haandspaalæg- 
gelsen.  En  efter  En  kom  derefter  de  voxne  Sønner  og 
bleve  velsignede. 

Under  Ceremonien  sad  Esther  afsides  i  en  Vindues- 
fordybning,  og  saa  paa  Aron,  maaske  ligesaa  stolt  af  sin 
Elsker  som  en  kristen  Ridderdame  af  den  Ridder,  der 
brød  en  Lanse  til  hendes  Pris. 


M.  (Goldschmidt  i  Folkeudgave.  I  24 

SGHLAUMO  ZWICKER. 


Om  Søndagen  kom  Schlaumo  Zwicker  op  til  Rabbi 
Nathan  for  efter  Sædvane  at  svikke  (klippe)  hans  Skæg; 
thi  en  from  Jøde  lader  ingen  Kniv  gaa  over  sit  Ansigt. 
Schlaumo  Zwicker  hed  egenlig  Schlaumo  Leib;  han  var 
nemlig  en  Søn  af  Leib  Zwicker,  der  havde  drevet  Pro- 
fessionen, indtil  han  fik  en  stor  Arv  fra  England.  Sønnen, 
der  havde  lært  Kunsten  i  sin  Ungdom,  gjorde  deraf  en 
Mitzvo  o:  en  Gud  velbehagelig  Gjerning;  han  svikkede 
nemlig  grati ;;  de  frommeste  Mænd,  hvorved  han  selv  kom 
i  Ry  for  Hellighed  og  blev  højt  anset  af  de  Ældre  i  Me- 
nigheden. Men  Ungdommen  yndede  ham  mindre.  Den 
sagde  om  ham,  at  han  var  en  Spiller  og  gik  paa  Spille- 
huse.  Spurgte  man  om  Beviser,  saa  kunde  de  Unge  ingen 
tilvejebringe;  thi  de  kunde  jo  ikke  selv  have  set  ham 
paa  Spillehuset;  men  saa  sagde  de,  at  man  tydelig  kunde 
se  det  paa  Schlaumo's  smaa  Øjne  og  store,  blege  Mund. 
Schlaumo  havde  virkelig  en  stor  Mund;  men  han  syntes 
at  anse  den  for  en  Skjønhed;  thi  han  gjorde  den  endnu 
større  ved  at  knibe  Læberne  tæt  sammen,  saa  at  Mun- 
den næsten  naaede  til  Ørerne;  men  den  onde  Ungdom 
sagde,  at  det  gjorde  han  for  at  skjule,  at  han  ingen 
Tænder  havde.  Imidlertid  indrømmede  dog  Alle,  at  Schlau- 
mo Zwicker  bed  godt  fra  sig,  naar  det  behøvedes,  og  i 
det  Hele  havde  en  farlig  Mund. 

Schlaumo  Zwicker  bandt  Servietten  om  Rabbi  Nathan 
og  begyndte  at  klippe  under  dyb  Tavshed;  thi  Schlaumo 
havde  den  Egenskab,  at  han  tav,  indtil  han  blev  spurgt, 
ligesom  en  velfyldt  Tønde  holder  tæt,  indtil  man  drejer 
Tappen. 

Endelig  gjorde  Rabbi  Nathan  Begyndelsen  med  det  sæd- 
vanlige Spørgsmaal:  „Was  gut  Hriddisch1)  in  der  Stadt?" 

„Nyt?"  sagde  Schlaumo;  „godt  Nyt?  Hvad  ved  jeg?  I 
vor  Tid  hører  man  intet  godt  Nyt.  Ondt  Nyt  er  der  nok 
af,  skjønt  det  er  allerede  gammelt." 

„For  Guds  Skyld!"  raabte  Rabbi  Nathan,  „hvad  er  sket?" 


*)  Nyt.  —  Forf.  vil  her  bemærke,  at  de  følgende  Samtaler  maa  tænkes 
holdte  paa  Tysk  og  Hebraisk.  For  den  kristne  Læsers  Skyld  gjengives 
de,  saavidt  muligt,  paa  Dansk. 

„I  var  ikke  i  vor  Schul  igaar?  Det  var  en  Ynk  at  se, 
hvor  faa  unge  Mennesker  der  nu  bryde  sig  om  Guds 
Ord.  Knap,  at  vi  havde  Minjan"1)! 

„Øi,  Øi!  —  Naa,  de  ville  komme  næste  Schabbas!"  sagde 
Rabbi  Nathan. 

„Gud  give  det!"  raabte  Schlaumo  og  vendte  andægtig 
Øjnene  mod  Himlen.  „Men  Religionen  geraader  i  Forfald 
hos  Ungdommen!  Siden  de  Nymodenske  have  faaet  deres 
egen  Ligvogn  med  Klædes  Forhæng,  falde  Flere  og  Flere 
fra  de  gamle  Skikke.  Jeg  under  dem  en  Ligvogn  Alle- 
sammen!" 

„Ti,  ti !  Det  er  tungt  at  høre.  De  ere  hverken  Jøder  eller 
Kristne,  de  ere  Hedninger  og  kjende  slet  ingen  Gud." 

„Der  er  nu  denne  Wulf  Israel,"  begyndte  Schlaumo 
efter  en  Pavse;  „det  er  ret  en  Poscho  Jisroeil2)!  Forgan- 
gen Schabbas  møder  jeg  en  ung  Jøde  paa  Østergade, 
rygende  sin  Cigar  ved  højlys  Dag  —  hvem  var  det?  Wulf 
Israel!  Udryddet  vorde  hans  Navn!  Naar  han  endelig 
vil  ryge,  hvorfor  bliver  han  da  ikke  hjemme?  Vil  I  tro 
det,  Rabbi  Nathan:  han  pustede  mig  Røgen  lige  ind  i  An- 
sigtet!" 

„Den  stakkels  Fader!"  sagde  Rabbi  Nathan;  „hvad  vilde 
han  sige,  hvis  han  erfarede  det!" 

„Faderen?  Den  gamle  Meschummet3)?  Sønnen  ryger  om 
Schabbas  paa  Gaden,  han  smøger  vel  hjemme  i  sin  Stue." 

„Har  I  set  det?"  spurgte  Rabbi  Nathan. 

„Nej,  det  har  jeg  ikke;  men  det  er  neppe  Scheiker"4)! 

„Saa  vilde  jeg  i  Eders  Sted  ikke  sige  det.  Der  staar 
skrevet:  Den  Retfærdiges  Tunge  skal  blomstre  med  Vis- 
dom,  men  den   Uretfærdiges   Tunge   skal   ødelægges." 

Schlaumo  Zwicker  klippede  lidt  i  Tavshed;  derpaa  be- 
gyndte han  igjen: 

„Det  Værste  er,  at  denne  Wulf  Israel  forfører  andre 
rene  Ynglinge.  I  Fredags  otte  Dages  kom  jeg  gaaende 
udenfor  Østerport;  det  var  næsten  Nat5),  og  jeg  skyndte 
mig   for  ikke   at  komme  for  sildig  i  Kirken.   Da   kjører 


')  Det  tilstrækkelige  Antal  (ti  Voxne)  for  at  kunne  holde  Gudstjeneste. 
2)  En,  som  haaner  Jødedommen.  3)  Slyngel.  *)  Løgn.  6)  Naar  Stjer- 
nerne begynde  at  skinne,  er  det  Nat,  og  da  begynder  om  Fredagen  Sab- 
bathen. 

24* 

mig  en  Vogn  forbi,  ud  ad  Skoven  til,  og  i  Vognen  sidde 
to  unge  Jøder.  Hvem  var  det?  Den  Ene  var  Wulf  Israel, 
den  Anden,  hvem  tror  I,  det  var,  Rabbi  Nathan?  —  Aron 
Jacobsen!" 

„Aron  Jacobsen?"  skreg  Rabbi  Nathan  og  foer  i  Vejret. 

„Som  jeg  siger  Jer:  Aron  Jacobsen!"  sagde  Schlaumo 
Zwicker  og  lagde  Servietten  tilrette  om  Rabbi'en. 

„Rabbi  Schlaumo!"  sagde  Rabbi  Nathan,  „har  I  ikke  set 
fejl?  Husk  paa,  at  det  er  et  af  de  ti  store  Bud:  Du  skal 
ikke  sige  falsk  Vidnesbyrd.  Det  er  en  Dødssynd,  hvis  I 
lyver." 

„So  wahr  Gott  lebt!  Gott  loss  mir  verdorren  auf  der 
Stelle!" 

„Oh!  Oh!'"  stønnede  Rabbi  Nathan. 

„Og  hvad  tog  de  dem  for  i  Skoven?  Hvorfor  sagde  jeg 
Intet  i  Søndags?  Jeg  vilde  først  have  Vished;  jeg  er  ikke 
en  letsindig  Mand,  Rabbi  Nathan.  Jeg  har  været  ude  i 
Skoven  og  spurgt  mig  for;  jeg  har  ogsaa  talt  med  en  af 
deres  Stalbrødre.  Hvad  spiste  de?  En  Smaating:  Bøf  steg! 
Og  i  Selskab  med  hvem?  Med  Skuespillere,  Gøglere  og 
slette  Fruentimmer.  Gud  skal  støde  min  og  mine  For- 
ældres Neschommo1)  fra  sig  paa  Dommens  Dag,  om  jeg 
lyver,  Rabbi  Nathan!" 

Rabbi  Nathan  knugede  Hænderne  sammen  og  fik  Taarer 
i  Øjnene  af  Uvilje  og  Fortrydelse.  Pludselig  raabte  han: 
„Oh,  nu  husker  jeg  det!  ....  Han  spurgte  mig!  ....  Oh, 
oh!  Og  ham  har  jeg  ladet  sige  Bønnen  ved  mit  Bord! 
Ham  har  jeg  modtaget  som  en  Søn  og  ladet  ham  sidde  ved 
min  Datters  Side  —  oh,  oh!" 

„Rabbi  Nathan!"  sagde  Schlaumo  med  deltagende  Stem- 
me, medens  han  foldede  Servietten  sammen  og  lagde  Saxen 
i  Futteralet;  „I  skulde  itide  tage  vare  paa  Eders  Datter 
og  gifte  hende  bort.  Hun  har  dog  et  godt  Øje  til  denne 
hersens  Aron." 

„Ak!"  stønnede  Rabbi'en,  „I  har  Ret.  Men  hvor  finder 
man  en  Mand  til  hende?  Min  Formue  er  ikke  stor,  jeg 
kan  ikke  give  hende  megen  Medgift." 

„Naa,   naa,  Rabbi  Nathan,  jeg  ønsker  mig  en   Dalles-) 

*)  Sjæl.    2)  Fattigdom. 

som  Eders.  Forresten  kommer  jeg  idag  til  Eder  som 
Schathren"1). 

„I,  Schlaumo  Leib?" 

„Jeg  ved  en  Mand,   som  begærer  Eders  Datter." 

„Er  han  from?"  spurgte  Rabbi  Nathan. 

„Han  er  saa  from,  at  han  om  kort  Tid,  om  Gud  vil, 
bliver  Clausener.  I  ved,  Rabbi  Nathan,  at  der  er  en  Clause 
ledig." 

„Ja;  har  han  ellers  nogen  Formue?" 

„Han  staar  sig  godt;  og  det  er  en  Mand  i  sine  bedste 
Aar." 

„Hvem  er  det,  Schlaumo  Leib?" 

„Det  er  mig  selv,"  svarede  Schlaumo. 

„I?"  raabte  Rabbi  Nathan,  „I  er  for  gammel  til  min 
Datter.  Hun  er  kun  atten  Aar." 

..Og  jeg  er  lidt  over  fyrretyve!  Jeg  er  i  min  bedste 
Alder!  Og  jeg  bliver  Clausener,  jeg  søger  derom,  og  der 
er  ingen  Tvivl  om,  at  jeg  faar  det." 

„Det  er  vistnok  en  stor  Kovaud2)  for  min  Datter  at 
blive  gift  med  en  Clausener,"  sagde  Rabbi  Nathan  be- 
tænksomt. 

„Jeg  vil  blive  god  imod  hende.  Og  I  vil  kunne  staa  Gud 
til  Regnskab  for,  at  I  har  betroet  hende  i  mine  Hænder." 

„Det  er  sandt,"  sagde  Rabbi  Nathan. 

„Vil  I  give  mig  hende,  Rabbi?  —  Lad  hende  komme 
ind!" 

„Nu,  nu,  vi  vil  se  ...  .  Kom  en  anden  Dag;  mit  Hoved 
staar  mig  ikke  ret  idag  ....  Jeg  tror  det  nok;  men  be- 
stemt kan  jeg  ikke  sige  det." 

„Rabbi  Nathan!  der  staar  skrevet:  Sig  ikke  til  Din 
Næste:  Gaa  og  kom  igjen  imorgen,  naar  Du  har  det  hos 
Dig." 

„Der  staar  ogsaa  skrevet,"  svarede  Rabbi'en:  „Lad  Din 
Mund  ikke  overile  sig  og  Dit  Hjerte  ikke  haste  at  frem- 
føre et  Ord  for  Gud,  og:  Bedre,  at  Du  ikke  lover,  end 
at  Du  skal  love  og  ikke  betale.  —  Men  kom  om  to  Dage 
....  denne  Aron!  .  .  ,  ,  jeg  tror  det  nok,  jeg  tænker  det 
nok!" 

„Naar   I  tror  det,   saa   vil   det  ske!"  raabte   Schlaumo 

*)  Forlovelses-Kommissionær.    2)  Ære. 

Zwicker  glad;  „I  bliver  min  Svigerfader!  Farvel,  Sviger- 
fader!" 

Da  han  var  gaaet,  sad  Rabbi  Nathan  en  Stund  tanke- 
fuld og  bedrøvet;  derpaa  toede  han  sine  Hænder  og  gav 
sig  til  at  bede. 


ESTHER. 


Hele  Dagen  forblev  Rabbi  Nathan  i  sit  Studereværelse; 
kun  ved  Middagsbordet  var  han  samlet  med  sin  Kone 
og  Datter,  og  da  var  han  tavs. 

Den  næste  Formiddag  lod  han  Datteren  kalde  ind  til 
sig.  Med  anende  Hjerte  gik  Esther  ind  til  Faderen  og 
nejede  for  ham;  Rabbi'en  saa  op  paa  hende,  men  slog 
strax  Øjnene  ned. 

Endelig  sagde  han:  „Esther!  Heut  uber  acht  Tag,  wirst 
Du  'ne  Kalo"1). 

„Ja,    Ette"2),   svarede   Esther  rødmende. 

„Esther,"  vedblev  Rabbi'en,  „Du  fragst  nit,  mit  wem?" 

„Mit  wem,  Ette?"  spurgte  Esther. 

„Mit   Schlaumo   Leib,"   sagde  Rabbi   Nathan. 

Rødmen  veg  fra  Esthers  Kinder,  og  hun  vaklede,  idet 
hun  sagde:  „Ja,  Ette." 

„Esther,"  sagde  Rabbi  Nathan,  „Du  bist'n  gut  Kind. 
Nun  kannst  Du  gehen." 

Esther  gik;  men,  da  hun  kom  udenfor  til  sin  Moder, 
brast  hun  i  heftig  Graad  og  kastede  sig,  med  Hænderne 
for  Ansigtet,   i  Sofaen. 

„Hvad   sagde   Rabbi'en?"   spurgte   Moderen. 

„Moder!  Han  sagde,  at  jeg  skal  giftes  med  Schlaumo 
Zwicker!" 

„Ja,  jeg  vidste  det  nok,"  sagde  Frummit  med  Taarer  i 
Øjnene;  „Rabbi'en  talte  til  mig  derom  iaftes." 

„Og  Du  har  Intet  sagt  mig  derom,  Moder!"  sagde  Esther 
og  hævede  bebrejdende  det  taarevædede  Ansigt  imod 
Moderen. 

l)  Brud.    2)  Fader. 

„Rabbi'en  sagde,  at  jeg  skulde  tie,"  svarede  Frummit. 

„Moder!  Moder!"  jamrede  Esther,  „jeg  tror,  jeg  dør, 
naar  jeg  skal  giftes  med  Schlaumo  Zwicker.  I  det  Øje- 
blik, da  Fader  sagde  det,  var  det,  som  om  Døden  rørte 
ved  mit  Hjerte." 

„Trøst  Dig,  mit  Barn,"  sagde  Frummit  grædende;  „hvad 
Rabbi'en  beslutter,  er  rigtigt.  Naar  det  er  Guds  Vilje,  vil 
Du   blive   lykkelig." 

„Ak,  Moder!"  svarede  Esther,  „Fader  er  en  viis  Mand 
og  meget  skriftlærd;  men  paa  den  Ting  forstaar  han 
sig  ikke." 

„Forsynd   Dig  ikke,   mit   Barn!"   sagde   Moderen. 

I  dette  Øjeblik  gik  Døren  fra  Gangen  op,  og  Aron  Ja- 
cobsen sprang  jublende  ind  i  Værelset. 

„Masaul!  Berocho!  Gluck!  Hurra!"  raabte  han;  „vor 
store  Ostindiefarer  er  kommen  hjem  med  rig  Ladning! 
Jeg  er  bleven  Kompagnon  af  Handelshuset!  Med  disse 
Vexler  skal  jeg  op  paa  Børsen!  Esther,  nu  kan  vi  blive 
gift,  hvis  De  vil  have  mig!" 

„Tys!  Tys!  Lad  Rabbi'en  ikke  høre  Dem!"  sagde  Esther. 

„Hvad  er  her  paafærde?"  spurgte  Aron  med  sagtere 
Stemme;  „hvorfor  græder  De,  Esther?  Hvad  er  der  sket, 
Memme?"1) 

„Jeg  skal  giftes  med  Schlaumo  Zwicker!"  sagde  Esther 
og  brast  paany  i  Graad. 

„Giftes?  Med  Schlaumo  Zwicker?"  raabte  Aron  og  stod 
som  en  Billedstøtte.  —  „Er  det  sandt,  Memme?" 

„Det  er  sandt,  Aron  Jacobsen,"  sagde  Frummit. 

„Moder!"  raabte  Aron,  „giver  I  Jert  Minde  dertil?  Vil 
I-taale  det?  Nej!  Nej!  Det  vil  I  ikke,  kjære,  velsignede 
Moder!" 

„Skulde  jeg,  en  Rabbi's  Hustru,  være  min  Mand  uly- 
dig?"  spurgte  Frummit  stolt. 

„En  ond  Tunge  har  nærmet  sig  Rabbi  Nathans  Øre," 
sagde  Aron  forknyt. 

„Saaledes  er  det,"  sagde  Frummit.  „Men  gaa  nu,  Aron 
Jacobsen;  det  sømmer  sig  ikke,  at  I  er  ene  hos  os  Fruen- 
timmer." 

„Skal  jeg  gaa?"  sagde  Aron  grædefærdig;  „Esther,  skulle 

*)  Moder. 


376  ARON  OG  ESTHER 

vi  skilles?  Saa  giv  mig  da  Brudekysset,  det  første  og  det 
sidste.  Giv  mig  en  skjøn  Erindring  med  paa  min  mørke 
Vej!" 

„Det  er  usømmeligt,  naar  hun  tilhører  en  Anden, "  sagde 
Frummit  og  gik  imellem. 

„Ikke  engang  det  skal  jeg  have!"  raabte  Aron  fortvivlet; 
„hvortil  er  nu  al  min  Lykke?  Hvorfor  glædede  jeg  mig, 
saa  at  Aandedrættet  standsede?  Min  Lykke  har  mistet  sit 
Skjær,  min  Sol  er  gaaet  ned!  Jeg  er  ulykkelig,  fortabt, 
straffet!  Jeg  bryder  mig  ikke  om  Nogenting  mere!" 

Med  disse  Ord  kastede  han  Vexlerne  paa  Gulvet;  men, 
da  han  saa  dem  ligge  der,  bukkede  han  sig  for  at  tage 
dem  op.  Et  Øjeblik  var  Esther,  trods  sin  Sorg,  nær  ved 
at  le;  men  i  næste  Øjeblik,  da  Aron  rejste  sig,  saa  hun 
store  Taarer  trille  ned  ad  hans  Kinder.  Da  sprang  hun 
op  og  ilede  hen  til  ham  og  kyssede  ham.  „Nu  har  jeg 
kysset  Dig,  Aron!  Lad  nu  den  Anden  tage  mig!"  raabte 
hun  og  kastede  sig  grædende  hen  i  Sofaen. 

Men  da  Aron  havde  følt  Esthers  Kys  paa  sine  Læber, 
rejste  han  sig  højt  i  Vejret  og  raabte:  „Gebenscht  sei 
Du,  mein'  Nekeivo1)!  Du  solist  mein'  Kalo  werden!  Du 
solist   es!   Gott  wird   mir  helfen!" 

„Omein!"  (Amen)  raabte  Frummit  med  opløftede  Hæn- 
der,  og  Aron  ilede  ud. 


ARON. 

Den  følgende  Formiddag  traadte  Aron  Jacobsen  ind  i 
Rabbi  Nathans  Studereværelse. 

„Aron  Jacobsen!"  sagde  Rabbi'en  og  udstrakte  Haan- 
den,  som  for  at  holde  ham  borte. 

Men  Aron  nærmede  sig  og  sagde  efter  et  lille  Ophold, 
med  bævende  Læber:   „Rabbi,  jeg  har  syndet." 

„Jeg  ved  det,  Aron  Jacobsen!"  sagde  Rabbi'en. 

Aron  vedblev:   „Jeg  har  spist   af  de  forbudne   Spiser; 

*)  Velsignet  være  Du,  min  Kvinde. 

jeg  har  overtraadt  Sabbathen,  og  i  Eders  Hus  har  jeg 
været  en  Hykler." 

„Kommer  I  for  at  krænke  mig,  gamle  Mand,  der  har 
vist  Eder  Kjærlighed?"  spurgte  Rabbi  Nathan  vredt. 

„O,  Rabbi  Nathan!"  sagde  Aron  og  holdt  med  Møje 
Taarerne  tilbage;  „tror  I  mig  endog  saa  slet?  Jeg  kommer 
til  Eder  som  en  Ulykkelig  og  Bønfaldende;  har  I  intet 
blidt  Ord  tilovers  for  mig?" 

„Aron  Jacobsen!  Hvad  I  har  syndet  imod  mit  Hus, 
tilgiver  jeg  Eder.  Gaa  bort  i  Fred;  mit  Nag  skal  ikke 
følge  Eder.  Hvad  I  har  syndet  imod  Gud,  bliver  en  Sag 
mellem  Ham  og  Eder.  Herren  er  retfærdig." 

„Rabbi!"  sagde  Aron,  „jeg  kan  ikke  tale  med  Gud  selv. 
Jeg  kommer  til  Eder,  som  er  en  af  de  hellige  Mænd,  der 
kjende  hans  Lov.  Er  det  da  ikke  sandt,  Rabbi,  at  om 
Paasken  gløder  man  Kobberkar  i  Ild,  og  man  lægger 
Glastøj  i  Vand,  for  at  de  skulle  blive  festligrene?  Kan 
da  et  Menneske,  der  er  blevet  urent,  ikke  blive  rent  igjen? 
Er  ikke  Anger  den  Ild,  hvori  han  renses,  og  Bod  det 
Vand,   der   bortvasker   hans   Synd?" 

„Saa  er  det,  Aron  Jacobsen.  Dersom  I  af  Hjertet  angrer 
og  gjør  Bod,  vil  Gud  tilgive  Eder.  Men  vi  Mennesker 
kunne  ikke  se  ind  i  Hjertet,  vi  ville  se  Tegn." 

„Jeg  ved  det,  Rabbi;  Roef'en1)  skal  dømme  mig,  og  jeg 
skal  henlægge  mig  foran  Kirkens  Dør  og  lade  den  troende 
Menighed  træde  paa  mig  og  slaa  mig  med  Svøber.  Jeg  er 
beredt." 

„Aron  Jacobsen,"  sagde  Rabbi  Nathan  og  fik  Taarer  i 
Øjnene:  „Sligt  sker  ikke  i  denne  By  og  dette  Land.  Naar 
En  er  frafalden,  gaar  han  strafløs.  Her  tør  ingen  holde 
Dom  uden  den  kristne  Konges  Mænd,  og  de  spise  selv 
Urent  og  overtræde  Sabbathen.  Hvorledes  kunne  de  døm- 
me en  Jøde?" 

„Saa  kaster  jeg  mig  ned  for  Eder!"  raabte  Aron  hul- 
kende og  sank  ned  foran  Rabbi  Nathan;  „sæt  Eders 
Fod  paa  min  Nakke  og  træd  mig  i  Støvet!  Jeg  vil  blotte 
min  Ryg,  slaa  den  tilblods!" 

Rabbi  Nathans  Læber  nægtede  ham  deres  Tjeneste,  og 
det  varede  en  Stund,  inden  han  kunde  fremføre  de  Ord: 

*)  Præsten. 

„Min  Fod  renser  ikke  Eders  Sjæl  fra  Synd,  og  jeg  gamle 
Mand  er  selv  en  Synder  for  Gud,  og  jeg  vil  ikke  tugte 
Eder  med  Svøber." 

„Rabbi  Nathan!"  skreg  Aron,  „bring  mig  ikke  i  For- 
tvivlelse! Bortstød  ikke  den  Bodfærdige!  Aldrig  har  jeg 
saa  inderlig  hængt  ved  den  jødiske  Tro  som  nu,  efter 
min  Synd,  og  I  støder  mig  bort.  Husk  paa,  Rabbi,  hvad 
der  staar  skrevet:  Gud  vil  ikke  Synderens  Død,  men 
hans  Omvendelse!" 

Da  Rabbi'en  vedblev  at  sidde  tavs  og  tankefuld,  rejste 
Aron  sig  pludselig,  tørrede  sine  Øjne  og  sagde:  „Jeg  siger 
Eder,  Rabbi,  at  jeg  har  angret!  Jeg  føler,  at  den  Angst 
og  Sorg,  jeg  har  lidt,  er  Bod  for  min  Synd.  Ja,  i  dette 
Øjeblik  er  jeg  ren,  og  jeg  staar  for  Eder  som  en  Bro- 
der, og  jeg  forlanger  Eders  Datter!  Giv  mig  hende,  at 
jeg  med  hende  kan  føre  et  Gud  velbehageligt  Liv!  Eller 
stød  mig  ud  i  Fortvivlelse,  om  I  kan  forsvare  det,  I, 
Rabbi  Nathan,  der  er  Tjener  hos  en  mild  og  barmhjertig 
Gud.  Herre,  Israels  Gud,  til  hvem  jeg  har  bedet  den 
ganske  Nat,  hold  Dom  over  os  i  dette  Øjeblik!  Jeg  be- 
kjender  i  mit  Hjerte  Din  hellige  Tro:  Schema  Jisroeil, 
Adaunoi  Elauheinu,  Adaunoi  Echod!"1) 

Rabbi  Nathans  Øjne  begyndte  at  funkle,  han  rejste  sig 
højt  og  sagde:  „I  den  almægtige  Guds  Navn!  Min  Broder, 
læg  Din  Haand  i  min  og  sværg,  at  Du  vil  leve  som  en 
tro    Herrens   Tjener!" 

Aron  raabte:  „Jeg  sværger  ved  min  Moders  Hoved  og 
ved  min   Faders  Liv!" 

Rabbi  Nathan  sagde:  „Adaunoi,  min  Herre,  Israels  Gud! 
Ydmygt  fremtræder  Din  Tjener  paa  Dine  Vegne.  Skille- 
rummet mellem  Dit  Folk  og  de  Kristne  er  nedbrudt;  det 
er  som  en  Have,  hvis  Plankeværk  er  omstyrtet,  og  Alle 
gaa  ind  og  nedtræde  Blomsterne.  Et  ringe  Tilflugtssted 
er  levnet  os  i  vort  stille  Kammer;  paa  Dine  Vegne  og 
for  Din  Æres  Skyld  fører  jeg  denne  Yngling  derind  og 
binder  ham  til  Din  Lov  ved  at  give  ham  min  Datter  til 
Hustru.  Herre,  Israels  Gud,  giv  Din  Velsignelse!  Aron, 
bedæk  Dit  Hoved!" 


x)  Jødernes  Trosformular  og  højeste  Bøn :  Hør  Israel,  Herren  Din  Gud 
er  et  eneste  evigt  Væsen. 


ARON  OG  ESTHER  379 

Aron  adlød,  og  Rabbi  Nathan  sagde  Velsignelsen. 

I  dette  Øjeblik  traadte  Schlaumo  Zwicker  ind. 

Ved  Synet  af  ham  var  det,  som  om  Lyset  sluktes  i 
Rabbi  Nathans  Øje;  han  satte  sig  stille  ned  i  sin  Lænestol. 

„Scholaum  aleichem"1)!   sagde  Schlaumo. 

„Leichem  Scholaum!"  svarede  Rabbi  Nathan. 

„Det  er  godt  Vejr  idag,"  tog  Schlaumo  Ordet,  efter  for- 
gæves at  have  ventet  paa  en  Indbydelse  til  at  tage  Plads. 
„Ret  et  Vejr  til  at  kjøre  i  Skoven"  —  tilføjede  han  med 
et  Sideblik  paa  Aron. 

Rabbi  Nathan  stirrede  med  stor  Omhyggelighed  op  til 
Himlen,  som  om  han  nøje  undersøgte  Vejret,  inden  han 
svarede:  „Ja,  i  Sandhed,  godt  Vejr!  Meget  godt  Vejr!" 

Der  blev  atter  en  Pavse;  Schlaumo  begyndte  at  blive 
utaalmodig  og  sagde:  „Rabbi  Nathan,  de  to  Dage  ere 
forløbne;  jeg  kommer  for  at  tale  med  Eder  om  den  Sag, 
I  nok  ved." 

„Nuh,"  sagde  Rabbi'en  og  trak  Vejret  dybt,  „tal,  Rabbi 
Schlaumo." 

„Det  skulde  være  i  Enrum;  byd  den  Fremmede  at  gaa." 

„Han  er  ikke  fremmed;  han  er  min  Svigersøn,"  sagde 
Rabbi  Nathan,  og  efter  disse  Ord  lukkede  han  Øjnene. 

„Eders  Svigersøn?"  skreg  Schlaumo,  „har  I  da  mere 
end  een  Datter?" 

„Nej,   jeg  har  kun   een,   Vorherre  bevare   hende  vel!' 

„Men  hende  har  I  lovet  mig,  Rabbi  Nathan!" 

„Jeg  lovede  det  ikke  bestemt;  I  har  ingen  Grund  til  at 
blive  saa  vred,  Rabbi  Schlaumo." 

„Rabbi  Nathan!  Vogt  Eder!  Der  staar  skrevet:  En 
Rabbi' s  Ord  tør  ikke  være  tvetydigt.  I  sagde,  I  troede 
det  nok,  I  tænkte  det  nok.  I  tør  ikke  bryde  Eders  Ord! 
Betænk  Eder  vel,  tag  vare  paa  Eders  Hus;  thi  der  staar 
skrevet:  Som  Mandens  Vej  er,  vil  Gud  ramme  ham!" 

„Hvis  I  udsiger  et  ondt  Ord,  Rabbi  Schlaumo,  vil  det 
henvejres  og  ikke  komme  over  mit  Hoved;  thi,  jeg  har 
ingen  Skyld.  Jeg  har  været  uforsigtig,  og  der  staar  skrevet: 
I  uforsigtig  Tale  ligger  en  slem  Snare;  men  kun  en  ond 
Mand   drager   Nytten." 

„Jeg  er  ingen  ond  Mand!"  raabte  Schlaumo;  „men  jeg 

J)  Den  jødiske  Hilsen :  Fred  med  Eder. 

vil  blive  det  imod  Eder,  Rabbi  Nathan!  Verden  skal  er- 
fare, at  I  er  underfundig,  at  I  ikke  handler,  som  det  en 
Rabbi,  en  Clausener,  egner  og  anstaar.  Eders  Fjender 
skulle  faa  Hævn,  Eders  Venner  skulle  blive  faa,  inden 
Dagen  er  omme." 

Rabbi  Nathan  saa  bønfaldende  til  Aron,  som  for  at 
bede  ham  om  at  vige  Pladsen.  Schlaumo  nærmede  sig 
allerede  triumferende.  Da  traadte  Aron  frem  og  sagde: 
„Seid  mauchel1),  Rabbi!  Staar  der  ikke  skrevet,  at  naar 
to  gode  Mænd  bejle  til  en  Mands  Datter,  skal  han  lade 
hende  selv  vælge?" 

„Jeg  ved  ikke  ....  min  Hukommelse  slaar  mig  fejl 
....  imaaske  staar  det  skrevet,"  sagde  Rabbi  Nathan. 

„Det  staar  intetsteds  skrevet!"  raabte  Schlaumo;  „kom 
ikke  her  og  fordrej   Loven  og  det  Skrevne!" 

Aron  spurgte  taalmodig:  „Staar  der  da  ikke  skrevet, 
at  en  Mand  ikke  tør  tvinge  sin  Datter  til  at  ægte  den, 
hun  afskyer?" 

„Hun  afskyer  mig  ikke!"  raabte  Schlaumo. 

„Naar  I  er  vis  derpaa,"  sagde  Aron,  „saa  kan  I  jo 
lade  hende  vælge  selv." 

„Lad  hende  vælge  selv!"  skreg  Schlaumo  ude  af  sig 
selv;  „men  Ingen  a|  Eder  maa  gaa  ud  til  hende;  jeg  vil 
aabne  Døren,  og  I  kan  kalde,  Rabbi  Nathan." 

„Esther,"  sagde  Rabbi  Nathan,  da  hans  Datter  ængstelig 
traadte  ind;  „hvem  af  disse  Mænd  vælger  Du  til  Ægte- 
fælle?" 

Esther  saa  forskende  paa  sin  Fader,  der  stirrede  stift 
hen  for  sig,  og  gjorde  derpaa  Mine  til  at  nærme  sig  Schlau- 
mo Zwicker. 

„Min  Datter!"  skreg  Rabbi  Nathan  angst;  „bryd  Dig 
ikke  om,  hvad  jeg  har  sagt  Dig!  Vælg  den,  Dit  Hjerte  fore- 
trækker!" 

Da  gik  Esther  hen  og  skjulte  sig  bag  Aron. 

„I  har  sveget  mig!"  raabte  Schlaumo  Zwicker;  „I  har 
blandet  Eder  i  Afgørelsen!  Eders  Datter  vilde  vælge  mig, 
men  I  holdt  hende  tilbage!  I  skal  selv  være  Vidne,  Aron 
Jacobsen!  Jeg  gaar  lige  til  Roef'en,  Rabbi  Nathan,  og  for- 
klager Eder,  og  I  skal  komme  til  at  betale  Knass2).   Og 

x)  Med  Eders  Tilladelse.  2)  Mulkt  for  Brud  paa  en  Forlovelse. 

hele  Verden  skal  erfare,  hvilken  Svigersøn  den  fromme, 
dydige  Rabbi  Nathan  vælger.  Kjører  I  ikke  selv  med  ham 
i  Skoven  paa  Fredag  Aften  — " 

Aron  havde  nærmet  sig  Schlaumo  Zwicker  og  sagde  til 
ham:  „Et  Ord  ganske  sagte,  Hr.  Schlaumo!  —  Sig  mig,  er 
den  Ost,  man  faar  i  Kronprinsensgade,  paa  Spillehuset, 
koscher?" 

„Hvoraf  ved  I  det?"  spurgte  Schlaumo  og  blev  ligbleg. 

„Hvad  ved  jeg?  Jeg  spørger  blot." 

„Det  var  en  Fejltagelse!  Jeg  tænkte  paa  Spillet  og  lagde 
ikke  Mærke  til,  at  der  var  Ost  paa  Smørrebrødet." 

„Naa,  I  vilde  spise  bart  Smørrebrød?  Var  det  koscher? 
Har  en  hellig  Mand  Lov  til  at  spise  Smørrebrød,  der  er 
smurt  med  en  tereipho1)  Kniv. 

„Wenn  Ihr  ein  Wort  sogt,  meimise  ich  Euch?"2) 

„I  meimiser  mig  heller  ikke!" 

„Men  I  har  da  selv  været  paa  Spillehuset!  I  tør  Intet 
sige!" 

„Om  Forladelse,  Hr.  Schlaumo,  jeg  tør  sige  det;  thi  jeg 
er  ikke  Zwicker  og  vil  ikke  være  Clausener." 

„Oh!  Oh!"  stønnede  Schlaumo. 

„Rabbi  Schlaumo!  Lad  os  være  Venner!  I  har  selv 
bedst  deraf.  Jeg  vil  tie,  hvis  I  byder  Rabbi  Nathan  Haan- 
den  og  forlader  dette  Hus  med  en  Velsignelse." 

„Sværg  det!"  sagde  Schlaumo  heftig. 

„Jeg  sværger  Eder  det!" 

Schlaumo  Zwicker  kæmpede  endnu  lidt  med  sig  selv, 
endelig  gik  han  hen  imod  Rabbi  Nathan  og  sagde:  „Rabbi! 
Der  staar  skrevet:  Bedre  et  Stykke  tørt  Brød  med  Ro- 
lighed end  et  Hus  fuldt  af  Trætte.  Hvad  nytter  mig  Eders 
Datter,  naar  I  ikke  godvillig  vil  give  mig  hende?  Aron 
Jacobsen  er  en  brav  Yngling,  jeg  giver  Eder  Eders  Ord 
tilbage.  Zu  Masaul!  Til  Lykke,  Jomfru  Esther!  Hi,  hi, 
hi!  —  —  Wie  ich  es  Euch  man',  soli  es  Euch  bekom- 
men"3)  —  tilføjede  han  sagte,  idet  han  skyndte  sig 
bort. 

Da  han  var  ude  af  Døren,  sprang  Rabbi  Nathan  op: 
„Gebenscht  sei  Gott!"*)  raabte  han;  „Der!  jeg  giver  Dig 

x)  Uren;  modsat:  koscher,  ren.  2)  Siger  I  et  Ord  derom,  dræber  jeg 
Eder.  8)  Som  jeg  mener  det,  skal  det  bekomme  Jer!  4)  Velsignet  være 
Gud! 

hende!  Zu  Masaul,  zu  Gliick,  und  zu  Berocho!1)  Frummit! 
Lad  gaa  Bud  til  Aron  Jacobsens  Forældre  og  til  alle  mine 
Sønner!  Paa  Fredag  Aften,  hvilken  Schabbas!" 

Og  den  gamle  Mand  dansede  om  i  Stuen,  idet  han  sang 
Verset : 

„Se,  skjøn  er  Du,  min  Elskede!  yndig!  ja,  vort 
Leje  grønnes!" 

!)  Til  Held,  til  Lykke,  til  Velsignelse! 


FOR  OTTE  SKILLING  HVEDEBRØD 

Gjennem  den  Del  af  Kirsebærgangen,  der  fører  fra 
Vesterport  til  Badehuset  ved  Ryssenstens  Bastion, 
gik  en  Morgen  tidlig  tre  unge  Mennesker  med  hurtige 
Skridt.  De  to  af  dem  marscherede  i  Trit,  med  Øjnene 
fæstede  paa  Jorden,  som  om  de  vare  paa  Vej  i  vigtige 
Forretninger;  den  Tredje  gik  mere  uregelmæssig,  var  snart 
forud,  snart  bagefter,  imedens  han  vexelvis  betragtede 
sine  tavse  Ledsagere  og  den  grønklædte  Vold,  det  stille 
Vand  og  Træerne,  hvis  Toppe  netop  berørtes  af  Solen, 
der  hævede  sig  over  Volden.  Endelig  udbrød  han,  idet  han 
standsede:  „Nej,  jeg  vil  dog  se  mig  lidt  om!  Her  er  saa 
dejligt!" 

De  to  Andre  standsede  ved  hans  Tiltale  og  vendte  sig 
halvt  om  imod  ham;  den  Ene  sagde:  „Dejligt?  Her  dej- 
ligt? Gaar  Du  i  Kirsebærgangen  for  at  beundre  Naturen?" 

Den  Person,  der  talte  saaledes,  bar  det  stolte  Navn 
Adalbert,  Adalbert  Johnsen,  og  var  en  tynd,  spinkel  Per- 
son med  en  spæd  Stemme,  som  han  i  dette  Øjeblik  søgte 
at  gjøre  spottende  og  satirisk. 

„Hvorfor  ikke,  om  jeg  maa  spørge?"  sagde  den  For- 
rige, Richard  Bilsted. 

„Nej,  nu  maa  jeg  le!  Det  er  jo  Altsammen  anlagt  ved 
Kunst!" 

„Hvad    for    Noget?"    raabte    Richard,    „kalder   Du    det 
Kunst?  Er  disse  Blade,  der  hænge  fulde  af  Dugdraaber 
Kunst?  Er  den  Stribe  derhenne  paa  Vandet,  hvor  Lys  og 
Skygge  berøre  hinanden,  Kunst!" 

„Aa,  jeg  mener  naturligvis,  at  Volden  er  anlagt  af  Men- 
nesker og  Stadsgraven  gravet,  saa  det  er  da  ikke  nogen 
rigtig  Natur;  det  Ene  er  ikke  nogen  virkelig  Bakke  det 
Andet  hverken  Bæk  eller  Sø 

M.  Goldschmidt  i  Folkeudgave.   1  25 

„Saa  er  en  Have  da  heller  ikke  Natur?  Du  kan  heller 
ikke  beundre  Blomsterne,  Frugterne?  De  ere  jo  opelskede 
af  Mennesker!" 

„Ja,  en  Have  ....  en  Have  .  .  ,  ," 

Uden  at  bryde  sig  om  Adalberts  Forlegenhed  vedblev 
Richard:  „Det  kan  gjerne  være,  at  det  er  naragtigt  af 
mig,  men  jeg  finder  altid  dette  Sted  saa  dejligt.  Naar  jeg 
ser  dette  stille  Vand  og  Træerne  hænge  langt  ud  derover, 
dannende  ligesom  skyggefulde  Havbugter,  kommer  jeg 
altid  til  at  tænke  paa  den  Scene  i  Coopers  „Jægeren", 
hvor  den  stille  Flod  beskrives,  med  det  langt  nedhæn- 
gende Buskads,  i  hvilket  den  blodige  Indianer  ligger 
skjult." 

Adalbert  saa  sig  uvilkaarlig  om;  men  Richard  vedblev 
med  stærkere  Stemme,  idet  han  udstrakte  Armen  imod 
Vandet:  „Jeg  elsker  dette  Sted  —  Himlen  maa  vide,  hvor- 
for; maaske  min  Moder  har  forset  sig  derpaa,  medens 
hun  bar  mig  under  Hjertet.  Eller  maaske  er  det,  bare 
fordi  jeg  ikke  har  Raad  til  at  tage  tidt  i  Skoven  og 
derfor  maa  hjælpe  mig  med  Kirsebærgangen.  Men  jeg 
elsker  dette  Sollys,  disse  Skygger  og  dette  Grønne,  det 
er,  ligesom  Hjertet  tilsidst  skulde  smelte,  naar  jeg  ved- 
bliver at  stirre  derpaa.  Saadan  maa  man  være  tilmode 
paa  den  yderste  Dag,  naar  der  i  den  tidlige  Morgenstund 
bliver  blæst  til  Salighed:  Alle  Hjerter  opløses,  Menneskene 
synke  hinanden  i  Armene  og  forgaa  af  Henrykkelse 

„Richard,  jeg  skal  være  hjemme  Kl.  9  og  informere, 
lad  os  komme  videre,"  sagde  Ditlev  Blok,  der  hidtil  havde 
holdt  sig  tavs. 

Ved  disse  Ord  blev  Richard  et  Øjeblik  staaende  stiv, 
med  Armen  endnu  udstrakt,  drejede  sig  derpaa  flere 
Gange  rundt,  ligesom  for  at  ryste  Tankerne  af  sig,  og 
gik  videre  med  de  Andre. 

Da  de  nede  paa  Badehuset  kom  afklædte  ud,  hver  af 
sit  Lukaf,  sagde  Adalbert  til  Richard:  „Tør  Du  springe 
ud  paa  Hovedet  oppe  fra  Pælen?" 

„Tør  Du?"  spurgte  Richard. 

„Jeg  tør  nok;  men  jeg  slaar  mig  altid  paa  Maven;  min 
Doktor  har  forbudt  mig  det." 

„Min  Doktor  er  mere  liberal,"  sagde  Richard  og  gik  op 

ad  Trinene;  Øjeblikket  efter  foer  han  som  en  Pil  fra 
Højden  ned  igjennem  Vandspejlet;  Adalbert  skudrede  og 
krob  forsigtig  ned  i  Vandet.  Imidlertid  svømmede  Ditlev 
Blok  rastløs  om,  ligesom  han  frygtede  for  at  narre  sig 
selv  for  et  eneste  Tag. 

„Hu!  hvor  jeg  fryser!"  sagde  Adalbert  med  klaprende 
Tænder,  paa  Tilbagevejen. 

„Fryser  Du?  Jeg  er  sulten!"  raabte  Richard,  „uh,  jeg 
er  glubende  sulten!" 

„Jeg  er  ogsaa  sulten,"  sagde  Adalbert;  „jeg  skal  have 
mig  en  Firskillings  Bolle  her  hos  Konen." 

„En  Firskillings  Bolle,  hvad  skal  det  forslaa!"  raabte 
Richard,  medens  han  søgte  i  sin  Vestelomme,  „Hurra, 
jeg  skal  have  to!  —  —  Madam!  her  er  tvende  Firskil- 
linger!" 

„For  otte  Skilling  Brød!  Det  kan  Du  ikke  faa  ned, 
Richard!" 

„Ti  stille,  Adalbert!  Du  har  ikke  Begreb  om  min  Sult; 
jeg  kunde  spise  Dig  med,  hvis  Du  ikke  saa  saa  nøg- 
tern ud!" 

De  fortsatte  Vejen  i  Tavshed;  spisende  deres  Brød; 
men  efter  en  lille  Stunds  Forløb  sagde  Richard  med  et 
Suk:  „Saa,  nu  kan  jeg  ikke  mere!  den  ene  var  dog  nok!" 

„Ja,  hvad  sagde  jeg!"  sagde  Adalbert,  „Maven  bliver 
snarere  mæt  end  Øjnene." 

„Gid  vi  nu  maatte  møde  en  fattig  Dreng,  jeg  kunde  give 
denne  Bolle!  Konen  tager  den  vel  ikke  igjen,  for  jeg  har 
bidt  af  den." 

„Tør  Du  byde  den  til  den  første  pæne  Mand,  vi  møde?" 
raabte  Adalbert. 

„Aa,  ja,  hvorfor  ikke  det?" 

„Det  gjælder,  Du  tør  ikke!" 

„Hvad  gjælder  det?" 

„Du  skylder  mig  tre  Mark;  lad  os  vædde  om  dem:  kvit 
eller  en  Daler!" 

„Jeg  holder  dem!" 

„Jeg  holder  halvt  med  Dig,  Adalbert,"  sagde  Ditlev  Blok. 

„Nej,  jeg  vil  nok  holde  alene!"  raabte  Adalbert. 

Det  varede  lidt,  inden  de  mødte  nogen   Spadserende; 

25* 

men  endelig  saa  de  en  temmelig  før  Mand,  i  fin,  sort 
Dragt,  komme  dem  imøde. 

„Nu,  Richard!"  sagde  Adalbert,  idet  han  krøb  bag  ved 
ham. 

Manden  kom  gaaende  med  Hænderne  paa  Ryggen,  i 
dybe  Tanker.  Richard  gik  hen  imod  ham,  tog  ærbødig 
Hatten  af  og  sagde:  „Tør  jeg  byde  Dem  et  Stykke  Hvede- 
brød?" 

„Hvad   —   hvad  skal   det  betyde?"  raabte   Manden. 

„Det  skal  betyde,"  sagde  Richard  med  et  Buk,  „at  jeg 
inviterer  Dem  til  en  Frokost." 

„Vil  De  gjøre  Nar  af  mig?"  raabte  Manden,  blodrød  af 
Vrede. 

Adalbert  sneg  sig  om  et  Hjørne  af  Volden:  ogsaa  Ditlev 
Blok  fjernede  sig  noget. 

Richard  begyndte  at  tabe  Fatningen;  han  svarede:  „Der 
er  da  ingen  Ulykke  i  at  byde  en  Mand  Brød." 

„Ingen  Ulykke,  næsvise  Knægt!"  raabte  Manden  og  løf- 
tede sin  Stok;  „jeg  skal  lære  Ham,  hvad  det  er  at  gjøre 
Nar  af  Folk." 

Richard  blegnede,  da  han  saa  den  opløftede  Stok;  med 
en  Stemme,  der  af  en  Slags  Frygt,  af  Frygt  for  at  blive 
nødt  til  en  voldsom  Handling,  var  dæmpet,  sagde  han: 
„Slaa  ikke!" 

Manden  blev  staaende  lidt  i  samme  Stilling,  stirrende 
ind  i  Richards  Ansigt;  som  om  dette  gjorde  et  forsonende 
Indtryk  paa  ham,  lod  han  lidt  efter  lidt  Stokken  synke 
og  sagde  med  mindre  barsk  Stemme:  „Kjender  De  mig? 
Har  De  villet  fornærme  mig?" 

„Nej,"  svarede  Richard;  „og  siden  De  nu  tager  Stokken 
bort,  vil  jeg  ligefrem  tilstaa,  at  det  var  en  Uforskammet- 
hed  af  mig,  og  jeg  beder  Dem  om   Forladelse." 

Han  tilføjede  med  blød  Stemme:  „Jeg  haaber,  at  De 
nu  tillader  mig  at  gaa;  De  kan  være  forvisset  om,  at 
jeg  længe  vil  fortryde  min  Kaadhed." 

„Nej,  holdt,  unge  Herre!"  sagde  den  Fremmede:  „De 
maa  dog  have  havt  en  eller  anden  Grund  ....  For  Pok- 
ker! Man  løber  ikke  saadan  uden  videre  hen  til  en  Mand 
og  byder  ham  Brød!  De  skylder  mig  da  i  det  Mindste 
en   Forklaring." 


FOR  8  SKILLING  HVEDEBRØD  389 

„Siden  De  endelig  vil  vide  det:  Det  var  et  Væddemaal; 
og"  —  tilføjede  Richard  med  et  lille  Smil  —  „jeg  blev 
derved  fri  for  alle  mine  Kreditorer." 

„Guds  Dod,  det  undskylder  Dem  betydeligt!  Hvor  stor 
var  ellers  Summen?" 

„Tre  Mark,  min  Herre." 

„Hvad  for  Noget?  Tre  Mark?  Lykkelige  Menneske,  var 
det   al   Deres   Gjæld?" 

„Ja,  desværre!" 

„Hør,"  tog  den  Fremmede  til  Orde,  efter  paany  at  have 
set  stift  paa  Richard,  ,,De  ved  naturligvis  ikke,  hvad  det 
er,  eller  hvorfor  det  er,  Deres  Ansigt  behager  mig;  men 
det  er  jo  ogsaa  ligegyldigt  ....  nu  have  vi  gjort  Bekjendt- 
skab  —  vil  De  som  jeg,  saa  fortsætte  vi  det." 

Richard  saa  forundret  paa  Manden;  først  nu  lagde  han 
rigtig  Mærke  til  hans  Udseende:  Det  var  en  mild,  venlig, 
noget  aldrende  Mand,  med  et  Udtryk  af  Noblesse  og  Vær- 
dighed i  Øjet,  i  Holdningen  og  Klædedragten.  Richard 
udbrød:  „O,  først  i  dette  Øjeblik  fortryder  jeg  tilfulde 
min  kaade  Opførsel!  Havde  jeg  set  rigtig  paa  Dem  for- 
inden, var  det  aldrig  sket!  Og  nu  frygter  jeg  for  at  mod- 
tage det  hæderlige  Tilbud,  De  gjør  mig;  thi  De  vil  vist 
aldrig  kunne  se  mig  uden  at  tæi\ke  paa  min  Forseelse." 

„Det  tror  De,  fordi  De  er  ung;  De  vil  engang  erfare, 
at  Mennesket  kan  glemme  endnu  vigtigere  Ting.  Har  De 
Lyst  til  at  vende  om  og  gaa  en  Spadseretur  med  mig? 
Deres  to  Ledsagere  løb  nok,  da  de  troede,  at  vi  skulde 
i   Haandgemæng." 

Og  fra  deres  Skjul  saa  nu  Adalbert  Johnsen  og  Ditlev 
Blok  til  deres  store  Forundring  Richard  spadsere  bort 
med  den  fremmede  Herre. 


Adalbert  var  gaaet  hjem  til  Richards  Forældre  og  havde 
spurgt  efter  ham;  dette  havde  foranlediget  Spørgsmaal 
fra  deres  Side,  og  Adalbert  havde  fortalt  den  hele  Historie. 

Da  Richard  ved  sin  Hjemkomst  gik  op  ad  Trappen, 
hørte  han  sin  Fader,  Snedkermester  Bilsted,  sige:  „Der 
er    han!"    hvorpaa    Køkkendøren    blev    lukket.    Richard 

maatte  ringe,  og  hans  smaa  Sødskende,  der  lukkede  op, 
saa  bedrøvede  paa  ham,  som  om  de  vilde  sige:  „Naa,  Du 
faar!"  Da  han  kom  ind  i  Stuen  til  sine  Forældre,  stod 
Faderen  i  Positur  med  et  tykt  Spanskrør  i  Haanden  og 
modtog  ham  med  følgende  Tiltale:  „Hvad  Godt?  Hvad 
vil  Du  her  hjemme,  Din  Slyngel?  Er  det  derfor,  at  jeg  har 
kostet  paa  Dig  over  min  Evne  og  knappet  af  fra  min 
og  Din  Moders  Mund  bare  for  at  kunne  holde  Dig  i 
Skole  og  gjøre  Dig  til  Student?  Er  det,  for  at  Du  skal 
spille  Folk  paa  Næsen  og  øde  otte  Skilling  til  Hvede- 
brød, medens  Dine  Sødskende  knap  faa  det  tørre  Rug- 
brød? Og  saa  anfalde  honnette  Folk  og  blive  til  Folke- 
snak, saa  at  Du  aldrig  faar  Embede,  og  Alt,  hvad  jeg  har 
slidt  og  slæbt  for  Din  Slubberts  Skyld,  er  spildt!  Men 
jeg  skal  lære  Dig!"  Med  disse  Ord  hævede  han  Stokken 
og  anden  Gang  paa  denne  Dag  truedes  Richard  med  Prygl. 
Men  denne  Gang  gik  Moderen  imellem:  „Du  er  for  hidsig, 
Andreas,"  sagde  hun,  „Du  maa  ikke  slaa  ham." 

„Der  har  vi  det!"  raabte  Faderen:  „Saadan  er  Fruen- 
timmerne! Først  hidse  de  en  op,  bare  for  at  de  siden 
kunne  agere  den  gode.  Men  det  nytter  Dig  ikke,  Moer! 
Lad  ham  gaa,  jeg  vil  ikke  se  ham  for  mine  Øjne!  Hvad 
vil  Du  her  hjemme?  —  Kan  Du  svare  Din  Fader,  hvad?" 
„Jeg  vil  bare  lade  Dem  vide,  at  jeg  idag  ikke  spiser  til 
Middag  hjemme." 

„For  mig  kan  Du  spise  til  Aften  med  ude!" 
„Hvor  spiser  Du  da  til  Middag,  Richard?" 
„Ja,  det  skal  jeg  sige,  naar  Fader  lægger  Spanskrøret." 
„Hvad,  vil  Din  Æsel  kommandere  mig?  Jeg  skal  ...  ." 
„Andreas!  Andreas!  styr  Dig  dog!  Det  ligner  da  ikke 
Noget  at  slaa  en  Søn,  der  er  Student!  Giv  mig  Spansk- 
røret." 

Faderen   lod,    som   han    meget   nødig   lod    Spanskrøret 
vriste  fra  sig. 

„Hvor  skal  Du  saa  spise  til  Middag,  Richard?" 
„Hos  Legationsraad,  Ridder  Dumin." 
„Hos  —  hvad  —  hvor  kommer  Du  til  ham,  Richard? 
Og   hvad   var   det   da    for   en    Historie    med   Manden   og 
Hvedebrødet?   Hvem   var  den   Mand?" 

„Det  var  Legationsraad  og  Ridder  Dumin." 

„Herre  Jøsses!"  raabte  Moderen. 

„Har  han  inviteret  Dig  til  Middagsmad?"  spurgte  Fa- 
deren. 

„Ja,  han  fandt,  at  jeg  navde  nogen  Lighed  med  hans 
afdøde  Søn,  og  saa  blev  vi  gode  Venner,  og  nu  skal  jeg 
op  til  ham." 

Moderen  sagde  grædende:  „Jeg  har  altid  vidst,  at  Ri- 
chard vilde  have  Lykken  med  sig!  Dengang  det  brændte 
for  os  i  Pederhvidtfeldtstræde,  laa  en  af  hans  Busse- 
ronner paa  en  brændende  Dragkiste  og  brændte  dog  ikke." 

„Saa  tog  man  den  vel  bort,  Moder?" 

„Ja,  men  Dragkisten  brændte,  og  dengang  spaaede  Din 
Amme,  at  Du  vilde  blive  umaadelig  rig." 

„Det  bliver  jeg  ogsaa!"  raabte  Richard  lystig. 

Ved  Bortgangen  klappede  og  kjærtegnede  han  sine  smaa 
Sødskende,  og  idet  han  gik  ned  ad  Trapperne,  sagde  han 
med  Taarer  i  Øjnene:  „De  smaa  Stakler!  Jeg  skal  ud 
at  spise,  og  de  maa  blive  hjemme!  Saasnart  jeg  fortjener 
Noget,   skal  jeg  kjøbe  dem   Kager." 


II. 

Tjeneren  bragte  den  Hilsen,  om  Hr.  Richard  ikke  vilde 
komme  over  i  Legationsraadens  Værelse. 

Ved  Richards  Indtrædelse  sagde  Legationsraaden : 
„Kjære  Richard,  jeg  vil  foreslaa  Dig,  at  vi  i  Stedet  for 
at  gaa  i  Theatret  blive  hjemme  i  Aften  og  passiare  lidt 
sammen.  Johan  besørger  os  et  lille  Aftensmaaltid  her 
hjemme,  og  han  har  Fuldmagt  til  at  tage  den  bedste  Vin 
fra  Kælderen,  for  at  Du  dog  kan  have  nogen  Erstat- 
ning   " 

„Tal  nu  ikke  saaledes,  kjære  Hr.  Dumin!"  afbrød  Ri- 
chard ham,  idet  han  greb  hans  Haand.  „De  ved  jo  godt, 
hvor  gjerne  jeg  er  i  Deres  Selskab  —  nej,  kom  nu  ikke 
med  den  gamle  Indvending,  at  det  blot  er  af  Taknemlig- 
hed! Skal  jeg  da  endelig  tvinges  til  at  sige  Dem  den  Kon- 
pliment,  at  De  er  en  interessant  Mand?" 

„Det  kan  gjerne  være,  Richard!  Maaske  er  Du  alvorlig 
nok  i  Sindet  til  at  kunne  finde  Behag  i  en  gammel  Mands 
Selskab.  Men  Du  kan  ikke  fortænke  mig  i,  at  naar  jeg 
tænker  paa  vort  Forhold,  synes  det  mig,  at  jeg  har  stiftet 
det  af  Egennytte.  Hvad  er  det,  jeg  har  gjort  for  Dig?  I 
Dine  Øjne  er  det  maaske  store  Ting;  men  for  mig  er  det 
dog  saa  lidt!  Har  jeg  for  Din  Skyld  maattet  paalægge 
mig  det  allerringeste  Savn?  Og  hvilken  Fordel  har  jeg 
ikke  havt  af  Dig!  Du  har  gjort  mig  tyve  Aar  yngre; 
medens  jeg  troede  at  føre  Dig  ind  i  Livet,  var  det  Dig, 
som  førte  mig;  Du  har  vidst  at  gjøre  mig  gamle  Mand 
til  Deltager  i  Dine  Jevnaldrendes  Selskab,  jeg  har  jo 
været  ret  som  et  Træ,  der  begynder  at  blomstre  paany 
om  Efteraaret  —  naar  jeg  tænker  paa  det  forløbne  Aar, 
er  jeg  ikke  istand  til  at  begribe,  hvorledes  jeg  skulde  have 
holdt  det  ud   uden  Dig." 

„Naar  det  kommer  til  Stykket,  er  Legationsraaden  end- 
ogsaa  i  min  Gjæld  for  Kost  og  Logi!"  raabte  Richard 
muntert;  „jeg  skal  ikke  undlade  at  sende  Nytaarsregning." 

„Ja,  ja,  Richard,  send  Nytaarsregning!  —  Kom,  lad  os 
gaa  tilbords,  lad  os  gaa  ind  i  det  lille,  hyggelige  Værelse, 
hvor  vi  saa  tidt  have  været  glade." 

Richard  saa  forskende  paa  sin  Velgjører  og  fulgte  ham 
tavs;  men,  da  den  gamle  Mands  Øjne,  idet  han  tog  Plads, 
langsomt  vandrede  rundt  i  Værelset  og  med  et  Udtryk 
af  Inderlighed  dvælede  ved  alle  Omgivelserne,  udbrød 
Richard  ængstelig:  „Men,  for  Guds  Skyld,  er  der  ind- 
truffet Noget?  Hvad  betyder  denne  Vemodighed,  der  er  i 
Deres  Stemme  og  Deres  Blik?" 

Legationsraaden  fyldte  sit  og  Richards  Glas  og  sagde: 
„Drik,  Richard!  Lad  os  drikke  paa  et  lykkeligt  Gjensyn!" 

„Gjensyn?"  raabte  Richard  blegnende,  „skulle  vi  skilles, 
Fader?" 

„Ja,  min  Søn!  Ja,  vi  maa  skilles,  men  jeg  haaber,  kun 
for  en  Tid.  —  Forhold,  hvorom  jeg  idag  har  faaet  Under- 
retning, gjøre  mig  det  til  Pligt  at  rejse  bort  ....  Jeg 
rejser  til  Brasilien." 

„Til  Brasilien!" 

„Du  glemmer  at  klinke  med  mig  paa  et  lykkeligt  Gjen- 
syn," sagde  den  gamle  Herre  og  forsøgte  at  smile. 

„Til  Brasilien!  Og  hvorfor  skulle  vi  da  skilles?  Kan 
jeg  da  ikke   rejse  med   Dem?" 

„Nej,  nej,  Richard,  det  vil  jeg  ikke  tillade.  Du  skal 
blive  her  og  tage  Din  Examen,  saa  kan  Du  rejse  over 
til  mig;  i  Brasilien  er  der  god  Plads  for  Læger.  Du  vil 
kunne  erhverve  Dig  Agtelse  og  Formue,  og  naar  Du  en- 
gang har  lukket  mine  Øjne,  kan  Du  som  en  formuende 
Mand  drage  hjem  til  Dit  Fædreland  og  Dine  Forældre. 
Vorherre  tilgive  mig,  at  jeg  i  min  Egenkjærlighed  endnu 
forlanger  denne  Tjeneste  af  Dig,"  sagde  den  gamle  Mand 
og  blinkede  med  Øjnene  for  at  skjule  en  Taare. 

„O,  sig  mig!'  raabte  Richard,  greben  af  en  pludselig 
Tanke,  „sig  mig  det  ligefrem  og  uden  Skaansel:  Har  De 
ikke  lidt  et  uventet  Formuestab?  Bliver  det  Dem  ikke 
besværligt,  længere  at  sørge  for  mig?  Maa  De  gaa  Farer 
og  Besværligheder  imøde  for  at  sikre  Dem  Livsopholdet 
paa  Deres  gamle  Dage?  O,  da  tag  mig  med!  Det  kunde 
gaa  Dem  uheldigt  i  det  fremmede  Land,  og,  for  Guds 
Skyld!  tænk  paa,  hvad  jeg  vilde  lide,  naar  jeg  senere 
erfarede,  at  De,  min  Velgjører,  min  Ven,  min  Fader,  var 
ene,  forladt  og  maaske  led  Nød  ...  ."  Og  ved  disse  Ord 
brast  Richard  i  Graad  og  skjulte  Ansigtet  i  sine  Hænder. 

„Nej,  Richard,  fat  Dig,  Du  tager  fejl!"  sagde  den  gamle 
Mand  med  næsten  kvalt  Stemme;  „vel  er  jeg  ikke  Rig- 
mand; men  jeg  har  rigelig  nok  til  mig  selv  og  dem,  jeg 
har  at  sørge  for.  Nej,  det  er  ganske  andre  Ting,  der  af- 
bryde vort  stille,  lykkelige  Samliv  —  men  saaledes  er 
Livet!  Saaledes  kan  det  træde  mørkt  og  truende  frem  og 
rive  os  ud  af  den  skuffende  Ro,  hvortil  vi  havde  hen- 
givet os." 

„Livet!"  udbrød  Richard,  „o,  nej,  sig  ikke  det!  Jeg  har 
tidt  hørt  sige,  at  Livet  er  underfundigt  og  bedragersk; 
men  Livet  er  simpelt  og  enfoldigt  som  Guds  Natur,  som 
Luften,  vi  indaande,  som  det  klare,  rislende  Vand.  Naar 
man  blot  ser  rigtig  til,  kan  man  løse  de  fleste,  maaske 
alle  saakaldte  Forviklinger  i  Livet  paa  en  ganske  simpel 
Maade  —  det  tror  jeg,  det  er  min  Overbevisning!" 

„Du  har  talt  sandere  og  betydningsfuldere,  end  Du 
maaske  selv  ved,  Richard!  Ja,  Livet  er  simpelt  og  let 
fatteligt  som  Luften,  som  Vandet,  som  Elementerne.  Men 

Menneskets  rastløse  Kløgt  har  fundet  Midler  til  at  opløse, 
hvad  vore  enfoldige  Forfædre  kaldte  Elementer.  Og  saa- 
ledes  have  vi  ogsaa  forstaaet  at  gjøre  ved  vort  eget  Liv. 
En  Dag  sætte  vi  Livets  simple  Drik  til  vore  Læber,  og 
da  er  den  opløst  i  fjendtlige  Bestanddele.  Jeg  taler  af 
Erfaring,  Richard;  jeg  vil  betro  Dig  Alt  —  har  jeg  vel 
nogen  trofastere  Ven  end  Dig,  hvor  ung  Du  end  er!  — 
Du  ved,  at  jeg  har  opholdt  mig  i  Brasilien,  der  har  jeg 
erhvervet  min  Formue,  der  beklædte  jeg  en  Post,  hvor- 
for man  senere  har  gjort  mig  til  Legationsraad.  Det  var 
i  mine  unge  Aar.  Jeg  stod  i  Forbindelse  med  en  ung 
Dame,  en  af  de  skjønne  Kreolerinder,  og  hun  —  fødte 
mig  en  Datter.  For  min  Samvittighed  kunde  jeg  forsvare, 
at  jeg  ikke  ægtede  hende;  der  var  Omstændigheder,  som 
ikke  lade  sig  fortælle,  og  hvorover  ingen  tredje  Mand 
kan  være  Dommer,  og  jeg  forlod  Landet  efter  at  have 
sørget  for  Moder  og  Datter.  Jeg  siger  Dig,  i  denne  Hen- 
seende var  min  Samvittighed  rolig,  og  dog  blev  der  en 
Uro  tilbage,  som  jeg  aldrig  har  faaet  stillet.  Hvor  rent 
og  hæderligt  'jeg  end  senere  søgte  at  gjøre  mit  Liv  —  det 
var  og  blev  dog  mig,  der  havde  benyttet  mig  af  en 
Kvindes  Svaghed  eller  af  hendes  Lidenskaber,  det  var 
og  blev  dog  mig,  der  havde  begaaet  en  uædel  Handling 
—  der  var  et  Afsnit  af  mit  eget  Liv,  som  jeg  maatte  ringe- 
agte. Se,  Richard,  da  opløses  Livet,  som  Du  endnu  finder 
saa  simpelt  og  enfoldigt;  da  gives  der  ikke  længer  nogen 
ublandet  Glæde;  sagte  og  hemmelig  følger  Angeren  os 
overalt  og  hvisker  os  et  Ord  i  Øret,  hvergang  vi  ville 
være  lykkelige.  Ja,  jeg  vil  sige  Dig  det:  Du  husker  nok 
den  Morgen,  vi  første  Gang  mødtes.  Da  jeg  kom  ned  i 
Kirsebærgangen,  i  de  stille,  fredelige  Omgivelser,  følte  jeg 
mig  saa  vel,  saa  forfrisket;  en  Fugl  fløj  op  af  sin  Rede, 
og  ved  denne  sagte  Larm  midt  i  den  dybe  Stilhed,  var 
det,  som  om  mit  Hjerte  fik  Vinger  og  vilde  hæve  sig. 
I  samme  Nu  kom  hin  Tanke,  og  det  var  da,  ligesom  en 
Sky  foer  over  Omgivelserne,  og  jeg  hensank  i  den  frugtes- 
løse Grublen  over  Fortiden.  Dengang  Du  saa  tiltalte  mig, 
harmonerede  det  saa  godt  med  den  Undseelse,  jeg  atter 
følte  over  mig  selv,  at  jeg  et  Øjeblik  troede,  Du  kjendte 
mig  og  mine  Forhold  og  vilde  drive  Spot  med  mig.  Og 

til  min  Skam  maa  jeg  tilstaa,  at  Glæden  over  at  opdage, 
at  jeg  tog  fejl,  havde  nogen  Del  i  den  Venlighed,  jeg 
derefter  viste  Dig." 

Efter  en  Pavse,  som  Richard  ikke  vovede  at  afbryde, 
vedblev  Legationsraaden :  „Jeg  kom  hjem  til  Danmark, 
og  jeg  giftede  mig.  Min  Kone  døde  og  min  eneste  Søn 
døde  —  det  kom  mig  for  som  Noget,  jeg  kunde  have 
vidst  i  Forvejen,  som  en  Straf,  jeg  havde  trot  at  kunne 
undgaa,  fordi  jeg  lukkede  Øjnene.  —  Nu  har  jeg  faaet 
Brev  derovrefra,  at  Moderen  er  død,  at  min  Datter  er 
ene  og  forsvarsløs,  i  et  Land,  hvor  der  hverken  er  Lov 
eller  Ret  for  den  Svage,  og  hvor  rovlystne  Slægtninge 
ville  berøve  hende  hendes  Arv.  Gud  forlade  mig  det, 
jeg  elsker  ikke  dette  Barn;  men  jeg  er  hendes  eneste 
Beskytter,  Pligten  kalder  mig  —  Richard,  Du  har  nu 
hørt  mit  Skriftemaal,  jeg  har  talt  til  Dig  som  til  en 
jevnaldrende  Ven;  sig  mig  nu:  Bør  jeg  rejse,  eller  ved 
Du  nogen  let  og  naturlig  Maade  at  løse  dette  forviklede 
Forhold   paa?" 

Et   sagte   Nej   var  Richards   Svar. 

Legationsraaden  henfaldt  i  dybe  Tanker,  derpaa  ved- 
blev han  med  en  dæmpet  Stemme,  som  om  han  talte 
til  sig  selv:  „Saa  forunderlig  nøjagtig  skrider  Livet  frem! 
Saa  samvittighedsfuldt  holder  det  Bog  og  kræver  Gjæl- 
den!  For  to  og  tredive  Aar  siden,  naar  jeg  i  lyse  og 
mørke  Nætter  foer  afsted  tilhest,  naar  min  hele  Til- 
værelse kun  var  een  Tanke,  een  Higen,  og  jeg  vilde  have 
løskjøbt  mig  fra  den  ringeste  Hindring  paa  min  Vej 
med  Dynger  af  Guld,  eller  naar  jeg  ved  den  første  rød- 
lige Strime  paa  Himlen  vendte  tilbage  gjennem  de  lydløse 
Skove,  selv  lydløs  i  mit  Indre  og  kun  med  et  lyksaligt 
Smil  paa  Læben  —  tænkte  jeg  da  paa,  at  jeg  senere 
skulde  betale  hver  Time  med  et  Aar  og  i  en  fremrykket 
Alder  forlade  mit  Fædreland,  bryde  de  Venskabsbaand, 
jeg  havde  knyttet,  og  hvorved  min  Sjæl  hang,  for  at  af- 
sone hine  Øjeblikkes  Lykke?  Og  hvis  En  var  traadt  frem 
for  mig  og  havde  grebet  min  Hest  i  Tøjlen,  idet  jeg 
vilde  ride  ned  i  Dalen  til  den  hvide  Pavillon,  og  han 
havde  nævnt  mig  Prisen  —  —  —  jeg  havde  dog  betalt 
den!"  raabte  han,  idet  han  med  ungdommelig  Livfuldhed 

foer  i  Vejret:  „Jeg  havde  betalt  den,  Richard!  Der  gives 
kun  faa  Mænd,  hvor  gode  og  brave  de  i  deres  inderste 
Natur  kunne  være,  der  i  Ungdommen  havde  overvundet 
en  saadan  Fristelse.  Lykkelig  den  Dydige,  hvem  Tilfældet 
ikke  faar  Øje  paa,  naar  det  har  opdaget  en  ret  fristende 
Prøve  for  en  Menneskesjæl!  Thi  i  et  saadant  Øjeblik 
er  det,  at  Tilfældet  eller  Skjæbnen  lader  neddryppe  i 
Livet   den  lille   Draabe  Syre,  hvorved   Livet  skilles   ad." 

Der  blev  atter  en  lang  Tavshed,  som  Legationsraaden 
afbrød  med  disse  Ord,  udtalte  i  sagte,  blød  Tone:  „Tal 
dog  til  mig,  Richard!  Lad  mig  høre  et  venligt  Ord,  for 
at  jeg  ikke  skal  fortryde,  at  jeg  har  betroet  Dig,  hvad 
jeg  har  gjemt  saa  hemmelig  for  alle  Andre." 

Richard  ilede  hen  og  omarmede  den  kjærlige,  gamle 
Mand:  „Miskjend  ikke  min  Tavshed!"  sagde  han;  „men 
jeg  har  siddet  og  været  saa  underlig  tilmode;  det  var 
næsten  for  mig,  som  om  jeg  ikke  kom  ærlig  til  denne 
Hemmelighed  ....  som  om  jeg  lurede  paa  en  Samtale, 
De  holdt  med  Dem  selv  .  .  .  ." 

„Nej,  Richard!"  afbrød  Legationsraaden  ham,  „jeg  skal 
sige  Dig,  hvad  det  var,  jeg  gjætter  det:  Det  var  jomfruelig 
Undseelse  i  Dit  unge  Gemyt.  Det  er  Følgen  af  den 
Maade,  hvorpaa  Forældre  omgaas  deres  Børn!  Af  en 
naturlig  og  dog  sær  Blufærdigheds-Følelse  tale  de  ikke 
til  Børnene  om  Synden,  som  om  denne  senere  vilde  have 
Undseelse  for  dem,  for  deres  Uvidenheds  Skyld.  Naar  en 
Fader  endelig  vil  give  sin  halvvoxne  Søn  gode  Raad  med 
paa  Vejen,  saa  siger  han  med  nedslagne  Øjne :  „Min 
Søn!  Vogt  Dig  for  Kvinder,  de  ere  meget  farlige!"  og 
Sønnen  gaar  bort,  med  hemmelig  Længsel  efter  denne 
Fare,  hvorom  mange  Bøger  have  bibragt  ham  ganske 
andre  Anelser.  Men  jeg  fortæller  Dig  aabent  mit  Livs 
Historie,  ikke  blot  for  at  betro  Dig  Grunden  til  min 
Bortrejse  eller  for  at  have  et  venligt  Hjerte,  der  hjælper 
mig  med  at  bære  Kummeren,  men  tillige  for  at  Du  kan 
blive  klog  af  min  Erfaring.  Jeg  ved  nok,  at  dette  ikke 
er  tilstrækkeligt,  vi  bede  jo  hver  Dag:  Fader,  led  os  ikke 
ud  i  Fristelse!  Overlad  os  ikke  til  vor  Svaghed,  naar 
Tilfældet  har  udsøgt  os!  —  —  Naa,  i  Guds  Navn!  Ver- 
den venter  Dig,  min  Søn !  Men,  naar  jeg  ser  paa  Dit  An- 

sigt,   paakommer   mig   uvilkaarlig   den   glade    Forvisning, 
at  Dit  Liv  vil  være  frejdigt  og  lyst  som  dette." 

Med  saadan  Samtale  tilbragte  de  den  sidste  Aften,  de 
vare   sammen. 


III. 

Richard  stod  paa  Skansen,  da  Skibet  gled  om  det  høje 
Forbjerg  og  Staden,  Rio  de  Janeiro,  med  dens  Kupler, 
Taarne  og  Paladser  og  med  de  mægtige,  grønklædte 
Bjerge  i  Baggrunden  udbredte  sig  for  Øjet.  Men  hans 
Blik  gled  ligegyldigt  hen  over  de  af  Morgensolen  forgyldte 
Tinder;  først  ved  at  se  den  fremmede  Verdensdel  havde 
han  ret  følt,  hvor  fjern  han  var  fra  Fædrelandet,  og 
ængstelig  og  beklemt,  næsten  som  et  Barn,  der  savner 
sin  Moder,  længtes  han  efter  sin  gamle,  trofaste  Ven,  der 
paa  denne  umaadelige  Landstrækning  var  den  eneste  men- 
neskelige Sjæl,   som  brød  sig  om   ham. 

Saasnart  han  var  kommen  i  Land,  søgte  han  en  Vej- 
viser, der  kunde  føre  ham  ud  til  den  Estancia,  der  til- 
hørte Don  Manuel  José  y  Herrera,  den  Herre,  hos  hvem 
Legationsraaden  ifølge  den  meddelte  Underretning  skulde 
opholde    sig. 

Da  Muldyrene  efter  nogle  Timers  rask  Trav  havde 
ført  dem  til  Landstedet  og  Richard  med  bankende  Hjerte 
bevægede  den  massive  Dørhammer,  kom  en  Neger  frem, 
saa  hastig,  som  om  han  havde  ventet  Besøget,  og  spurgte, 
hvem  det  var. 

Richard  svarede  paa  det  bedste  Portugisisk,  han  kunde: 
„Gaa  og  meld  blot  den  danske  Læge,  saa  ved  man  Be- 
sked!" 

„Lægen!  Doktoren!  Doktoren!"  skreg  den  Sorte,  saa 
det  gav  Gjenlyd  i  Gangene,  og  flere  nysgjerrige  sorte 
Ansigter  kom  frem  i  Vinduer  og  Luger.  „Senhor,  behag 
at  træde  ind!"  sagde  han  til  Richard  og  viste  venlig  de 
hvide  Tænder,  idet  han  vidt  aabnede  Døren. 

I  Gangen  kom  en  værdig  gammel  Herre  ham  imøde, 
hilste  høflig,  men  tavs  og  førte  ham  gjennem  en  Mængde 

Sidegange  ind  i  et  afsides  Værelse,  hvor  paa  en  Seng 
laa  henstrakt  en  Dame,  med  lukkede  Øjne  og  blødende 
Tindinger,  og  de  pragtfulde  Klæder  sønderrevne  og  i 
Uorden. 

Saasnart  en  Læge  ser  en  Syg,  ere  hans  Tanker  og 
Følelser  som  Stridshestens,  naar  den  hører  Geværskud 
og  Krigsmusik:  den  forlader  Landevejen,  hvor  dens  Herre 
vilde  ride  Spadsereridt,  og  farer  over  Grøft  og  Gjærde 
ind  i  Skovens  Tykning.  Richard  spurgte  hurtig,  hvad  der 
var  hændet  den  syge  Dame,  og  da  han  erfarede,  at  hun 
paa  en  Ridetur  inde  mellem  Rjergene  var  styrtet  med 
sin  Hest,  gav  han  sig  ivrig  ifærd  med  de  fornødne  An- 
ordninger for  at  bringe  hende  tilbage  til  Livet. 

Efter  en  Stunds  Forløb  kom  hun  til  Bevidsthed  og 
forlangte  at  blive  bragt  tilbage  til  Byen,  og  imedens  Hu- 
sets kvindelige  Tyende  nu  syslede  med  Tilberedelserne 
til  hendes  Bortbringelse,  forlod  Richard  Værelset,  glad 
over  nu  at  kunne  faa  sit  egenlige  Ærinde  udrettet  og 
spørge  efter  Legationsraaden.  Men  han  mødte  ingen  i 
Gangene,  og  han  generede  sig  for  at  aabne  nogen  af  Dø- 
rene, der  i  det  fremmede  Hus  forekom  ham  som  Ind- 
gange til  ham  uvedkommende  Hemmeligheder.  Saaledes 
kom  han  ud  i  en  lille  Have,  hvor  Ejeren  syntes  at  have 
samlet  den  tropiske  Himmelegns  dejligste  Blomster;  men 
Richard  havde  i  denne  Stund  intet  Øje  for  Naturen  og 
dens  Herligheder,  han  spejdede  længselsfuldt  efter  et- 
hvert Vindue,  om  han  ikke  pludselig  skulde  se  sin  Vel- 
gj  ørers  venlige  Ansigt  komme  tilsyne  og,  først  overrasket, 
derpaa  straalende  af  Glæde,  stirre  paa  ham.  Men  bag 
intet  Vindue  syntes  at  skjule  sig  Liv;  ej  engang  et  kvin- 
deligt Ansigt  kom  tilsyne  for  nysgjerrig  at  kigge  efter 
den  fremmede  Gjæst,  hele  Husets  Befolkning  lod  til  at 
være  beskæftiget  med  den  syge  Dame.  Endelig,  efter  en 
rum  Tids  Forløb,  da  Richard  endelig  begyndte  at  blive 
greben  af  pinlig  Utaalmodighed  over  den  Kulde,  der  blev 
sat  imod  hans  kjærlige  Længsel,  viste  sig  Husets  Herre 
i  Indgangen  til  Haven,  og  det  var  tydeligt  at  se,  at  han 
havde  søgt  efter  Richard.  „Kom,  Senhor,  kom!"  tilraabte 
han  ham,  „Hertuginden  ønsker,  at  De  vil  ledsage  hende 
til  Byen." 

Richard  var  ilet  hen  til  ham  og  lagde  Haanden  paa 
hans  Arm,  idet  han  sagde:  „Men  hvor  er  Legationsraad 
Dumin?  Det  er  ham,  jeg  søger;  sig  ham,  at  en  ung  dansk 
Læge  vil  tale  med  ham!" 

„Han  er  død!"  sagde  Herren;  „han  kom  syg  hertil 
og  døde.  —  Kom,  Senhor,  følg  med  Hertuginden!" 

Richard  stod  et  Øjeblik  som  maalløs;  store  Taarer 
randt  ned   ad   hans   Kinder. 

„Men  forstaar  De  mig  da  ikke?"  raabte  Herren  utaal- 
modig;  „vil  De  staa  Dem  selv  i  Vejen  og  ikke  følge  den 
rigeste  Dame  i  Kejserdømmet?" 

Richard  rev  sig  løs  fra  sin  Smerte  og  fulgte  Manden. 
Han  havde  en  Følelse,  som  om  hans  Velgjører  Dumin 
endnu  i  Døden  bar  Omsorg  for  ham  ved  at  føre  ham 
ind  til  Virksomhed  mellem  velvillige  Mennesker  i  det 
fremmede,   fjerne  Land. 


For  Læserne,  der  vide,  hvor  hyppig  danske  Læger 
gjøre  Lykke  i  Udlandet,  det  vil  sige,  faa  betydelig  Praxis 
og  blive  rige  Folk,  vil  det  ikke  have  noget  Overraskende, 
at  Richard  ved  Skjæbnens  Gunst  og  sin  egen  Dygtighed 
opnaaede  det  Samme,  især  da  man  har  set  en  saa  god 
Begyndelse  ske.  Og  er  man  først  inde  paa  en  saadan 
troende  Imødekommen,  vil  man  ogsaa  tillidsfuldt  mod- 
tage vor  Beretning  om,  at  han  endvidere,  ved  et  mærke- 
ligt Sammenstød  af  Omstændighederne,  fandt  og  blev  gift 
med  sin  Velgj ørers  skjønne  Datter.  Men  eftersom  hun  er 
en  os  ganske  fremmed  Person  og  Begivenhederne  til- 
med foregaa  saa  langt  borte,  derovre  i  Brasilien,  ville 
de  nærmere  Omstændigheder  ikke  have  Interesse  for 
danske  Læsere  —  hvilket  vides  meget  bestemt;  thi  da 
de  bleve  fortalte  i  1ste  Udgave  af  denne  Fortælling,  sagde 
man  ligefrem,  at  de  vare  daarlig  opdigtede,  skjønt  de  vare 
saa  sande!  Men  det  er  ofte  Sandhedens  Skjæbne  her  i 
Verden. 

Derimod  følger  man  med  mere  Sympathi  og  Tro  vor 
Landsmand,  naar  det  berettes,  at  han  efter  nogle  Aars 
Forløb  følte  Længsel  efter  os  herhjemme  og  vilde  besøge 

os.  Allerede  i  1ste  Udgave  er  meddelt,  at  han  greb  Lej- 
ligheden, da  et  Krigsskib  blev  udrustet  for  at  føre  en 
fyrstelig  Person  omkring  til  forskjellige  europæiske  Hof- 
fer, og  forskaffede  sig  Tilladelse  til  at  følge  med.  Natur- 
ligvis maa  dette  ikke  blandes  sammen  med,  at  selve  den 
brasilianske  Kejser  nylig  har  gjort  det  Samme,  som  hin 
fyrstelige  Person  allerede  gjorde  dengang,  og  at  Kejseren 
endog  kom  her  til  Kjøbenhavn  og  boede  i  Hotel  d' Angle- 
terre. Det  vilde  vistnok  højlig  forøge  Interessen  for  For- 
tællingen, hvis  Folk  kunde  bringes  til  at  tro,  at  da  de 
stode  paa  Kongens  Nytorv  og  saa  op  til  Hotellets  Vin- 
duer, var  vor  Landsmand  Richard  indenfor.  Men  Sand- 
heden fremfor  Alt!  Det  var  ikke  Richard.  Han  var  op- 
digtet 30  Aar  før  Hs.  Majestæts  Komme  her  til  Byen, 
og  vi  blive  altsaa  trofast  ved  det  Forrige:  at  han  i  et 
Krigsskib  fulgte  med  en  ganske  i  Almindelighed  fyrstelig 
Person,   der  vilde   se   sig  om  i  Verden. 


IV. 

Krigsskibet  søgte  for  en  Storm  ind  til  Oran,  og  den 
kommanderende  franske  General  benyttede  Lejligheden 
til,  blandt  andre  Fornøjelser,  at  forlyste  den  fyrstelige 
Person  med  en  Revue  over  Fremmedlegionen,  hin  be- 
kj  endte  Legion,  hvori  Franskmændene,  af  Naade,  optoge 
Mænd  af  alle  Nationer,  der  vilde  udgyde  deres  Blod  for 
dem,  fallerede  Kjøbmænd,  ulykkelige  Elskere,  relegerede 
Studenter,  fredløse  Politikere,  brødløse  Haandværkere, 
uforbederlige  Døgenigter,  Alle  uden  Forskjel,  men  Alle 
krigerske,  fortvivlede  Mænd,  der  ikke  gav  og  sjelden  fik 
Pardon,  og  af  hvis  Tusinder  knap  nogle  hundrede  saa 
deres  Fædreland  igjen. 

Da  Revuen  var  forbi,  og  Soldaterne  holdt  Hvile  og  for- 
tærede deres  Kommisbrød,  medens  Generalen  trakterede 
sine  Gjæster  i  et  pragtfuldt  Telt,  gik  Richard  omkring 
mellem  de  opstillede  Gevær  Pyramider  og  indlod  sig  i 
Samtale  med  forskjellige  Grupper,  og  hver  Gang  han  gik 

fra  en  saadan  Klynge,  sagde  han  med  dæmpet  Stemme, 
ligesom   han   undsaa   sig:    „Er   her   ingen   Dansk?" 

Pludselig,  da  han  ved  sin  Bortgang  fra  en  Klynge  Ty- 
skere gjentog  disse  Ord,  foer  en  Soldat  sammen,  saa  sig 
om  med  vidt  opspilede  Øjne  og  sagde:  „Blev  her  talt 
Dansk?" 

„O!"  raabte  Richard  og  ilede  hen  til  ham:  „En  Lands- 
mand!" 

„En  Dansk!"  skreg  Soldaten  og  styrtede  Richard  imøde. 

Richard  førte  ham  ud  af  Kredsen  af  de  nysgjerrig  til- 
ilende Soldater,  og  da  de  vare  komne  et  lille  Stykke 
bort,  sagde  han:  „Tal,  tal  blot,  lad  mig  igjen  høre  det 
velsignede  Danske!  ....  Hvor  er  De  fra?  Er  De  fra 
Kjøbenhavn?" 

„Ja,  jeg  er  fra  Kjøbenhavn!"  sagde  Soldaten,  der  var 
som  drukken   af   Glæde  og   Overraskelse. 

„Saa  have  vi  maaske  endogsaa  set  hinanden  før,  for 
mange  Aar  siden  ....  jeg  er  ogsaa  fra  Kjøbenhavn 
hvad  er  Deres  Navn?" 

„Jeg  hedder  Blok,  Ditlev  Blok,"  svarede  Fremmedle- 
gionssoldaten. 

„Hvad  —  Ditlev  Blok?"  raabte  Richard  og  foer  tilbage 
—  „Studiosus  Theologiæ  Ditlev  Blok,  der  boede  i  —  lad 
mig   se   ....    Lavendelstræde? 

„Ja,  det  er  mig  —  hvad  Pokker,  kjender  De  mig?" 

„Ditlev  Blok!  Kjender  Du  da  ikke  mig?  Se  rigtig  paa 
mig!  Kan  Du  ikke  gjenkjende  Richard  Bilsted?" 

„Richard  Bilsted!  Er  det  Dig?"  sagde  Soldaten  med  et 
melankolsk  Smil. 

„Kom  nu  med  mig!"  sagde  Richard.  „Imorgen  tidlig 
sejle  vi;  men  denne  Dag  ville  vi  tilbringe  sammen,  og 
saa  maa  Du  da  fortælle  mig,  hvordan  det  er  gaaet  til,  at 
Du  er  kommen  herover.  —  Vis  mig  hen  til  Din  Kapitajn 
eller  Oberst,  at  jeg  kan  lægge  et  godt  Ord  ind  for  Dig 
og  skaffe  Dig  Permission  for  idag." 

—  „Du  her,  i  Afrika,  Ditlev  Blok!  Jeg  kan  slet  ikke 
faa  det  i  mit  Hoved!  Du  stille,  mugne  Patron,  saadan 
rejst  udenlands  og  i  Krig!  Fortæl  mig  dog,  hvordan  det 
er  gaaet  til!"  —  saaledes  talte  Richard,  da  de  sad  i  hans 
Logi  i  Byen. 

„Ja,"  svarede  Ditlev  Blok;  „det  stille  Vand  har  den 
dybe  Grund,  ved  Du  nok.  Men  det  er  da  egenlig  Din 
Skyld  Altsammen. " 

„Hvad?  Min  Skyld?  Hvordan  da?" 

„Ja,  Du  har  da  i  Grunden  baade  mig  og  den  stak- 
kels Adalbert  Johnsen  paa  Din  Samvittighed." 

„Men  hvorledes  det,  i  Himlens  Navn!  Er  det  Spøg 
eller  Alvor?" 

„Det  er  saadan  Noget  af  begge  Dele,"  sagde  Ditlev  Blok. 
—  „Den  Lykke,  Du  gjorde  ved  den  gammelagtige  Per- 
son i  Kirsebærgangen,  gjorde  os  begge  To  forstyrrede  i 
Hovedet.  I  Førstningen  standsede  jeg,  hvergang  jeg  gik 
forbi  Pletten,  og  sagde  blot:  Her  var  det!  Men  Lidt  efter 
lidt  beskæftigede  jeg  mig  mere  og  mere  med  denne  Be- 
givenhed og  kunde  tilsidst  slet  ikke  faa  den  ud  af  Tan- 
kerne; jeg  blev  kjed  af  mine  Informationer,  jeg  havde 
ikke  Ro  nogensteds.  Den  stakkels  Adalbert,  der  altid  havde 
havt  et  svagt  Hoved,  gik  det  nok  endnu  værre;  jeg  mødte 
ham  stadig  dernede,  jeg  tror,  han  gik  og  ventede  paa,  at 
Lykken  skulde  komme  til  ham  paa  samme  Sted,  hvor 
den  var  kommen  til  Dig.  Men  dengang  Du  saa  rejste  og 
vi  saa  Dig  gaa  ombord  —  jeg  husker  det  saa  tydelig: 
Du  havde  en  ny,  graa  Rejsekappe,  som  stod  aaben,  og 
indenfor  hang  Tobakspungen  i  et  Skjærf  om  Livet;  Du 
havde  Kaskjet  paa  og  en  stor  sølvbeslaaet  Merskums- 
pibe i  Haanden  og  saa  saa  kjæk  og  lykkelig  ud  —  da 
blev  det  rent  galt,  jeg  fik  saadan  en  glubende,  rasende 
utaalmodig  Begærlighed  efter  at  gjøre  Lykke,  jeg  kunde 
have  begaaet  en  Forbrydelse;  undertiden,  naar  jeg  gik 
forbi  en  Guldsmedebutik,  blev  jeg  ganske  bange  for  mig 
selv  og  maatte  skynde  mig  at  komme  bort  for  ikke  at 
gjøre  Indbrud  ved   højlys   Dag  .  .  ." 

„Men  Adalbert?"  udbrød  Richard  spændt,  „han  kom 
da   ikke   i  en    saadan    Ulykke?  ..." 

„Nej,  stakkels  Fyr,  dertil  havde  han  for  lidt  Mod. 
Men  nu  skal  Du  høre:  En  Dag  træffer  jeg  ham  i  Bredgade 
staaende  udenfor  Schimmelmanns  Palais  og  betragte  Byg- 
ningen. „Hvad  ser  Du  efter,  Johnsen?"  spørger  jeg  og 
slaar  ham  paa  Skulderen.  —  „Det  Palais  var  værdt  at 
eje,"  svarer  han  uden  at  se  sig  om.  —  „Lad  de  Tanker 

fare,  Johnsen,"  siger  jeg,  „Schimmelmanns  Palais  er  Fidei- 
kommis." —  „Ja,"  svarer  han,  „men  naar  Lykken  vilde  — " 
og  saa  smilede  han  saa  underlig,  at  jeg  troede,  han  ikke 
var  ved  sine  fulde  Fem.  Det  var  han  da  heller  ikke,  kan 
jeg  tro,  for  nu  skal  Du  høre,  hvad  han  gjorde  nogle  Dage 
efter.  Han  tager  et  Par  Karle,  lader  dem  flytte  alle  Møb- 
lerne fra  sit  Kammer,  og  saa  gaar  han  ud  med  dem  til 
Schimmelmanns  Palais  og  flytter  ind  i  et  Værelse,  som 
tilfældigvis  stod  aabent.  Først  troede  Tjenerne,  at  det  var 
Tyve;  men  Folk  stjæle  da  ikke  ved  at  bringe  Møbler  i 
Huset;  der  blev  sendt  Bud  til  Politiet,  og  Familien  maatte 
anbringe  ham  etsteds  paa  Landet  eller  maaske  i  Slesvig. 
Jeg  saa  ham  da  aldrig  mere.  Men  da  jeg  hørte  dette,  blev 
jeg  angst  for,  at  jeg  tilsidst  selv  skulde  faa  Lyst  til  et 
Palais  og  komme  i  Daarekisten,  og  saa  tænkte  jeg  blot 
paa  at  rejse  bort.  Den  Pokkers  Ide  om  at  gjøre  Lykke 
stod  mig  egenlig  i  Hovedet.  Jeg  kunde  ikke  søge  Rejse- 
stipendium, for  man  skal  jo  give  en  Grund,  og  jeg  kunde 
da  ikke  skrive,  at  jeg  vilde  gjøre  mig  bekjendt  med  Time- 
lærernes Tilstand  i  Evropa.  Saa  fik  jeg  blot  nogle  Skil- 
linger skrabede  sammen  hist  og  her  fra  og  rejste  ud  i 
den  vide  Verden." 

„Men  hvordan  kom  Du  saa  hertil,  i  Krigstjeneste?" 
spurgte  Richard  deltagende,  da  Ditlev  Blok  gjorde  en 
Pavse. 

„Ja,  det  var  da  af  den  bitre  Nød.  Jeg  havde  fægtet  mig 
igjennem  til  Marseille  og  vilde  derfra  gaa  til  Italien,  til 
Neapel,  hvor  jeg  altid  havde  hørt,  man  kunde  leve  saa 
billig  —  allenfals  som  Lazzaron.  Ja,  Richard,  saa  vidt 
havde  Du  bragt  mig!"  sagde  Ditlev  Blok  smilende,  me- 
dens Øjnene  stode  fulde. af  Taarer.  —  „Naa,  for  Fanden! 
nu  kan  det  ikke  nytte  at  klynke,  fordi  man  ikke  ligger 
i  Moders  Dragkisteskuffe!  Jeg  har  dog  Føde  og  Klæder, 
og  Arbejdet  er  ærligt  og  anstændigt.  I  Kjøbenhavn  havde 
jeg  i  Grunden  for  lidt  Motion  som  Timelærer;  min  Hel- 
bred led  derunder;  her  er  jeg  altid  i  Bevægelse  i  den  frie 
Luft,  jeg  bliver  tilsidst  saa  stærk  som  en  Kæmpe,  hvis 
jeg  ikke  bliver  skudt  forinden." 

„Men  sig  mig  dog,"  sagde  Richard  rørt,  „hvordan  kom 
Du  da  paa  den  skrækkelige  Ide  at  tage  Tjeneste  her  i  Le- 
gionen?" 26:i: 

„Ja,  ved  Du  hvad,  Ideen  er  ikke  saa  skrækkelig,  naar 
man  er  mutters  alene  i  et  fremmed  Land  og  sulten  og 
ikke  har  en  Skilling  i  Lommen.  Jeg  sad  i  et  Værtshus  i 
en  Krog  af  Stuen  og  saa  de  Andre  spise  og  drikke  deres 
halve  Flaske  Vin;  det  sugede  mig  for  Hjertet,  jeg  var  nær 
ved  at  faa  Ondt;  Hjernen  var  saa  tung,  og  jeg  saa  Syner, 
og  midt  iblandt  dem  stod  altid  Du  og  den  aldrende  Person, 
og  mine  Tænder  løb  i  Vand  efter  det  Hvedebrød,  Du 
bød  ham.  Ligesom  jeg  sad  saadan,  kom  et  Menneske 
farende  ind,  slængte  en  Louisd'or  paa  Bordet  og  forlangte 
den  bedste  Vin,  der  var  at  faa.  Det  var  en  tysk  Bursch, 
som  jeg  havde  set  nogle  Dage  i  Forvejen  gaa  omkring 
med  et  Ansigt,  der  var  saa  indfaldet  og  forsultet,  at  jeg 
undrede  mig  over,  hvordan  det  kunde  bære  sin  mægtige 
Bart.  Han  skreg:  „Nu  har  jeg  ladet  mig  hverve!  Jeg  gaar 
til  Afrika  og  gjør  min  Lykke!  Om  nogle  Aar  er  jeg  Gene- 
ral, saa  udbryder  der  en  Revolution,  jeg  stiller  mig  i  Spid- 
sen, bliver  en  anden  Napoleon,  erobrer  Tyskland,  og  saa 
skal  Rector  magnificus  Gorge  Gotz  i  Erlangen  faa  at  se, 
hvad  det  betyder  at  relegere  mig  for  et  usselt  Paukerei! 
Der  skal  ikke  blive  en  hel  Rude  i  hans  Hus!  Pereat1) 
Rector  magnificus  Gorge  Gotz!"  —  Jeg  tænkte:  Kan 
saadan  en  tysk  Vindbeutel  blive  Napoleon,  saa  kan  jeg 
ogsaa,  og  saa  listede  jeg  hen  og  lod  mig  hverve.  Jeg  fik 
en  Haandfuld  Napoleond'ors,  deraf  beholdt  jeg  en  for  at 
spise  mig  rigtig  inderlig  mæt,  Resten  sendte  jeg  hjem  til 
min  Moder,  bare  for  at  prale  af,  at  det  gik  mig  saa  Pok- 
kers godt  paa  min  Udenlandsrejse." 

„Se,  saadan  gik  det  til!"  vedblev  Ditlev  Blok,  da  han 
havde  tømt  Resten  af  Flasken,  der  stod  paa  Bordet.  „Jeg 
tror,  Gud  forlade  mig,  at  dengang  Lykken  gav  sig  i  Lag 
med  Dig,  maatte  den  først  akkordere  med  Ulykken  og 
overlade  den  to  andre  Mennesker  til  Erstatning.  —  Dig 
er  det  stadig  gaaet  godt,  Richard?  Du  har  faaet  brede 
Skuldre,  men  det  hørte  da  ogsaa  til  for  at  bære  de  gode 
Dage." 

„Sig  mig,  kjære  Ditlev,"  sagde  Richard,  „er  der  Ingen- 
ting, hvormed  jeg  kan  være  Dig  til  Tjeneste?  Jeg  er  rig; 
i  gamle  Dage  laante  Du  mig  tidt  Penge,  laan  nu  af  mig." 

*)  Ned  med. 

„Nej,"  svarede  Ditlev  Blok,  „Rubezahl  eller  Fanden 
eller  Lykken  har  nu  udvalgt  Dig  og  synes  ikke  om  mig. 
Gav  Du  mig  Guld,  blev  det  til  Sten  i  mine  Lommer.  Vi 
kjende  nok  den  Karl.  Desuden,  se  paa  min  Skulder,  jeg 
er  Sergeant,  jeg  kan  blive  Officer!  Man  siger  ogsaa,  at 
vi  nu  skulle  til  Spanien,  for  at  overlades  den  lille  Dron- 
ning Isabella.  Der  er  rige  Klostre,  et  eneste  af  dem  kan 
gjøre  mig  til  en  holden  Mand  —  og  saa  de  dejlige  spanske 
Nonner ! 

Om  spanske  Piger,  om  spanske  Piger 
Vel  Rygtet  siger  —  ' 

men  een  Tjeneste  kan  Du  dog  gjøre  mig,  siden  Du  er  saa 
vel  beslaaet." 

„Nævn  mig  den  blot,"  sagde  Richard;  „jeg  lover  Dig 
den  forud." 

„Naar  Du  kommer  til  Kjøbenhavn,  saa  gaa  op  til  min 
Moder,  om  hun  lever  endnu,  den  gamle  Stakkel.  Giv  hende 
nogle  Penge  —  kan  Du  undvære  en  Lap  paa  hundrede 
Daler?  .  .  ." 

„Ja,  det  ved  Gud,  jeg  kan!" 

„Godt,  giv  hende  den,  som  om  den  kom  fra  mig.  Sig 
hende,  at  jeg  staar  mig  godt,  sig,  at  jeg  er  blevet  —  Pro- 
fessor. Det  vil  krepere  min  Moster,  for  hun  sagde  altid, 
at  jeg  aldrig  blev  til  Noget  i  Verden." 


Snedkermester  Bilsted  sad  med  sin  Familie  ved  Middags- 
bordet, der  var  tarveligt  som  hos  en  fattig  Snedker.  Man 
spiste  i  Tavshed;  thi  man  var  hele  Dagen  for  meget 
sammen  til  at  have  Noget  at  tale  om. 

En  Vogn  kom  kj  øren  de  og  holdt  udenfor  Huset,  medens 
Kusken  smeldede  stolt  med  Pisken.  Jane,  den  næstældste 
Datter,  løb  til  Vinduet: 

„Aa,  det  er  Etatsraadens,  der  skal  ud  at  kjøre!"  sagde 

hun  og  gik  tilbage  til  sin  Plads;  „ja,  saadanne  Folk  er 
lykkelige,   de   kan   tage   i  Skoven   om  Løverdagen." 

„Hvem  ved,  hvor  lykkelige  de  er,  min  Pige,"  sagde 
Moderen. 

„Jeg  misunder  dem  heller  ikke,"  sagde  Jane;  „men 
hvem  der  kunde  komme  paa  Fredriksberg  imorgen!" 

Ved  disse  Ord  stødte  hun  sagte  til  sin  ældste  Søster, 
Marie,  og  blinkede  til  hende  paa  en  Maade,  der  vist  havde 
en  ejendommelig  Betydning;  thi  Marie  blev  pludselig  rød. 

„Paa  Fredriksberg  imorgen?"  sagde  Faderen;  „hvorfor 
kan  I  ikke  komme  paa  Fredriksberg  imorgen?" 

„Vi  har  ingen  Sommerhatte,"  sagde  Jane  resigneret; 
„Brodérhandleren  vil  ingen  Penge  give  os,  før  det  store 
Stykke  er  færdigt." 

„Ingen  Sommerhatte?"  sagde  Faderen;  „naa,  hvor  det 
skal  være  mahogni!  I  kan  gaa  med  hvad  I  har,  ellers  kan 
I  saa  minsæl  blive  hjemme." 

„Det  vil  vi  ogsaa,  Fader,"  sagde  Jane,  „for  naar  man 
allerede  skal  ud,  skal  man  rigtig  være  som  andre  Men- 
nesker." 

Faderen  vilde  svare;  men  i  dette  Øjeblik  bankede  det 
paa  Døren,  og  ind  traadte  en  smuk,  fornemt  udseende 
Mand,  med  en  noget  brunladen  Ansigtsfarve  og  med  en 
Mængde  Ordener  paa  Brystet;  ved  Haanden  førte  han 
en  vidunderlig  dejlig  Dreng.  „Med  Forlov,"  sagde  han, 
„bor  ikke  her  en  Snedkermester  Bilsted?" 

„Etatsraaden  bor  nede  paa  første  Sal,"  sagde  Snedker- 
mester Bilsted,  der  ikke  gav  sig  Tid  til  at  høre  den  Frem- 
medes Spørgsmaal. 

„Jo,  det  er  her,"  svarede  hans  Kone  og  rejste  sig 
for  at  skjule  Bordet  for  den  Fremmedes  Blik. 

,Jeg  vilde  g  jerne  tale  med  Hr.  Bilsted  om  et  temmelig 
betydeligt  Snedkerarbejde,  jeg  i  Hast  skulde  have  ud- 
ført" —  sagde  den  Fremmede. 

Snedkermester  Bilsted  tog  sin  Kaskjet  af,  rejste  sig  og 
sagde  med  et  lille  Buk  for  den  Fremmede:  „Deres  Naade 
....  takker  meget  for  den  betænkte  Godhed  .  .  ,  ,  men  jeg 
er  en  fattig  Mand  ....  kan  ikke  staa  i  Forskud  ved  store 
Arbejder  ....  Deres  Naade  maa  ikke  blive  vred  .  .  ,  ,  om 

De  ikke  hellere  vil  henvende  Dem  til  en  af  de  store 
Mestere." 

Den  Fremmede  svarede:  „Hvad  Forskudet  angaar,  kunde 
vi  nok  komme  ud  af  det  ....  Men  jeg  be'er  Dem,  lad 
Dem  ikke  genere,  jeg  ser,  De  er  ifærd  med  Middagsmaal- 
tidet;  jeg  kan  godt  vente  —  ingen  Komplimenter,  kjære 
Mester,  sæt  Dem  nu  hen  og  spis." 

„Ja,  vi  tør  naturligvis  ikke  byde  Dem  en  Skefuld  Ølle- 
brød," sagde  Madam  Bilsted,  der  havde  faaet  Mod  ved 
den  Fremmedes  Ligefremhed. 

„Ih,  jo,  hvorfor  ikke?"  svarede  den  Fremmede  til  største 
Forskrækkelse  for  Mdm.  Bilsted.  „Min  lille  Dreng  kla- 
gede paa  Gaden  over  Sult,  og  jeg  har,  min  Tro,  ogsaa 
faaet  Appetit." 

Man  rykkede  ilfærdig  tilside  for  at  skaffe  Plads;  Salt- 
karret blev  behændig  sat  over  en  lille  Plet  paa  Dugen, 
en  Tallerken  over  en  større  Plet  og  den  gamle  Brødbakke 
over  et  Hul,  der  havde  indsneget  sig  paa  Midten. 

„Det  er  simpel  Løverdagsmad,  Deres  Naade,"  sagde 
Snedker  Bilsted;  „det  er  Øllebrød;  men  imorgen  er  det 
Søndag  — " 

Madam  Bilsted  havde  fyldt  en  Tallerken;  men  i  det 
Øjeblik  hun  vilde  række  den  til  den  Fremmede  og  hen- 
des Øjne  mødte  hans,  kastede  hun  pludselig  Tallerkenen 
med  alt  Øllebrødet  og  styrtede  med  Skriget:  „Det  er 
ham!"  hen  over  ham  og  bedækkede  ham  med  Kys. 

„Men,  Birgitte!"  sagde  Snedkermester  Bilsted  yderlig 
forfærdet  og  trak  hende  i  Ærmet. 

„Det  er  ham!  Det  er  ham!"  hulkede  Moderen,  „det  er 
jo  Richard!" 

„Richard!"  skreg  Søstrene  og  sprang  op  og  gave  sig 
til  at  græde. 

„Hvad?  Er  det  min  egen  Søn?"  sagde  Snedker  Bilsted 
højst  overrasket  og  noget  betaget,  men  satte  ligesom  uvil- 
kaarlig  sin  Kaskjet  paa  igjen. 

—  „Men  hvem  er  den  lille  Dreng?  Er  det  Din,  Richard?" 
spurgte  Moderen,  da  den  første  Henrykkelse  var  forbi. 

„Ja,  det  er  min  ældste  Søn  —  det  er  Bedstemoder, 
Antonio!  Kan  Du  hilse  hende  paa  Dansk?" 

„O   hør,   han   kan   Dansk!   Jeg    er  Tante!   Sikke   Øjne, 

Drengen  har!"  raabte  Jane,  der  var  ganske  ellevild  af 
Glæde. 

„Naa,  Fader!"  sagde  Richard,  „skal  vi  saa  akkordere 
om  Snedkerarbejde?" 

„Det  var  vel  Dit  Spøg,  Richard,"  sagde  Faderen. 

„Ja,  Fader;  men  nu  skal  Du  selv  blive  en  stor  Mester 
og  ikke  have  nødig  at  vise  Kunder  hen  til  de  andre.  Jeg 
gaar  i  Kompagni  med  Dig  og  indskyder  Kapitalen." 

„Du  har  "jo  selv  Familie,  Richard;  er  Du  ikke  gift?" 
sagde  den  gamle  Snedkermester  Bilsted. 

„Jo,  men  bryd  Dig  ikke  om  det!  Jeg  er  rig,  jeg  har 
arvet,  jeg  har  Penge  nok  til  os  Alle!" 

„O,  saa  kan  vi  komme  paa  Fredriksberg  imorgen  Efter- 
middag!" raabte  Jane  og  klappede  i  Hænderne. 

„Ja,  om  vi  skal  paa  Fredriksberg!"  sagde  Richard,  „jo, 
det  skal  vi  rigtignok!" 

„Hvad,  gaar  Du  med,  Richard?  Du,  med  alle  Dine  Or- 
dener, vil  Du  gaa  med  os?" 

„Ja,  skal  Folk  ikke  se,  at  I  have  faaet  Eders  brasi- 
lianske Broder  hjem?" 

„Naa,  hvor  der  vil  blive  gloet!  Naa,  Marie,  hvor  han 
vil  gjøre  Øjne"  —  her  standsede  Jane  og  blev  blodrød 
tilligemed  Marie. 

„Marie!  Marie!"  sagde  Richard  og  truede  smilende  med 
Fingeren. 

„Aa,"  sagde  Snedker  Bilsted,  „det  er  en  Snøbel  af  en 
Dreng,  en  Stolemagersvend,  som  render  efter  hende.  Men 
jeg  vil  ikke  vide  noget  deraf!  Kan  han  ernære  en  Kone?" 

„Ja,  men  nu  er  jo  Marie  blevet  rig!"  sagde  Richard. 

„Det  er  ogsaa  sandt!"  sagde  Snedker  Bilsted  og  saa  sig 
om  i  sin  Stue,  som  om  han  ikke  kj endte  den  igjen. 

Marie  tog  Richards  Haand  og  sagde  kjærlig:  „Bryd  Dig 
ikke  Noget  om  det,  Richard !  Fortæl  os  hellere  om  Dig  selv 
og  Din  Kone  —  hvor  Du  maa  have  oplevet  Meget  i  de 
mange  Aar!" 

„Imorgen,  min  Pige,"  sagde  Richard;  „imorgen  skal  jeg 
føre  Eder  hen  til  det  Sted,  hvor  min  Lykke  begyndte; 
der  sætte  vi  os  paa  en  Bænk,  og  jeg  fortæller  Eder  hele 
min  Historie,  og  saa  skulle  I  høre,  hvem  der  er  min 
Kone    ....    Herregud,    hvor   jeg   længes    efter   Kirsebær- 

gangen!  Det  er,  ligesom  den  gamle,  velsignede  Dumin 
sidder  oppe  i  Himlen  og  passer  paa  det  Sted  og  vil  glædes 
ved  at  gjense  mig  ....  Naar  jeg  er  rejst,  saa  gaaer  engang 
imellem  derned;  mangen  Gang  vil  min  Tanke  være  der, 
saa  mødes  vi  dog,  hvor  vidt  vi  end  ere  skilte  fra  hin- 
anden." 

„Vil  Du  rejse  igjen,  Richard?"  lød  det  sørgmodig. 

„Ja,  skal  jeg  lade  min  Kone  og  Rollingerne  blive  alene 
i  Brasilien?"  sagde  Richard;  „jeg  har  det  godt  derovre, 
og  min  Kone  vil  saa  nødig  derfra,  og  naar  jeg  tillige 
ved,  at  I  her  have  det  godt,  er  jeg  fuldstændig  lykkelig." 


Nogle  Dage  derefter  fulgte  de  Allesammen  Richard 

til  Toldboden.  Foruden  Forældre  og  Søstre  var  der  i  Sel- 
skabet en  ung,  kjøn  Fyr,  der  næsten  ikke  kunde  slippe 
Richard  og  var  mere  bevæget  end  selve  Kvinderne. 

Tavse  stirrede  de  ud  efter  Baaden,  længe  efterat  de 
sidste  Glimt  af  Aarerne,  der  spillede  i  Sollyset,  vare  for- 
svundne; endelig  forlode  de  nølende  Pladsen  og  gik  til- 
bage til  Byen. 

Siden  den  Tid  kan  man  hver  Søndag  Eftermiddag  se 
en  velklædt  Familie  spadsere  i  Kirsebærgangen  og  hos 
Konen  nede  ved  Bastionen  kjøbe  for  otte  Skilling  Hvede- 
brød, som  de  med  kjærlige  Miner  forære  til  fattige  Børn, 
de  møde.  De  sætte  sig  paa  en  Bænk  og  tale  sagte  sammen, 
indtil  Tusmørket  falder  paa;  saa  kaste  de  et  langt  Blik 
ud  over  Stranden,  der  ses  fra  dette  Sted,  og  gaa  hjem 
Arm  i  Arm. 


SLAGET  VED  MARENGO 

(1846) 
Skrevet  omtrent  1840. 


I  en  liden  Kjøbstad  hændte  det  engang,  for  lang  Tid 
siden,  at  Borgemesteren  en  Morgen,  da  han  traadte 
ud  af  sit  Hus  og  vilde  skraa  over  paa  den  anden  Side 
af  Gaden,  havde  et  Uheld,  der  var  saa  stort,  at  det  nær- 
mede sig  til  en  Ulykke.  Han  skulde  nemlig  over  Grøften 
—  thi  dengang  var  der  endnu  ikke  Rendestene  i  Byen, 
kun  Grøft  —  og  det  Brædt,  der  ellers  ud  for  Husets  Port 
laa  over  Grøften,  var  denne  Morgen  skudt  lidt  tilside  Idet 
nu  Borgemesteren,  iført  Knæbenklæder  af  gult  Skind, 
store  uldne  Strømper,  der  naaede  op  over  Knæerne  og 
holdtes  fast  af  forsvarlige  Hosebaand,  endvidere  velsaalede, 
tunge  Sko  med  Spænder,  for  ikke  at  tale  om  den  øvrige 
Beklædning  indtil  den  trekantede  Hat  og  Paryken  — 
idet  han  altsaa  tiltrods  for  det  usikre,  vippende  Brædt 
vilde  vove  sig  over  Grøften,  gled  han  ud,  faldt  og  bræk- 
kede det  ene  Ben.  Hans  Skrig  bragte  hurtig  hans  Hustru, 
Børn  og  Tjenestetyende  som  og  Naboer  og  Gjenboer  til- 
stede. Byens  dygtige  Feltskjær,  der  tillige  var  Bartskjær, 
blev  hentet  i  største  Hast  tilligemed  hans  Medhjælp  eller 
Gesell,  der  ogsaa  var  en  dygtig  Mand;  thi  han  var  en 
Tysker  som  hans  Husbond.  Efter  Kaldspligt  og  Skyldig- 
hed gave  de  sig  til  at  behandle  Benet  uden  megen  Tale, 
med  Alvor  og  med  den  Ærbødighed  og  tillige  Kjærlig- 
hed, som  sømmer  sig  Folk  overfor  deres  Øvrighed,  naar 
der  er  hændt  Samme  noget  Menneskeligt. 

Medens  dette  stod  paa,  udtalte  Patientens  Slægt  og  Ven- 
ner sig  om  Aarsagen  til  Benbrudet,  og  en  aldrende  Moster 
dvælede  ved,  hvilke  af  Borgemesterens  Forfædre  der  havde 
havt  samme  Ulykke  —  næsten  som  om  Benbrud  var  arve- 
ligt.  En  af  Husets  Venner,  en  gammel  Borger  af  Byen, 

mindedes  derimod,  hvilke  Borgmestre  forhen  havde  bræk- 
ket Benet  —  omtrent  som  om  det  Indtrufne  var  at  regne 
lige  med  Sportler,  Emolumenter  og  andre  tilfældige  Ind- 
tægter. Selve  Byen  i  dens  Helhed  sørgede,  dels  af  Med- 
følelse med  Borgemesteren,  dels  af  Frygt  for,  at  den  ham 
overgangne  Ulykke  betød  Ondt  for  Byen  ligesom  en  Komet. 
Kun  En  sysselsatte  sig  med  det  Indtrufne  som  Virkning 
af  en  haandgribelig  Aarsag,  og  det  var  Byens  Politi- 
betjent og  Stokkemand,  undertiden  ogsaa  kaldet  By  fog- 
dens Dreng.  Han  søgte  efter  Gjerningsmanden  og  fandt 
ham,  nemlig  en  Skomagerdreng,  der  havde  løftet  paa 
Grøftebrædtet  udfor  Borgemesterens  Port,  hvilken  Sko- 
magerdreng desaarsag  blev  straffet  paa  Raadstuen  med 
Ris.  Borgemesteren  hørte  paa  Alt  og  lod  Retten  gaa  sin 
Gang,  men  tilstod  nogen  Tid  senere  i  dyb  Hemmelighed 
for  en  af  sine  paalideligste  Venner,  at  Grunden,  hvorfor 
han  havde  brækket  Benet,  var,  at  en  Seleknap  var  gaaet 
af,  og  han  havde,  idet  han  vilde  skride  over  Grøften,  ikke 
kunnet  skræve  langt  nok  og  var  faldet.  At  han  ikke 
havde  friet  den  anklagede  Skomagerdreng  for  Ris,  laa  i, 
at  hvis  der  ikke  havde  været  pillet  ved  Brædtet,  saa 
havde  han  ikke  havt  nødig  at  skræve  og  var  altsaa 
ikke  paa  en  farefuld  Maade  bleven  udsat  for  Følgerne 
af  at  have  tabt  en  Seleknap. 

Hvorvel  den  Mand,  hvem  Borgemesteren  betroede  dette 
til,  var  en  hæderværdig  Mand  og  vant  til  at  bevare,  „hvad 
hemmeligt  bør  at  holdes"  —  thi  han  var  Embedsmand, 
Konsumtions-Kontrollør  —  kom  det  dog  ud  i  Byen  for- 
medelst den  Grund,  at  i  en  liden  Kjøbstad  er  der  sjelden 
noget  Kar,  som  holder  tæt,  og  fra  det  Øjeblik  af  var,  uden 
at  der  blev  sagt  et  højt  Ord,  Byens  Befolkning  delt  i 
to  Partier:  Knap-  og  Brædtpartiet,  ja,  det  kan  med  Sand- 
hed siges,  at  fra  den  Dag  af  blev  intet  Barn  født  i  Byen, 
uden  at  det  strax  ved  Fødselen  var  et  Knapbarn  eller 
et  Brædtbarn,  og  skjønt  det  ikke  blev  lært  Børnene  med 
Ord,  bare  de  strax  Nag  til  hinanden,  ligesom  de  Guelfer 
og  Ghibelliner,  de  Montecchier  og  Capuletier,  de  Torier 
og  Whigger  o.  desl.  Knappartiet  var  det,  som  følte  sig 
overbevist  om,  at  Knappen  var  uskyldig  eller  saagodtsom 
uden  Skyld,   men  Brædt  og  Dreng  skyldige,  og  til  dette 

Parti  hørte  foruden  Byfogdens  og  Kæmnerens  den  latinske 
Skoles  Rektor  og  Adjunkter  m.  FL,  medens  Brædtpartiet, 
som  mente,  at  Knappen  var  skyldig  og  Brædt  og  Dreng 
ganske  uskyldige,  bestod  af  Folk  i  Byen,  som  de  vare 
flest.  Der  er  ingen  Tvivl  om,  at  begge  Anskuelser  kunde 
være  forsonede  i  en  højere  Enhed,  nemlig  i  den  Sætning, 
at  der  havde  været  noget  løst  baade  ved  Brædtet  og  ved 
Knappen  —  hvilket  Borgemesteren  alt  selv  havde  til- 
kjendegivet  — ;  men  hvis  Nogen  var  fremtraadt  med  en 
saadan  Mening,  vilde  han  blevet  et  tredie  Parti,  i  døde- 
ligt Fjendskab  med  de  to  andre.  Men  uagtet  begge  Partier 
vare  saa  inderlig  og  fast  overbeviste,  hvert  om  Sit,  kom 
det  dog,  som  sagt,  ikke  til  høje  Ord,  og  en  Fremmed,  der 
havde  besøgt  Byen  paa  kort  Tid,  vilde  været  rejst  bort 
med  Lovtale  over  Borgemesterens  lykkelige  Regimente. 

Saaledes  stod  eller  laa  Tilstanden  hen,  indtil  „Iversens 
Avis"  begyndte  at  bringe  sælsomme  Meddelelser  fra  Paris, 
først  om  Necker,  saa  om  Mirabeau  m.  M.  og  endelig  om 
en  hel  Omvæltning,  der  kaldtes  Revolution.  I  Førstningen 
forholdt  baade  Knap-  og  Brædtpartiet  sig  med  lige,  fælles, 
ubevidst  eller  uudfoldet,  dunkel  Glæde  dertil,  endog  f. 
Ex.  da  Bastillen  var  bleven  stormet.  Man  var  ligesom  Til- 
skuer ved  et  Fyrværkeri  eller  ved  et  mærkværdigt  Tor- 
denvejr med  fjerne  Lynnedslag  og  Ildebrand.  Hvis  nogen 
af  Parterne  heraf  drog  Følgeslutninger  for  sig  selv  og 
med  ny,  forhøjet  Bevidsthed  løftede  Hovedet,  var  det 
Klubben  —  hvor  Knappartiet  samledes  —  og  især  Ad- 
junkterne. Paa  Postdagen,  den  eneste  Dag  i  Ugen,  da 
man  fik  Aviser,  mødtes  mange  af  Brædtpartiet  om  Aftenen 
paa  Postgaarden,  og  det  er  blevet  opbevaret  som  Minde, 
at  man  her  rigtignok  var  glad,  men  tillige  betænkelig 
spurgte,  hvorlænge  Kong  Ludvig  og  Dronningen  vilde 
taale  det.  Lige  fælles  Glæde  foraarsagedes  derimod  i  Klub- 
ben og  paa  Postgaarden,  da  Avisen  bragte  f.  Ex.  dette: 
En  meget  fornem  Dame  har  af  bare  Alteration  over  Na- 
tionalforsamlingens Dekret,  som  afskaffer  alle  Liberier 
og  Vaabner,  opgivet  Aanden.  I  sig  selv  er  det  ogsaa 
tungt  at  se  sig  det  eneste  Fortrin  berøvet,  der  udmærkede 
Folk  af  Stand  og  Familie  fra  borgerlige  Canalier." 

Tilstanden  i  Byen   begyndte   først  at  blive  synlig  delt 

og  spændt,  da  der  stod  i  samme  Iversens  Avis:  „I  Valen- 
ciennes,  hvor  Duc  de  Noailles  kommanderer,  befalede 
denne  Hertug  for  nogle  Dage  siden,  at  en  ung  Person, 
som  løb  ham  paa  Armen,  skulde  have  Stokkeprygl,  hvis- 
aarsag  Borgerskabet  satte  Kokarden  paa  Hattene,  bort- 
tog 4  Kanoner,  som  stode  paa  Torvet,  og  hele  Militæret 
har  slaaet  sig  til  dem." 

Strax  efter  læstes  i  Avisen:  „En  Smed  har  foræret  Na- 
tionalforsamlingen en  Galge  til  at  hænge  Aristokraterne 
udi.  Vognmandskuskene  kalde  deres  Heste  Aristokrater, 
og  paa  Restaurationerne  hedder  en  Kalkun  Aristokrat. 
Ogsaa  hos  os  har  man  et  Navn  for  en  Kalkun."  — 
„Ogsaa  hos  os!" 

Det  var  ved  Fastelavnstid,  og  der  skulde  holdes  den 
Fest  i  Byen,  som  hedder  „Trække  Halsen  af  Gaasen". 
Rygtet  sagde,  at  en  af  Brædtpartiet  havde  sagt  etsteds, 
at  man  i  Stedet  for  en  Gaas  burde  bruge  en  Kalkun,  og 
skjønt  det  blev  ved  det  blotte  Rygte,  forbød  dog  Byfogden 
Festens  Afholdelse,  fordi  den  gav  Udseende  af  fæl  Gru- 
somhed mod  en  Gaas,  og  i  Stedet  for  slog  man  Katten  af 
Tønden. 

Men  værst,  ja  ganske  slemt  og  mørkt  blev  det  i  Byen, 
da  Robespierre  og  Marat  traadte  tydelig  frem  i  Avisen, 
og  da  man  læste  rent  ud  forskrækkelige  Ting.  Paa  den 
Tid  var  det,  at  Skomageren,  som  det  kan  ses  af  Byens 
Arkiv,  indgik  til  Amtet  med  Ansøgning  om,  at  der  maatte 
blive  anstillet  en  Undersøgelse  om  de  Ris,  hans  Søn 
havde  faaet.  Da  dette  ved  tjenstlig  Skrivelse  fra  Amtet 
til  Byfogden  rygtedes  i  Byen,  blev  Knappartiet  ligesaa 
forbavset  som  indigneret  over,  at  Sligt  havde  kunnet 
„brygges"  i  Byen.  Man  følte,  at  man  var  naaet  ligesaa 
vidt  som  Paris,  nemlig  til  at  have  en  „canaille",  og  man 
sagde  ligefrem,  at  der  var  en  hemmelig  Kongemorder- 
klub i  Byen. 

Det  kan  ikke  nægtes,  at  man  var  bange.  Naar  Skoma- 
geren med  Blikkenslageren  og  Glarmesteren  om  Søndagen 
gik  op  ad  Byens  Gade  til  Postgaarden,  havde  hele  Knap- 
partiet en  Fornemmelse,  som  om  Byen  ikke  stod  rigtig 
fast,  hvilken  Følelse  endog  deltes  af  Rektor,  skjønt  han 
foruden   at  være  en  god,   kirkelig  Mand,   tillige  med  sin 

Lærdom  var  Hedning,  nemlig  Stoiker,  og  havde  til  Valg- 
sprog Horats's  Nil  admirari:  ikke  at  lade  sig  anfægte. 

Paa  denne  Tid  var  det  ogsaa,  at  samtlige  Akter  angaa- 
ende  Risene  bleve  af  Amtet  indsendte  pr.  Pakkepost  til 
Kancelliet. 

Hvis  jeg  ikke  allerede  i  det  Foregaaende  havde  brugt 
Lignelsen  om  Torden  og  Lynild,  og  hvis  jeg  ikke  tillige 
maatte  er kj ende,  at  Lignelsen  ikke  passer,  saa  vilde  jeg 
nu  sige,  at  som  et  Tordenslag  kom  Efterretningen  om, 
at  et  ungt  Fruentimmer  ved  Navn  Charlotte  Corday  havde 
stukket  Marat  med  en  Kniv,  og  at  han  var  død  deraf. 
Xej,  ikke  som  et  Tordenslag,  undtagen  for  den  ene  Del 
af  Byen;  thi  for  den  anden  Del  var  det  med  en  saadan 
Henrykkelse  og  Triumf  over  Skomageren,  at  man  trøstig 
kan  sige,  at  mangen  Kjøbstad  senere  er  bleven  illumineret 
for  mindre  Glædes  Skyld;  men  saa  var  Glæden  rigtignok 
mere  ligelig  spredt. 

Der  var  ligefrem  Sorg  i  Byen,  nemlig  hos  dem,  der 
selv  ellers  havde  Sorg  nok,  de  Smaa  og  Fattige,  og  Sko- 
magerens Kone  græd,  tildels  formedelst  tunge  Anelser. 
Deri  havde  hun  ogsaa  Ret;  thi  en  Ulykke  kommer  sjel- 
den  alene,  og  det  varede  ikke  grumme  længe,  inden  „Iver- 
sens Avis"  meldte,  at  Robespierre  var  bleven  erklæret 
„fuglefri"  og  først  havde  skudt  paa  sig  selv  og  knust 
Underkjæven  og  derpaa  var  bleven  guillotineret. 

Samtidig  indtraf  Kancelliets  Resolution :  at  det  paa  Raad- 
stuen  skulde  tilkjendegives  Skomageren,  at  det  med  Hen- 
syn til  Risene  skulde  have  sit  Forblivende.  Enhver  kan 
selv  tænke  sig,  med  hvilke  Følelser  Skomageren  og  hans 
Søn  paa  Raadstuen  modtoge  denne  Meddelelse  af  Byfogden, 
der  var  omgiven  af  saagodtsom  hele  Knappartiet,  medens 
Brædtpartiet  sandt  at  sige  ganske  holdt  sig  hjemme. 

Brædtpartiet  var  knust,  eller  det  laa  ganske  dødt  hen 
som  en  Hund,  der  med  Slag  og  Sult  er  bleven  oplært 
til  at  „ligge  todt". 

Men  efter  tre  Aars  Forløb  visir  Partiaanden  sig  lige- 
saa  udødelig,  som  i  Dantes  højiberømte  Florens  og  „rejste 
Hovedet  igjen",  ikke  paa  samme  Maade  som  før,  ikke 
med  samme  bestemte  Tilknytning  til  Grøftebrædtet  og 
Knappen,  men  med  nøjagtig  samme  Deling;  samme  Hus, 
M   Goldschmidt  i  Folkeudgave.  I  27 


418  SLAGET  VED  MARENGO 

som  før  havde  været  Knap,  var  endnu  Knap,  og  omvendt. 
Dog  var  der  tillige  en  højst  mærkelig  Særegenhed  ved 
Partifjendskabet,  som  det  nu  optraadte,  idet  Alle  uden 
Undtagelse  vare  i  Hjerte  og  Sind  aldeles  enige  om  sam- 
me Gjenstand  og  kun  uenige  formedelst  Arv.  Dette  lyder 
maaske  gaadefuldt,  men  bliver  saare  let  forstaaeligt,  naar 
man  erfarer,  at  G  jenstanden  var  den  unge  franske  Gene- 
ral Bonaparte,  hvem  man  havde  faaet  Øje  paa  ved  To  il- 
ion og  strax  lagt  sært  Mærke  til,  og  hvem  man  med  en 
Slags  Jubel  havde  gjenkendt  ved  Arcole  o.  fl.  St.  Det 
Eneste,  som  var  i  Vejen  med  denne  Jubel  og  gjorde  den 
mere  indeklemt  end  højrøstet,  var,  at  hvert  af  Partierne 
vilde  have  denne  General  Napoleon  Bonaparte  alene  for 
sig  og  ikke  undte  Modpartiet  hans  Sejre.  Dette  er  en  af 
de  maaske  sjeldne,  men  ganske  vist  sørgelige  Omstændig- 
heder i  Menneskenaturen,  som  ikke  bliver  mindre,  fordi 
man  tier  derom,  og  som  afgjorde  denne  Byes  Skjæbne. 

Dermed  gik  det  saaledes  til.  General  Bonaparte  var 
bleven  Førstekonsul,  og  man  erfarede  pludselig  af  Avisen, 
at  Førstekonsulen  efter  i  al  Stilhed  at  have  samlet  en 
Hær  ved  Dijon  var  gaaet  over  Alperne.  At  han  ved  denne 
Lejlighed  efterlignede  eller  endog  overgik  Hannibal,  blev 
med  tilstrækkelig  Lærdom  udhævet  i  et  Foredrag  af  Rek- 
tor. Det  andet  Parti,  der  ikke  kj endte  Hannibal  og  knap 
vidste,  hvad  Alperne  var,  skuede  dog  noget  Overordentligt 
og  Stort  og  ventede  med  bankende  Hjerter  paa  den  ugen- 
lige Post.  Den  kom  og  bragte  hin  første  Melding:  at  Ge- 
neral Melas  havde  slaaet  de  Franske.  Begge  Partier  stode 
paa  Postgaarden;  det  ene  undte  det  andet  Nederlaget, 
men  sig  selv  noget  Bedre.  Medens  man  endnu  stod  der, 
samlet  og  dog  skilt,  i  tung,  tilsyneladende  ligegyldig  Tavs- 
hed, saas  paa  Landevejen  langt  ude  en  Rytter,  og  snart 
kjendte  man,  at  det  var  en  Stafet.  Det  var  en  halvvoxen 
Dreng.  Han  forsvandt  næsten  i  den  røde  Kjole  med 
gul  Krave,  der  var  syet  til  en  voxen  Karl  og  hang  om 
ham,  som  om  han  havde  faaet  en  Kavaj  den  Sommer- 
dag, da  han  blev  Stafet.  Frem  af  den  gule  Krave  som  af 
et  Par  umaadelige  Flipper  stod  hans  Ansigt,  der  var  saa 
rødbrunt  som  en  Æbleskive,  eller  i  det  Mindste  som  en 
Æbleskivepande;  thi  det  var  en  hed  Junidag.  Han  saas  at 

blæse  i  Hornet;  men  det  vilde  ikke  lystre  ham  og  gav 
kun  et  Par  skrattende  Lyd,  og  imidlertid  kom  han  farende 
i  saa  strakt  Galop,  som  det  var  muligt  for  den  gamle 
Yognmandshest.  Idet  han  red  frem  mod  Mængden  —  og 
inden  han  efter  Pligt  og  Skyldighed  som  Stafet  afgav 
Brev  eller  Løbeseddel  — ,  rejste  han  sig  i  Stigbøjlerne, 
aftog  Huen  og  raabte  med  en  Stemme,  der  af  Støv  og 
Sindsbevægelse  var  hæs,  men  dog  tydelig:  „Førstekon- 
sulen har  vundet  ved  Marengo!" 

Da  var  et  Raab  nær  ved  at  bryde  ud  af  de  forsamlede 
Mennesker.  Det  var  nær  ved,  at  de  kunde  have  skreget 
og  grædt  og  kastet  sig  i  hverandres  Arme.  Men  Brædt- 
partiet  og  Knappartiet  saa  paa  hinanden,  saa  de  bekjendte 
Ansigter,  der  havde  været  frastødende  og  ubehagelige 
fra  Arilds  Tid,  den  Ene  undte  ikke  den  Anden  et  Udbrud 
af  Glæde,  og  man  tav. 

Fra  dette  Øjeblik  af  da  Begejstringsraabet  var  blevet 
dræbt  i  Fødselen,  begyndte  Byen  at  dø.  Først  blev  den 
lærde  Skole  nedlagt,  saa  blev  selve  Byen  nedlagt,  mistede 
sine  Kjøbstadpri vigelier  og  blev  til  en  Landsby  ligesom 
Slangerup.  Men  Drengen,  der  havde  redet  Stafet,  voxede 
op  og  blev  Postmester. 

ELLER 

SAADAN  ERE  MANDFOLKENE 

(1846) 


[Søofficeren    fortæller:] 

„  Teg  gjorde  engang  en  Rejse  fra  Kjøbenhavn  til  Paris; 
t)  men  jeg  glemmer  aldrig  den  Rejse"  —  nej,  den  Be- 
gyndelse  duer  ikke. 

Saadan  er  det  bedre:  Dengang  jeg  som  Sekondlieute- 
nant  var  udkommanderet  med  Fregatten,  fik  vi  en  Lækads 
i  spanske  Sø  og  maatte  søge  ind  til  Brest.  Imens  vi  blev 
opholdt  der,  fik  jeg  og  et  Par  andre  Officerer  otte  Dages 
Orlov  for  at  se  Paris.  Man  kan  nok  tænke,  hvor  meget 
vi  fik  at  se  af  Paris  i  den  Tid!  For  at  gjøre  Ulykken 
komplet  skulde  vi  endnu  træffe  paa  en  dansk  Maler, 
der  førte  os  fra  Museum  til  Billedgalleri  og  fra  Billed- 
galleri til  Museum  og  holdt  Forelæsninger,  af  hvilke  en- 
hver varede  Tiendedelen  af  vor  Permissionstid.  Vi  kom 
naturligvis  op  i  Louvre,  og  jeg  kan  ikke  nægte,  at  jeg 
dog  der  blev  underlig  tilmode.  Det  Hastværk,  hvormed 
vi  fløj  gjennem  de  forgyldte  Sale,  forhindrede  os  rig- 
tignok fra  at  se  ordenlig  paa  Malerierne;  men,  tabte 
de  derved  deres  Betydning  for  os,  saa  fik  Besøget  der- 
imod et  besynderligt,  æventyrligt  Præg,  i  det  Mindste 
for  mig.  Har  Nogen  af  Dem  været  mellem  Kulisserne 
paa  et  Theater  og  gaaet  gjennem  Gangen  mellem  Paa- 
klædningsværelserne,  før  Tæppet  gik  op?  Naa,  i  eet  Kam- 
mer ser  man  en  Ridder  med  spansk  Kappe  og  vajende 
Fjer,  i  et  andet  en  Hyrdinde,  i  et  tredje  en  Salondame, 
og  ganske  uvilkaarlig  sammensætter  man  af  disse  Fi- 
gurer en  romantisk  Begivenhed,  som  maaske  slet  ikke 
ligner  den,  de  om  et  Øjeblik  skulde  fremstille.  Saaledes 
fore  underlige,  dunkelt  anede  Historier  gjennem  min  Fan- 
tasi, idet  jeg  ilede  forbi  franske  Bataillestykker,  hollandske 


424  WATTEAUS    MALERI 

Familie-  og  Køkken  scener,  italienske  Piger  med  deres 
Elskere,  spanske  Munke  og  Kristusbilleder.  Dengang  havde 
jeg  endnu  Fantasi,  jeg  skrev  Vers!  —  Endelig  standsede 
jeg  foran  et  Maleri  og  kunde  ikke  komme  bort;  saadant 
et  Maleri  havde  jeg  aldrig  set  Mage  til.  Hvordan  det  var 
tegnet  og  malet,  kunde  jeg  naturligvis  ikke  bedømme; 
men  det  var,  ligesom  alle  Personerne  vare  levende  og 
bevægede  sig;  det  forekom  mig,  som  om  jeg  hidtil  havde 
set  paa  døde  Lærreder  og  nu  pludselig  stod  foran  en 
Aabning,    hvori    viste    sig    Mennesker    af    Kjød    og    Blod. 

Maleriet  hed:  Rejsen  til  Cytheres  0.  —  Langt  borte  saas 
Kjærlighedens  0,  omflagret  af  Amoriner  og  i  den  for- 
underlige Belysning,  hvori  man  skimter  Kjærligheden, 
naar  man  gaar  til  sit  første  Stævnemøde  —  —  ja,  min 
Engel,  Du  ser  paa  mig;  men  mit  første  Stævnemøde  var 
saagu  med  Dig  —  Du  husker  nok,  da  jeg  var  Kadet  — 

Forgrunden  skraanede  fra  en  Høj  jevnt  ned  imod  Havet, 
og  Strækningen  fra  Højen  til  Havet  var  opfyldt  med 
unge  Par,  der  vilde  vove  Sejladsen  over  til  Kjærlighedens 
0.  Jo  nærmere  ved  Bredden,  desto  mere  hengivne  vare 
Damerne  og  hang  smægtende  ved  Kavalerens  Arm;  jo 
fjernere  derfra,  desto  mere  opmærksomme  og  galante 
vare  endnu  Kavalererne.  Oppe  paa  Højen  stode  to  Par. 
Den  forreste  af  Damerne  var  i  Begreb  med  rask  at  skride 
ned  —  hun  havde  taget  sin  Beslutning;  men  den  efter- 
følgende Veninde  faar  pludselig  Betænkeligheder  og  vil 
ikke.  Da  vender  den  forreste  sig  om  og  siger,  ja,  Billedet 
talte  naturligvis  ikke,  men  Damens  Øjne  —  de  talte!  Hvil- 
ken Kjækhed,  hvilken  Opmuntring,  hvilken  Ironi!  Og 
hvor  de  glinsede,  de  Øjne!  For  at  beskrive  dem,  maatte 
jeg  sige  som  Heine:  „Ich  will  mir  einen  Poeten,  der  vor 
Liebe  verruckt  worden  ist,  aus  dem  Tollhause  kommen 
lassen"1).  —  Naa,  den  lille  Glut  bagved  lader  sig  over- 
bevise og  gaar  med,  det  er  der  ingen  Tvivl  om,  og 
hendes  Kavaler  sætter  et  Smil  op  —  jeg  har  aldrig  set 
saa  listigt  et  Smil. 

Se,  disse  to  Pigebørn  og  Kavalerer  har  jeg  aldrig  kun- 
net glemme.  Jeg  har  gaaet  i  mit  stille  Sind  og  lavet  en 

*)  Jeg  vil  lade  en  Digter,  der  er  bleven  gal  af  Kærlighed«,  komme  til 
mig  fra  Daarckistcn. 

Historie  om  dem  paa  min  egen  Manér,  og  det  er  den,  jeg 
nu  vil  fortælle: 

To  Piger  sidde  sammen  i  et  smukt  lille  Værelse.  Uden- 
for fyger  Sneen  og  slaar  imod  Ruderne;  men  her  er 
det  hyggeligt.  Ilden  fra  Kakkelovnen  kaster  sit  ustadige 
Skin  henover  Gulvtæppet  til  det  lille  Sybord,  hvor  Ven- 
inderne sidde  med  Haandarbejdet  i  Skødet  og  sladre. 

Den  Ældre  er  23  å  24  Aar,  med  yppige  Former,  sort 
Haar,  mørke  Øjne  og  en  smuk,  kjæk  Profil.  Hendes  hem- 
melige Historie  er  den,  at  hun  en  Aften  blev  fra  et  mun- 
tert Selskab  fulgt  hjem  af  en  ung  Mand,  med  hvem  der 
for  hende  ikke  kunde  være  Tale  om  Giftermaal.  Han 
havde  længe  elsket  hende,  men  ikke  vovet  at  sige  det. 
Denne  sildige  Aften,  da  de  gik  alene  henad  de  snedækte 
Gader,  da  han  med  sin  Kappe  søgte  at  beskytte  hende 
mod  den  kolde  Blæst,  da  hendes  Haand  tilfældigvis  kom 
til  at  berøre  hans,  da  talte  han,  da  sagde  han  med  stærke, 
lidenskabelige  Ord,  hvor  inderlig  han  elskede  hende,  og 
hvor  haabløs  hans  Kjærlighed  var.  Hun  tav,  indtil  de  kom 
til  hendes  Dør;  han  traadte  allered«  tilbage  for  paa  den 
formelleste  Maade  at  tage  Hatten  af  og  byde  den  Kolde, 
der  nu  vilde  have  ham  til  Spot,  Godnat  —  da  slog  hun 
sin  Arm  om  hans  Hals  og  trykkede  et  Kys  paa  hans 
Mund,  og  —  fra  den  Tid  af  vedblev  deres  hemmelige  For- 
bindelse, indtil  Forholdene  skilte  dem  ad.  Men  paa  hen- 
des Rygte  havde  selv  Bagtalelsen  ikke  vovet  at  sætte  den 
mindste  Plet. 

Den  Anden  er  ikke  ældre  end  atten  Aar,  og  hun  ser 
ganske  ud  som  et  Barn.  Hun  er  saa  skjær  og  ren,  og 
Øjnene  ere  dog  saa  tindrende  og  saa  livlige  —  det  kom- 
mer af,  at  det  stakkels  Barn  elsker,  meai  ganske  hemmelig. 
Om  et  Aar  har  han  lovet,  at  deres  Forlovelse  skal  de- 
klareres, han  er  konstitueret  i  et  Embede  paa  Landet; 
naar  han  faar  det,   ere  de  lykkelige. 

„De  er  dog  ret  en  lille  Nar,  at  De  ikke  kan  sige  mig, 
hvad  han  hedder,"  sagde  den  Ældre. 

„Nej,"  svarede  den  Lille;  „jeg  har  maaske  allerede  sagt 
for  meget." 

„Aa,  jeg  kan  ikke  lide  den  Hemmelighedsfuldhed.  Naar 
han  mener  det  ærlig,  hvorfor  kan  han  saa  ikke  være  Dem 
bekjendt?" 

Den  Lille  lagde  Haanden  paa  hendes  Arm  med  en  saa- 
dan  stille  bebrejdende  Mine,  at  den  Anden  tav. 

„Ja,"  udbrød  hun  efter  en  Pavse,  „tror  De,  at  han  er 
anderledes  end  de  andre  Mandfolk?  Han  har  maaske 
bildt  Dem  ind,  at  De  er  hans  første,  hans  eneste  Kjærlig- 
hed   " 

„Nej,  tvertimod,  han  har  aabenhjertig  sagt  mig,  at  han 
har  været  forelsket  før,  og  at  han  netop  derfor  ved,  at 
han  nu  elsker  virkelig.  Han  har  fortalt  mig  alle  sine  Hi- 
storier 

„Aa,  det  var  guddommeligt!  Dem  kan  De  da  fortælle 
mig,  og  saa  skal  jeg  aldrig  mere  spørge  om  Navnet." 

„Ja,   lover   De   mig   det?" 

„Paa  min  Ære!" 

„Naa,  saa  skal  jeg  fortælle,  det  vil  da  sige:  saa  godt 
som  jeg  husker  dem." 


Hans  første  Æventyr. 

Som  ganske  ung  Student  kom  han  hos  en  Familie  her 
i  Byen.  Der  var  to  meget  smukke  Døtre;  men  de  vare 
saa  stolte,  de  kastede  aldeles  Vrag  paa  den  unge,  fattige 
Student,  saa  at  han  ikke  engang  vovede  at  forelske  sig 
i  en  af  dem.  Men  der  var  en  tredje  ung  Pige  i  Huset,  en 
Art  Husjomfru,  hun  var  lille  og  vever,  og  naar  hun 
fulgte  ham  ned  om  Aftenen,  saa  spøgede  hun  altid  med 
ham;  men  oppe,  naar  Familien  var  tilstede,  var  hun 
stille  og  talte  ikke  til  ham  uden  at  sætte  Hr.  foran  hans 
Navn.  Der  var  saadant  noget  underlig  Tillokkende  i  dette 
Forhold,  han  længtes  altid  efter  at  komme  i  Huset  for 
den  lille  Husjomfrus  Skyld,  og  dog  vovede  han  aldrig 
at  gjengjælde   hendes   Munterhed   paa  Trappen. 

„Ak,  saadant  et  undseligt,  ungt  Menneske!"  sagde  den 
Ældre  med  en  tankefuld  Mine  og  med  et  Suk. 

En  Aften  kom  han  derop,  Familien  var  gaaet  ud,  hun 
var  ene  hjemme.  Han  vilde  strax  gaa;  men  hun  sagde: 
„Hvorfor  vil  De  gaa  og  lade  mig  sidde  ene  og  kjede  mig? 
De  komme  maaske  ikke  hjem  før  Kl.  12."  Dette  stem- 
mede  kun   altfor  meget  overens   med   hans   Ønsker,   me- 

dens  hans  ubevægelige  Ansigtstræk  ikke  forraadte  det  rin- 
geste af  den  Glæde,  hvormed  han  modtog  Indbydelsen, 
og  han  ikke  vovede  at  betragte   hende. 

De  satte  sig  ved  Vinduet.  Det  var  en  Sommeraften, 
Geranierne  duftede  i  Vinduerne,  og  der  stod  ogsaa  nogle 
Roser.  Hun  talte  om  forskjellige  Ting;  men  Samtalen 
gik  hver  Gang  istaa  paa  Grund  af  hans  Ordknaphed. 

„Men  jeg  kommer  da  til  at  tænde  Lys;  det  gaar  ikke 
an,  at  jeg  sidder  her  ene  med  Dem  i  Mørke,"  sagde  hun 
og  gjorde  Mine  til  at  rejse  sig. 

„O,  nej,  bliv  siddende,"  sagde  han  og  lagde  Haanden 
paa  hendes  Arm;  „De  kan  godt  sidde  ene  med  mig." 

Der  blev  atter  en  Pavse. 

Pludselig  faldt  et  Stjerneskud. 

„Jeg  ønsker!"  raabte  hun  hastig  og  mumlede  Noget 
uhørlig. 

„Hvad  var  det,  De  ønskede?" 

„Det  kan  jeg  ikke  sige  Dem." 

„Aa,  jo,   sig  mig  det!" 

„Jeg  ønskede,  at  et  Menneske,  som  jeg  elsker,  elskede 
mig  igjen." 

„Det  kan  De  være  rolig  for,"  sagde  han  bedrøvet; 
„den,  De  elsker,  elsker  nok  Dem." 

„Nej,  det  tror  jeg  ikke." 

„Hvem  er  det?" 

„Det    kan    jeg    ikke    sige    Dem." 

„Hvorledes  ser  han  ud?  Kjender  jeg  ham?" 

„Ja,  De  kjender  ham,  De  har  set  ham  mange  Gange." 

„Er  han   ung?" 

„Ja,   ganske    ung." 

„Hvad  er  han?" 

„Han  er  Student." 

„Kommer  han  her  i  Huset?" 

„Ja." 

„Marie!  Er  det  mig?"  raabte  han. 

Hun  hviskede  ganske  sagte:  „Ja." 

Og  saa  omslyngede  han  hende  med  sine  Arme  og  gav 
hende  mange  kjærlige  Navne  og  trykkede  et  brændende 
Kys   paa   hendes   Læber  — 

—   „Og  saa?"  spurgte  den  Ældre. 


428  WATTEAUS   MALERI 

„Og  saa  Intet  videre." 

„Kun  et  Kys?" 

„Ja,  ved  Gud!  kun  et  Kys." 

„Og  da  han  havde  fortalt  Dem  det,  hvad  sagde  De  saa?" 

„Jeg  kjærtegnede  ham  og  besluttede  at  holde  rigtig 
meget  af  ham.  Det  gjorde  mig  ondt  for  den  Kjærlighed, 
han  havde  mistet,  og  som  jeg  ikke  var  vis  paa  at  kunne 
erstatte  ham." 

„Naa,   videre!" 


Hans  andet  Æventyr. 

Han   fortalte  det  saaledes: 

„I  den  sydlige  Del  af  Sjælland,  en  halv  Mil  fra  Kjøb- 
staden  — ,  ligger  en  Kro,  som  dog  formedelst  Kjøbstadens 
Nærhed  mest  er  Kro  af  Navn.  Ejeren  —  en  Mand  „udenfor 
Bondestanden"  —  besad  megen  Jord  og  desuden  et  Bræn- 
deri og  var  snarere  en  lille  Godsejer  end  en  Krovært. 
Imidlertid  blev  Gjæstgiveriet  aldrig  nedlagt  for  ikke  at 
forringe  Ejendommens  Værdi,  og  de  Gamle  havde  god 
Grund  til  at  spare;  thi  de  havde  faaet  deres  eneste  Datter 
hjem  fra  Kjøbenhavn,  hvor  hun  havde  lært  alt  Muligt, 
og  tænkte  nu  paa  at  faa  en  Mand  til  hende. 

En  Eftermiddag  i  September  havde  jeg  gjort  en  lang 
Fodtur  og  kom  træt  og  sulten  til  denne  Kro.  I  Gjæste- 
stuen  stod  den  omtalte  unge  Pige,  Datteren  af  Huset,  og 
opfordrede  Pigerne,  der  var  beskæftigede  med  at  gjøre 
rent,  til  at  skynde  sig.  Det  var  nemlig  Mikkelsaften.  I 
en  Krog  sad  en  ung  Mand,  af  Udseende  Forpagter,  i 
den  mest  ubekvemme  Stilling  af  Verden.  Gulvet  under 
ham  var  nemlig  nylig  vasket,  og  for  ikke  at  smuske  det, 
før  det  blev  tørt,  holdt  han  Fødderne  en  halv  Alen  fra 
Gulvet.  Ved  det  første  Øjekast  var  jeg  overbevist  om,  at 
denne  Mand  friede  til  Datteren  af  Huset.  Den,  som  kjen- 
der  en  sjællandsk  Forpagter,  ved,  at  kun  Kjærlighed  kan 
afholde  ham  fra  at  tilsøle  et  nyvasket  Gulv.  —  Jeg  nær- 
mede mig  den  unge  Pige  og  bad  om  lidt  at  spise,  en 
Portion  Smørrebrød  eller  i  Mangel  deraf  en  stegt  Kyl- 
ling;  men   med   en   Stolthed,   hvorpaa   jeg   slet   ikke   var 

fattet,  vendte  hun  sig  fra  mig,  idet  hun  bad  mig  henvende 
mig  til  en  af  Pigerne.  „Naa,  er  Du  stolt,"  tænkte  jeg, 
„kan  jeg  ogsaa  være  det,"  og  satte  mig  rolig  hen  i  Sofaen 
for  at  vente  paa  Maden.  Imidlertid  kunde  jeg  dog  ikke 
lade  være  at  betragte  den  unge  Piges  Ansigt,  den  kjække 
og  dog  fine  Profil,  de  smaa  Fødder  og  den  Raskhed,  hvor- 
med hun  tog  Haand  i  for  at  tilendebringe  Arbejdet.  Jeg 
glemte  derover  aldeles  hendes  forrige  frastødende  Adfærd, 
og  da  jeg  havde  spist,  bad  jeg  hende  om  en  Kop  The. 
„Maren,  bestil  en  Kop  The  til  Gjæsten!"  befalede  hun  i  den 
forrige  Tone;  men  idet  hun  henvendte  sig  til  Forpagteren, 
spurgte  hun  ham  i  en  saa  blid  og  blød  Tone,  at  Forpag- 
teren satte  Fødderne  ned  paa  Gulvet:  „Vil  De  ikke  drikke 
en  Kop  The?"  —  „Tusind  Tak,  Jomfru,  tusind  Tak,  men 
maa  jeg  hellere  faa  et  Glas  Punsch?"  —  „Med  Fornøjelse!" 
raabte  hun  og  ilede  selv  ud  for  at  hente  det.  Jeg  blev 
grulig  forbitret,  uden  egenlig  at  vide  paa  hvem.  „Hvor- 
ledes? Du,  en  Kjøbenhavner  og  en  flink  Kjøbenhavner, 
som  jeg  nok  tør  sige  selv,  skal  behandles  hundsk  af  en 
ung,  kjøn  Pige,  medens  en  Klods,  som  selv  kjøbenhavnske 
Klodrianer  vilde  gjøre  Nar  af,  sidder  og  bliver  klappet 
og  kjærtegnet?  Men  hvad!  Maaske  Pigen  er  forlovet  med 
Individet,  og  maaske  behandler  hun  Dig  netop  saaledes 
af  Pligt,  fordi  hun  føler,  hvor  farlig  Du  er,  og  er  bange 
for  at  nærme  sig  Dig."  Den  Forklaring  syntes  jeg  sær- 
deles godt  om,  og  ædelmodig  besluttede  jeg  at  komme 
hende  til  Hjælp  ved  ikke  at  nærme  mig  hende.  Under 
disse  Betragtninger  faldt  jeg  i  Søvn,  og  da  jeg  vaagnede, 
var  Forpagteren  gaaet  og  jeg  ene  i  Stuen  med  den  unge 
Pige.  Jeg  nødtes  altsaa  til  at  henvende  mig  til  hende  for 
at  bede  om  en  Seng,  hvilket  jeg  gjorde  saa  koldt  og  fra- 
stødende  som   mulig. 

„Vær  saa  god  at  følge  med,  saa  skal  jeg  vise  Dem 
Deres  Værelse,"  sagde  hun  og  tog  et  Lys  og  gik  i  Forvejen. 

Da  vi  kom  ind  i  Værelset,  satte  hun  Lyset  hen  og 
spurgte,   hvad  Tid  jeg  vilde  rejse. 

„Helst  ved  Solens  Opgang;  men  her  er  vel  Ingen  saa 
tidlig  oppe,  at  jeg  kan  drikke  Kaffe  først."  .  ...  . 

„Jo,  jeg  skal  nok  staa  op  og  lave  Kaffe  til  Dem,  naar 
De   vil   kalde  paa  mig."  .      . 

„Ja,  gjerne;  men  hvor  skal  jeg  banke?" 

„Ja,  Dørene  blive  lukkede;  men,  naar  De  springer  ud 
af  Vinduet,  saa  kan  De  senere  let  komme  ind  i  Gjæste- 
stuen,  og  i  Gangen,  den  anden  Dør  til  Venstre,  ligger  jeg." 

„Maa  jeg  saa  kalde  paa  Dem  Kl.  3?" 

„Ja,   Tak.   God  Nat,   sov  vel!" 

Jeg  lagde  mig;  men  Betragtningerne  over  den  Foran- 
dring, der  var  foregaaet  med  hende,  lode  mig  ikke  sove. 

Kl.  3  stod  jeg  op,  klædte  mig  paa  og  sprang  ud  af 
Vinduet  og  søgte  nu  at  finde  det  Sted,  der  var  mig  anvist. 
Da  jeg  havde  famlet  mig  igjennem  flere  Værelser  uden 
at  kunne  finde  den  rette  Vej  og  allerede  tænkte  paa  at 
vende  tilbage,  aabnedes  pludselig  en  Dør,  og  den  unge 
Pige  stak  Hovedet  ud  og  hviskede:  „Gaa  tilbage  til  Deres 
Værelse,  men  forsigtig;  om  lidt  kommer  jeg  med  Kaffen." 
Det  varede  heller  ikke  længe,  før  hun  kom.  „Drik  Deres 
Kaffe,  jeg  kommer  strax  igjen,"  sagde  hun,  „jeg  vil  blot 
se  efter,  om  Nogen  er  oppe."  Da  hun  kom  igjen,  var  jeg 
rejsefærdig.  „Farvel,  Jomfru,"  sagde  jeg  og  rakte  Haan- 
den  ud  imod  hende.  Hun  gav  mig  sin  Haand  og  svarede 
ikke.  Jeg  trak  hende  til  mig,  hun  laa  i  mine  Arme,  vore 
Læber  mødtes,  et  Kys,  og  jeg  gik." 

„Og  kun  et  Kys?"  spurgte  den  Ældre. 

„Ja,  ved  Gud!   kun  et  Kys,"  svarede  den  Yngre. 

De  unge  Piger  bleve  forstyrrede,  og  Samtalen  fortsattes 
ikke  denne  Aften. 


Der  hengaar  et  halvt  Aars  Tid,  inden  vi  se  dem  igjen; 
de  sidde  i  det  samme  Værelse,  ved  det  samme  Bord; 
men  det  er  Sommer,  Svalerne  kvidre  udenfor  Vinduet, 
og  Solen  sender  sine  glade,  spillende  Straaler  ind  til  dem. 

„De  er  slet  ikke  i  godt  Humør  idag,"  sagde  den  Ældre; 
„De  er  ganske  bleg;  har  De  Sorg?" 

„Nej,  jeg  fattes  saamænd  Ingenting!"  svarede  den  Lille 
og  fik  Taarer  i  Øjnene. 

„Vist  gjør  De  saa!  Har  Nogen  gjort  Dem  Fortræd?" 
spurgte  den  Anden  deltagende. 


WATTEAUS   MALERI  431 

„Hvorfor  skulde  Nogen  have  gjort  mig  Fortræd?  Hvor 
falder  De  paa  det?" 

„Saa  har  han  ikke  skrevet!  Det  er  det,  der  er  i  Vejen!" 

Den  Lille  brast  i  Graad. 

„Fortæl  mig  Alt,  betro  Dem  til  mig,"  sagde  den  Ældre 
med  blod  Stemme.  „Har  De  gjort  ham  noget  imod?  Er  han 
blevet   vred?" 

„Nej,  jeg  har  ikke  gjort  ham  Noget!  Jeg  har  slet  ikke 
hørt  fra  ham,   siden  han  var  herinde." 

„Har  han  været  herinde?  Naa,  saa  har  De  gjort  ham 
jaloux,  eller  man  har  fortalt  ham  Noget  —  det  gaar  nok 
over." 

„Nej,  han  var  meget  kjærlig  den  ene  Dag,  han  var  her. 
Jeg  har  ikke  gjort  ham  jaloux;  maaske  holder  jeg  blot 
altfor  meget  af  ham." 

„Saa  fortæl!  Sig  mig,  hvorledes  Alt  er  gaaet  til,  jeg 
forstaar  mig  lidt  paa  Mandfolk." 

Den  Lille  sagde  grædende:  „Han  kom  hjem  til  os,  og 
vi  sad  ene  sammen  i  Skumringen;  han  skulde  rejse  samme 
Aften.  Han  var  saa  kjærlig,  og  jeg  var  saa  bedrøvet  over, 
at  han  strax  skulde  bort  igjen.  Saa  bad  han  om  et  Kys. 
Han  bad  saa  bønlig,  saa  inderlig,  og  saa  gav  jeg  ham  et." 

„Og  kun  et  Kys?"  spurgte  den  Ældre. 

„Ja,  ved  Gud!  kun  et  Kys!" 

[Johannes  fortæller :] 

Der  var  engang  en  from  og  tapper  Ridder;  han  boede 
med  sin  dejlige  Kone  paa  en  lille  0,  i  et  Slot  om- 
givet af  høje  Bjerge.  Her  levede  de  ganske  ensomt;  thi  i 
Bjergene  og  Skovene  var  der  fuldt  af  Røvere,  mod  hvilke 
Ridderen  altid  førte  Krig.  Men  tæt  nedenfor  Borgen  var 
der  en  Dal,  hvorigjennem  flød  en  lille  Flod,  og  udover 
Floden  hang  Træer,  fulde  med  gyldne  Frugter,  og  i  denne 
Dal  sagde  man,  at  der  boede  en  god  Fe;  men  ingen  af 
dem,  der  levede  paa  Borgen,  havde  dog  nogensinde  set 
hende. 

En  Nat  var  det  stærkt  Uvejr.  Stormen  slog  om  den 
gamle  Borg,  Fløjene  hvinede  paa  deres  Hængsler,  og  i 
Borgporten  rykkede  det,  som  om  mange  Mænd  forsøgte 
at  bryde  den  op;  derhos  var  det  ganske  mørkt,  og  Reg- 
nen styrtede  i  Strømme  fra  Himlen.  Ridderfruen  sad  ene 
hos  sin  Mand  i  et  lille  Gemak  og  vilde  just,  efter  at 
have  bedet  en  from  Bøn  til  den  hellige  Jomfru  for  alle 
kristne  Sjæle,  som  i  denne  Nat  vare  paa  Søen,  gaa  til 
Hvile,  da  der  pludselig  forekom  hende,  at  der  lød  en 
Larm  nede  fra  Dalen  med  de  gyldne  Frugter.  Hun  spurgte 
Ridderen,  om  han  hørte  det;  men  han  svarede:  „Det  er 
Stormen,  der  gaar  over  de  store  Egetræer  udenfor  Borg- 
porten." —  Men  lidt  efter  syntes  hun  ganske  tydelig  at 
høre  et  Menneske  skrige  om  Hjælp,  og  hun  greb  æng- 
stelig sin  Mand  i  Armen,  idet  hun  raabte:  „Hører  I?"  — 
„Det  er  Vinden,  der  piber  i  Skorstenen,"  sagde  Ridderen. 
Dog,  næppe  havde  han  sagt  dette,  før  han  selv  foer  op 
med  det  Udraab:  „Ved  den  hellige  Georg,  der  er  et  Men- 
neske i  Nød!"  —  og  ilede  ud  for  at  samle  sine  Svende. 

28* 

Lidt  efter  saa  Ridderfruen  sin  Mand  i  Spidsen  for  den 
lille,  tro  Skare  ride  over  Vindebroen  med  Fakler  og  dragne 
Sværd,  og  det  varede  ikke  længe,  inden  hun  hørte  Kamp- 
raab  og  Vaabengny  fra  Dalen.  Ængstelig  bad  hun  Gud 
og  alle  Helgene  beskærme  hendes  Mand  og  hans  tro  Mænd ; 
men,  alt  som  hun  bad,  sluktes  flere  og  flere  Fakler,  og 
tilsidst  var  der  kun  to,  og  ved  deres  usikre  Skin  troede 
hun  at  skimte  sin  Mand  og  hans  Vaabendrager,  omgivne 
af  sorte  Skikkelser. 

Da  traadte  Fru  Lætitia  fra  Vinduet  og  sagde,  idet  hun 
udstrakte  sine  Arme:  „Min  Plads  er  i  denne  Nat  ved  min 
Husbonds  Side!  Ske  Din  Vilje,  almægtige  Gud,  med  os 
Begge." 

Da  steg  Ridderfruen  tilhest  med  alle  dem,  der  vare 
blevne  tilbage  i  Borgen.  Vindebroen  dundrede,  og  i  Slots- 
graven  glimtede  det,  da  de  med  Fakler  fore  af  sted;  nedad 
Bjerget  gik  det  vilde  Ridt,  indtil  de  naaede  Røverne,  som 
forskrækkede  over  dette  uventede  Angreb  flygtede  efter 
kort  Modstand. 

Med  Taarer  i  Øjnene  af  Glæde  og  Beundring  omfavnede 
Ridderen  sin  Hustru;  derpaa  ilede  han  hen  til  en  ung 
Kvinde,  som  Røverne  havde  overfaldet,  overskar  hendes 
Baand  og  bar  hende  fra  Valpladsen  ind  i  Lunden  i  Ly 
af  et  stort  Kastanietræ,  medens  hans  Hustru  med  med- 
lidende Blik  fulgte  efter.  Men  næppe  befandt  den  frem- 
mede Dame  sig  i  Lunden  under  Træet,  før  hendes  Øjne 
aabnede  sig  og  hun  rejste  sig  uden  Ridderens  Hjælp;  i  sam- 
me Øjeblik  ophørte  Storm  og  Regn,  Fuglene  begyndte  at 
synge  i  Lunden,  og  Morgenrøden  brød  frem  paa  Himlen. 
„Værer  uden  Frygt!"  —  sagde  Damen  til  det  forbavsede 
Ægtepar,  idet  hun  med  et  huldsaligt  Smil  udstrakte  Hæn- 
derne imod  dem.  —  „Jeg  er  Feen,  der  hersker  i  denne 
Lund.  Under  Paaskud  af,  at  en  Ridderdame,  som  jeg  ynder, 
var  stedt  i  Nød  og  begærede  min  Hjælp,  havde  Røverne 
faaet  lokket  mig  udenfor  mit  Herredømmes  Grænser  for 
at  gribe  mig  og  komme  i  Besiddelse  af  mine  Rigdomme. 
I,  kjække  Ridder,  kom  mig  til  Hjælp,  og  Eders  heltemodige 
Hustru  har  afgjort  Kampen  —  værer  forsikrede  om  min 
Taknemlighed." 

Inden  Ridderen  og  hans  Hustru  kom  til  sig  selv  igjen 

af  deres  Overraskelse,  var  Feen  forsvunden,  og  med  stille 
Undren  vendte  de  tilbage  til  Borgen. 

Nogle  Maaneder  efter  var  det  atter  uroligt  paa  Rid- 
derens Slot,  Tjenerne  løb  ængstelig  hid  og  did,  og  en 
Svend  jog  i  fuldt  Firspring  ud  af  Borgporten;  men  der 
var  intet  Uvejr  udenfor,  Skoven  var  stille  og  lydløs, 
Træerne  med  de  gyldne  Frugter  i  Dalen  duftede  stærkt, 
fra  Borgen  kunde  man  se  Havet  og  det  fjerne,  store  Land 
ligge  udstrakt  som  i  stille  Forventning.  Ej  heller  var 
Uroligheden  paa  Slottet  mørk  og  uheldvarslende,  men 
snarere  glædelig;  thi  Fru  Lætitia  fødte  en  Søn. 

I  samme  Øjeblik,  som  Barnet  kom  til  Verden,  fløj  alle 
Døre  paa  Borgen  op,  Værelset  fyldtes  af  en  straalende 
Glans,  og  det  lød  igjennem  Hallerne,  som  om  Kæmper 
droge  frem  i  sluttede  Rækker,  medens  usynlige  Kor  af 
Kvinder  sang  jublende  Sejrssange.  Da  Fru  Lætitia  opslog 
sine  Øjne,  stod  Feen  ved  hendes  Side  og  holdt  Barnet 
højt  i  Vejret,  som  om  hun  viste  det  frem  for  de  Usynlige, 
der  med  klirrende  Vaaben  droge  gjennem  Borgen. 

Derpaa  bød  Feen  hende,  at  hun  skulde  kalde  sin  ny- 
fødte Søn  Napoleon,  hvilket  betyder:  Bjergkløftens  Løve, 
og  dette  Bud  opfyldte  Forældrene  gjerne,  for  at  Sønnens 
Navn  kunde  være  en  Erindring  om  hin  Uvejrsnat  i  Bjer- 
gene, da  de  Alle  vare  blevne  frelste. 

Nu  traf  det  sig,  da  den  lille  Napoleon  allerede  var  blevet 
noget  ældre,  at  den  tapre  og  fromme  Ridder,  hans  Fader, 
blev  meget  syg.  Alt  hvad  de  dygtigste  Læger  foreskrev, 
hjalp  ikke,  og  tilsidst  raadede  de  ham  til  at  berede  sig 
paa  at  dø.  Ridderen  bød  da  sin  hele  Familie  komme  for 
sig,  gav  sin  Hustru  Haanden  og  takkede  hende  for  al 
hendes  Kjærlighed  og  Trofasthed,  advarede  Børnene  om, 
ikke  at  glemme,  hvad  de  skyldte  hende  som  deres  Moder, 
og  velsignede  dem.  Da  nu  Døden  kom,  kaldte  han  sagte 
paa  sin  ældste  Søn  og  famlede  med  Hænderne  for  at 
finde  ham;  men,  saasom  Døden  allerede  omhyllede  hans 
Blik,  tog  han  fejl  og  lagde  Hænderne  paa  den  lille  Napo- 
leons Hoved,  idet  han  med  døende  Stemme  sagde:  „Nu 
er  Du  Familiens  Hoved  ....  Sørg  for  Din  Moder  og 
Dine  stakkels  Sødskende!"  —  Da  rejste  den  lille  Napo- 
leon, til  Alles  Forbavselse,  sig  højt  i  Vejret,  tog  sin  døende 

Faders  højre  Haand  og  sagde:  „Fader,  det  skal  jeg!"  —  I 
det  Samme  aabnede  Faderen  de  halvt  brustne  Øjne,  saa 
stift  paa  sin  Søn  Napoleon,  smilede  blidt  og  døde. 

Dagen  efter  at  Ridderen  var  begravet,  sad  Napoleon 
nede  i  Lunden  hos  Feen  og  hendes  lille  Datter.  Napoleon 
var  meget  bedrøvet,  og  den  dejlige  lille  Pige  saa  deltagende 
paa  ham  og  bad  ham  ikke  som  ellers  om  at  lege.  Da 
Napoleon  havde  siddet  saaledes  en  Stund  og  stirret  ned 
i  Bækkens  rislende  Vand,  sagde  Feen:  „Hvad  tænker  Du 
paa,  Napoleon?"  —  Napoleon  svarede:  „Jeg  tænker  paa, 
at  nu  er  min  Fader  død,  og  nu  skal  jeg  opfylde,  hvad  jeg 
lovede  ham."  —  Feen  sagde:  „Det  skal  Du  gjøre.  Jeg  har 
nu  lært  Dig,  hvad  ingen  anden  Dødelig  har  lært,  og  jeg 
har  gjort  Dig  til  den  største  Ridder  i  Frankenland;  nu 
skal  Du  gaa  ud  i  Verden  og  blive  noget  Stort.  Vil  Du  nu 
aldrig  glemme  mig  og  min  Datter?"  —  „Nej,"  sagde  Na- 
poleon med  Taarer  i  Øjnene,  „jeg  vil  aldrig,  aldrig  glem- 
me Eder."  —  „Ved  Du  ogsaa,  hvem  jeg  er?"  spurgte  Feen. 
—  „Nej,"  svarede  Napoleon  og  saa  opmærksomt  paa 
hende.  —  „Min  Slægt  nedstammer  fra  de  store  Guder, 
der  boede  paa  Bjerget  Olympen"  —  sagde  den  skjønne 
Fe  —  „og  jeg  har  tidligere  været  en  af  Verdens  mægtigste 
Feer.  Mit  Rige  strakte  sig  over  grænseløse  Lande,  ja 
vide  hen  over  Havene.  Store,  gyldne  Stæder  med  herlige 
Marmortempler  blomstrede  under  mit  Scepter,  og  under 
mit  Flag  sejlede  tusinde  Skibe  med  skinnende  hvide  Sejl 
fra  Havn  til  Havn.  Men  da  kom  fra  Østen  dragende  en 
Mængde  Konger  med  Krigsmagt  og  Ryttere  og  Slaver.  De 
nedtrampede  Sæden  paa  mine  skjønne  Marker,  opbrændte 
mine  Marmortcmpler  og  dræbte  Alle  dem,  der  vare  mig 
tro."  —  „De  stygge  Konger!"  raabte  Napoleon  og  knyt- 
tede Haanden  —  „lad  mig  bare  faa  fat  paa  dem!"  — 
„Vil  Du  altid  hade  og  forfølge  dem?"  spurgte  Feen.  — 
„Ja,"  raabte  Napoleon,  „jeg  vil  jage  dem  ud  af  Byerne 
og  nedbryde  deres  Templer  og  nedtræde  deres  Marker, 
saaledes  som  de  have  gjort  ved  Dig!"  —  „Og  vil  Du  saa 
føre  mig  tilbage  i  mine  Lande  og  gjenoprette  min  Ære 
og  Værdighed  og  hejse  højt  mit  skjønne  Flag?"  —  „Ja, 
det  vil  jeg!"  raabte  Napoleon  og  sprang  op;  „og  saa 
giver  Du  mig  Din  Datter  til  Kone,  ikke  sandt?  Naar  jeg 

kommer  ridende  fra  Slaget  med  Sejr,  saa  kommer  hun 
mig  imøde  og  fæster  en  Sejrskrans  paa  Spidsen  af  min 
Lanse,  og  saa  fører  jeg  hende  til  min  Borg,  op  til  min 
Moder  og  mine  Søstre,  og  saa  staar  vort  Bryllup,  medens 
Trompeterne  blæse  og  Pavkerne  dundre!"  —  „Det  ske 
saaledes,  jeg  fæster  Dig  min  Datter!  Men  husk  nu  vel  paa, 
Napoleon,  at  nu  kan  hun  Ingen  elske  uden  Dig,  og  naar 
Du  svigter  hende,  maa  hun  dø!"  —  „O,  Moder,  hun  skal 
ikke  dø!"  raabte  Napoleon  og  dansede  omkring  med  det 
dejlige  Barn.  —  „Kom  hen  til  mig,  Napoleon,"  —  sagde 
Feen  —  „og  hør  opmærksomt  paa,  hvad  jeg  vil  sige  Dig. 
Nu  skal  Du  drage  ud  i  Verden  og  søge  Kamp  og  Sejr. 
Og  her  giver  jeg  Dig  de  bedste  Gaver,  jeg  har:  Denne 
Fugl  er  en  Ørn;  naar  Du  lader  den  flyve  og  følger  dens 
Flugt,  saa  vil  Din  Vej  altid  gaa  til  Hæder  og  Ære!  Her  er 
et  Flag,  hvergang  Du  udfolder  det,  faa  Dine  Venner  Mod, 
og  Dine  Fjender  skjælve!  I  min  Stald  staar  en  Hest; 
den  skal  Du  ride,  den  bærer  Dig  over  Land  og  Hav,  Bjerg 
og  Dal,  den  kjender  ingen  Grænser,  som  opholde  Men- 
neskene! Men  hjemme  i  mit  Slot  er  en  tredje  Gave,  den 
skal  Du  faa;  men  først  skal  Du  fortjene  den.  Og  nu  Far- 
vel, Napoleon;  nu  varer  det  en  Stund,  inden  vi  ses  igjen." 

Derpaa  drog  Napoleon  bort,  over  til  det  store  Franker- 
land ;  i  Haanden  holdt  han  Fanen,  og  foran  ham  fløj  Ørnen 
og  viste  ham  Vej. 

Da  han  havde  vandret  mange  Dage  henimod  Byen, 
mødte  han  en  Morgen  en  Mand,  der  saa  meget  kummer- 
fuld ud;  Manden  gik  forbi  ham  uden  at  slaa  Øjnene  op, 
steg  lidt  efter  op  paa  en  Høj,  hvor  der  stod  et  ensomt 
Træ,  aftog  sit  Halstørklæde  og  bandt  det  om  en  af  Gre- 
nene. Napoleon  gik  op  til  ham  og  spurgte,  hvad  det 
skulde  betyde,  hvortil  Manden  svarede,  at  han  vilde  hænge 
sig.   —  „Hvorfor  vil  Du  hænge  Dig?"  spurgte  Napoleon. 

—  „Aa,  hvad  kan  det  hjælpe,  at  jeg  siger  Dig  det?"  sagde 
Manden  og  lagde  Strikken  om  sin  Hals.  —  Napoleon  tog 
ham  i  Armen  og  sagde:  „Du  kunde  dog  prøve,  om  jeg 
ikke  kan  hjælpe;  hvis  ikke,  kan  Du  jo  altid  hænge  Dig." 

—  „Ja,  men  idag  er  jeg  netop  i  Hu  og  Sind  dertil."  — 
„Aa  Snak,  fortæl  nu,"  sagde  Napoleon  vredt,  „ellers  slaar 
jeg  Dig  ihjel."  —  Manden  lod  sig  da  bevæge,  drog  et  dybt 

Suk  og  sagde:  „Du  maa  da  vide,  at  der  er  fem  Fyrster, 
som  have  delt  dette  Land  imellem  sig,  og  jeg  er  en  af 
dem;  men  Gud  give,  at  jeg  slet  ikke  havde  noget  der- 
med at  gjøre!  Her  huserer  nemlig  en  skrækkelig  Drage 
med  hundrede  Hoveder,  som  man  ikke  kan  faa  Bugt 
med;  thi  saasnart  man  slaar  et  Hoved  af,  voxer  der  to 
ud  igjen.  Denne  Drage  har  slugt  vor  Konge  —  — ." 
„Det   kan   jeg   godt  lide  Dragen   for!"   raabte   Napoleon. 

—  „Ja,"  sagde  Manden,  „det  var  meget  godt;  men,  siden 
den  nu  har  faaet  Smag  paa  Menneskekjød,  tager  den 
alle  Mennesker  uden  Forskjel,  baade  Onde  og  Gode,  Gamle 
og  Unge,  Kvinder  og  Børn,  og  idag  har  den  forlangt 
os  Fem  til  Frokost.  Kunde  Nogen  hjælpe  os  arme  ulykke- 
lige Mennesker,  saa  vilde  vi  gjerne  give  ham  Sjettedelen 
af  Riget."  —  „Hør,"  sagde  Napoleon,  „lad  mig  komme 
i   Lag   med   Dragen,   jeg   skal   nok   lære   den   Høflighed." 

—  „Du?"  raabte  Manden.  —  „Ja,  jeg!"  sagde  Napoleon 
og  rettede  sig  i  Vejret.  —  „Ja,  dersom  Nogen  kan  det, 
saa  er  det  nok  Dig!"  raabte  Manden,  idet  han  betragtede 
ham;  „kom  med  mig,  saa  skal  jeg  give  Dig  den  bedste 
Hest  og  den  bedste  Rustning  med  Hjelm  og  Skjold,  som 
jeg  haver  i  Eje,  og  dertil  skal  Du  erholde  Guld  og  Sølv 
og  sjeldne  Klenodier  og  Sjettedelen  af  Riget,  hvis  Du 
redder  os  fra  Dragen."  Derpaa  fulgtes  de  ad  til  Byenr 
hvor  de  fire  andre  Mænd  gik  og  vaandede  sig  og  vred 
Hænderne.  Ved  at  se  Napoleon  og  høre,  at  han  vilde 
kæmpe  med  Dragen,  bleve  de  meget  trøstede;  men  lidt 
efter,  da  man  hørte  Dragen  komme  med  stort  Bulder  og 
forlange  sin  Frokost,  veg  Blodet  igjen  af  deres  Kinder, 
og  de  troede  fast,  at  nu  var  deres  Time  kommen. 

Da  steg  Napoleon  til  Hest  og  red  ud  foran  dem,  Dra- 
gen imøde.  —  „Ah,  jeg  skal  have  sex  idag!"  sagde  Dragen, 
da  den  saa  dem;  „det  kommer  mig  ret  tilpas,  for  jeg 
er  meget  sulten."  Og  saa  snoede  den  sig  frem  med  et 
Bulder,  saa  Jorden  rystede,  og  de  fem  Mænd  besvimede  og 
faldt  af  Hesten.  Men  da  opløftede  Napoleon  sin  Haand 
og  slog  til  Dragen  med  sin  Jernhandske,  saa  at  den  døde 
paa  Stedet.  Men  i  Døden  kastede  den  et  Blik  til  Na- 
poleon,  som   han   aldrig  glemte. 

Men  da  de  fem  Fyrster  nu  vare  blevne  frie  for  Dra- 

gen,  bleve  de  bange  for  Napoleon  og  sagde  til  hinanden: 
„Han  har  rigtignok  slaaet  Dragen  ihjel;  men  han  ser  selv 
ud  til  at  kunne  spise  os  Allesammen.  Lad  os  tage  os 
iagt." 

Og  saa  sagde  de  til  Napoleon:  „Det  Kunststykke  kom 
Du  altfor  let  fra!  Nu  maa  Du  drage  ud  og  kæmpe  med 
den  forfærdelige  Konge  af  Italien,  hvis  Du  vil  have  den 
Del  af  Riget,  vi  har  lovet  Dig." 

Napoleon  svarede:  „Jeg  vil  drage  ud  imod  Kongen, 
dog  ikke  for  Eders  Skyld,  men  for  min  skjønne  Fes 
Skyld." 

Da  steg  Napoleon  tilhest  og  red  i  mange  Dage  for  at 
opsøge  Kongen  af  Italien.  Vejen  til  ham  gik  over  stejle 
Bjerge  og  ubanede  Stier,  fyldte  med  Sne  og  Is.  Naar  man 
kom  til  det  sidste  Bjerg,  saa  man  ud  over  Kongen  af 
Italiens  vidunderlige  Land,  der  var  opfyldt  med  Lunde, 
hvis  Frugter  glimrede  som  Guld,  og  med  Floder,  der 
skinnede  som  Sølv,  med  Paladser  og  Templer,  Billed- 
støtter af  Guld  og  Marmor  og  Alabast.  Enhver,  som  saa 
ned  paa  dette  Land,  ham  smeltede  næsten  Hjertet  af 
Længsel;  men  for  at  komme  dertil  maatte  man  endnu 
overskride  en  bred  og  dyb  Flod,  og  over  Floden  førte 
kun  en  eneste  Bro,  og  midt  paa  Broen  holdt  Kongen 
Vagt  med  alle  sine  mægtige  Kæmper,  og  rundt  om  var 
optaarnet  Lig  af  de  tapre  Helte,  som  havde  kæmpet 
mod  Kongen. 

Da  red  Napoleon  ind  paa  Broen;  foran  fløj  Ørnen,  og 
i  Haanden  holdt  han  Fanen.  Imod  ham  red  Kongen  af 
Italien,  Broen  dundrede  og  Jorden  rystede  i  mange  Miles 
Omkreds.  Da  stødte  de  sammen,  og  Napoleon  løftede  sit 
Sværd  og  hug  til  Kongen  af  Italien.  Den  mægtige  Konge 
faldt  med  stort  Bulder  af  Hesten,  hans  Krone  styrtede 
af  hans  Hoved,  og  alle  hans  Helte  flyede  for  den  stærke 
Napoleon;  ene  og  værgeløs  laa  han  for  Napoleons  Fød- 
der og  bad  om  Naade  for  sit  Liv. 

Da  sagde  Napoleon:  „Vær  ikke  bange;  jeg  vil  ikke 
dræbe  Dig.  Men  Du  skal  forlade  Dit  Land,  og  alle  Bil- 
ledstøtter og  skjønne  Ting  skal  Du  give  tilbage  til  Feen, 
hvem  de  tilhøre." 

Alt  dette  gjorde  Kongen  beredvillig,  for  blot  at  redde 

sit  Liv,   og  alle  Rigdommene  bragte  Napoleon   hjem  og 
opstillede    dem    i  et    Palads,    hvor    Feen    skulde    bo. 

Derpaa  sagde  de  fem  Fyrster  til  Napoleon:  „Det  var 
meget  godt  gjort.  Nu  skal  Du  blot  drage  ud  og  hente  os 
Kongen  af  Ægyptens  vidunderlige  Sten;  saa  skal  Du  faa 
Sjettedelen  af  Riget." 

Napoleon  svarede:  „Jeg  vil  hente  Kongen  af  Ægyptens 
vidunderlige  Sten,  men  til  min  dejlige  Fe." 

Da  steg  Napoleon  tilhest  og  red  i  mange,  mange  Dage. 
Vejen  gik  igjennem  glødende  Sand,  hvor  det  vrimlede 
af  Slanger  og  vilde  Dyr.  Naar  man  havde  redet  i  hun- 
drede Dage  og  ikke  var  omkommen  af  Hunger  og  Tørst 
og  Sygdom  eller  ved  de  vilde  Dyr,  saa  man  henimod 
Aften  Kongen  af  Ægyptens  Sten,  der  strakte  sig  mod 
Himlen,  og  hvis  mørke  Spids  forgyldtes  af  den  ned- 
gaaende  Sol. 

Denne  Sten  var  for  mange  tusinde  Aar  siden  af  Kongen 
af  Ægypten  og  hele  hans  Folk  bleven  hentet  op  fra  Af- 
grunden, og  Enhver,  som  ejede  den,  hans  Navn  kunde 
aldrig  dø.  Den  døde  Konge  af  Ægypten  og  hele  hans 
døde  Folk  holdt  Vagt  i  Ørkenen  over  Stenen,  og  Enhver, 
som  nærmede  sig,  blev  strax  berørt  af  Døden.  Men  da 
Kongen  af  Ægypten  og  hans  døde  Folk  hørte  Ørnens 
Vingeslag  og  saa  Napoleon  ride  højt  tilhest  indenfor  deres 
døde  Kreds,  da  sank  de  sukkende  i  Jorden,  og  Napo- 
leon tog  Stenen  og  bragte  den  hjem  og  opstillede  den 
udenfor  det  Palads,  han  havde  tiltænkt  Feen,  for  at  hun 
skulde  eje  den  og  hendes  Navn  være  udødeligt. 

Derpaa  sagde  de  fem  Fyrster:  „Hør,  Napoleon,  Du  er 
en  stor  Helt.  Nu  skal  Du,  ved  Gud,  faa  hvad  vi  have  lovet 
Dig,  blot  Du  først  vil  drage  ud  og  overvinde  Kongen  af 
Østerrig.  Han  bor  bag  et  Bjerg,  som  rager  mod  Himlen, 
og  ingen  Helt  uden  Du  kan  bane  sig  Vej  til  ham." 

Napoleon  svarede:  „Det  vil  jeg  gjøre  for  min  skjønne 
Fes   Skyld." 

Da  steg  Napoleon  tilhest  og  red  mod  det  skyhøje  Bjerg. 
Og  da  han  kom  ved  dets  Fod,  sporede  han  sin  Hest,  og 
Hesten  sprang  til  og  sprang  over  Bjerget.  Og  endnu  ser 
man  paa  Bjerget  Spor  af  Hestens  Hovslag,  da  Napoleon 
red  over  det. 

Napoleon  kom  fra  Skyerne  ned  over  Kongen  af  Øster- 
rig, og  Kongen  blev  derover  saa  forskrækket,  at  han 
faldt  Napoleon  tilfode  og  fandt  sig  i  at  gjøre  det  Samme, 
som   Kongen  af  Italien  havde  gjort. 

Men  nu  var  Napoleon  blevet  vred  paa  de  fem  Fyr- 
ster, og  han  sendte  dem  Bud,  at  han  var  vred,  og  der- 
over bleve  de  saa  bange,  at  de  døde  paa  deres  Throner, 
og  der  fandtes  senere  ikke  Spor  af  dem.  Og  da  Napoleon 
nu  vendte  hjem,  da  gik  hele  Folket  ham  imøde  og  knæ- 
lede for  ham  paa  hans  Vej,  og  alle  Landets  Kirkeklok- 
ker ringede,  og  paa  alle  Bjerge  brændte  Blus,  der  for- 
kyndte hans  Berømmelse.  Og  de  førte  Napoleon  til  Kej- 
serpaladset og  satte  ham  paa  Kejserthronen,  og  der  var 
en  saadan  Fryd  over  Folket,  at  Nogle  døde  af  Glæde. 

Men  i  samme  Nat  svævede  Feen  hemmelig  over  Sta- 
den, og  paa  Kejserpaladset  tændte  hun  en  Stjerne,  der 
lyste  over  hele  Verden.  Ved  dens  Skin  droge  Sendebud 
fra  Kejser  Napoleon  til  de  fjerneste  Folkeslag,  og  hele 
Jorden  knælede  for  ham  og  adlød  hans  Bud. 

Imidlertid  sad  hans  Moder  og  Søskende  hjemme  i 
den  gamle  Borg  paa  den  lille  0  og  tænkte  tidt  paa, 
hvordan  det  gik  deres  Napoleon.  Stjernen  tindrede  og- 
saa  over  til  dem;  men  de  gjorde  sig  ingen  Forestilling 
om,  hvad  det  var.  Efter  Faderens  Død  vare  de  saa  for- 
ladte, og  Moderen  sad  ofte  og  græd,  naar  hun  tænkte  paa, 
hvordan  det  skulde  gaa  hendes  uforsørgede  Børn,  naar 
ogsaa  hun  døde;  især  blev  hendes  Hjerte  knuget  af  Angst 
ved  Tanken  om,  at  hendes  stakkels  Napoleon  var  ene 
imellem  fremmede  Mennesker  og  led  Ondt,  maaske  var 
død.  Som  hun  saaledes  en  Dag  sad  i  sine  sørgmodige 
Tanker,  hørtes  pludselig  Lyd  af  Hovslag  over  Vinde- 
broen, og  en  stadselig  Ridderskare  drog  ind  i  Borgen. 
Ridderne  stode  af  deres  Heste  og  stege  op  i  Hallen  og 
spurgte,  om  det  ikke  var  her,  at  Napoleons  Moder  boede. 
—  „Jo,"  sagde  hun,  „det  er  mig.  Vide  I  Noget  om  min 
Søn?  Hvorledes  har  han  det?"  —  „Jo,  Tak,"  sagde  An- 
føreren, „han  har  det  godt,  han  er  blevet  Kejser."  — 
Nu  kom  Børnene  løbende  ind  og  spurgte,  om  det  var 
sandt,  at  der  var  Bud  fra  deres  Broder  Napoleon,  og  om 
han  sendte  de  Foræringer,  han  havde  lovet  dem,  da  han 

rejste.  Dertil  svarede  Anføreren,  at  han  havde  Befaling 
til  at  føre  dem  hen,  hvor  de  vilde,  og  saa  kunde  hver 
af  dem  vælge  sig  hvilketsomhelst  Kongerige,  der  stod 
ham  an;  men  først  bad  Kejser  Napoleon  dem  om  at 
komme  og  besøge  ham  i  Kejserpaladset  og  sidde  ved 
Siden  af  hans  Throne  og  se  alle  Jordens  Folk  knæle 
for  ham. 

Nu  blev  der  en  Glæde!  Ridderne  fremtoge  gyldne  Kro- 
ner og  Hermelinskapper  og  førte  saa  Napoleons  Moder 
og   Søskende   til   Kejserpaladset. 

Da  Kejser  Napoleon  nu  sad  i  saadan  en  god  Vej, 
tænkte  han  paa  at  gifte  sig  og  betroede  sin  Ven,  at  han 
vilde  sende  Bud  efter  Feens  Datter.  Da  raabte  Vennen: 
„Hvad  tænker  Du  paa,  Kejser  Napoleon!  Vil  en  saadan 
Mand  som  Du,  der  er  adelig,  gifte  Dig  med  en  simpel 
Borgermandsdatter,  der  Ingenting  ejer?" 

„Ja,  men,"  sagde  Kejser  Napoleon,  „hendes  Moder  er 
Feen,  der  gav  mig  Ørnen  og  Sværdet,  og  jeg  lovede  det, 
inden  jeg  rejste." 

Vennen  svarede:  „En  Fe!  Vil  en  saa  oplyst  Mand  som 
Du  tro  paa  Feer?  Og  hvad  betyder  Ørnen  og  Sværdet? 
Dit  eget  Sind,  det  er  Ørnen,  og  Din  egen  Arm  førte 
Sværdet!" 

„Det  er  rigtignok  sandt,"  sagde  Kejser  Napoleon;  „men 
hvem  skal  jeg  da  gifte  mig  med?" 

„Du  skal  gjøre  et  standsmæssigt  Parti,"  sagde  Vennen; 
„Du  skal  fri  til  en  Prinsesse.  Der  er  nu  Kongen  af 
Østerrig;  han  har  en  voxen  Datter.  Han  er  rigtignok 
fattig,  siden  Du  tog  Alting  fra  ham;  men  han  er  meget 
adelig." 

„Jeg  vil  følge  Dit  Raad,  det  er  et  meget  godt  Raad," 
sagde  Kejser  Napoleon  og  sendte  sine  Riddere  at  bejle 
til  Kongen  af  Østerrigs  Datter  og  med  det  Budskab, 
at  naar  han  vilde  sige  Ja,  saa  skulde  han  faa  sine 
Lande  og  Slotte  tilbage. 

Kongen  af  Østerrig  blev  meget  glad  og  sendte  strax 
sin  Datter  afsted  med  Ridderne. 

Saasnart  Napoleon  fik  dette  at  vide,  lod  han  hele 
Vejen,  som  Prinsessen  skulde  drage,  belægge  med  rødt 
Fløjl  og  bestrø  med  Perler  og  Diamanter,  og  langs  med 

Vejen  stode  hans  tapreste  Helte,  iførte  gyldne  Harnisker, 
saa  at  man  aldrig  havde  set  Mage  til  Allee.  Alle  Klokker 
ringede,  og  hver  Nat  brændte  Blus  paa  Bjergene,  ligesom 
dengang   Folket   førte   Napoleon   til   Kejserpaladset. 

Derpaa  tog  Kejser  Napoleon  alle  de  Rigdomme  og 
skjønne  Ting,  som  han  havde  bestemt  for  Feen,  og  bragte 
dem  til  sit  Palads  for  at  pynte  det,  saa  at  det  stands- 
mæssig kunde  modtage  hans  fornemme  Brud. 

Brylluppet  blev  fejret  med  stor  Pragt.  Fra  hele  Jor- 
den lod  Kejser  Napoleon  komme  Konger,  som  besørgede 
Opvartningen;  de  mægtigste  Konger  nøde  den  Ære  at 
bære  hans  og  Prinsessens  Slæb,  de  mindre  Konger  var- 
tede op  ved  Bordet,  og  Prinserne  bare  Faklerne,  hvor- 
med de  lyste  Kejser  Napoleon  og  hans  Hustru  til  Brude- 
kamret. 

Denne  Nat  var  der  megen  Sorg  paa  den  lille  0.  Feens 
Datter  græd,  fordi  Napoleon  var  blevet  hende  utro,  og 
Moderen  havde  Møje  med  at  trøste  hende;  thi  hun  var 
selv  meget  bedrøvet.  Men  henad  Morgenstunden,  da  Dat- 
teren var  falden  i  Søvn,  fløj  hun  bort  fra  Øen,  over  til 
Napoleons  Kejserrige  og  slukte  Stjernen,  der  funklede 
over  Kejserpaladset. 

Der  var  nu  saa  megen  Pragt  og  Lystighed  i  Staden,  at 
der  hengik  nogen  Tid,  inden  man  mærkede,  at  Stjernen 
var  slukt;  men  da  Folket  opdagede  det,  blev  det  beklemt 
og  ængsteligt;  thi  det  havde  vænnet  sig  til  Skinnet  af 
den  glimrende  Stjerne. 

Nu  naaede  der  intet  Lys  hen  over  Jorden,  og  der  var 
mange  Folk,  som  glemte  Napoleons  Herlighed,  og  de 
vilde  ikke  længer  lyde  hans  Befalinger. 

Da  blev  Kejser  Napoleon  harmfuld,  og  han  samlede 
sine  utallige  Riddere  for  at  drage  imod  den  utro  Konge 
af  Petersborg.  Og  da  Ridderne  vare  samlede  og  droge  i 
uoverskuelige  Rækker  forbi  Napoleons  Kejserthrone  og 
hilsede  ham  med  Fanerne,  da  straalede  deres  gyldne 
Hjelme  saa  stærkt,  at  man  troede,  Stjernen  var  kommen 
igjen,  og  Napoleons  Ven  sagde  til  ham:  „Der  kan  Du 
se,  Kejser  Napoleon,  det  var  Dit  eget  Lys  og  ikke  den 
tossede  Fes  Stjerne,  der  funklede/' 

Og  da  steg  Napoleon  tilhest  som  i  gamle  Dage  og  drog 

mod  Kongen  af  Petersborg;  men  sin  Ven  lod  han  blive 
tilbage  for  at  bevogte  Kejserstaden  og  hans  Hustru  og 
hans  lille  Søn. 

I  mange  Dage  red  Napoleon  frem  mod  Kongen  af 
Petersborg,  men  kunde  ikke  finde  ham.  Kongen  af  Peters- 
borg var  en  stor  Troldmand,  og  ved  Hexeri  gled  han  til- 
bage ligesaa  hurtig,   som  Kejser  Napoleon  red  frem. 

Stjernen  skinnede  ikke  mere,  og  Ørnen  fløj  ikke  læn- 
ger forud;  den  svævede  med  sagte  Vingeslag  over  sin 
Herres  Hoved.  Da  forvildede  Toget  sig  og  kom  ind  i 
en  mørk  Skov  af  høje  Grantræer  og  kunde  ikke  finde 
Udgangen.  Sorte  Skyer  samlede  sig  paa  Himlen  og  ud- 
sendte en  dræbende  Kulde,  Hagl  og  Sne,  saa  at  de  stær- 
keste Mænd  døde. 

Da  sporede  Kejser  Napoleon  vredt  sin  Hest  og  red 
forud,  og  saaledes  fandt  de  ud  af  Skoven,  og  foran 
sig  saa  de  en  stor  By;  men,  da  de  nærmede  sig,  forsvandt 
den  for  deres  Øjne. 

Da  døde  de  sidste  Helte,  og  Napoleon  var  ene  i  Mør- 
ket med  sin  Ørn,  der  hang  med  Vingerne,  og  for  første 
Gang  vendte  Ørnen  om  og  søgte  Tilbagevejen. 

Og  da  Kejser  Napoleon  nærmede  sig  sin  Kejserstad, 
saa  han  langt  borte  Fjenderne  ile  imod  den.  Da  sporede 
Kejser  Napoleon  sin  matte  Ganger  til  det  sidste  stærke 
Løb,  og  det  ædle  Dyr  anstrengte  sine  sidste  Kræfter  for 
at  bære  sin  Herre  til  Kejserstadens  Porte.  „Hurtig,  hur- 
tig! Du  ædle  Ganger!  Lad  Erindringen  om  den  Tid,  da  Du 
med  Din  Hov  slog  Spor  i  Bjerget,  oplue  Din  Kraft! 
Hurtig!  Blot  eet  Minut  før  Fjenderne!  —  —  O,  det  er 
for   sildig!" 

Nu  lukkedes  Stadens  Port,  og  Ørnen  fløj  bort  fra 
Kejser   Napoleon. 

Men  ud  af  Staden  kom  Kejser  Napoleons  Ven,  og 
han  sagde  til  ham,  at  endnu  var  ikke  Alt  tabt;  Fjen- 
derne vilde  tale  fredelig  med  ham,  naar  han  vilde  aftage 
sin  Rustning  og  nedlægge  sit  Sværd.  Og  da  aftog  Kejser 
Napoleon  sin  Rustning  og  nedlagde  Sværdet.  Og  i  samme 
Øjeblik  sprang  Vennen  til  bagfra  og  holdt  ham,  og  Fjen- 
derne strømmede  ud  af  Staden  og  kastede  sig  over  ham, 
og   de   bandt   Kejser   Napoleon.    Og   da   Kejser   Napoleon 

vendte  sig,  og  hans  Øje  mødte  Vennens,  da  gjenkj endte 
han  det  Blik,  som  den  døende  Drage  havde  tilsendt 
ham.  Men  Folket  stod  omkring  og  græd  af  Medlidenhed, 
da  det  saa  Kejser  Napoleon  ligge  bunden. 

Saa  toge  de  Kejser  Napoleon  og  førte  ham  bort,  over 
Havet,  til  en  øde  0  og  lænkede  ham  til  en  Klippe.  Og 
til  at  passe  paa  ham  satte  de  en  Fangevogter,  der  hver 
Dag  tilkastede  ham  Levnetsmidler,  som  til  et  vildt  Dyr. 
Der  paa  Klippen  sad  Kejser  Napoleon  hver  Dag  fra 
Solens  Opgang,  til  Natten  brød  frem,  og  stirrede  over  Havet 
imod  den  Egn,  hvor  hans  Kejserstad  laa,  og  hvor  hans 
lille  Søn  levede. 

Men  en  Dag,  da  det  var  klart  Solskin  og  Havet  laa 
stille,  medens  Kejser  Napoleon  stirrede  over  til  sin  Søn, 
da  brast  hans  Hjerte  af  Længsel. 

I  dette  Øjeblik  susede  det  i  Luften,  og  Feen  kom  fly- 
vende. Hun  dalede  ned  til  Kejser  Napoleon,  løste  hans 
Lænker  og  tog  ham  i  sine  Arme  og  sagde:  „Min  stak- 
kels Søn!  Nu  har  Du  lidt  nok!  Kom  nu  med  mig,  saa 
vil  jeg  igjen  sætte  Dig  paa  Din  Kejserthrone  og  antænde 
Ke  j  serst  j  ernen. ' ' 

Da  aabnede  Kejser  Napoleon  endnu  engang  sine  Øjne 
og  saa  inderlig  mildt  til  Feen  og  sagde:  „Tak,  kjære  Fe; 
men  nu  er  det  for  sildig." 

Og  da  døde  Kejser  Napoleon. 

Men  Feen  hævede  sig  højt  i  Luften  og  rystede  de 
mægtige  Vinger.  En  Stormvind  gik  over  Havet  og  sønder- 
slog  Skibe  og  kastede  fraadende  Bølger  højt  op  paa  alle 
Kyster.  Derhos  rullede  Tordenen,  og  Lynene  knitrede  i 
den  sorte,  stormende  Nat. 

Da  stod  mangen  stille  Borgermand  i  Napoleons  Kejser- 
stad op  af  sin  Seng,  aabnede  en  Skodde  paa  Klem  og 
saa  ud  og  sagde  betænkelig:  „I  denne  Nat  dør  vist  Kejser 
Napoleon." 

Den  9de  Januar  1847. 

En  halvforglemt  Bøn  er  kommen  tilbage  i  min  Erin- 
dring: Schema  jisroeil,  adaunoi  elauheinu  adaunoi 
echod,  Hør  Israel,  Herren  vor  Gud  er  en  eneste  Gud  og 
Herre!  Jeg  har  paany  udtalt  dette  Ord,  som  jeg  troede 
at  have  skilt  mig  ved,  ja,  jeg  har  gjentaget  det  for  mig 
selv  med  den  samme  Inderlighed,  hvormed  en  Katholik 
blandt  Muhamedanere  hemmelig  kan  gj øre  Korsets  Tegn; 
der  var  et  Øjeblik,  da  jeg  havde  kunnet  stige  op  paa 
Kapitolium  og  rystende,  grædende  skrige  det  ud  over  Rom 
og  blive  Martyr  derfor  —  hvis  ikke  den  moderne  Martyr- 
dom bestod  i  at  blive  latterlig. 

Det  var  imorges  første  Gang  godt  Vejr  siden  min  An- 
komst til  Rom.  Solen  spejlede  sig  i  Gadernes  Vandpytter; 
en  varm  Damp  steg  op  fra  de  efeubevoxede  Tage;  de 
spadserende  Romere  holdt  ikke  længer  Kappen  helt  over 
Ansigtet.  Jeg,  som  ikke  havde  seet  Solen,  siden  den  skin- 
nede paa  San  Marco  og  Lagunerne,  ilede  henrykt  ud  i 
det  Frie  uden  at  bekymre  mig  om,  hvorhen  Vejen  gik. 

Endelig  standsede  jeg  paa  en  Slette  bedækket  med 
Ruiner,  Jordhøje,  Søjler,  Kirker,  Køer,  Hyrder  og  Tig- 
gere. Blandingen  af  disse  forskjellige  Ting  var  saa  be- 
synderlig, saa  interessant,  at  Længselen  efter  at  vide, 
hvor  jeg  var,  efter  at  kjende  Alt,  næsten  steg  til  Smerte, 
da  opdagede  jeg  tre  vidunderlig  dejlige  Søjler,  som  jeg 
kjendte  igjen  fra  min  Skoletid:  det  var  Levningerne  af 
Jupiter  Stators  Tempel;  jeg  var  nedenfor  Kapitolium, 
paa  Forum  romanum,  som  nu  kaldes  campo  vaccino : 
Komarken. 

Jeg  vendte  mig  til  Venstre  og  opdagede,  ved  Hjælp 
af  Indskriften,  Levningerne  af  Templum  Antonini  et  Fau- 
stinæ  og  skraas  overfor  dem  de  mosgroede  Ruiner  af 
Kejserpaladset,  Cæsarernes  gyldne  Residens.  Saaledes  sta- 
vede jeg  mig  frem,  videre  og  videre,  og  selve  Anstren- 
gelsen ved  at  udfinde,  hvad  det  var,  jeg  saa,  var  en 
Nydelse. 

Med  Et  opdagede  jeg  en  Triumfbue,  næsten  i  samme 
Stil  som  Napoleons  Stjernetriumfbue  i  Paris.  Med  usige- 
lig Ynde  hvælvede  sig  Ruen  omgiven  af  de  ædleste  joniske 
Søjler.  Alle  de  enkelte  Dele  af  dette  harmoniske  Værk 
udøvede  en  Indflydelse  paa  Sanserne  som  den  blideste 
Musik.  Jeg  gik  derind,  og  ved  det  første  Rlik  var  det 
mig  umuligt  at  tvivle  om,  hvor  jeg  var. 

I  et  Basrelief  paa  højre  Side  saa  jeg  den  syvarmede 
Guldlysestage  fra  Jerusalems  Tempel,  baaren  i  Triumf 
af  romerske  Krigere.  Derefter  fulgte  en  fangen  gammel 
Mand:  formodenlig  Jakob  eller  Floden  Jordan;  ligeover- 
for saa  jeg  i  et  andet  Rasrelief  Cæsaren  Titus.  Det  var 
noget  beskadiget;  men  selv  gjennem  Levningerne  frem- 
traadte  tydelig  den  romerske  Imperator-Skikkelse,  der 
drager   frem   i  Triumf. 

Saa  var  jeg  da  pludselig  paa  dette  Sted!  Havde  jeg 
nogensinde  kunnet  glemme,  at  jeg  var  Jøde,  havde  jeg 
noget  Øjeblik  tvivlet  om,  at  mit  Folks  Underkuelse  var 
Andet  end  en  Drøm,  en  Indbildning,  var  der  i  mit  Sind 
opstaaet  den  Tanke,  at  Historien  maaske  ikke  var  Andet 
end  et  Eventyr,  opfundet  af  ørkesløse  Poeter,  saa  stod 
den  her,  huggen  i  Sten,  uforgængelig  selv  i  Sønderlem- 
melsen ! 

Saa  nær  var  jeg  ved  hint  Øjeblik,  da  Jerusalem  faldt 
og  Templet  brændte,  at  jeg  næsten  syntes  mig  at  være 
foran  det  og  at  kunne  holde  Begivenheden  tilbage. 

Her  var  det  altsaa,  her  var  Øjeblikket!  Fra  den  Stund 
af,  da  Mejselen  klang  i  dette  Marmor,  begyndte  det,  at 
vi,  knækkede  som  Nation,  bleve  fordelte  mellem  Na- 
tionerne. Fra  det  Øjeblik  var  det,  at  Hadet,  som  en 
Mængde  Mennesker  behøve  til  deres  Religion,  i  os  fik 
en  Minoritet  at  øve  sig  paa  gjennem  Aarh undreder  eller 
vel  Aartusinder,  og  at  vi  langsomt  begyndte  at  leve  vor 

særegne  Mission  mellem  de  menneskelige  Massers  Mang- 
foldighed. 

Forbi  min  Erindring  gik  i  brogede  Billeder  Folkets 
Historie:  Templets  Brand,  Fortvivlelseskampen  og  Ræd- 
selsraabet,  som  de  Døende  udstødte,  da  de  saa  Luerne 
slaa  ud  af  Templet;  de  Tusinder,  der  bleve  korsfæstede 
langs  Middelhavets  Kyster!  Jeg  gjensaa  Jødekirkegaarden 
i  Prag  med  den  stakkels  Lobels  rimfrosne  Grav;  ham 
radbrækkede  de,  fordi  ....  fordi  ....  ja  hvorfor?  Jeg 
saa  Rabbineren  flygte  fra  Bacharach  ved  Rhinen,  medens 
hans  Hus  stod  i  Luer,  ligesom  hans  Embedsbroder  flyg- 
tede fra  Damaskus;  jeg  saa  den  ældgamle  Jødestad  i 
Frankfurt  og  deres  Ghetto  her  ved  Tiberen;  jeg  saa  dem 
blive  pryglede  ved  Elben,  jeg  saa  dem  blive  spiddede 
ved  Donau  —  —  —  min  Gud,  min  Gud,  Adaunoi,  hvor- 
for? 

Jeg,  som  sad  her  ensom  ved  Kilden,  bar  i  dette  Øje- 
blik hele  mit  Folks  Ulykke;  en  hel  Nations  Smerte,  Aar- 
hundreders  Lidelse  gik  igjennem  min  Sjæl,  og  jeg  bøjede 
mig  under  Byrden,  jeg  satte  mig  paa  en  Marmorsten, 
og  Taarerne  gjorde  mig  vel,  jeg  gav  dem  frit  Løb. 

Saa  blev  jeg  træt  af  at  tænke  og  græde,  og  da  jeg  op- 
løftede mine  Øjne,  kom  atter  den  milde  Glæde  ved  Synet 
af  de  skjønne  Buer,  som  de  have  opbygget  for  Titus, 
Jerusalems  Forstyrrer. 

Jeg  rejste  mig  og  gik  ud  af  Buen  tilbage  mod  Kapi- 
tolmm.  Himlen  var  uendelig  klar,  og  den  evige  Sol  skin- 
nede i  al  sin  Glans  paa  de  brudte  Søjler,  paa  Jord- 
højene, paa  de  næsten  ukj  endelige  Ruiner  af,  hvor  Rom 
havde  staaet  og  Titus  hersket. 

I. 

Forleden  fik  vi  Tørv.  Tørvebonden  havde  taget  sin 
Kone  med,  dels  fordi  der  Intet  var  at  bestille  hjemme 
den  Dag,  dels  fordi  hun  kunde  hjælpe  ham  med  at  læsse 
af  og  han  saaledes  sparede  at  give  en  Sjouer  1  Mark.  Da 
de  vare  færdige  og  kom  for  at  faa  Betaling,  just  som  vi 
drak   Kaffe,   blev  de  budne  til   at  drikke  en  Kop   med. 

Som  naturligt  var,  begyndte  Samtalen  med  Tørv,  og 
jeg  sagde  til  Manden:  „De  har  nok  havt  godt  Tørveskjær 
iaar." 

„Ja,"  svarede  han,  „vi  kan  ikke  klage,  det  er  i  alle 
Maader  et  velsignet  Aar  iaar,  bare  Krigen  ikke  var.  Men 
den  faar  vel  ogsaa  Ende." 

„Det  gjør  den  nok,"  svarede  jeg.  „Er  Deres  Mose  stor?" 

„Min  Mose?  Hillemænd,  saa  rig  er  jeg  ikke.  Nej,  paa 
det  Lav!" 

„Ikke  det?  hvem  tilhører  da  Mosen,  hvorfra  De  har 
bragt  Tørvene?" 

„Den  tilhører  Gaardmanden,  Gaardmand  Niels  Larsen. 
Jeg  skal  sige  Dem,  hvorledes  vi  har  det  med  hinanden. 
Jeg  sk j ærer  Tørvene,  og  Halvdelen  deraf  faar  jeg  for 
min  Ulejlighed." 

„Det  er  da  underligt,"  bemærkede  jeg,  „at  Gaardmanden 
ikke  selv  skjærer  Tørven  og  beholder  det  Hele." 

„Nej,  Kors!  Dertil  er  Gaardmændene  for  storagtige 
ude  hos  os.  Det  er  ikke  Skik  og  Brug." 

„Men  kan  det  betale  sig?"  spurgte  jeg  og  fik  mere  In- 
teresse for  Samtalen.  „Kan  De  leve  af  det  Arbejde?  Har 
De  ingen  Børn?" 

„Jo,   vi  har  ni   Børn,   og   saa   har  vi  min   Konemoder 

i  Huset;  hun  er  nu  meget  gammel,  det  sølle  Skind.  Men 
hun  var  en  rask  Kone  i  sine  unge  Dage,  og  det  maa  jeg 
sige,  min  Kone  slægter  sin  Moder  paa,  det  gjør  hun." 

„Man  stræber,  saa  godt  som  man  kan,"  sagde  Konen  og 
saa  ned. 

„Ni  Børn  og  en  gammel  Kone  i  Huset!  Kan  Tørve- 
mosen kaste  saa  meget  af  sig?" 

„Ja,  det  var  jo  rigtignok  noget  haardt  en  Stund;  men 
nu  er  de  to  Ældste  confirmerede,  og  den  ældste  Tøs, 
som  er  hjemme,  hun  er  nu  ti  Aar,  og  hun  vogter  Gjæs 
om  Sommeren  hos  Gaardmanden,  og  Konen  er  ikke  mad- 
ond,  det  var  Synd  at  sige  hende  paa." 

„Saa  maa  De  vel  ogsaa  stræbe  godt  med  Tørveskjæret; 
har  De  Ingen  til  at  hjælpe  Dem?" 

„Nej,  nej,  det  kunde  nok  ikke  betale  sig.  Nej,  jeg  og 
min  Kone  vi  er  selv  om  det.  Vi  staar  op  om  Morgenen 
Kl.  4  og  gaar  til  Mosen,  og  saa  arbejder  vi  til  Kl.  7; 
saa  spiser  vi  Davre,  og  saa  ta'e  vi  igjen  fat  til  Middag. 
Efter  Middagsmaden  sover  vi  en  Times  Tid,  og  saa  ar- 
bejder vi,  til  det  bli'er  mørkt." 

„Saa  er  De  træt!" 

„Ja,  saa  er  jeg  rigtignok  træt!" 

„Ja,  vi  hviler  da  ogsaa  en  Stund  ved  Midaftenstid," 
sagde  Konen. 

„Det  gjør  vi  ogsaa,  jeg  maa  ikke  lyve,  og  saa  faar 
jeg  en  Snaps.   Saadan  en  Dram  den  gjør  dog  godt!" 

„Men  har  De  slet  ikke  Andet  at  leve  af  end  den 
Mose?  Hvad  tager  De  Dem  da  for  om  Vinteren?" 

„Saa  spinder  jeg,"  sagde  Konen.  „Vi  har  to  Faar;  vil 
De  se,  min  Kjole,  og  se  her,  mit  grønne  Sk j ørt,  det  er 
Altsammen  af  vore  Faar,  og  min  Mands  Trøje  og  hans 
Buxer." 

„Og  vi  har  ogsaa  en  Ko!"  sagde  Manden. 

„Har  De  ogsaa  en  Ko?  Men  saa  maa  De  jo  have 
Jord." 

„Ja,  det  er  ikke  meget;  men  der  er  nok  til  Koen;  den 
trives  godt,  ja,  det  er  ret  en  dejlig  Ko.  Den  gi'er  al 
den  Mælk,  vi  behøver  til  Husbehov,  og  vi  har  endda 
solgt  Madammen  tre  Pund  Smør  idag,  er  det  ikke  sand, 
Madam?" 

„Saa  faar  I  nok  ikke  meget  Smør  selv,  stakkels  Folk!" 
tænkte  jeg. 

Jeg  sagde  til  Manden:  „Paa  den  Maade  har  De  det  jo 
ganske  godt" 

„Ja,"  svarede  han,  „vi  klager  heller  ikke,  blot  Vor- 
herre sparer  vort  Helbred.  Der  er  saamæn  Mange,  der 
har  det  meget  værre  end  vi,  de  Stakler." 

„Er  der  nu  slet  Ingenting,  De  ønsker  Dem?"  spurgte 
jeg,  men  fortrød  næsten  Ordene,  inden  de  vare  komne 
frem. 

Manden  saa  polisk  over  til  Konen,  og  jeg  ventede,  at 
det  nu  skulde  vise  sig,  at  hun  havde  ærgjærrige  Hen- 
sigter med  et  af  Børnene,  maaske  vilde  have  en  Søn 
til  Skolelærer;  men  det  var  dog  ikke  Tilfældet. 

„Ja,  ser  De,  min  Kone,  og  jeg  da  ogsaa,  kan  jeg 
tro,  vi  vilde  g  jerne  have  nok  en  Ko.  Men  saa  skulde 
vi  bygge  Stalden  om,  og  det  er  nok  saa  bedst,  at  vi  ikke 
faa  nok  en   Ko." 

Jeg  afbrød  Samtalen;  jeg  vovede  ikke  at  spørge  mere 
eller  gjøre  nogen  Bemærkning  for  ikke  at  bringe  Fristelse 
ind  i  Mandens  Sind.  Men  jeg  fornam  af  dette  Bekj endt- 
skab,  at  Jorden  ikke  er  bleven  gammel.  Endnu  er  der, 
endog  trods  Aaret  1848,  saa  unge  og  varme  Hjerter,  at 
Guderne,  som  i  Historien  om  Gaflen,  kunde  stige  ned 
og  skjænke  Ønskers  Opfyldelse  med  samme  Virkning  som 
dengang. 


(1852) 

II. 

For  fire  Aar  siden  fortalte  jeg  Læseren  om  en  dansk 
Tørvebonde  og  hans  Hustru,  der  med  overordenlig  Stræb- 
somhed, uden  anden  Kapital  end  deres  Arbejdskraft  og 
Sammenhold,  opdrog  en  stor  Børneflok  og  vare  saa  til- 
fredse og  saa  lykkelige,  som  det  i  slige  Kaar  synes  at 
kunne  blive  Mennesker  muligt.  Hensigten  dermed  var 
at  opstille  et  lille  dansk  Livsbillede  som  Modsætning 
til  Udlandets  socialistiske  og  communistiske  Bevægelser, 
og  Skildringen  var  aldeles  sand. 

Tørvebondens  Navn  var  Elias  Jensen,  hans  Hjem  Knar- 
drup-Mark  mellem  Kjøbenhavn  og  Fredriksborg.  Jeg  kom- 
mer tilbage  til  at  omtale  ham,  fordi  der  i  denne  Tid  er 
ført  et  Par  Processer,  hvori  han  optræder  som  lidende 
Part. 

Det  viste  sig  nemlig  omtrent  paa  den  Tid,  da  jeg 
skrev  „Tørvebonden",  at  Mandens  og  Konens  Lykke  i 
Ordets  egenligste  Forstand  var  bygget  paa  Sand.  De  havde 
faaet  deres  eneste  Ønske  opfyldt,  naaet  G  jenstanden  for 
deres  Ærgjerrigheds-Tr agten:  de  havde  ombygget  deres 
Hus  eller  rettere  sagt  „flyttet"  det  ned  i  en  stor  Sand- 
grav, som  udgjorde  en  ikke  ubetydelig  Del  af  deres  lille 
Lod.  Hvorledes  der  kunde  være  hyggeligt  at  bo  i  Sand- 
graven, forstod  jeg  ikke;  men  Elias  Jensen  sagde  med  et 
fornøjet  Smil,  at  der  var  saare  godt.  Ja  der  var  saa 
godt,  at  hans  Naboer  ikke  undte  ham  at  bo  der,  men 
paastode,  at  han  skulde  flytte  Huset  bort  igjen,  fordi 
Sandgraven  rigtignok  laa  paa  hans  Lod,  men  var  ud- 
lagt til  fælles  Ejendom,  hvad  Sandgravning  angik.  Elias 
Jensen,  der  hos  mig  havde  mærket  nogen  Interesse  for 
ham,  kom  og  beklagede  sig;  han  sagde,  at  det  var  Chi- 
cane;  om  end  Sandgraven  forsaavidt  var  fælles,  saa  havde 
man  dog  ophørt  at  bruge  den,  og  desuden  kunde  det  be- 
vises, at  man  havde  gravet  Mere  ud  end  tilladeligt  og 
borttaget  Stykker  af  hans  Lod.  Han  bragte  gamle  Pa- 
pirer og  et  Kort;  men  jeg  kunde  naturligvis  kun  hen- 
vise ham  til  Øvrigheden  eller  en  Sagfører. 

Nogen,  skjøndt  just  ikke  lykkelig  Sandgravning  har 
der  dog  været  for  ikke  lang  Tid  tilbage.  Det  er  fire 
eller  fem  Aar  siden,  at  Elias  Jensen  en  Morgen  saa  en 
af  sine  Naboer  dernede  med  Vogn  og  to  Heste.  De  hilste 
paa  hverandre,  da  Elias  begav  sig  paa  Arbejde,  og  han 
sagde  til  Naboen:  „Tag  Dig  iagt,  hvor  Du  graver,  at 
det  ikke  falder  over  Dig."  —  Den  Anden  svarede  mun- 
tert: „Jeg  skal  nok  sætte  Ryggen  til!"  Ja,  det  gjorde  han 
kanske;  men  han  kunde  ikke  holde  Massen,  da  den  brød 
løs,  og  den  ihjelslog  ham  og  hans  to  Heste. 

Ifjor  vilde  Elias  Jensens  Naboer  drive  ham  bort.  Om 
de  havde  juridisk  Ret  til  Sandgraven  eller  ej,  tør  jeg 
naturligvis   ikke   afgjøre,    mindst   efter   en   ensidig   Frem- 

stilling  af  den  ene  Part;  men  vist  er  det  da,  at  de  ikke 
tor  tage  sig  selv  tilrette.  De  vilde  grave  Huset  bort  under 
ham,  siger  han.  Men  midt  i  Arbejdet  standsede  de  og 
lode  ham  høre,  at  naar  de  nu  standsede,  saa  kunde  de 
nok  begynde  igjen,  hvis  han  ikke  frivillig  tog  Huset 
bort. 

Den  5te  Novbr.  sidstleden  kom  Husmændene  Jens  Jen- 
sen med  Søn  og  Søren  Andersen  med  Søn  og  begyndte  at 
grave  Fyld.  De  sagde,  at  de  gravede  Fyld;  men  Elias 
Jensen,  som  kom  ud,  sagde,  at  de  gravede  Jord;  der  kom 
Mundhuggeri  og  Slagsmaal,  og  da  Elias's  Kone  lidt  efter 
kom  ud,  saa  hun  sin  Mand  ligge  paa  Jorden,  og  en 
anden  Mands  Knæ  var  sat  paa  hans  Bryst.  Hun  brugte 
da  ikke  den  sagtmodigste  Tiltale,  og  de  skyndte  sig  bort. 
Elias  Jensen  havde  i  Hovedet  et  tre  Tommer  langt  Saar, 
der  var  trængt  ind  til  Benhinden,  forrevet  Ansigt  og  Kon- 
tusioner  for  Brystet  (Lægeattest  af  12te  Novbr.).  Han  laa 
17  Dage  syg  af  „betydelig  Hjernerystelse"  og  saa  mere 
ud  som  død  end  som  levende,  da  han  kom  til  mig  og 
spurgte,  hvad  han  skulde  gjøre  i  den  Sag,  der  var  anlagt 
imod  ham.  Thi  de  snilde  Husmænd  havde  troet  at  komme 
bedst  fra  det  ved  at  anlægge  Søgsmaal  mod  ham  og  hans 
Kone  for  Skjældsord  og  Overfald.  Jens  Jensen  og  Søn 
optraadte  som  Vidner  for  Søren  Andersen,  og  Søren  Ander- 
sen med  Søn  optraadte  som  Vidner  for  Jens  Jensen.  Den 
23de  Novbr.  blev  der  afsagt  to  Domme,  hvorved  Elias 
Jensen  og  Kone  bleve  kj  endte  for  Citanternes  Tiltale 
fri  at  være,  og  da  Birkedommeren,  Hr.  Justitsraad  Arboe, 
ikke  har  fundet  sig  foranlediget  til  at  behandle  Sagen 
som  Justitssag,  har  altsaa  Elias  Jensen  vundet  —  ikke 
at  skulle  betale  Penge  til  for  sit  Saar  og  sine  17  Dages 
Sygeleje.  Det  er  den  Slags  Sejre,  som  en  lille  Tørvebonde 
kan  vinde,  men  ikke  kan  taale  at  vinde  mange  af. 

En  fransk  Journalist,  ansat  ved  et  af  de  store  Dag- 
blade, født  i  Elsass,  ivrig  Ven  af  den  danske  Sag,  de- 
koreret med  Dannebrogsordenen,  en  livlig,  godmodig,  ung 
Mand,  Monsieur  R.,  kom  en  Formiddag  op  til  mig  og 
sagde  fornøjet,  at  han  havde  en  Dags  Ferie,  og  nu  vilde 
han  være  Vært  for  mig,  nu  vilde  han  vise  mig  Byen 
Paris,  som  faa  Fremmede  fik  den  at  se.  Vi  skulde  be- 
gynde med  det  Højeste  og  Trin  for  Trin  stige  ned  til 
det  Dybeste.  „De  vil  faa  Noget  at  beskrive!"  sagde  han 
og    smækkede    med    Fingrene    i  Luften. 

Vi  begyndte  med  et  Besøg  hos  den  danske  Gesandt  — 
thi  som  Ridder  af  Dannebrog  betragtede  R.  det  danske 
Gesandtskabs  Hotel  næsten  som  sin  Souveræns  Hjem  — , 
derpaa  hos  Auguste  Chevalier,  Broder  til  Statsøkonomen 
Michel  Chevalier  og  Sekretær  hos  Prinspræsidenten  (Louis 
Napoleon)  og  endelig  hos  Emile  Girardin.  Besøgene  vare 
ikke  uden  Interesse;  men  noget  Usædvanligt  frembøde  de 
ikke,  saa  lidt  som  det  Næste,  R.  førte  mig  til:  en  Spad- 
seretur i  Champs  Elysées  og  et  Middagsmaaltid  hos  Trois 
fréres  Provencaux.  Det  var  allerede  mørkt,  da  vi  kjørte 
til  Bal  Mabile,  hvor  R.  ventede  at  træffe  en  Veninde, 
Mademoiselle  Amelie,  og  hvor  han  ogsaa  traf  hende.  Nu 
skulde  vi  stige  ned  til  et  simplere  Sted,  Chateau  Rouge, 
og  vi  kjørte  alle  Tre  derhen;  men  R.  havde  forregnet 
sig,  der  var  lukket  den  Aften.  R.  saa  paa  sit  Uhr.  „Det 
er  noget  for  tidligt  at  tage  til  Røverne,"  sagde  han;  „men 
vi  kunne  fordrive  Tiden  der  med  at  spise  tilaften."  — 
„Hvad  er  Røverne?"  spurgte  jeg.  —  Han  svarede:  „De 
maa  ikke  spørge;  De  skal  overraskes;  jeg  vil  blot  sige 
M.  Goldschmidt  i  Folkeudgave.  I  30 

Dem,  at  jeg  fører  Dem  til  et  Sted,  hvor  Politiet  hver 
Time  gjør  Ronde  for  at  søge  efter  Forbrydere."  —  Jeg 
mente,  at  et  saadant  Sted  vilde  Forbrydere  nok  holde  sig 
fra.  —  „Man  skulde  tro  det,"  svarede  R. 

Mademoiselle  Amelie  —  en  Grisette  af  den  bedre  Slags, 
som  det  syntes,  med  store,  alvorlige  Øjne  —  sagde,  at 
hun  var  glad  ved  engang  at  faa  det  Sted  at  se.  Saa  antog 
jeg  ogsaa  at  kunne  glæde  mig  dertil,  og  vi  kjørte. 

Efter  en  halv  Times  Forløb  holdt  vi  paa  en  mørk 
Plads  udenfor  et  stort  Hus.  Det  havde  nogen  Lighed  med 
et  Hotel  eller  en  Restauration  forenet  med  et  eller  andet 
Udsalg;  thi  i  den  brede,  aabne  Dør  kom  og  gik  Mange. 
En  svær  Mand  stod  midt  i  Døren,  saa  et  Øjeblik  for- 
skende paa  os  og  raabte,  da  R.  havde  sagt  ham  et  Par 
Ord:  Numer  16!  En  Opvarter  førte  os  op  til  det  betegnede 
Værelse  paa  anden  Sal.  Værelset  var  simpelt,  og  Møble- 
mentet bestod  ikkun  i  et  stort,  langt  Bord  og  nogle  Rør- 
stole; men  Aftensmaaltidet,  der  blev  sat  for  os,  syntes 
mig  ligesaa  godt  som  paa  de  større  Restaurationer. 

Det  vil  være  nødvendigt  at  sige,  at  vi  ikke  drak  over 
Maade:  en  Flaske  let  Rødvin  og  en  Flaske  Champagne. 
Efter  Bordet  lod  R.  komme  endnu  en  Flaske  Champagne 
—  til  Cigarerne  — ;  men  den  blev  næsten  ikke  rørt.  Vi 
vare  muntre;  R.  fortalte  godt,  med  en  egen  Blanding  af 
Gemytlighed  og  esprit,  og  medens  jeg  morede  mig  over 
hans  Smaahistorier  og  Anekdoter,  glemte  jeg  ganske,  hvor 
vi  vare,  indtil  jeg  blev  opmærksom  paa,  at  underlige 
Ansigter  undertiden  viste  sig  udenfor  Glasdøren,  der  førte 
til  Trappegangen.  Vel  var  Glasset  dækket  indenfor  med 
hvid  Gaze,  men  ikke  fuldstændig,  og  Ansigterne,  der  nu 
og  da  viste  sig  paa  de  ubedækkede  Steder,  bleve  vel 
end  mere  underlige  derved,  at  de  trykkedes  tæt  ind  til 
Glasset.  Jeg  var  den  eneste,  der  sad  saadan,  at  jeg  kunde 
se  dem,  og  jeg  sagde  Intet;  men  det  var  engang  imellem 
for  mig,  som  om  jeg  oplevede  Sagnet  om  Troldmanden, 
der  stod  indenfor  en  Tryllekreds  og  manede  Aander, 
hvilke  da  trængte  lige  hen  til  Kredsens  Rand,  men  ikke 
kunde  bryde  ind  derover. 

Det  fejler  sjelden,  at  naar  En  i  et  lille  Selskab  kom- 
mer med  sit  Sind  udenfor  den  herskende  Stemning  eller 

Fred,  saa  smitter  han  de  Andre,  uden  at  de  kunne  gjøre 
sig  Regnskab  derfor.  Mademoiselle  Amelie  sprang  plud- 
selig op,  gik  til  Vinduet  og  stirrede  ud  eller  ned  paa 
Pladsen.  Der  var  bælgmørkt;  men  hun  paastod,  at  hun 
kunde  se  Blomster.  Jeg  var  nærved  at  tro,  at  hun  talte 
i  Vildelse;  men  R.  erklærede,  at  det  var  meget  muligt. 
Udenfor  dette  Sted  —  saaledes  forklarede  han  det  — 
samledes  om  Natten  mange  Bønder,  der  om  Morgenen 
bringe  Grøntsager  og  Blomster  til  Paris.  —  „Jeg  vil  have 
en   Buket!"  raabte  Amelie. 

R.  sagde:  „Lad  være,  Amelie!  Her  er  ikke  et  Hotel  af 
almindelig  Art.  Lad  os  ikke  vise  os.  Der  vil  nok  ske 
Noget  ud  paa  Natten,  og  saa  kunne  vi  være  tilstede  som 
Tilskuere;  men  lad  os  ikke  drage  Opmærksomheden  hen 
paa  os.  Ingen  véd,  hvad  der  kan  komme  deraf.  Jeg  er 
Chef  for  denne  Expedition,  Amelie,  og  nu  giver  jeg  den 
Ordre:  Ingen  ud  af  Geleddet!" 

„Jeg  vil  have  en  Buket!"  raabte  Amelie  og  ilede  ud 
af  Døren. 

„Alene  maa  hun  ikke  gaa,"  sagde  R.  fortrædelig  og 
rejste  sig  for  at  tage  sin  Hat. 

Jeg  var  nærmere  Døren,  og  dels  uvilkaarlig,  dels  for 
at  faa  noget  bedre  Syn  paa  hine  underlige  Ansigter,  sprang 
jeg  efter.  Der  var  ingen  levende  Sjæl  paa  Trappegangen; 
jeg  saa  nedenfor  mig  Amelies  lyse  Kjole  fare  hastig, 
spøgelseagtig  afsted,  og  det  bragte  mig  til  at  fare  hasti- 
gere. Pludselig,  da  jeg  i  dette  Løb  kom  ned  til  Ven- 
dingen, der  førte  til  Husets  Indgang,  saa  jeg  ved  Trappens 
Fod  i  stærkt  Lys  en  tæt  Masse  af  Folk  i  Bluse,  raa, 
vilde  Ansigter;  de  udstødte  ligesom  et  Triumfraab,  og  en 
af  dem  løftede  Armene  som  for  at  modtage  Noget  eller 
Xogen  i  sin  Favn.  Det  var  Mademoiselle  Amelie,  de  havde 
faaet  Øje  paa.  Eftersom  hun  var  ved  Rækværket,  kunde 
hun  standse  i  Tide;  men  jeg  fik  ikke  standset  hastig  nok 
og  styrtede  lige  ned  i  de  fremrakte  Arme.  En  umaade- 
lig  Latter  paafulgte;  den  gjaldt  ham,  som  havde  rakt 
efter  en  Kvinde  og  grebet  et  Mandfolk.  Rimeligvis  paa 
Grund  af  Øjeblikkets  Munterhed  slap  jeg  bedre,  end  jeg 
havde  ventet;  Manden,  der  havde  grebet  mig,  mumlede 
endog  en  Undskyldning  og  gjorde  Plads,  saa  at  der  blev 

Aabning  ud  til  Torvet.  Vi  fik  ved  mat  Lygteskin  en  Buket 
og  kom   uskadte  tilbage  til   Nr.    16. 

Jeg  antager,  at  Klokken  paa  den  Tid  var  henved  2. 
Vi  satte  os,  fortalte  og  forklarede  hinanden  det  Fore- 
faldne; R.  skjænkede  igjen  i  Glassene.  Da  saa  jeg  igjen 
et  Ansigt  mod  Dørens  Rude;  men  dennegang  kom  det 
nærmere.  Døren  gik  op,  og  ind  traadte  en  høj,  smækker, 
temmelig  ung,  skjægget  Person,  klædt  i  sort  Frakke  og 
hvide  Benklæder.  Uden  at  hilse  satte  han  sig  i  Nær- 
heden af  mig.  Imellem  os  stod  en  Stol,  som  jeg  havde 
sat  Foden  paa  —  ikke  op  paa  selve  Sædet,  men  paa  det 
nedre  Tværstykke.  Denne  Stol  tog  den  Fremmede  fra 
mig  og  lagde  sin  Fod  op  derpaa.  Jeg  saa  paa  R. ;  han 
var  Vært,  han  hørte  hjemme  i  Landet,  han  maatte  vide, 
hvad  Saadant  skulde  betyde  paa  et  saadant  Sted.  Men 
R.  sad  ganske  forbavset.  Saa  tog  jeg  Stolen,  rystede  Man- 
dens Ben  af  og  indtog  min  forrige  Stilling.  Han  gjorde 
en  Mine,  som  om  han  vilde  sige:  Jeg  er  ikke  stridbar, 
og  tog  en  anden  ledig  Stol  til  sin  Magelighed.  Endelig 
sagde  Amelie:  Min  Herre,  dette  Værelse  er  vort.  —  Man- 
den kastede  et  kort  Blik  paa  hende,  svarede  ikke,  tog 
mit  Glas  og  tømte  det.  Jeg  tog  en  Kniv  fra  Bordet  og 
spurgte  ham,  om  han  vilde  ud  ad  Vinduet  eller  ud  ad 
Døren.  Han  rejste  sig  og  gik  hastig,  som  om  hans  hele 
Opgave  havde  været  at  sætte  sig  i  Besiddelse  af  et  Glas 
Champagne.  Jeg  var  mismodig  over  den  Sindsbevægelse, 
hvori  jeg  var  bleven  bragt,  og  jeg  lovede  mig  selv,  at, 
hvad  Natten  end  vilde  bringe,  vilde  jeg  være  taalmodig, 
indtil  man  lagde  Haand  paa  mig. 

Imidlertid  var  R.  øjensynlig  ogsaa  bleven  nedstemt,  og 
Amelie  saa  vred  ud.  Den  ubehagelige  Tavshed  imellem 
os  afbrødes  endelig  ved,  at  hun  sagde  til  R. :  „Ikke  en- 
gang han  vilde  svare  mig!  Har  man  set  Mage  til  Ad- 
færd mod  en  Dame?  Og  hvorfor  tav  De?"  R.  svarede: 
„Det  have  vi  Altsammen  af  Buketten.  Havde  Ingen  her 
fra  Stuen  vist  sig  paa  Trappen,  vilde  vi  ikke  have  faaet 
det    Besøg." 

„Det  var  da,"  sagde  Amelie,  „ingen  Grund  til  at  sidde 
saa  stille  og  stirre.  De  sad  jo,  ligesom  De  havde  set  et 
Spøgelse!" 

„Og  om   jeg   havde?"   sagde  R. 

„Ba,  ba,  ba!"  sagde  Amelie  utaalmodig. 

„Jeg  skylder  maaske  at  forklare  min  Adfærd,"  vedblev 
R.  „Han  var  mig  paa  en  Maade  et  Spøgelse,  et  meget 
ubehageligt  Syn.  Jeg  har  gaaet  i  Skole  med  ham.  — 
Han  kom  ud  af  Skolen  paa  Grund  af  Noget,  hvori  jeg 
havde  ligesaa  megen  Skyld  som  han;  men  han  fik  Skyl- 
den og  blev  mishandlet  ....  ikke  egenlig  vanæret,  men 
næsten.  Jeg  vidste  nok,  at  han  var  blevet  en  flygtig  Per- 
son —  det  havde  han  altid  Tilbøjelighed  til  — ;  men 
civilklædt  i  Politiets  Tjeneste,  Spion,  det  havde  jeg  ikke 
troet!    Min   Gud,   min   Gud!" 

„Men,"  sagde  jeg,  „det  er  jo  ikke  sikkert,  at  han  er 
Spion.  Paa  mig  gjorde  han  Indtryk  af  at  være  en  halv- 
gentil Roué,  der  vil  more  sig  med  at  fortælle  sine  Kam- 
merater, hvorledes  han  brød  ind  til  os  og  tog  et  Glas 
Champagne." 

„Nej,  nej,  nej,  der  er  Andet  i  Vejen  med  ham!  Lagde 
De  ikke  Mærke  til,  at  han  var  som  husvant  her?  Og 
saa  det,  at  han  hverken  vilde  eller  turde  kjende  mig!  Og 
dog  saa  trodsig  som  den,  der  har  valgt  Sit!  ...  .  Jeg  kunde 
ikke  have  jaget  ham  ud.  Gud  ske  Lov,  De  gjorde  det! 
De  kunde  ikke  have  gjort  det  i  mit  Sted.  —  Lad  os 
drikke!  Lad  os  blive  i  godt  Humør  igjen!"  —  Da  jeg 
undskyldte  mig  og  ikke  vilde  drikke  Mere,  vendte  han 
sig  lystig  til  Amelie,  drak  et  Glas  med  hende,  skjænkede 
endnu  et  Glas  og  drak  ogsaa  dette.  I  samme  Øjeblik, 
som  han  satte  Glasset  fra  sig,  aabnedes  Døren,  og  vi  saa 
Vaaben.  Det  var  Ronden.  En  Politiofficer  traadte  ind,  saa 
skarpt  paa  os,  især  paa  R.,  men  trak  sig  tilbage  uden 
at  sige  et  Ord. 

Idet  han  mødte  Politiofficerens  Blik,  havde  R.  rejst 
sig,  ligesom  i  Bevidstheden  om  at  være  hævet  over  Politi- 
Forskning,  og  paa  besynderlig,  udfordrende  Maade  fulgte 
han  efter  Officeren  midt  ud  i  Værelset. 

„Vær  saa  artig,  kom  kun  nærmere,"  sagde  han. 

„Vi  have  for  Øjeblikket  Intet  her  at  gjøre,"  svarede 
Officeren    koldt. 

„Jeg  be'er,  gener  Dem  ikke,"  vedblev  R.  Han  var  ikke 
beruset;  men  Noget  var  over  ham,  som  vi  af  Mangel  paa 

andet  Navn  kalde  det  Dæmoniske:  et  vist  Oprør  i  Blodet, 
maaske  en  indre  moralsk  Uro,  forenet  med  juridisk  Selv- 
tillid og  Lyst  til  at  vise  den.  Jeg  kan  ikke  forklare  det 
anderledes. 

Politiofficeren  svarede  igjen,  idet  han  gik  ud:  „Vi  have 
Intet  at  gjøre  her,"  og  lukkede  Døren  efter  sig. 

I  underlig,  kaad  Triumf  over  at  have  trodset  Politiet 
gjorde  R.  —  der  ellers  viste  sig  korrekt  og  velopdragen 
—  med  Fingeren  paa  Næsen  det  Tegn,  der  etsteds  i 
„Midshipman  Easy"  anbefales  som  et  Frimurertegn,  men 
som  i  Reglen  kun  bruges  af  Børn  for  at  gjøre  Nar  ad 
hinanden. 

Han  havde  ikke  gjort  Regning  paa,  at  han  stod  i  fuldt 
Lys,  og  at  han  kunde  ses  gjennem  Glasdøren  og  den 
tynde  Gaze. 

I  samme  Nu  for  Døren  op  som  for  en  Stormvind, 
Stuen  fyldtes  med  Politi,  Officeren  greb  R.  i  Kraven  og 
raabte:  „De  har  ikke  villet  modtage  Politiets  Høflighed, 
nu  skal  De  føle,  hvad  Politiet  er!"  I  et  Sekund  var  R. 
som  hvirvlet  ud  af  Stuen.  Paa  Gangen  raabte  han:  Min 
Hat!  —  Officeren  vendte  sig  med  særegen,  kold  Høflighed 
til  os  og  sagde:  Pardon,  monsieur  et  madame,  le  chapeau 
de  eet  homme1).  En  Betjent  eller  Soldat  tog  Hatten, 
Døren  lukkedes,  og  der  sad  vi,  noget  nær  forstenede.  Ende- 
lig begyndte  Amelie  at  græde,  og  jeg  gik  ud  paa  Gangen. 
Der  var  Intet  at  opdage;  Alt  dødsstille.  Jeg  gik  tilbage  i 
Stuen,  til  Vinduet  og  saa  ud.  Ved  Skin  af  nogle  Lygter, 
der  bevægedes  hid  og  did,  kunde  jeg  skimte  en  Slags 
Vogn,  der  lignede  den,  hvori  man  hjemme  i  Kjøbenhavn 
ved  Hundedagstid  kaster  (eller  kastede)  de  tegnløse,  fangne 
Hunde.  Den  satte  sig  i  Bevægelse;  men  jeg  tænkte  ikke 
videre  derved.  Jeg  havde  den  Forestilling,  at  R.  var  taget 
i  Forhør,  enten  i  selve  Huset  eller  paa  nærmeste  Politi- 
station, og  at  han  efterat  have  opgivet  Navn,  Stand  o.  s.  v. 
vilde  af  Republikens  Politi  faa  Lov  til  at  gaa  igjen. 

Snart  blev  jeg  dog  utaalmodig  over  den  fuldstændige 
Stilhed,  og  Amelie,  der  vel  ikke  var  mindre  utaalmodig 
og  videbegjærlig,  foreslog,  at  jeg  skulde  spørge  Opvar- 
teren. Det  vilde  jeg  nødig,  men  ringede  dog.  Opvarteren 

*)  Undskyld,  min  Dame  og  min  Herre.  Denne  Mands  Hat. 

kom,  og  jeg  spurgte  ham,  hvor  min  Ven  var  blevet  af. 

—  „O,  det  er  her,  de  have  nappet  En!"  sagde  han  med 
en  ubehagelig  Mine.  —  „Men  véd  De  ikke,  hvad  man  har 
gjort  ved  ham?"  —  „Kjørt  bort  i  Fangevognen,  uden 
Tvivl,  naturligvis!"  —  „Fangevognen?  Var  det  maaske 
den   lukkede,   hvælvede  Vogn,   som  nys   holdt  udenfor?" 

—  Opvarteren  saa  paa  mig,  som  om  han  undrede  sig  over, 
at  jeg  vilde  spille  naiv,  og  svarede  skjødesløst  Ja.  Jeg 
forlangte   at  faa  Værten  i  Tale. 

Værten  —  det  var  den  svære  Mand,  der  havde  mod- 
taget os  ved  Indgangen  —  hørte  paa  min  Beretning  om 
det  Indtrufne,  inderlig  overbevist  om,  at  der  var  noget 
ganske  Andet  i  Vejen  med  „min  Ven".  —  „Hvad  skal 
man  sige?"  sagde  han  med  et  Skuldertræk;  „Politiet  er 
nu  engang  vilkaarligt.  Man  sætter  Fingeren  en  Smule 
paa  Næsen,  saadan  som  De  siger,  at  Deres  Hr.  Ven 
gjorde,  og  strax  bliver  Deres  Hr.  Ven  arresteret!"  — 
Ironien  skimtede  stærkt  igjennem,  og  jeg  svarede:  „Enten 
De  nu  troer  mig  eller  ej,  beder  jeg  Dem  sige  mig,  hvad 
De  mener,  jeg  skal  gjøre."  —  Der  var  nu  en  Misforstaaelse. 
Værten  antog,  at  det  gjaldt  Betalingen,  at  min  arresterede 
Ven  havde  vor  fælles  Kasse;  men  da  han  var  bleven 
beroliget  i  denne  Henseende,  sagde  han:  „Min  Tro,  jeg 
véd  ikke  Andet  end,  at  De  maa  reklamere  ham.  Det 
kan  jo  være  Politik  ....  lad  os  antage,  at  det  er  af 
politiske  Grunde  ....  De  forstaar  ....  saa  maa  han  for 
at  komme  hurtig  ud,  reklameres  hos  Politipræfekten."  — 
„Men  naar  det  ikke  er  af  politiske  Grunde?"  —  „Saa 
maa  han  alligevel  reklameres  hos  Politipræfekten!"  sva- 
rede Værten  og  gik.  —  „Ja,"  sagde  Amelie,  „De  maa 
reklamere  ham.  Men  De  er  fremmed;  kan  De  legitimere 
Dem,  har  De  Deres  Pas?"  —  „Det  ligger  hjemme  i  mit 
Logi,  jeg  vil  hente  det."  —  „Men  De  maa  skaffe  mig 
hjem  først,  De  maa  ikke  lade  mig  sidde  her."  —  „Nej, 
naturligvis." 

Klokken  var  3.  Der  var  ingen  Vogn  at  faa,  og  jeg  maatte 
altsaa  følge  hende  hjem.  Hun  boede  ikke  langt  borte; 
men  jeg  kj  endte  aldeles  ikke  den  Del  af  Paris,  og  selv 
hvis  jeg  forhen  havde  været  i  disse  Gader,  vilde  jeg 
havt  Vanskelighed  ved  at  finde  mig  tilrette  i  Mørket  — 


472  FRA  PARIS  1850 

thi  i  den  tunge,  lumre,  skyede  Luft  og  mellem  de  luk- 
kede Huse  og  skaaddede  Vinduer  tjente  de  mat  bræn- 
dende Lygter  kun  til  at  „gjøre  Mørket  synligt".  Ved  sin 
Port  beskrev  hun  mig  omhyggelig  Vejen,  jeg  havde  at 
følge;  men  Beskrivelsen  var  maaske  altfor  detailleret  til 
at  kunne  blive  husket,  og  jeg  forvildede  mig.  Jeg  kom 
ind  i  en  fuldstændig  mørk  Gade.  Da  jeg  var  midt  i  den, 
paakom  mig  en  bestemt  Fornemmelse  af,  at  jeg  gik 
galt,  og  idet  jeg  vendte  om  og  saa  Mørke  baade  foran 
og  bagved  mig,  blev  jeg  tilmode,  som  om  jeg  var  i  en 
Sæk  og  ikke  kunde  faa  Luft.  Efter  kort  Tids  Forløb 
hørte  jeg  langsomme,  tunge  Skridt;  de  kom  aabenbart 
fra  et  ensomt  Menneske  med  jernbeslagne  Sko.  Jeg  ven- 
tede, til  Lyden  kom  nær,  og  skimtede  da  en  undersætsig 
Mand  i  Bluse.  Det  forekom  mig,  at  han  var  rødskjægget; 
men  jeg  véd  ikke,  hvorfra  jeg  fik  den  Forestilling;  thi 
skjelne  Farve  kunde  jeg  ikke.  Jeg  bød  ham  Godaften 
og  bad  ham  sige  mig,  i  hvad  Retning  Place  de  la  Con- 
corde laa.  —  „Hvad  vil  De  paa  Place  de  la  Concorde?" 
spurgte  en  raa  Stemme.  —  „Saa  kan  jeg  finde  Vej  hjem," 
svarede  jeg.  —  „Avancez,"  sagde  han.  —  Det  var  godt  nok, 
at  jeg  skulde  avancere;  men  det  var  ikke  ganske  vej- 
ledende og  formedelst  Tonen  ikke  meget  beroligende,  og 
istedenfor  at  gaa  foran  eller  ved  Siden  af  mig  holdt 
Manden  sig  bagved  mig.  For  at  undgaa  dette  skraaede 
jeg  over  paa  den  modsatte  Side  af  Gaden;  han  gjorde 
ligesaa,  stadig  bagved  mig.  Saadan  gik  vi  et  Par  Mi- 
nutter, bestandig  i  Zigzag,  indtil  jeg  ved  et  Hjørne  stødte 
paa  en  Afviser,  der  skilte  Fortoget  fra  Gadens  Kj ørevej. 
Den  satte  jeg  mig  paa. 

„Hvorfor  sætter  De  Dem?"  spurgte  Stemmen  og  kom 
ganske  nær   bagved   mig. 

Jeg  svarede:  „Jeg  har  ikke  spist  i  fire  og  tyve  Timer 
og  kan  ikke  mere." 

Med  en   Forbandelse  forlod  han   mig. 

Jeg  lyttede,  indtil  Lyden  af  hans  Skridt  tabte  sig.  I 
Glæden  over  at  være  blevet  lykkelig  af  med  ham,  over- 
vejede jeg,  hvorledes  jeg  skulde  bære  mig  ad,  og  en 
ganske  simpel  Tankegang  kom  mig  til  Hjælp.  Paa  Vejen 
til   „Røverne"  vare  vi  komne  over  Seinen;  det  huskede 

jeg  bestemt.  Senere  var  jeg  ikke  kommen  over  nogen 
Bro,  og  jeg  skulde  altsaa  over  Seinen  igjen.  Hvis  jeg 
vogtede  mig  for  enhver  Gade,  der  steg  opad,  og  lige- 
ledes for  enhver  Gade,  der  gik  ganske  jevn,  men  fulgte 
hvilkensomhelst  nedstigende  Gade,  maatte  jeg  naa  Flo- 
den. Efter  en  halv  Snes  Minutters  Forløb  saa  jeg  ogsaa 
Lygter  spejle  sig  i  Vand  —  Thalatta,  Thalatta!  Vel  jub- 
lede jeg  ikke  som  „de  Titusinde",  da  de  gjensaa  Havet; 
men  det  var  mig  en  stor  Lettelse,  jeg  følte  mig  som  paa 
hjemlig   Grund. 

Det  begyndte  at  dæmre  og  blev  kjøligt  eller  rigtigere: 
der  kom  Bevægelse  i  Luften.  Blide,  tunge,  næsten  lunkne 
Strømninger  afløstes  nu  og  da  af  skarpe,  kolde  Pust. 
Jeg  kom  forbi  Præsidentens  Bopæl,  Palais  de  l'Elysée, 
og  saa  et  halvt  Dusin  Lansenerer  ride  der  som  Patrouille. 
Hist  og  her  paa  Place  de  la  Concorde  og  opad  Rue  Royale 
imod  Madeleinekirken  saa  det  ud,  som  om  der  henad 
Jorden  svævede  Lygtemænd.  Det  var  chiffonniers,  som 
jeg  for  første  Gang  saa  i  Arbejde.  Synet  af  dem  er  over 
al  Beskrivelse  trist.  Til  deres  pjaltede  Dragt  og  syge- 
lige Ansigter  kommer  endnu  nogle  korte,  hastige,  feber- 
agtige Bevægelser,  der  høre  til  Haandværket,  men  fuldføre 
Indtrykket  af,  at  de  maa  skynde  sig  bort,  inden  Solen 
lyser  over  lykkeligere  Væsener  —  til  hvilke  de  engang 
have  hørt;  thi  man  fødes  og  opdrages  ikke  til  chiffon- 
nier,  og  det  er  jo  ingenlunde  Roman,  at  mange  af  dem, 
Mænd  og  Kvinder,  have  kjørt  i  glimrende  Ekvipage  over 
den  samme  Plads,  i  hvis  Skarndynger  de  nu  søge  deres 
Livsophold.  Hver  af  dem  havde  en  flad,  aaben  Kurv  paa 
Ryggen,  en  Lygte  i  venstre  Haand  og  i  højre  Haand  en 
Kjæp  med  et  spidst  Søm  nærved  Enden.  Øvelsen  giver 
dette  simple  Redskab  en  utrolig  Færdighed  i  at  oprode 
Skarnet,  udskille  en  Klud,  der  har  Værdi,  og  bringe  den 
op  i  Kurven.  Det  er,  ligesom  der  var  samme  Intelligens 
ude  i  Kjæppen  som  i  Næbet  paa  en  Fugl.  Hastigheden, 
hvormed  en  lille  Klud  bemærkes  og  føres  op  i  Kurven 
paa  Ryggen,  er  beundringsværdig  og  gjør  ondt  i  Hjertet 
paa  den,  der  ser  til;  den  er  som  symbolsk  Fremstilling 
af  Begjær  og  af  Triumf  over  Begjærets  Tilfredsstillelse  — 
og   hvilken    Gjenstand    for   Begjæret!    Stakkels   R.    havde 

sagt,  at  han  vilde  føre  mig  fra  det  Højeste  til  det  Laveste 
i  Paris;  men  hvilken  større  Afstand  kunde  han  vel  fundet 
end  imellem  Fortid  og  Nutid  hos  en  af  disse  chiffonniers! 
Dog,  nu  laa  han  selv  nedstyrtet  fra  sit  Dagblads  Højder 
i  Dybet  af  et  Fangehul,  og  Opgaven  var  at  skaffe  ham 
ud  snarest  mulig.  Han  havde  villet  vise  mig  en  Slags 
Røverhule,  hvor  Politiet  gjorde  Jagt,  og  var,  som  det 
syntes,  selv  den  eneste  Jagne  og  Fangne. 

Jeg  var  træt,  da  jeg  naaede  mit  Hjem,  men  turde  ikke 
sætte  mig  af  Frygt  for  at  falde  i  Søvn.  Saasnart  jeg  havde 
forsynet  mig  med  Pas  og  Penge,  begav  jeg  mig  igjen  paa 
Vej,  og  eftersom  endnu  ingen  Vogn  var  at  se,  tog  det 
god  Tid,  inden  jeg  vandt  fra  Rue  Richer,  nord  for  Boule- 
varderne, til  Rue  Jerusalem  i  Nærheden  af  Palais  de 
Justice  og  Notre  Dame.  Klokken  var  6,  da  jeg  naaede 
Politipræfekturet,  og  man  sagde  mig,  at  Præfekten,  Hr. 
Carlier,  ikke  var  at  træffe  før  Kl.  9.  Jeg  gav  mig  da  til 
at  gaa  op  og  ned  langs  Floden.  Klokken  7  blev  en  Kafé 
aabnet  paa  Quai'en,  og  jeg  fik  en  Kop  Kaffe  og  Bladet 
„le  National"  saa  frisk  og  fugtigt,  som  det  kom  fra  Tryk- 
keriet; men  saasnart  jeg  vilde  læse,  løb  Linierne  i  Et, 
og  Øjenlaagene  vilde  uimodstaaelig  lukke  sig.  Der  var 
intet  andet  Middel  mod  Søvnigheden  end  at  gaa,  indtil 
jeg  fik  Øje  paa  den  Svømmeanstalt,  der  i  Skikkelse  af 
et  stort  Skib  —  en  Fregat,  troer  jeg  —  ligger  paa  Flo- 
den. Et  Bad  gjorde  samme  Virkning  som  flere  Timers 
Søvn. 

Endelig  blev  Klokken  9,  og  aldeles  punktlig  var  Politi- 
præfekten tilstede  i  sit  Bureau.  Hr.  Carlier,  en  kraftig, 
bredskuldret,  sortskjægget  Mand,  var  i  sort  Kjole,  „i  Gaia, 
saa  tidlig  alt  paa  Dagen",  eller  maaske  havde  han  ikke  ha  vi 
mere  Nattero  end  jeg.  Jeg  forklarede  saa  kort  og  tydelig 
som  mulig  Anledningen  til  mit  Komme.  Jeg  begyndte  med, 
at  en  Ven  af  mig  var  bleven  arresteret,  og  han  lyttede 
meget  opmærksomt;  men  da  jeg  fortalte  Aarsagen,  smi- 
lede han  og  sagde,  at  den  Sag  hørte  ikke  under  ham, 
men  under  Politibureauet  i  det  Arondissement,  hvor  Arre- 
stationen var  sket.  Han  gav  mig  Adressen,  og  ligesom 
for  at  formilde  min  Skuffelse  tilføjede  han:  Den  Sag  er 
ganske  Intet;  om  en  halv  Time  har  De  Deres  Ven  igjen. 

Inden  en  halv  Time  var  jeg  ogsaa  paa  det  betegnede 
Sted.  Der  gik  det  ikke,  som  Hr.  Carlier  havde  sagt;  men 
til  Erstatning  gjorde  jeg  i  Løbet  af  et  Par  Minutter  Be- 
kjendtskab  med  et  menneskeligt  Væsen,  der  er  mig  nok 
saa  uforglemmeligt  som  den  hele  gjennemvaagede  Nat. 
Det  var  intet  behageligt  Bekjendtskab,  ej  heller  et  gjen- 
sidigt  eller  et  saadant,  hvorved  der  udvexles  Tanker. 
Jeg  fik  kun  i  Hast  et  yderst  tydeligt  Billede  af  ulykke- 
ligt fransk  Embedsmandsliv  og  en  ulykkelig  Individualitet. 
Det  var  Skriveren  eller  Fuldmægtigen  paa  Politikontoret. 
Selve  Kontoret  var  et  lyst,  nymøbleret  Værelse,  hvortil 
der  var  Indgang  lige  fra  Gaden  som  til  en  Butik.  Der  var 
noget  Hyggeligt  og  Venligt  ved  Stuen,  ganske  svarende 
til  de  Forestillinger  om  Hjælp  og  Befrielse  fra  Vilkaar- 
lighed,  hvormed  jeg  kom.  Ved  den  lave,  nye,  blanke  Pult, 
der  gik  næsten  tværsover  Stuen  som  en  Disk,  sad  en 
Person  af  Middelstørrelse,  i  de  40,  i  luvslidt,  men  om- 
hyggelig børstet  Frakke.  Saasnart  han  løftede  sit  Ansigt 
og  saa  paa  mig,  gjorde  det  en  Virkning  paa  mig  som  et 
Bid.  Han  var  grønlig  bleg,  med  blaa  Øjne  og  blodløse 
Læber;  aldrig  havde  jeg  set  et  Ansigt,  der  saa  umiskj ende- 
lig og  bestemt  fremstillede  sig  som  Udtryk  af  Had  og  Mis- 
undelse. En  vis  Undren  maatte  gribe  En  over,  at  han  sad 
saa  stille  med  sit  bitre  Had;  han  var  som  i  en  usynlig 
Spændetrøje.  Men  alligevel  var  der  noget  Fint  i  Træk- 
kene; han  var  øjensynlig  „kommen  af  godt  Folk";  det 
hele  Udseende  fortalte  i  rivende  Hast  en  utydelig  Hi- 
storie om  bedre  Dage  med  Livslyst,  Haab  og  Nydelse, 
med  stor  Skuffelse,  med  bitre  Lidelser,  imod  hvilke  et 
lille,  usselt  lønnet  Embede  havde  ydet  en  sidste  Tilflugt, 
et  Fristed,  hvorfra  han  i  Kval  saa  tilbage  paa  Alt  det, 
som  Andre  nød,  og  som  var  blevet  ham  nægtet.  Enhver 
„Lykkelig"  var  ham  en  Fjende,  enhver  Ulykkelig  ingen 
Ven,  men  noget  Ærgerligt,  Arrighedsvækkende.  Hans  dag- 
lige Føde,  Luften,  han  indaandede,  var  blevet  til  Gift.  Alt 
det  stod  som  skrevet  paa  ham.  Han  spurgte  ikke,  hvad 
jeg  vilde,  men  saa  paa  mig  med  sit  kolde,  bidende,  gif- 
tige Ansigt,  og  saa  saa  jeg  igjen  paa  ham,  sandelig  ikke 
for  at  studere  ham,  men  som  man  ser  paa  en  Klapper- 
slange. 

Endelig  sagde  han:  Eh?  —  Jeg  svarede,  at  jeg  kom  for 
at  reklamere  en  Ven,  der  var  bleven  arresteret. 

Hans  Mund  aabnede  og  lukkede  sig  med  et  Udtryk  af 
Tilfredsstillelse,  som  om  det  var  ham  selv,  der  havde 
slugt  min  Ven. 

„Hans  Navn?" 

Jeg  sagde  det. 

„Han  er  her.  —  Det  er  Deres  Ven?" 

„Ja." 

„Naa!"  sagde  han  med  et  mageløst  Udtryk,  som  om 
der  var  begaaet  den  skammeligste  Forbrydelse  og  jeg 
var  Forbryderens  Stalbroder  og  han  selv  var  den  slet 
lønnede  Dyd.  Men  alligevel  var  dette  et  forholdsvis  smukt 
Øjeblik  for  hans  Vedkommende;  thi  der  var  Rets-  og 
Sædelighedsfølelse    deri. 

„Hvem  er  De?" 

Jeg  sagde  det. 

„De  er  Fremmed.  Har  De  Legitimation?" 

Jeg  gav  ham   mit  Pas. 

Han  læste  det  og  vedblev  at  læse  eller  lod  saadan. 
Det  varede  en  halv  Time.  Mit  Hoved  var  nær  ved  at 
springe.  Engang  imellem  løb  Alting  rundt  for  mig.  Det 
var,  som  om  jeg  skulde  blive  vanvittig  i  denne  Tavs- 
hed og  ved  denne  Stirren  i  mit  Pas.  Hvorledes  jeg  kunde 
holde  ud  saa  længe  og  endelig  sige  rolig:  „Kan  jeg  saa  faa 
Hr.  R.  løsgivet?",  forstaar  jeg  ikke  nu. 

Han  svarede  med  yderste  Ro,  men  med  den  Ro,  der 
bider  som  Is:  „En  Fremmed  kan  ikke  reklamere  ham. 
Hans  Vært  maa  komme." 

„Hvorfor  har  De  da  saa  længe  læst  i  mit  Pas?" 

„Hans  Vært  maa   komme  og  reklamere  ham." 

Jeg  kjørte  til  Rue  de  Vannes,  hvor  R.  boede,  og  spurgte 
Portnerfolkene  om  hans  Vært.  Det  var  dem  selv.  Sligt 
kan  hyppig  træffes  i  Paris.  En  forhenværende  Soldat  eller 
Sergeant,  der  er  bleven  vant  til  Orden,  gifter  sig  med 
en  flink  Pige,  der  f.  Ex.  har  tjent  i  et  Hotel.  De  leje  et 
Hus,  møblere  det  og  gjøre  det  til  et  Hotel  garni;  selv  tage 
de  Bolig  i  Kjælderen  og  ere  Vært  og  Portner  tillige. 
Man  logerer  maaske  ingensteds  bedre  end  hos  saadanne 
Folk.  Konen  greb  en  stor  Protokol,  der  saa  ud  som  en 
Bankiers   Hovedbog,   og   hvori   hun   havde   Navnene   paa 

alle  sine  Logerende.  Hun  sagde  truende:  „De  har  ar- 
resteret ham!  De  skal  nok  rykke  ud  med  ham!"  og 
satte  sig  hos  mig  i  Vognen  med  Bogen  paa  Sk j ødet. 

Da  vi  kom  tilbage  til  Politibureauet,  var  der  Forhør. 
Synderen  var  en  ynkelig  udseende,  pjaltet,  lille  Mand 
med  Halmstraa  i  det  lange,  uredte  Haar,  som  om  han 
lige  var  tagen  ud  af  en  Stak.  Jeg  antager,  at  Forhøret 
blev  ført  med  Spørgsmaal  og  Svar;  men  i  de  Øjeblikke, 
jeg  overværede  det,  bestod  det  kun  i,  at  den  Bleggrønne 
saa  med  sit  stikkende  Blik,  og  at  Arrestanten  med  Ho- 
vedet sænket  stod  saa  ubevægelig  som  en  Flue  i  Edder- 
koppens Væv.  Jeg  kunde  ikke  overvinde  min  Ulyst  til 
at  blive  derinde  og  gik  ud  paa  Gaden  for  at  vente.  Der 
laa  Solskinnet  saa  stille  og  fredeligt  som  i  en  lille  dansk 
Kjøbstad.  En  lille,  bleg,  blond  Dreng,  maaske  af  en- 
gelske Forældre,  stod  gravitetisk  med  en  Medestang  og 
fiskede  i  Rendestenen.  I  den  ligesom  tilslørede  Tilstand, 
hvori  jeg  kom,  saasnart  jeg  hvilede,  blev  jeg  efterhaan- 
den  paavirket  af  Drengens  forventningsfulde,  troende  Stil- 
ling og  saa  til,  som  om  han  virkelig  kunde  faa  Bid,  og 
i  næste  Øjeblik  syntes  mig,  stadig  halvdrømmende,  det 
lille  Barn  at  staa  der  som  et  Symbol  og  betyde  mig  at  gaa 
ind:  et  blidt  og  kjærligt  Ord  kunde  komme  fra  den  Bleg- 
grønne, naar  jeg  blot  vilde  tro  som  Barnet.  Men  jeg 
kunde  ikke  røre  mig. 

Klokken  12  præcis  kom  R.  ud  med  sin  Værtinde  eller 
rettere:  Værtinden  med  ham.  Han  saa  noget  forkrammet 
ud  i  Klæder;  men  saasnart  han  saa  mig,  raabte  han 
næsten  muntert:  „Tak!  ....  Nu  vil  vi  spise  Frokost  sam- 
men ....  jeg  vil  hente  Amelie  —  eller,  hvis  De  fore- 
trækker det,  vil  jeg  blot  skrive  hende  en  Billet,  for  at 
hun   kan  vide,   at  jeg  er   udgravet,   stakkels   Pige." 

Han  havde  efter  sin  Beskrivelse  tilbragt  en  skrækkelig 
Nat,  i  et  mørkt,  hedt,  ildelugtende  Fængsel,  mellem  de 
usleste  Vagabonder.  Manden  med  Halm  i  Haaret  havde 
været  en  af  hans  Fæller.  For  at  skaffe  sig  Lindring 
havde  han  trykket  sig  til  den  klamme  Mur,  og  da  det 
ikke  slog  til,  havde  han  med  Anstrengelse  skaffet  sig 
Plads  ved  Vinduet,  hvor  en  Rude  var  istykker.  Men  ud 
paa  Morgenen  var  der  staaet  en  kold  Luft  ind,  og  nu 
følte  han  en  Stikken  i  Brystet;  men  den  vilde  gaa  over, 

mente  han,  naar  han  fik  en  godt  Glas  Bourgogne.  „Det 
er  ikke  forbi  endnu",  tilføjede  han;  „der  bliver  lagt 
Sag  an  imod  mig,  og  jeg  vil  lægge  Sag  mod  ham,  der  ar- 
resterede mig." 

Det  var  vort  sidste  Møde  for  dengang;  min  Afrejse  var 
fastsat  til  næste  Dag. 

Da  jeg  igjen  kom  til  Paris,  var  han  en  af  de  Første, 
jeg  opsøgte.  Han  saa  meget  daarlig  ud,  bleg  og  med  hule 
Kinder,  men  var  næsten  ligesaa  livlig  som  forhen,  og 
han  sagde,  at  han  endda  var  glad  ved,  at  jeg  kunde 
gjenkjende  ham.  Jeg  spurgte,  om  han  havde  været  syg, 
og  han  svarede:  „Jeg  har  ikke  været  rask,  siden  vi  saas; 
jeg  fik  en  Lungebetændelse  og  har  mistet  den  ene  Lunge, 
foreløbig.  De  husker  da  nok  den  Nat!  Jeg  blev  dømt  i 
en  Bøde  af  100  Francs  for  Uartighed  imod  Politiet;  men 
han,  der  arresterede  mig,  blev  ogsaa  for  Overgreb  dømt 
....  jeg  fik  Oprejsning  ....  men  ikke  et  nyt  Bryst."  — 

Nattens  Begivenheder  stillede  sig  med  stor  Tydelig- 
hed for  min  Erindring,  og  jeg  kunde  ikke  undgaa  en 
besynderlig  Paavirkning  af  den  Tanke,  at  saa  Meget, 
et  helt  Livs  Sundhed,  var  blevet  afgjort  ved  noget,  idet- 
mindste  tiilsyneladende  saa  Ubetydeligt  som  hin  Bevæ- 
gelse af  Fingrene  paa  Næsen. 

„Men,"  sagde  jeg  endelig,  „fik  De  ikke  at  vide,  hvor- 
for Politiofficeren  havde  det  fjendtlige  Sindelag  imod 
Dem,   som   han   viste  ved   at  begaa  Overgrebet?" 

„Nej,  det  kan  jeg  kun  gjætte  mig  til.  Det  var  sat  i 
ham.  Man  vilde  gribe  Lejligheden  til  Hævn  for  Noget 
fra  gammel  Tid,  og  jeg  er  vis  paa,  at  havde  man  ikke 
fundet  Lejligheden,  da  jeg  satte  Fingeren  paa  Næsen, 
saa  havde  man  fundet  en  anden,  inden  jeg  var  sluppet 
ud  af  Huset.  —  Men  de  have  ingen  Hævn  faaet!"  til- 
føjede R.  med  pludselig  oprømt  eller  snarere  inderlig 
Tone:  „Jeg  har  aldrig  været  lykkeligere  end  nu.  Jeg 
betragter  det  Hele  som  Betaling  for  Noget,  der  skulde 
betales,  og  nu  har  jeg  ikke  Lyst  eller  Fristelse  til  at 
gjøre  synderlig  ny  Gjæld.  Sommetider  synes  mig,  at  jeg 
er  blevet  svag,  til  andre  Tider,  at  jeg  er  blevet  mere 
Menneske.  Hvergang  jeg  holder  fast  paa  det  Sidste,  er 
jeg   lykkelig." 

EN  SPORVEJ. 

To  unge  Mænd  mødte  hinanden  paa  Toldbodvejen  en 
Vinterformiddag  omtrent  Kl.  9.  „Hvad,  er  De  ude  saa 
tidlig?  Hvilken  mærkværdig  Begivenhed  har  bragt  Dem 
ud,  De,  som  nok  plejer  at  staa  op  ved  Middagstid?" 
sagde  den  Ene.  —  „Aa,"  svarede  den  Anden,  „man  skal 
dog  vise  Jer  Morgenfolk,  at  man  ogsaa  har  Karakter. 
Det  er  slet  ikke  saa  drabelig  en  Gjerning,  jeg  befinder 
mig  tvertimod  særdeles  vel  i  denne  Morgenluft.  Et  Gar- 
din var  ikke  rullet  helt  ned,  Solen  spillede  rødlig  ind 
i  Stuen,  saa  fik  jeg  et  Anfald  af  Poesi  og  Karakterfast- 
hed og  stod  op Hvor  min  Kone  vil  blive  over- 
rasket, hvis  hun  kommer  ind  i  Sovekammeret  og  ser, 
at  jeg  er  fløjet  ud,  eller  naar  jeg  kommer  lyslevende 
'hjem  og  ringer  paa.  De  maa  gaa  med  hjem  og  spise 
Frokost  og  være  Vidne.  Kom  og  gaa  med  ad  Langelinie." 

„De  har  vel  ikke  faaet  Deres  Parti  iaftes,"  tog  den 
Første  atter  Ordet,  idet  de  gik  ind  i  Grønningen;  „det 
er  vel  den  egenlige  Grund  til,  at  De  kunde  vaagne." 

„Ja,  jeg  skal  ikke  nægte,  det  var  en  Undtagelses-Aften; 
jeg  læste  mig  i  Søvn  ved  „Den  sidste  Mohikaner"." 

„Altsaa  dog  stadig  den  gamle  Klubgjæst!"  sagde  den 
Anden  halvhøjt. 

„Hør,  min  Ven,  ingen  Stikpiller  paa  denne  Vintermor- 
gen .  .  .  for  det  er  Morgen!  .  .  .  Det  er  morsomt!  Mor- 
genen og  jeg  mødes  paa  Gaden,  og  jeg  har  været  iseng. 
...  Ja,  jeg  glæder  mig  ved  Livet  paa  min  Maade,  og  jeg 
er  da  glad;  hvad  ere  I  Andre?" 

„Hm!" 

De  kom  ind  paa  Langelinie. 

„I  Grunden  er  her  dog  smukt.  Hvor  Vandet  ligger 
dejlig  klart,  og  hvor  det  er  frisk  og  styrkende  at  se  paa 
denne  rødlige  Luft  med  den  fine  Taage  i  Horizonten. 
Og  saa  den  hvide  Sne,  der  ikke  ved,  om  den  skal  to 
eller   fryse.    Her    er   virkelig    smukt." 

„Ja,  her  er  smukt." 

„Det  siger  De  saa  ligegyldig.  Men  det  kommer  af,  be- 
standig at  staa  tidlig  op  og  løbe  ud.  De  ser  paa  Naturen, 
som  om  De  havde  været  gift  med  hende  i  mange  Aar; 
for  mig  er  hun  en  ung  Pige,  en  gjenfunden  Ungdoms- 
elsket ....  uden  at  min  Kone  behøver  at  blive  jalouse." 

„De  taler  jo  ordenlig  Poesi." 

„Ja,  jeg  føler  mig  saa  vel!  Alting  er  nyt,  blankt,  frisk, 
hærdende.  Nej  se,  hvor  bestemt  Sporene  staa  i  Sneen. 
(Sikken  vældig  Transtøvle,  der  har  gaaet  hjulbenet 
lige  foran  Dem;  hvor  den  har  rørt  de  andre  Spor,  ere 
de  nedtraadte  som  Tøfler.  Her  har  gaaet  Soldater,  kan 
De  se  Kommisskoene,  to  og  to  og  taktfaste,  hvor  Tran- 
støvlen ikke  har  udvisket  dem.  Og  en  Kone  med  Træ- 
sko .  .  .  eller  en  Mand  .  .  .  nej,  det  er  en  Arbejdskone, 
Skridtet  er  vraltende,  se,  hvor  Jernsømmene  paa  højre 
og  venstre  Fod  staa  langt  fra  hinanden." 

„Det  er  da  en  underlig  Fantasi.  Hvor  kan  De  have 
Opmærksomhed  for  saadant  Noget?" 

„Fantasi?  Det  er  s'gu  den  virkeligste  Virkelighed  .  .  . 
Nej,  det  er  fortræffeligt!  .  .  .  Se,  her  er  en  Dame  kom- 
men gaaende  og  har  maattet  vige  tilside  hen  foran  mig 
i  den  friske  Sne.  Hvilken  nydelig  Fod!  Og  hvilket  Fod- 
skifte! Jeg  ser  hende  lyslevende  for  mig,  spinkel,  men 
kraftig,  munter,  Kinden  oplivet  af  Kulden.  Gaar  der  saa- 
danne  Folk  paa  Langelinie  om  Morgenen?  .  .  .  Eja,  hun 
er  garderet."  .  .  . 

„Hvad  vil  det  sige?"  sagde  den  Anden  og  værdigede 
Sporet  et  Øjekast. 

„Hun  har  Hund  med.  Jeg  troede  først,  at  det  var  en 
tilfældig  Hund;  men  der  kan  De  selv  se,  hvor  trolig 
den   har  fulgt  hende.   Ved  Gud,   en  Vindspiller!" 

„Aa!" 

„Paa   min   Ære!    .  .  .    Nej,   lad   os   ikke   skynde   os.    — 

Hvad  er  det?  —  Vil  De  nu  selv  se?  Her  er  kommet  en 
Herre  og  har  hilst  paa  hende.  Her  kan  De  se:  Han  er 
kommen  hende  imøde,  Vending,  Side  om  Side,  Vidske- 
læders-Galoscher  .  .  .  jeg  vil  give  mit  Hoved  derpaa!  Han 
havde  en  stor  Hund.  Vil  De  se:  Den  har  strax  gjort  Be- 
kjendtskab  med  Damens  lille  Vindspiller.  Først  har  den 
Store  gaaet  bagefter  og  snuset  til  den  Lille,  saa  har  den 
Lille  løbet  bagefter  den  Store  og  snuset.  Saa  have  de  leget, 
vil  De  se  —  Ah!  Stands  her,  Menneske!  Jeg  vil  give 
min  Salighed,  hvis  Damen  ikke  her  har  vist  Herren  Vin- 
tervejen! Naa,  det  var  saadai\!  .  .  .  Vil  De  behage  at  se: 
Han  har  gjort  sin  Kompliment,  Hælene  ere  satte  sammen, 
han  har  vendt,  hun  har  ikke  standset  et  Øjeblik,  hun 
har  ikke  gjengjældt  hans  Hilsen  ...  ah!  rask  Pige,  her- 
ligt Fruentimmer!  Se,  stadig  de  fine,  kjække  Trin,  man 
kan  næsten  se  hende  smile  .  .  .  Hvad  er  det?  Nej,  nej,  stop, 
Menneske!  løb  dog  ikke  hen  over  disse  Manuskripter,  jeg 
vil  læse  dem  ud!  Kan  De  nu  nægte,  at  lige  her  ved  Hjør- 
net er  kommet  en  Cavalier  til  Damen  .  .  .  ganske  ung, 
fine  Støvler,  formodenlig  lakerede.  Hun  har,  Gud  straffe 
mig,  taget  hans  Arm!  Vil  De  se,  hvor  tæt,  Side  om  Side,  i 
Takt,  Sporene  staa.  Hans  Arm  har  kunnet  føle  hendes 
Hjerte  banke  ...  o,  Morgentur!  —  —  Her  have  de  gaaet, 
hvilket  smukt  Par,  her,  her  ..." 

Begge  Herrer  fulgte  Sporene,  saa  fordybede  i  „Manu- 
skriptet", at  de  pludselig  standsede  overfor  en  Bænk 
inde  i  et  af  de  store,  aabne  Lysthuse,  hvor  der  sad  en 
ung  Herre  og  en  tæt  tilsløret  Dame. 

Han,  der  havde  gjort  Opdagelserne,  blev  skamfuld,  men 
fattede  sig  og  sagde  med  en  høflig  Hilsen  uden  at  se  op: 
„Jeg  beder  tusinde  Gange  om  Forladelse,  en  tilfældig 
Betragten  af  Fodsporene  i  Sneen  havde  ført  os  .  .  .  min 
Hund!  Ma  .  .  .  Mathilde!" 

II. 

MASKERADEN. 

Paa  en  af  Casinomaskeraderne  var  der  en  mandlig, 
sort  Domino  med  Barret  og  med  en  Maske,  der  øjensynlig 
havde  til  Hensigt  at  gjøre  Personen  mere  ukjendelig,  end 
Tilfældet  ellers  er  med  Dominoer.  Paa  Brystet  sad  en 
lille  blaa  Sløjfe,  der  kiggede  frem  som  en  lntrigue.  Man 
kunde  se  paa  Vedkommende,  at  han  var  i  et  fortræffeligt 
Humør;  uden  at  indlade  sig  med  Nogen  gik  han  omkring, 
morede  sig  over  enhver  Vittighed  eller  ethvert  Tilløb 
til  en  Vittighed  —  det  Sidste  er  det  Hyppigste  —  lo  højt 
ved  Synet  af  enhver  Karaktermaske,  skjøndt  de  fleste 
af  disse  ere  mere  bedrøvelige  end  morsomme  paa  kjøben- 
havnske  Maskerader,  da  saa  saare  Faa  ere  ugenerte  eller 
i  Besiddelse  af  Evne  til  at  spille  en  Rolle.  Imidlertid, 
Dominoen  gik  omkring,  fornøjet  og  rastløs,  indtil  Uhret 
over  Scenen  viste  11,  da  skyndte  han  sig  ud  i  Pergolaen 
og  tog  Plads  ved  Springvandet. 

I  de  første  fem  eller  ti  Minutter  stod  han  og  morede 
sig  over  de  Forbigaaende,  lyttede  efter  Musiken,  efter 
Springvandets  Pladsken,  var  vel  tilmode,  gyngende  glad 
som  En,  der  venter  med  Længsel,  men  med  sikkert  Haab. 
Efter  de  ti  Minutters  Forløb  blev  han  alvorligere  og  be- 
gyndte at  tænke.  „Hun  kommer  dog,  skulde  man  tro. 
Ti  Minutter  .  .  .  aa,  saa  præcis  kan  hun  da  heller  ikke 
møde.  Men  det  er  kedeligt  at  staa  her;  Alle  glo  paa 
En  .  .  .  Det  anser  jeg  for  et  usædvanligt  Held,  at  jeg 
har  gjort  hendes  Bekjendtskab,  og  at  hun  vil  komme. 
Ved  hvilken  Handling  har  jeg  behaget  Afrodite,  siden 
hun  viser  mig  en  saadan  Gunst?  Naa  Andre  have  talt  om 
de  franske  Piger,  der  ere  livlige,  aandfulde  og  tro,  har 
det  altid  forekommet  mig  som  noget  uopnaaeligt,  og  hun 
er  ikke  alene  livlig  og  har  Aand,  men  der  er  Gemyt 
og  Følelse  i  det  Pigebarn.  Jeg  vil  gjemme  paa  hende 
som  paa  en  Perle;  det  Forhold  vil  vare  længe  ..."  — 
Blodet  foer  ham  uvilkaarlig  til  Hjertet,  en  kvindelig  Do- 
mino gik  forbi.  „Hvor  hun  lignede  hende  .  .  .  skulde 
det  være  hende?  Aa,  saa  var  hun  ikke  gaaet  mig  forbi, 

og  desuden,  hun  der  har  jo  Kavaler.  Men  hvor  mon  hun 
kan   blive   af?  Fem   Minutter  i  halv  Tolv." 

„Ridder  af  det  blaa  Baand  og  den  bedrøvelige  Skikkelse, 
hun  kommer  ikke!"  sagde  en  Maske. 

„Gaa  væk,  Ugle!"  sagde  han  vred,  men  skammede  sig 
øjeblikkelig  over  at  have  glemt,  hvor  han  var. 

Masken  gik  højtleende  videre. 

To  Masker  kom  og  standsede  foran  ham.  „Du  skal  se," 
sagde  den  ene,  „imorgen  klager  han  sin  Nød  i  Adresse- 
avisen og  opfordrer  Nonnen  E.  til  et  nyt  Stævnemøde 
ved  Springvandet.  Jeg  tager  Maal  af  Dig,  Du,  og  møder 
næste  Gang  istedenfor  Dig." 

En  Menneskestrøm  førte  de  to  Masker  bort,  og  han  var 
igjen  ene  og   ubemærket  i  Vrimlen. 

„Hvad  bryder  jeg  mig  om  de  Narre,  hvis  hun  blot  kom- 
mer. Jeg  kan  ikke  forstaa  .  .  .  strax  12  .  .  ,  det  skulde  dog 
vel  ikke  have  været  hende,  som  gik  forbi  før!  .  .  .  Med 
en  Anden!  Det  vilde  da  være  noget  af  det  Skammeligste 
...  aa,  det  er  umuligt!  Der  er  noget  saa  Honnet  ved 
hende,  der  er  en  Honnethed  udbredt  over  de  to  fattige 
Værelser  .  .  .  Det  er  mærkeligt  nok,  hvor  lyslevende  de 
Værelser  staa  for  mig  i  dette  Øjeblik  .  .  .  gid  jeg  var 
der!  ....  gid  jeg  sad  og  talte  med  Moderen  .  .  .  det  er 
da  underligt,  i  dette  Øjeblik  gjør  det  mig  næsten  ondt, 
at  vi  have  narret  Moderen.  Hun  har  havt  megen  Sorg, 
kan  man  se,  der  er  et  saa  besynderlig  blidt,  næsten  rø- 
rende Træk  om  Munden  .  .  .  hun  er  stille  og  venlig; 
men  jeg  tror  ikke,  at  hun  gjerne  har  set  mig  gjentage 
Besøget  .  .  .  men  en  medicinsk  Kandidat  er  ikke  let  at 
bortvise  .  .  .  hvis  hun  nu  narrede  den  gamle  Moder  og 
var  her  med  en  Anden!  .  .  .  Med  mig,  det  er  en  anden 
Sag,  mig  kj ender  hun  dog  fra  sit  eget  Hjem  ...  Der  var 
noget  Ejendommeligt  ved  henides  Smil,  da  hun  lovede 
mig  at  komme;  det  var  for  mig,  som  om  jeg  skulde 
blive  beruset,  og  der  var  dog  saa  meget  Skjelmeri  deri 
havde  ikke  dette  Snilde  og  Bedaarende  strax  vist  sig, 
da  jeg  slog  paa  et  Stævnemøde,  vilde  jeg  aldrig  have 
vovet  at  foreslaa  hende  at  komme  ....  Hvis  hun  var 
her  med  en  Anden,  jeg  tror,  jeg  forvandt  det  ikke  .  .  . 
ikke  i  lang  Tid  .  .  .  ikke  i  Aar  og  Dag  ...  jeg  forvinder 

det  aldrig!  .  .  .  jeg  kan  ikke  taale  at  tænke  paa,  at  en 
Anden  skulde  have  hende,  naar  jeg  husker  det  Smil  .  .  . 
de  Øjne  .  .  .  det  Ansigt  .  .  .  den  nydelige,  yndige  Skab- 
ning .  .  .  Den  Moder!  den  Moder!  det  er  en  brav  Kone, 
det  Ansigt  lyver  ikke  ...  og  saa  anstrengt,  som  hun  ar- 
bejder tilligemed  Datteren!  .  .  .  Der  maa  ikke  vederfares 
den  Moder  noget  Ondt!  .  .  .  det  Pigebarn  maa  ikke  komme 
paa  gale  Veje!  .  .  .  Hvis  jeg  engang  saa  hende  løbe  paa 
Østergade  .  .  .  aa,  jeg  kan  blive  rasende  ved  at  tænke 
det  .  .  .  ah!"  — 

Blodet  strømmede  atter  til  Hjertet,  men  med  større 
Heftighed  end  før;  en  Domino,  der  lignede  hende,  gik 
atter  forbi.  Han  skyndte  sig  hen  til  hende  og  skrev 
hende  i  Haanden;  men  hun  rystede  paa  Hovedet,  og 
han  saa  nok,  at  han  havde  taget  fejl. 

„Naa,  bedrøvelige  Ridder,  er  Du  endnu  paa  Post?" 
sagde  den  Maske,  der  før  havde  tiltalt  ham,  og  gik  leende 
forbi. 

„Hvor  Alt  her  er  væmmeligt!  flau,  tankeløs,  frivol  Spøg! 
De  dumme  Masker  glo  paa  En  saa  hjerne-  og  hjerteløst. 
Det  dumme  Springvand  pladsker  og  jadsker  i  Et  væk, 
og  jeg  var  tilfreds,  at  Musikkorpset  maatte  blæse  sig 
Lungerne  ud  ..."  —  Han  drog  et  dybt  Suk:  et  Par  gik 
fortrolig  hviskende  forbi  og  gav  sig  til  at  spadsere  op 
og  ned  i  en  af  de  smalle  Gange.  „Marie  er  meget  smuk- 
kere —  kunde  jeg  saadan  gaa  med  Marie!  ...  Er  hun 
her,  eller  er  hun  her  ikke?  Er  hun  ikke  kommen,  saa 
er  jo  det  Hele  forbi  imellem  os  ...  og  det  kan,  det 
maa  ikke  være  forbi!  .  .  .  jeg  har  aldrig  følt  det  for 
noget  Pigebarn,  som  jeg  føler  for  hende  ...  jeg  elsker 
hende   —   —   ja,   ved   Gud  i  Himlen,   jeg  elsker   hende!" 

Han  foer  afsted,  ned  ad  Trapperne,  fik  sin  Kappe 
og  sprang  i  en  Vogn:  „Store  Grønnegade  Nr.  — "  raabte 
han  til  Kusken. 

Han  ringede  med  Heftighed  fire  Gange,  og  efter  nogen 
Venten  ringede  han  igjen  med  lige  Heftighed. 

„Hvem  er  det?"  lød  det  endelig  oppe  fra  3die  Sal. 

„Det  er  mig,  kjære  Madam  Ingversen!  Luk  op,  luk 
mig  endelig  op!" 

„Ih,  Gud,  hvad  er  der  paafærde?" 

„Luk  op,  kjære,  lille  Madam,  eller  kast  Nøglen  ned, 
saa  skal  De  faa  det  at  vide." 

Han  kom  op,  og  Moderen  modtog  ham,  indhyllet  i 
Tørklæder. 

„Er  Marie  hjemme?"  spurgte  han. 

„Om  Marie  er  hjemme?  De  gjør  mig  ganske  angst:  ja. 
vist  er  hun  hjemme." 

„Se  ad,  Mdm.  Ingversen,  se  ad,  jeg  beder  Dem!" 

„Jo,  jeg  er  hjemme,"  sagde  Marie  og  stak  Hovedet  et 
Øjeblik  ud  af  Sovekammeret;  det  var  kun  et  Sekund, 
men  han  kunde  se  hendes  Smil. 

Vil  De  give  mig  hende  til  Kone,  kjære,  velsignede 
Mdm.  Ingversen?  .  .  .  Vil  De,  Marie?  .  .  ,  aa,  Marie,  luk 
Døren  lidt  op,  svar!  Jeg  fortjener  det  ikke,  jeg  veed 
nok,  hvad  De  tænker;  men  jeg  skal  fortjene  det  ...  vil 
De,  Marie?"  —  og  da  Døren  atter  aabnedes  paa  Klem  — 
„vil  Du,  Marie?" 

London,  den  6te  August. 

Her  er  jeg  da,  trods  min  Ulyst  til  at  rejse  over  og 
besøge  dette  Land,  som  jeg  er  opdraget  i  Fordom 
imod.   Her  er  jeg,   midt  i  det! 

Men  hvor  skal  jeg  begynde,  hvad  skal  jeg  fortælle? 
Det  er,  som  om  jeg  skulde  pakke  min  Koffert,  men 
istedenfor  Linned-  og  Gangklæder  laa  Taarne,  Huse,  Flo- 
der, Dampvogne  og  flød  i  Uorden  og  skulde  anbringes. 
Jeg  vil  aldeles  prosaisk  begynde  med  Begyndelsen  .  .  . 
prosaisk?  Alting  er  her  saa  uformelig  stort,  jeg  kan  ikke 
jengang  sige,  hvilken  Dag  jeg  første  Gang  gik  i  Ud- 
stillingen, uden  at  møde  det  Usædvanlige  ved  højlys  Dag: 
Det  var  Solformørkelsesdagen.  Solformørkelsesdagen  er 
mærkelig  ved,  at  jeg  paa  den  første  Gang  betraadte  Ud- 
stillingen, og  jeg  er  mærkelig  ved,  at  Solformørkelsen 
ved  min  Indtrædelse  første  Gang  var  formørket  .... 
nej   — 

Alting  er  her  saa  stort,  at  man  ikke  engang  kan  kjøre 
en  Tur,  som  Alverden  kjører,  uden  at  Kjørselen  bliver 
en  Mærkværdighed.  Men  det  Mærkværdige  er  ogsaa,  at 
hele  Verden  synes  at  være  kommet  op  at  kjøre,  at  Jor- 
dens tusinde  Millioner  Mennesker  synes  at  have  samlet 
sig  ved  Banken  i  City  med  hele  deres  Familie  og  Tje- 
nerskab, Husdyr,  Bagage  og  ville  kjøre  rundt  om  Jor- 
den tilbage  til  Banken  og  City.  Deres  Efterkommere  samle 
sig  allerede  bagved  dem  og  ville  ogsaa  stige  op,  hvis  vi 
ikke  skynde  os.  Men  om  og  denne  Overdrivelse  eller 
Billedtale  giver  en  bedre  Forestilling  om  den  umaadelige 
Vrimmel  og  Mylren,  end  et  Forsøg  paa  nøjagtig  Udmaling 
vilde  være  istand  til,  saa  mangler  dog  i  Maleriet  endnu 
Noget,    nemlig   Trygheden,    Ordenen,   det   Præg   af   Indi- 

videts  eller  Personlighedens  Værd  og  Betydning,  som  ved 
mangfoldige  større  og  mindre  Ting  mærkes  at  hvile  over 
det  Hele.  Det  er  det  egenlig  Imponerende;  det  kan  føre 
Tanken  hen  paa  Verdensregimentet,  hvor  alle  Hoved- 
haar  ere  talte. 

Endelig,  igjennem  det  Nye,  Særegne,  Mægtige,  Bedø- 
vende, naar  man  til  en  stor,  grøn  Park,  og  fra  Omni- 
bussens Tag  ser  man  Glaspaladsets  Kuppel  tindre  over 
Parkens  Træer.  Endnu  nogle  Øjeblikke,  og  vi  ere  i  en 
Slags  Stilhed,  Storheden,  der  frembyder  sig  for  Øjet,  brin- 
ger Øret  til  ikke  at  høre,  og  som  Millioner  Forgængere 
glide  vi  nu  ind  for  at  beundre.  Det  har  noget  ubehage- 
ligt ved  sig,  at  man  egenlig  kommer  ligesom  med  et 
Skilt  paa  Ryggen,  hvorpaa  staar  skrevet:  Ny  Udstillings- 
Beundrer.  Jeg  tilstaar  idetmindste,  at  jeg  havde  denne 
Følelse  og  gik  ganske  undselig  forbi  de  vagthavende  Po- 
litibetjente. 

Her  vil  jeg  standse  lidt  og  trække  Vejret  og  tage 
Mod  til  mig.  —  Jeg  velsigner  Himmel  og  Jord,  fordi  jeg 
er  kommen  til  London.  Det  var  det,  jeg  egenlig  vilde 
sige,  da  jeg  begyndte  Brevet. 

Der  var  en  stor  Mængde  Mennesker  ved  Indgangen, 
og  da  jeg  ikke  kan  lide  Trængsel,  blev  jeg  staaende 
for  at  lade  Mængden  løbe  af;  men  her  i  London  er 
Mængden  en  evindelig  Strøm  ligesom  Oceanets  Flod,  der 
iler  ud  af  Gudens  omstyrtede  Urne.  Jeg  maatte  altsaa 
tilsidst  fremad  i  Trængselen  og  blev  ikke  lidet  forundret 
over,  at  Alt  gik  saa  tyst  og  rolig;  ganske  lempelig  blev 
jeg  som  en  anden  Draabe  gydt  ind  i  Glashvælvingen. 
Man  har  set  en  Afbildning  af  den  hjemme  paa  Kunstud- 
stillingen; men  om  Storheden  gjør  man  sig  intet  Be- 
greb, selv  om  jeg  siger,  at  Bygningen  rimeligvis  er  større 
end  Kristiansborg  Slot  med  alt  Tilhørende.  Den  er  fir- 
kantet, har  en  Længde  af  1851  Fod  og  er  omtrent  Fjerde- 
delen saa  bred;  to  brede  Gange  skjære  hinanden  i  det 
Indre,  ligesom  i  en  korsdannet  Kirke.  Man  pynter  g  jerne 
Stuer  med  Urtepotter  og  Blomster.  I  denne  Hal  er  Vor- 
herres Jord  Urtepotten  og  Blomsterne  firehundredaarige 
Elmetræer.  Under  en  af  disse  Elme  er  et  Springvand, 
der  falder  i  et  Bassin,  omgivet  af  Palmer,  og  hvori  kun- 

stige  Lotusblomster  svømme.  Denne  Prydelse  er  saa  meget 
mere  passende,  som  den  er  anbragt  udenfor  den  Af- 
deling, der  omfatter  Indien.  —  Jeg  stod  nu  og  saa  lidt 
herpaa,  kiggede  ned  ad  den  brede  Gang,  hvor  alle  Na- 
tioners Flag  hænge  ud  over  deres  respektive  Afdelinger 
mellem  de  lyseblaa,  smækre  Søjler  og  det  røde  Drapperi, 
og  vilde  have  et  Overblik;  men  hidtil  har  jeg  tilbragt 
omtrent  30  Timer  herinde,  og  endnu  har  jeg  intet  „Over- 
blik" faaet.  Jeg  er  ikke  engang  rigtig  fortrolig  med  Byg- 
ningen. Uhyre  Maskiner  arbejde  i  den,  mange  hundrede 
tusinde  Punds  Vægt  er  oppe  i  øverste  Etage,  og  dog 
gik  jeg  forleden  uvilkaarlig  af  Vejen,  da  jeg  i  den  øster- 
rigske  Afdeling  saa  en  vældig  Jernstang  og  en  Møllesten 
stillede  op  imod  en  af  de  spinkle  Piller;  jeg  troede  i 
Hast,  at  Bygningen  maatte  falde  overende  ved  denne 
Uforsigtighed.  Sagen  er,  at  Bygningen  seer  ud  som  et 
luftigt  Telt,  eller  rettere  sagt,  den  er  kun  den  gjennem- 
sigtige  Grænse  for  de  Ting,  som  befinde  sig  i  den. 

Men  jeg  stod  altsaa  udenfor  Indien,  og  i  samme  Øje- 
blik brød  Solen  gjennem  Skyerne  og  skinnede  ind  i 
Bygningen  gjennem  Transeptens  (den  brede  Tværgangs) 
Glashvælving,  og  saa  glimtede  det  fra  Indiens  Indre,  og 
det  skinnede  som  Diamanter  fra  Springvandet  og  Lotus- 
blomsterne; saa  tænkte  jeg  .  .  .  nej,  oprigtig  talt,  jeg 
tænkte  ikke,  jeg  gik  ind  i  Indien,  jeg  blev  draget  til 
Hindustan. 

Da  jeg  havde  været  der  i  fire  Timer,  havde  jeg  vel 
seet  Tiendedelen  af  denne  Afdeling;  min  Opmærksomhed 
blev  bortdraget  først  ved  Orgelspil,  saa  ved  Sang.  Fjernt 
i  Bygningen  blev  spillet  paa  det  franske  Orgel,  akkom- 
pagneret af  Basun,  og  for  mig  lød  det,  som  om  hele 
Menneskeheden  var  samlet  og  takkede  Gud  for  sin  Magt 
og  Vælde.  Sangen,  der  strax  efter  fulgte,  kom  fra  en  Pige- 
Skole,  som  var  herinde  med  Lærere  og  Lærerinder  og 
drog  ud  under  Sangen:  God  save  the  Queen!1)  Da  Bør- 
nene kom  forbi  Dronningens  store  Statue,  raabte  de  tre 
Gange  Hurra!  og  pludselig  gav  den  store  Mængde  Men- 
nesker, som  stod  paa  Børnenes  Vej,  sig  til  at  klappe 
og  raabe  Hurra! 

l)  Gud  bevare  Dronningen! 

I  dette  Øjeblik  var  jeg  meget  lyksalig.  Al  Livets  Lyst 
og  Henrykkelse  var  i  mig,  og  det  slet  ikke  paa  mine 
egne  Vegne.;  det  var,  som  om  Menneskeslægten  drog  syn- 
gende gjennem  mit  Sind. 

Men  siden  den  Tid  fulgte  adskillige  Nedslagenheds- 
dage.  Jeg  kom  ikke  til  at  gaa  efter  min  egen  Vilje, 
men  i  Følge  med  Andre,  som  undertiden  søgte  med  Vel- 
vilje at  vejlede  mig  i  Ting,  jeg  ikke  forstod;  men  jeg 
tabte  kun  derved  Traaden,  jeg  var  vildfarende,  husvild 
og  kunde  ikke  forstaa.  Man  har  beregnet,  at  naar  En 
vilde  se  paa  hver  G  jenstand  i  Udstillingen  blot  tre  Mi- 
nutter, saa  behøvede  han  37  Aar  til  at  se  det  Hele.  Men 
skjønt  der  saaledes  er  haandgribelig  Umulighed  for  at 
se  Alt,  er  det  dog  en  yderst  pinlig  Følelse,  hvormed  man 
overfladisk  skynder  sig  forbi  en  Mængde  Ting;  idet  Øjet 
møder  G  jenstanden,  kommer  der  en  Forbindelse  mel- 
lem denne  og  Sindet,  en  Længsel,  et  Ønske  om  nærmere 
Bekjendtskab  knytter  os  til  den,  og  i  samme  Øjeblik 
er  Traaden  reven  over,  man  er  kommen  forbi  og  glider 
paa  samme  Maade  forbi  en  ny  Gjenstand.  Det  er  en  hel 
Række  af  smaa,  smertelige  Fornemmelser,  ligesom  naar 
man  er  elektriseret  og  en  Anden  trækker  Gnister  af  En. 
Hver  Gnist  er  et  lille  krillende-stikkende  Ryk,  og  her 
var  tusinde  Ting,  der  trak  Gnister.  Dertil  kommer,  at 
selve  Forklaringen  over  mærkelige  Sager  ikke  tilfreds- 
stiller; man  skulde  kjende  Lovene,  i  Kraft  af  hvilke  Op- 
findelsen er  skeet,  eller  ifølge  hvilke  Bevægelsen  finder 
Sted.  Man  føler,  at  man  savner  en  utrolig  Mængde  Spe- 
cialkundskaber,  og  i  saadanne,  den  yderste  Utaalmodig- 
heds  og  Fortrydelses  Øjeblikke,  rækker  Sindet  sig  til- 
bage for  at  gjøre  Fortiden  om  igjen  og  leve  en  anden 
Ungdom,  griber  ubestemt  ud  for  at  bemægtige  sig  mere 
Liv  og  mere  Tid,  og  synker  tilbage  i  sig  selv  i  stor  Mis- 
modighed. Hvergang  jeg  i  nogen  Ro  og  med  Anstræn- 
gelse  lærte  Noget,  blot,  kom  igjen  den  lykkelige  Stem- 
ning; det  er  virkelig  sandt,  at  naar  man  lærer  Noget, 
uegennyttig  og  af  Kjærlighed,  er  Sjælen  til  Gjæst  hos 
Guderne  og  spiser  ved  deres  Bord.  Men  flere  Gange 
er  jeg  ogsaa  gaaet  ud  af  Bygningen  med  den  Tanke,  at 
jeg  var  fuldstændig  tilovers  her. 

Udenfor  Bygningen,  i  selve  London,  er  det  heller  ikke 
saa  let  at  finde  sig  tilrette.  Af  falsk  Stolthed  fordølge 
Mange,  at  Rejse  er  Andet  end  at  komme,  se  og  sejre. 
Jeg  bekj ender,  at  jeg  ikke  er  Cæsar.  Ja,  de,  der  rejse  med 
Kurér  forud,  Tjener  bagpaa,  Lejetjener  til  Vejviser,  de 
spilde  ingen  Time,  gaa  ikke  halve  Dage  forgjæves,  møde 
faa  lukkede  Bomme,  sidde  ingen  Aften  mismodige  over 
en  tabt  Dag  og  mistvivlende  om  den  næste.  Dog  troer  jeg, 
at  hvad  der  betales  til  Erfaringen,  er  bedre  anvendt  end 
til  Lejetjenere.  Jeg  har  nu  betalt  min  Regning  til  Er- 
faringen, troer  jeg.  Bl.  A.  vilde  jeg  helst  bo  i  City,  fordi 
denne  Del  af  Byen  synes  mig  den  mest  karakteristiske, 
det  ægtes  te  Udtryk  af  engelsk  Liv  og  Sædvane;  men  jeg 
vilde  ogsaa  bo  5  eller  6  (engelske)  Mile  derfra  ved  Ud- 
stillingen. Jeg  lejede  Værelse  tæt  ved  Udstillingen,  men 
kunde  ikke  bekvemme  mig  til  at  flytte  fra  City;  mit  Sind 
og  jeg  selv  gik  som  en  Perpendikel  mellem  Londons 
East-  og  Westend,  og  hvor  jeg  end  sov,  var  der  dog  en 
Husvært,  som  sagde,  at  jeg  var  ude  om  Natten.  Naa,  nu 
boer  jeg  her  ved  Krystalpaladset,  har  opgivet  at  ville 
skræve  over  hele  London,  har  opgivet  at  ville  sluge  hele 
Udstillingen,  har  fulgt  et  godt  Raad:  at  begrænse  mig. 

Jeg  vil  nu  fortælle  Dig,  hvad  der  har  tiltalt  mig  i  de 
Egne,  jeg  hidtil  har  set,  nemlig  Syden  og  Østerland. 
Det  er,  at  her  slet  ikke  er  nogen  egenlig  Industriudstil- 
ling, men  en  uendelig  Fortælling,  Beskrivelse  af  Luft, 
Jord  og  Hav,  af  Bjergenes  Indre,  Menneskenes  Liv  og  Hi- 
storie. Paa  denne  Maade  er  Udstillingen  ordnet  i  Alt,  hvor- 
med Engelskmændene  have  havt  at  gjøre,  Alting  er  sim- 
pelt, storartet,  klart  og  belærende,  „praktisk"  for  Skole- 
disciplen,  der  bliver  ført  hertil  af  sin  Lærer,  for  Kjøb- 
manden,  der  vil  foretage  en  ostindisk,  australsk,  spansk 
eller  tyrkisk  Expedition,  for  Statsmanden,  der  vil  be- 
regne Sydens  eller  Orientens  Kræfter,  Karakter,  Sæder 
og  Fordomme,  for  Digteren,  der  vil  se  dets  Skjønhed  og 
Ej  endommelighed. 

Du  kommer  til  Indien  —  ja,  gid  Du  var  her!  —  og 
ser  først  Produkterne  af  Jorden:  Sække  af  Hvede  fra 
Xerbhudda-Dalen,  Mais,  Hirse  og  utallige  Sorter  Ris; 
Straaet  med  Kjærnen  er  vedlagt,  saa  at  man  næsten  ser 

Sæden  gro;  en  Slags  Ris,  Ketana,  er  sort;  jeg  troer,  den 
er  fra  Pendschab.   Mig  interesserede  denne  sorte  Plante 
fra  Pendschab,  bl.  A.  fordi  Jøderne  sige  om  Noget,  der 
kan    udeblive    længe:    In    Pendschab    togts    (det   dages    i 
Pendschab).  Livets  Frugt  er  sort  ude  paa  denne  Jordens 
yderste  Odde,  hvor  Solen  siges  at  komme  sildig.  Videre 
er  af  Jordens  Frugtbarhed  en  Mængde  Arter  Oliefrø,  Me- 
loner, en  uhyre  Mængde  Prøver  af  Kaffe,  en  Række  aaben- 
staaende   Klasser  The,   der  dufter   stærkt  og  liflig;   men 
en  egen  Sort  blygraa  The,  der  er  sammenpresset  i  Kager 
som  store  Klodstørv,  lugter  af  Hvideløg;  ved  Siden  heraf 
strækker  sig  en   Række  gul,   vellugtende  Tobak,  Nødder 
i  alle  Størrelser,  fra  den  sædvanlige  europæiske  til  Kokos- 
palmens Frugt.  Man  gjør  en  Vending,  og  Luften  er  fyldt  af 
Vellugt  fra  store  Masser  Kanelbark,  udstillede  i  alle  Arter 
til  Kjøbmændenes  Bedømmelse.  Tæt  derved  staaer  under 
Glas  en  sort  Frugt,  saa  stor  som  et  Menneskehoved  og 
besat   med   Pigge   som   en   Morgenstjerne;   dens   engelske 
Navn  er  Dorian-Fruit.   Saa  møder  Øjet  skjønne  Farver; 
det  er  Muskatfrugten  —  thi  man  ser  ikke  blot  Nødden, 
men  selve  Frugten  gjennemskaaret  i  alle  Retninger,   saa 
at  den  røde  Skal,  der  er  udenom  Nødden,  og  det  fersken- 
agtige Kjød,  der  ligger  tykt  og  tæt  udenom  det  Røde,  kom- 
mer tilsyne.   Hele  Frugten  er  som  en  stor,  gul   Pomme- 
rans; men  de  indre  Farver,  som  bringes  frem  under  Kni- 
ven, vidne  om  Indiens  Sol  og  Indiens  Blod.  Erindrer  Du 
Plums  Maleri:  de  to  Indianerpiger  og  Hinduerne?  Man  saa 
ligesom  Aftensolens  Ild  gløde  under  Pigernes  brune  Hud 
og  dens  Guldfarve  paa  den  ene  Mands  Ansigt  —  nu,  saa- 
dan  er  Muskatfrugten.  Saa  er  der  Nelliker  fra  Malakka, 
hvidt   og    purpurrødt    Peber   fra    Nepaul,    Kardemomme, 
Ingefær  fra  Travancore,  en  lille  Række  ganske  smaa  fine 
Glas  med  Essenser  og  ætheriske  Olier,  Indigo  fra  Sindh 
og  en  uendelig  Mængde  Farvestoffer  samt  de  skjønneste 
Træsorter,  en  Samling  af  Stykker,  saa  store  som  en  al- 
mindelig Bog,  der  fylde  dobbelt  saa  meget  som  alle  danske 
Produkter  paa  Udstillingen.  Derpaa  følge  Havets  Beboere, 
alle    Sorter    Fiske;    Slanger,    Oxehorn    og    Elefanttænder, 
Prøver  af  Kjød,  f.  Ex.  et  Bryst  af  et  Vildsvin,  og  i  næste 
Værelse   aabner   sig   Bjergenes   hele   Rigdom,   ædle   Sten- 

arter  og  Metallerne,  der  ere  bundne  i  Erts,  men  under- 
tiden kaste  Glimt  som  en  sicilsk  Nonne  under  Sløret.  I 
en  særskilt  Afdeling  møder  Øjet  en  ringe,  beskeden  Ting, 
klædt  i  Uskyldighedens  hvide  Farve,  og  dog  vækker  den 
meget  alvorlige  Tanker.  Den  repræsenterer  Kampen 
mellem  to  store  Stater,  maaske  mellem  to  Verdensdele. 
Det  er  Bomulden,  som  Engelskmændene  saa  møjsommelig 
søge  at  opelske  i  Ostindien  for  at  emancipere  sig  fra 
Nordamerika.  Den  er  udstillet  i  en  Mængde  smaa,  rene, 
smukke  Prøver;  men  jeg  har  været  hos  en  af  de  største 
Bomuldsimporters  i  City,  og  der  viste  man  mig  ikke 
Prøver,  men  hele  Baller  og  indrømmede,  at  den  ost- 
indiske Bomuld  trods  alle  Anstrængelser  stod  langt  til- 
bage formedelst  slet  Behandling  især  under  Transporten, 
da  den  ofte  maa  føres  flere  hundrede  Mile  paa  Lastdyrs 
Ryg,  udsat  for  Vejrlig,  Støv  og  Smuds.  Det  er  ikke  for 
Intet,  at  Amerikanerne  og  andre  kloge  Folk  holde  gode 
Veje  og  Jernbaner.  —  Ved  Siden  af  Bomulden  ligger  Sil- 
ken i  alle  Faser  fra  Kokon'en  til  Væven,  i  alle  de  utal- 
lige skjønne  Farver,  som  staa  til  Indiens  Raadighed.  Hertil 
grænser  Ulden,  hvoraf  de  tilberede  deres  Shavler,  og 
Basten,   hvoraf   Matterne   forarbejdes. 

Men  dette  er  kun  Jorden  med  dens  Produkter,  der  vidne 
om  den  glødende  Sol  og  den  gjennemsigtige  Luft,  og 
hvor  Meget  jeg  end  har  nævnt,  er  det  langtfra  en  fuld- 
stændig Beskrivelse;  nu  komme  vi  til  Menneskene  og  til 
de  Gjerninger,  hvori  de  have  lagt  deres  Kløgt  eller  deres 
Skjønhedssans. 

Lad  mig  nu  strax  sige  Dig,  at  Alt,  hvad  der  kan  gjøre 
et  Menneske  glad,  er  her:  Skjønhed,  Rigdom,  Simpelhed, 
Smag  —  jeg  mener  naturligvis,  hvad  der  ved  Beskuelsen 
kan  glæde  et  Menneskes  Sind.  Men  hvad  skal  jeg  nu 
nævne  for  Dig,  Du  Stakkel,  som  kun  længselsfuld  kan 
række  Dig  ud  efter  det,  som  kun  kan  se,  ligesom  den 
Blinde,  gjennem  en  Andens  Ord?  Dog,  Du  kjender  jo  et 
Kashemirshavl ;  tænk  Dig  nu  et  saadant,  hvidt  i  Bunden 
som  det  fineste,  hvideste  Musselin,  men  fast  i  Stoffet  og 
blødt  for  Øjet  at  hvile  paa.  Nu  kommer  Borden.  Den  er 
tegnet  eller  vævet  ind,  ligesom  det  i  danske  Kæmpe- 
viser fortælles  om  Marsk  Stigs  Hustru  og  Døtre:  De  vov 

M.  Goldschmidt  i  Folkeudgave.  I  32 


498  FRA  VERDENSUDSTILLINGEN  I  LONDON  1851 

deres  Sorg,  de  vov  med  en  forunderlig  Kjærlighed,  lagde 
al  deres  Tanke  i  Vævens  Figurer,  og  ved  det  sidste  Skytte- 
slag lagde  de  sig  til  at  dø.  I  Indien  er  ingen  saadan  Hjerte- 
sorg; men  der  er  stille,  komtemplativ,  inderlig  Kjærlig- 
hed til  den  levende  og  døde  Natur.  Deres  Palmer  og 
Blomster,  deres  Luft  og  Hav,  deres  Mænd  og  Vaaben,  deres 
Tigre,  Slanger,  Krokodiller,  lægge  de  i  Væven,  med  al 
den  Ærefrygt,  som  saa  mange  østlige  Folkeslag  have  for 
Naturen  og  dens  symbolske  Betydning.  Men  ingen  enkelt 
Skikkelse  er  tydelig;  det  er  lutter  Brudstykker,  det  er 
som  enkelte  Takter  af  en  eller  flere  forskjellige  Melodier, 
der  møde  En  i  en  genial  Musikers  Spil,  Fantasien  følger 
ham,  gjækkes,  glædes  —  saaledes  ved  dette  Kashemirshavl. 
Jeg  kunde  endnu  nævne  Dig  en  Mængde  Ting;  men  det  er 
ikke  blot  Stoffet,  det  her  gjælder  om,  men  Mønstret  og 
Farverne  og  især  det  forbavsende  Kjendskab,  Indierne 
have  til  Blandingens  Skjønhed,  f.  Ex.  en  hvid  Kjole  eller 
Tunika  med  en  Garnering,  der  ser  ud  som  grønne  Ædel- 
stene indfattede  i  Guld;  hvidt  Musselin  med  en  Bord, 
der  bestaaer  af  afvexlende  røde  og  grønne  Silkeblade  og 
Guldblade;  et  Slør  med  yderst  fint  tegnede  gyldne  Blom- 
ster; en  hvid  Musselinskjole  med  Garnering  af  Silke,  hvori - 
Palmeblade  og  Paaf uglefjer  synes  indvævede;  et  kongeligt 
Skjærf,  purpurrødt  med  en  Guldbord,  hvori  smaa  røde 
Striber.  Men  hvad  der  maaske  nok  saa  meget  fortjener 
Beundring,  er  Indiernes  Jernarbejder,  Husgeraad.  Ej  alene 
ere  de  paa  kunstig  Maade  saaledes  indlagte  med  Sølv,  at 
de  faa  et  yderst  fint  Udseende,  hvad  Stoffet  angaaer; 
men  Formen  er  næsten  ligesaa  ædel  som  de  græske  Vaser 
og  Kar  fra  Oldtiden.  Højst  beundringsværdig  er  navnlig 
en  Kande,  som  noget  ligner  en  europæisk  Kaffekande 
eller  kunde  tjene  til  Model  derfor,  dels  formedelst  den 
ædle  Form,  dels  formedelst  Stoffets  Skjønhed;  den  er 
matgrøn,  men  indlagt  med  Sølv  i  Kashemirshavlets  Fi- 
gurer. 

Af  Messingarbejder  er  der  bl.  A.  en  kolossal  Lampe, 
hvorpaa  nitten  Haner  ere  forestillede,  og  hvorpaa  der 
er  omtrent  70  Blus.  Den  er  fra  Templet  i  Munpore.  Hin- 
duerne have  selv  taget  den  ud  af  Templet,  for  at  den 
loinde  fremvises   paa  Udstillingen  i  London  —   jeg  skal 

sige  Dig:  Indiens  Konge  boer  ude  i  City,  nærved  Eng- 
lands Bank. 

Af  de  levende  Mennesker  kan  man  se  nogle,  skjønt  de 
rigtignok  ikke  høre  til  Udstillingen  og  heller  ikke  ganske 
ere  Hinduer;  de  gaa  her  omkring  i  deres  Turbaner,  lyse 
Dragter  og  blaa  Skjærf.  Men  inde  i  selve  den  indiske 
Udstilling  ere  fortræffelige  smaa  Modeller  i  Træ  af  den 
indiske  Befolkning;  der  ser  man  Brahminen  med  den 
fornemme  gule  Hudfarve  prædike  for  Folket  eller  an- 
dægtig knæle  i  Bøn;  Krigeren,  der  skrider  stolt  frem  med 
Sværd  og  Skjold,  og  der  er  virkelig  Mandighed  i  ham, 
det  ser  man,  og  man  véd  det  da  ogsaa  f.  Ex.  af  Sikhernes 
Kampe  og  af  Engelskmændenes  Nederlag  i  Kabul.  Kri- 
geren er  af  mørkere  Ansigtsfarve  end  Brahminen,  endnu 
mørkere  er  Kjøbmanden;  man  kan  virkelig  paa  Kasterne 
kjende  forskjellige  Racer,  der  have  overvældet  hinanden; 
allermørkest,  næsten  negersort  er  Haandarbejderen  eller 
Daglejeren.  Morsomst  er  Barberen  og  den  Maade,  hvor- 
paa  han  udøver  sin  Kunst.  Han  sætter  sig  paa  den  bare 
Jord  med  Benene  under  sig;  Manden,  der  skal  rages, 
gjør  ligesaa,  og  saa  sidde  de  saadan  ligeoverfor  hinanden, 
som  om  de  gjorde  Kunster,  Mandens  Hoved  balancerer 
ude  i  Luften  ved  Siden  af  Barberens  fremstrakte  Kniv. 
Videre:  Skomager,  Snedker,  Smed  o.  s.  v.,  Damer  i  rød 
Tunika  og  med  gyldne  Armbaand  og  Ring  i  Næsen,  en 
lysebrun  Amme  i  hvid,  folderig,  græsk  Dragt,  nydelige 
Tjenestepiger,  der  ligne  Wienerinderne,  kun  lidt  brunere, 
G j øglere,  der  lade  Slanger  danse,  og  endelig  de  blodtørstige 
Thugs,  Manddrab  er  selskabet,  der  bære  Huen  paa  tre  Haar 
og  se  ud  som  drukne  af  fanatisk  Blodtørst.  Derpaa  følge 
de  krigerske  Forlystelser,  Løve-  og  Tigerjagterne,  og  de 
mindre  krigerske,  skjønt  ikke  ufarlige:  Bajaderernes 
Danse.  Bajadererne  ere  klædte  i  Guldmor  og  i  gyldne 
Tøfler.  Men  det  Mærkeligste  af  denne  Afdeling  er  maaske 
Portræter  og  Malerier,  udførte  af  Indiere,  der,  hvad  Stil 
og  Udførelse  angaar,  ganske  paafaldende  ligne  de  antike, 
æginetiske  Basrelieffer  og  de  ægyptiske  Freskomalerier, 
dog  lettere  og  friere  end  de  sidstnævnte. 

I  de  nærmest  liggende  Værelser  eller  aabne,  dekorerede 
Rum  ere  Mændenes  Vaaben:  Buer,  Pile  af  kostbart  Træ 

med  Staalspids  og  Kolibrifjedre,  gyldne  og  simplere 
Skjolde,  Lanser,  Spyd,  krumme  Sværd,  der  ere  indlagte 
med  Guld  og  Ædelstene,  yderst  pragtfulde,  men  gammel- 
dags Bøsser,  Geværer  og  Pistoler,  samt  udenfor:  en  Række 
Kanoner,  af  hvilke  den  ældste  har  en  Tigermund  til 
Munding.  Imellem  disse  Vaaben  hænge  indiske  Kriger- 
dragter i  al  deres  maleriske  Skjønhed,  og  tæt  ved  er 
en  Mængde  musikalske  Instrumenter,  Guitarer,  Fløjter, 
Trommer,  Gongons,  Tamtams  o.  s.  v.  I  det  tilstødende 
Værelse  ere  de  fyrstelige  Palankiner,  af  Elfenben  med 
Purpur  og  Guld,  til  at  bæres  dels  af  Dragere,  dels  af 
Elefanter.  Elefanterne  staa  sadlede  med  Guldmors  Dæk- 
kener og  vente  paa  Kongen.  Hvor  er  han?  Stille,  vi 
kunne  gaa  ind  i  hans  Thronsal;  der  staar  Thronen  om- 
given af  højrøde  Fløjlspuder,  og  ved  Puderne  ligge  Vif- 
terne, to  store  hvide  og  gyldne  Overflødighedshorn,  hvor- 
fra en  tæt  Busk  af  hvide  Fjer  strækker  sig  ud.  Alt  er 
beredt  til  Audiensen,  endog  Kronen  og  Scepteret  ligger 
beredt,  at  Kongen  strax  kan  vise  sig  i  sin  Højhed.  Hvor 
er  han?  Stille,  vi  kunne  gaa  ind  i  hans  Sovekammer; 
der  staa  de  utallige  Toiletsager,  saa  pragt-  og  smagfulde, 
som  det  sømmer  sig  Stormogulen  i  Delhi;  der  staar  Sen- 
gen af  Elfenben  og  med  de  svære  Silkeomhæng  —  stille, 
han  sover.  Det  siges  rigtignok,  at  han  er  død,  at  Indiens 
virkelige  Konge  og  Herre  bor  ude  i  det  mørke  Kompagni- 
palads i  City  tæt  ved  Englands  Bank.  Men  herudenfor 
springer  Vandet  af  Fontænen  og  pladsker  mellem  Lotus- 
blomsterne —  kan  Du  undlade  et  Øjeblik  at  tro,  at  Du 
er  i  Indien,  og  at  dets  Konge  lever?  Det  bliver  endnu 
vanskeligere  for  Fantasien  at  holde  sig  i  Europa  i  de 
næste  Sale,  hvor  store  Modeller  staa  af  Indiens  Paladser 
og  Pagoder,  Mahratterfyrstens  Palads,  saa  stort,  saa  sim- 
pelt og  rigt  som  vistnok  faa  europæiske  Paladser.  I 
Nærheden  af  dette  ligge  Indigofabrikerne  og  Landste- 
derne, omgivne  af  grønne  Træer  og  med  alle  Agerdyrk- 
ningsredskaber  og  med  Sæden  og  Frugterne,  der  fylde 
Lade  og  Forraadskamre,  og  med  Befolkningen,  der  for- 
retter Arbejdet.  Saa  følge  Modeller  af  Indiens  Broer  over 
de  store  Floder,  endelig  meget  store  Modeller  af  Skibe, 
ligefra  Kompagniets  Orlogsmænd  til  Indiernes  Flodbaade. 

Det  er  en  uendelig  Mængde  at  se  paa,  man  er  mellem  en 
Skov  af  Master,  og  saa  livagtig  er  Besætningen  afbildet 
paa  nogle  Baade  og  Roskibe,  at  man  kunde  tro  sig  paa 
Ganges's  Bredder. 


(D.  7de  August).  Jeg  er  stadig  i  Indien.  Vel  ser  jeg  ogsaa 
andre  Lande,  men  begynder  dog  hver  Dag  i  Indien;  det 
er,  som  om  jeg  kan  se  Solen  rejse  sig  der,  før  Europas 
Mennesker  er  oppe.  Ikke  langt  fra  mig  pladsker  det  store 
Springvand,  endnu  uforstyrret  af  Vrimlen  som  Ganges- 
floden, naar  Brahminen  foretager  sin  første  Renselse  og 
hilser  den  store  Brahma.  Saa  stiller  jeg  mig  ved  det 
indiske  Throntelt  og  ved  de  indiske  Skikkelser.  —  — 
Véd  Du,  hvorledes  jeg  lever?  Jeg  bor  paa  en  compound, 
en  lille,  grøn  Slette  eller  en  stor  Græsplæne;  mit  Hus 
har  én  Etage,  er  tægget  med  et  fladt  Straatag  og  har  et 
Gulv  af  Cement,  der  ser  ud  som  Marmorsten  og  er 
bedækket  med  hvide  Matter.  Jeg  kunde  have  valgt  en 
nærliggende  Borg,  som  en  Normanner  har  bygget,  for- 
synet med  Taarne  og  Vindebro;  men  jeg  er  beskeden. 
Omkring  paa  Plænen  bo  mine  Tjenestefolk,  hver  i  sin 
lille  Hytte;  thi  da  de  høre  til  forskjellige  Kaster,  tør  de 
hverken  spise  eller  sove  sammen.  Mine  to  sirdars  eller 
Palankinbærere  sove  under  Verandahen  udenfor  min  cot- 
tage.  Luften  er  her  saa  mild,  den  blaa  Himmel  er  deres 
Tæppe.  Tæt  udenfor  min  Bolig  staar  en  Banyan  eller  et 
Rodskydertræ,  der  allerede  er  ifærd  med  at  danne  en 
Familie,  en  hel  Skov  med  hvælvede  Gange.  Rundt  om- 
kring staa  Bambustræer,  nogle  af  Jordens  skjønneste 
Væxter;  de  se  ud  som  høje  Grædepile,  der  have  aftørret 
Taarerne  og  gynge  sig  fornøjede  i  Solskinnet  for  den 
lette  Morgenvind.  Min  Græsplet  er  indhegnet  af  Aloer 
og  Kaktus  og  med  en  mig  ubekjendt  Plante,  der  voxer 
vild  her  og  bærer  nellikefarvede  Blomster.  En  af  mine 
Kaktus'er  staar  just  nu  i  Blomst;  hver  Gren  eller  hvert 
Blad  er  næsten  et  Kvarter  i  Tykkelse;  Blomsten  er  stor 
og  hvid  og  lukker  sig  om  Dagen;  men  om  Natten  ud- 
breder   den    i  hemmelighedsfuld    Tavshed    sine    hvidgule 

Blade  og  ser  mellem  Løvet  ud  som  en  nordisk  Maane. 
I  min  Kjøkkenhave  gror  Platan,  Mais,  Vin  og  en  utallig 
Mængde  vilde  Roser.  Jeg  vil  plante  et  Muskattræ.  Jeg 
red  imorges  ud  at  spadsere  langs  Floden;  der  mødte  jeg 
Bira  Singh  fra  Pendschab.  Han  er  paa  Rejsen  til  Jug- 
gernauth  og  vil  hilse  paa  Poree,  naar  hun  bliver  kjørt 
frem  i  sin  store,  røde,  guldbræmmede  Vogn  med  de  uhyre 
Hjul  og  Folket  kaster  sig  ned  for  at  lade  sig  knuse  og 
derved  spare  nogle  tusinde  Aars  Sjælevandring.  Dog  er 
Bira  Singh  en  fornuftig  Mand  og  vil  nøjes  med  at  se  til. 
Da  vi  mødtes,  lagde  jeg  efter  indisk  Skik  den  flade  Haand 
paa  Panden,  idet  jeg  bøjede  mig  dybt  over  Hestens  Hals; 
Bira  Singh  lagde  begge  Hænder  paa  Panden  og  viste  der- 
ved sin  udmærkede  Ridekunst.  Han  er  en  høj  Mand  med 
gul  Ansigtsfarve,  svært,  sort,  kruset  Skjæg,  hans  Turban 
sidder  paa  Kant  og  giver  ham  et  flot,  krigersk  eller  che- 
valeresk  Udseende.  Turbanen  er  hvid  med  en  blegrød 
Fjer;  den  sidder  fast  i  en  Smaragd;  han  bærer  en  rød 
Tunika  og  Kappe,  hans  Saddel  er  grøn,  høj  og  broderet 
med  Perler,  ligesaa  hans  Tøfler  og  brede,  gyldne  Stig- 
bøjler. Han  pegede  paa  den  Eskorte  af  ridende,  krigersk 
udseende,  sortegraa  Seapoys,  som  Generalguvernøren 
havde  medgivet  ham,  og  var  meget  tilfreds  over  dem.  I 
Pendschab,  sagde  han,  kan  jeg  paa  Rejser  ikke  sove  om 
Natten,  uden  at  min  nærmeste  Slægt  er  med  mig,  og  vi 
skiftes  til  at  holde  Vagt  under  Vaaben,  og  jeg  tør  aldrig 
betro  Nogen  uden  mine  tro  gamle  Tjenere  at  gaa  et 
Ærinde  for  mig  med  Noget  af  Værdi.  Her  er  jeg  sikker 
under  Burra  Bibi's  (den  høje  Frues  o:  det  ostindiske  Kom- 
pagnies)  Beskyttelse.  Ja,  tilføjede  han,  Burra  Bibi  er  en 
meget  god  og  stor  Konge. 

Lidt  efter  mødte  jeg  Mr.  Bullington,  Fredsven,  Forfatter, 
forhenværende  Parlementsmedlem,  en  smuk  gammel  Mand 
med  frisk  Ansigtsfarve  og  hvide  Haar.  Ham  havde  jeg 
gjort  Bekjendtskab  med  i  London,  og  jeg  gjensaa  ham 
med  Fornøjelse  her  i  Indien,  hvor  han  tidligere  har  boet 
i  flere  Aar.  Han  begyndte  Samtalen  netop  der,  hvor  vi 
havde  endt  den  i  London,  som  om  Intet  var  passeret; 
men  man  rejser  ogsaa  saa  hastig  nuomstunder.  „Har  jeg 
ikke  Ret?"  raabte  han;  „ere  Engelskmændene  her  i  Kraft 

af  Andet  end  Krig,  Erobring,  Barbari?"  Da  Engelskmæn- 
dene sætte  deres  Partianskuelser  langt  højere  end  Patrio- 
tismen, men  dog  ikke  gjerne  lade  deres  Patriotisme  saare 
af  Andre,  svarede  jeg  forsigtig,  at  det  ostindiske  Kompagni 
dog  holdt  god  Justits,  det  havde  Bira  Singh  nylig  sagt 
mig,  og  man  saa  ogsaa  gode  Vejanlæg,  uhyre  Driftighed 
ved  Hjælp  af  engelske  Kapitaler,  og  jeg  vidste  fra  god 
Kilde,  et  udmærket  Værk  af  den  danske  Orlogskommandør 
Steen  Bille,  at  Engelskmændene  her  vise  megen  Tolerance 
og  vedligeholde  ypperlige  Undervisningsanstalter;  men  de 
lode  rigtignok  ikke  Indierne  høste  praktisk  Nytte  af  Under- 
visningen og  holdt  dem  mistænksomt  fjernede  fra  alle 
betydelige  Embeder.  „Saa?"  sagde  Mr.  Bullington,  „det  er 
ret  godt;  men  jeg  vil  forresten  sige  Dem,  at  jeg  hellere 
lod  mig  deportere  paa  fem  Aar  end  levede  under  en  ind- 
født indisk  Embedsmand.  Jeg  har  ingen  Fordomme  og 
holder  ikke  med  vor  dovne,  ødsle,  blodtørstige,  skiden- 
færdige Regering;  men  Sandhed  er  Sandhed.  Jeg  skal  strax 
give  Dem  Bevis.  Her  hersker  for  Tiden  megen  Sygdom, 
alle  Hvide  have  fri  Lægehjælp  af  Kompagniets  Kirurger,  de 
Indfødte  kunne  dø  en  naturlig  Død  uden  at  besvære  en 
Kirurg-Samvittighed."  —  Herimod  gjorde  jeg  ingen  Ind- 
vendinger, men  bemærkede  blot,  at  jeg  ikke  havde  villet 
sige,  at  Engelskmændene  overhoved  ere  intolerante  i  In- 
dien. —  „Vel,  vel,  min  Kjære,"  svarede  Bullington,  „jeg 
siger  heller  ingenlunde,  at  Engelskmændene  ere  tolerante. 
Der  havde  vi  nu  nylig  en  ganske  udmærket  lærd,  from 
og  modig  Brahmin,  der  for  Sandhedens  Skyld  trodsede 
alle  Fordomme  og  gik  over  til  Muhamedanismen  og  igj en- 
nem  denne  kom  til  Kristendommen.  Kun  Treenigheden 
kunde  han  ikke  forstaa  og  paastod,  at  naar  han  kunde 
antage  tre  Guddomme,  kunde  han  gaa  tilbage  til  Hin- 
duernes Lære  og  antage  1000  Millioner.  Ellers  var  han 
Kristen  som  Faa,  i  Handling  var  han  Kristen;  men  fik 
de  anglikanske  Præster  ham  ikke  forkjætret  og  hans 
Liv  forbitret,  saa  han  døde?  Jeg  tør  sige  Dem:  Det  gjorde 
de.  Jeg  tør  overhoved  sige,  at  man  mellem  Brahminerne 
træffer  mærkværdige  Mennesker,  som  ere  bedre  end  mange 
af  vore  Præster."  —  „Ja,"  sagde  den  velærværdige  Mr. 
Auckland,   der   kom   til,   „jeg   ynkes   over  disse   stakkels 

Mennesker;  man  véd  ikke  i  Europa,  hyilket  godt  og  mildt 
Gemyt  der  er  i  dem,  og  hvor  de  holde  af  En,  blot  man 
ikke  slaar  dem."  —  „I  Sandhed,"  svarede  Mr.  Bullington, 
„De  har  Ret;  men  det  er  dog,  i  det  Hele  taget,  et  dovent, 
fordomsfuldt,  overtroisk,  afguderisk,  fejgt,  underfundigt, 
vellystigt,  kort  sagt:  nederdrægtigt  Folkefærd."  —  De  to 
Herrer  skulde  til  en  Thetotal-Frokost,  som  blev  givet  af 
Officererne  i  7de  lette  hindustanske  Regiments  Officers- 
messe, og  vi  skiltes. 

Da  jeg  red  videre,  gik  min  Stigbøjle  itu,  og  jeg  sagde 
til  min  consummar  (Hushovmester),  at  han  skulde  gjøre 
den  istand;  men  det  vilde  han  ikke,  hvorpaa  jeg  kaldte 
paa  min  kitmayar  (Opvarter),  som  tilfældigvis  kom  forbi; 
men  han  vilde  heller  ikke,  hvorimod  han  løb  hjem  og 
hentede  min  dirdschee  (Skræder),  der  hurtig  stak  et  nyt 
Hul  i  Remmen.  Man  har  sin  Nød  med  Tjenestefolkene 
her;  de  ere  meget  dyre,  de  faa  3—10  Rupier  (Rbd.)  om 
Maaneden,  og  man  maa  have  mange,  fordi  den  Ene  vilde 
tro,  at  hans  Sjæl  blev  besmittet  og  fjernet  fra  Brahma, 
hvis  han  gik  ind  i  den  Andens  Haandtering. 

Jeg  mødte  en  Jøde  og  hans  Hustru,  to  høje,  smukke 
Folk,  men  ganske  hvide  som  Europæere.  Er  det  ikke 
underligt,  at  Jøderne  her  for  det  meste  ere  hvide  eller 
lyse  og  høje,  medens  de  i  Norden  ere  mørke  og  smaa? 
Jeg  spurgte  Manden,  hvorledes  han  var  kommet  hertil, 
og  han  sagde,  at  hans  Forfædre  havde  boet  i  Indien 
siden  den  babyloniske  Landflygtigheds  Tid,  hvorimod  hans 
Kones  Forfædre  vare  komne  hertil  som  Slaver;  de  vare 
af  rejsende  Indiere  blevne  kjøbte  i  Rom,  da  Titus  lod 
dem  sælge  ved  offenlig  Auktion. 

Nærved  sad  en  engelsk  Officer  i  hvid  Nankins  Trøje 
og  do.  Benklæder  og  drak  Vin,  som  en  Bajadere  kreden- 
sede  ham;  han  sad  under  en  Palme  udenfor  en  Veranda, 
der  var  omsnoet  af  Vinløv;  en  af  hans  Oppassere  var 
oppe  paa  Verandaens  Top  ifærd  med  at  dræbe  en  Slange; 
Officeren  drak  langsomt  den  kolde  Vin  uden  at  værdige 
Slangen  et  Blik. 

Det  begyndte  at  blive  varmt,  og  jeg  tog  en  Palankin 
for  at  lade  mig  bære  til  en  Skræder,  der  skulde  sy  mig 
en  Turban  af  hvidt  Musselin  med  Bordt  af  Guldblomster 

og  grønne  Silkeblade.  Her  har  jeg  Raad  dertil;  jeg  be- 
høver kun  at  udstrække  Haanden  for  at  plukke  Dia- 
manter og  Ædelstene.  Desuden  er  det  udtrykkelig  forbudt 
at  ansætte  Varernes  Pris  paa  Udstillingen. 

Jeg  har  lært  den  Sang,  som  Palankinbærerne  sang,  da 
de  bar  mig. 

Hu!  hvor  han  er  tung  at  løfte! 

Hu! 

Ak,  det  er  en  Elefant! 

Jeg  maa  stønne,  jeg  maa  snøfte  — 

Puh! 

Lad  os  sætte  Palankinen  paa  Kant! 

Lad  ham  ligge  paa  Flodens  Bred! 

Put   ham   kun   i  Mudderet   ned! 

Nej,  saa  bliver  han  farlig  vred! 

Saa  naaer  han  os! 

Saa  slaaer  han  os! 

Og  det  gjør  saa  ondt! 

NeJ5  Jeg  tør  ikke  gjøre  ham  vred. 

Jump,  jump,  jump! 

Men  naar  de  bære  en  europæisk  Dame,  synge  de: 

Hun  er  ikke  tung! 

Cubbadar!  (Tag  vare!) 

Hun  er  saa  smuk  og  ung, 

Cubbadar! 

Løft   hende   sagtelig, 

Cubbadar! 

Bær  hende  lempelig, 

Cubbadar! 

Før  hende  blidelig, 

Cubbadar! 

Hun  er  saa  ung, 

Hun  er  saa  smuk, 

Hun  er  ej  tung! 

Cubbadar! 

Paa   Vejen    kom   jeg   atter   forbi   den   gamle    Brahmin. 
Han  havde  nys  badet  sig  endnu  engang  og  laa  paa  Knæ 

med  Hænderne  foldede  og  rakte  mod  Himlen;  hele  hans 
Væsen  vidnede  om  den  dybeste,  inderligste  Andagt.  Det  er 
hans  Tro,  at  Brahma  eller  Gud  er  Verden,  og  Gudens 
Sjæl  er  adsplittet  i  uendelig  mange  Stykker,  der  udgjøre 
Livet  i  de  levende  Ting  og  stræbe  efter  igjen  at  forene 
sig  med  Brahma,  løbe  sammen  i  ham,  ligesom  utallige 
Kviksølvkugler  forene  sig  til  en.  For  at  Sjælen  kan  naa 
denne  Salighed,  maa  den  gjennemgaa  mange  Forvand- 
linger (Sjælevandring);  men  Brahminen  staar  nærmest 
for  Tur,  hans  hele  Liv  er  en  Forberedelse  og  Renselse, 
en  stille  Hvile  og  Forventning,  en  tryg  Vandring  henover 
den  lille  Stribe,  som  skiller  ham  fra  Guden  —  en  Vandring, 
hvorunder  kun  Sjælen  bevæger  sig  og  Legemet  hviler 
under  Verdens  skjønneste  Vegetation.  Derfor  bekymrer 
Hinduen  sig  saa  lidt  om  Verden;  derfor  kan  herske  over 
ham,  hvo  vil,  blot  det  ikke  befales  ham  at  røre  ved  en 
Mand  af  ringere  Kaste  og  derved  tabe  sin  Anciennetet. 
Derfor  have  saa  mange  Erobrere  fra  Alexander  til  Ta- 
merlan,  fra  Nadir  Schah  til  Oberst  Clive  og  Lord  Ellen- 
borough  kunnet  oversvømme  Indien,  hvor  de  Fleste  efter 
nogen  Tids  Forløb  ere  druknede  i  Befolkningen  —  kun 
Normannen  holder  sig  kold  og  stiv  og  skrider  stolt,  som 
en  Jernmand,  alene,  herskende,  frem  mellem  Millioner. 
Jeg  kan  desværre  ikke  forstaa  disse  gule  Mænds  Sprog; 
deres  Væsen,  deres  skjønne,  milde,  kloge  Ansigter,  deres 
Skikke  og  Dragt,  Alt  er  for  mig  som  en  fjern  Musik,  der 
bevæger  Sindet  paa  en  skjøn,  men  uforstaaelig  Maade. 
Fra  Europa  har  jeg  medbragt  en  Fortælling,  som  jeg  her 
erindrer.  En  Brahmin  sagde  til  sin  Søn,  at  nu  vilde  han 
om  kort  Tid  dø,  og  han  kunde  gaa  over  i  Brahma,  hvis 
Guden  blot  ikke  havde  fattet  den  vilkaarlige  Beslutning, 
at  han  først  skulde  gaa  over  i  et  Svin.  Nu  skal  Du,  min 
Søn,  Dagen  efter  min  Død  gaa  ud  i  Skoven,  og  det  første 
Svin,  Du  møder,  skal  Du  dræbe.  Han  døde;  men  Sønnen 
glemte,  hvad  der  var  ham  paalagt.  Dog,  Aarsdagen  efter 
Faderens  Død,  huskede  han  det  saa  levende,  og  dreven 
af  en  ubetvingelig  Magt  gik  han  ud  i  Skoven.  Alt  havde 
han  hævet  Spydet  mod  det  Svin,  han  mødte,  da  talte 
det  til  ham  med  Faderens  Røst  og  sagde:  Nej,  min  Søn, 
nu   har  jeg   Kone  og   Børn,  og  nu   er  det   for  silde,   nu 

foretrækker  jeg  at  leve  hos  dem.  —  I  denne  underlige 
Historie  er  dog  en  dyb  Visdom;  hvor  Jordelivet  og  de 
Tilbøjeligheder,  som  knytte  Medskabninger  til  hinanden, 
ere  satte  frem  i  Sandhed  og  Klarhed,  i  deres  Berettigelse 
endog  i  en  lav  Sfære  og  overfor  Brahminens  Himmel! 
Det  er  ogsaa  en  mild  Grublen,  hvori  disse  Mænd  synes 
nedsunkne;  Fred  og  Kjærlighed  lyser  af  deres  sagtmodige 
Øjne,  naar  de  engang  hæve  dem  imod  den  Forbidragende 
eller  tale  til  det  forsamlede  Folk. 

Skræderen  bor  paa  en  stor  Plads  ligeoverfor  et  Tem- 
pel. Dette  muselmanske  Tempel  er  en  meget  fast  og  stor 
Stenbygning,  der  hviler  paa  syv  Søjlegange,  oven  for- 
bundne med  Spidsbuer.  Taget  er  fladt;  men  midt  paa  det 
hæver  sig  en  overordenlig  stor  Kuppel,  saa  at  det  Indre 
af  Moskeen  er  et  umaadeligt,  hvælvet  Rum,  beklædt  med 
Elfenben,  Guld  og  Purpur  og  oplyst  af  70  gyldne  Lyse- 
kroner. Ibrahim  Adt  Schah  kom  netop  fra  Gudstjeneste 
har  jeg  fortalt  Dig,  hvor  i  Indien  jeg  er?  For  Øje- 
blikket er  jeg  i  Beyapoor.  Ibrahim  kom  altsaa  ud  af 
Templet;  han  bar  en  hvid  Tunika  med  Epauletter  af 
Perler;  de  nedhængende  Kantiller  vare  Smaragder.  Uden- 
for holdt  hans  Elfenbens  Bærestol  med  rød  Fløjls  Baldakin 
og  tunge  Guldfryndser ;  Bærerne  løftede  de  Elfenbens 
Stænger  op  paa  deres  Skuldre,  Ibrahims  Følge  steg  til- 
hest paa  graa  og  hvide  arabiske  Heste,  Folket  knælede, 
og  de  fire  Dervischer,  der  hang  paa  Hjørnet,  snurrede 
rundt.  Imellem  al  denne  Rigdom,  under  denne  skjønne 
Sol  og  i  den  krydrede  Luft,  er  der  nemlig  ogsaa  højst 
uskjønne  Ting  at  se.  De  fire  Dervischer  hang  ned  fra  en 
Slags  Galge,  ved  en  Krog,  som  var  fæstet  i  deres  Kjød. 
Denne  Pinsel  paalagde  de  sig  frivillig  for  at  finde  Yndest 
hos  Mahadeo. 

Skræderen  kom  nu  for  at  modtage  min  Bestilling.  Jeg 
sagde  ham,  at  jeg  vilde  have  Turbanen  med  mig,  hvor- 
paa  han  lod  bringe  et  Silketæppe  og  et  Fløjlshynde,  som 
blev  lagt  ovenpaa  den  hvide  Matte,  og  han  bød  mig  en 
Pibe  Opium.  Jeg  tog  et  Par  Drag  af  denne  sorte,  lakrits- 
lignende,  bedøvende  Tobak,  men  fandt  den  ubehagelig. 
Nej,  sagde  jeg,  lad  hellere  Drengen  springe  over  i  Per- 
sien og  hente  mig  lidt  af  den  gule  Tobak  og  en  af  Piberne 

med  Rosenvand  og  Ambraspids;  det  var  lige  tversover 
Transepten  ved  Hampdens  Statue;  han  kan  sige  til  Po- 
litibetjenten, at  jeg  strax  skal  bringe  Piben  igjen.  —  Jeg 
fik  Piben  og  satte  mig  til  at  smøge  og  saa  henover  Plad- 
sen og  nedad  Gaden:  den  besynderlige  Vrimmel,  de  halv- 
nøgne, forskjelligf arvede  Mennesker,  med  en  Blanding  af 
Godmodighed,  Skyhed  og  Vildhed  i  Blikket;  jeg  hørte 
dejligt,  mildt  Spil  som  af  en  spansk  Guitar;  Kunstneren 
var  en  lysegul  Mand  med  flad  rød  Kaskjet;  jeg  hørte  i 
det  Fjerne  Trompeter  og  Cymbler,  og  jeg  skuede  ud 
og  ventede  uvilkaarlig,  at  Bakkus  skulde  komme  dra- 
gende som  forhen,  vinløvkrandset,  med  Leopardhuden, 
omgiven  af  dansende  Bakkantinder  og  tibiaspillende  Fau- 
ner, med  gule  Løver  til  Livvagt.  Solen  begyndte  at  helde 
og  farvede  med  sine  vidunderlige  Straaler  alle  Omgivel- 
ser, alt  det  Særegne  og  Fremmede,  saa  at  det  blev  endnu 
mere  eventyrligt  end  i  Dagens  Lys  med  den  uendelige 
Horizont.  Alt,  hvad  jeg  tænkte  og  følte,  samlede  sig  i 
et  Ord,  der  ligesom  blev  til  Musik:  Indien!  Indien!  Og  saa 
tænkte  jeg  ikke  mer,  men  lyttede,  hensynkende,  lyksalig. 
Turbanen  var  færdig.  Den  skinnede  som  Nordens  Stjer- 
nehimmel; her  kan  man  ikke  bruge  Nordens  Stjernehim- 
mel til  Andet.  Men  den  var  saa  tung,  og  da  jeg  vilde  gaa, 
faldt  den  mig  ned  over  Øjnene.  Det  var  min  egen  Hat, 
der  i  Trængselen  blev  skudt  mig  ned  over  Øjnene.  Spring- 
vandet kunde  ikke  længer  høres  gjennem  Vrimlen,  hvor- 
imod et  lidet  Barn  gav  sig  til  at  skrige  i  Trængselen.  Thi 
en  Mængde  Mødre  af  Almuen  tage  deres  nyfødte  Børn  med 
sig  i  Udstillingen  —  Nogle  sige:  fordi  de  ikke  have  Raad 
til  at  holde  Pige  og  derfor  ikke  kunne  lade  Barnet  blive 
hjemme;  men  jeg  siger,  at  det  er,  fordi  Børnene  med 
Modermælken  skulle  inddrikke  Englands  Storhed. 

Den  23de  August. 

—  —  —  Da  jeg  endelig  kom  ud  fra  Ægypten,  var  jeg 
træt  og  satte  mig  ved  Landets  Indgang  paa  en  Bunke  Ham- 
pelærred ved  Siden  af  Daddeler  og  Mynte-Essens.  Over- 
for mig,  i  faa  Skridts  Afstand,  stod  en  skjøn  Marmor- 
statue, en  blomsterbærende  Nymfe  af  den  afdøde  engel- 
ske Kunstner  Wyatt.  Den  førte  igjen  tilbage  til  Ægypten 

ved  at  minde  om  en  Episode  fra  de  sidste  Ptolemæers 
Tid;  en  skjøn  Kvinde  og  Blomster  og  en  Slange  under 
Blomsterne.  Omgiven  af  Orientens  og  Occidentens  Luxus, 
udrustet  med  Østerlandets  mest  forføriske  Skjønhed, 
modtager  Kleopatra  Verdens  Overvinder  og  Behersker, 
Cæsar,  og  behersker  ham.  Han  maa  kæmpe  om  hende, 
og  engang  maa  han  svømme  ud  til  sine  Skibe  med  Manu- 
skriptet til  Cæsars  Kommentarer  i  den  ene,  højt  opløf- 
tede Haand  —  ak,  hvor  tidt  have  vi  ikke  i  Skolen  ønsket, 
at  Manuskriptet  var  blevet  vaadt!  Efter  ham  kommer 
Antonius  og  bliver  ligeledes  lagt  i  Blomsterlænker,  ja,  han 
elskede  hende  med  et  romantisk  Raseri,  som  Oldtiden  ikke 
kjendte  Mage  til;  men  endelig  kommer  Octavianus  Augu- 
stus, og  da  var  Kleopatra  ikke  længer  ganske  ung,  og 
hun  lod  Slaven  bringe  en  Kurv  med  Blomster,  hvori 
var  skjult  den  giftige  Slange,  som  befriede  hende  fra  at 
blive  ført  i  Triumf  efter  Octavianus  Imperatorvogn  over 
via  sacra  i  Rom. 

Hvilket  Spring  i  Tanke  og  Følelse,  naar  Øjet  forlader 
Statuen  og  hvad  den  minder  om,  og  fæster  sig  paa  det 
levende  Liv  omkring!  Menneskemængden  strømmede  som 
Havets  Bølger,  uoverskuelig,  uendelig,  og  med  den  sagte 
Mumlen,  som  naar  Bølgerne  rulle  mod  Stranden.  Fra  et 
fjernt  Sted  i  Bygningen,  jeg  tror  fra  Amerika,  lød  Musik. 
Inde  i  Ægypten  gik  to  Armeniere  med  hvide  Skjæg  og 
hvide  Turbaner;  de  fulgtes  af  en  Græker  med  rød  Fes  og 
en  fransk  Tolk.  Lidt  derfra  samledes  Mængden  et  Øjeblik 
i  stor  Klynge  om  fire  Indianere  fra  Kanada  med  Fjer- 
diadem, røde  Striber  i  Ansigtet  og  klirrende  Perler  om 
de  nøgne  Ankler;  de  skulde  se  Dronningens  Diamant 
Koh-i-nur,  Lysbjerget.  En  Arbejdsmand  fra  Birmingham 
eller  Manchester  kom  ind  med  sin  Kone;  de  satte  sig 
ved  Siden  af  mig  og  fremtoge  af  en  lille  Kurv  deres 
Frokost.  Det  er  dem,  der  have  bygget  dette  Glasslot,  og 
beskedent  søge  de  en  Krog  i  deres  Palads  for  at  spise 
deres  tørre  Hvedebrød.  Det  er  dem,  der  endelig  have 
rejst  Taarnet  paa  Sinears  Sletter,  hvorom  alle  Jordens 
Folkeslag  samles.  Ikke  i  tankeløs  og  letsindig  Rigmands- 
Trods  er  denne  Bygning  rejst,  men  møjsommelig  samlet 
fra  de  ydmyge,  mørke  Værksteder,  hvor  Menneskene  ar- 

bejde  i  deres  Ansigts  Sved  for  at  erhverve  Lys  og  lov- 
bunden Frihed;  aaben  og  gjennemsigtig  lader  den  Verden 
og  hvad  der  er  over  Verden  skue  ind  i  sig  og  se.  Man 
ser  —  ikke  just  med  Legemets  Øjne  — ,  at  Grunden  er 
megen  Lidelse  og  Selvfornægtelse,  at  Rigdommen  efter 
de  menneskelige  Vilkaar  voxer  op  af  saadan  Bund  for 
efter  Omveje  at  naa  tilbage  og  formindske  Lidelsen  i 
Verden.  Vemodig-stolt  betragter  man  derfor  Herligheden, 
som  er  fremgaaet  af  Kampen  —  en  Kamp,  hvori  England 
paa  mange  Maader  gaar  forud.  Dette  er  et  stort  Monarki, 
Solen  gaar  aldrig  ned  over  dets  Besiddelser  og  over  dets 
rastløse  Arbejde.  Skal  ogsaa  dette  engang  styrte  ligesom 
dets  Forgængere,  ligesom  de,  hvis  Vælde  det  har  arvet, 
ligesom  det  Monarki,  hvori  Solen  heller  aldrig  gik  ned? 
Hvo  kan  tro  paa  menneskelige  Tings  Fasthed,  siddende 
ved  Ægyptens  Ruiner,  skuende  paa  Kredsløbet,  hvori 
Sesostris's  og  Ptolemæernes  Rige  sank  hen,  hvori  Alex- 
anders Stad  forgik,  da  Søvejen  til  Indien  blev  funden,  for 
atter  at  rejse  sig  og  blive  til  en  britisk  Jernbanestation, 
da  Landevejen  atter  foretrækkes  for  Søvejen?  Forgænge- 
lighed er  den  Hieroglyf,  som  er  skreven  over  Indgangen. 
Men  der  er  ikke  Sorg  i  denne  Forgængelighedstanke;  far- 
vel Ægypten,  farvel  Englands  Storhed,  om  saa  skal  være, 
jeg  misunder  kun  dem,  som  senere  skulle  fødes  og  se 
endnu   større   menneskelig   Herlighed. 


RIGOLETTE 

(1851) 


En  Beretning,  som  jeg  i  disse  Dage  har  læst,  minder 
mig  om  en  lille  Begivenhed,  en  Scene  fra  Bal  Mabile. 

En  fransk  Journalist  havde  givet  mig  Billet  og  sat 
mig  Stævne  i  Haven;  jeg  var  kommen  for  tidlig  eller 
traf  ham  ikke  strax  og  kjedede  mig.  Jardin  Mabile  er  et 
Anlæg  ved  Champs  Elysées,  indrettet  omtrent  som  vort 
Tivoli,  med  Rutschbane,  Gynger,  Skydebaner,  forskjellige 
Selskabsspil  o.  s.  v. ;  men  Hovedsagen  er  Dandsepladsen, 
der  i  daarligt  Vejr  er  en  stor  Sal,  i  de  lune  Sommer- 
aftener en  aaben  Plads,  besat  med  kunstige  Palmetræer, 
og  med  et  stort  Orkester  i  Midten. 

Man  spillede  de  dejligste  Dandse,  som  Nogen  vilde  høre ; 
der  var  ikke  blot  Rhytmus  og  Takt,  Ungdomsglæde  og 
Ynde  i  Musiken,  men  en  ubeskrivelig  Melodirigdom,  en 
Fylde  af  Stemninger  og  skjøn  sandselig  Lyst,  især  i  en 
af  Dandsene,  en  saakaldet  Redowa.  Men  selve  Dandsen 
var  uskjøn;  den  var  ikke  uanstændig,  men  sær,  vild, 
kantet,  navnlig  fra  Herrernes  Side.  En  forsøgte  hvert 
Øjeblik  at  slaa  Hælene  op  i  Nakken,  en  Anden  foer 
frem  som  en  prustende,  vrinskende  Hest,  Andre,  der  fore- 
tog mindre  heftige  Bevægelser,  viste  en  ubehagelig,  bla- 
seret Ligegyldighed  og  Ringeagt.  Blandt  de  Tilstedeværende 
vare  mange  Damer,  der  kunde  kaldes  smukke,  og  det  var 
let  at  nærme  sig  dem.  Disse  unge  Piger,  honnétes  mais 
faibles1),  som  Franskmændene  sige,  disse  livsglade  Væ- 
sener, der  snart  ere  rige,  snart  fattige,  snart  tilbedte  af  en 
grevelig  Gesandt,  snart  af  en  Student,  ere  ikke  snærpede, 
give  sig  sjelden  for  Mere,  end  de  ere,  forlange  kim  Høf- 
lighed og  Blidhed,  selv  naar  de  ere  allerlykkeligst  c: 
allerrigest;  men  hvorledes  kunde  man  mild  og  artig  søge 

J)  Honnette,  men  svage. 

dem,  naar  man  ikke  synes  om  dem,  naar  Musiken  frem- 
manede Billeder,   der  stillede  dem  saa  dybt  i  Skygge. 

Tæt  op  til  Dandsepladsen  sad  et  ungt  Menneske  og 
saa  til  med  stor  Alvor;  jeg  satte  mig  ved  Siden  af  ham, 
og  snart  vare  vi  i  Samtale,  Han  spurgte  uden  mange 
Omsvøb,  hvorfra  og  hvad  jeg  var,  og  jeg  svarede:  fra 
Danmark,    Cand.    philos. 

Ah!  raabte  han,  saa  kan  De  sige  mig,  hvilken  Filosofi 
der  læres   paa   de  danske  Universiteter. 

Det  var  et  underligt  Spørgsmaal  paa  en  Dandseplads; 
men  jeg  svarede  ham,  saa  godt  jeg  kunde,  og  gjorde  ham 
navnlig  opmærksom  paa,  at  Danmark  vel  i  andre  Hen- 
seender var  et  producerende  Land  og  ikke  havde  mange 
Fabriker,  men  i  denne  Henseende  gjorde  en  Undtagelse 
og  indførte  sin  Filosofi  i  raa  Tilstand  til  Bearbejdelse 
efter  Indvaanernes  Tarv  og  Smag. 

Meget  vel,  sagde  han;  men  saa  ere  Deres  Universiteter 
vel  især  paavirkede  af  Hegel;  følger  man  den  Retning 
af  Hegelianismen,  som  er  betegnet  ved  Strausz  og  Feuer- 
bach,  eller  holder  man  sig  til  Skolens  højre  Side?  Aner- 
kj ender  man  en  personlig  Gud,  eller  nærmer  man  sig 
Naturfilosofiens  Pantheisme,  eller  gaar  man  endog  videre? 

Og  medens  jeg  sad  ganske  forbavset  over  denne  uven- 
tede Lærdom  paa  Bal  Mabile,  vedblev  han  ivrig:  Hvad 
mig  angaar,  saa  tror  jeg,  at  Kampen  i  vor  Tid  gjælder 
Gudsfornægtelsen,  den  personlige  Guds  Fjender,  hvor- 
somhelst de  skjule  sig,  under  hvilken  Form  de  end  træde 
frem,  i  Politiken,  i  Filosofien,  i  Kirken.  Vi  ville  styrte 
dem  ned  fra  Prædikestolene,  vi  ville  levere  dem  en  Kamp 
paa  alle  Valpladse;  det  er  et  højt  og  helligt  Maal,  i 
den  ene  saliggj ørende  katholske  Kirkes  Navn.  Jeg  for 
mit  Vedkommende,   jeg  føler  mig  stærk;   thi  jeg  tror. 

Der  var  noget  Strengt,  Mørkt,  næsten  Fanatisk  i  hans 
Blik  og  Stemme,  en  barsk  Alvor,  der  hævede  ham  ud 
over  det  Latterlige,  som  let  kunde  være  kommet  ved 
Misforholdet  mellem  Stedet  og  Talen  —  skjøndt  jeg  ikke 
kan  nægte,  at  jeg  tænkte  ved  mig  selv:  Hvad  vil  denne 
Mand  egenlig  paa  Bal  Mabile?  Han  fortsatte  sin  Tale 
med  endel  Beviser  for  Guds  personlige  Tilværelse;  men 
hvor  meget  han  end  interesserede  mig,  kom  jeg  dog  til 

at  være  uopmærksom;  thi  tæt  foran  os  havde  dannet 
sig  en  Kvadrille  af  fire  Par,  og  blandt  disse  var  en  Dame 
af  usædvanlig  Skjønhed.  Maaske  er  Skjønhed  ikke  det 
rette  Ord;  jeg  skulde  hellere  sige  Tillokkelse,  Noget,  der 
betvang  ved  en  forunderlig  Livets  Energi.  Hun  havde 
blaa  Øjne,  fine  sorte  Øjenbryn,  kulsort  Haar,  en  over- 
ordenlig smuk,  aristokratisk  Hals,  var  let  og  graciøs  som 
nogen  fransk  Kvinde.  Man  samlede  sig  for  at  se  hende 
dandse;  Beundringen,  som  hun  vakte,  forøgede  hendes 
Livslyst,  hendes  fristende  Magt,  og  som  om  hun  diabolsk 
anede,  at  der  blandt  os  To  var  Tale  om  en  Herre,  hun 
ikke  vilde  anerkjende,  sendte  hun  os,  hvergang  hun  hvirv- 
lede forbi,  et  af  sine  besynderlige,  dæmonisk-glade  Blikke, 
et  af  sine  listig-daarende  Smil.  Saa  faldt  Musiken  ind 
med  hele  sin  melodirige  Vellyst  —  mig  blev  det  utaale- 
ligt  paa  dette  Sted  at  høre  Guds  Navn  gjentage,  jeg 
gav  Manden  min  Adresse  og  indbød  ham  til  mig,  for  at 
vi  kunde  fortsætte  Samtalen  uforstyrret.  „De  har  Ret," 
sagde  han  og  rejste  sig.  I  samme  Øjeblik  ophørte  Dan- 
sen, og  jeg  sagde:  „De  har  talt  saa  ligefrem  til  mig;  til- 
lad mig  nu  et  Spørgsmaal:  Hvad  vil  De  her  paa  Bal 
Mabile?"  —  „Men  nu  gaar  jeg  jo!"  sagde  han  vredt 
og  skyndte  sig  bort. 

Et  Øjeblik  efter  traf  jeg  paa  en  ung  Kjøbmand  fra 
Montpellier,  af  Fødsel  en  Tydsker,  med  hvem  jeg  til- 
fældigvis havde  gjort  Bekjendtskab.  „Har  De  set  Rigo- 
lette?"  tilraabte  han  mig  paa  Tydsk.  —  „Rigolette?"  sva- 
rede jeg,  „Rigolette?  det  er  jo  den  smukke,  dydige  Sy- 
pige i  Paris's  Mysterier."  —  „Ja,  vistnok;  efter  hende 
har  ogsaa  vor  Rigolette  faaet  sit  Tilnavn;  men  har  De 
set  hende?  Men  De  maa  have  set  hende!  Alverden  saa 
jo  paa  hende,  da  hun  dandsede."  —  „Var  det  maaske 
hende  i  den  grønne  Silkekjole?"  —  „Ak,  ja,  det  var  hende. 
Er  hun  ikke  mageløs?  Ak,  min  Ven,  jeg  er  ulykkelig 
i  aften  .  .  .  det  vil  da  sige,  jeg  ved  ikke,  hvad  jeg  er. 
Kom,  gjør  mig  en  Tjeneste:  Drik  et  Glas  Champagne 
med  mig  og  lad  mig  tale  til  Dem  om  Rigolette  —  herlig! 
.  .  .   Garcon,  en  Flaske  Champagne!" 

„Vil  De  lægge  Mærke  til  denne  Staaltraad  om  Prop- 
pen? Saadan  er  altid  Staaltraaden  om  den  ægte  Cham- 

pagne.  Jeg  drikker  ikke  anden  Sort,  det  ved  Garcon'en. 
Den  skal  ogsaa  drikkes  af  disse  flade  Glas;  jeg  kan  ikke 
begribe,  hvordan  noget  fornuftigt  Menneske  endnu  kan 
komme  Champagne  i  de  høje,  smalle  Glas.  Hvor  man- 
gen god  Flaske  har  jeg  ikke  tømt  med  Rigolette!  Se, 
nu  skal  hun  til  at  dandse  Polka!  Jeg  vil  vende  Ryggen 
til,  og  tag  De  Dem  iagt,  se  ikke  for  meget  paa  hende. 
Jeg  er  virkelig  saa  bedrøvet  iaften,  som  jeg  ikke  har 
været  i  flere  Aar.  Gjør  mig  nu  en  Tjeneste:  Drik  paa 
Rigolettes  Velgaaende." 

„Hun  er  en  mageløs  Pige.  Jeg  kommer  to  Gange  om 
Aaret  til  Paris,  og  hver  Gang  jeg  i  de  sidste  to  Aar  har 
været  her,  har  hun  kostet  mig  idetmindste  tusinde  Francs. 
Men  Gud  er  mit  Vidne,  jeg  fortryder  ikke  at  have  givet 
Pengene  ud.  Det  er  umuligt  at  være  sørgmodig  i  hendes 
Selskab;  det  er  umuligt  at  være  alvorlig,  det  er  umu- 
ligt at  tænke.  Hun  har  de  forunderligste  Indfald,  er 
livlig,  aandrig,  Alt,  hvad  et  Menneske  kan  ønske  sig, 
og  tilmed  er  hun  god  som  en  Engel.  Hvergang  vi  kjørte 
ud  sammen,  tog  hun  min  Pengepung  og  gav  til  alle 
de  Fattige,  vi  mødte.  En  af  de  første  Gange  —  det  var  paa 
en  Tour  til  Montmorency  —  sagde  jeg,  at  hun  kastede 
for  Meget  ud  af  Vinduet;  saa  sagde  hun:  hvo  ved,  om 
ikke  jeg  selv  engang  kan  komme  til  at  løbe  ved  Siden 
af  en  saadan  Vogn,  og  saa  kom  der  Taarer  i  hendes 
Øjne,  men  j  samme  Øjeblik  opslog  hun  en  skraldende 
Latter,  og  det  er  den  eneste  Gang,  at  hendes  Latter  har 
været  skraldende.   Vil   De  ikke   tømme   Deres   Glas?" 

„De  ved  ikke,  hvad  saadan  en  Pige  er  for  et  Menne- 
ske som  mig.  Jeg  lever  hele  Aaret  i  det  Hundehul  Mont- 
pellier. Man  kommer  i  Selskaber,  i  gode  Huse,  som  det 
kaldes.  Der  er  gamle,  ærbare  Damer,  som  tale  ilde  om 
Alverden,  og  dydige  unge  Piger,  som  knap  tør  aabne 
Munden,  og  sige  de  Noget,  saa  er  det  en  Ubetydelighed 
eller  en  Dumhed.  De  gjør  Dem  ingen  Forestilling  om, 
hvor  Dyden  er  dum  i  Frankrig.  Ak,  i  det  kjære  Tydsk- 
land,  i  Norden,  der  er  anderledes  Familieliv,  ganske  andre 
Pigebørn!  Min  Compagnon  har  giftet  sig  med  saadan  en 
fransk  Dame,  han  gaar  om  Søndagen  til  Messen  med 
sin  Kone  under  den  ene  Arm  og  sin  Svigermoder  under 

den  anden  Arm,  stakkels  Fyr!  Hvad  jeg  slider  og  slæber 
for  hele  Aaret  om,  det  sætter  jeg  med  største  Glæde  og 
Fornøjelse  paa  Rigolette;  paa  mine  Knæ  vilde  jeg  byde 
hende,  hvad  jeg  har  tilovers;  men  nu  er  det  forbi." 

„Er  det  forbi?" 

„Ja,  der  er  kommet  en  Belgier  hertil,  Søn  af  den 
rigeste  Bankier  i  Bryssel.  Han  har  givet  hende  kontant 
4000  Frcs.  og  Vexler  for  mange  Tusinder;  nu  skal  hun 
holde  Equipage.  Hun  sagde  det  til  mig  igaar  og  bød 
mig  Farvel;  nu  er  hun  ham  naturligvis  tro  —  gid  Pok- 
ker havde  hele  Belgien!  Eja,  der  kommer  Mostaganem! 
Vil   De   præsenteres?" 

„Mostaganem?   Det   er  jo   en   By  i  Algier." 

„Ja,  men  det  er  Rigolettes  Veninde.  Hun  har  ogsaa 
gjort  Lykke.  Der  er  kommet  en  rig  Italiener  hertil;  han 
tager  hende  med  paa  en  Rhinrejse  og  fører  hende  maa- 
ske  til  Italien.  Naar  hun  og  Rigolette  ere  borte,  saa  er 
Glandsen  af  Bal  Mabile.  Nu  skal  jeg  forestille  Dem  for 
Mostaganem;  hun  er  meget  alvorlig  og  melankolsk,  og 
hendes  italienske  Elsker  er  den  lystigste  Abekat,  man 
kan   træffe   paa." 

Mostaganem  var  en  temmelig  høj,  smækker  Pige,  med 
et  regelmæssigt,  ovalt,  blegt  Ansigt  og  store  sorte  Øjne, 
klædt  med  ret  elegant  Simpelhed,  kun  med  en  svær 
Guldkjæde  om   Halsen. 

„Har   De   set   Rigolette?"   spurgte   hun   Tydskeren. 

„Ja,  hun   dandsede  med  sin  Belgier." 

„Hun  faar  Equipage,"  sagde  Mostaganem  med  et  Suk. 

„Ja,  men  Du  faar  Jernbane  og  Dampskib!"  sagde  Ita- 
lieneren og  lo. 

„Hun  giver  en  Souper  iaften,"  sagde  Mostaganem;  „det 
er  til  Afsked,  imorgen  rejse  vi.  Naar  jeg  kommer  tilbage, 
saa  er  hun  en  rig  Pige,  hvis  hun  vil  være  fornuftig, 
hvad  jeg  ikke  tror  hun  vil.  Men  hun  er  lykkelig,  hun 
behøver   ikke    at   forlade   Paris." 

„Men  Du  skal  jo  rejse  med  mig!"  sagde  Italieneren 
og  lo.  „Har  De  hørt  Mage,  mine  Herrer,  hun  kalder  det 
en  Ulykke,  ha,  ha,  ha!" 

„Deres  Vogn  holder  udenfor,"  vedblev  Mostaganem,  „vi 
skulle  kjøre  sammen  til  Philippe.  Ja,  Rigolette  er  lykke- 

lig.  —  Nu  giver  han  hende  Mantillen  paa;  kom  nu  Lu- 
dovico  .  .  .  quel  drole  de  nom!  .  .  .  Messieurs,  au  plaisir 
de  vous  revoir!"1) 

Og  den  lykkelige  Rigolette  kjørte  med  sit  Selskab  til 
Souper'en    hos    Philippe. 

Det  var  den  16de  Juli  f.  A. ;  i  forrige  Uge,  den  13de 
Oktbr.,  fandt  man  hende  kvalt  med  Kuldamp,  hun  havde 
dræbt  sig  selv. 

En  af  de  almindelige  juridiske  Beretninger  i  Bladene 
meddeler  Katastrofen  uden  at  nævne  hendes  Navn,  men 
dog  saaledes,  at  hun  er  betegnet  for  dem,  der  kjendte 
hende. 

Belgieren  havde,  som  allerede  fortalt,  foruden  rede 
Penge  givet  hende  endel  Vexler  til  et  betydeligt  Beløb. 
De  vare  udstedte  af  ham,  og  hun  gjorde  dem  i  Penge 
ved  at  endossere  dem  og  overgive  dem  til  Trediemand. 
Den  gamle  Bankier  havde  imidlertid  faaet  Nys  om  Sa- 
gen og  tvang  sin  Søn  til  at  rejse  til  Brasilien,  inden  Vex- 
1erne  forfaldt  til  Udbetaling,  og  da  Vexlernes  Ihænde- 
haver ikke  fandt  den  unge  Belgier,  henvendte  han  sig 
til  Rigolette  for  at  erholde  sine  Penge.  Forgjæves  bøn- 
faldt hun  den  gamle  Bankier;  med  rolig  Samvittighed 
lod  han  sin  Søns  Gjæld  ubetalt,  fordi  han  ikke  aner- 
kjendte  den  Valuta,  Sønnen  havde  annammet  for  Vex- 
lerne. 

Stakkels  Rigolette!  Hun  solgte  Alt,  hvad  hun  ejede, 
og  tyede  til  de  hemmelige  Spillehuse  for  at  vinde  Vex- 
lernes Beløb;  men  her  tabte  hun  Alt.  Saa  lukkede  hun 
sig  en  Aften  inde  i  sit  Værelse,  antændte  en  Kulild,  luk- 
kede  Spjeldet  og  døde. 

Paa  den,  der  har  set  hende  „lykkelig",  gjør  denne  Be- 
retning et  vemodigt  Indtryk;  for  Læserne  kan  den  maa- 
ske  have  Interesse  som  et  usmykket  Billede  af  Livet 
i   Paris. 


»)  Hvilket  pudsigt  Navn!  Paa  fornøjeligt  Gensyn,  mine  Herrer! 


MASKE-LYKKE 

(1851) 


I  Torsdags  fik  jeg  Besøg  af  Adolph  Meyer*).  Siden  Pub- 
likum sidst  hørte  Noget  fra  ham,  har  han  været  vidt 
forrejst,  og  Mange  have  troet,  at  han  var  bleven  borte 
eller  var  død;  men  det  er  ingenlunde  Tilfældet.  For 
dem,  som  ikke  kjende  ham,  forestiller  jeg  ham  ved  at 
sige,  at  han  er  min  bedste  Ven. 

Han  fik  mig  til  at  bortlægge  en  Bog,  over  hvilken 
jeg  formodenlig  vilde  have  skrevet  en  Kritik;  han  talte 
om  sin  Rejse,  om  Udlandet,  og  da  han  nævnede  Via 
Felice  i  Rom,  den  stille,  den  i  Sandhed  lyksalige  Gade, 
kom  den  aandedrætstandsende  Længsel  .  .  .  eller  det  var 
ikke  engang  Længsel,  Sjælen  mindedes  blot  sin  uendelige 
Fred  fra  hin  Tid  og  søgte  atter  at  synke  hen  deri,  at  hvile 
i  den  Nydelse,  som  Ingen  fatter,  der  ikke  har  drukket  af 
Fontana  Trevi. 

„Og  nu  er  det  snart  Karnevalstid  i  Rom,"  sagde 
Adolph  Meyer  efter  en  Pause. 

Vi  tav  Begge;  Corsoen  stod  vel  for  Begges  Erindring: 
Maskerne,  Glæden,  Solskinnet  og  hin  Aften,  da  Romerne 
i  barnlig  Jubel  tænde  Lys,  paa  Gaden,  i  Husene,  paa 
Tagene,  da  det  klinger  og  larmer  og  beruser,  og  det  tii- 
sidst  i  Henrykkelsen  synes  den  Fremmede,  at  selve  Him- 
lens Stjerner,  der  tindre  over  Tagene,  ere  Romernes 
Glædeslys. 

—  Nede  paa  Gaden  rullede  den  ene  Karet  efter  den 
anden;  der  var  Maskerade  i  Casino. 

„Gaar  Du  derhen?"  spurgte  Adolph  Meyer. 

„Aa,  jeg  veed  ikke;  nu  har  jeg  tabt  Lysten." 

*)'  Adolph  Meyer  er  det  Navn,  hvorunder  Forf.  udgav  sine  første 
poetiske  Fortællinger. 

En  Karet  kom  farende  og  holdt  i  Nærheden;  lidt  efter 
kunde  man  høre  Folk  stige  i  den,  Døren  blev  slaaet 
hastig  til,   saa  Ruden  klirrede. 

„Hvor  en  saadan  Lyd  pludselig  kan  vække  en  Erin- 
dring!" udbrød  Adolph  Meyer;  „det  var  for  mig,  som 
om  jeg  saa  en  lille  Haand  i  hvid  Handske  komme  frem 
i  en  Karets  Vindueskarm  og  slaa  Vinduet  til.  Hvor  det 
minder  mig!  Hvor  det  nu  staar  levende  for  mig!  Nej,  jeg 
vil  ikke  gaa  i  Casino,  jeg  kan  holde  min  Maskerade 
med   lukkede    Øjne." 

„Tag  saa  mig  med,  jeg  vil  lukke  Øjnene.  Tænk  Du 
blot  højt." 

„Det  kan  jeg  gjerne;  men  husk  dog  paa,  at  jeg  har 
den  bedste  Del,  for  mig  staar  Alt  i  Virkelighedens  Fylde, 
og  Du  faar  kun  en  mat  Afglands.  Og  paa  den  anden  Side 
—  saa  er  jeg  da  ogsaa  den,  det  gik  ud  over.  Men  giv  mig 
en  ny  Cigar,  saa  skal  jeg  fortælle." 

„Adolph,  Du  er  Poet;  sig  mig  i  Forvejen,  om  Du  dig- 
ter eller  .  .  .  ." 

„Paa  Ære,  jeg  vil  fortælle  Dig  den  ubarmhjertige  Sand- 
hed —  maaske  den  ubetydeligste  Historie  for  enhver 
Anden  end  for  mig.  —  Du  kjender  jo  Franck,  Redaktøren 
af  „Sonntagsblåtter"  i  Wien." 

„Naa,  det  er  i  Wien?" 

„Ja,  Handlingen  foregaar  i  Wien;  Tiden  er  den  22de 
Novbr.  1846.  Karnevalet  i  Rom  ....  ja,  vi  skal  ogsaa  tale 
om  Karnevalet;  men  nu  er  mit  Sind  i  Wien.  Om  Mor- 
genen var  jeg  oppe  hos  Franck,  der  lige  var  kommen 
hjem  fra  sin  Censor  og  var  i  det  sorteste  Humør;  Cen- 
soren havde  strøget  en  hel  Artikel,  fordi  der  var  et  lille 
uskyldigt  Citat  af  Rousseau;  han  havde  kaldt  Rousseau 
et  mauvais  sujet  og  erklæret,  at  han  ikke  vilde  have 
ham  nævnt.  Stakkels  Franck  maatte  blive  hjemme  hele 
Dagen  og  skulde  om  Aftenen  læse  Korrektur.  Han  sagde 
til  mig:  „Jeg  kan  ikke  benytte  min  Billet  til  Redouten, 
har  De  ikke  Lyst  til  at  gaa?"  —  Jeg  uskyldige  Menneske 
kjendte  ikke  anden  Redoute  end  den  ved  Cheverino,  hvis 
Indtagelse  med  Storm  Prosper  Mérimée  har  beskrevel, 
og  saa  Redouten  i  Aachen,  hvor  jeg  havde  tabt  endel  af 
mine  Rejsepenge  i  Rouge  et  Noir." 

„Du   uskyldige   Menneske!" 

„Ja,  det  kan  jeg  godt  sige,  for  det  var  ved  højlys  Dag, 
at  jeg   spillede." 

„Naa,  endnu  bedre!  Andre  have  dog  Undseelse  til  om 
Aftenen;  men  de  Uskyldige,  lader  det  til,  begynde  om 
Morgenen." 

„Ja,  saa  Meget  er  da  vist,  at  jeg  kom  aldeles  uskyldig 
til  det;  det  begyndte  at  regne,  medens  Vagtparaden  trak 
op,  en  høflig  Mand  tilbød  mig  Ly  og  førte  mig  ind  i  en 
stor  Sal,  vor  der  var  stor  Forsamling  om  et  grønt  Bord 
med  mange  Guldpenge  og  en  lille  rund  Æske  paa  Bordet. 
Alle  de  Andre  spillede,  og  saa  spillede  jeg  med  og  tabte, 
indtil  en  gammel,  lam  Spanier  sagde  va  banque!  og 
sprængte  Banken  og  vandt  60,000  Gylden.  Havde  jeg  havt 
Forstand  paa  Spillet,  kunde  jeg  ogsaa  have  sagt  va  banque 
og  vundet." 

„Hm!  ....  Var  det  til  saadan  en  Redoute,  at  Franck 
gav  Dig  Billet?" 

„Nej,  han  sagde,  at  det  var  Cathrin en-Redoute,  et  Maske- 
bal; Damerne  kom  maskerede,  men  Herrerne  kun  bal- 
klædte  og  uden  Maske.  Der  var  mange  unge  polske,  un- 
garske, italienske  og  tyske  Grevinder  i  Wien,  sagde  Franck 
og  kneb  Øjnene  sammen,  søg  nu  at  gjøre  Deres  Lykke. 
Jeg  svarede,  at  det  tænkte  jeg  ikke  paa;  men  mit  Hjerte 
bankede  allerede.  —  Endnu  et  Raad  vil  jeg  give  Dem, 
sagde  Franck:  Tal  Fransk  eller  daarligt  Tysk.  —  Her, 
i  Wien,  i  den  tyske  Stad?  udbrød  jeg.  —  Franck  trak  paa 
Skulderen. 

Jeg  havde  Held  den  Dag.  Da  jeg  aldrig  før  havde  været 
paa  en  stor  Maskerade,  vilde  jeg  nødig  gaa  ene,  og  strax 
udenfor  Francks  Hus  traf  jeg  en  ung  dansk  Læge,  en 
meget  alvorlig  og  skikkelig  Fyr,  og  aftalte  med  ham,  at 
vi  skulde  gaa  sammen  paa  Redouten,  men  i  Forvejen 
høre  „Don  Juan"  paa  Kårnthnerthor-Theatret.  Operaen 
gik  fortræffelig,  uagtet,  eller  maaske  netop,  fordi  Deko- 
rationer og  Maskineri  vare  under  al  Kritik.  Det  forekom 
mig,  at  jeg  hørte  Mozarts  Musik  i  al  dens  primitive  Frisk- 
hed ....  o,  Gud,  naar  man  saadan  er  paa  Rejse,  fri  som 
Fuglen  i  Luften,  fri,  saa  man  undertiden  jubler  uden 
anden  Grund  end  i  Følelsen  af  sin  uendelige  Frihed,  naar 

man  om  Morgenen  kan  spørge  sig  selv:  „Skal  jeg  idag 
rejse  til  Paris  eller  til  London,  til  Ungarn  eller  til  Ita- 
lien!" —  Italien,  Italien!  Naar  det  ligger  lige  for  En  og 

man  kun  behøver  at  ville saa  gjør  Musik  en  ganske 

anden  Virkning  end  i  Hjemmet,  i  den  borgerlige,  strenge, 
stadige  Pligtopfyldelses  Kreds  —  saa  har  man  selv  Men- 
neskehedens første,  oprindelige  Friskhed,  saa  nyder  man 
al  den  Velsignelse,  Vorherre  skjænkede  Adam,  da  han 
gav  ham  Jorden  til  Ejendom  ....  Herre,  Gud!  lad  mig 
rejse!  giv  mig  Rejsepenge!" 

„Ja;  cosi  sia!  Men  Maskeraden?" 

„Da  vi  kom  ind  i  Salen,  rystede  jeg  af  Kulde,  jeg  havde 
Feber.  Men  lidt  efter  lidt  satte  Feberen  sig,  jeg  fandt  det 
Meste  anderledes,  end  jeg  havde  ventet.  Der  var  Musik, 
men  ingen  Dans,  og  derved  fik  det  Hele  et  stivt  og  tvunget 
Udseende.  Balklædte  Herrer  spadserede  op  og  ned  med 
Hatten  i  Haanden,  og  nogle  af  dem  syntes  slet  ikke  at 
bryde  sig  om  de  maskerede  Damer;  det  tog  sig  ogsaa 
ubehageligt  ud,  naar  man  hørte  Damerne  nærme  sig  og 
sige  „De"  og  Herrerne  svare  „Du",  skjøndt  det  lidt  efter 
lidt  blev  klart,  at  saa  var  Maskeskik.  En  Mængde  Intriguer 
vare  vistnok  i  Gang,  man  mærkede  Ord,  der  fløj  som 
Pile;  men  Alt  undveg  os  Ubekj endte.  Jeg  kom  til  at  tænke 
paa  „den  Usynlige  paa  Sprogø";  thi  det  var,  som  om  Ingen 
kunde  se  os,  man  gik  idethøjeste  af  Vejen  for  os  som 
for  Afvisere.  „Her  er  sgu  kj edeligt,"  sagde  Doktoren  efter 
en  halv  Times  Forløb,  „jeg  tager  snart  hjem."  —  „Ja,  her 
er  unægtelig  slemt,"  svarede  jeg,  „men  her  er  en  Gaade, 
og  der  maa  findes  en  Nøgle."  —  „De  kan  være  ganske 
rolig,"  sagde  Doktoren,  „der  er  Ingen,  som  forlieber  sig 
i  Dem;  lad  os  gaa  hjem  og  iseng."  Men  Mozarts  Musik  var 
i  mig,  og  Tanken  om  at  gaa  derfra  og  sove  var  mig 
utaalelig;  jeg  frygtede  denne  Skjæbne  som  en  Ulykke, 
som  et  Bevis  paa,  at  Rejsens  Genius  havde  forladt  mig, 
og  at  jeg  burde  rejse  hjem.  Jeg  sagde  til  Doktoren:  „Gu- 
derne gjøre  Intet  for  Mennesket  undtagen  staa  ham  bi, 
naar  han  selv  har  en  Villie  —  Tærningerne  være  ka- 
stede: Jeg  hilser  paa  den  første  Dame,  som  kommer  forbi." 
—  Doktoren  lo  hæst.  Vi  stod  i  Nærheden  af  Døren,  og 

medens  jeg  talte,  kom  en  aldrende  Herre  med  tre  Damer 
ind  ad  Døren.  Damerne  vare  tæt  tilhyllede;  den  forreste 
skred  let  og  stolt  frem,  jeg  saa  et  Par  mørke  tindrende 
Øjne  og  bad  til  Guderne  om,  at  hun  ikke  maatte  komme 
mig  nær;  thi  jeg  havde  ikke  Mod,  jeg  syntes,  at  dette 
var  for  skjønt  til  mig,  og  jeg  kunde  dog  ikke  vige  fra, 
hvad  jeg  havde  sagt.  Men  hun  kom  nærmere,  hendes  Silke- 
domino berørte  mig  ....  for  mit  Øre  lød  Finalen  af  1ste 
Akt  ....  og  med  den  besynderlige  Blanding  af  Begej- 
string, Angst  og  Koldsindighed,  som  man  kan  have  i 
kritiske  Øjeblikke,  sagde  jeg  paa  Fransk:  „Skjønne  Maske, 
ved  Din  Side  er  Plads  til  en  Lykkelig;  tillad  mig  at  indtage 
Pladsen  provisorisk.  —  Hun  vendte  sig,  sagde  dæmpet 
et  Par  Ord  til  den  aldrende  Herre,  der  kastede  et  Side- 
blik paa  mig,  og  —  saa  tog  hun  min  Arm." 

„Naa,  Du  blev  da  glad!" 

„Nej,  jeg  tilstaar,  jeg  var  dum;  mig  syntes,  at  jeg  burde 
havt  lidt  mere  Ulejlighed  med  at  opnaa  mit  Ønske,  og 
jeg  blev  bange  for,  at  det,  hvortil  jeg  havde  nærmet  mig 
med  bankende  Hjerte,  skulde  være  en  lille  Grisette  eller 
—  Gud  forlade  mig  det  —  noget  meget  Løst.  Jeg  var 
for  usikker  i  min  Sag  til  at  kunne  slaa  nogen  bestemt 
Tone  an,  og  der  blev  et  Øjebliks  Tavshed,  medens  jeg 
mekanisk  gik  videre  med  hende.  Da  sagde  hun:  „Jeg  til- 
lader Dem  at  vise  Deres  Elskværdighed  indtil  Klokken  Et." 

Du  skulde  have  hørt  denne  Stemme,  hvor  skjøn  og  klar 
den  var,  skjønt  hun  ikke  talte  højt,  og  hvilket  besynder- 
ligt, halv  drillende,  halv  velvilligt  Udtryk,  der  var  deri. 
Jeg  følte,  at  under  Masken  var  en  Personlighed,  der  bedre 
end  jeg  oversaa  Situationen.  Mekanisk  havde  jeg  set  op 
til  Salens  Uhr:  Klokken  var  123/*-  Hvor  Sindets  Bevægelse 
gik  hastig,  hvor  Stemningen  slog  om  igjen!  Jeg  var  skam- 
fuld over  min  Mistro  og  afbad  tavs  og  ydmyg  min  Synd, 
jeg  var  ængstelig  over  Tidens  Korthed,  og  jeg  kunde  højt 
have  prist  Skjæbnen,  fordi  den  dog  havde  tilladt  noget 
Skjønt  at  nærme  sig  mig. 

Kun  et  Kvarter!  sagde  jeg. 

„Har  De  saa  megen  Elskværdighed,  at  Tiden  ikke  er 
tilstrækkelig?"  spurgte  hun. 

Jeg  kan  ikke  beskrive,  hvor  forunderlig  denne  Stemme 

virkede  paa  mig.  Al  Verdens  Lyst  syntes  mig  at  være 
mig  nær  og  paa  gjækkende  Maade  blive  taget  fra  mig, 
en  sand  poetisk  Lyksalighed  bølgede  i  mit  Sind,  men 
ligesom  paa  sort  Bund,  en  melankolsk,  smertefuld  Strøm- 
ning gik  hen  under  den. 

„Jeg  svarede  hende:  „Smukke  Maske,  jeg  maa  sige  Dig 
Sandheden;  min  Elskværdighed  bestaar  i  at  opfatte  det 
Skjønne  med  Øje  og  Øre  og  trofast  gjemme  Billedet.  Jeg 
er  elskværdig,  naar  Du  taler."" 

„God  Nat,  nu  gaar  jeg  hjem  og  iseng,"  sagde  Doktoren 
og  lagde  Haanden  paa  min  Skulder. 

„God  Nat,  sov  vel!"  svarede  jeg  uden  at  se  mig  om. 

„Hvad   var  det   for   et   Sprog?"   spurgte   Masken. 

„Det  var  Dansk." 

„Er  der  mange  af  Deres  Landsmænd  her  i  Aften?" 

„Nej,  nu  er  jeg  vild  fremmed  her  og  ganske  ene,  hvis 
De  befaler  mig  at  forlade  Dem." 

„Man  siger  Du  til  Masken,"  sagde  hun. 

Strax  efter  mødte  vi  hendes  Selskab;  hun  hviskede  i 
Forbigaaende  et  Par  Ord  til  en  af  Damerne  og  sagde  der- 
paa  til  mig:  „Velan,  endnu  en  Time!  Jeg  vil  gjøre  Honnørs 
og   præsentere   Dem   Staden   Wien." 

Man  faar  ikke  Tid  til  at  tale  højt  med  sig  selv  ved  en 
saadan  Lejlighed.  Skulde  jeg  med  Ord  have  udtrykt,  hvad 
jeg  i  dette  Øjeblik  tænkte,  saa  vilde  det  have  været:  Du 
har  gjort  en  Erobring!  Lader  os  gaa  til  Kapitolium  og 
takke  Guderne. 

Hun  tiltalte  de  fleste  Herrer,  som  vi  mødte,  og  nævnede 
deres  Navne;  men  dem  har  jeg  naturligvis  glemt,  og  jeg 
maa  sige,  at  hun  gjorde  sig  langt  mere  Umage,  end  jeg 
forlangte;  jeg  brød  mig  slet  ikke  om  at  kjende  alle  disse 
Herrer,  som  nok  vare  civilklædte  Officerer  af  Nobel- 
garderne. Hun  talte  Fransk,  Italiensk  og,  saavidt  jeg  kunde 
gjætte,  Polsk  og  Ungarsk;  men,  selv  naar  jeg  forstod 
Ordene,  var  Sproget  mig  dog  uforstaaeligt,  det  var  et  af- 
sluttet Selskabs  Sprog,  kun  tilgængeligt  for  Indviede,  lød 
ligesom  Svar  paa  tidligere  Spørgsmaal  eller  Kritik  af 
ubekjendte  Ting.  Alle  bleve  opmærksomme,  nysgjerrige, 
spændte,  og  snart  befandt  vi  os  i  en  tæt  Klynge,  der  lige- 
som anfaldt  hende  med  spidse  Rapierer,  medens  hun  af- 

parerede  og  førte  sikre  Riposter.  Er  det  virkelig  for  min 
Skyld?  tænkte  jeg  noget  tvivlende.  Hun  syntes  at  vide 
altfor  Meget,  mangen  En  trak  sig  ud  af  Striden  under  de 
Omstaaendes  Latter;  men  selve  Vittigheden,  der  ramte, 
var  mig  uforstaaelig.  Jeg  erindrer  kun  en,  maaske  mest 
formedelst  det  berømte  Navn,  der  blev  nævnt.  En  ufor- 
skammet smuk  Mand  sagde  til  hende:  „Min  Dejlige,  kjen- 
der  Du  mig?"  —  „Desværre,  kun  altfor  godt,  Grev  Zriny." 
—  „Kun  altfor  godt,  smukke  Barn?"  sagde  Greven  og 
plirede  med  Øjnene,  „vel,  jeg  tillader  Dig  at  være  indis- 
kret, sig,  naar  vi  sidst  var  sammen."  —  „Sidst  vare  vi 
sammen,  Grev  Zriny,  da  vi  red  til  Nuszdorf."  En  almin- 
delig Latter  fulgte  øjeblikkelig,  Zriny  bed  sig  i  Læben 
og  vendte  hende  Ryggen.  Greven  havde  vel  havt  et  uhel- 
digt Eventyrridt  eller  Sligt,  hvorom  Alle  havde  hvisket, 
men  som  nu  blev  kundgjort  med  Bombeknald.  Rundt 
om  mig  lød  det:  Hvem  kan  det  være?  ....  Grevinde 
Jomini  ....  Bertha  Stadion  ....  Den  lille  Bernini 
Umuligt,  hvor  skulde  hun  komme  til  ham?  Ingen  har  set 
ham  før  o.  s.  v.  —  „Er  det  ikke  sandt?"  spurgte  hun 
pludselig  mig.  —  „Jo,  Du  har  ganske  Ret,"  svarede  jeg. 
Jeg  sagde  „Du",  fordi  hun  var  Maske;  men  de  Andre, 
hvis  Tanker  vare  beskjæftigede  med  Virkeligheden,  troede, 
at  jeg  sagde  det  ifølge  Slægtskab.  „Hvem  kan  det  dog 
være?"  o.  s.  v.  En  ung,  smuk,  militærisk  udseende  Mand 
havde  flere  Gange  i  den  største  Spænding  tiltalt  hende; 
men  hun  havde  hver  Gang  med  tilsyneladende  Ligegyldig- 
hed eller  Ringeagt  overhørt  hans  Ord.  Endelig  lod  det 
til,  at  han  sagde  Noget,  som  hun  ikke  kunde  undvige, 
og  at  et  ubarmhjertigt  Udfald  fulgte  derpaa.  I  den  største 
Sindsbevægelse  udbrød  han:  „Umuligt!  Mig!  Mig,  som 
elsker  Dem"  ....  ved  disse  Ord  var  det,  som  om  et 
elektrisk  Slag  standsede  Tale  og  Latter.  Hun  trykkede 
min  Arm;  jeg  havde  i  de  sidste  ti  Minutter  havt  en  flov 
Rolle  og  ønsket  mig  langt  bort;  men  det,  at  hun  brød 
saa  bestemt  med  denne  Laps,  som  jeg  i  mit  Hjerte  kaldte 
ham,  gjorde  mig  atter  livlig  og  glad,  og  jeg  fik  det  lykke- 
lige Indfald  af  sige  med  en  enfoldig  Ægtemands  Enfoldig- 
hed, men  i  Hjertet  med  inderlig  Glæde:  „Saa  De  elsker 
min  Kone?"  —  En  almindelig  Latter  løste  Fortryllelsen, 

der  ligesom  havde  forvandlet  Alle  til  Sten,  Kredsen  aab- 
nede  sig,  og  vi  slap  ud.  Hun  kom  forbi  sit  Selskab,  hvi- 
skede atter  i  Forbigaaende  nogle  hastige  Ord  og  sagde  til 
mig:  „Jeg  maa  bort,  følg  mig  ud." 

Paa  Vejen  gjennem  Korridoren  sagde  jeg  til  hende: 
„Saa  skal  jeg  altsaa  nu  tage  Afsked  uden  nogensinde  at 
gjense  Dem?" 

„Jeg  kunde  tænkt,  at  De  vilde  ytre  et  saadant  Ønske, 
og  naar  det  er  en  Maade  at  vise  Dem  min  Erkjendtlig- 
hed  paa,  bør  jeg  give  efter;  men  De  vil  fortryde  det." 

„Jeg  vil  risikere  det,"  svarede  jeg  smilende. 

„Ak,  De  skulde  være  tilfreds  med  det  Ubekjendte,  med 

det  Dulgtes  hemmelige  Magt,  naar  det  har  glædet  Dem 

„Denn  der  Mensch  begehre  nimmer  und  nimmer  zu 
schauen"*)  —  forstaar  De  Tysk?" 

„Ja,  men  den  næste  Linie  i  Digtet  er:  „Was  die  Gotter 
bedecken  mit  Nacht  und  Grauen"*)  og  er  her  Nat,  saa  er 
det  en  lysstraalende  Nat,  og  hvad  denne  Maske  og  Do- 
mino og  hvide  Handske  halv  skjuler,  halv  forraader,  ind- 
gyder mig  ingenlunde  Gru." 

Hun  sagde  med  en  Stemme,  der  syntes  mig  ligesaa 
meget  at   udfordre  som  at  fraraade: 

„Er  ruft's  mit  lauter  Stimm':  ich  will  sie  schauen! 

Schauen ! 
Gellt  ihm  ein  langes  Eccho  spottend  nach."3) 

Der  kom  det  mig  til  Nytte,  at  jeg  i  Skoletiden  havde 
lært  halve  Schiller  udenad.  Ja,  udbrød  jeg,  Digterne  tale 
for  mig,  Vaabnene,  der  vendes  imod  mig,  blive  mit  For- 
svar; thi  det  Billede,  som  Ynglingen  vilde  se  i  Sais,  var 
tilsløret  med  et  Lovbud: 

„Ein  Gesetz 
Ist  dieser  dunne  Flor  —  fur  Deine  Hånd 
Zwar  leicht,  doch  zentnerschwer  fur  Dein  Gewissen"*)  — 


*)  Mennesket  maa  aldrig  begære  at  skue.  2)  Hvad  Guderne  bedække 
med  Natten  og  Mørkets  Rædsel  ?  3)  Han  raaber  med  høj  Røst :  Jeg  vil  se 
hende!  se  hende  skingrer  et  langt  Ekko  spottende  efter  ham.  4)  Et  Lov- 
bud betyder  dette  tynde  Flor.  Ganske  vist,  let  for  Din  Haand,  men 
centnertungt  for  Din  Samvittighed. 

„Men  jeg,  jeg  vil  med  god  Samvittighed  skue  Deres  An- 
sigt!" 

„Jeg  giver  tabt,"  sagde  hun. 

„Og  jeg,  jeg  venter  altsaa  at  høre  lykkelige  Ord." 

„Om  Søndagen,  naar  Kejseren  holder  Kirkegang,  plejer 
der  at  komme  mange  Mennesker  op  i  Borgen  og  se 
Hoffet.   Jeg  kommer  der  paa  Søndag." 

„Men  hvorledes  skal  jeg  gjenkjende  Dem?" 

„Vil  De  virkelig  gjerne?  Gjør  jeg  Dem  en  Glæde  derved?" 

„Om  De  gjør!" 

„Og  vil  De  være  tavs?" 

I  dette  Øjeblik  havde  hendes  Stemme  noget  saa  Blødt 
og  tillige  saa  Udfordrende,  det  var,  som  om  den  for- 
føreriske Skikkelse  bragte  et  Bæger  med  berusende  Vin 
nær  til  mine  Læber;  jeg  tror,  jeg  var  i  den  Sindsstem- 
ning, hvori  Folk  sælge  deres  Sjæl.  Naar  jeg  ikke  gav  et 
meget  pathetisk  Svar,  saa  var  det,  fordi  jeg  ikke  vidste, 
hvad  jeg  skulde  sige;  jeg  nøjedes  med  at  lægge  Haanden 
paa  Hjertet,  men  det  var  da  pathetisk  nok. 

„Velan,  jeg  vil  i  Haaret  bære  en  sort  Blomst  og  i  den 
sorte   Blomst   en   lille   Sølvblomst." 

„Og  naar  jeg  ser  Dem,  maa  jeg  da  hilse  paa  Dem?" 

„De  nøder  mig  bestandig  til  at  sige  Mere,  end  jeg  øn- 
skede: Ja,  De  har  min  Tilladelse  til  at  hilse  paa  mig." 

„Og  tiltale  Dem?" 

„Min  Gud,  ja!  Men  De  vil  fortryde  det.  Glem  hellere 
denne  Nat." 

„Glemme  den!"  raabte  jeg,  idet  jeg  tænkte,  at  dette  var 
et  uskyldigt  Koketteri,  en  Forberedelse  paa,  at  hun  ikke 
var  smuk,  for  at  jeg  skulde  blive  desto  behageligere  over- 
rasket, og  jeg  sagde  til  Afsked  med  triumferende  Sikker- 
hed:   „Ved   Kirkegangen!" 

„Ved  Kirkegangen!"  svarede  hun,  og  denne  Gang  havde 
det  Gjækkende  i  hendes  Stemme  i  den  Grad  Overhaand, 
at  jeg  vilde  have  bedet  hende  gjentage  Forsikringen;  men 
hun  var  alt  i  Vognen,  jeg  saa  den  hvide  Haand  trække 
Vinduet  hastig  op,  saa  det  klirrede,  og  Vognen  foer  afsted. 

Hvor  jeg  var  lykkelig  den  Nat!  Du  veed  maaske  ikke, 
hvilken  Magt  en  saadan  tilhyllet,  fin,  ung  Kvindeskikkelse 
kan  udøve,  hvilken  besynderlig  elektrisk  Strøm,  der  frem- 

M.  Goldschmidt  i  Folkeudgave.  I  34 

bringes  i  Sindet,  og  Du  kan  jo  desuden  ikke  høre  hendes 
Stemme  ....  Det  er,  som  om  jeg  atter  hører  den,  naar 
jeg  lukker  Øjnene  ....  Og  maaske  glædede  jeg  mig 
allermest  over  min  Skjæbne,  over  det  gunstige  Tilfælde, 
den  sendte  mig,  over  den  Velvillie,  hvormed  den  syntes 
at  tage  sig  af  mig,  saa  at  jeg  dog  oplevede  Noget,  følte 
Livet  være  mig  nær.  Selv  den  lille  ængstelige  Usikker- 
hed, hvori  hun  havde  efterladt  mig,  Afvexlingen  af  Haab 
og  Frygt,  forøgede  Stemningens  Energi;  det  var  som 
Uroen  i  det  hastigbankende  Uhr.  Jeg  var  ubeskrivelig 
lyksalig,  opvakt,  stærk;  for  et  Øjeblik  siden,  da  jeg  hørte 
Karetvinduet  klirre,  var  denne  Lyd  tilstrækkelig  til  paany 
at  sende  en  elektrisk  Strøm  gjennem  mit  Sind  —  ak, 
havde  jeg  blot  ikke   forlangt  Mere! 

Jeg  forespurgte  mig  i  Byen  om  Kejserens  Kirkegang, 
og  man  sagde  mig,  at  Alle  havde  Adgang,  og  at  der  især 
blev  vist  Fremmede  megen  Opmærksomhed.  En  tilbød 
at  følge  mig;  men  det  undveg  jeg  hastig. 

Søndag  Formiddag  den  29de  November  kom  da.  Det 
milde  Efteraarsvejr  havde  pludselig  givet  Plads  for  Kulde 
og  Regn,  og  Alle  gik  i  Vinterklæder.  Jeg  tænkte,  at  man 
med  Overfrakke  paa  gik  op  i  Borgen;  men  i  Porten  blev 
jeg  standset  af  Vagten  og  maatte  lægge  Overfrakken  i 
Vagtstuen.  Jeg  kom  op  af  Trapperne  og  gjennem  en 
Mængde  Sale,  hvor  der  stod  mange  Folk,  men  ingen 
Damer.  Endelig  saa  jeg  i  en  meget  stor  Sal  en  pragtfuld 
Forsamling;  de  glimrende  Garder,  den  tyske,  ungarske, 
italienske,  dannede  en  Allé,  hvorigjennem  Toget  formo- 
denlig skulde  gaa;  paa  begge  Sider  af  denne  Alléy  hvis 
Fløjmænd  spærrede  Dørene,  var  der  en  Mængde  Damer. 
Jeg  var  uvis  om,  til  hvilken  Side  jeg  skulde  gaa,  men 
da  jeg  nærmede  mig,  blev  jeg  tilbagevist  med  de  Ord: 
Man  passiert  nicht.  Jeg  huskede  paa  Francks  Ord  og 
talte  Fransk.  Gardisten  henvendte  sig  til  en  med  Ordener 
rigt  behængt,  gallaklædt  Mand,  der  med  den  største  Høf- 
lighed bad  mig  om  Undskyldning  for,  at  jeg  ikke  kunde 
komme  ind,  man  maatte  være  en  habit1)  (og  jeg  havde 
Frakke  paa).  Jeg  sagde  ham,  at  jeg  var  fremmed,  at  jeg 
derfor  ikke  kjendte  Skikken,   men   at  jeg  ret  indstændig 

i)  I  Kjole. 

bad  ham  om  at  gjøre  en  Undtagelse  med  mig.  Han  svarede, 
at  han  g  jerne  vilde  tjene  mig,  hvis  jeg  vilde  tage  tiltakke, 
førte  mig  ind  og  anviste  mig  Plads  i  en  Krog  bag  en  op- 
slaaet  Fløjdør.  De  kan  godt  se,  sagde  han,  uden  at  blive 
meget  set.  —  Hvad  skulde  jeg  gjøre?  Hvis  hun  nu  ser 
mig  blive  puttet  ind  i  den  dybeste  Krog?  tænkte  jeg  og 
var  yderst  mismodig.  I  Krogen  var  der  allerede  Folk, 
en  høj  aldrende  Herre  og  to  Damer,  og  til  min  Over- 
raskelse hørte  jeg,  at  mine  Ulykkesfæller  vare  Danske. 
Vi  gjorde  Bekjendtskab  i  Krogen;  men  jeg  var  meget 
ulykkelig.  Jeg  saa  ud  og  anstrængte  mine  Øjne;  men  hun 
var  der  ikke,  og  jeg  trøstede  mig  endelig  med,  at  hun 
mulig  var  ovre  paa  den  anden  Side  af  Garden,  og  at  jeg 
altsaa  kunde  opsøge  hende,  naar  Højtideligheden  var  forbi. 

Kejseren!  lød  det.  Alle  tav,  Officererne  trak  Sablerne, 
den  tyske  Garde  skuldrede  Hellebarderne.  Den  lille  sort- 
klædte Kejser,  med  det  store  Hoved  sænket  ned  paa 
Brystet,  kom  langsomt  gaaende,  ved  hans  Side  en  lille 
Herre  i  Malteserdragt,  tror  jeg,  og  derpaa  andre,  tung- 
sindig klædte  Hoffolk,  saa  Kejserinden,  aldrende,  stiv 
og  stolt,  fulgt  af  sortklædte  Damer;  mørkt  og  strengt 
gik  det  mørke  Habsburgske  Hus  forbi.  Jeg  saa  temmelig 
ligegyldig  paa  det  Hele  —  da  faar  jeg  Øje  paa  den  sorte 
Blomst  og  den  lille  Sølvblomst  —  den  næstsidste  Dame  i 
Følget. 

Hun  skred  stolt  og  alvorlig  forbi  —  jeg  følte  mig  yd- 
myget, det  var  det  Værste.  Her,  havde  hun  sagt,  maatte 
jeg  komme  og  hilse  paa  hende  og  tiltale  hende,  og 
imellem  hende  og  mig  stode  de  italienske,  tyske  og  un- 
garske Garder,  og  til  Overflødighed  havde  Marschallen 
manet  mig  ind  i  en  Krog  bag  ved  en  Fløjdør,  og 
Alt  dette  var  dog  kun  Ubetydeligheder,  kun  Tegn  paa 
den  Afgrund,  der  adskilte  os.  Jeg  tænkte  bittert  smilende 
paa  hendes  Ord: 

„Er  ruft's  mit  lauter  Stimm':  ich  will  sie  schauen! 

Schauen ! 
Gellt  ihm  ein  langes  Eccho  spottend  nach."1) 

Da  det  Hele  var  forbi,  tog  jeg  Afsked  med  den  danske 

J)  Se  Pg.  528 

tilbage  i  den  store  Sal.  En  Officer  af  den  tyske  Garde 
kom  hen  til  mig  og  sagde:  Ah,  det  fornøjer  mig  at  se 
Dem  igjen!  —  Det  var  en  af  Herrerne  fra  Maskeraden.  — 
Jeg  syntes  nok,  at  jeg  før  saa  et  Glimt  af  Dem;  De  og 
deres  Familie  holdt  dem  meget  tilbage.  —  Jeg  fortalte 
ham  mit  Uheld  med  Klædedragten.  —  Er  Deres  Fru 
Gemalinde  allerede  taget  bort?  spurgte  han  og  saa  langt 
ud.  —  Jeg  Stakkel  maatte  svare:  Ja,  hun  er  gaaet  i  For- 
vejen med  en  anden  Familie." 


THORGEIR  AUDUNSEN 

VIOLINSPILLEREN  PAA  HAUKELIDFJELDET 

(1851) 


Man  giver  forskjellige  Forklaringer  af  Ordet  „Geni". 
I  Almindelighed  synes  man  dog  herved  at  forstaa  en 
Begavelse,  der  i  en  eller  flere  Retninger  omfatter  sin 
Tids  Bevidsthed,  men  tillige  staar  over  den,  gaar  erob- 
rende ud  i  Fremtiden  og  skaber  en  ny,  mere  udviklet 
Bevidsthed,  hvad  enten  dette  nu  sker  i  Videnskaben 
(Newton),  i  Krigen  og  Politiken  (Napoleon),  i  Kunsten 
(Thorvaldsen)  eller  i  Poesien  (Oehlenschlæger).  Dog  er 
det  temmelig  sikkert,  at  man  ogsaa  vil  skjænke  Benæv- 
nelsen Geni  til  Andre,  der  ikke  egenlig  skabe  noget  Nyt, 
men  ved  en  Naturbegavelse,  ligesom  ved  Aabenbaring, 
enten  fatte  og  anvende  den  Sum  af  Viden,  hvortil  Sam- 
fundet paa  deres  Tid  er  kommen  i  en  given  Retning, 
eller  hvis  Sjæl  blot  synes  et  Samlingssted  for  overorden- 
lige, skjønne,  men  usikkert  virkende  Kræfter.  Maaske  for- 
udsætter man  den  skabende  Magt  hos  dem,  medens  man 
beklager  Omstændigheder,  der  have  forhindret  denne  fra 
at  udvikle  sig  eller  have  hele  det  Held,  der  tilkom  den. 

Dette  er  Tilfældet  med  den  Kunstner,  som  i  det  Følgende 
omtales,  Thorgeir  Audunsen ;  men  for  at  Omtalen,  ud- 
gaaende  fra  de  rette  Forudsætninger,  skulde  gjøre  den  rette 
Virkning,  maatte  jeg  kunne  lade  Læserne  høre  Thorgeir 
Audunsens  Musik.  Det  kan  jeg  naturligvis  ikke;  Ole  Bull 
har  blot  givet  mig  en  Forestilling  om  den,  dels  ved  sit 
Spil,  dels  ved  den  melankolske  Begejstring,  hvormed  han 
omtalte  Thorgeir  og  erkj endte  det  Umulige  i  at  gjøre 
ham  efter.  Saa  beder  jeg  da  om,  at  man  vil  finde  sig 
i  en  uundgaaelig  Mangel,  naar  jeg  her  fortæller  Noget  om 
Thorgeir  Audunsen.  Jeg  bemærker  kun  endnu,  at  Læserne 

formodenlig  allerede  have  hørt  ham  usikkert  omtale  under 
et  andet  Navn,  Møllargutten. 


Ole  Bull  opholdt  sig  paa  sin  Faders  Gaard  og  var  endnu 
ikke  berømt  —  det  var  ved  Aaret  1830  —  da  rygtedes 
det,  at  Thorgeir  Audunsen  kom  dragende  fra  sit  Hjem 
paa  Haukelidfjeldet  i  Øvre-Thelemarken  ned  gjennem  Eg- 
nen. Thorgeir  var  dengang  ung  og  nylig  bleven  gift,  men 
nød  allerede  stor  Anseelse  blandt  Bønderne  fjernt  og  nær 
som  en  dygtig  Spillemand.  Bulls  Fader  sendte  Bud  og 
indbød  Thorgeir  til  Gaarden,  og  han  tøvede  ikke  med  at 
komme,  fulgt  af  Kone  og  Barn. 

Thorgeir  var  ligesaa  ivrig  paa  at  lære  af  Ole  Bull,  som 
denne  paa  at  høre  hans  Spil.  Bull  spillede  nogle  Kompo- 
sitioner af  Mayseder;  men  Thorgeir  kunde  ikke  forstaa, 
at  dette  var  Musik,  derimod  lo  han  af  Glæde  og  For- 
undring, eller  hvad  man  skal  kalde  det,  ved  at  høre  noget 
af  Paganini.  Men  da  Bull  spillede  Ouverturen  til  Mozarts 
„Don  Juan",  blev  Thorgeir  som  ude  af  sig  selv,  om  Natten 
stod  han  op  og  gik  omkring  udenfor  Gaarden  og  vilde 
spille  den  efter;  men  det  blev  til  lutter  Slaat  eller  Halling 
eller  rettere  til  den  besynderligste,  urimeligste  Blanding 
af  Mozart  og  Thorgeir. 

Thorgeirs  Instrument  er  en  Hardangerfel,  en  lille  Violin, 
der  efter  Bulls  Sigende  forarbejdes  til  en  mærkelig  Fuld- 
kommenhed af  naive  Hardanger-Instrumentmagere  (Bøn- 
der), saa  at  Norge  paa  en  Maade  har  sine  Cremonesere. 
Hans  Violin  har  ti  Strenge,  nemlig  foruden  de  fire  sæd- 
vanlige, sex,  der  ligge  underneden  og  stemmes  ved  en 
egen  Mekanisme.  Paa  disse  sex  bliver  der  ikke  spillet ;  men 
de  opfange  Tonerne,  gjengive,  forstærke,  berige  dem,  og 
den  Kunst  at  frembringe  dette  paa  rette  Maade  er  en 
Hemmelighed,  som  Thorgeir  selv  ikke  kan  gjøre  nøjagtig 
Regnskab  for;  han  har  det  af  Naturen.  Dog  er  ikke  ene 
heri  det  Ejendommelige  ved  hans  Spil;  det  Væsenlige  er 
hans  Personlighed,  hans  Fantasi,  hans  Tro.  Han  tror  paa 
de  gamle  Viser  og  Sagn,  paa  Huldren,  Haugetussen,  Fosse- 
kallen,  Jøtulen  og  alle  Aander  i  Fjeld,  Skov,  Ur  og  Fos; 

han  er  paa  det  inderligste  overtydet  om,  at  han  har  til- 
bragt en  Julenat  inde  hos  Fossekallen  og  spillet  med  ham. 
Bønderne  have  omtrent  samme  Tro  paa  de  gamle  Sagn,  om 
de  end  ikke  omfatte  dem  med  samme  poetiske  Inder- 
lighed, og  de  tvivle  aldeles  ikke  om,  at  Thorgeir  staar  i 
Forstaaelse  med  hine  Væsener;  thi  man  har  saa  ofte  set 
ham  ved  Nat  eller  ved  Dag  sidde  ensom  ved  en  Fos  eller 
højt  paa  det  vilde  Fjeld  og  spille  og  ligesom  lytte  til 
Aanderne.  Og  paa  en  Maade  er  jo  det,  han  lytter  efter, 
virkelig  tilstede;  hvo  kjender  ikke  til  hine  Naturlyd  enten 
i  Vandets  Rislen  og  Fald  eller  i  Skovens  Susen  eller  i 
de  stærke  Efteraarsstorme  ?  Men  hvo  kan  leve  sammen 
med  dem,  optage  dem  troende,  gjennemstrømmes  af  deres 
Blidhed  eller  Vildhed?  —  Derhos  er  Thorgeir  i  Omgang 
sky,  ofte  mørk  og  inderlig  sørgmodig,  hvad  man  g  jerne 
tilskriver  Huldren  og  hendes  Slægt,  men  som  er  ganske 
naturligt  hos  et  saadant  Menneske,  hvis  Indre  neppe  kan 
være  saa  uforstyrret  eller  jevnt  som  hans  Naboers;  Mu- 
sikens Elementer  bevæge  sig  dog  i  ham  med  al  deres 
Rigdom,  medens  Virkeligheden  kun  altfor  ofte  staar  i 
skarp  Modsætning  til  Fantasiens  utydelige  Billeder  og 
Længsler;  en  svag,  tilsløret  Bevidsthed  har  vel  ogsaa  en 
saadan  Begavelse  om  sin  ædle  Herkomst  og  om  de  For- 
dringer, denne  kunde  gjøre,  en  dyb  Smerte  og  Længsel 
efter  at  blive  forstaaet,  skjønt  han  ikke  kan  forstaa  sig 
selv,  maa  vel  følge  deraf.  Han  fatter  dunkelt  Musikens 
Storhed,  og  en  ligesaa  dunkel  Forestilling  har  han  om, 
hvor  langt  han  staar  tilbage  i  Udvikling,  og  derfor  er 
han  især  sky  overfor  de  „conditionerede"  d:  dannede 
Folk,  han  mistænker  dem  for,  at  de  ville  smile  over  hans 
Mangler,  og  føler  sig  dog  hævet  højt  over  de  Smilende, 
skjønt  han  ikke  kan  bevise  sin  Ret  dertil. 

Naar  han  spiller,  tager  han  et  Motiv  af  et  af  de  gamle 
poetiske  Sagn.  Dette  udvikler  han  i  langsom  Rhytmus, 
blander  flere  Motiver  ind  deri,  i  tilsyneladende  Uorden, 
men  forstaar  altid  at  beherske  de  samtlige  Billeder  og 
Forestillinger.  Medens  Saadant  spilles  —  det  er  Toug- 
dandsen,  af  „toug",  langsom  —  sidde  Alle  stille.  Derpaa 
bliver  Musiken  livligere,  i  Kunstnerens  Fantasi  træde  Sag- 
nets eller  Digtets  Skikkelser  og  Begivenheder  tydeligere 

frem,  blande  sig  mellem  hinanden,  voxe  ved  hans  egen 
Tildigtning.  Det  er  den  mest  nationale  Musik  og  Dands, 
man  kan  tænke  sig;  de  gamle  Forestillinger,  der  leve  i 
Folket,  trænge  sig  frem  gjennem  Musikens  besynderlige 
Utydelighed,  som  dog  saa  bestemt  og  energisk  taler  til 
Sindet;  Dandsens  tilskyndende  Rhytmer  blande  sig  med 
Barndomsminder,  med  Traditionens  Poesi,  med  Naturlyd 
fra  Fjeld  og  Skov  og  Elv  —  da  slaar  Hallingen  sine 
vældige  Kast.  En  anden  Dands  er  Gangaren,  mere  alvorlig 
og  stolt,  men  bevægende  sig  under  en  lignende  Musik,  og 
endelig  Springaren,  Nordmandens  Tarantel.  Da  hvirvler 
det  i  Musiken  med  vild  Hast,  og  dog  behersket  af  den  in- 
stinktmæssige Kunstfølelse,  da  ler  det  stakaandet-fryde- 
fuldt  i  Dandsen,  da  er  Thorgeir  reven  hen  af  de  sære 
Magter  i  hans  Indre,  det  haarde,  mørke  Ansigt  bæver, 
og  Sveddraaber  triller  ned  ad  Kinderne.  Thorgeir  er  ikke 
Skaber  af  denne  Musik;  den  er  noget  Gammelt  og  Over- 
leveret, som  han  kun  gj  engiver  paa  den  mest  fuldendte 
Maade,  man  hidtil  har  kjendt.  Han  behøver  Folket  nok 
saa  meget,  som  det  behøver  ham;  han  udtrykker,  hvad 
der  lever  i  hans  Publikum,  har  paa  mange  Maader  lært 
af  dette;  saaledes  er  hans  Indbildningskraft  vel  fra  Først 
af  bleven  vakt  eller  styrket  ved  de  dramatiske  Scener 
eller  mimiske  Optog,  som  Folket  endnu  paa  mange  Steder 
indlægger  i  Dandsen.  For  en  Tilskuer  er  det  mindre 
Dands  og  Dandsemusik  end  Scener,  hvorunder  et  Folk 
uden  at  vide  af  det,  førende  sin  Kunstner  og  ført  af  ham, 
befinder  sig  i  rig  digterisk  Produktion. 

Bull  forsøgte  at  opfange  denne  særegne  Musik  og  op- 
tegne den  i  Noder.  Han  bad  Thorgeir  spille  lidt  lang- 
somt, og  det  lykkedes,  skjønt  med  nogen  Vanskelighed; 
thi  naar  Thorgeir  Audunsen  har  begyndt  at  spille,  er 
Violinen  ligesaa  meget  Herre  over  ham  som  han  over  Vio- 
linen. Efter  at  have  nedskrevet  en  Dands  spillede  Bull 
den  efter.  Thorgeir  var  noget  forundret  over,  at  Musik 
saadan  kan  skrives,  men  sagde  dog  med  et  lunt  Smil: 
Ja,  det  er  rigtigt  nok,  men  Lødden  mangler.  Ordet  „Lød" 
have  vi  ogsaa  paa  Dansk,  det  betyder  Farve,  Skjær,  i 
dette  Tilfælde  altsaa  det  Samme,  som  vi  pleje  at  kalde 
Duft.  Det  maatte  Bull  indrømme.  Lødden  eller  Duften  eller 

Sjælen  i  Thorgeirs  Musik  tilhører  Thorgeirs  Personlighed. 
Denne  lyriske  Kunst  strømmer  fra  hans  Gemyt,  der  er 
lyrisk  bestemt  ved  Troen  paa  de  gamle  Sagn,  altsaa  ved 
Noget,  der  overfor  den  mere  udviklede  Menneskelighed 
kaldes  Overtro.  Heri  er  hans  Styrke,  heri  er  han  ogsaa 
hildet,  og  det  staar  i  Forbindelse  hermed,  at  han  i  Kun- 
sten ikke  har  kunnet  blive  Andet  eller  Mere,  end  han  er. 

Da  de  havde  spillet  sammen  og  Talen  kom  paa  andre 
Ting,  spurgte  Bull  Thorgeir,  hvad  han  ønskede  i  Verden. 
Thorgeir  svarede,  at  han  ønskede  at  komme  saa  vidt, 
at  han  kunde  kjøbe  Sko  til  sit  Barn  og  et  Silketørklæde 
til  sin  Kone.  Denne  sin  Hustru  elsker  han  med  en  mærk- 
værdig, man  kunde  vel  kalde  den  romantisk  Inderlighed. 
Naar  han  taler  om  hende,  er  det  stedse  med  en  Art 
Ærefrygt,  skønt  hun  er  Husmandsbarn  ligesom  han,  og 
han  bebrejder  sig  altid  „at  hun  var  en  bedre  Skjæbne 
værd",  hvori  maaske  ligger  en  ubestemt  Misfornøjelse  med, 
at  han  selv  ikke  har  faaet  en  bedre  Skjæbne.  Dog  er 
dette  vel  forandret  i  den  sidste  Tid;  thi  i  1849  fik  Bull 
ham  trods  hans  Skyhed  til  Kristiania  og  lod  ham  give 
en  Concert,  der  indbragte  ham  nogle  hundrede  Species 
—   en   Kapital   paa   Haukelidfjeldet. 

Omtrent  samtidig  oprettede  Bull  i  Bergen  sit  „norske 
Theater",  et  Forsøg  paa  at  faa  det  norske  Sprog  eman- 
ciperet, faa  anerkjendt  dets  Ret  til  at  lyde  i  Skjønhedens 
Tjeneste,  og  udvikle  den  ejendommelige  norske  Musik 
og  Dands  saaledes,  at  den  blev  virkelig  Kunst.  Dette  For- 
søg har  især  været  Gjenstand  for  Spot  fra  „Skandinaver- 
nes" Side,  hvilket  kommer  af,  at  de  gode  „Skandinaver" 
ere  inkonsekvente.  De  udgaa  fra  Folke-Ejendommelig- 
hedens  Princip;  men  naar  denne  vil  udvikle  sig  videre, 
end  det  tjener  deres  suveræne  Villie  og  politiske  Visdoms- 
planer,  sige  de  Holdt1).  Maaske  sige  de  ogsaa  Holdt  til 
det,  fordi  det  er  Noget,  der  ikke  kommer  fra  dem  selv. 


x)  Hvis  der  i  Danmark  blev  opdaget  en  ejendommelig  dansk  Kunst, 
gammel  dansk  Sang  med  gammeldanske  mimiske  Forestillinger,  saa 
vilde  vi  sandsynligvis  høre  ikke  blot  danske,  men  norske  Skandinaver 
juble  i  skandinaviske  Korrespondentsartikler.  De  norske  Skandinaver 
vilde  ikke  lægge  Mærke  Ul,  at  de  jublede,  fordi  den  elskede  Genstand 
viste  sig  Syd  for  dem ;  optræder  den  Nord  for  dem,  saa  kendes  de  ikke 
ved  den.  Deres  Blik  og  Sind  er  vendt  mod  Syd. 

Andre,  der  benegte  Folkesæregenhedens  overvejende  Ret 
overfor  det  Almenmenneskelige,  have  Ideens  Tilladelse 
til  at  fordre  Særegenhederne  beklippede  efter  mere  almen- 
menneskelige Grundsætninger;  men  Bull  er  ligeledes  paa 
sin  Maade  konsekvent,  thi  han  ndgaar  fra  den  norske  Sær- 
egenhed, vil  have  den  udviklet  med  den  største  Omhu, 
men  er  tillige  en  afsagt  Fjende  af  Skandinavismen  som 
engere  Union  med  Sverrig  og  Danmark. 

Om  selve  hint  Theater  skal  jeg  ikke  kunne  sige  Me- 
get; jeg  ved  kun,  at  der  foruden  norsk  Musik  og  Dands 
er  blevet  opført  et  Par  originale  Smaaværker  samt  danske 
Vaudeviller,  og  at  Bull,  efter  hvad  Folk  sige,  men  hvad 
han  selv  ikke  g  jerne  taler  om,  har  tilsat  betydelige  Sum- 
mer paa  sin  „Idee".  Her  omtales  Theatret  kun  i  Anled- 
ning af  en  ejendommelig,  næsten  sagamæssig  Scene,  hvor- 
til det  gav  Anledning. 

Da  Bull  havde  faaet  det  istand,  vilde  han  nemlig  have 
Thorgeir  til  at  spille  og  sendte  en  Bondegut,  Jakob  Jøsen- 
dal,  for  at  hente  ham.  Bull  skildrer  denne  Jakob  Jøsen- 
dal  som  en  mærkelig  smuk  Skikkelse,  blond,  høj,  smæk- 
ker om  Livet  og  med  ganske  smaa  Hænder  og  Fødder. 
Man  kommer  til  at  tænke  paa  Bulwers  Beskrivelse  af  den 
skjønne  normanniske  Race,  der  indtog  England,  og  som 
bl.  A.  udmærkede  sig  ved  sine  smaa  Hænder,  saa  at  man 
endnu  undres  over  de  smaa  Haandgreb  paa  deres  Sværd. 
Jakob  Jøsendal  drog  af  sted  paa  Skier  over  Fjeldene  og 
undlod  ikke,  stolt  af  sin  Ambassade,  at  fortælle  i  alle 
Bygder,  at  han  var  sendt  af  Ole  til  Thorgeir  for  at  hente 
ham  til  Norges  Theater.  Da  han  kom  til  Haukelidfjeldet, 
var  Thorgeir  ikke  hjemme;  men  hans  Hustru  beredte 
strax  Nisten  (Mundforraadet),  eftersom  der  ikke  kunde 
være  Tale  om  Andet,  end  at  hendes  Husbond  skulde 
rejse.  Saasnart  Thorgeir  kom  hjem,  lagde  han  sig  til  at 
sove,  for  at  kunne  rejse  tidlig  næste  Dag,  og  om  Morgenen 
før  Solopgang  begave  han  og  Jakob  sig  paa  Vejen.  I 
Bygderne  vidste  man,  at  Toget  vilde  komme,  nemlig  Thor- 
geir og  Jakob,  og  man  ytrede  stor  Glæde  over  det  Hverv, 
som  kaldte  dem.  Men  etsteds  havde  en  rig  Bonde  indbudt 
Gjæster  paa  Thorgeirs  Spil  og  kom  ham  nu  imøde  med 
den  Anmodning,  at  han  skulde  blive  og  spille  ...  i  hans 

Salon  havde  jeg  nær  sagt,  om  Aftenen.  Thorgeir  erklærede, 
at  han  kunde  ikke,  eftersom  Ole  Bull  ventede  ham,  hvor- 
paa  Bonden,  der  allerede  havde  indbudt  sine  Gjæster,  blev 
ivrig  og  sagde:  „Jeg  vil  give  Dig  10  Specier,  hvis  Du  vil 
blive."  —  „Nej,  jeg  kan  ikke,  Han  Ole  venter  mig,  jeg 
skal  spille  paa  Norges  Theater."  —  Da  blev  Bonden 
ganske  rød  i  Ansigtet,  og  det  var  tydeligt,  at  han  vilde 
bruge  Magt.  Jakob  Jøsendal  tog  Thorgeir  tilside  og  sagde 
til  ham:  „Du  faar  føje  Dig  efter  hans  Villie;  men  naar 
Du  kommer  ind  i  Stuen,  skal  Du  sige,  at  Du  er  træt, 
og  bede  om  at  turde  sove  lidt.  Saa  vil  de  anvise  Dig  et 
Kammer,  læg  da  Mærke  til,  naar  jeg  fløjter  udenfor;  saa 
skal  Du  tage  din  Fel  og  springe  ud  af  Vinduet." 

Det  skete  efter  denne  Aftale,  og  da  Thorgeir  var  kom- 
men ud  af  Vinduet,  traf  han  Jakob,  der  havde  skaffet  sig  to 
Heste.  De  stege  op  og  fore  afsted.  Men  i  Bondens  Stue 
mærkede  man  Uraad,  og  Gildesgjæsterne  med  Bonden  i 
Spidsen  styrtede  ud,  søgte  til  Stalden  og  ilede  efter  dem. 
Det  blev  et  vildt  Ridt;  Jakob  Jøsendal  taler  endnu  om, 
hvilken  prægtig  Hest  han  red,  skjønt  den,  oprigtig  talt, 
ikke  kunde  staa  sig:  tæt  ved  næste  Bygd  bleve  de  ind- 
hentede af  de  flinkeste  Forfølgere.  Mændene  vare  da  me- 
get vrede,  og  Jakob  Jøsendal  drog  sin  Kniv;  de  andre  gik 
imod  ham.  Men  nu  blev  den  ellers  saa  tavse  Kunstner 
veltalende.  Han  sagde,  at  det  var  Forræderi  mod  Norge, 
om  Nogen  vilde  standse  ham  paa  hans  Vej ;  han  var 
kaldt  af  Ole  Bull  til  at  spille  paa  Norges  Theater,  og  den 
Synd  skulde  de  vel  betænke,  om  de  afholdt  ham  herfra 
og  gjorde  sig  til  Fædrelandsforrædere.  Vilde  de  give  Tid, 
til  han  kom  tilbage,  saa  vilde  han  spille  for  dem  tre  Døgn 
udi  Rad,  om  de  forlangte  det;  men  nu  skulde  de  holde 
Fred  og  lade  ham  drage  sit  Ærinde.  —  Denne  Tale  hjalp; 
de   stak   Knivene  ind  og   skiltes   fredelig. 

Ved  de  forskellige  Koncerter  har  Thorgeir  tjent  et  Par 
tusinde  Specier;  men  Haabet  om  at  vinde  endnu  Mere 
lokker  ham  ikke.  Saasnart  han  har  været  en  Stund  i 
en  By,  bliver  han  syg  af  Hjemve;  han  vil  leve  og  dø 
hos  Huldren  og  Fossekallen  paa  Haukelidfjeldet. 

Min  Fader  ejede  engang  en  Gaard  i  Valby  og  havde 
kjøbt  den  paa  en  Tid,  da  Kjøbstadsfolk  temmelig  sj  el- 
den  ejede  Gaarde  eller  boede  paa  Landet,  paa  værne- 
pligtig Jord,  hvor  deres  Børn  strax  bleve  indførte  i  Rullen. 
Valby  Sognemænd  saa  med  Hovedrysten  paa  Kjøbstad- 
familien,  der  flyttede  ind,  og  mente  nok,  at  det  var  imod 
alle  Regler.  Karlene  i  Egnen  indgik  en  Art  Sammensvær- 
gelse; de  vilde  ikke  tjene  paa  Gaarden,  og  det  første 
Efteraar,  da  Vinterpløjningen  begyndte,  havde  Fader  ikke 
anden  Hjælp  end  en  Avlskarl  og  en  Dreng,  som  han  selv 
havde  medbragt  fra  sit  tidligere  Opholdssted.  Han  fik  Karle 
fra  Kjøbenhavn;  men  Valby  Karle  gjorde  dem  ustyrlige, 
hvis  de  ikke  alt  vare  det  i  Forvejen;  hver  Nat  var  der 
Spøgeri  paa  Gaarden,  og  Spøgelserne  stjal  baade  Havre 
og  Halm  og  Skinker  og  Mel.  Saa  maatte  Fader  tilsidst 
hjælpe  sig  med  sine  halvanden  Mand  og  havde  endda 
halvfjerdsindstyve  Tønder  Land  at  dyrke.  Selv  gik  han 
og  sled  med  fra  Morgen  til  Aften;  men  Værket  vilde  ikke 
fremmes  endda,  og  om  Aftenen  standsede  de  hjemdragne 
Naboer  ved  Markskjellet,  saa  alvorlig  paa  Dagens  Gjer- 
ning,  rystede  paa  Hovedet  og  gik  hjem. 

En  Morgen  kom  Fader  efter  Sædvane  kj ørende  med 
sine  halvanden  Mand,  en  Plov  og  en  Harve.  Hvor  hans 
Mark  begyndte,  syntes  han  i  Halvmørket,  var  der  en 
stor  Forsamling  af  Mænd,  Heste  og  Vogne;  han  gav  sig 
til  at  gnide  Øjnene  i  den  Tro,  at  han  drømte  endnu;  thi 
det  var  rigtignok  hans  Drøm  hver  evige  Nat.  „Prr!  Niels," 
sagde  han  til  Avlskarlen,  „ser  Du  det?"  —  „Ja,  Husbond, 
jeg  ser  det  nok."  —  „Hvad  mon  det  kan  være,  Niels?" 
—  „Ja,  Husbond,  hvad  mon  det  dog  kan  være?"  —  „Chri- 
M.  Goldschmidt  i  Folkeudgave.  I  35 

sten,"  sagde  han  til  Drengen,  „spring  Du  hen  og  se  ad, 
hvem  det  er,  der  holder."  —  „Det  er  os,  Nabo,"  sagde 
en  Mand,  der  imidlertid  havde  nærmet  sig,  Søren  Cortsen, 
Sognefogden;  „vi  har  nu  set  Jer  gaa  og  ase  saa  længe, 
og  da  vi  Bymænd  nu  er  færdige  med  vor  Pløjning,  saa 
har  vi  tænkt,  at  vi  som  gode  Naboer  og  Gjenboer  kunde 
hjælpe  Jer,  hvis  I  ellers  ikke  vil  forsmaa.  Vi  er  her, 
alle  Bymænd,  og  alle  Byens  Karle,  og  nu  skal  det  gaa,  som 
det  var  smurt,  hvis  I  ellers  vil  give  Æde  til  Bæsterne. 
For  vi  andre  vil  arbejde  paa  egen  Tæring."  —  „Det 
kalder  jeg  godt  Naboskab!"  raabte  Fader  glad  og  grel) 
Søren  Cortsens  Haand  og  gik  saa  hen  og  gav  med  Tak- 
sigelse de  andre  Bymænd  Haanden. 

Værket  gik  nu  med  den  store  Arbejdskraft  strygende 
rask;  paa  et  Par  Dage  vare  Markerne  pløjede,  tilsaaede 
og  harvede;  men  Naboerne  vare  ikke  at  bevæge  til 
at  modtage  nogen  Indbydelse  og  spise  hos  os.  Til  No- 
vember havde  Byens  Karle  opgivet  Krigen,  og  vi  fik 
gode  Tjenestefolk. 

Men  nu  kom  der  en  ny  Ting  i  Vejen,  de  paastode, 
at  Føden  ikke  var  god,  fordi  Kokkepigen  var  fra  Vor- 
dingborg; de  kaldte  den  Kjøbstadmad,  og  saasnart  der 
blev  sagt  dem  et  ondt  Ord,  lode  de  Maden  staa  og  gik 
om  Aftenen  paa  Kroen,  som  ulykkeligvis  laa  ligeoverfor 
os;  kom  de  svirende  hjem,  saa  hed  det,  at  de  skulde 
dog  have  Noget  at  spise,  naar  der  ikke  var  Mad  i  Huset. 
Juleaften  var  der  almindelig  Opstand,  fordi  Æbleskiverne 
ikke  vare  tillavede  paa  den  gammeldags  Maade,  og  Jule- 
morgen kom  de  Alle  berusede  fra  Kroen.  Det  Rygte 
gik  da  i  Byen,  at  vor  Gaard  var  et  daarligt  Madsted. 

Fastelavn  kom,  og  man  stak  til  Straamanden.  Dette  er 
en  Forlystelse,  som  er  bleven  sjelden,  fordi  den  er 
overmaade  kostbar,  og  man  tillader  sig  den  kun  i  et 
godt  Høstaar.  Dengang  deltoge  kun  de  yngre  Gaardmænd 
og  Gaardmandssønnerne  i  Festen.  Mellem  Kroen  og  det 
modstaaende  Hus  var  paa  et  Fundament  anbragt  en  med 
Grene  tildækket  Tønde,  og  derfra  ragede  en  Straamand 
op,  pyntet  som  Tyrk,  i  blaa  og  hvide  Klæder,  med  rød 
Turban  og  besat  med  Guldbrokade  og  Glasperler.  Del- 
tagerne i  Festen  var  tilhest,  udklædte  i  æventyrlige  Drag- 

ter;  Cort  Sørensen,  Sognefogdens  Søn,  havde  nok  fra  en 
Maskeradegarderobe  i  Kjøbenhavn  lejet  en  Ridderdragt 
og  saa  helt  stadselig  ud  med  Lansen  i  Haanden  paa  den 
høje  sortblissede  Hest.  Han  var  Anfører,  og  hans  to 
Ad j  utanter  vare  Brødrene  Jens  Søren  og  Niels  Søren, 
berømte  af,  at  de  den  foregaaende  Sommer,  da  Lanse- 
nererne fra  Nestved  vare  indkaldte  til  Høstmanøver  og 
laa  indkvarterede  i  Valby,  ene  To  havde  banket  fem 
Lansenerer.  Ved  Festen  spillede  et  stort,  ridende  Musik- 
korps, især  Trompetere  og  Basunblæsere;  hele  Tiden, 
medens  man  En  efter  En  red  og  stak  til  Straamanden  og 
søgte  at  løfte  ham  op  paa  Lansespidsen,  spillede  de  en 
særegen,  simpel,  ensformig  Melodi,  som  jeg  aldrig  senere 
har  hørt  igjen.  Naar  man  havde  redet  en  halv  Times 
Tid,  gav  Formanden  Tegn,  og  saa  blev  der  dannet  et 
stort  Tog;  forrest  red  Cort  Sørensen,  derpaa  Adjutanterne 
Niels  Søren  og  Jens  Søren,  saa  kom  Musiken  og  endelig 
alle  Deltagerne  parvis;  Toget  saa  dejligt,  gammelridder- 
ligt  ud,  naar  det  saaledes  i  de  spraglede  Dragter  og  med 
de  vajende  Lansevimpler  drog  hen  ad  den  brede,  snedækte 
Gade.  Det  søgte  da  hvergang  en  Gaard,  og  Portene  paa 
alle  Byens  Gaarde  stode  paa  vid  Gab,  ligesom  ventende 
med  Længsel.  I  Porten  blev  blæst  en  Fanfare;  man  red 
ind  i  Gaarden,  Cort  Sørensen  lod  udføre  forskjellige  Evo- 
lutioner, hvorpaa  man  steg  af,  gik  ind  og  blev  beværtet 
med  det  Bedste,  Huset  formaaede. 

Vor  store  røde  Port  stod  aaben  som  de  andre;  men 
hele  Dagen  kom  Toget  ikke  til  os.  Hvergang  de  red 
forbi  til  Naboer  og  Gjenboer,  sagde  Cort  Sørensen  højt: 
,, Kirstine  Hansdatter  er  ikke  hjemme!"  Saaledes  hed 
nemlig  den  forrige,  afdøde  Ejerinde,  der  havde  været 
berømt  for  sit  Saltmadsfad.  Vi  Børn  følte  den  Skam,  der 
overgik  vor  Gaard,  saa  dybt,  at  vi  stode  og  græd  bag 
Portstolperne  og  knap  vovede  at  se  paa  Festen,  der 
syntes  at  være  gjort  for  alle  Andre,  kun  ikke  for  os. 
Hvergang  Toget  saadan  var  redet  forbi,  sagde  Fader:  „De 
skal  hverken  have  Vaadt  eller  Tørt,  naar  de  komme!" 
Men  imidlertid  stod  Bordet  dækket,  og  han  lod  ikke 
tage  af  Bordet.  Hvilken  sørgmodig  Aften,  da  Mørket  var 
kommet  og  alt  Haab  slukt!  Vi  Børn  gik  ikke  engang  ned 

i  Borgestuen,  men  sad  stille  hos  vore  Forældre,  der  syntes 
og  tavse  og  mismodige  at  stirre  ind  i  Ilden,  som  knit- 
rede i  den  store  Ovn. 

Men  næste  Dag  begyndte  Festen  igjen,  efterat  der  hele 
Natten  var  blevet  sviret  paa  Kroen,  og  henad  Formid- 
dagen lød  pludselig  Trompeterne  ude  i  vor  Gaard.  „Gud 
ske  Lov,  der  er  de!"  raabte  vi  Børn  og  kom  næsten  til  at 
græde  af  Glæde.  Fader  sagde:  „Der  er  Ingen,  der  har 
havt  Bud  efter  dem;"  men  med  et  mærkelig  opklaret  An- 
sigt trak  han  i  Hast  Støvlerne  paa  og  gik  ud  og  bød 
dem  Alle:  „Glædelig  Fest  og  velkommen!"  —  „Stig — 
af!"  kommanderede  Cort  Sørensen  og  tilføjede  dæmpet, 
men  dog  tydelig:  „Kirstine  Hansdatter  er  ikke  hjemme! 

Men  nu  var  der  hos  os  dækket  paa  Kjøbstadvis, 
og  vor  store  Stue  saa  rigtig  hyggelig  og  smuk  ud. 
Da  Cort  Sørensen  kom  marscherende  ind  i  Spidsen  for 
Adj utanter  og  Musikkorps,  raabte  han  pludselig:  „Hold 
Kjæft  med  Musiken!"  og  i  den  største  Tavshed  stillede 
Gaardmænd  og  Gaardmandssønner  sig  op  langs  Væggen, 
og  de  forlegne  Manerer  passede  underlig  til  de  ridderlige 
Dragter.  Men  den  store  Hjertelighed,  som  var  i  Huset, 
gjorde  lidt  efter  lidt  sin  Virkning,  og  Gjæsterne  kom  i 
fuldstændig  godt  Lune,  da  der  blev  budt  dem  Sildesalat. 
Denne  simple  Ret,  der  er  saa  velgj ørende  efter  Natte- 
svir,  var  dengang  ukjendt  i  Byen,  og  en  Brændevin,  hvor- 
paa  vi  selv  havde  sat  Perikum,  smagte  overordenlig  godt 
dertil.  Derhos  var  der  Vin  paa  Karafler,  i  Stedet  for  som 
i  de  andre  Gaarde  paa  Flasker,  og  et  lille  Glas  deraf  tog  sig 
bedre  ud  end  de  andre  Gaardes  vældige  Pæleglas.  Ende- 
lig kom  en  Budding,  der  stod  i  lys  Lue,  og  nu  toge 
Gjæsterne  Husets  Børn  paa  Skjødet  —  om  denne  rene  Ild 
blev  Gjæstevenskabet  sluttet. 

Da  de  red  ud  af  Gaarden,  raabte  Cort  Sørensen:  „Kir- 
stine Hansdatter  er  hjemme!"  og  dette  Ord  blev  længe 
efter  i  Valby  brugt  til  at  betegne,  at  man  var  bleven  godt 
beværtet. 

Festen  blev  fortsat  om  Natten  og  næste  Dag;  men 
paa  denne  tredje  Festdag  var  Mænd  og  Karle  ganske 
askegraa  i  Ansigtet,  rødøjede  og  hæse,  vaklede  paa  He- 
stene og  maatte  styrke  sig  med  overordenlig  megen  Drik; 

der  var  noget  Vildt  og  Uhyggeligt  ved  den  hæse  Larm  og 
den  skrigende  falske  Musik,  da  de  om  Formiddagen  kom 
ridende  ind  i  vor  Gaard.  De  havde  imidlertid  udtænkt  et 
Tillæg  til  Festen,  en  Tak  for  god  Beværtning.  Fader 
havde  i  en  Uges  Tid  staaet  i  Handel  med  Prangeren 
Lille  Jens  Jørgen  om  en  Ko,  som  han  holdt  i  høj  Pris, 
fordi  den  var  „usædvanlig  fin  i  Huden";  hans  sædvan- 
lige Mundheld  var:  „Du  er  fin  i  Huden,  min  Broer,  Dig 
kan  jeg  bruge!"  og  den  lille  graa  Ko  fandt  han,  som  sagt, 
usædvanlig  fin.  De  førte  ham  nu  med  i  Toget,  ganske 
drukken;  han  sad  baglængs  paa  sin  Ko,  og  baade  han 
og  Koen  bleve  førte  i  Triumf  ind  i  vor  Storstue,  Møb- 
lerne bleve  skudte  tilside,  og  Toget  drog  tre  Gange  rundt 
under  Trompeternes  Fanfare;  Prangerens  Hat  var  an- 
bragt paa  Koen  paa  en  saadan  Maade,  som  mån  havde 
anset  hensigtsmæssigst  for  Stuens  Renhed.  Endelig  stand- 
sede man,  dannede  Kreds  om  Koen,  solgte  den  til  Fader 
og  drak  Lidkjøb  over  den,  hvorpaa  Toget  atter  ordnede 
sig  og  med  Musik  bragte  Koen  over  i  Stalden. 

